
8*37* latitudine nordică 88*22*longitudine estică nordul 
Oceanului Indian 460 km. La est de Sri Lanka nord-estul 
Anurei. 


Noaptea era apăsătoare, aerul avea temperatură corpului şi 
nu se mişca aproape deloc. Mai devreme, în timpul serii, 
căzuse o ploaie uşoară, răcoroasă, însă acum totul părea că 
radiază căldură, chiar şi semiluna argintie, a cărei faţă era din 
când în când mângâiată de umbre de nori. Jungla în întregul ei 
părea că emană răsuflarea fierbinte şi umedă a unui animal 
de pradă aflat la pândă. 

Shyam se aşeză mai bine în fotoliul de pânză. Pentru el era 
o noapte obişnuită în această perioadă a anului în insula 
Anura; la începutul sezonului musonic, aerul era în 
permanenţă greu, prevestitor al ploilor ce aveau să vină. 
Deocamdată, însă, numai ţânţarii aflaţi permanent în alertă 
deranjau tăcerea. La unu şi jumătate dimineaţa, Shyam 
realiză că se afla la post la punctul de control de patru ore şi 
jumătate. In acest interval de timp trecuseră pe acolo exact 
şapte autovehicule. Punctul de control consta din două rânduri 
paralele de cadre cu sârmă ghimpată - „knife rests" - ce 
încadrau şoseaua pe o distanţă de douăzeci şi cinci de metri, 
de o parte şi de alta a zonei de verificare şi a celei 
administrative. Shyan şi Arjun erau cele două santinele în 
acest post înaintat şi şedeau în faţa gheretei de lemn de la 
marginea şoselei. De partea cealaltă a dealului trebuia să fie 
de strajă alte două santinele, însă pentru că de mai multe ore 
nu se mai auzise nici un zgomot din direcţia lor, era de 
presupus că cei doi dormeau la fel ca şi soldaţii din cazarma 
improvizată la câteva sute de metri distanţă. În ciuda 
avertismentelor alarmante primite de la superiori, ultimele zile 
şi nopţi fuseseră apăsător de plicticoase. Provincia Kenna din 
nord-estul insulei era foarte slab populată chiar şi în timpurile 
cele mai bune, iar acestea nu erau deloc timpurile cele mai 
bune. 

Deodată, adus de o adiere slabă de vânt, la fel de slabă ca 
zumzăitul unei insecte aflate la distanţă, începu să se audă 
zgomotul unui motor ambalat. Shyam se ridică încet în 
picioare. Sunetul motorului se apropia. 

— Arjun, strigă el cu o voce cântată. Ar-jun. Vine o maşină. 

Capul lui Arjun se ridică cu o mişcare circulară, ca şi cum ar 
fi avut un cric în gât. 

— La ora asta? Omul se frecă la ochi. Umiditatea făcea ca 
sudoarea să i se lipească grea de piele, ca un ulei mineral. 

Shyam reuşi în sfârşit să vadă lumina farurilor care 
răzbătea prin bezna în care era cufundat terenul 
semiîmpădurit. Peste zgomotul motorului se puteau auzi acum 
vocile vesele ale celor din maşină. 

— Nu sunt decât nişte copii amărâţi de la fermă, mârâi 
Arjun. Shyam era însă fericit de orice eveniment care mai 
alunga plictiseala. Petrecuse ultimele şapte zile în schimbul de 
noapte de la punctul de control al autovehiculelor de la 
Kandar şi misiunea i se părea din ce în ce mai greu de îndurat. 
Bineînţeles că superiorul lor depusese mult efort ca să le 
explice cu o faţă încruntată cât de importantă, cât de crucială 
şi vitală era misiunea lor. Punctul de control de la Kandar se 
afla pe şoseaua ce ducea la Palatul de Piatră, locul în care 
avea loc un fel de adunare de taină a guvernului. Măsurile de 
securitate erau drastice şi aceasta era singura şosea 
adevărată ce făcea legătura dintre palat şi zona ocupată de 
rebeli, aflată mai la nord. Luptătorii de gherilă din Frontul de 
Eliberare Kagama - FEK - ştiau însă de existenţa punctelor de 
control şi nu îndrăzneau să se apropie. Acelaşi lucru îl făcea 
însă şi marea majoritate a celor care ar fi trecut pe acolo: de 
când începuseră atacurile rebelilor, urmate de contraatacurile 
oamenilor guvernului, mai mult de jumătate din sătenii din 
zona de la nord părăsiseră provincia. lar fermierii care locuiau 
în Kenna erau foarte săraci, ceea ce însemna că gărzile nu se 
puteau aştepta să primească cine ştie ce sub formă de 
„atenţii”. Era un loc unde nu se întâmplă niciodată nimic şi 
unde portofelul lui rămânea mereu la fel de subţire. Greşise 
oare cu ceva într-o viaţă anterioară? 

Camionul se putea vedea acum bine; în cabină se aflau doi 
tineri cu bustul gol. Capota cabinei era coborâtă. Unul dintre 

băieţi se ridicase în picioare şi strigă în timp ce îşi turna pe 
piept bere spumoasă dintr-o cutie. Camionul - încărcat 
probabil cu kurakkan, o plantă rădăcinoasă locală - intrase în 
curbă cu peste o sută douăzeci de kilometri pe oră, probabil 
viteza maximă de care era capabil motorul care urla. Peste 
zgomotul acestuia se suprapunea şi o melodie rock americană 
de la una din puternicele staţii de radio AM existente pe 
insulă. 

Strigătele şi hohotele de râs ale celor doi umplură noaptea. 
Parcă ar fi fost o haită de hiene bețe, gândi amărât Shyam. 
Vitezomani fără un ban în buzunar: erau tineri, nesăbuiţi, nu le 
păsa de nimic. Aveau să se trezească însă la realitate a doua 
zi dimineaţa. Ultima dată când se întâmplase acelaşi lucru, cu 
câteva zile mai înainte, proprietarul camionului primise în 
dimineaţa următoare vizita părinţilor ruşinaţi. Camionul fusese 
returnat împreună cu o cantitate mare de kurakkan în chip de 
compensație pentru eventualele stricăciuni. In ceea ce-i 
priveşte pe băieţi, aceştia nu se mai putuseră aşeza fără să se 
strâmbe de durere nici măcar pe scaunul capitonat al unei 
maşini. 

Shyam ieşi în şosea cu arma în mână. Camionul continua 
drumul cu aceeaşi viteză, aşa că el se dădu înapoi. Nu avea 
rost să facă gesturi prosteşti. Copiii aceia erau beţi morţi. O 
cutie cu bere fu aruncată în sus şi lovi pământul cu un zgomot 
înfundat. După sunet părea să fie plină. 

Camionul coti în dreptul primului şir de suporţi cu sârmă 
ghimpată, apoi în dreptul celui de-al doilea şi îşi urmă drumul. 

— Rupe-i-ar Shiva în bucăţi, zise Arjun. Se scarpină în părul 
negru stufos cu degetele sale butucănoase. Nu e nevoie să-i 
sunăm pe ceilalţi. Copiii ăştia se aud de la mai mulţi kilometri. 

— Ce-ar trebui să facem? întrebă Shyam. Nu erau agenţi de 
circulaţie, iar ordinele nu le îngăduiau să deschidă focul 
asupra oricărui vehicul care nu oprea. 

— Fii de ţărani. O adunătură de fii de ţărani. 

— Hei, ripostă Shyam. Şi eu sunt fiu de ţăran. Duse un 
deget la emblema cusută pe cămaşa lui kaki: ARA. Armata, 
Republicii Anura. Asta nu e înscrisă pe pielea mea, nu-i aşa? 
Când o să ajung la capătul celor doi ani de serviciu, o să mă 
întorc la fermă. 

— Aşa spui acum. Am un unchi care a absolvit un colegiu; e 
funcţionar public de zece ani. Câştigă pe jumătate cât noi. 

— Tu chiar că meriţi fiecare rupie, zise sarcastic Shyam. 

— Nu spun decât că trebuie să profiţi de fiecare şansă pe 
care ţi-o oferă viaţa. Arjun lovi cu degetul cutia căzută pe 
şosea. Asta e ceea ce-ţi spuneam. O să mă răcoresc cu Pukka, 
prietene. 

— Arjun, protestă Shyam. Suntem de serviciu împreună, ştii 
asta? Amândoi, da? 

— Nu-ţi fie teamă, prietene, rânji Arjun. O bem amândoi. 


După ce camionul se îndepărtase la aproximativ un 
kilometru de blocajul de pe şosea, şoferul slăbi forţa cu care 
apăsa pe pedală de acceleraţie şi tânărul care stătuse în 
picioare se aşeză şi se şterse cu un prosop înainte de a-şi 
pune un tricou negru şi a-şi prinde centura. Mirosul berii era 
respingător, puturos şi vâscos în aerul greu. Cei doi luptători 
de gherilă deveniseră foarte serioşi. 

In spatele lor, pe o banchetă, şedea un bărbat mai în 
vârstă. Din cauza, transpiraţiei, buclele negre i se lipiseră pe 
frunte, iar mustata îi lucea în lumina lunii. Ofiţerul FEK stătuse 
întins pe banchetă atunci când camionul forţase punctul de 
control. Apăsă pe butonul COMMUNICATE al aparatului de 
emisie-recepţie pe care-l avea în mână, un model vechi, însă 
foarte robust şi mormăi ceva în microfon. 

Uşa din spate a maşinii se întredeschise cu un scârţâit 
metalic şi bărbaţii înarmaţi din interior putură să tragă în piept 
câteva guri de aer proaspăt. 

Dealul acesta de pe coastă avea mai multe nume, fiecare 
cu istoria lui. Hinduşii îi spuneau Sivanolipatha Malai, ceea ce 
însemna Urma piciorului lui Shiva, ca o recunoaştere a locului 
de origine al zeului. Budiştii o cunoşteau sub numele de Sri 
Pada, adică Urma lui Buddha, fiindcă ei credeau că fusese 
făcută de piciorul stâng al lui Buddha pe vremea când 
călătorise pe insulă. Musulmanii îi spuneau Adam Malai, sau 
Dealul lui Adam: negustorii arabi din secolul zece povesteau 
că Adam, după ce fusese alungat din Paradis, se oprise aici şi 
rămăsese într-un picior până ce Dumnezeu îi recunoscuse 
penitenţa. Seniorii coloniali - mai întâi portughezi, apoi 

6 


olandezi - priviseră zona cu un ochi înclinat mai degrabă către 
aspectele practice decât cele spirituale: promontoriul de pe 
coastă era locul ideal pentru construirea unei fortărețe, de 
unde focul artileriei putea fi îndreptat către navele de război 
duşmane. Prima fortăreață fusese ridicată pe deal în secolul al 
şaptesprezecelea; în timp ce structura fusese modificată pe 
parcursul secolelor următoare, micuţelor lăcaşe de cult din 
zonă nu li se acordase niciodată prea multă atenţie. Acum 
acestea aveau să servească drept puncte de staţionare pentru 
armata Profetului pe timpul asaltului final. 

In mod normal, conducătorul acestei armate, bărbatul pe 
care ei îl numeau Calif, nu trebuia să fie expus la confuzia şi 
nesiguranța unei încleştări armate. Aceasta nu era însă o 
noapte obişnuită. Era noaptea în care se scria istoria. Cum ar 
fi putut Califul să nu fie prezent? In afară de asta, el ştia că 
hotărârea de a se alătura oamenilor săi pe câmpul de luptă le 
ridicase foarte mult moralul. Acum era înconjurat de 
neînfricaţii lui luptători Kagama care doreau ca el să fie martor 
la eroismul sau, dacă soarta avea să le fie potrivnică, la 
sacrificiul lor. Se uitau la faţa lui, la trăsăturile fine sculptate 
parcă în abanos şi vedeau în el nu numai pe bărbatul 
desemnat de Profet să-i conducă spre libertate, ci şi pe cel ce 
avea să înscrie actele lor de eroism în cartea de istorie, pentru 
posteritate. 

Califul era acum în aşteptare împreună cu oamenii săi, într- 
un loc ales cu grijă. Prin talpa subţire a bocancilor simţea 
duritatea şi umiditatea solului însă în faţa lui strălucea Palatul 
de Piatră - sau, mai precis, intrarea principală. Zidul dinspre 
răsărit era o construcţie uriaşă ale cărei blocuri din calcar şi 
poarta de dimensiuni importante, ce fusese vopsită de curând, 
erau scăldate în lumina ce provenea de la reflectoarele 
îngropate în pământ la distanţă de câţiva metri unul de 
celălalt. Lumina aceasta îl atrăgea ca un magnet. 

— Se poate că voi sau cei care vă urmează să muriţi în 
noaptea asta, le spusese Califul cu câteva ore mai devreme 
celor mai apropiaţi conducători militari. Dacă se va întâmpla 
acest lucru, martirajul vostru va fi pe veci păstrat în amintirea 
poporului nostru! Copiii şi părinţii voştri vor fi şi ei sanctificaţi 
datorită legăturii pe care o au cu voi. In amintirea voastră vor 

fi înălțate monumente! Pelerinii se vor ruga pe locurile unde v- 
aţi născut! Veţi fi pe veci amintiţi şi veneraţi în rândul 
părinţilor naţiunii noastre. 

Oamenii săi erau plini de credinţă, fervoare şi curaj, 
luptători pe care Vestul îi cataloga simplist drept terorişti. 
Terorişti! Pentru  cinicul Occident, sursa supremă a 
terorismului în lume, acest termen era convenabil. Califul îi 
dispreţuia pe  tiranii care conduceau Anura, însă pe 
occidentalii care le înlesniseră să ajungă la putere îi ura din tot 
sufletul. Conducătorii din Anura aflaseră foarte repede că 
trebuia să plătească pentru faptul că uzurpaseră puterea în 
insulă; rebelii le repetaseră lecţia, cu litere de sânge. 
Occidentalii erau însă obişnuiţi să acţioneze fără să se teamă 
de pedeapsă. Poate că situaţia se va schimba. 

Califul privi spre pantă dealului şi simţi cum renaşte 
speranţa - nu numai pentru el şi cei care-l urmau, dar şi 
pentru întreaga insulă Anura. Câte nu vor putea face când îşi 
vor relua soarta în propriile mâini? Stâncile, copacii şi colinele 
cu viță-de-vie îl chemau parcă în ajutor. Mama Anura avea să- 
şi absolve salvatorii de orice vină. 

Cu secole în urmă, vizitatorii acestor meleaguri trebuia să 
apeleze la cadenţa versurilor pentru a evoca frumuseţea florei 
şi faunei de aici. Curând însă, colonialismul, mânat de invidie 
şi avariţie, îşi impusese logica sumbră: tot ceea ce încânta 
trebuia furat, tot ceea ce era atrăgător trebuia cucerit. Anura 
devenise un premiu pentru care marile imperii maritime din 
Vest intraseră în competiţie. Deasupra pâlcurilor de arbori 
încărcaţi cu mirodenii se ridicaseră fortificaţii; ghiulelele de 
tun fuseseră îngropate în nisipul plajelor, printre carapacele 
scoicilor. Occidentalii aduseseră în insulă vărsarea de sânge şi 
carnagiul prinsese rădăcini adânci aici, întinzându-se ca o 
buruiană otrăvitoare, hrănită de nedreptăţile patronate de ei. 

Ce ti-au făcut, Mamă Anura? 

Pe deasupra cănilor cu ceai şi a tăvilor cu aperitive, 
diplomaţii occidentali trăseseră linii ce aveau să răscolească 
viaţa a milioane de oameni, tratând harta lumii de parcă n-ar 
fi fost decât o carte de colorat pentru copii. 

Independență, aşa numiseră ei ce se întâmplase! Era însă 
una dintre cele mai mari minciuni ale secolului al douăzecilea. 

Regimul însuşi se ridicase printr-un act de violenţă împotriva 
poporului Kagama, pentru care singura soluţie era şi mai 
multă violenţă. De fiecare dată când un atentator sinucigaş 
reuşea să omoare un ministru din guvernul hindus, media 
occidentală se ridică împotriva „crimelor inutile", însă Califul şi 
soldaţii lui erau convinşi că nimic nu putea fi mai util. Cel mai 
mediatizat val de explozii - care făcuse victime în special în 
rândul civililor, în Caligo, capitala insulei - fusese planificat şi 
organizat chiar de Calif. Furgonetele fuseseră mascate sub 
emblema falsă a unei foarte cunoscute companii 
internaţionale de curierat şi transport de marfă. O înşelăciune 
atât de simplă! Pline cu îngrăşământ de azot îmbibat cu 
motorină, furgonetele nu livraseră decât o încărcătură 
mortală. In ultimii zece ani, valul acesta de explozii provocase 
cea mai vehementă reacţie de condamnare în întreaga lume 
ceea ce nu era decât o stranie ipocrizie, fiindcă aceste acte 
disperate nu făcuseră nimic altceva decât să aducă războiul în 
casa celor care îl provocaseră. 

Operatorul şef şopti ceva la urechea Califului. Baza de la 
Kaffra ca şi infrastructura ei fuseseră distruse. Chiar dacă ar fi 
reuşit să solicite sprijin din exterior, gărzile Palatului de Piatră 
nu aveau nici o speranţă să primească întăriri. Treizeci de 
secunde mai târziu, operatorul radio primi un alt mesaj: 
confirmarea că şi altă bază militară căzuse în mâinile 
poporului. A doua şosea importantă era acum a lor Califul 
simţi o furnicătură de-a lungul şirei spinării. In câteva ore, 
întreaga provincie Kenna avea să fie eliberată prin forţă din 
gheară despotică ucigaşă. Va începe schimbarea puterii. 
Libertatea naţională va străluci la orizont o dată cu soarele. 

Totuşi, nimic nu era mai important decât cucerirea 
Steenpaleis, a Palatului de Piatră. Nimic. Intermediarul 
insistase mult asupra acestui aspect şi până acum 
Intermediarul avusese dreptate în toate privinţele, începând 
cu valoarea propriei sale contribuţii. Era exact aşa cum se 
spunea despre el - ba nu, era chiar mai bun. Fusese generos 
până la limita risipei cu armele şi, probabil la fel de important, 
cu informaţiile pe care le furnizase. Nu îl dezamăgise pe Calif 
şi nici el nu îl va dezamăgi. Duşmanii Califului aveau propriile 
resurse, oameni care îi susțineau şi îi sprijineau; de ce nu le-ar 

avea şi el pe ale sale? 


— E încă rece! Strigă încântat Arjun ridicând de jos cutia cu 
bere. Învelişul cutiei era îngheţat de-a binelea. Arjun o apăsă 
de obraz, gemând de plăcere. Degetele sale lăsaseră urme 
ovale pe cutia îngheţată, care strălucea vesel în lumina 
galbenă a lămpilor cu mercur de la punctul de control. 

— Şi chiar e plină? întrebă Shyam, neîncrezător. 

— E sigilată, îi răspunse Arjun. Plină cu băutură sănătoasă! 
Cutia era într-adevăr neaşteptat de grea. 

— O să vărsăm mai întâi o picătură pentru strămoşi. Câteva 
înghiţituri zdravene pentru mine şi cele câteva picături care 
rămân, pentru tine, că ştiu că nu-ţi place. Degetele groase ale 
lui Arjun apucară inelul de deschidere şi traseră ferm. 

Zgomotul înfundat al detonatorului, asemenea sunetului 
unui cadou-surpriză din care se împrăştie confeti, se auzi cu 
câteva milisecunde înainte de explozia propriu-zisă. Timp 
suficient pentru ca Arjun să înţeleagă că fusese victima unei 
farse şi pentru că prin mintea lui Shyam să treacă gândul că 
suspiciunile sale - deşi rămăseseră la un nivel incomplet 
conştientizat, concretizat într-o vagă stare de nelinişte 
fuseseră justificate. In clipa în care cele trei sute treizeci de 
grame de plastic explodară, gândurile celor doi bărbaţi fură 
brusc întrerupte. 

Explozia provocă un moment violent de lumină şi sunet 
care se extinse instantaneu într-un imens şi înfiorător glob de 
distrugere. Unda de şoc distruse cele două şiruri de suporturi 
de sârmă ghimpată, ghereta de lemn de la marginea şoselei, 
precum şi clădirile cazărmii, împreună cu cei care dormeau 
acolo. Cele două santinele care ar fi trebuit să facă de gardă la 
celălalt capăt al blocajului de pe şosea îşi pierdură viaţa 
înainte să se trezească. Căldura intensă din momentul 
exploziei transformă o bucată din solul roşu într-o crustă de 
sticlă neagră ca obsidianul. Şi apoi, la fel de rapid cum se 
produsese, explozia - zgomotul asurzitor, lumina orbitoare - 
se risipi brusc, aidoma pumnului unui bărbat care desface 
mâna. Forţa de distrugere dispăruse, însă distrugerile produse 
erau permanente. 

Cincisprezece minute mai târziu, atunci când un convoi de 

camioane cu prelate ce transportau trupe îşi croi drum printre 
rămăşiţele punctului de control, nu mai fu nevoie de nici un 
subterfugiu pentru trecerea autovehiculelor. 


Califul realiză ironia faptului că doar adversarii săi aveau să 
înţeleagă pe deplin inteligenţa cu care fusese planificat asaltul 
înainte de ivirea zorilor. La nivelul solului, ceața luptelor avea 
să ascundă ceea ce ar fi fost evident de la mare distanţă: 
precizia atacurilor coordonate, dirijate parcă de o mână 
nevăzută. Califul ştia însă că în mai puţin de o zi de la 
evenimente, analiştii agenţiilor americane de spionaj aveau să 
termine de studiat imaginile din satelit ce vor dezvălui modul 
de desfăşurare a acţiunilor cu precizia unei diagrame. Victoria 
Califului avea să devină subiect de legendă; datoriile lui către 
Intermediar - nu în ultimul rând la insistența Intermediarului 
însuşi - urma să rămână o problemă numai între el şi Allah. 

Califului i se aduse un binoclu cu care cercetă soldaţii din 
garda de onoare înşiraţi în faţa porţii principale. 

Nu erau decât nişte ornamente umane, un şir de păpuşi 
decupate în hârtie. O altă dovadă a prostiei elitiste a 
guvernului. Sistemul de iluminare pe timpul nopţii îi dădea de 
gol şi în acelaşi timp îi împiedica să vadă în beznă care 
înconjura palatul. 

Garda de onoare reprezenta elita din ARA - de obicei 
formată din cei care aveau rude sus-puse, carierişti manieraţi, 
desăvârşiţi din punct de vedere igienic şi foarte atenţi cu 
dungă de la pantalonii de uniformă. Crema de pe tort, se 
gândea în sinea lui Califul cu un amestec de ironie şi 
compătimire. Soldaţii aceştia erau piese de expoziţie, nu 
luptători. Se uita prin lentilele binoclului la cei şapte bărbaţi 
care purtau fiecare o puşcă pe umăr, într-o poziţie care avea 
darul să impresioneze, dar din care era imposibil de utilizat. 
Nu erau buni nici măcar de expoziţie. Doar jucării. 

Operatorul şef făcu un semn din cap către Calif: 
comandantul grupei ocupase poziţia de unde avea să-i 
anihileze pe ceilalţi soldaţi care se aflau în interiorul cazărmii. 
Un membru din garda Califului îi oferi acestuia o carabină: era 
doar o simplă ceremonie iniţiată chiar de Calif, dar 
ceremoniile sunt slujitoarele puterii. Prin urmare, Califul urma 

să tragă primul foc cu aceeaşi carabină pe care o folosise un 
alt mare luptător pentru independenţă, cu cincizeci de ani în 
urmă, ca să-l asasineze pe guvernatorul general olandez. 
Carabina, un Mauser M24, fusese perfect recondiţionată şi 
păstrată cu grijă. Scoasă din învelitoarea de mătase cu care 
fusese acoperită, arma strălucea ca sabia lui Saladin. 

Califul îl prinse în cătarea carabinei pe soldatul cel mai 
mare în grad şi îşi opri inspiraţia astfel încât reticulul se opri în 
pieptul bombat al bărbatului. Apăsă pe trăgaci şi urmări apoi 
atent expresiile care se succedară pe faţa soldatului - uimire, 
durere, confuzie. În partea de sus a pieptului înflorise un mic 
oval de culoare roşie, ca o butonieră. 

Ceilalţi membrii ai gărzii Califului îi urmară imediat 
exemplul, lansând o salvă scurtă de gloanţe bine ţintite. Ca 
nişte marionete eliberate din sforile lor, cei şapte soldaţi se 
prăbuşiră. 

Fără să vrea, Califul râse. Aceste morţi nu aveau nimic 
demn; erau la fel de absurde ca şi tirania pe care o serviseră 
aceşti soldaţi. O tiranie care se va afla acum în defensivă. 

Până la ivirea soarelui, toţi reprezentanţii guvernului din 
Anura care rămăseseră în provincie aveau să fie sfătuiţi să-şi 
sfâşie uniformele, în caz contrar riscând să fie linşaţi de către 
populaţia ostilă. 

Kenna nu va mai face parte din nelegitima Republică Anura. 
Kenna îi va aparţine lui. 

Lupta începuse. 

Califul se simţi pătruns de un sentiment de datorie împlinită 
şi adevărul evident îl umplea ca o lumină. Singura soluţie la 
violenţă era şi mai multă violenţă. 

Foarte mulţi aveau să moară în următoarele minute şi 
aceştia vor fi cei mai norocoşi. Există încă o persoană în 
Palatul de Piatră care nu va fi ucisă - cel puţin deocamdată. 
Era vorba despre un bărbat deosebit, un bărbat care venise în 
insulă în încercarea de a negocia un acord de pace. Era un om 
puternic, venerat de milioane, însă fără îndoială un agent al 
neocolonialismului. Aşadar, trebuia tratat cu grijă. Acesta - 
marele bărbat, „pacificatorul”, omul tuturor popoarelor, aşa 
cum îl caracteriza media occidentală - nu trebuia să fie o 
victimă a confruntărilor militare. El nu va fi împuşcat. 

Pentru el se vor folosi subtilităţi aparte. 
Apoi va fi decapitat ca un adevărat criminal ce era. 
Revoluţia avea să se adape din sângele lui! 


PARTEA ÎNTÂI 

Sediul central al firmei Harnett Corporation pentru întreaga 
lume ocupa ultimele două etaje ale unui turn elegant, 
îmbrăcat în sticlă neagră, de pe Dearborn Street, în districtul 
Loop din Chicago. Harnett era o firmă internațională de 
construcții, însă nu de genul celor care ridicau zgârie-nori în 
metropolele americane. Majoritatea proiectelor sale se 
desfăşurau în afara Statelor Unite; împreună cu corporaţii mai 
mari, ca Bechtel, Vivendi sau Suez Lyonnaise des Eaux, 
participa la proiecte precum baraje, uzine de tratare a apei şi 
termocentrale - elemente de infrastructură nu atât de 
spectaculoase, însă fără îndoială deosebit de necesare. 
Asemenea proiecte reprezentau mai degrabă provocări în 
domeniul ingineriei civile decât în cel estetic, însă solicitau în 
acelaşi timp o mare abilitate de a lucra în zona mereu 
schimbătoare dintre sectorul public şi cel privat. Ţările din 
lumea a treia, presate de Banca Mondială şi de Fondul 
Monetar Internaţional să privatizeze proprietăţile statului, erau 
mereu în căutare de clienţi pentru reţelele telefonice, pentru 
sistemele de alimentare cu apă şi cu energie, pentru căile 
ferate şi pentru mine. O dată cu schimbarea deţinătorului, 
apărea necesitatea realizării de noi lucrări şi acesta era 
momentul în care firme foarte bine specializate precum 
Harnett Corporation îşi făceau apariţia. 

— Doresc să vorbesc cu Ross Harnett, îi spuse bărbatul 
celui de la recepţie. Mă numesc Paul Janson. 

Funcţionarul de la recepţie, un tânăr cu pistrui şi părul roşu, 
dădu din cap şi sună la biroul preşedintelui companiei. Se uita 

fără interes la vizitator. Un alb obişnuit de vârstă mijlocie, cu 
cravată galbenă. Ce era de văzut? 

Pentru Janson, însă, era un motiv de mândrie faptul că 
numai foarte rar persoana să reuşea să atragă asupra ei mai 
mult de o privire. Cu toate că avea o constituţie atletică, 
înfăţişarea lui nu se făcea remarcată, era absolut 
indescriptibilă. Fruntea sa ridată şi părul cărunt tuns scurt 
trădau cele cinci decade care trecuseră peste el. Ştia să se 
facă invizibil oriunde se afla, pe Wall Street sau în oricare 
bursă europeană. Chiar şi costumul lui scump, din lână gri 
închis, reprezenta un camuflaj perfect, la fel de potrivit pentru 
jungla marilor corporaţii ca şi verdele şi negrul, cu care îşi 
vopsea cândva faţa în Vietnam, pentru adevărata junglă. 
Trebuia să fii un observator foarte atent ca să-ţi dai seama că 
umerii individului şi nu obişnuitele pernuţe umpleau haina în 
locul respectiv. Şi trebuia să fi petrecut ceva timp în compania 
lui ca să observi felul în care ochii lui ca ardezia cuprindeau 
totul, sau aerul lui liniştit, ironic. 

— Va trebui să aşteptaţi câteva minute, îi spuse 
funcţionarul cu un ton plat şi Janson se apropie de galeria de 
fotografii care împodobea pereţii camerei unde se afla 
recepţia. Se putea vedea că Harnett Corporation era implicată 
în reţele de alimentare cu apă şi de reciclare a apelor uzate în 
Bolivia, baraje în Venezuela, poduri în Saskatchewan, centrale 
electrice în Egipt. Erau imagini ale unei firme de construcţii 
prospere. Şi era într-adevăr prosperă - sau fusese până de 
curând. 

Vicepreşedintele pentru operaţiuni al companiei, Steven 
Burt, era convins că firma ar fi trebuit să se prezinte mult mai 
bine. Anumite aspecte ale rezultatelor slabe înregistrate în 
ultimul timp îi creaseră acestuia anumite suspiciuni şi reuşise 
să-l convingă pe Paul Janson să se întâlnească cu Ross 
Harnett, preşedintele companiei. Janson avea rezerve în ceea 
ce priveşte preluarea unui nou client: deşi era consilier pe 
probleme de securitate a firmelor de numai cinci ani, 
dobândise imediat reputaţia de eficient şi discret, ceea ce 
însemna că cererea pentru serviciile sale ajunsese foarte 
repede să depăşească atât timpul, cât şi aria sa de interes. Nu 
ar fi acordat atenţie acestei noi oferte dacă Steven Burt nu ar 

fi fost unul dintre vechii săi prieteni. La fel ca şi el, Burt 
avusese şi o altă viaţă, pe care o lăsase în urmă concomitent 
cu intrarea în viaţa civilă. Lui Janson nu-i plăcea să-şi 
dezamăgească prietenul. Va participa cel puţin la această 
întâlnire. 

Asistenta lui Harnett, o femeie prietenoasă de treizeci şi 
ceva de ani, îşi făcu apariţia în zona de recepţie şi-l conduse în 
biroul lui Harnett. Incăperea era modernă şi spațioasă, cu 
ferestre mari din podea până în tavan care dădeau spre sud şi 
est. Filtrată de învelişul de sticlă polarizată al clădirii, lumina 
soarelui de amiază era redusă aici până la nivelul unei 
străluciri reci. Harnett şedea în spatele biroului vorbind la 
telefon şi femeia se opri în pragul uşii cu o privire 
întrebătoare. Harnett îl invită pe Janson să ia loc cu o mişcare 
a mâinii care aducea mai degrabă cu un ordin. 

— In cazul acesta va trebui să renegociem toate contractele 
cu Ingersoll-Rand, spunea Harnett. 

Purta o cămaşă de un albastru pal cu monogramă şi cu 
guler alb; mânecile suflecate lăsau să se vadă antebraţele 
vânjoase. 

— Dacă nu vor respecta preţurile promise, poziţia noastră 
trebuie să fie aceea că suntem liberi să căutăm componente 
în altă parte. Dă-i la naiba! Contractul este ca şi inexistent. 

Janson se aşezase în fotoliul de piele neagră din faţa 
biroului, care era cu câţiva centimetri mai jos decât cel al lui 
Harnett - o mostră de regie ieftină care, după părerea lui 
Janson, indica mai degrabă insecuritate decât autoritate. 
Janson îşi privi ostentativ ceasul, încercă să-şi ascundă 
nemulţumirea şi privi de jur-împrejur. Aflat la etajul douăzeci 
şi şapte, biroul lui Harnett oferea o privelişte impresionantă 
asupra lacului Michigan şi centrului oraşului Chicago. Un scaun 
înalt, un birou aflat la un etaj superior: Harnett ţinea să nu 
existe nici o îndoială cum că el ajunsese în vârf. 

Harnett era un bărbat scund şi solid, care vorbea cu o voce 
gravă. Janson aflase că Harnett se mândrea cu faptul că 
inspecta periodic şantierele companiei şi că în timpul acestor 
vizite se întreținea cu maiştrii ca şi cum ar fi fost unul de-al 
lor. Desigur, avea aroganţa celui care începuse prin a lucra în 
construcţii şi ajunsese în biroul de la etajul superior asudând 

din greu. Însă nu chiar aşa se întâmplase. Janson ştia că 
Harnett avea un MBA obţinut la Kellog School of Management 
de la Colegiul Northwestern şi că era mai degrabă expert în 
inginerii financiare decât în domeniul construcţiilor. Construise 
Corporaţia Harnett achiziţionând mai multe firme subsidiare 
într-un moment în care acestea treceau prin greutăţi 
financiare şi erau mult subevaluate. Cum domeniul, 
construcţiilor era o afacere ciclică, Harnett recunoştea că 
manevrarea abilă, la momentul potrivit, a pachetelor de 
acţiuni făcuse posibilă ridicarea unei companii ce deţinea 
acum foarte multe lichidităţi, plecând de la achiziţii la preţuri 
foarte mici. 

Într-un târziu, Harnett puse receptorul în furcă şi îl privi pe 
Janson în tăcere câteva secunde. 

— Stevie mi-a spus că vă bucuraţi de o reputaţie de mare 
clasă, zise el cu o voce plictisită. Poate că îi cunosc pe unii 
dintre ceilalţi clienţi ai dumneavoastră. Cu cine aţi mai lucrat? 

Janson îi aruncă o privire întrebătoare. Era oare supus unui 
interviu? 

— Majoritatea clienţilor pe care îi accept, zise el, făcând o 
pauză după ultimul cuvânt, vin la mine recomandaţi de către 
alţi clienţi. 

Ar fi fost prea grosolan să o spună de-a dreptul: Janson nu 
era persoana care trebuia să ofere referinţe sau recomandări; 
eventualii clienţi erau aceia care trebuia să fie recomandati. 

— Clienţii mei au libertatea ca, în anumite circumstanţe, să 
discute despre munca mea cu alţii. In ceea ce mă priveşte, 
politica mea a fost mereu aceea de a nu dezvălui identitatea 
clienţilor. 

— Sunteţi încăpățânat ca un indian, spuse Harnett supărat. 

— Pardon? 

— Imi pare rău, pentru că am senzaţia că ne pierdem 
timpul amândoi. Sunteţi un tip ocupat, eu sunt un tip ocupat şi 
cred că nici unul dintre noi nu are timp să stea aici şi să facă 
pe grozavul faţă de celălalt. Ştiu că lui Stevie i-a intrat în cap 
că barca noastră a început să ia apă. Adevărul e însă cu totul 
altul. În realitate, este în natura acestui tip de afaceri să aibă 
o mulţime de suişuri şi coborâşuri. Ştevie e încă prea necopt 
ca să înţeleagă. Eu am construit compania asta şi ştiu ce se 

întâmplă în fiecare birou şi pe fiecare şantier din douăzeci şi 
patru de ţări. Pentru mine, întrebarea de bază este dacă chiar 
avem nevoie de un consultant pe probleme de securitate. Şi 
am auzit că serviciile pe care le oferiţi nu sunt deloc ieftine. 
Sunt un mare adept al principiului că fondurile companiei nu 
trebuie să fie irosite. Bugetul redus este un lucru sfânt pentru 
mine. Încercaţi să înţelegeţi punctul meu de vedere - fiecare 
bănuţ pe care-l cheltuim trebuie să fie justificat. Dacă o 
cheltuială nu adaugă valoare, acea cheltuială nu se face. Este 
un secret al firmei pe care nu mă deranjează să vi-l dezvălui. 

Harnett se lăsă pe spate, ca un paşă ce aştepta ca servitorii 
să-i toarne ceaiul. 

— Aveţi însă posibilitatea să mă faceţi să-mi schimb 
părerea. Eu mi-am spus punctul de vedere. Acum sunt gata să 
vă ascult. 

Janson zâmbi trist. Trebuia să se scuze faţă de Steven Burt 
- Janson se îndoia că cineva care avea o părere bună despre 
el i s-ar fi adresat acestuia vreodată cu apelativul „Stevie” - 
însă era clar că drumul se închidea aici. Janson nu acceptase 
decât foarte puţine dintre ofertele pe care le primise şi este 
sigur că nu avea nevoie de asta. Trebuia să se retragă cât 
putea de repede. 

— Nu prea ştiu ce să spun, domnule Harnett. Din ceea ce 
am auzit de la dumneavoastră rezultă că aveţi totul sub 
control. 

Harnett dădu din cap fără să zâmbească, fiind de acord cu 
această observaţie. 

— Corabia e sub control, domnule Janson, spuse el cu o 
condescendenţă sfidătoare. Operațiunile noastre din întreaga 
lume sunt a/ naibii de bine protejate, aşa au fost dintotdeauna 
şi nu am avut niciodată vreo problemă. N-am avut niciodată 
vreo scurgere, vreo deficiență, nici măcar vreun furt serios. Şi 
cred că sunteţi de acord că mă aflu în cea mai bună poziţie ca 
să ştiu ce vorbesc. 

— Un preşedinte care nu ştie ce se petrece în propria 
companie nu poate conduce cu adevărat, nu-i aşa? replică 
Janson calm. 

— Exact, zise Harnett. Exact. Privirea lui se fixase pe 
consola unde se găseau microreceptoarele telefoanelor. 

— Uitaţi, aţi venit aici în urma unor recomandări foarte 
favorabile - vreau să spun că Stevie a vorbit despre 
dumneavoastră în termeni cât se poate de elogioşi şi sunt 
sigur că sunteţi cu adevărat bun în ceea ce faceţi. Apreciez 
faptul că aţi venit să ne vedeţi şi, aşa cum am mai spus, îmi 
pare doar rău că v-aţi pierdut timpul... 

Janson remarcă cum că Harnett folosise inclusivul „noi” şi 
subtextul mai mult decât evident: îm; pare rău că un membru 
al echipei noastre de conducere ne-a pus pe amândoi într-o 
situație neplăcută. Fără îndoială că după plecarea lui, Steven 
Burt avea să fie obiectul desconsiderării celor din companie. 
Janson se hotărî ca, de dragul prietenului său, să spună totuşi 
câteva cuvinte la plecare. 

— Nu face nimic, zise el ridicându-se şi strângând peste 
birou mâna lui Harnett. Mi-a părut bine să aflu că totul este 
sub control. lnălţă capul şi adăugă, chipurile incidental: 
Apropo, ce se mai aude cu „oferta sigilată” pe care aţi 
înaintat-o în legătură cu proiectul din Uruguay? 

— Ce ştiţi despre asta? Harnett deveni atent; fusese atins 
un punct sensibil. 

— Nouăzeci şi trei de milioane cinci sute patruzeci de mii, 
nu-i aşa? 

Faţa lui Harnett se înroşi subit. 

—  Staţi puţin. De-abia am aprobat oferta ăsta ieri- 
dimineaţă. De unde naiba aţi... 

— In locul dumneavoastră m-ar îngrijora mai mult faptul că 
cifrele sunt cunoscute şi de Suez Lyonnaise, competitorul 
dumneavoastră francez. Bănuiesc că veţi descoperi că oferta 
lor va fi cu exact două procente mai ieftină. 

— Ce? erupse Harnett cu o furie vulcanică. Steven Burt v-a 
spus toate astea? 

— Steven Burt nu mi-a dat nici o informaţie în acest sens. 
Oricum, el lucrează la operaţiuni, nu în contabilitate sau în 
planificarea afacerilor - avea el măcar posibilitatea să afle 
specificaţiile ofertei? 

Harnett clipi de două ori. 

— Nu, admise el după o pauză. Nu avea cum să afle. La 
naiba, nimeni nu putea să afle. Oferta a fost transmisă de la 
departamentul financiar printr-un e-mail criptat direct la 

ministerul uruguayan. 

— Şi totuşi sunt oameni care cunosc aceste lucruri. Pentru 
că n-ar fi prima dată în acest an când sunteţi depăşiţi la 
mustață de alte oferte, nu-i aşa? De fapt, v-aţi ars de peste 
zece ori în ultimele nouă luni. Unsprezece din cele 
cincisprezece oferte ale dumneavoastră au fost respinse. Aşa 
cum spuneaţi, este un domeniu de activitate cu multe suişuri 
şi coborâşuri. 

Obrajii lui Harnett păreau că iau foc, însă Janson continuă 
pe acelaşi ton colegial: 

— In ceea ce priveşte cazul de la Vancouver, acolo a fost 
altă situaţie. Inginerii municipali au raportat că au descoperit 
plastifianţi în betonul folosit pentru fundaţie. Asta îl făcea mai 
uşor de turnat, însă slăbea integritatea structurii. Nu a fost 
vina dumneavoastră, bineînţeles - specificațiile 
dumneavoastră erau foarte clare. De unde era să ştiţi că 
subcontractorul mituise inspectorul de şantier ca să falsifice 
raportul? Un funcționar primeşte o atenție neînsemnată de 
cinci mii de dolari şi dumneavoastră sunteți dat la o parte de 
la un proiect de o sută de milioane de dolari. Amuzant, nu? Pe 
de altă parte, nu prea ați avut noroc cu câteva dintre plățile 
dumneavoastră pe sub masă. Vreau să spun, dacă vă întrebaţi 
cumva ce n-a mers bine în afacerea din La Paz... 

— Da? sări Harnett imediat. Se ridicase în picioare şi 
încremenise într-o poziție ciudată, de parcă ar fi îngheţat. 

— Să zicem că Raffy a fraierit încă o dată pe cineva. 
Managerul dumneavoastră l-a crezut pe Rafael Nunez atunci 
când acesta i-a spus că va avea grijă ca mită să ajungă la 
Ministrul de Interne. Bineînţeles că asta nu s-a întâmplat 
niciodată. Pur şi simplu aţi ales greşit intermediarul. Raffy 
Nunez a păcălit o mulţime de companii în anii nouăzeci. 
Majoritatea competitorilor dumneavoastră ştiu să se ferească 
de el acum. Au râs de li se scuturau burţile atunci când l-au 
văzut pe omul dumneavoastră bând cu Raffy la Cabană în La 
Paz, deoarece ştiau exact ce avea să se întâmple. Dar ce 
naiba - măcar aţi încercat, nu? Aşa că ce contează dacă 
profiturile sunt cu treizeci la sută mai mici anul acesta. E 
vorba doar de nişte amărâţi de bani, nu-i aşa? Nu aşa spun 
mereu acţionarii dumneavoastră? 

În timp ce Janson vorbea, remarcase că faţa lui Harnett 
trecuse de la roşu aprins la o paloare cadaverică. 

— A, aveţi dreptate - acţionarii n-au spus niciodată aşa 
ceva, nu? Continuă Janson. De fapt, un grup de acţionari 
majoritari caută o altă companie - Vivendi, Kendrick, poate 
Bechtel - împreună cu care să orchestreze o preluare a firmei 
dumneavoastră. Aşa că trebuie să priviţi şi partea luminoasă. 
Dacă ei reuşesc, nimic din toate astea nu va mai fi problema 
dumneavoastră de aici înainte. 

Janson se prefăcu că ignoră felul în care Harnett trase brusc 
aer în piept. 

— Insă sunt sigur că vă spun doar lucruri pe care le ştiţi 
deja. Harnett părea ameţit, înspăimântat; prin ferestrele largi 
din sticlă polarizată, razele slabe ale soarelui scoteau în 
evidenţă picăturile de sudoare rece de pe fruntea lui. 

— Fir-ar să fie, murmură el. Se uita acum la Janson aşa cum 
se uită un om care se îneacă la un colac de salvare. 

— Spuneţi care este preţul. 

— Vreţi să repetaţi? 

— Spuneţi care este afurisitul ăla de preţ, zise Harnett. Am 
nevoie de dumneavoastră. Incepu să rânjească, încercând să- 
şi ascundă disperarea printr-o aparentă jovialitate. Steve Burt 
mi-a spus că sunteţi cel mai bun şi este evident că a avut 
dreptate. Aţi înţeles desigur că am vrut să vă verific mai întâi. 
Acum însă, durule domn, nu o să părăsiţi încăperea asta 
înainte ca noi doi să cădem la o înţelegere. Vă este clar lucrul 
acesta? Cămaşa începuse să i se păteze de transpiraţie la 
subsuori şi în jurul gâtului. Pentru că noi doi o să semnăm un 
contract aici. 

— Mă îndoiesc, replică Janson amical. M-am hotărât să nu 
primesc slujba asta. E un lux de care am parte în calitatea 
mea de consultant independent: pot să decid ce clienţi să 
accept. Insă vă doresc din toată inima mult succes în toate 
afacerile. Nimic nu face să bată inima mai repede decât o 
înfruntare prin mandat, nu-i aşa? 

Harnett scoase un hohot de râs care sună foarte fals şi bătu 
din palme. 

— Imi place stilul dumneavoastră, zise el. Aveţi nişte tactici 
de negociere foarte bune. OK, OK, aţi învins. Spuneţi-mi cât 

vreţi. 

Janson clătină din cap, zâmbind ca şi cum Harnett ar fi spus 
ceva amuzant şi porni spre uşă. In momentul în care era gata 
să părăsească biroul, se opri şi se întoarse. 

— Vă vând totuşi un pont pe gratis, spuse el. Soţia 
dumneavoastră ştie. Nu ar fi fost elegant să rostească numele 
amantei pe care Harnett o avea în Venezuela, aşa că Janson 
adăugă simplu, într-un fel care nu lăsa loc de îndoială: Despre 
Caracas, vreau să spun. Janson însoţi aceste cuvinte de o 
privire plină de înţelesuri: nu îşi propunea să judece; vorbise 
pur şi simplu ca între doi profesionişti, identificând un 
potenţial element vulnerabil. 

Pe obrajii lui Harnett apăruseră mici pete roşii şi părea că e 
gata să vomite: avea privirea unui bărbat care, pe lângă 
afacerea pe care mai mult ca sigur avea să o piardă, urma să 
aibă parte şi de un divorţ ruinător. 

— Sunt gata să discutăm despre o ofertă în acţiuni de-ale 
firmei! strigă el după Janson. 

insă consultantul îşi continuă neabătut drumul pe coridor 
spre lift. Nu intenţionase să-l facă pe lăudărosul ăsta să se 
perpelească; până ajunse în holul de la intrarea în clădire, din 
toată întâmplarea rămăsese cu un gust amar, cu sentimentul 
că pierduse timpul, că ceea ce făcea era lipsit de sens. 

Auzea parcă ecoul stins al unei voci de demult - din altă 
viaţă. Asta este ceea ce dă sens vieții tale? Era întrebarea pe 
care i-o punea Phan Nguyen într-o mie de feluri. Era 
întrebarea lui favorită. Janson parcă-i vedea chiar şi acum 
ochii mici şi inteligenţi; faţa lată şi zbârcită de vreme; braţele 
slabe ca de copil. In discuţiile lor, orice aspect referitor la 
America părea că trezeşte curiozitatea interlocutorului său, 
fascinându-l şi în acelaşi timp dezgustându-l. Asta este ceea 
ce dă sens vieții tale? Janson dădu din cap: naiba să te ia, 
Nguyen. 

In momentul în care se urcă în limuzina care îl aştepta cu 
motorul pornit pe Dearborn, chiar lângă intrarea în clădire, se 
hotărî să se îndrepte direct spre aeroportul O'Hare; putea 
prinde un avion care pleca la ora aceea către Los Angeles. Ce 
bine ar fi fost să poată lăsa atât de uşor în urmă întrebările lui 
Nguyen. 

La intrarea în sala de aşteptare Platinum Club a companiei 
Pacifica Airlines zări două femei în uniformă stând în picioare 
în spatele unui pupitru. Atât uniformele, cât şi pupitrul aveau 
aceeaşi nuanţă albastru-cenuşie. Jachetele celor două femei 
aveau epoleţii aceia la care ţineau atât de mult majoritatea 
marilor companii aeriene. In alt loc şi în alt timp, reflectă 
Janson, epoleţii aceia ar fi răsplătit experienţa căpătată pe 
câmpul de luptă. 

Una dintre femei stătea de vorbă cu un bărbat solid 
îmbrăcat cu o haină albastră descheiată şi avea un pager 
prins la centură. Scânteierea insignei de metal fixată de 
buzunarul interior al hainei îi indică lui Janson că bărbatul era 
inspector FAA! şi luase o pauză ca să se bucure de compania 
femeii. Cei doi se despărţiră în momentul în care Janson păşi 
către ei. 

— Biletul de îmbarcare, vă rog, spuse femeia întorcându-se 
spre el. Bronzul artificial dat de fondul de ten se oprea undeva 
sub bărbie, iar părul era vopsit roşcat. 

Janson flutură biletul şi cardul de plastic cu care Pacifica îi 
răsplătea pe clienţii care foloseau frecvent serviciile sale. 

— Bine aţi venit în Clubul Pacifica Platinum, domnule 
Janson, îi spuse femeia surâzând. 

— O să vă anunţăm când vă veţi putea îmbarca, îi spuse 
cealaltă funcţionară - breton şaten, machiaj în ton cu dungile 
albastre ale sacoului - cu o voce joasă, caldă. 

Femeia făcu un gest către intrarea în salonul de aşteptare 
de parcă ar fi fost intrarea în rai. 

— Până atunci vă rog să vă relaxaţi în salonul nostru, îl 
invită ea cu o mişcare a capului şi un zâmbet larg. 

Sfântul Petru nu i-ar fi putut face o invitaţie mai îmbietoare. 

inghesuite printre spaţiile insuficiente ale aeroporturilor 
supraaglomerate, saloanele precum Clubul Pacifica Platinum 
încercau să răspundă cerinţelor clienţilor bogaţi. Vasele 
rotunde de sticlă nu erau umplute cu obişnuitele arahide 
sărate rezervate pentru "/es miserables" de la clasa a Il-a, ei 
cu fructe mult mai scumpe: migdale, nuci, fructe de anacard şi 

pecan. Pe o tejghea din granit pentru băuturi se aflau carafe 
de cristal pline cu nectar de piersici şi suc proaspăt de 
portocale. Mochetă elegantă cu dungi albe şi albastre era 
decorată cu emblema gri-albastră a companiei aeriene. Pe 
măsuţele rotunde, plasate între fotoliile largi se aflau 
exemplare frumos împăturite din /nternațional Herald Tribune, 
USA Today, Wall Street Journal şi Financial Times. Pe un 
monitor se derulau cifre şi imagini transmise de canalul 
Bloomberg, ce încercau să reflecte dramatismul economiei 
globale. Pista aeroportului abia se zărea printre lamelele 
storurilor de la ferestre. 

Janson răsfoi câteva ziare fără prea mare interes. Când 
ajunse la rubrica „Market Watch" din Wall Street Journal 
descoperi aceleaşi bine cunoscute metafore belicoase: 
„Vărsare de sânge pe Wall Street" cauzată de atacul lansat de 
speculanţii la bursă. O întreagă coloană din pagina de sport 
din USA Today era dedicată colapsului ofensivei celor de la 
Raiders în faţa violentei linii de apărare de la Vikings. Din 
difuzoare invizibile se revărsa vocea unei cântărețe pop la 
modă, interpretând o melodie din coloana sonoră a unui film 
de succes pe tema unei legendare bătălii din cel de-al doilea 
război mondial. O risipă de sânge şi sudoare fusese omagiată 
printr-o risipă de resurse financiare ale studiourilor de 
producţie şi de efecte speciale realizate pe calculator. 

Janson se cufundă într-unul dintre fotoliile tapiţate cu stofă 
de bună calitate şi privi spre staţiile de date unde diverşi 
manageri şi contabili îşi conectaseră laptopurile şi colectau e- 
mail-uri de la clienţi, angajaţi, subordonați sau amante, într-o 
nesfârşită căutare de motive de acţiune. Din servietele 
scumpe se zăreau copertele unor cărţi destinate să ofere 
sfaturi în domeniul marketingului din partea unora că Sun Tzu, 
arta războiului fiind adaptată la cerinţele industriei produselor 
ambalate. Janson, un bărbat bogat, mulţumit de sine şi fără 
grija zilei de mâine, se gândea la toţi aceşti manageri şi 
specialişti din jurul său. Cât de mult iubeau ei pacea şi totuşi 
cât de mult preţuiau simbolurile războiului! Pentru «ei, 
simbolurile militare puteau fi foarte uşor romanţate, aşa cum 
şi animalele de pradă devin simple ornamente după ce au fost 
împăiate. 

Erau momente în care Janson se simţea ca şi cum ar fi fost 
el însuşi împăiat şi urcat pe un piedestal. Aproape toate 
animalele de pradă, inclusiv vulturul pleşuv, se aflau acum pe 
lista speciilor amenințate cu dispariţia şi Janson recunoştea că 
fusese şi el odată un astfel de animal de pradă - o forţă de 
agresiune care se împotrivea altor forţe de agresiune. Janson 
cunoscuse foşti luptători care deveniseră dependenţi de o 
dietă de adrenalină şi pericol şi care, când serviciile lor 
încetaseră să mai fie necesare, se transformaseră în nişte 
soldaţi jucărie. Işi iroseau timpul organizând în Sierra Madre 
războaie cu gloanţe cu vopsea sau şi mai rău, se prostituau 
pentru firme dubioase care le solicitau servicii la fel de 
dubioase, de obicei în acele părţi ale lumii în care bacşişul era 
legea pământului. Janson îi compătimea profund pe aceşti 
oameni. Şi totuşi se întreba câteodată dacă nu cumva 
asistenţa foarte specializată pe care o oferea el oamenilor de 
afaceri americani nu era decât o versiune respectabilă a 
aceleiaşi prostituări. 

Era un singuratic şi niciodată nu simţea mai acut această 
singurătate decât în pauzele din viaţa sa foarte riguros 
planificată - timpul care se scurgea până la decolarea 
avioanelor, momentele petrecute în aceste saloane destinate 
pur şi simplu aşteptării. La capătul acestui nou zbor îl va 
întâmpina doar un şofer cu un carton cu numele lui scris 
greşit, care îl va duce cu limuzină la următorul client, un şef 
de divizie nervos al unei firme cu sediul în Los Angeles. Nu îl 
va întâmpina nici o soţie şi nici vreun copil, deşi existase 
odată o soţie şi cel puţin speranţe pentru un copil, căci Helene 
era însărcinată atunci când fusese ucisă. „Ca să-/ faci pe 
Dumnezeu să râdă, vorbeşte-i de planurile tale”, obişnuia ea 
să-l citeze pe bunicul ei şi această maximă se dovedise oribil 
de adevărată. 

Janson privi lichidul de culoarea chihlimbarului din sticlele 
din spatele barului, etichetele acestora fiind parcă un alibi 
pentru doza de uitare pe care o conţineau. Se străduia să se 
menţină în formă, se antrena obsesiv dar chiar şi atunci când 
fusese în serviciul activ nu depăşise niciodată unul, două 
pahare. Nu era nimic rău în asta, nu-i aşa? 

— Este căutat domnul Richard Alexander, se auzi o voce 

nazală în difuzoarele sistemului de anunţare publică din 
aeroport. Pasagerul Richard Alexander. Vă rugăm să vă 
prezentaţi la orice ghişeu al companiei Pacifica. 

Anunţul făcea parte din zgomotul de fond al aeroportului, 
însă îl trezi pe Janson din reverie. Richard Alexander era unul 
din pseudonimele sale operaţionale pe care îl folosise de 
multe ori în vremuri apuse. Din reflex, roti capul de jur- 
împrejur. O simplă coincidenţă, se gândi el, ca apoi să 
realizeze că şi telefonul său celular începuse să vibreze în 
buzunarul de la piept. Fixă conectorul de la cască în mufa 
telefonului său triband Nokia şi apăsă butonul SEND. 

— Da? 

— Domnul Janson? Sau poate ar trebui să spun domnul 
Alexander? O voce de femeie, tensionată, disperată. 

— Cine este acolo? întrebă încet Janson. Stresul avea un 
efect ciudat asupra lui, cel puţin în primele momente - îl 
calmă mai degrabă decât îl agita. 

— Vă rog, domnule Janson. Trebuie neapărat să ne întâlnim 
de îndată. Vocalele şi consoanele aveau acea precizie 
specifică persoanelor educate pentru care engleza nu era 
limba maternă. Zgomotul de fond din receptor era la fel de 
sugestiv. 

— Vreau mai multe detalii. 

Urmă o pauză. 

— Când ne întâlnim? 

Janson apăsă tasta END şi încheie convorbirea. Simţea o 
mâncărime pe ceafă. Coincidenţa dintre apelul telefonic şi 
anunţul de la difuzoarele aeroportului, precizarea că întâlnirea 
trebuie să aibă loc imediat: prezumtivul interlocutor se afla 
fără îndoială undeva în apropiere. Zgomotul de fond al 
convorbirii telefonice nu făcuse decât să-i întărească această 
convingere. Cerceta acum cu privirea persoanele din jurul său, 
încercând să descopere cine ar fi putut să-l caute în felul ăsta. 

Era oare vorba despre o cursă pusă la cale de vreun vechi 
adversar ranchiunos? Erau destui aceia care i-ar dori moartea; 
în cazul câtorva dintre ei setea de răzbunare nici n-ar fi fost 
chiar atât de nejustificată. Şi totuşi varianta i se părea puţin 
probabilă. Nu se afla în misiune, pe teren; nu trebuia să 
transporte pe furiş, împotriva voinţei lui, vreun „trădător” de 

la Dardanele prin Atena către o fregată care aştepta în larg, 
ocolind toate canalele legale ale controlului trans-frontalier. 
Era în aeroportul O'Hare, pentru numele lui Dumnezeu. Sau 
poate tocmai de aceea întâlnirea avea loc aici. Oamenii au 
senzaţia că se află în siguranţă într-un aeroport din cauza 
detectoarelor de metale şi a personalului de securitate 
îmbrăcat în uniformă. Ar fi fost o manevră a naibii de iscusită 
să profiţi de această iluzie de securitate. Şi în acest aeroport, 
prin care treceau aproape două sute de mii de călători în 
fiecare zi, securitatea era într-adevăr o iluzie. 

Janson trecea în revistă şi elimina rapid variantele posibile. 
Lângă geamul din sticlă groasă de unde se vedea pistă, 
scăldată de razele soarelui, şedea o femeie blondă care studia 
o foaie de calcul pe ecranul laptopului; telefonul său celular se 
afla alături şi, după cum se convinse Janson, nu era conectat 
la nici o cască. O altă femeie, mai aproape de intrare, era 
angajată într-o conversaţie însufleţită cu un bărbat pe a cărui 
mâna bronzată se vedea fâşia de piele mai deschisă la culoare 
din locul unde purtase verigheta. Continuă să studieze mai 
departe feţele celor din jur, până când, câteva secunde mai 
târziu, o văzu pe femeia care-l sunase. 

Într-un colţ întunecat al salonului, într-o poziţie de un calm 
înşelător, şedea o femeie elegantă, de vârstă mijlocie, cu un 
telefon celular la ureche. Avea părul alb, dat peste cap şi era 
îmbrăcată într-un costum Channel albastru închis, cu nasturi 
discreţi, sidefaţi. Da, ea era cea pe care o căuta; era sigur de 
asta. Nu putea preciza însă cu aceeaşi certitudine care era 
natura intenţiilor ei. Era ea un asasin sau făcea parte dintr-o 
echipă ce urma să-l răpească? Erau doar două din cele peste o 
sută de posibilităţi pe care, oricât de puţin probabile ar fi 
părut, trebuia să le ia în calcul. Protocolul tactic standard, 
înrădăcinat după atâţia ani petrecuţi pe teren, impunea o 
asemenea abordare. 

Janson se ridică în picioare. Trebuia să plece de îndată din 
locul unde se afla: era una din regulile de bază. Trebuie 
neapărat să ne întâlnim de îndată, îi spusese cea care îl 
sunase; dacă aşa stăteau lucrurile, aveau să se întâlnească în 
termenii stabiliţi de el. Se îndreptă spre ieşirea din salonul VIP- 
urilor şi, trecând pe lângă recipientul cu apă potabilă, înşfacă 

un pahar de hârtie. Se apropie de ghişeul de la intrarea în 
salon, cu paharul de hârtie în faţă, ca şi cum ar fi fost plin. 
Căscă, strânse din ochi şi intră drept în solidul inspector FAA 
care se dezechilibră şi se dădu înapoi câţiva paşi. 

— mi pare atât de rău, spuse repede Janson, privindu-l 
jenat. O, Dumnezeule, sper că n-am vărsat nimic pe 
dumneavoastră! Duse repede mâna peste jacheta bărbatului. 
V-am udat? Doamne, îmi pare teribil de rău. 

— Nu s-a întâmplat nimic, răspunse bărbatul cu o urmă de 
iritare în glas. Aveţi grijă pe unde mergeţi, aţi înţeles? Sunt o 
mulţime de oameni în acest aeroport. 

— Una e să nu mai ştii în ce fus orar te afli, dar... /isuse, nu 
ştiu ce se petrece cu mine, spuse Janson, cu aerul unui 
pasager nervos care nu era în apele lui din cauza zborului 
prelungit. Am ajuns o epavă. 

Janson părăsise salonul şi înainta pe coridorul care ducea 
către poarta B, când telefonul sună din nou, aşa cum se 
aştepta. 

— Cred că nu înţelegeţi pe deplin urgenţa situaţiei, începu 
interlocutoarea. 

— Asta e corect, se răsti Janson. Nu înţeleg. De ce nu vreţi 
să-mi spuneţi despre ce este vorba? La capătul unui coridor 
lateral zări o uşă metalică către o încăpere în care era interzis 
accesul călătorilor. Pe o placă de deasupra ei scria ACCESUL 
INTERZIS PERSONALULUI NEAUTORIZAT. 

— Nu pot, spuse femeia după câteva clipe. Nu la telefon. 
Mă aflu însă în interiorul aeroportului şi ne putem întâlni... 

— In cazul acesta, sunaţi-mă din nou după un minut, o 
întrerupse Janson, încheind convorbirea. Impinse cu podul 
palmei bara orizontală cu care se deschidea uşa şi intră. Era o 
cameră mică, pe pereţii căreia se înşirau panouri electrice; 
afişaje cu leduri indicau parametrii centralei termice a 
aeroportului, care se găsea în partea de est a terminalului, 
într-un colţ se afla un suport de care erau agăţate căşti şi 
mantale de ploaie pentru lucrul afară. 

Trei angajaţi ai companiei aeriene, îmbrăcaţi în uniforme 
albastre, şedeau în jurul unei măsuţe cu picioare metalice şi 
blat din plastic şi îşi beau cafeaua. Intrarea lui Janson le 
întrerupsese fără îndoială conversaţia. 

— Ce cauţi aici, omule? strigă unul dintre ei în timp ce uşa 
se închidea cu zgomot în spatele lui Janson. Nu ai voie aici. 

— Asta nu-i toaletă, să ştii, îi spuse angajatul care se afla 
cel mai aproape de el. 

Janson zâmbi fără căldură. 

— Probabil c-o să mă urâţi pentru ce-o să vă spun acum, 
băieţi. De ce credeţi că am venit eu peste voi? 

Scoase din buzunar insigna FAA, pe care o sustrăsese de la 
bărbatul solid din salonul de aşteptare. 

— O nouă acţiune de eliminare a drogurilor. Testarea 
aleatorie a angajaţilor pentru a ne asigura că forţa noastră de 
muncă nu foloseşte droguri - ca să citez din ultima directivă a 
administratorului în legătură cu acest subiect. E timpul să vă 
terminati cafeaua. Imi pare rău de deranjul produs, însă la 
urma urmei din cauza asta luaţi atâţia bani, nu-i aşa? 

— Asta-i cea mai mare prostie! izbucni dezgustat şi cel de- 
al treilea bărbat, aproape chel, cu un creion scurt după 
ureche. 

— Mişcaţi-vă fundurile o dată, băieţi! Mârâi Janson. De data 
asta avem o procedură cu totul nouă. Echipa mea este 
adunată la poarta doi din Sală A. Nu-i faceţi să aştepte. Dacă- 
şi pierd răbdarea, băieţii mei sunt în stare să încurce probele, 
dacă înţelegeţi ce vreau să spun. 

— Asta-i cea mai mare prostie! repetă chelul. 

— Vreţi să scriu un raport în care să spun că un membru al 
Asociaţiei Transportatorilor Aerieni a protestat şi/sau a 
încercat să evite testul antidrog? Dacă testele voastre ies 
pozitive, puteţi să începeţi să căutaţi prin anunţurile de la 
mica publicitate. 

Janson încrucişa mâinile la piept. 

— leşiţi dracului afară de aici, acum. 

— Gata, am plecat, mormăi chelul, care nu mai era deloc 
aşa sigur pe el. Mă duc acolo. 

Cei trei bărbaţi ieşiră din cameră cu feţe mânioase, lăsând 
pe masă ceştile de cafea şi suporturile de care erau prinse 
fişele de activităţi. Le trebuia cel puţin zece minute ca să 
ajungă la Sală A. Janson îşi privi ceasul şi numără cele câteva 
secunde care mai rămăseseră până în momentul în care 
telefonul sună din nou; cea care îl sună aşteptase exact un 

minut. 

— Lângă casele de bilete se află o autoservire, îi spuse 
Janson. Ne întâlnim acolo. La ultima masă din spate, pe 
stânga. Ne vedem în câteva minute. 

Işi scoase sacoul, îşi puse o manta de culoare albastră şi o 
cască şi rămase în aşteptare în intrândul din faţa uşii. Treizeci 
de secunde mai târziu o văzu trecând pe femeia cu părul alb. 

— Hei, scumpo! strigă el, în timp ce, printr-o suită de 
mişcări înlănţuite, îşi petrecu un braţ în jurul mijlocului femeii, 
îi acoperi gura cu cealaltă mână şi o trase în camera de 
serviciu, acum abandonată. Nu fusese nimeni în preajmă să 
vadă manevră care nu durase mai mult de trei secunde. Chiar 
dacă ar fi fost, mişcările sale, combinate cu ceea ce strigase, 
ar fi fost fără îndoială interpretate drept o îmbrăţişare 
romantică. 

Femeia fusese luată prin surprindere şi înlemnise de 
spaimă, însă nu încercă să tipe, dovedind o stăpânire de sine 
care nu avu deloc darul să-l liniştească pe Janson. Imediat ce 
uşa se închise în spatele lor, o invită cu un gest brusc să ia loc 
la măsuţa din centrul încăperii. 

— Dă-i drumul. 

Femeia, a cărei eleganţă nu se potrivea deloc cu 
simplitatea camerei, se aşeză pe unul dintre scaunele 
metalice. Janson rămase în picioare. 

— Nu sunteţi chiar aşa cum mi-am imaginat, spuse ea. Nu 
arătați ca un... Simţind ostilitatea privirii lui, renunţă să 
termine fraza. Domnule Janson, vă rog să mă înţelegeţi că nu 
avem timp de toate astea acum! 

— Nu arăt ca un ce? Răspunse el printre dinţi. Nu ştiu cine 
naiba te crezi, însă nu am de gând să-ţi spun acum câte 
greşeli ai făcut abordându-mă în felul ăsta. Nu am de gând să 
te întreb cum ai obţinut numărul telefonului meu mobil sau de 
unde ai aflat ceea ce-ţi închipui că ştii despre mine. Insă nu te 
las să ieşi de aici până nu aflu tot ce mă interesează. 

Chiar dacă nu era decât un cetăţean oarecare ce îi solicită 
serviciile, natură publică a contactului era total nepotrivită. La 
fel şi folosirea numelui său conspirativ, de mult ieşit din uz, 
era o violare fundamentală. 

— V-am înţeles perfect, domnule Janson, spuse ea. Modul 

meu de abordare a fost, trebuie să recunosc, nu tocmai bine 
gândit. Va trebui să mă iertaţi... 

— Va trebui? Cred că e numai o presupunere. Janson simţi 
un vag miros de parfum care venea din direcţia ei: 
Penhaligon's Jubilee. Ochii li se întâlniră şi furia lui Janson se 
domoli oarecum când zări expresia de pe faţa ei, buzele 
încordate şi ochii gri-verzui, hotărâți. 

— Aşa cum am mai spus, avem foarte puţin timp la 
dispoziţie. 

— Eu am la dispoziţie tot timpul din lume. 

— Peter Novak nu are. 

Peter Novak. 

Auzul acestui nume îl făcu să tresară, probabil exact aşa 
cum intenţionase şi ea când îl rostise. Un renumit finanţist şi 
filantrop de origine maghiară, Novak primise anul trecut 
Premiul Nobel pentru Pace pentru rolul său în rezolvarea 
conflictelor din lume. Novak era fondatorul şi directorul 
Fundaţiei Libertatea, instituţie dedicată promovării 
„democraţiei dirijate" - marea sa pasiune - şi care avea 
birouri în mai multe capitale din Europa de Est şi în alte locuri 
mai puţin dezvoltate ale lumii. Janson avea însă propriile sale 
motive pentru care se gândea la Peter Novak. Şi aceste 
motive constituiau o datorie atât de mare faţă de acest om, 
încât de multe ori resimţise ca pe o adevărată povară 
recunoştinţa pe care i-o purta lui Peter Novak. 

— Cine sunteţi? Intrebă el. 

Ochii gri-verzui ai femeii îl sfredeleau cu strălucirea lor. 

— Numele meu este Marta Lang şi lucrez pentru Peter 
Novak. Vă pot arăta o carte de vizită dacă doriţi. 

Janson clătină încet din cap. Fără îndoială că pe cartea ei de 
vizită era înscris un titlu lipsit de înţeles, care o identifica 
drept unul dintre funcţionarii de rang înalt din Fundaţia 
Libertatea. Lucrez pentru Peter Novak, spusese ea şi din felul 
în care rostise aceste cuvinte Janson îşi dăduse seama cu cine 
are de-a face. Era omul de încredere, locotenentul; toate 
personajele importante aveau aşa ceva. Oamenii ca ea 
preferau să rămână în umbră, deşi deţineau o foarte mare, 
chiar dacă indirectă, putere. După nume şi după lipsa oricărei 
urme de accent, era evident că femeia era unguroaică, la fel 

ca şi patronul ei. 

— Ce doriţi să-mi spuneţi? întrebă Janson, mijind ochii. 

— Că are nevoie de ajutor. La fel cum aţi avut şi 
dumneavoastră odată. În Baaglina. Marta Lang pronunţase 
numele oraşului acela prăfuit de parcă ar fi fost o propoziţie, 
un paragraf, un capitol. Pentru Janson, chiar asta şi fusese. 

— Nu am uitat, zise el încet. 

— În cazul acesta, deocamdată nu trebuie să ştiţi decât că 
Peter Novak are nevoie de ajutorul dumneavoastră. 

Femeia rostise doar câteva cuvinte, însă erau exact cele 
necesare. Janson se uită în ochii ei câteva clipe. 

— Unde mergem? 

— Puteţi să aruncaţi biletul de îmbarcare. Avionul nostru se 
află pe pistă gata de decolare. Se ridică în picioare cu o forţă 
şi un simţ al comenzii date de situaţia disperată. Trebuie să 
plecăm acum. Cu riscul dea mă repeta, nu mai avem timp. 

— Lăsaţi-mi mie riscul de a mă repeta: unde mergem? 

— Asta, domnule Janson, este întrebarea pe care vrem să v- 
o punem noi dumneavoastră. 


2 


În timp ce urca în urma femeii pe treptele de aluminiu care 
duceau către cabina avionului Gulfsfreain V, proprietatea lui 
Novak, privirea lui Janson fu atrasă de câteva cuvinte scrise cu 
litere albe strălucitoare pe fuselajul de culoare indigo: Sok 
kicsi sokra megy. Era în limba maghiară, fără înţeles pentru el. 

Zgomotul de pe pistă era asurzitor, peste sunetul jos al 
gurilor de evacuare suprapunându-se ţipătul ascuţit provocat 
de prizele de aer. Dar când uşa cabinei se închise, se lăsă o 
tăcere de parcă ar fi pătruns într-o incintă perfect izolată 
fonic. 

Avionul cu reacţie era amenajat elegant, fără să fie 
extravagant, proprietatea cuiva pentru care preţul nu conta, 
însă care nu era preocupat de lux. Interiorul era maro; fotoliile 
de piele, foarte largi, erau plasate câte unul de fiecare parte a 
culoarului; câteva fotolii erau puse faţă în faţă, separate de 
câte o măsuţă joasă, fixată în podea. Patru bărbaţi şi femei cu 

feţe serioase, evident membri ai personalului Martei Lang, 
aşteptau deja în partea din spate a avionului. 

Marta îl invită să ia loc în fotoliul din faţa ei, în partea din 
faţă a cabinei, apoi ridică receptorul unui telefon interior şi 
murmură câteva cuvinte în microfon. Janson distinse vag 
vuietul motoarelor ambalate ale avionului care începuse să 
ruleze pe pistă. Izolarea fonică era extraordinară. Un perete 
capitonat îi separa de cabina piloților. 

— Inscripţia aceea de pe fuselaj - ce înseamnă? 

— inseamnă „multe lucruri mărunte pot da naştere unuia 
mare”. O zicală populară ungurească şi motoul favorit al lui 
Peter Novak. Sunt sigură că puteţi înţelege de ce. 

— Nu se poate spune că a uitat de unde a venit. 

— Bun sau rău, Ungaria l-a făcut ceea ce este. Şi Peter nu 
este omul care să nu-şi respecte obligaţiile. Femeia îi aruncă o 
privire semnificativă. 

— Nici eu nu sunt. 

— Cunosc acest lucru, îi răspunse ea. Tocmai de aceea ştim 
că ne putem bizui pe dumneavoastră. 

— Dacă are vreo misiune pentru mine, aş vrea să aflu 
detaliile mai degrabă acum decât mai târziu. Şi aş prefera să 
le aud din gura lui şi nu a altcuiva. 

— Va trebui să vă mulţumiţi cu ceea ce am să vă spun eu. 
Sunt director adjunct al fundaţiei şi lucrez cu el de mulţi ani. 

— Nu pun la îndoială loialitatea dumneavoastră absolută 
faţă de el, îi răspunse Janson cu răceală. Oamenii lui Novak 
sunt... recunoscuţi din acest punct de vedere. 

Pe scaunele din spate, cei patru angajaţi discutau aplecaţi 
peste hărţi şi grafice. Ce se întâmplă aici? Simţea crescând un 
sentiment de nelinişte. 

— Inţeleg ceea ce spuneţi şi, de asemenea, ceea ce sunteţi 
prea politicos ca să exprimaţi. Imi dau seama că cei asemeni 
mie sunt consideraţi de cele mai multe ori drept nişte adepţi 
naivi. Vă rog să acceptaţi adevărul că nici unul dintre noi nu-şi 
face iluzii. Peter Novak nu este decât un muritor. Noi am 
înţeles asta mai bine decât oricine altcineva. Aici nu e vorba 
despre religie. Este însă o chemare. Imaginaţi-vă că cea mai 
bogată persoană pe care o cunoaşteţi este în acelaşi timp şi 
cea mai înţeleaptă şi cea mai bună. Dacă vreţi să ştiţi de ce 

cere el loialitate, este pentru că îi pasă - şi îi pasă cu o 
intensitate aproape supranaturală. Vrea să lase în urma lui o 
lume mai bună decât cea pe care a găsit-o şi aţi putea numi 
asta vanitate, însă este acea vanitate de care toată omenirea 
ar avea nevoie. Şi acel soi de viziune. 

„Un vizionar” - aşa a fost caracterizat de membrii 
comitetului Nobel. 

— Un cuvânt pe care îl folosesc cu reticenţă. A ajuns o 
monedă fără valoare. Nu este articol din Fortune în care cine 
ştie ce titan al comunicaţiilor prin cablu sau director executiv 
al vreunei companii de băuturi răcoritoare să nu fie numit 
„Vizionar”. Insă Fundaţia Libertatea a fost numai şi numai 
viziunea lui Novak şi a nimănui altcuiva. El a crezut în 
democraţia directă încă de pe vremea când ideea părea un vis 
fantastic. El a fost convins că societatea civilă poate fi 
reconstruită în acele părţi ale lumii unde totalitarismul şi 
conflictele o distruseseră. Acum cincisprezece ani oamenii 
râdeau când le vorbea despre visul său. Cine mai râde acum? 
Nimeni nu a vrut să-l ajute - nici Statele Unite, nici ONU - însă 
asta nu a contat. £/a schimbat lumea de unul singur. 

— Aveţi perfectă dreptate, spuse Janson sobru. 

— Analiştii din Departamentul de Stat au produs fără 
încetare rapoarte despre „vechi animozităţi etnice”, despre 
conflicte şi dispute de frontieră care nu au putut fi niciodată 
rezolvate şi pe care nimeni nu a încercat să le aplaneze. Insă 
el a încercat. Şi a reuşit de nenumărate ori. A adus pacea în 
locuri unde nimeni nu îşi mai amintea când trăise ultimul 
moment de linişte. Emoţia o copleşi pe Marta Lang şi o făcu să 
se oprească. 

Se vedea că nu e obişnuită să-şi exteriorizeze emoţiile şi 
Janson o salvă începând el să vorbească, lăsându-i timp să-şi 
vină în fire. 

— AŞ fi ultima persoană în dezacord cu ceea ce aţi spus. 
Patronul dumneavoastră este un bărbat care caută pace de 
dragul păcii, de dragul democraţiei. Toate acestea sunt 
adevărate. Este de asemenea adevărat că averea lui 
personală rivalizează cu PIB-ul multora dintre ţările cu care 
are de-a face. 

Lang dădu aprobator din cap. 

— Orwell a spus că sfinţii trebuie să fie consideraţi vinovaţi 
până în momentul în care îşi dovedesc nevinovăția. Novak a 
demonstrat de nenumărate ori cine este el cu adevărat. Un 
om pentru toate vremurile şi pentru toţi semenii lui. E dificil să 
ne imaginăm acum lumea fără el. Femeia se uită la Janson şi 
ochii ei erau înroşiţi. 

— Spuneti-mi, o întrebă Janson. De ce mă aflu eu aici? Unde 
este Peter Novak? 

Marta Lang trase adânc aer în piept, că şi cum ceea ce 
urma să spună îi producea o durere fizică. 

— Este prizonierul rebelilor Kagama. Avem nevoie de 
dumneavoastră să-l eliberaţi. Am impresia că cei ca 
dumneavoastră numesc asta „exfiltrare”. In caz contrar, va 
muri acolo unde se află acum, în Anura. A 

Anura. Prizonier al Frontului de Eliberare Kagama. Incă un 
motiv - fără îndoială principalul motiv - pentru care îl voiau pe 
el pentru misiunea asta. Anura. Un loc la care se gândise 
aproape în fiecare zi din ultimii cinci ani. Propriul său iad. 

— Încep să înţeleg, spuse Janson cu gura uscată. 

— Peter Novak sosise pe insulă în urmă cu câteva zile, 
încercând să negocieze un tratat de pace între rebeli şi 
guvern. Fuseseră înregistrate mai multe semnale dătătoare de 
speranţă. Cei din Frontul de Eliberare Kagama declaraseră că 
îl consideră pe Peter Novak drept un negociator onest şi se 
căzuse de acord asupra unui loc de desfăşurare a negocierilor, 
în provincia Kenna. O delegaţie a rebelilor acceptase deja cele 
mai multe din punctele pe care le respinseseră cu înverşunare 
până atunci. Un acord de durată în Anura - care ar fi dus la 
sistarea actelor de terorism - ar fi reprezentat un eveniment 
deosebit. Bănuiesc că înţelegeţi şi dumneavoastră foarte bine 
acest lucru. 

Janson nu zicea nimic, însă inima începuse să-i bată cu 
putere. 


Locuinta lor, pusă la dispoziție de ambasadă, se afla în 
Cinnamon Gardens, în capitala Caligo, iar locul era încă 
împânzit de arbori din pădurea ce acoperea pe vremuri 
întreaga zonă. Frunzele copacilor foşneau şi păsările ciripeau 

în briza care sufla în dimineaţa aceea. Ceea ce îl trezi din 
somnul său uşor fu însă o tuse care venea din baie, urmată 
apoi de zgomotul apei în toaletă. Helene îşi făcu apariția din 
baie, periindu-şi dinții cu mişcări viguroase. 

— Mai bine nu te-ai duce la serviciu astăzi, îi spuse el pe 
jumătate adormit. Helene clătină din cap. 

— Se cheamă rău de dimineață dintr-un motiv foarte 
simplu, dragul meu, îi spuse ea cu un zâmbet. Dispare la fel 
de uşor ca şi roua dimineţii. 

incepu să se îmbrace pentru serviciul de la ambasadă. 
Atunci când zâmbea, ea făcea acest, lucru cu toată faţa: cu 
gura, cu obrajii, cu ochii - în special cu ochii... Mintea i se 
umplea de imagini - Helene întinzând pe pat hainele pentru 
încă o zi de birou, citind şi făcând în acelaşi timp însemnări pe 
rapoarte ale Departamentului de Stat. O fustă albastră de în. 
O bluză albă de mătase. Helene deschizând larg ferestrele 
dormitorului, invitând aerul dimineţii tropicale încărcat cu 
arome de scorţişoară, mango şi frangipan. Faţa care radia, 
nasul cârn şi ochii ei albaştri şi limpezi. In nopțile fierbinți din 
Caligo, trupul lui Helene era lipit de trupul lui. Cât de 
bătătorită şi de aspră i se părea pielea lui plină de cicatrice 
alături de corpul ei catifelat. 

— la-ți o zi liberă, dragostea mea, îi spusese el şi ea fi 
răspunsese: 

— Mai bine nu, dragul meu. Ori o să le lipsesc, ori n-o să-mi 
simtă lipsa deloc, nici o variantă nu e bună. Il sărutase pe 
frunte înainte de plecare. Ce bine ar fi fost dacă ar fi rămas cu 
el atunci. Dacă. 

Acte publice şi vieţi private intersectate în felul cel mai 
sângeros. 

Anura, o insulă în Oceanul Indian de mărimea Virginiei de 
Vest, avea o populație de douăzeci de milioane de locuitori şi 
fusese binecuvântată cu o rară frumuseţe naturală şi o bogată 
moştenire culturală. Janson fusese repartizat aici pentru 
optsprezece luni şi însărcinat cu conducerea unei misiuni de 
culegere de informaţii în vederea realizării unei evaluări 
independente a situației politice instabile din insulă şi pentru a 
ajuta la identificarea forțelor exterioare care sprijineau 
tulburările. Fiindcă, în ultimii cincisprezece ani, acest paradis 

fusese tulburat de una dintre cele mai sângeroase organizații 
teroriste din lume, Frontul de Eliberare Kagama. Mii de tineri, 
devotați până la fanatism unui bărbat pe care îl numeau Calif, 
purtau amulete din piele ce conțineau o capsulă de cianură 
simbolizând hotărârea lor de a-şi da viaţa pentru cauză. Califul 
manifestă o predilectie deosebită fată de atentatele 
sinucigaşe cu bombă. Cu ocazia unui miting politic organizat 
cu câțiva ani în urmă în sprijinul primului-ministru din Anura, 
un terorist sinucigaş, o tânără care ascundea sub sâni o 
cantitate enormă de explozibil amestecată cu bile de rulment, 
marcase o cotitură în istoria insulei. Primul-ministru pierise în 
atentat împreună cu peste o sută de persoane care se aflau în 
preajma lui. Apoi urmaseră atentatele cu camioane capcană în 
centrul oraşului Caligo. Intr-unul dintre aceste atentate fusese 
distrus Centrul i 

International de Comert din Anura. In cel de-al doilea, în 
care explozibilul fusese ascuns într-un camion cu însemnele 
unei firme de curierat expres, fusese ucisă o duzină de 
functionari ai ambasadei americane din Anura. 

Printre cei ucişi se numărase şi Helene. Incă o victimă a 
violenței inutile. Sau poate că erau două: ea şi copilul pe care 
ar fi trebuit să-l aibă împreună? 

Aproape paralizat de durere, Janson solicitase să i se 
aprobe accesul la interceptările Agenției de Securitate 
Naţională, inclusiv la înregistrările convorbirilor telefonice via 
satelit între conducătorii gherilei. In transcrierea convorbirilor, 
tradusă imediat în engleză, nu se regăseau intonațiile vocale 
şi contextul, dialogul fusese transformat în caractere negre 
înşirate pe hârtia albă. Insă tonul exultant al convorbirilor nu 
putea fi ascuns. Atentatul de la ambasadă fusese unul dintre 
momentele cu care Califul se mândrea cel mai mult. 

Helene, tu erai soarele meu. 


Marta puse mâna pe încheietura lui Janson. 

— Imi pare rău, domnule Janson. Inţeleg durerea pe care 
această afacere o trezeşte în sufletul dumneavoastră. 

— Fireşte că înţelegeţi, zise Janson pe un ton ridicat. 
Bănuiesc că din cauza asta m-aţi ales pe mine. 

Marta îi înfruntă privirea. 

— Peter Novak va muri. Conferinţa din provincia Kenna nu a 
fost nimic altceva decât o cursă. 

— A fost o nebunie să se ducă acolo, izbucni Janson. 

— Credeţi? Bineînţeles că, în afară de el, restul lumii 
renunţase, spre satisfacția celor care promovează pe ascuns 
violenţa. Insă nimic nu-l supără pe Peter mai mult decât 
defetismul. 

Janson continuă, la fel de mânios: 

— FEK a instigat populaţia la distrugerea Republicii Anura. 
Au declarat că ei cred în caracterul nobil al violenţei 
revoluţionare. Cum se poate negocia cu astfel de fanatici? 

— Detaliile sunt nesemnificative. Intotdeauna sunt aşa. Pe 
scurt, planul prevedea orientarea Anurei către un guvern 
federal care să acorde mai multă autonomie provinciilor. Se 
urmărea înlăturarea nemulţumiţilor celor din Kagama printr-un 
fel de autoguvernare, asigurându-se în acelaşi timp protecţia 
reală a drepturilor civile ale întregii populaţii din Anura. Era un 
plan în interesul ambelor părţi. Un plan raţional. Şi câteodată 
raţiunea învinge: Peter a demonstrat asta de nenumărate ori. 

— Nu ştiu zău, oameni buni, ce vă caracterizează mai bine - 
eroismul sau aroganta. 

— Sunt cele două aşa de uşor de deosebit? Janson rămase 
tăcut câteva clipe. 

— Daţi-le ticăloşilor ceea ce vor, zise el într-un târziu cu o 
voce stinsă. 

— Nu cer nimic, spuse Lang încet, l-am invitat să propună 
un preţ în schimbul căruia Peter să fie eliberat. Au refuzat să 
se gândească măcar la varianta asta. Nu e nevoie să vă spun 
cât de rar se întâmplă aşa ceva. Aceştia sunt fanatici. 
Răspunsul pe care continuăm să-l primim este mereu acelaşi: 
Peter Novak a fost condamnat la moarte pentru crime 
împotriva popoarelor subjugate şi execuţia este „irevocabilă”. 
Aţi auzit de sărbătoarea numită Id ul-Kebir? 

— Comemorează sacrificiul lui Abraham. Lang încuviinţă cu 
o mişcare a capului. 

— Berbecul prins în spini. Califul spune că anul acesta va fi 
celebrat prin sacrificiul lui Peter Novak. Va fi decapitat de Id 
ul-Kebir. Adică vinerea asta. 

— De ce? Pentru numele lui Dumnezeu, de ce? 

— Pentru că este un agent sinistru al neocolonialismului - 
asta spune FEK. Pentru că în felul acesta FEK va apărea pe 
harta lumii, va obţine mai multă publicitate decât în 
cincisprezece ani de atentate. Pentru că bărbatul pe care ei îl 
numesc Calif a fost învăţat să facă la oliţă prea devreme - 
cine naiba ştie de ce? Intrebarea implică un nivel de 
raționalitate pe care aceşti terorişti nu l-au atins niciodată. 

— Sfinte Dumnezeule, zise Janson. Dar dacă aşa încearcă 
să devină celebru, indiferent care e logică după care se 
conduce, de ce nu a dat încă nimic publicităţii? Cum de nu a 
răsuflat nimic în presă? 

— Este foarte şiret. Amânând să facă publică crima până 
după consumarea ei, evită o intervenţie ca urmare a presiunii, 
a panicii publice internaţionale. In acelaşi timp, el ştie că noi 
nu vom dezvălui nimic de teamă că am exclude posibilitatea 
unei soluţii negociabile, oricât de puţin probabilă ar fi aceasta. 

— De ce ar avea nevoie guvernele ţărilor puternice de 
presiune ca să intervină? De fapt, eu tot nu înţeleg de ce 
vorbiţi cu mine. Aţi spus-o şi dumneavoastră, Peter aparţine 
tuturor oamenilor. Având în vedere că America este singura 
superputere care a rămas - de ce nu cereţi ajutor la 
Washington? 

— Este primul lucru pe care l-am făcut. Ei ne-au furnizat 
informaţii. Şi şi-au exprimat profundul regret atunci când ne- 
au explicat că nu ne pot acorda nici un ajutor oficial. 

— Asta-i o prostie. Moartea lui Novak ar putea destabiliza 
multe regiuni şi lucrul la care Washingtonul ţine cel mai mult 
este stabilitatea. 

— Washingtonul ţine la fel de mult la viaţa cetăţenilor 
americani. Departamentul de Stat este de părere că orice 
intervenţie sub drapel american ar pune în pericol viaţa celor 
câteva zeci de cetăţeni americani care se află acum în 
teritoriile ocupate de rebeli. 

Janson nu mai zise nimic. Ştia cum se ajungea la astfel de 
raționamente; luase de prea multe ori parte la acest tip de 
analize. 

— După cum au explicat ei, există şi alte... complicații. 
Marta pronunţase cuvântul cu un evident dezgust. De 
exemplu, aliaţii saudiţi ai Americii sunt susţinătorii din umbră 

ai FEK. Nu aprobă metodele pe care le folosesc ei, însă şi-ar 
pierde prestigiul de care se bucură în lumea islamică dacă nu 
ar sprijini musulmanii asupriţi din lacul acesta musulman 
numit Oceanul Indian. Şi apoi mai este şi afacerea cu Donna 
Hedderman. 

Janson dădu din cap. 

— Absolventă în antropologie a Universităţii Columbia. 
Făcea cercetări în partea de nord-est a Anurei. Ceea ce era în 
acelaşi timp o prostie şi un act de curaj. A fost capturată de 
rebelii Kagama, care au acuzat-o că este agent CIA. O mare 
prostie, însă foarte periculos pentru ea. 

— E prizonieră lor de două luni, fără nici o posibilitate de 
comunicare cu restul lumii. Şi Statele Unite n-au mişcat un 
deget. Nu au vrut să „complice o situaţie şi aşa destul de 
complicată”. 

— Inţeleg situaţia. Dacă Statele Unite refuză să intervină în 
favoarea unui cetăţean american... 

— Cum va fi privit faptul că trimite o echipă de salvare 
pentru miliardarul maghiar? Da. Nu au spus-o aşa de direct, 
însă este exact ceea ce ne-au lăsat să înţelegem. Expresia „de 
nesusţinut din punct de vedere politic” s-a dovedit foarte 
potrivită în acest caz. 

— ŞI atunci dumneavoastră aţi adus toate 
contraargumentele evidente. 

— Acelea şi altele nu chiar aşa de evidente. Am încercat să 
tragem toate sforile. Cu riscul ca ceea ce vă spun să sune ca o 
dovadă de aroganță, vă mărturisesc că de obicei obţinem tot 
ceea ce dorim. Nu şi de data asta. Şi atunci a apărut cealaltă 
variantă. 

— Lăsaţi-mă să ghicesc. Aţi avut ceea ce se cheamă 
„întrunire de taină”, spuse Janson. Şi v-aţi oprit la numele 
meu. 

— De mai multe ori. Mai multe persoane sus-puse din 
Departamentul de Stat şi din CIA v-au recomandat insistent. 
Dumneavoastră nu mai lucraţi pentru guvern. Sunteţi un 
agent independent, cu legături internaţionale pe linia 
dumneavoastră de activitate sau pe ceea ce fusese linia 
dumneavoastră de activitate. Potrivit foştilor dumneavoastră 
colegi de la Operaţiuni Consulare, Paul Janson „este cel mai 

bun specialist în domeniul lui de activitate”. Cred că am 
reprodus exact cuvintele lor. 

— Timpul prezent folosit aici nu e corect. V-au spus că am 
ieşit la pensie. Mă întreb dacă v-au spus şi de ce. 

— Important este că acum sunteţi agent independent. Că 
aţi rupt legăturile cu Operațiunile Consulare în urmă cu cinci 
ani. 

Janson lăsă capul în jos. 

— Cu aceeaşi senzaţie neplăcută pe care o ai atunci când îţi 
iei rămas-bun de la cineva întâlnit pe stradă, ca să descoperi 
apoi că mergeţi amândoi în aceeaşi direcție. 


Despărțirea de Operațiunile Consulare implicase mai mult 
de o duzină de interviuri cu privire la intenţiile sale, unele 
decorative, altele incomode şi unele pe drept cuvânt 
furtunoase. Omul pe care şi-l amintea cel mai bine era 
subsecretarul Derek Collins. Pe hârtie, el era directorul 

Biroului de Informaţii şi Cercetare din Departamentul de 
Stat; în realitate, individul conducea secţia secretă a 
departamentului, Operaţiuni Consulare. Chiar şi acum îl putea 
vedea pe Collins scoţându-şi ochelarii cu ramă neagră cu un 
gest obosit şi masându-şi nasul. 

— Cred că mi-e milă de tine, Janson, spusese atunci Collins. 
Niciodată nu am bănuit că voi spune acest lucru. Tu erai 
„maşina”, Janson. Erai individul cu o bucată de granit în locul 
unde ar fi trebuit să-ţi fie inima. Acum vii şi spui că treaba la 
care eşti cel mai bun îţi repugnă. Ce naiba să mai înţeleg? Eşti 
ca un maestru cofetar care anunţă că dulciurile îi provoacă 
greață. Ca un pianist care descoperă că nu mai poate suporta 
sunetul muzicii. Janson, violenţa este ceva la care tu te pricepi 
foarte, foarte bine. Acum vii şi-mi spui că ţi-a pierit pofta 
pentru aşa ceva. 

— Nu mă aşteptam să mă înţelegi, Collins, replicase el. Hai 
să presupunem că am suferit un transplant de inimă. 

— Tu nu ai inimă, Janson. Privirea subsecretarului era rece 
ca gheaţa. Din cauza asta faci tu ceea ce faci. La dracu, de 
asta eşti cine eşti. 

— Poate. E posibil însă ca eu să nu fiu cel care crezi tu că 
sunt. Collins râsese scurt, un fel de lătrat. 

— Eu nu pot să mă caţăr pe o frânghie, Janson. Nu ştiu să 
pilotez un avion, iar atunci când privesc printr-o lunetă cu 
infraroşu mi se face rău. Insă eu cunosc oamenii, Janson. Cu 
asta mă ocup eu. Imi spui mie că îţi fac rău crimele. O să-ți 
spun acum ceea ce ai să descoperi şi singur într-o bună zi: 
acesta este singurul mod prin care ai să simţi întotdeauna că 
trăieşti. 

Janson scuturase din cap. Afirmația îl făcuse să se înfioare 
şi îi adusese aminte de ce trebuia să plece, de ce ar fi trebuit 
să facă acest lucru cu mult timp în urmă. 

— Ce fel de om... începuse el, apoi se oprise, sufocat de 
indignare. Trăsese adânc aer în piept. Ce fel de om e acela 
care trebuie să ucidă ca să simtă că trăieşte? 

Privirea lui Collins îi pătrundea parcă prin piele. 

— Cred că te-am întrebat exact acelaşi lucru, Janson. 


Acum, în avionul particular al lui Novak, Janson continua să 
insiste asupra acestui punct. 

— Cât de multe ştiţi despre mine? 

— Da, domnule Janson, aşa cum bănuiţi, foştii 
dumneavoastră şefi ne-au explicat că aveţi nişte afaceri 
neduse la bun sfârşit cu Kagama. 

— Asta e expresia pe care au folosit-o? 

Ea încuviinţă. 


Fâşii de pânză, fragmente de oase, o mână retezată. Asta 
fusese tot ce rămăsese din iubita lui. Restul: fusese 
„colectivizat”, după cum se exprimase nemilos un medic legist 
american. O masă de moarte şi distrugere, sânge şi părți din 
corpurile victimelor care nu putuseră fi identificate. Și pentru 
ce? 

Și pentru ce? 


— Atunci aşa să fie, zise Janson după o pauză. Aceştia nu 
sunt oameni în ale căror suflete s-ar afla vreo urmă de poezie. 
— Şi bănuiesc că sunteţi convins că ei ştiu că numele 
dumneavoastră nu ne era total necunoscut. 
— Din cauza celor întâmplate la Baaglina. 
— Haideţi cu mine. Marta Lang se ridică în picioare. Vreau 

să vă prezint membrii echipei mele. Patru bărbaţi şi femei 
care sunt aici ca să vă sprijine cu tot ce le stă în putere. Orice 
informaţie de care aveţi nevoie o găsiţi la ei, sau ştiu ei cum s- 
o găsească. Avem dosare pline cu interceptările convorbirilor 
şi toate informaţiile relevante pe care le-am putut aduna în 
scurtul interval de timp pe care l-am avut. Hărţi, grafice, 
machete ale clădirilor. Toate se află la dispoziţia noastră. 

— Incă un lucru, spuse Janson. Cunosc motivele pentru care 
aţi apelat la mine şi nu pot să vă refuz. V-aţi gândit însă că 
exact din cauza acestor motive aş putea fi cea mai nepotrivită 
persoană pentru această misiune? 

Marta Lang îl privi fix în ochi, însă nu răspunse. 


Califul, înveşmântat într-o robă de un alb strălucitor, 
traversă Marea Sală, o încăpere de la etajul al doilea din aripa 
de est a Palatului de Piatră. Toate semnele băii de sânge, sau 
cea mai mare parte a acestora, fuseseră îndepărtate. 
Complicatele desene geometrice ale pardoselii nu mai păstrau 
decât nişte vagi urme, ca de rugină, în spaţiile dintre plăci, 
acolo unde sângele care nu fusese îndepărtat imediat se 
impregnase în interstiţii. 

Luă loc în capul mesei lungi de nouă metri, acolo unde i se 
servise o ceaşcă din ceaiul care se cultivă în provincia Kenna. 
In stânga şi în dreapta lui stăteau în picioare membrii gărzii lui 
personale, bărbaţi viguroşi şi simpli, cu ochi vigilenţi, cu care 
era împreună de ani de zile. Delegații Kagama - cei şapte 
bărbaţi care participaseră la negocierile mijlocite de Peter 
Novak - fuseseră deja anunţaţi şi urmau să-şi facă apariţia 
dintr-o clipă într-alta. Toţi îşi îndepliniseră misiunea foarte 
bine. Vorbiseră despre o domolire a luptei, despre o 
recunoaştere a „noilor realităţi" şi reuşiseră să-i păcălească, 
atât pe mogulul străin care se amestecase în afacerile lor, cât 
şi pe reprezentanţii guvernului, cu vorbe precum „concesii” şi 
„compromis”. 

Totul fusese executat conform planului de către cei mai de 
încredere şapte bătrâni din Kagama, care fuseseră desemnaţi 
de mişcare drept purtători de cuvânt ai Califului. Din această 
cauză li se cerea acum să dea dovadă unui ultim act de 
credinţă. 

— Sahib, delegaţiile au sosit, anunţă un tânăr curier, care 
se apropie privind în podea. 

— Atunci poate că ar fi bine să rămâi şi tu ca să fii martor şi 
să povesteşti şi celorlalţi ce s-a întâmplat în această frumoasă 
sală, răspunse Califul. 

Era o comandă care trebuia onorată. 

Uşile mari din lemn de mahon de la celălalt capăt al Marii 
Săli se dădură în lături şi cei şapte bărbaţi intrară. Erau cu toţii 
emoţionaţi, anticipând fericiţi cuvintele de mulţumire pe care 
avea să li le adreseze Califul. 

— Mă înclin în faţa bărbaţilor care au negociat atât de 
iscusit cu reprezentanţii Republicii Anura, spuse Califul tare, 
cu voce clară. Se ridică. Respectabili ofiţeri ai Frontului de 
Eliberare Kagama. 

Cei şapte bărbaţi îşi plecară capetele cu umilinţă. 

— Nu ne-am făcut decât datoria, spuse cel mai în vârstă 
dintre ei, cel cu păr cărunt, însă cu ochi strălucitori. 
Anticiparea felului în care Califul avea să-şi exprime 
gratitudinea făcea să-i tremure zâmbetul pe buze. 

— Inălţimea voastră este arhitectul destinelor noastre. Ceea 
ce am făcut noi nu este decât încununarea eforturilor... 

— Tăcere! îl întrerupse Califul. Respectabili membri ai 
Frontului de Eliberare Kagama care au trădat încredea pe care 
le-am acordat-o. Se uită la membrii gărzii sale personale. 
Priviţi cum zâmbesc cu neruşinare aceşti trădători în faţa mea, 
în faţa noastră. Aceşti trădători gata să vândă destinul nostru 
pentru un blid de mâncare! Ei n-au fost niciodată autorizaţi să 
facă ceea ce au încercat să facă. Nu sunt nimic altceva decât 
lacheii opresiunii republicane, nişte dezertori ai cauzei noastre 
sfinte în ochii lui Allah. Fiecare răsuflare a lor pe acest pământ 
este o insultă adusă Profetului, salla Allah u alihi wa sallam. 

Printr-o mişcare a degetului arătător, el indică membrilor 
gărzii sale să acţioneze aşa cum fuseseră instruiți. 

Protestele delegaților fură rapid înăbuşite de o salvă de 
gloanţe trase cu precizie. Zbaterea lor fu bruscă, spasmodică. 
Pe tunicile lor albe înfloriră pete roşii de sânge. In timp ce 
sunetul împuşcăturilor făcea să răsune sala, câţiva dintre 
delegaţi reuşiră să scoată ţipete ascuţite de spaimă înainte de 
a se prăbuşi ca o grămadă de lemne de foc. 

Califul era dezamăgit; ţipaseră nişte fete speriate. Erau 
doar nişte bărbaţi respectabili: de ce nu putuseră să moară cu 
demnitate? Califul îl bătu pe umăr pe unul dintre servitori. 

— Mustafa, te rog să ai grijă ca mizeria asta să fie curățată 
imediat. 

Văzuseră ce se întâmplase dacă sângele nu fusese curăţat 
imediat. Califul şi adjuncţii săi aveau acum în stăpânire 
palatul; trebuia să aibă grijă de el. 

— Intocmai cum porunciţi, răspunse tânărul, făcând o 
plecăciune adâncă şi frecând nervos între degete pandantivul 
de piele pe care-l purta la gât. Neîntârziat. 

Califul se întoarse apoi către cel mai în vârstă membru al 
gărzii, bărbatul în care avea totdeauna încredere. 

— Cum o mai duce berbecul nostru? 

— Sahib? 

— Cum se împacă prizonierul cu noile condiții? 

— Nu prea bine. 

— Ai grijă să rămână în viaţă! spuse Califul sever. Să fie 
păzit cu străşnicie şi să fie ţinut în viaţă. Puse pe masă ceaşca 
de ceai. Dacă moare înainte de vreme, nu o să mai putem să-i 
tăiem capul vineri. Aş fi foarte dezamăgit dacă s-ar întâmpla 
aşa ceva. 

— Vom avea grijă de el. Ceremonia se va desfăşura 
întocmai cum aţi plănuit. In toate detaliile. 

Lucrurile mărunte îşi aveau importanţa lor, inclusiv moartea 
unor oameni neînsemnaţi cum fuseseră delegaţii, înţeleseseră 
ei oare serviciul pe care-l făcuseră murind? Apreciaseră ei 
dragostea care declanşase rafală de gloanţe? Califul le era 
profund recunoscător pentru sacrificiul lor. lar acest sacrificiu 
nu mai putuse fi amânat deoarece fusese deja transmis un 
comunicat al FEK care denunța negocierile ca nefiind nimic 
altceva decât un complot împotriva populaţiei Kagama, cei 
care participaseră la el fiind aşadar trădători. Fusese necesar 
ca delegaţii să moară pur şi simplu pentru a da credibilitate 
comunicatului. Era ceva ce nu le putuse explica înainte, însă 
sperase că unii dintre ei înţeleseseră adevărul în clipa de 
dinaintea morţii. 

Totul făcea parte din acelaşi întreg. Execuţia lui Peter 
Novak, repudierea negociatorilor aveau menirea să întărească 

hotărârea poporului Kagama de a obţine o victorie completă, 
necondiționată. Şi de a-i opri pe oricare alţi intruşi - agenţi ai 
neocolonialismului ascunşi sub masca acţiunilor umanitare - 
care ar încerca să câştige simpatia „moderaţilor” sau a 
„pPragmaticilor" şi ar submina zelul celor credincioşi. 
Asemenea jumătăţi de măsură, asemenea compromisuri care 
nu făceau altceva decât să tragă de timp erau o insultă la 
adresa Profetului însuşi! Şi o insultă la adresa miilor de 
membri ai populaţiei Kagama care îşi dăduseră viaţa în 
conflict. 

Lumea avea să afle că Frontul de Eliberare Kagama trebuie 
să fie luat în serios, cererile sale onorate, cuvintele sale 
temute. 

Vărsare de sânge. Sacrificarea uneia dintre legendele vii ale 
omenirii. Cum altfel să înveţe această lume surdă să asculte? 

Ştia că mesajul va ajunge acolo unde trebuia în sânul 
populaţiei  Kagama. |n ceea ce privea mass-media 
internaţională, aici era o cu totul altă problemă. Pentru 
spectatorii occidentali  plictisiţi, distracţia, spectacolul 
reprezenta valoarea supremă. Ei bine, lupta pentru eliberare 
naţională nu era dusă de astă dată pentru distracţia lor. Califul 
cunoştea modul de gândire al occidentalilor pentru că îşi 
petrecuse o parte din viaţă printre ei. Majoritatea celor pe 
care îi conducea erau bărbaţi fără educaţie care lăsaseră 
coarnele plugului ca să pună mâna pe arme; nu călătoriseră 
niciodată cu avionul şi nu ştiau despre lumea exterioară decât 
foarte puţinele lucruri pe care le puteau afla de la posturile de 
radio sever cenzurate care emiteau în limba kagama. 

Califul le respecta puritatea, însă aria sa de cunoştinţe era 
mult mai mare decât a lor şi aşa şi trebuia să fie: pentru a 
distruge cetatea asupritorilor era nevoie să ştii să mânuieşti 
uneltele lor. După ce parcursese cursurile Universităţii din 
Hyderabad, petrecuse doi ani pentru a obţine o diplomă în 
inginerie la Universitatea stalului Maryland, la College Park; 
fusese aşadar, după cum îi plăcea să spună, chiar în inima 
imperiului întunericului. Timpul petrecut în Statele Unite îl 
făcuse pe Calif - Ahmad Tabari, cum se chema pe atunci - să 
înţeleagă cum priveau occidentalii restul lumii. li permisese să 
cunoască bărbaţi şi femei care trăiseră toată viaţa înconjurați 

de putere şi de privilegii, care nu trebuia să se lupte decât 
pentru a obţine controlul telecomenzii de la televizor şi pe 
care singurul pericol care îi pândea era plictiseala. Pentru 
aceştia, locuri ca Anura, Sri Lanka, Liban, Kashmir sau 
Myanmar nu reprezentau decât nişte metafore, simple 
embleme ale inutilelor acte de barbarie la care se dedau cei 
ce nu aparţineau lumii occidentale. In fiecare din aceste 
cazuri, Occidentul profitase de marele dar al uitării: uitarea 
complicităţii sale, uitarea faptului că actele sale fuseseră de o 
barbarie fără egal. 

Occidentalii! Ştia că pentru majoritatea supuşilor săi aceştia 
reprezentau doar ceva abstract, fantomatic şi demonic. Pentru 
Calif, occidentalii nu erau ceva abstract; el putea să-i vadă şi 
să-i simtă, pentru că trăise în mijlocul lor. El ştia foarte bine 
cum miroseau aceşti oameni. Işi amintea, de exemplu, de 
plictisită soţie a unui profesor pe care o cunoscuse în zilele 
studenţiei. Cu ocazia unei întruniri pe care administraţia 
colegiului o organizase pentru studenţii străini, femeia reuşise 
să-l facă să povestească despre suferinţele pe care le 
îndurase şi, pe măsură ce vorbea, observase cum femeia 
făcuse ochii mari şi i se împurpuraseră obrajii. Avea aproape 
patruzeci de ani, era blondă şi plictisită. Existenţa ei 
confortabilă o strângea ca o cuşcă. Ceea ce începuse ca o 
simplă conversaţie lângă vasul cu punch fusese urmat, la 
insistenţele ei, de o cafea în ziua imediat următoare, apoi de 
mult mai mult. O excitaseră poveştile lui în legătură cu 
chinurile la care fusese supus, cum ar fi ţigările stinse pe 
pieptul său; fără îndoială că fusese de asemenea excitată pur 
şi simplu de ceea ce ea recepţionase ca fiind exotismul lui. 
Atunci când el povestise cum îi fuseseră ataşaţi odată 
electrozi de organele genitale, ea îl privise îngrozită şi 
fascinată totodată.  Avuseseră aceste chinuri efecte 
permanente? Il întrebase ea serioasă. El izbucnise în râs 
văzând interesul prost camuflat pe care îl manifesta femeia şi 
îi spusese că o lasă să decidă singură în această privință. 
Soţul ei, cu respiraţia aceea mirosind a fecale şi mersul 
caraghios, ca de porumbel, nu avea să se întoarcă prea 
curând acasă. 

In după-amiaza aceea, Ahmed executase o salat, 

rugăciunea rituală, cu degetele pline încă de sucurile femeii. O 
faţă de pernă îi servise drept covor de rugăciune. 

Săptămânile ce urmaseră reprezentaseră un curs intensiv 
de morală occidentală ce se dovedise la fel de folositor ca 
toate celelalte lucruri pe care le învățase în Maryland. Avusese 
mai multe amante, sau mai bine zis ele îl avuseseră pe el, deşi 
niciuna nu aflase de celelalte. Toate vorbeau cu dispreţ 
despre vieţile lor îmbelşugate, însă niciuna nu ar fi îndrăznit 
vreodată să părăsească colivia aurită în care trăia. Cu un ochi 
la ecranul cu sclipiri albastre al televizorului, aceste târfe albe 
consumau evenimentele zilei în timp ce îşi scuturau mâinile 
pentru ca oja de unghii să se usuce mai repede. Nu exista în 
lume nici un eveniment care să nu poată fi transformat de 
televiziunea americană într-o ştire de cincisprezece secunde: 
felii de mizerie umană înghesuite printre reţete de slăbit şi 
reportaje despre animale de casă aflate în pericol sau anunţuri 
în legătură cu jucării scumpe care ar fi putut fi periculoase 
pentru plozi. Cât de bogat era Vestul în obiecte materiale şi 
cât de sărac spiritual! Era oare America un far pentru celelalte 
naţiuni? Dacă da, era un far care conducea corăbiile drept 
spre stânci! 

Atunci când absolventul de douăzeci şi patru de ani se 
întorsese acasă, purta cu el o dorinţă şi mai mare de a acţiona 
cât mai rapid. Prelungirea stării de injustiţie însemna doar 
amplificarea nedreptăţii. Şi - nu contenea să o afirme - 
singura soluţie la violenţă era şi mai multă violenţă. 

Janson petrecu ora următoare parcurgând dosarele şi 
ascultând prezentările celor patru asociaţi ai Martei Lang. Cea 
mai mare parte a materialelor îi erau foarte familiare; unele 
analize reflectau chiar datele conţinute în rapoartele pe care 
le întocmise chiar el în Caligo cu mai bine de cinci ani în urmă. 
Cu două nopţi înainte, rebelii cuceriseră bazele armatei, 
trecuseră de punctele de control şi preluaseră controlul 
asupra provinciei Cenna. Era evident că totul fusese plănuit cu 
grijă dinainte, fapt dovedit şi de insistența cu care se dorise 
desfăşurarea conferinţei în provincie. In cuprinsul ultimelor 
comunicate adresate populației, FEK  repudiase oficial 
delegaţia Kagama ce participase la întrunire şi îi numise pe 
aceştia trădători care acţionaseră fără autorizaţie. Era, 

bineînţeles, o minciună, una din multe altele. 

Informaţiile noi erau destul de puţine. Ahmad Tabari, 
bărbatul pe care ei îl numeau Calif, câştigase sprijinul maselor 
în ultimii ani. Unele dintre programele sale de alimentaţie, se 
dovedise, îi câştigaseră simpatizanți chiar şi în rândul ţăranilor 
de origine hindusă. Aceştia îl porecliseră Exterminatorul - nu 
atât datorită predilecţiei sale pentru uciderea civililor, cât mai 
ales campaniei de eradicare a pestei pe care o lansase. In 
zonele controlate de FEK fuseseră luate măsuri foarte agresive 
împotriva şobolanilor bandicoot, o specie indigenă care 
distrugea culturile de cereale şi păsările de curte. De fapt, 
campania lui Tabari era motivată de o superstiție străveche. În 
clanul Tabari - familia numeroasă din care făcea parte tatăl 
său - şobolanul bandicoot simboliza moartea. Indiferent câte 
versete din Coran învățase Ahmad Tabari, superstiţia, aceasta 
pagină era adânc imprimată în psihicul lui. 

Janson îşi concentra însă atenţia mai ales asupra datelor din 
sfera fizicului şi mai puţin asupra celor care ţineau de psihic. 
In următoarele două ore, Janson cercetă cu atenţie hărţi 
topografice detaliate, fotografii luate din satelit ale diferitelor 
faze de desfăşurare a incursiunilor rebelilor precum şi 
planurile vechi ale clădirii ce fusese cândva reşedinţa 
colonială a unui guvernator general şi, înainte de asta, o 
fortăreață - construcţia de pe Dealul lui Adam, numită de 
olandezi Steenpaleis, Palatul de Piatră. 

Privi îndelung curbele de nivel ale hărților Dealului lui Adam 
şi planurile Palatului de Piatră şi le compară cu fotografiile 
aeriene. O concluzie se desprindea lesne. Dacă guvernul 
american evitase să trimită acolo trupele SEAL, consideraţiile 
politice reprezentase numai o parte a motivaţiei. Cealaltă 
parte era dată de faptul că orice operaţiune de retragere ar fi 
avut şanse extrem de mici de reuşită. 

Asociaţii lui Lang ştiau şi ei. Janson putea citi acest lucru pe 
feţele lor: îi cereau să conducă o operaţiune care era evident 
sortită eşecului. Probabil că nimeni nu avea însă curajul să-i 
spună acest lucru şi Martei Lang. Sau i se spusese şi ea 
refuzase să accepte realitatea. Era clar că această femeie îl 
privea pe Peter Novak ca pe cineva pentru care merită să-ţi 
dai viaţa; iar cei ca ea erau dispuşi oricând să sacrifice şi 

vieţile altora. Putea afirma el că femeia greşea? Vieţile 
americanilor fuseseră de nenumărate ori irosite pentru 
obţinerea unor câştiguri derizorii - cum ar fi instalarea pentru 
a zecea oară a unui pod peste râul Dak Nghe, pod care avea 
să fie distrus, tot pentru a zecea oară, înainte de ivirea zorilor. 
Peter Novak fusese un om mare. Mulţi îi datorau viaţa. Şi, deşi 
încerca să-şi scoată din minte acest lucru, Janson era 
conştient că era unul dintre ei. 

Dacă nimeni nu era dispus să-şi rişte viaţa pentru a salva 
un asemenea apostol, ce se putea spune despre idealurile de 
pace şi democraţie cărora Novak le dedicase întreaga sa 
existenţă? Extremiştii îşi băteau joc de occidentali şi de lipsa 
lor de credinţă; nu cumva însă şi extremismul în lupta pentru 
moderație era o contradicţie morală? Nu recunoaşterea 
acestui fapt fusese motivul pentru care Janson însuşi îşi 
dăduse demisia? 

Brusc, Janson îşi îndreptă spinarea. Exista o cale - o 
posibilitate. 

— Vom avea nevoie de un avion, de ambarcaţiuni şi, mai 
presus de orice, de oamenii potriviţi, îi spuse el lui Lang. 
Vocea lui trecuse pe nesimţite de la tonul cu care culegea 
informaţii la acela cu care dădea ordine. Se ridică şi începu să 
umble tăcut prin cabină. In această operaţiune, omul avea să 
fie factorul determinant, nu tehnica. 

Marta Lang se uită întrebătoare la ceilalţi; pentru moment 
dispăruse parcă de pe faţa ei sentimentul acela de resemnare 
tristă. 

— Vreau să spun de o echipă de specialişti, continuă el. Cei 
mai buni în domeniul lor. Nu este timp pentru exerciţii de 
pregătire - va trebui să adunăm oameni care au mai lucrat 
împreună, oameni cu care eu am lucrat şi în care am 
încredere. Prin faţa ochilor îi trecu o succesiune de feţe, ca 
fotografiile din fişele personale şi lista se subţia mental în 
conformitate cu criteriile esenţiale până când rămaseră numai 
patru. Cu fiecare dintre aceştia lucrase pe parcursul carierei 
sale. În fiecare dintre ei avea deplină încredere; fiecare dintre 
cei aleşi îi datora lui Janson viaţa şi cu toţii erau gata să-şi 
respecte o datorie de onoare. Şi nici unul dintre ei, 
surprinzător, nu era american. Cei din Departamentul de Stat 

puteau răsufla uşuraţi. Janson îi dădu lista lui Lang. Patru 
bărbaţi din patru ţări diferite. 

Deodată, Janson lovi masa cu palma. 

— Hristoase! Aproape că strigă el. La ce naiba mă 
gândeam? Trebuie să ştergi ultimul nume, Sean Hennessy. 

— A murit? 

— Nu a murit. E în spatele gratiilor. Într-una din închisorile 
Maiestăţii sale. HMP Wormwood Scrubs. A fost implicat într-o 
afacere cu arme acum câteva luni. A fost suspectat că făcând 
parte din IRA. 

— Şi face parte din IRA? 

— Surprinzător, nu. Nu a mai avut nimic de-a face cu 
organizaţia de când avea şaisprezece ani, însă poliţia militară 
păstra în evidențe numele lui. De fapt, el lucra pentru 
Sandline Ltd, o firmă din Republica Democrată Congo. 

— Este cea mai potrivită persoană pentru ceea ce vrei să 
facă? 

— Aş minţi dacă ţi-aş spune altceva. 

Lang apăsă o serie de taste pe ceea ce părea a fi o consolă 
telefonică plată, apoi duse receptorul la ureche. 

— La telefon Marta Lang, spuse ea rostind foarte clar 
fiecare cuvânt. Marta Lang. Vă rog să verificaţi. _ 

Trecură apoi şaizeci de secunde foarte lungi. Intr-un târziu, 
femeia vorbi din nou în microfon: 

— Cu Sir Richard, vă rog. 

Numărul pe care-l formase nu era, fără îndoială, dintre 
acelea de uz general; nu fusese necesar să specifice celui care 
răspunsese că era o urgenţă, pentru că acest lucru era de la 
sine înţeles din moment ce folosise linia respectivă. 
Verificările implicaseră fără îndoială analiza amprentei vocale 
şi a codului ANSI, specific fiecărei linii telefonice nord- 
americane, inclusiv celor ce foloseau legături prin satelit. 

— Sir Richard, zise ea cu o voce în care se citea o oarecare 
căldură. Am numele unui prizonier dintr-una din închisorile 
Maiestăţii sale pe nume Sean, S-E-A-N, Hennessy, dublu n, 
dublu s. Probabil arestat de SIB? în urmă cu trei luni. Acuzat, 
fără a fi condamnat, aşteaptă procesul. 


2 Special Investigations Branch 

Ochii ei îi căutară pe ai lui Janson pentru a primi o 
confirmare şi acesta încuviinţă dând din cap. 

— Va trebui să-l eliberăm imediat şi să-l urcăm într-un avion 
ce se îndreaptă spre... Femeia făcu o pauză, reconsiderând 
cele spuse. Pe aeroportul Gatwick aşteaptă un avion cu 
reacţie al Frontului. Vreau ca omul să fie urcat la bord în cel 
mai scurt timp. Sunaţi-mă înapoi peste patruzeci şi cinci de 
minute ca să-mi comunicaţi ora la care estimaţi că va sosi. 

Janson dădu din cap peste măsură de uimit. „Sir Richard” 
trebuia să fie Richard Whitehead, director la Special 
Investigations Branch din Marea Britanie. Ceea ce îl 
impresionase însă cel mai mult era vocea rece cu care ea Îi 
dăduse instrucţiuni acestui personaj. Whitehead trebuia s-o 
sune înapoi nu ca să-i comunice dacă cererea ei putea să fie 
satisfăcută sau nu, ei pentru a-i spune când avea să fie adusă 
la îndeplinire. In funcţia ei de locţiitor al lui Novak, femeia era 
fără îndoială foarte bine cunoscută elitelor politice din diverse 
ţări ale lumii. Janson fusese până acum preocupat de 
avantajele de care se bucurau adversarii săi din insula Anura, 
însă acum înţelese că nici oamenii lui Novak nu erau lipsiţi de 
resurse. 

Janson admiră şi respectul instinctiv al lui Lang pentru 
securitatea operaţiunii. Nu fusese dezvăluită nici o destinaţie 
finală; avionul cu reacţie al Fundaţiei Libertatea va comunica 
doar un plan de zbor aproximativ. Numai după ce aparatul 
avea să ajungă în spaţiul aerian internaţional i se va comunica 
pilotului punctul de întâlnire stabilit de Janson, în arhipelagul 
Nicobar. 

Janson începu apoi să treacă în revistă o listă de 
echipamente militare împreună cu unul dintre asociaţii lui 
Lang, un bărbat pe nume Gerald Hochschild, care îndeplinea 
funcţia de ofiţer cu logistica. La fiecare cerere a lui Janson, 
Hochschild nu răspundea cu da sau nu, ci cu intervale de 
timp: douăsprezece ore, patru ore, douăzeci de ore. Intervalul 
de timp necesar pentru a localiza şi expedia echipamentul 
respectiv către locul de întâlnire. 

_ Era parcă prea uşor, se gândea Janson. Apoi înţelese de ce. 

In timp ce organizaţiile de apărare a drepturilor omului 

organizau conferinţe în care discutau problema comerţului cu 

armament uşor în Sierra Leone sau traficul care se desfăşura 
la bordul elicopterelor militare în Kazahstan, fundaţia lui 
Novak folosea o metodă mult mai directă pentru a scoate 
armele de pe piaţă: pur şi simplu achiziţiona ea însăşi aceste 
echipamente. Aşa cum confirmă şi Hochschild, Fundaţia 
Libertatea cumpăra toate modelele care nu mai erau în 
producţia curentă, le depozita şi în final le refolosea ca fier 
vechi sau, în cazul mijloacelor militare de transport, le găsea o 
întrebuințare civilă. 

Treizeci de minute mai târziu, o lumină verde începu să 
clipească pe consola telefonică. Marta Lang ridică receptorul. 

— Deci e pe drum? In ce stare se află? Urmă o pauză, apoi 
spuse: în cazul acesta ne putem aştepta ca avionul să poată 
decola în mai puţin de şaizeci de minute. Vocea ei se îmblânzi. 
Ai fost un drăguţ. Nici nu ştii cât apreciez ce ai făcut pentru 
noi. Te rog să-i transmiţi lui Gillian toată dragostea mea. V-am 
dus lipsa cu toţii anul acesta la Davos. Poţi să fii sigur că Peter 
i-a atras serios atenţia primului-ministru în legătură cu treaba 
asta! Da. Da. O să stăm de vorbă pe îndelete - în curând. 

O femeie cu multe talente, gândi Janson admirativ. 

— Sunt destule şanse ca acest domn Hennessy să ajungă 
înaintea dumneavoastră la locul de întâlnire, îi spuse Marta de 
îndată ce puse receptorul în furcă. 

— Jos pălăria, zise Janson simplu. 

Prin hublouri, soarele se vedea ca un glob de aur culcat pe 
nori de puf alb. Deşi zburau către soare-apune, timpul 
continua să se scurgă nemilos. Atunci când Lang aruncă o 
privire pe ceasul de la mână, Janson înţelese că pe femeie o 
interesa ceva mai mult decât ora. Ea voia să afle câte ore i-au 
mai rămas lui Peter Novak. Privirile lor se întâlniră şi Marta 
făcu o pauză înainte de a începe să vorbească. 

— Indiferent ce se va întâmpla, spuse ea, vreau să vă 
mulţumesc pentru ceea ce ne-aţi oferit. 

— Nu v-am oferit nimic, protestă Janson. 

— Ne-aţi oferit ceva de o valoare deosebită. Ne-aţi oferit 
speranţă. 

Janson ar fi vrut să spună ceva despre diferenţa dintre plan 
şi realitate, despre şansele foarte mici de reuşită, despre 
nenumăratele scenarii pesimiste, însă se opri. Trebuia 

respectat un soi de pragmatism. În acel punct al misiunii, 
speranţele false erau mai bune decât lipsa lor totală. 


3 


Amintirile se refereau la evenimente ce se petrecuseră în 
urmă cu treizeci de ani, însă erau la fel de proaspete ca şi cum 
totul ar fi avut loc ieri. Reveneau noaptea - de fiecare dată în 
noaptea de dinaintea unei operaţiuni, alimentate de 
sentimente de nelinişte reprimate - şi deşi filmul începea şi se 
sfârşea în diferite puncte, totul părea să facă parte din aceeaşi 
rolă interminabilă. f 

În junglă se afla o bază militară. În interiorul bazei, un birou. 
În acel birou se găsea o masă. Pe masă se afla o bucată de 
hârtie. 

Era vorba, de fapt, despre lista loviturilor de Hărţuire & 
Interdicţie din ziua respectivă. 


Posibil atac VC? (Vietcong) cu rachete, dimineața aceasta 
între 0200 şi 0300, coordonatele bazei de lansare AT384341. 

O întâlnire a cadrelor politice VC, la 2200 în seara aceasta, 
satul Loc Ninh, BT415341. 

Încercare de infiltrare VC, între 2300 şi 0100, mai jos de 
râul Go Noi, AT404052. 


Teancul de fâşii de hârtie de pe biroul locotenent- 
comandorului Alan Demarest era format din rapoarte 
asemănătoare, furnizate de către informatori oficialilor din 
Armata Republicii Vietnam sau ARVN, care le transmiteau mai 
departe la Military Assistance Command-Vietnam, MACV. Atât 
informatorii, cât şi rapoartele primeau o literă şi o cifră care 
simbolizau gradul lor de credibilitate. Aproape toate 
rapoartele erau clasificate F/6: credibilitatea agentului 
nedeterminată, credibilitatea raportului nedeterminată. 

Nedeterminată era un eufemism. Rapoartele erau primite 
de la agenţi dubli, de la simpatizanți VC, de la informatori 


3 Abreviere de la Vietcong, denumire data comuniştilor 
vietnamezi in timpul Războiul din Vietnam 

plătiţi sau uneori de la simpli ţărani care aveau anumite 
datorii de plătit şi care descoperiseră o metodă simplă prin 
care digul de pe câmpul de orez al rivalului să fie distrus de 
către altcineva. 

— Acestea ar trebui să constituie bază pentru loviturile 
noastre de Hărţuire & interdicţie, le spunea Demarest lui 
Janson şi lui Maguire. Nu sunt însă nimic altceva decât un 
mare raliat. Cine ştie ce ochelarist din Hanoi le-a scris ca să ne 
dea de lucru şi le-a expediat la MACV. Acestea, domnilor, nu 
sunt altceva decât o risipă de lovituri de artilerie. De unde ştiu 
acest lucru? 

Ofiţerul luă în mână o fâşie de hârtie şi o flutură în aer ca 
pe un steguleţ. 

— Nu e nici urmă de sânge pe hârtia asta. 

O corală din secolul al doisprezecelea se auzea în 
difuzoarele unui sistem cu opt piste, unul dintre puţinele 
lucruri care reuşea să-i susţină cât de cât entuziasmul lui 
Demarest. 

— O să-mi aduceţi un afurisit de curier VC, continuă ofiţerul, 
încruntându-se. Ba nu, o să-mi aduceţi o duzină. Dacă au 
hârtie la ei, aduceţi hârtia aici - însemnată cu sânge VC. 
Demonstraţi-mi că informaţiile militare sunt o forţă de elită. 

In seara aceea, şase dintre ei se rostogoliră peste marginile 
ambarcaţiunii din fibră de sticlă ŞTAB, şalupa de asalt a celor 
din SEAL, în apă puţin adâncă şi caldă a râului Ham Luong. 

Vâsliseră două sute de metri în susul râului şi debarcaseră 
pe ţărmul unei insule în formă de pară. „Ori veniţi înapoi cu 
prizonieri, ori nu mai veniţi deloc”, le spusese ofiţerul. Cu 
puţin noroc, vor reuşi: aveau informaţii că insula aceea, Noc 
Lo, se afla sub controlul celor din Viet Cong. Nu prea 
avuseseră însă parte de prea mult noroc în ultima vreme. 

Cei şase bărbaţi purtau salopete negre, la fel ca şi inamicii 
lor. Fără tăblițe de identificare, fără însemnele gradului său 
ale unităţii din care făceau parte, fără nici un indiciu că erau o 
echipă SEAL, că erau unii dintre Diavolii lui Demarest. Două 
ore le trebuiseră ca să-şi croiască drum prin vegetaţia densă a 
insulei, atenţi la orice semn care ar fi indicat prezenţa 
inamicului - sunete, urme pe sol sau chiar mirosul sosului 
nuoc cham pe care inamicul îl turna peste mâncare. 

Fuseseră împărţiţi în perechi, doi dintre ei în faţă, la zece 
metri distanţă; doi formând ariergarda, gata să acopere 
retragerea cu cele optsprezece kilograme ale mitralierei M60. 

Janson era în faţă şi făcea pereche cu Hardaway, un bărbat 
înalt şi solid, cu o piele de un cafeniu închis şi ochi depărtaţi. 
Obişnuia să se radă mereu în cap cu maşina. Hardaway mai 
avea şaizeci de zile până la eliberare şi ardea de nerăbdare să 
se întoarcă acasă. In urmă cu o lună de zile rupsese poza de la 
mijlocul unei reviste deocheate şi desenase peste ea un 
caroiaj cu pătrate numerotate. In fiecare zi umplea unul dintre 
pătrate. Până în ziua plecării, toate pătratele aveau să fie 
umplute şi, o dată ajuns acasă, va schimba faţa din poză pe 
una adevărată. Cel puţin ăsta era planul lui Hardaway. 

Inaintaseră aproape trei sute de metri în interiorul insulei 
când Hardaway ridică de jos un obiect făcut din cauciuc şi 
pânza şi i-l arătă lui Janson cu o privire întrebătoare. Era un 
papuc pentru noroi. Micuţii luptători VC îi foloseau pentru a se 
deplasa prin terenul mlăştinos fără să lase urme. Fusese 
pierdut de curând? 

Janson le ceru prin semne treizeci de secunde de tăcere. 
Membrii echipei încremeniră pe loc, atenţi la orice zgomot 
care ar fi putut părea neobişnuit. Noc Lo se găsea în mijlocul 
unei zone unde focul era permis fără restricţii, la orice oră şi 
se auzeau permanent sunetul înfundat al bateriilor aflate la 
mare distanţă şi zgomotul exploziilor proiectilelor de 
aruncător. Cineva înălţat deasupra vegetației ar fi putut vedea 
la orizont norii albi de fum ai exploziilor. Dar după treizeci de 
secunde părea evident că nu există nici o activitate în 
imediata lor vecinătate. 

— Ştii la ce mă face să mă gândesc câteodată focul 
aruncătoarelor? Il întrebase Hardaway. La bătăile din palme 
ale celor din corul bisericii. Ca şi cum ar fi ceva religios. 

— Suprema alinare, ar spune Maguire, zise Janson cu voce 
scăzută. Nutrise dintotdeauna cele mai bune sentimente faţă 
de Hardaway, însă în seara aceea prietenul său i se părea 
neobişnuit de distrat. 

— Ştii, nu degeaba i se spune Biserica Sfântă. Când ai să vii 
în Jacksonville, o să te duc şi pe tine într-o duminică. 
Hardaway începuse să dea din cap şi să bată din palme după 

un ritm auzit numai de el. "Binecuvântează-ne, Doamne, 
binecuvântează-ne, Doamne" 

— Hardaway, îl atenţiona Janson, punându-i o mână pe 
centură. 

Răpăitul unui carabine îi anunţă că inamicul aflase de 
prezenţa lor acolo. Trebuiau să se arunce imediat la pământ 
ca să se ferească. 

Pentru Hardaway era însă prea târziu. Un mic gheizer de 
sânge erupea din gâtul lui. Mai înainta clătinându-se câţiva 
metri, ca un alergător care a trecut de linia de sosire. Apoi se 
prăbuşi la pământ. 

In timp ce mitraliera lui Maguire începu să scuipe gloanţe 
pe deasupra capetelor lor, Janson se ghemui deasupra lui 
Hardaway. Acesta fusese lovit în partea de jos a gâtului, lângă 
umărul drept; Janson îi luă capul în braţe şi încercă disperat să 
oprească hemoragia apăsând cu ambele mâini pe rana care 
pulsa. 

— Binecuvântează-ne, Doamne, zise Hardaway cu voce 
stinsă. 

Presiunea pe care o aplica Janson nu dădea rezultate. 
Simţea cum cămaşa i se umezeşte cu un lichid cald şi curând 
înţelese ce se întâmpla. Mai exista încă o rană, pe unde ieşise 
glonţul, în partea din spate a gâtului lui Hardaway, dispusă 
periculos de aproape de coloană vertebrală şi de acolo ţâşnea 
sânge arterial deschis la culoare. 

Hardaway reuşi cu o mişcare neobişnuit de puternică să 
desfacă mâinile lui Janson de pe gâtul său. 

— Lasă-mă, Janson! încercă să ţipe, însă nu obţinu decât un 
scrâşnet slab. Lasă-mă! Se târî câţiva paşi, apoi încercă să se 
ridice în picioare sprijinindu-se în braţe, rotind în acelaşi timp 
capul ca să descopere locul de la marginea pădurii unde se 
ascundeau cei care îi atacaseră. 

In aceeaşi clipă, o nouă salvă îi seceră mijlocul, trântindu-l 
la pământ. Janson văzu că abdomenul prietenului său fusese 
sfâşiat. Nu se mai punea problema să fie salvat. Un om 
pierdut. Era oare singurul? 

Janson se rostogoli în spatele unui tufiş plin cu ţepi. 

Căzuseră într-o nenorocită de ambuscadă! 

Vietnamezii îi aşteptaseră. 

Reglându-şi furios lunetă, Janson zări prin vegetaţia densă 
trei vietnamezi care alergau pe o cărare direct spre el. 

Un asalt direct? Nu, decise el: mai mult ca sigur că focul 
necruţător al mitralierei îi forţase să-şi părăsească poziţia. 
Câteva secunde mai târziu auzi plesniturile ascuţite ale 
gloanţelor care loveau solul nu departe de el. 

La dracu! Focul inamic nu putea fi atât de intens şi de 
precis decât dacă Charlie ar fi fost informat din timp despre 
încercarea lor de infiltrare. Dar cum ar fi fost posibil aşa ceva? 

Mută rapid luneta armei către alte direcţii. Acolo: un punct 
de observaţie suspendat pe piloni. Şi în adăpost, un vietnamez 
care ţinea îndreptat în direcţia sa un pistol mitralieră Chicom 
AK-47. Un bărbat micuţ, fără îndoială bun trăgător, probabil 
autorul ultimei rafale care-l lovise pe Hardaway. 

În lumina lunii, reuşi să zărească ochii individului şi, chiar 
dedesubtul lor, gura ţevii pistolului mitralieră. Inţelese că 
fusese reperat şi ştia că lipsa de precizie a pistolului mitralieră 
AK-47 era compensată de... Jan al său. Chiar în momentul în 
care prinse în reticulul lunetei pieptul vietnamezului, văzu 
cum acesta îşi propteşte patul armei în umăr şi se pregăteşte 
să trimită o nouă salvă în direcţia sa. In câteva secunde, unul 
dintre ei avea să fie mort. 

Universul lui Janson se redusese deodată doar la trei 
elemente: deget, trăgaci şi reticulul lunetei. In clipa aceea 
erau singurele lucruri de care era conştient, singurele care 
contau. 

Două mişcări ale degetului pe trăgaci - două lovituri bine 
ţintite - şi micul duşman cu pistolul mitralieră se prăbuşi în 
faţă. 

Câţi ca el mai erau oare ascunşi acolo? 

— Veniţi să ne scoateţi la naiba de aici! Solicită Janson la 
bază. Avem nevoie urgent de sprijin! Trimiteţi o şalupă. 
Trimiteţi ce dracu' aveţi! Dar imediat! 

— Aşteaptă o clipă, răspunse operatorul radio. Se auzi apoi 
vocea comandantului lor: 

— Vă descurcaţi bine, fiule? întrebă Demarest. 

— Domnule, ne aşteptau! îi răspunse Janson. 

După o pauză, vocea lui Demarest trosni din nou în căşti: 

— Bineînţeles că vă aşteptau. 

— Dar cum e posibil, domnule? 

— la-o pur şi simplu ca pe un test, fiule. Un test care va 
arăta care dintre oamenii mei sunt cu adevărat pregătiţi. 
Janson avu impresia că aude în fundal o muzică corală. Sper 
că nu ai de gând să mite vaiţi în legătură cu vietnamezii. Nu 
sunt altceva decât o ceată de puştani în pijamale. 

In ciuda apăsătoarei călduri tropicale, Janson fu străbătut 
de un fior rece. 

— Cum de au aflat, domnule? 

— Dacă voiai doar să vezi cât de bun eşti la ochit ţinte din 
carton, puteai foarte bine să rămâi la baza din Little Creek, în 
Virginia. 

— Dar Hardaway... 

— A fost slab. A picat testul, i-o tăie Demarest. 


A fost slab: vocea lui Alan Demarest. Însă el nu va fi slab... 
în timp ce trenul de aterizare al avionului atinse pista de 
macadam, Janson tresări şi deschise ochii. 

Katchall fusese declarat de mulţi ani un loc închis, parte 
dintr-o zonă de securitate a Marinei Indiene, ce includea cele 
mai multe dintre Insulele Nicobar. După ce locul fusese 
deschis, portul devenise un centru de schimburi comerciale. 
De la fructe de mango, papaya sau durian, la avioane PRC-I01 
sau C-l30, totul sosea sau pleca de pe ovalul decolorat de 
soare al insulei. Era; după cum ştia şi Janson, unul dintre 
puţinele locuri din lume unde nimeni nu întorcea capul mirat 
la vederea unor vehicule militare de transport încărcate cu 
arme şi muniţie. 

Nici plăcerile controlului la graniţă nu se aplicau acolo. Un 
jeep îl duse direct de la avion la ansamblul de clădiri ce se 
întindea de-a lungul țărmului vestic. Echipa lui era probabil 
deja adunată în adăpostul Quonset*, o structură din tablă 
ondulată de aluminiu aplicată peste suporţi arcuiţi din oţel. 
Fundaţia şi podeaua erau din beton, iar interiorul era căptuşit 
cu panouri din placaj. Adăpostul era lipit de o mică magazie 


* Marca înregistrata pentru o structură prefabricată cu un 


acoperiş semicircular curbat care formează pereţii, de cele mai 
multe ori folosit ca adăpost pentru personalul militar. 


din prefabricate. Fundaţia Libertatea avea un birou regional la 
Rangoon, aşa că fusese în măsură să trimită în avans o echipă 
care să aibă grijă ca totul să fie pregătit la locul de întâlnire. 

Foarte puţine se schimbaseră de când Janson folosise 
pentru ultima oară acest loc ca bază de operaţiuni. Adăpostul 
Quonset pe care urma să-l folosească era unul dintre multele 
aflate pe insulă, ridicate iniţial de armata indiană şi acum 
abandonate sau transformate pentru scopuri comerciale. 

Theo Katsaris era deja acolo când Janson se opri în faţa 
adăpostului şi cei doi bărbaţi se îmbrăţişară cu căldură. 
Katsaris, grec de origine, fusese unul dintre ucenicii lui Janson 
şi era probabil unul dintre cei mai înzestrați agenţi cu care 
lucrase vreodată. Singurul lucru care îl deranja la el era modul 
în care acceptă, mai bine zis savura riscul. Pe vremea când 
făcea parte din SEAL, Janson cunoscuse o mulţime de tipi 
cărora le plăcea să-şi rişte pielea şi toţi corespundeau 
aceluiaşi calapod: proveneau cu toţii din orăşele uitate de 
lume, unde prietenii şi părinţii lor duceau o viaţă monotonă. 
Pentru ei, orice aventură - inclusiv o nouă perioadă de misiuni 
în teritoriile controlate de Viet Cong - era mai atractivă decât 
să ponteze într-o fabrică. Dar Katsaris avea toate motivele să- 
şi dorească să trăiască în linişte, inclusiv o soție 
nemaipomenit de frumoasă. Era un bărbat pe care nu aveai 
cum să nu-l îndrăgeşti, care avusese parte de o viaţă 
norocoasă, pe care nu punea însă mare preţ. Simpla lui 
prezenţă ridica moralul celor din jur; oamenii se simțeau bine 
în preajma lui: avea aura luminoasă a unui bărbat căruia nu i 
se putea întâmpla nimic rău. 

Manuel Honwana se afla într-un hangar din apropiere, dar 
apăru şi el când auzi de sosirea lui Janson. Fusese colonel în 
aviația mozambicană, instruit în Rusia şi nu avea egal în 
pilotajul avionului la altitudine joasă, peste dealurile cu 
vegetaţie tropicală. Cu desăvârşire apolitic, avea o mare 
experienţă în lupta împotriva forţelor de gherilă ascunse. In 
favoarea lui pleda şi faptul că zburase de nenumărate ori la 
bordul rablelor ce alcătuiau flota aeriană a săracei sale ţări. 
Majoritatea aviatorilor americani erau absolvenţi ai unei şcoli 
de pilotaj tip Play Station, obişnuiţi să fie permanent 
înconjurați de echipamente electronice în valoare de milioane 

de dolari. Rezultatul era că instinctul li se atrofiase: deveneau 
simpli operatori ai maşinilor în care zburau, nu atât piloţi, cât 
tehnicieni ai sistemelor electronice. Pentru misiunea aceasta 
era însă nevoie de un pilot. Honwana era în stare să 
demonteze, apoi să monteze la loc motorul unui MIG doar cu 
ajutorul unui briceag Swiss Army şi asta pentru că fusese 
nevoit să facă acest lucru de câteva ori. În cazul în care avea 
şi instrumente la dispoziţie, cu atât mai bine; dacă acestea 
lipseau, asta nu-l incomoda. lar dacă misiunea cerea şi o 
aterizare de urgenţă în condiţii neortodoxe, Honwana era în 
elementul său: în toate misiunile în care fusese şi conducător 
şi pilot, pista de aterizare amenajată era excepţia, nu regula. 

Sosi apoi şi norvegianul Finn Andressen, fost ofiţer în forţele 
armate ale ţării sale, licenţiat în geologie, a cărui specialitate 
era analiza terenului. Norvegianul proiectase numeroase 
dispozitive de securitate pentru companii miniere din diverse 
ţări ale globului. La scurt timp îl urmă Sean Hennessy, pilotul 
irlandez bun la toate care nu-şi pierdea cumpătul în nici o 
situaţie. Fiecare după temperament, membrii echipei se 
salutară cu zgomotoase palme pe spate ori cu strângeri de 
mână discrete. 

Janson le prezentă planul atacului plecând de la expunerea 
generală şi continuând cu detaliile şi variantele alternative. În 
timp ce bărbaţii din echipa sa se familiarizau cu protocolul 
misiunii, soarele devenea tot mai roşu şi mai mare, coborând 
la orizont ca şi cum ar fi fost din ce în ce mai greu şi masa sa 
l-ar fi tras în jos către mare. Pentru ei, însă, astrul nu era 
acum decât un gigant orologiu care le amintea cât de puţin 
timp mai aveau la dispoziţie. 

Se împărţiră apoi pe perechi pentru a finisa anumite 
aspecte ale planului, pentru a face legătura dintre scheme şi 
realitate. Aplecaţi deasupra unei mese pliante, Honwana şi 
Andressen revedeau hărţile curenților atmosferici şi oceanici. 
Janson şi Katsaris studiau un model din plastilină al Palatului 
de Piatră. 

In timpul acesta, cu urechile ciulite la ceea ce spuneau 
ceilalţi, Sean Hennessy făcea tracţiuni la bară; fusese una 
dintre puţinele distracţii de care avusese parte la închisoarea 
de la Wormwood Scrubs. Janson îi aruncă o privire; era oare 

totul în regulă cu el? Nu avea nici un motiv să se teamă că ar 
putea fi altfel. Chiar dacă irlandezul era puţin mai palid ca de 
obicei, se găsea parcă într-o formă fizică mai bună ca 
niciodată. Janson îl supusese la testul unui circuit dur şi fusese 
pe deplin satisfăcut să descopere că reflexele îi rămăseseră la 
fel de agere. 

— Cred că îţi dai seama, îi spuse Andressen lui Janson, 
întorcând capul de la masa plină cu hărţi, că vor fi cel puţin o 
sută de oameni numai în Palatul de Piatră. Eşti sigur că noi 
suntem destui? 

— Suntem mai mulţi decât e necesar, răspunse Janson. 
Dacă pentru misiunea asta ar fi fost nevoie de cinci sute de 
luptători gurkha, aş fi solicitat exact cinci sute. Am cerut 
numai câţi îmi trebuia. Dacă aş fi putut-o rezolva cu mai 
puţini, aş fi făcut-o. Cu cât sunt mai puţini oameni, cu atât mai 
puţine sunt şi complicațiile. 

Janson trecu apoi de la modelul din plastilină la nişte 
desene tehnice de detaliu. Aceste planuri erau rodul unor 
eforturi deosebite. Fuseseră întocmite în ultimele patruzeci de 
ore de o echipă de criză formată din arhitecţi şi ingineri 
adunaţi laolaltă de către cei din Fundaţia Libertatea. Experții 
avuseseră la dispoziţie o multitudine de descrieri verbale 
înregistrate de la cei care vizitaseră palatul, numeroase 
fotografii istorice, precum şi foarte actuale imagini luate din 
satelit. Fuseseră consultate şi arhivele coloniale din Olanda. In 
ciuda rapidităţii cu care fusese făcută lucrarea, oamenii lui 
Novak îi spuseseră lui Janson că, după opinia lor, în cea mai 
mare parte planurile erau „destul de precise”. Il avertizaseră 
însă că unele elemente, anume cele referitoare la anumite 
zone mai puţin folosite ale structurii, erau „mai puţin precise” 
şi că unele analize ale materialelor erau conjuncturale şi 
„imprecise”. 

Mai puțin precise. Imprecise. Erau cuvinte pe care Janson le 
auzise de prea multe ori. 

Şi care era alternativa? Aceste hărţi şi modele erau tot ceea 
ce aveau. Reşedinţa guvernatorului general olandez fusese 
adaptată plecându-se de la o fortăreață deja existentă, clădită 
pe un promontoriu la trei sute de metri deasupra oceanului. 
Zidurile de calcar, groase de cinci metri, fuseseră proiectate 

să reziste ghiulelelor de pe navele portugheze din secolele 
trecute. Zidurile care dădeau spre mare se terminau în partea 
de sus cu creneluri, de unde se putea trage asupra corvetelor 
şi goeletelor inamice. 

Toţi cei pe care Janson îi convocase în adăpost cunoşteau 
foarte precis riscurile acestei misiuni. Cunoşteau şi obstacolele 
de care se loviseră până atunci toate încercările de a opri 
ceea ce pusese Califul în mişcare. N-ar fi fost un câştig pentru 
nimeni dacă la pierderea vieţii lui Novak s-ar fi adăugat şi 
sacrificiul lor. 

Venise clipă pentru ultimele precizări. Janson se ridică în 
picioare: nervozitatea îl împiedica să mai şadă. 

— OK, Andressen, spuse el, hai să vorbim puţin despre 
teren. 

Norvegianul cu barbă roşie întoarse foile mari ale hărților şi 
le arătă caracteristicile terenului cu degetele sale lungi. 
Arătătorul său se deplasă de-a lungul masivului, care avea 
aproape trei mii de metri în vârful Pikuru Takala, apoi către 
platourile din şisturi argiloase şi gnais. Le atrase atenţia 
asupra musonului care sufla dinspre sud-vest. Bătând cu 
degetul pe o fotografie mărită a Muntelui lui Adam, Andressen 
spuse: 

— Sunt zone care au intrat de curând în stăpânirea lor. Nu 
vorbim despre o monitorizare prea sofisticată. O mare parte 
din dificultatea misiunii se datorează protecţiei naturale 
oferite de teren. 

— Traseul de zbor recomandat? 

— Pe deasupra junglei Nikala, dacă Pasărea Furtunii se 
încumetă la aşa ceva. 

Pasărea Furtunii era porecla binemeritată a lui Honwana, 
care răsplătea abilitatea sa de a pilota un avion la fel de 
aproape de sol ca şi pasărea furtunii faţă de apa mării. 

— Pasărea Furtunii se încumetă, spuse Honwana, 
dezvelindu-şi dinţii de o manieră care nu prea semăna a 
zâmbet. 

— Ca să reiau, continuă Andressen, dacă reuşim să scăpăm 
nevăzuţi până la ora patru, vom avea apoi parte de protecţia 
unei perdele groase de nori. Este varianta cea mai 
avantajoasă dacă vrem să nu fim descoperiţi. 

— Vorbeşti despre un salt de la mare altitudine prin pătura 
de nori? întrebă Hennessy. Să sărim orbeşte? 

— Un salt bazat pe credinţă, spuse norvegianul. La fel ca 
religia. La fel ca şi credinţa în Dumnezeu. 

— Sfinte Doamne, am crezut că asta e o operaţiune de 
comando, nu una kamikaze, spuse Hennessy. Spune-mi, Paul, 
ce nebun o să facă saltul ăsta? Irlandezul îşi privea tovarăşii 
cu sinceră îngrijorare. 

Janson se uită la Katsaris. 

— Tu, îi spuse el grecului. Şi eu. 

Katsaris îl privi câteva momente fără să spună nimic. 

— Cred că aş putea supravieţui. 

— De la buzele tale până la urechea lui Dumnezeu, spuse 
Hennessy. 

Împăturirea propriei paraşute: era un ritual, o superstiție 
militară. La plecarea din unitatea de instrucţie a paraşutiştilor, 
acest obicei era atât de adânc înrădăcinat ca şi spălatul pe 
dinţi sau spălatul mâinilor înainte de masă. 

Janson şi Katsaris se aflau din nou împreună în magazia 
care se învecina cu adăpostul şi se pregăteau să treacă la 
treabă. Incepură prin a întinde şi aranja paraşuta pe podeaua 
largă din beton. Amândoi aplicară apoi un spray siliconic pe 
cablul de deschidere a paraşutei principale, peste acul de 
prindere şi peste bucla de închidere. Următoarele operaţiuni le 
executară mecanic. Pânză neagră era făcută din nailon fără 
nici un por şi Janson începu să se rostogolească peste țesătura 
împăturită, încercând să scoată din ea cât mai mult aer. 
Strânse marginile stabilizatoare şi cablurile de deschidere şi 
începu să împacheteze țesătura în aşa fel încât să asigure 
deschiderea lesnicioasă, având grijă să lase cablurile la 
marginea ţesăturii, în final, îndesă pachetul obţinut în sacul 
negru, apăsând pentru a scoate şi ultimele rămăşiţe de aer 
înainte de a închide tot ansamblul cu o cureluşă. 

Katsaris, cu degetele sale dibace, reuşise să facă aceleaşi 
operaţiuni de două ori mai repede. 

Se întoarse spre Janson. 

— Hai să facem o scurtă inspecţie a armamentului, spuse 
el. Să vedem ce se găseşte în magazinul cu vechituri. 

Regula de bază a unei echipe era că fiecare din membri 
trebuia să accepte anumite riscuri pentru a reduce riscurile la 
care erau expuşi ceilalţi. Etosul egalităţii era crucial; orice 
expresie a favoritismului avea un efect destructiv asupra 
echipei. De fiecare dată când acţiona într-o echipă, Janson îi 
trata prietenos şi ferm în acelaşi timp pe ceilalţi membri, însă 
chiar şi într-un grup de elită se distingea elita elitelor - şi chiar 
în interiorul celui mai restrâns cerc de excelenţă, era o 
persoană care se distingea, băiatul de aur. 

Janson fusese cândva această persoană, în urmă cu mai 
bine de treizeci de ani. La numai câteva săptămâni după ce 
sosise la tabăra de instrucţie a trupelor SEAL de la Little 
Creek, Alan Demarest îl selecţionase dintre ceilalţi cursanţi şi 
îl transferase în echipe supuse unui antrenament din ce în ce 
mai complex. Grupele în care se instruia deveniseră din ce în 
ce mai mici - tovarăşii săi cedau unul după altul, învinşi de 
programul draconic de exerciţii - până când, la sfârşit, 
Demarest îl izolase în vederea unor sesiuni intensive de 
instruire unu-la-unu. 

Degetele tale sunt nişte arme! Nu le neglija niciodată. 
Jumătate din inteligenţa unui luptător se află în mâinile sale. 

Nu apăsa venele, presează nervii! Memorează punctele 
nervoase astfel încât să fii în măsură să le găseşti cu degetele, 
nu cu ochii. Nu te uita - pipăie! 

Ţi-am zărit casca ieşind puțin deasupra colinei. Asta 
înseamnă că eşti mort, băiete! 

Nu vezi nici o cale de scăpare? Opreşte-te şi încearcă să 
priveşti lucrurile dintr-un alt punct de vedere. Să vezi cele 
două lebede albe în locul uneia negre. Să vezi o felie de 
plăcintă în locul plăcintei cu o felie lipsă. Răsuceşte feţele 
cubului Necker în afară, nu înăuntru. Invață să stăpâneşti 
esența lucrurilor, puiule. Astfel vei putea să te eliberezi. 
Puterea armelor nu o va face. Este nevoie să gândeşti ca să 
găseşti o cale de scăpare. 

Da, aşa! Fă în aşa fel încât cel care te vânează să devină 
prada ta! Ai înțeles perfect! 

Şi astfel, un luptător faimos forma un altul. Atunci când 
Janson se întâlnise pentru prima dată cu Theo Katsaris, cu ani 
în urmă, el ştiuse cu cine are de-a face - ştiuse pur şi simplu, 
aşa cum probabil şi Demarest ştiuse când îl întâlnise pe el. 

Şi chiar dacă Katsaris n-ar fi fost atât de înzestrat, 
egalitatea operaţională nu putea înlocui relaţiile loiale formate 
de-a lungul vremii, iar prietenia dintre cei doi depăşea cu mult 
cadrul acestei misiuni de comando. Era ceva compus din 
amintiri comune şi datorii mutuale pe care le aveau unul faţă 
de celălalt. Erau gata să-şi descarce cu onestitate inimile, însă 
aveau să facă aşa şi cu ceilalţi. 

Cei doi bărbaţi se duseră în capătul cel mai îndepărtat al 
magaziei, acolo unde fusese depozitat în ziua precedentă 
armamentul pus la dispoziţie de fundaţie. Katsaris începu să 
demonteze şi să monteze rapid la loc diverse revolvere şi 
arme cu ţeavă mai lungă, verificând că părţile componente să 
fie unse, având grijă însă ca unsoarea să nu fie în exces - 
arderea unsorii putea da naştere la emisii de fum, dând de gol 
un luptător atât din punct de vedere vizual cât şi olfactiv. 
Ţevile imperfecte se puteau încălzi prea repede. Articulațiile 
trebuia să fie strânse, însă nu prea tare. Incărcătoarele trebuia 
să intre uşor în locurile lor, însă cu destulă rezistenţă ca să 
rămână bine fixate acolo. Componentele detaşabile, ca cele 
ale automatelor MP5K, trebuia să se desfacă uşor. 

— Cred că înţelegi de ce fac asta, spuse Janson. 

— Din două motive, răspunse Katsaris. Probabil tocmai cele 
două motive pentru care nu ar fi trebuit să te angajezi în aşa 
ceva. Mâinile lui Katsaris se mişcau fără încetare în timp ce 
vorbea, clinchetele şi pocniturile metalice asigurând un 
contrapunct ritmic spuselor lui. 

— Şi dacă ai fi în poziţia mea? 

— AŞ face exact acelaşi lucru, răspunse Katsaris. Duse la 
nas camera de ardere a unei carabine demontate ca să 
depisteze după miros prezenţa în exces a unsorii. Aripa 
militară a organizaţiei Harakat al-Miiqgaama al-lslamiya nu a 
avut niciodată o bună reputaţie în ceea ce priveşte returnarea 
proprietăţilor furate. Proprietățile furate erau ostaticii, în 
special cei suspectaţi ca făcând parte din serviciile de 
informaţii americane. În urmă cu şapte ani, în Baaglina, Liban, 

Janson fusese prins de un grup extremist; răpitorii lui 
crezuseră iniţial că au de-a face cu un om de afaceri 
american, acceptând povestea pe care le-o spusese el, însă 
avalanşa de reacţii la nivel înalt care urmase le trezise 
suspiciunile. Negocierile eşuaseră din cauza luptelor de putere 
dintre diverse fracțiuni. Numai intervenţia oportună a celei de- 
a treia părţi - Fundaţia Libertatea, după cum avea să se afle 
mai târziu - îi făcuse să-şi schimbe planurile. După 
douăsprezece zile petrecute în captivitate, Janson era din nou 
liber. 

— Din ceea ce ştim, Novak n-a fost deloc implicat, n-a fost 
nici măcar informat despre situaţia respectivă, continuă 
Katsaris. A fost însă vorba despre fundaţia lui. Ergo, îi datorezi 
acum viaţa acestui om. Aşa că vine doamna asta şi-ţi spune 
că e timpul să plăteşti pentru Baaglina. Şi tu trebuie să spui 
da. 

— Întotdeauna m-am simţit că o carte deschisă în preajma 
ta, spuse Janson cu un zâmbet care făcu să i se încreţească 
ridurile din jurul ochilor. 

— Maa, o carte codificată. Spune-mi, te rog, ceva. Cât de 
des te mai gândeşti la Helene? Ochii căprui ai luptătorului 
aveau o privire surprinzător de blândă. 

— In fiecare zi, răspunse Janson. 

— Era nemaipomenită, nu-i aşa? Părea întotdeauna aşa de 
liberă. 

— Da, un spirit liber, spuse Janson. Era opusul meu în toate 
privinţele. 

Katsaris introduse o periuţă cu peri din nailon pe ţeava unei 
alte arme automate în căutarea eventualelor fisuri, depozite 
de carbon sau a altor neregularități, apoi se uită direct în ochii 
lui Janson. _ 

— Mi-ai spus odată ceva, Paul. Cu ani în urmă. iți voi spune 
acum şi eu acelaşi lucru. Se aplecă asupra lui şi-i puse o mână 
pe umăr. Răzbunarea nu există. Cel puţin pe lumea asta. 
Toate-s poveşti. În lumea noastră nu e vorba decât de lovituri 
şi de represalii, urmate de alte represalii. Insă fantezia aceea 
a unei răzbunări pure, care să te elibereze - aşa ceva nu 
există. 

— Ştiu. 

— Helene e moartă, Paul. 

— Aha, probabil că din cauza asta nu-mi mai răspunde la 
telefon. Faţa lui lipsită de expresie încerca fără prea mult 
succes să mascheze o lume plină de durere. 

Katsaris nu-şi mută privirea, însă îi strânse cu şi mai multă 
putere umărul lui Janson. 

— Nu există nimic - repet, nimic - care să o aducă vreodată 
înapoi. Fă ce vrei în legătură cu fanaticii din Kagama, însă nu 
uita acest lucru. 

— S-a întâmplat acum cinci ani, spuse Janson încet. 

— Şi parsă fi trecut cinci ani? răspunsul veni în şoaptă. 

— Ca şi cum s-ar fi petrecut ieri. 

Nu aşa vorbea un ofiţer cu cei pe care-i comanda. Erau 
vorbele pe care un bărbat i le spunea persoanei pe care o 
simţea cea mai apropiată din lume, fiinţa pe care n-ar fi putut- 
o minţi niciodată. Răsuflă din greu. 

— Ţi-e teamă că o s-o iau razna şi că o să fac să pogoare 
blestemul lui Dumnezeu asupra teroriştilor care mi-au omorât 
soţia. 

— Nu, răspunse Katsaris. Mi-e teamă că în sinea ta eşti 
convins că singurul fel prin care se poate şterge ce s-a 
întâmplat, singurul fel prin care poţi să-i aduci un omagiu lui 
Helene este să te laşi şi tu ucis de ei. 

Janson clătină violent din cap, deşi se întreba dacă nu 
cumva există vreo fărâmă de adevăr în ceea ce spusese 
Katsaris. 

— Nimeni n-o să-şi piardă viaţa în noaptea asta, spuse el. 
Ştiau amândoi că fraza asta era mai degrabă o parte din 
ritualul de autoîmbărbătare decât o estimare exactă a 
şanselor. 

— lronia este că Helene a nutrit mereu o simpatie reală 
pentru Kagama, spuse Janson după o pauză. Bineînţeles că nu 
pentru terorişti sau pentru FEK, ei pentru membrii obişnuiţi, 
prinşi la mijloc fără voia lor. Dacă ar fi trăit, probabil că s-ar fi 
aflat alături de Novak, încercând să contribuie la înfăptuirea 
unui acord de pace. Califul este un mare manipulator, dar el 
există fiindcă există reale nemulțumiri pe care le 
manipulează. 

— Dacă ceea ce urmează să facem este niscaiva inginerie 

socială, înseamnă că nu ni s-a dat cel mai adecvat 
echipament. Theo îşi trecu degetul peste lama unui cuţit de 
luptă, verificând ascuţimea. In afară de asta, Peter Novak a 
încercat deja acest lucru şi uite unde a ajuns. Nu e vorba aici 
decât de o operaţiune strictă de intrare-ieşire. Inserare şi 
extragere. 

Janson dădu afirmativ din cap. 

— Dacă totul merge bine, nu vom petrece mai mult de o 
sută de minute pe insula Anura. Insă repet, dacă este să avem 
de-a face cu aceşti oameni, este bine să ştim totul despre ei. 

— Dacă ajungem să avem de-a face cu aceşti oameni, 
replică Katsaris mohorât, tot ceea ce se poate întâmpla rău se 
va întâmpla. 


— Nu mi-ar displăcea să ies puţin cu bebeluşul ăsta la 
plimbare, spuse Honwana admirativ. 

El, Janson şi Hennessy stăteau în hangarul întunecos, 
încercând încă să-şi obişnuiască ochii cu întunericul dinăuntru 
după lumina strălucitoare de afară. 

Elicopterul BA609 era un aparat ale cărui elice îşi puteau 
schimba orientarea, prevăzut cu flotoare pentru aterizarea pe 
apă; la fel că aparatele din seria Osprey, elicele sale 
permiteau decolarea şi aterizarea pe verticală sau, atunci 
când erau în poziţie orizontală, funcționau ca aripile fixe ale 
unui avion obişnuit. In loc de tablă de oţel, specialiştii de la 
Bell/Augusta folosiseră la construcţia fuzelajului acestui 
exemplar o răşină sintetică foarte rezistentă. Rezultatul era un 
elicopter excepţional de uşor care putea să zboare cu un litru 
de combustibil pe o distanţă mult mai mare decât orice alt 
aparat cu design convenţional - aproape de patru ori mai 
mare.  Versatilitatea elicopterului avea să constituie un 
element deosebit de important pentru succesul misiunii. 

Honwana îşi trecu degetele peste suprafaţa mată a 
fuzelajului. 

— Un obiect de mare frumuseţe. 

— Un obiect care ar trebui să rămână invizibil dacă zeii sunt 
de partea noastră, spuse Janson. 

— Mă voi ruga strămoşilor mei, zise şi Honwana fără umbră 
de glumă. Ateist convins, educat la Moscova, el nu era angajat 

în nici o formă religioasă, nici indigenă, nici misionară. 

—  Rezervorul este plin. Presupunând că nu v-aţi mai 
îngrăşat de când am lucrat împreună ultima oară, ar trebui să 
ne ajungă să ajungem acolo şi să ne întoarcem. 

— Eşti cam zgârcit. In ceea ce priveşte marja de eroare, 
vreau să spun. Mozambicanul vorbea serios. 

— Nu am de ales. Nu eu am stabilit orarul, nici locul de 
desfăşurare a acţiunii. S-ar putea spune că FEK e cel care dă 
tonul de data asta. N-am nimic altceva decât să încerc să 
improvizez cât mai bine posibil. Nu este un plan bine pus la 
punct să ia în calcul toate probabilitățile. E mai mult un fel de 
„Haideţi, copii, să facem un spectacol”. 

— Mickey Rooney şi Judy Garland în hambar, zise şi 
Hennessy. Cu o încărcătură de explozibil de mare putere. 


Coasta de nord a insulei Anura avea forma unei inimi. Lobul 
dinspre est era acoperit în cea mai mare parte de junglă şi era 
aproape nelocuit. Honwana pilotase elicopterul la foarte joasă 
înălţime pe deasupra junglei Nikala. O dată ajuns deasupra 
mării, aparatul începu să se înalțe la un unghi de aproape 
patruzeci de grade. 

In ciuda traiectoriei curioase, Honwana pilota uimitor de lin 
aparatul,  anticipând şi compensând vântul şi curenţii 
ascendenți. Motoarele, aflate acum în poziţie orizontală, 
emiteau un zgomot constant, ceva între un mormăit şi un 
răget. 

Andressen şi Hennessy erau în faţă cu Honwana, oferindu-i 
acestuia informaţiile de navigaţie absolut necesare; separați 
de o perdea, cei doi paraşutişti şedeau pe băncile 
necapitonate din spatele aparatului şi făceau ultimele 
preparative înainte de lansare. 

La jumătate de oră de la decolare, Katsaris privi cadranul 
ceasului său Breitlung antişoc şi înghiţi o tabletă de 100 mg 
de Provigil. Asta urma să-i regleze ritmul circadian, 
asigurându-i capacitatea de a sta treaz în timpul nopţii fără 
stimularea excesivă şi încrederea exagerată pe care ar fi 
putut-o provoca amfetamina. Se aflau încă la două ore 
depărtare de zona de lansare. Efectul Provigilului trebuia să 
fie maxim pe timpul operaţiunii. Luă apoi încă o pastilă mică, 

al cărei efect era reducerea transpiraţiei. 

Arătă cu mâna spre cele două tuburi groase din aluminiu 
negru pe care Janson le ţinea la ureche. 

— Crezi că chestiile alea chiar o să funcţioneze? întrebă 

El. 

— O, da, răspunse Janson. Atât timp cât amestecul de gaze 
dinăuntru nu scapă pe undeva. Micuţii o să fie în plină formă. 
La fel ca tine. 

Katsaris avea în mână o folie cu tablete de Provigil. 

— Vrei şi tu una? 

Janson clătină din cap. Katsaris era probabil obişnuit cu 
asta, însă Janson ştia că drogurile puteau avea efecte 
neprevăzute, diferite de la om la om şi se ferea să ia 
substanţe cu care nu avusese de-a face. 

— Spune-mi, Theo, zise el, punând deoparte tuburile şi 
împăturind planurile, ce mai face cucoană? li spusese din nou 
pe nume prietenului său, acum, că ceilalţi nu mai erau lângă 
ei. 

— Cucoană? Ştie că-i spui aşa? 

— Ei, am cunoscut-o înaintea ta. Frumoasa Marina. Katsaris 
începu să râdă. 

— Habar n-ai cât de frumoasă poate să fie. Crezi că o ştii, 
însă te înşeli. Pentru că abia acum a început să radieze cu 
adevărat. Pronunţă ultimele cuvinte cu o anumită emfază. 

— Stai puţin, zise Janson. Doar nu vrei să spui că e... 

— E de-abia la început. Primul trimestru. A început să aibă 
greţuri dimineaţa. In afară de asta, se simte nemaipomenit. 

Janson şi-o aminti pe Helene şi avu senzaţia că o mână 
gigantică îi frânge inima. 

— Şi trebuie să recunoşti că suntem un cuplu perfect! 

Deşi Katsaris se prefăcuse că se umflă în pene, afirmaţia lui 
nu reflectă purul adevăr. Theo şi Marina Katsaris erau două 
fiinţe binecuvântate de Dumnezeu, specimene perfecte ale 
forţei şi simetriei mediteraneene. Janson îşi amintea de o 
săptămână petrecută cu ei pe insula Mykonos - şi în mod 
deosebit după - amiaza în care se întâlniseră cu directoarea 
unei agenţii de fotomodele din Paris, care se afla acolo în 
căutarea veşnic fascinantei combinaţii de costume de baie 
minuscule, nisip alb şi mare de azur. Franţuzoaica fusese 

convinsă că Theo şi Marina erau fotomodele şi le ceruse 
numele agenţiei pentru care lucrau. Fă nu avusese ochi decât 
pentru dinţii lor albi şi perfecţi, pentru desăvârşită lor piele 
măslinie, pentru părul lor negru şi mătăsos - iar posibilitatea 
ca aceste atribute să nu fie deja înregistrate la o societate 
comercială i se păruse drept o iresponsabilă risipă a unor 
resurse inestimabile. 

— Aşadar, curând o să devii tată, spuse Janson. Valul de 
căldura pe care îl simţise la auzul veştii se răci repede. 

— Se pare că nu prea te bucuri. 

Janson nu răspunse nimic timp de câteva secunde. 

— Ar fi trebuit să-mi fi spus. 

— De ce? întrebă Katsaris nonşalant. Marina e însărcinată, 
nu eu. 

— Ştii foarte bine de ce. 

— Aveam de gând să te anunţăm în cel mai scurt timp. 
Adevărul este că speram să accepţi să fii naş. 

Tonul lui Janson deveni aproape agresiv: 

— Ar fi trebuit să-mi fi spus înainte. Katsaris ridică din 
umeri. 

— Tu crezi că un părinte nu mai are voie să rişte. Părerea 
mea e că îţi faci prea multe probleme, Paul. Incă nu m-a ucis 
nimeni. Uite ce e, înţeleg foarte bine care sunt riscurile. 

— La dracu’, nici eu nu ştiu care sunt riscurile. Asta-i 
problema. Habar n-avem care sunt riscurile aici. 

— Tu nu vrei să-mi laşi copilul să rămână orfan. Ei bine, te 
anunţ că nici eu. Am de gând să devin tată şi asta mă face 
foarte, foarte fericit. Insă nu îmi poate schimba felul de viaţă. 
Eu nu sunt un astfel de om. Marina ştie lucrul ăsta. Şi tu ştii 
asta foarte bine - la urma urmei, de asta m-ai ales. 

— Nu ştiu dacă te mai alegeam dacă aş fi ştiut... 

— Nu vorbesc despre misiunea asta. Mă refer la alegerea 
pe care ai făcut-o atunci. La Epidaur. 


Nu trecuseră decât opt ani de la întâmplarea aceea, în care 
un contingent format din douăzeci de luptători din armata 
greacă fusese desemnat să ia parte la un exerciţiu de 
interceptare condus de Direcţia de Operaţiuni Consulare. 
Obiectivul exerciţiului era instruirea militarilor greci în vederea 

detectării şi stăvilirii escaladării traficului cu armament uşor 
desfăşurat cu ajutorul navelor comerciale greceşti. Fusese 
aleasă la întâmplare o navă aflată în larg, la câteva mile 
depărtare de Epidaur. Aşa cum se întâmplă, nava aleasă era 
plină cu droguri. Ca şi cum asta n-ar fi fost de ajuns, la bord se 
afla un mare traficant de droguri turc, înconjurat de gărzile 
sale, foarte bine înarmate. Lucrurile merseseră prost, grozav 
de prost, într-o înşiruire de ghinioane şi neînţelegeri. 
Participanţii lipsiţi de experienţă din ambele tabere intraseră 
în panică: cei de la Operaţiuni Consulare care supervizau 
operaţiunea aveau posibilitatea să observe evenimentele cu 
ajutorul unui telescop digital şi al dispozitivelor de ascultare 
montate pe costumele oamenilor-broască greci, însă, din 
păcate, erau prea departe ca să intervină fără a pune în 
pericol siguranţa celor care se instruiau. 

De pe o mică fregată ancorată la jumătate de milă distanţă, 
Janson asistase neputincios la succesiunea dezastruoasă a 
evenimentelor; îşi amintea în special de cele douăzeci de 
secunde pline de tensiune la capătul cărora deznodământul ar 
fi putut fi fatal, Era vorba de două echipe formate din bărbaţi 
înarmaţi, de forţe aproximativ egale. Fiecare individ era gata 
să tragă primul pentru a-şi mări şansele de supravieţuire. Insă 
o dată pornit focul armelor automate, supraviețuitorii din 
echipa adversă nu ar fi avut de ales decât să răspundă tot cu 
foc. Era vorba despre acel tip de „luptă dreaptă” sinucigaşă 
care se putea uşor solda cu sută la sută victime de ambele 
părţi. In acelaşi timp, nu există nici o şansă că garda de 
coastă turcă să stea deoparte - ar fi arătat ca o trădare, 
plătită în ultimă instanţă de propriii compatrioți cu o moarte 
rapidă.. 

— Nu trageţi! Se auzise în momentele acelea tensionate 
vocea unui tânăr grec. 

Lăsase arma jos, într-un gest care exprima mai degrabă 
dezgust decât frică. Janson îi auzea clar vocea în difuzor. 

— Cretinilor! Proştilor! Ingraţilor! Noi lucrăm pentru voi! 
Turcii răspunseseră cu răcnete mânioase, însă apelul fusese 
suficient de bizar că ei să ceară mai multe explicaţii. 

Şi a urmat o explicaţie minunat improvizată şi spusă pe 
nerăsuflate, în care realitatea se împletea cu ficţiunea. 

Tânărul grec invocă numele unui puternic lord turc al 
drogurilor, Orham Murat, din al cărui cartel făcea parte şi 
traficantul de la bordul vasului. El explică cum şefii lor îl 
desemnaseră pe el şi pe ceilalţi soldaţi să verifice navele de 
transport suspecte, dar că Murat îi plătise generos pentru că 
vasele sale să fie ferite de inspecţie şi de confiscare. 

— Este un om foarte, foarte generos, spunea tânărul ofiţer 
cu o voce solemnă, lacomă. Copiii mei lui trebuie să-i 
mulţumească pentru cele trei mese pe zi pe care le primesc. 
Cu ce să trăim, cu ceea ce primim de la guvern? 

Ceilalţi greci rămaseră tăcuţi la început, reticenţa lor fiind 
interpretată de turci drept frică şi stinghereală. Ei începură 
însă să dea afirmativ din cap în momentul în care înţeleseră 
că tovarăşul lor spune această poveste pentru a-i salva. 
Coborâră armele şi privirile, parcă ruşinaţi. 

— Dacă minţi cumva... începu să mârâie cel mai în vârstă 
dintre membrii gărzii turce. 

— Nu vă cerem decât să nu transmiteţi prin radio toate 
astea - superiorii noştri monitorizează toate comunicațiile 
navale şi ei au codurile voastre. 

— Minciuni! se răsti la el un turc cu părul cărunt. Era chiar 
traficantul de droguri care apăruse în sfârşit pe punte. 

— Acesta este adevărul! Guvernul american îi ajută pe 
comandanții noştri. Dacă transmiteţi prin radio despre noi, 
puteţi să ne şi împuşcaţi pentru că, oricum, armata ne va 
executa la întoarcere. De fapt, chiar vă rog să ne împuşcaţi 
acum. Şefii vor crede că am murit ca nişte eroi şi vor acorda 
pensii familiilor noastre. In ceea ce priveşte generozitatea lui 
Orham Murat faţă de copiii şi văduvele voastre atunci când o 
să audă că i-aţi distrus o operaţiune în care a investit timp şi 
bani - voi decideţi în ce vă priveşte. A 

In tabăra turcă se lăsase o linişte apăsătoare. Intr-un final, 
traficantul izbucnise: 

— Ceea ce spui tu n-are nici o noimă! Dacă ar avea acces la 
codurile noastre de comunicaţii... 

— Dacă? Dacă? Crezi că din întâmplare ni s-a ordonat să 
urcăm la bordul vasului vostru? Grecul pufni dispreţuitor. 

— Vreau să vă întreb un singur lucru. Voi chiar credeti în 
coincidente? 

Cu aceste cuvinte, salvarea unităţii sale fusese asigurată. 
nici un traficant - cel puţin dintre cei care reuşeau să 
supravieţuiască o perioadă mai îndelungată - nu credea în 
coincidenţe. 

Tânărul grec îşi conduse echipa de oameni-broască înapoi 
în apă, apoi către fregata americană. Pierderi de vieţi 
omeneşti: zero. Şapte ore mai târziu, o flotilă de nave 
înconjură vasul Minas: gurile tunurilor fură îndreptate spre 
cargoul turcesc. In faţa copleşitoarei desfăşurări de forţe, 
traficantul de droguri şi garda sa se predară. 

La scurt timp după aceea, Janson ţinuse să-l cunoască 
personal pe tânărul grec care avusese prezenţa de spirit şi 
ingeniozitatea de a profita şi de a răstălmăci în favoarea sa cel 
mai puţin plauzibil adevăr - cum că echipa greacă ajunsese să 
controleze accidental cargoul traficantului - pentru a oferi o 
explicaţie demnă de crezare. Tânărul, Theo Katsaris, se dovedi 
nu numai stăpân pe sine, inteligent şi curajos; el era înzestrat 
şi cu o agilitate fizică remarcabilă şi obținuse punctaje foarte 
bune la testele din teren. Pe măsură ce Janson afla mai multe 
despre el, descoperea că nu se potrivea deloc cu tiparele. 
Spre deosebire de majoritatea tovarăşilor săi, el provenea 
dintr-o familie înstărită din clasa de mijloc; tatăl său era un 
fost diplomat de nivel mediu care lucrase şi la Washington, iar 
Katsaris urmase timp de câţiva ani colegiul St. Alban's. Janson 
fusese tentat să renunţe la el pe motiv că era doar un 
dependent de adrenalină - ceea ce fără îndoială nu era 
departe de adevăr - însă pasiunea pe care Katsaris o punea în 
tot ceea ce făcea şi dorinţa sa de autodepăşire erau reale. 

Câteva zile mai târziu băuse în compania unui general grec 
despre care ştia că era el însuşi un produs al Colegiului de 
Război al Forţelor Terestre Americane din Carlisle, 
Pennsylvania. Janson îi explicase acestuia că dăduse peste un 
tânăr din armata greacă al cărui potenţial nu putea fi 
exploatat pe deplin în activitatea de rutină a trupelor din ţara 
lui. Propunea să-l ia pe tânăr sub aripa sa şi să-i supravegheze 
personal pregătirea. Pe vremea aceea, conducerea 
Operaţiunilor Consulare manifesta un interes deosebit pentru 
„parteneriate strategice” - operaţiuni comune cu aliaţii din 
NATO. Sub aceste auspicii, Operațiunile Consulare erau cele 

care ar fi avut de câştigat pe termen scurt; pe termen lung, 
Grecia ar fi fost adevăratul beneficiar, având astfel pe cineva 
care să transmită armatei sale deprinderile şi tehnicile de 
luptă antiteroristă. Până să se ajungă la al treilea cocteil, 
înţelegerea fusese încheiată. 


Acum, în spatele aparatului, Janson îi aruncă lui Katsaris o 
privire de oţel. 

— Marina ştie ce faci tu acum? 

— Ei, nu i-am spus chiar toate detaliile şi ea nu a insistat, 
râse Katsaris. Ce naiba, Marina este mai curajoasă decât 
întreaga Divizie 18 din armata greacă. Doar ştii asta. 

— Da, ai dreptate. Ştiu asta. g 

— Aşa că lasă-mă pe mine să decid ce am de făcut. In afară 
de asta, dacă operațiunea asta este prea riscantă pentru 
mine, cum ai putea tu, în deplină cunoştinţă de cauză, să-i ceri 
unei alte persoane să-mi ia locul? 

Janson clătină din cap şi nu zise nimic. 

— Ai nevoie de mine, zise Katsaris. 

— AŞ fi putut lua pe altcineva. 

— Nu atât de bun ca mine. 

— Nu pot să infirm acest adevăr. Niciunul dintre cei doi 
bărbaţi nu mai zâmbea. 

— Şi amândoi ştim ce înseamnă această operaţiune pentru 
tine. Vreau să spun că nu e doar o treabă pentru bani. 

— Nu pot să neg nici asta. Probabil că înseamnă foarte mult 
pentru întreaga omenire. 

— Eu vorbesc aici despre Paul Janson, nu despre planeta 
Pământ. Oamenii înaintea lucrurilor abstracte, da? Şi ăsta era 
un lucru asupra căruia am fost mereu de acord. 

Ochii săi căprui exprimau o hotărâre de neclintit. 

— Nu sunt eu ăla care să te lase la greu, spuse Katsaris 
încet. 

Janson fu deosebit de mişcat de gestul prietenului său. 

— Spune-mi ceva ce nu ştiu, zise el. 


Pe măsură ce oră zero se apropia, un negrăit sentiment de 
nelinişte puse stăpânire pe ei. Luaseră toate măsurile de 
precauţie posibile. Aparatul era perfect camuflat, nu avea nici 

o lampă aprinsă şi toate suprafeţele erau protejate astfel încât 
să nu reflecte nici o rază de lumină provenită din altă sursă. 
Aşezaţi pe două scăunele de pânză, nu departe de rampa 
lunecoasă a avionului, Katsaris şi Janson se supuseseră 
aceleiaşi reguli: nu purtau nimic care ar fi putut reflecta 
lumina. In apropiere de zona de lansare, îmbrăcară 
combinezoane negre de luptă din nailon şi îşi vopsiră feţele în 
aceeaşi culoare. Dacă ar fi făcut acest lucru mai devreme, ar fi 
riscat să se încălzească prea tare. Vestele lor pline cu tot felul 
de piese de echipament păreau diforme sub combinezonul de 
zbor, însă altă alternativă nu exista. 

Acum venea prima mare incertitudine. Janson şi Katsaris 
aveau la activ trei mii de salturi. Insă ceea ce îi aştepta în 
noaptea asta depăşea cu mult tot ceea ce făcuseră până 
atunci. 

Janson fusese mulţumit de sine când descoperise primul că 
singurul punct vulnerabil al complexului de clădiri putea fi 
atins doar din aer - că singura posibilitate că sosirea lor să nu 
fie detectată era ca aceasta să se facă noaptea, direct în 
mijlocul curţii interioare a palatului. Dacă exista vreo şansă ca 
planul acesta să fie dus la îndeplinire, asta era cu totul altă 
poveste. 

Pentru a ajunge acolo fără a fi detectaţi, ei trebuia să 
coboare silențios prin noaptea fără stele şi lună pe care le-o 
prilejuia anotimpul musonic. Hărțile meteorologice furnizate 
de sateliți confirmau faptul că, la ora patru dimineaţa şi 
probabil şi în următoarea oră, perdeaua de nori avea să fie 
totală. 

Ei erau însă oameni, nu scheme desenate pe o tablă. Pentru 
a reuşi, trebuia să aterizeze cu o precizie extraordinară. Spre 
a complica şi mai mult lucrurile, acelaşi sistem meteorologic 
care asigura perdeaua de nori dădea naştere şi la curenţi de 
aer impredictibili - un alt inamic al preciziei la aterizare. În 
situaţii normale, oricare dintre aceste complicaţii l-ar fi făcut 
pe Janson să anuleze saltul. 

Era, în multe privinţe, ca un foc de armă tras în întuneric. 
Era însă şi singura şansă pe care o avea Peter Novak. 

Honwana a deschis trapa la altitudinea asupra căreia 
căzuseră de acord: şase mii de metri. La altitudinea asta, 

aerul va fi îngheţat, probabil la treizeci de grade sub zero. Însă 
expunerea la aceste temperaturi scăzute avea să fie relativ de 
scurtă durată. Ochelarii de protecţie, mănuşile, costumele de 
zbor din nailon precum şi căştile de baie care le acopereau 
capul le puteau asigura protecţia. 

Mai era un motiv pentru care aleseseră să sară deasupra 
apei, la aproape doi kilometri lateral faţă de Palatul de Piatră. 
Pe măsură ce aveau să ajungă mai jos trebuia să înceapă să 
scape de anumite obiecte de echipament, ca, de pildă, coarda 
de acţionare a paraşutelor sau mănuşile şi nu voiau ca 
acestea să înceapă să cadă deasupra țintei ca nişte fluturaşi 
de avertizare. 

Altitudinea mare de la care săreau avea să le ofere mai 
mult timp pentru a manevra în aşa fel încât să ajungă pe 
poziţia dorită - sau să se îndepărteze fără speranţă de 
redresare. Fără o repetiţie, era imposibil de ştiut dacă fusese 
o decizie bună sau nu. Trebuise luată însă o decizie şi Janson o 
luase. 

— OK, zise Janson, în picioare în faţa trapei deschise. Ţine 
minte că asta nu va fi o simplă săritură. O să avem timp 
destul să ne jucăm de-a urmăritul. 

— Nu-i cinstit, spuse Katsaris. Întotdeauna eşti tu primul. 

— Vârsta înaintea frumuseţii, mârâi Janson, îndreptându-se 
spre rampa de aluminiu. 

Apoi se aruncă în văzduhul negru ca cerneala. 

Împins de curenții puternici produşi de motorul 
elicopterului, biciuit de suflarea de gheaţă a aerului de la 
înălţimea aceea, Janson se străduia din răsputeri să-şi menţină 
braţele şi picioarele poziţionate corect. Cădere /iberă, aşa se 
numea ceea ce făceau ei acum şi totuşi nu avea senzaţia de 
cădere. Se lăsase pradă forţei de gravitație şi avea senzaţia că 
nu se mişcă deloc - că e imobil faţă de curenţii de aer care 
şuierau cu putere. În plus, în cazul lor, căderea nu avea să fie 
liberă deloc. La şase mii de metri sub el se aflau valurile 
zbuciumate ale oceanului. Dacă voia să parcurgă traiectoria 

dorită, fiecare secundă a căderii trebuia să fie riguros 
controlată. Dacă următoarele două minute nu decurgeau 
conform planului, misiunea era terminată înainte de a începe. 

Turbulenţele făceau însă controlul căderii deosebit de 
dificil. 

Aproape imediat se trezi împins de vânt şi începu să se 
rotească, mai întâi încet, apoi din ce în ce mai repede. La 
naiba! Simţea că-l cuprinde ameţeala şi că-şi pierde simţul de 
orientare. O combinaţie fatală la această altitudine. 

Cu faţa în jos, se arcui puternic, întinzând mâinile şi 
picioarele. Trupul încetă să se mai rotească şi senzaţia de 
ameţeală dispăru. Cât timp pierduse oare? 

Într-o cădere liberă obişnuită viteza maximă terminală 
ajungea la aproximativ 170 de kilometri pe oră. Acum, că se 
stabilizase, trebuia să încerce să încetinească coborârea cât 
mai mult posibil. Adoptă poziţia păianjenului, ţinând în 
continuare mâinile şi picioarele depărtate şi arcuindu-şi 
coloana ca să formeze litera C. In tot acest timp, vântul 
îngheţat, parcă supărat că nu voia să se dea bătut, îi biciuia 
costumul de zbor şi încerca să-şi facă loc pe sub ochelari şi 
cască. Degetele de la mâini, deşi înmănuşate, le simţea de 
parcă erau injectate cu novocaină. Incet, îşi duse încheietura 
mâinii drepte la faţă şi privi prin ochelari cadranele mari, 
luminoase ale altimetrului şi indicatorului GPS. 

Era aici un calcul matematic. Trebuia să ajungă la locul de 
aterizare în cele patruzeci de secunde care mai rămăseseră. 
Un giroscop inerţial i-ar fi fost de folos ca să afle dacă se 
îndrepta în direcţia corectă; dispozitivul nu-i putea arăta însă 
cum să-şi corecteze traiectoria. 

Inălţă capul ca să vadă unde se afla Katsaris. 

Nu se vedea nici urmă de el. Dar asta nu era o surpriză. 
Vizibilitatea era oricum foarte redusă. Era oare Katsaris la o 
sută de metri depărtare de el? La două sute? La o mie? 

Nu era o întrebare lipsită de sens: ciocnirea a doi bărbaţi 
care se deplasau cu viteză foarte mare, fără să se vadă unul 
pe celălalt, noaptea, prin nori, putea fi fatală. O asemenea 
coliziune era însă foarte puţin probabilă. Dar toată această 
operaţiune sfida parcă orice calcul al probabilităților. 

O deviere de numai câţiva metri, la sfârşitul căderii, faţă de 

punctul de destinaţie putea fi dezastruoasă. Şi aceeaşi perdea 
de nori care îi proteja îngreuna nemăsurat de mult o aterizare 
precisă. În mod normal, paraşutiştii aterizau într-un loc marcat 
cu grijă - utilizarea rachetelor de semnalizare era o procedură 
standard - putând să-şi folosească vederea în timp ce-şi 
corectau traiectoria cu ajutorul cordoanelor de comandă ale 
paraşutei. Pentru un săritor cu experienţă, aterizarea precisă 
era mai mult o chestiune de instinct. In cazul lor, însă, 
instinctele nu erau de prea mare ajutor. În momentul în care 
ajungeau suficient de aproape de pământ ca să vadă ceva, 
putea să fie prea târziu. In loc de instincte, ei erau nevoiţi să 
se bizuie pe dispozitivele GPS şi să joace un fel de joc 
electronic. 

Treizeci şi cinci de secunde. Fereastra se închidea: trebuia 
să treacă în poziţia delta cât mai curând posibil. 

Janson îşi trase braţele înapoi şi încercă să controleze 
căderea cu umerii şi cu mâinile. Nu era bine: un curent 
transversal foarte intens se năpusti asupra lui şi-l atrase pe o 
traiectorie de coborâre foarte înclinată. Işi dădu imediat 
seama ce greşise. Cobora prea repede. 

Putea să facă ceva ca să reducă viteza? 

Singura lui scăpare era să mărească suprafaţa de frânare. 
Totuşi, trebuia să se îndrepte cât de repede către complexul 
de clădiri dacă voia să aibă vreo şansă să aterizeze acolo. 
Ambele manevre concomitent erau imposibil de făcut. 

Distrusese oare întreaga misiune doar la câteva secunde de 
la debutul ei? 

Nu se putea. 

Şi totuşi ăsta era adevărul. 

Biciuit de vântul îngheţat, Janson îşi făcea acum reproşuri 
amare. Știai că operațiunea asta nu va reuşi, nu avea cum să 
reuşească. Prea multe necunoscute, prea multe variabile greu 
de controlat. De ce ai acceptat aşa ceva? Din mândrie? 
Mândru de profesionalismul tău? Mândria este duşmanul 
profesionalismului: Alan Demarest spunea mereu lucrul ăsta şi 
iată că are dreptate. Din mândrie vei muri. Operaţiunea asta 
nu a avut niciodată o şansă rezonabilă de succes. nici o 
persoană cu scaun la cap sau organizaţie militară n-ar fi 
acceptat aşa ceva. 

Tumultul său fu străbătut de o voce slabă. Frânare maximă. 

Trebuia să adopte poziţia de frânare. Ceea ce auzise era 
propria sa voce de pe vremea când, cu zeci de ani în urmă, 
pregătea recruţii pentru o echipă SEAL. frânare maximă. 

Putea el să o facă? Nu mai încercase manevra de ani de 
zile. Şi cu siguranţă nu o folosise niciodată într-o săritură 
controlată numai cu ajutorul dispozitivului GPS. Frânarea 
implica poziţionarea corpului într-un fel de aripă. Pentru 
câteva secunde, Janson acceleră căderea, cu capul în jos şi 
membrele uşor depărtate. Indoi apoi uşor braţele şi din mijloc 
şi în acelaşi timp, îşi roti umerii în faţă de parcă s-ar fi pregătit 
să facă o plecăciune; strânse apoi mâinile în cupă. In sfârşit, 
trase capul înapoi şi lipi picioarele cu labele întinse ca un 
balerin. 

Nu se întâmpla nimic. Nu frâna. 

Trecură mai bine de zece secunde până să simtă că se 
ridică şi să observe că traiectoria sa începuse să se aplatizeze. 
In cazul unei frânări maxime, paraşutistul trebuie să fie în 
măsură să atingă un unghi de coborâre foarte apropiat de 
patruzeci şi cinci de grade de verticală. 

In teorie. 

În cazul frânării maxime, trebuia să fie posibil ca mişcarea 
pe orizontală să fie la fel de rapidă ca cea pe verticală, astfel 
încât fiecare metru în jos să însemne şi un metru înainte, mai 
aproape de locul de aterizare. 

In teorie. 

In realitate, el era burduşit cu echipament, avea douăzeci 
de kilograme în plus fixate sub salopetă de zbor. in realitate, 
el era un bărbat de patruzeci şi nouă de ani ale cărui 
încheieturi înţepeniseră din cauza aerului îngheţat care îi 
pătrundea prin costumul de zbor. Frânarea maximă îi impunea 
să menţină o formă perfectă şi nu putea şti cât timp îi vor mai 
îngădui aşa ceva muşchii săi. 

In realitate, fiecare privire pe care o aruncă spre altimetru 
şi unitatea GPS afecta formă perfectă de care depindea. ŞI 
totuşi, fără aceste aparate însemna să zboare orbeşte. 

încercă să-şi limpezească mintea, să alunge toate 
anxietăţile; în clipele următoare nu trebuia să fie nimic altceva 
decât o maşină, un automat, preocupat doar de executarea 

traiectoriei de zbor. 

Mai aruncă o privire către instrumentele de la încheietură. 

După clipirea ecranului indicatorului GPS îşi dădu seama că 
se îndepărta de la traiectoria corectă. Cât de mult? Patru 
grade, poate cinci. Inclină ambele palme la patruzeci şi cinci 
de grade, modificând astfel puţin forma pernei de aer care-l 
înconjura şi fu răsplătit cu o întoarcere lentă. 

Dispozitivul GPS încetase să mai clipească şi deodată se 
simţi cuprins de o neaşteptată speranţă. 

Aluneca prin văzduhul negru ca cerneala, o pernă de aer 
menţinându-i altitudinea în timp ce se îndrepta spre 
destinaţie. El era negru, cerul era negru, era una şi aceeaşi cu 
curenţii care îl înconjurau. Vântul îi lovea faţa însă în acelaşi 
timp îl înălța, ca mâna unui înger. Supravieţuiesc. 

O vibraţie la încheietură. Alarma altimetrului. 

O atenţionare că se apropia de punctul din care nu mai 
există cale de întoarcere - mai jos nu exista decât moartea 
prin impactul la cădere. Manualele foloseau cuvinte mai puţin 
dramatice: făceau referinţă la acest punct ca la „altitudinea 
minimă pentru utilizarea paraşutei”. Săritura de la mare 
altitudine, cu deschiderea paraşutei la mică înălţime nu 
modificase parametrii de bază: dacă deschidea prea jos, solul 
avea să-l izbească cu forţa unui camion pe autostradă. 

Se afla însă mult mai departe de zona de aterizare decât 
sperase. Işi imaginase că în momentul în care va deschide 
paraşuta se va afla în imediata vecinătate a complexului de 
clădiri. În primul rând pentru că era mult mai greu de 
manevrat printre curenţii ascensionali cu paraşuta deschisă. 
In al doilea rând, căderea lină peste Palatul de Piatră mărea 
riscul de a fi detectat. Un om care cade cu o sută de kilometri 
pe oră este mai greu de văzut decât unul care planează încet 
sub o paraşută rectangulară cu deschidere mare. 

In ambele situaţii existau riscuri. Trebuia să ia o decizie. 
Acum. 

intoarse capul, încercând să zărească ceva, orice, în 
întunericul dens. Nu simţi nimic decât o neobişnuită senzaţie 
de claustrofobie. 

Şi asta îl făcu să se hotărască: în jurul lui era ceaţă. El şi 
paraşuta nu se vor detaşa pe cerul întunecat. Se arcui într-o 

poziţie verticală, duse mâna la coarda de acţionare şi trase. 
Simţi o zvâcnire scurtă în momentul în care paraşuta se 
desfăcu în aer şi corzile se întinseră la maximum. Simţi apoi 
bine cunoscutul şoc, sentimentul că a fost apucat zdravăn de 
umeri şi de şezut. Şi zgomotul vântului încetă brusc, ca şi cum 
cineva ar fi apăsat pe butonul MUTE. 

Aruncă într-o parte coarda de acţionare şi se uită în sus ca 
să se asigure că pânza neagră din nailon era bine întinsă. 
Reuşi foarte greu să-i distingă conturul, deşi se afla la numai 
patru metri deasupra lui. In alte ocazii, acest lucru l-ar fi 
neliniştit; în noaptea asta îl făcea să se simtă în siguranţă. 

Deodată se simţi împins într-o parte de un alt curent 
transversal violent şi senzaţia respectivă era foarte intimă, ca 
şi cum s-ar fi luptat cu un adversar. Trebuia să controleze 
paraşuta cu mare atenţie; dacă se rotea prea brusc îi va fi 
aproape imposibil să revină deasupra punctului de aterizare. 
De asemenea era pe deplin conştient de echilibrul pe care 
trebuia să-l păstreze între rotire şi viteză: paraşuta se deplasa 
înainte cu viteză maximă atunci când nu se utilizau 
clementele de rotire. 

Indicatorul GPS îi arătă că deviase semnificativ de la curs. 

O, Doamne, nu! 

Chiar când se prăbuşeau în masa de aer turbulent, atât 
Katsaris, cât şi el ştiau foarte bine că partea cea mai dificilă 
abia urmă: trebuia să execute o aterizare silenţioasă, fără să 
fie văzuţi, într-o curte închisă. Orice eroare a unuia dintre ei îi 
punea în pericol pe amândoi. Şi chiar dacă şi-ar executa 
ireproşabil căderea, oricare dintre miile de complicaţii 
neaşteptate se putea dovedi fatală. Dacă se întâmpla ca unul 
dintre soldaţi să se afle în momentul acela în vecinătatea 
curţii centrale - şi nici o lege nu interzicea aşa ceva - erau 
morţi amândoi. Şi misiunea compromisă. Şi, foarte probabil, 
obiectul misiunii lor ucis imediat. Aceasta era procedura 
standard a amicilor lor terorişti. La o misiune de salvare în 
plină desfăşurare trebuia să se răspundă imediat prin 
distrugerea obiectului care trebuia salvat. 

Trase brusc, cât putu de tare de coardă de rotire din 
dreapta. Trebuia să facă o întoarcere rapidă înainte ca un alt 
curent să-l trimită prea departe. Efectul acţiunii sale fu 

aproape instantaneu: se trezi deodată atârnat în afara pânzei, 
cu corpul puternic arcuit. lar cadranul mare, rotund al 
altimetrului îi spuse ceea ce simţea şi singur: că viteza de 
cădere crescuse considerabil. 

Nu era bine. Se afla mai aproape de sol decât ar fi trebuit. 
Era însă obligat să presupună că revenise la unghiul potrivit 
de zbor şi eliberă liniile de rotire, permiţând astfel paraşutei să 
se deschidă la întreaga sa suprafaţă de douăzeci şi trei de 
metri pătraţi şi să amplifice astfel la maximum forţa de 
tragere pe verticală. El era specialist în manevrarea paraşutei 
în jurul conurilor de vânt, însă impredictibilitatea curenților de 
aer făcea irelevante calculele simple. Nu ştia decât că se afla 
în afara zonei de acţiune a vântului; singura posibilitate de a 
reveni în curent era să înainteze pieziş. Aşa cum mai făcuse 
de sute de ori înainte, începu să manevreze uşor mânerele 
pentru a se înscrie pe direcţia curenților de aer principali; în 
cele din urmă descoperi că poate desena uşor S-uri călare pe 
linia vântului, revenind astfel pe direcţia bună ori de câte ori 
era scos în afara ei. Manevra necesita o concentrare deplină, 
mai ales fiindcă oceanul ridica la întâmplare curenţi de aer 
cald. Sau aşa părea. Văzduhul de deasupra insulei Anura era 
ca un cal nărăvaş ce nu se lăsa îmblânzit. 

Pulsul i se accelerase. Precum pânza unei corăbii fantomă, 
turnurile şi meterezele palatului deveniră deodată vizibile prin 
ceaţă, zidurile vechi din calcar alb reflectând şi cea mai mică 
rază de lumină care reuşea să străbată perdeaua de nori. Işi 
scoase rapid mănuşile şi casca. Repetă mental manevra de 
aterizare. 

Pentru a micşora cât mai mult viteza de aterizare era 
extrem de important să se apropie de destinaţie dinspre un 
curent ascensional. Un curent transversal îl duse la trei sute 
de metri spre dreapta. Se depărtă apoi încă o sută cincizeci de 
metri cu ajutorul unui curent ce cobora, depăşind intenţionat 
ţinta. Trebuia să parcurgă acum şaptezeci de metri în plin 
curent pentru apropierea finală. Era o manevră complicată, 
însă absolut necesară. Ar fi putut să-şi încetinească mişcarea 
pe orizontală trăgând de colţurile paraşutei cu ambele 
mânere, însă efectul ar fi fost mărirea vitezei de coborâre 
nepermis de mult. Din această cauză trebuia să se bazeze 

numai pe forţa curentului pentru a reduce viteza pe 
orizontală. 

Se rugă ca pentru poziţionarea sa deasupra regiunii 
centrale să nu mai fie nevoie de nici o întoarcere 
suplimentară, pentru că şi o astfel de manevră ar fi mărit 
periculos de mult viteza de coborâre. Ultimele cincisprezece 
secunde trebuia să fie perfecte. Nu era posibilă nici o marjă de 
eroare; zidurile înalte ale complexului de clădiri făceau 
imposibilă o apropiere la mică înălţime. 

Conştientiza brusc cât de fierbinte şi de umed era aerul de 
deasupra insulei - era ca şi cum ar fi trecut brusc dintr-o 
cameră frigorifică într-o baie de aburi. Umiditatea din aer se 
condensa pe extremităţile sale îngheţate. Degetele cu care 
voia să apuce mânerele erau acum ude şi simţi cum îi creşte 
brusc pulsul; nu-şi putea permite să-i alunece mâinile tocmai 
acum. 

Cu corzile de manevră complet ridicate şi deci cu paraşuta 
desfăcută la suprafaţa maximă, începu să alunece spre 
centrul curţii, care se distingea de restul complexului doar ca 
o zonă mai întunecată. de cum îşi eliberă mâinile, dezactiva 
instrumentele de la încheietură pentru că strălucirea 
cadranelor să nu-i trădeze prezenţa. 

Inima îi bătea cu putere: aproape că ajunsese - măcar de ar 
putea să execute cu mâinile sale ude, alunecoase, ultima 
manevră de coborâre. 

Era crucial să aleagă secunda potrivită. Acum? Bocancii săi 
erau la cinci metri deasupra solului; îşi dădea seama de acest 
lucru pentru că solul şi umbrelă paraşutei erau cam la aceeaşi 
distanţă de el. Nu. Chiar şi în interiorul zidurilor complexului, 
curenţii de aer erau greu de prevăzut. Trebuia să aştepte 
până când se va afla la jumătatea distanţei faţă de sol. 

Acum. 

Aduse ambele mânere de acţionare până la nivelul 
umerilor, apoi, cu mişcare fluidă, îndoi încheieturile mâinilor şi 
aduse mânerele în jos între pulpe, făcând astfel ca mişcarea 
pe orizontală să înceteze total. In timp ce cobora spre sol, îşi 
încorda muşchii picioarelor şi îşi roti corpul în direcţia căderii, 
îndoind uşor genunchii. Cu două secunde înainte de a atinge 
solul trebuia să se hotărască dacă să facă o aterizare cu 

rostogolire - cu picioarele lipite - sau să încerce o aterizare 
din picioare, pentru care ar fi trebuit să-şi ţină picioarele 
depărtate. Intrase în horă, trebuia să joace până la sfârşit: se 
hotărî pentru o aterizare în picioare. 

Cu muşchii picioarelor flexaţi, se lăsă pe sol cu toată talpa 
bocancilor. Cauciucul moale era făcut special pentru a 
absoarbe zgomotele şi se comportă exact aşa cum trebuia. 
Fără zgomot, îndoi încheieturile, pregătindu-se să cadă. Dar 
nu căzu. 

Rămăsese în picioare. Pe terenul din curte. Reuşise. 

Se uită de jur-împrejur şi, în noaptea fără stele, nu reuşi să 
distingă decât conturul unei curţi vaste, părăsite, a cărei 
lungime era de trei ori mai mare decât lăţimea. O structură 
mare, puţin mai deschisă la culoare - vechea fântână, exact 
aşa cum apărea şi în planuri - strălucea la câţiva metri 
depărtare. se afla aproximativ în mijlocul unei curţi cam cât 
jumătatea unui teren de fotbal, peste care domnea o tăcere 
ireală. Nu se vedea nici o mişcare - nu se vedea nici un semn 
cum că sosirea sa fusese observată. 

Işi scoase harnaşamentul, îşi desfăcu costumul de zbor şi 
strânse repede paraşuta de pe dalele curţii. Trebuia s-o 
ascundă înainte de a întreprinde altceva. Chiar şi această 
noapte fără stele nu era întru totul lipsită de lumină. Nailonul 
negru, care îl protejase vizual până acum pe fondul întunecat 
al cerului, contrasta cu griul dalelor. Nu-şi putea permite să 
lase paraşuta pe jos. 

Dar unde era Katsaris? 

Janson se uită în jur. Trecuse Katsaris peste curte? 
Aterizase pe plajă, mult mai departe? Sau pe drumul pavat cu 
pietriş ce ducea la palat? Orice eroare putea fi letală pentru el 
şi pentru ceilalţi implicaţi în misiune. 

La naiba! Din nou, o gheară de furie şi frică îi strânse 
pieptul. Era acea vanitate a celor ce concep un plan, căreia şi 
el - el, dintre toţi ceilalţi - îi căzuse pradă: eroarea de a crede 
că ceea ce părea perfect pe hârtie avea să se potrivească cu 
realitatea tactică. Toleranţele erau prea mici. Fiecare membru 
al echipei ştia acest lucru; erau însă prea impresionați de 
isprăvile lui pentru a se eschiva. Saltul cu paraşuta în 
condiţiile de faţă solicita manevre aproape de perfecţiune şi 

perfecțiunea nu era posibilă în lumea asta. Îl cuprinse un 
sentiment de frustrare: cine ştiuse mai bine decât el acest 
lucru? El însuşi reuşise să aterizeze acolo numai printr-un 
noroc chior. 

Gândurile îi fură întrerupte de un şuierat slab - sunetul 
făcut de o umbrelă de nailon care cădea binişor de sus. Janson 
ridică ochii spre cerul întunecat. Era Katsaris, care pluti încet 
în jos şi ateriză rostogolindu-se fără zgomot. Se ridică imediat 
în picioare şi veni lângă Janson. Erau doi acum. 

Doi agenţi experimentați, foarte bine antrenați. 

Şi se aflau acum acolo unde trebuia să ajungă - în mijlocul 
curţii interioare a Palatului de Piatră. Ultimul loc, erau nevoiţi 
să creadă, în care se aşteptase vizitatori. 

Erau doi acum - împotriva unui întreg batalion de terorişti 
înarmaţi. 

Oricum, era un început. 

Janson activă sistemul de comunicare şi suflă în microfonul 
fixat aproape de gură, o dată scurt şi o dată mai lung. 
Conform protocolului militar. 

Katsaris îi urmă exemplul: îşi scoase fără zgomot costumul 
de zbor, apoi adună paraşuta într-un pachet cât mai strâns. 

Ingrămădiră amândoi paraşutele şi costumele în bazinul 
rece şi umed al fântânii de piatră din centrul curţii. Cândva un 
monument impresionant - marmură era acoperită cu desene 
gravate cu o fineţe deosebită - fântâna era acum un simplu 
rezervor plin de alge, în care se aduna apa de ploaie. 
Interiorul bazinului larg, circular era acoperit de un strat de 
murdărie care absorbea lumina. Era perfect. Negru pe negru: 
culoarea protectoare a nopţii. 

Janson îşi pipăia vesta şi uniforma, încercând să identifice 
cu degetele principalele elemente ale echipamentului. 
Katsaris, aflat alături, făcea acelaşi lucru; fiecare îşi inspecta 
apoi echipamentul şi camuflajul celuilalt, o procedură 
standard în astfel de situaţii. Parcurseseră amândoi o distanţă 
foarte mare în condiţii de extremă turbulenţă. Multe se puteau 

întâmpla în acest timp. Din cauza vântului şi a curenților 
laterali, un paraşutist putea ajunge la sol fără o parte din 
echipament, indiferent cât de bine ar fi fost fixat de ţinuta de 
luptă. Janson învățase acest lucru pe vremea când era în 
SEAL; Katsaris învățase de la el. 

Janson îşi cercetă partenerul. Albul ochilor era singura 
lumină pe faţa lui vopsită. Deodată zări o pată palidă pe 
umărul tovarăşului său. Cămaşa lui Katsaris se agăţase de 
ceva la aterizare şi lăsa să se vadă o porţiune de piele. Janson 
îi făcu semn să stea nemişcat în timp ce el rupse o bucată de 
bandă izolantă neagră dintr-o rolă scoasă dintr-un buzunar. 
Lipi cele două margini ale cămăşii şi pata dispăru. Retușuri în 
zona de aterizare, îşi zise Janson. 

Aceste amănunte puteau face diferenţa între viaţă şi 
moarte. Echipamentul lor negru îi putea ajuta să rămână 
nevăzuţi în curtea întunecoasă. Dar câţiva centimetri de piele 
lucind accidental în raza lanternei unui paznic puteau însemna 
un dezastru. 

Aşa cum subliniase şi la bază, în Katchall, rebelii nu-şi 
protejaseră perimetrul cu echipamente tehnice, dar apărarea 
lor se baza pe acele elemente încă neegalate de tehnologie: 
cele cinci simţuri ale unei fiinţe umane vigilente. Acea abilitate 
de a detecta anomalii în câmpul vizual, auditiv sau olfactiv 
care depăşea posibilităţile oricărui calculator. 

Coborâseră în cea mai mare parte prin mase de aer sub 
zero grade. La sol însă, chiar şi la patru dimineaţa, erau 
douăzeci şi nouă de grade, iar aerul era încărcat de umiditate. 
Janson simţea că începuse să transpire - sudoare adevărată, 
nu condens din atmosferă - şi ştia că, în timp, până şi mirosul 
propriului corp putea să-l trădeze. Proteinele pielii sale, 
specifice unui occidental consumator de carne, reprezentau 
ceva neobişnuit pentru locuitorii insulei Anura, care se 
hrăneau mai ales cu vegetale şi peşte. Nu putea decât să 
spere că briza sărată va împrăştia semnalele olfactive ale 
prezenţei sale. 

Janson îşi scoase ochelarii de vedere pe timp de noapte 
dintr-un buzunar al vestei şi îi puse la ochi; curtea apăru brusc 
scăldată într-o lumină de un verde palid. Inainte de a regla 
luminozitatea imaginii se asigură că apărătoarele oculare din 

cauciuc aderă perfect de faţă: orice rază care scăpa din 
amplificatorul de lumină al ochelarilor putea alerta o santinelă 
atentă. Văzuse odată cum un membru al unei echipe de 
comando fusese ucis de o patrulă ce zărise o imprudentă 
strălucire verde şi deschisese focul fără să aştepte prea mult. 
Altă dată fusese martor la pierderea unui om din cauza 
cadranului fosforescent al ceasului. 

Stătea acum spate în spate cu Katsaris şi cercetau amândoi 
împrejurimile, fiecare în direcţia sa. 

In partea de nord a curţii se zăreau trei mogâldeţe 
fosforescente de culoare portocalie, dintre care două se 
aplecaseră una către cealaltă - între ele apăru deodată o pată 
puternic luminoasă, albă. Janson stinse intensificatorul de 
lumină al ochelarilor, apoi îi scoase. Chiar de la o distanţă de 
optsprezece metri putu să vadă foarte clar mica flacără care 
era sursa acelei explozii de lumină. Fusese aprins un chibrit şi 
doi gardieni îşi aprindeau ţigările. 

Amatori, se gândi Janson. O santinelă aflată în serviciu de 
pază nu avea voie să se dea de gol cu nici o sursă de lumină 
incidentală sau să-şi scoată din uz, fie şi numai pentru o clipă, 
cele mai importante arme ale sale, mâinile. 

Dar cine erau oamenii ăştia? Probabil că între Calif, 
înconjurat de strategii săi antrenați de celulele teroriste din 
Orientul Mijlociu şi adepţii care îl urmau, recrutaţi de cele mai 
multe ori dintre ţăranii analfabeți, se căsca o prăpastie. 

Existau fără îndoială şi soldaţi foarte bine pregătiţi. Atenţia 
acestora era însă îndreptată către lumea exterioară. Ei se 
aflau probabil postați în spatele crenelurilor şi în turnurile de 
veghe. Cei care păzeau curtea interioară trebuia mai degrabă 
să aibă grijă că nu cumva vreun soldat ameţit să nu tulbure 
somnul Califului sau al cadrelor sale de comandă. 

Deşi se aflau numai la câţiva centimetri distanţă unul de 
altul, Katsaris şopti în microfon, astfel încât vocea sa să se 
audă amplificată numai în casca din urechea lui Janson: 

— O santinelă. In colţul din sud-est. Aşezată. Probabil pe 
jumătate adormită. 

Janson răspunse şi el în şoaptă: 

— Trei santinele. Pe veranda din nord. Foarte treze. 
Amândoi ştiau că, în cazul unei eliberări de ostatici, trebuiau 

să se îndrepte spre locul unde se aflau santinelele. Asta în 
afară de cazul în care nu li se pregătise o capcană: gărzile 
vizibile într-o parte, prizonierul în alta şi încă un grup de 
santinele la pândă. In cazul de faţă lucrurile păreau clare. 
Planurile arătau limpede că temniţa se afla în partea de nord a 
curţii. 

Janson se deplasă încet către stânga, de-a lungul zidului, 
apoi pe sub veranda vestică, mergând pe jumătate ghemuit. 
Nu-şi puteau permite să se bazeze numai pe întunericul din 
curte: conurile din retina unui ochi uman puteau fi activate 
chiar şi de un singur foton. Chiar şi în cea mai întunecoasă 
noapte existau umbre. Janson şi Katsaris trebuia să profite de 
aceste umbre cât mai mult posibil: urma să se deplaseze de-a 
lungul laturilor curţii, evitând centrul. 

Janson rămase nemişcat câteva clipe şi ascultă, ţinându-şi 
respiraţia. In depărtare se auzea stins zgomotul valurilor mării 
care spălau baza promontoriului. Zgomotul unei păsări un 
cormoran, probabil - şi, dinspre pădurile care se întindeau 
spre sud, bâzâitul insectelor tropicale. Acesta era fondul sonor 
al nopţii şi trebuia să profite de el. Era imposibil să se mişte 
fără să facă nici un zgomot: părţi ale uniformelor se frecau 
unele de altele, fibrele de nailon se întindeau şi se contractau 
din cauza mişcărilor. Tălpile bocancilor, chiar şi cele din 
cauciuc moale şi gros, foşneau la impactul cu solul; cochilia 
dură a unui gândac mort putea trosni sub apăsarea tălpii. 
Fundalul acustic al nopţii avea să acopere unele dintre aceste 
zgomote, însă nu pe toate. 

Incercă să distingă zgomotul produs de mişcările lui 
Katsaris încordându-se mai tare decât orice santinelă şi nu 
reuşi să audă nimic. Oare şi e/ va reuşi la fel de bine să nu 
facă zgomot? 

Trei, şase metri de-a lungul zidului. Deodată se auzi ceva 
frecându-se şi se văzu o flacără: cea de-a treia santinelă îşi 
aprindea şi ea o ţigară. 

Janson se afla suficient de aproape pentru a vedea toată 
mişcarea: un chibrit gros, cu autoaprindere, fusese frecat de 
peretele de cărămidă şi flacăra sa mică era ţinută sub ceea ce 
părea o ţigară subţire de foi. După douăzeci de secunde, 
mirosul de tutun ajunse până la el - era într-adevăr o ţigară de 

foi - şi Janson se relaxă puţin. Flacăra chibritului avea să 
producă o contractare a  irisului ochilor santinelelor, 
reducându-le astfel pentru un timp acuitatea vizuală. Fumul 
de tutun le va reduce sensibilitatea olfactivă. lar fumatul, ca 
activitate în sine, le va compromite capacitatea de reacţie 
într-o confruntare în care o fracțiune de secundă putea 
reprezenta diferenţa dintre viaţă şi moarte. 

Se afla acum la cinci metri distanţă de veranda dinspre 
nord. Privea zidul de calcar şi balustrada din fier forjat. Plăcile 
din teracotă ale acoperişului fuseseră puse de curând şi 
arătau ciudat pe o structură ce fusese refăcută de atâtea ori 
de-a lungul secolelor. Patru etaje; încăperile spaţioase erau la 
cel de-al doilea nivel, unde ferestrele cu ochiuri de plumb 
indicau transformarea unei fortărețe portugheze în ceea ce un 
şef olandez numise „palatul” său. Cea mai mare parte a 
ferestrelor erau întunecate; unele lăsau să răzbată lumina 
slabă de pe coridoare. Unde dormea oare în această noapte 
Califul, arhitectul morţii? Janson bănuia cam unde era camera 
cu pricina. 

Ar fi fost atât de uşor. O grenadă cu fragmentaţie aruncată 
prin ochiurile ferestrei. O rachetă care să explodeze în 
dormitor. Şi Ahmad Tabari ar dispărea. N-ar mai rămâne nimic 
din fiinţa asta care-i amintea atât de mult de Helene. Alungă 
repede gândul. Era numai o fantasmă şi acum nu-şi putea 
permite aşa ceva. Era incompatibil cu obiectivul misiunii. Peter 
Novak era o mare personalitate. Nu numai că Janson îi datora 
viaţa, dar de el putea depinde viitorul întregii omeniri. 
Calculele morale şi strategice erau în afară de orice discuţie: 
salvarea unui mare om avea întâietate faţă de eliminarea unui 
ticălos. 

Janson cobori privirea de la ferestrele apartamentului 
guvernatorului şi se uită spre veranda de pe latura de nord a 
curţii. 

De la distanţa la care se afla, la cinci metri de cea mai 
apropiată santinelă, putea vedea foarte bine trăsăturile 
gărzilor. Feţe late de ţărani, oameni simpli şi lipsiţi de griji. Mai 
tineri decât se aştepta el. Bărbatul de patruzeci şi nouă de ani 
îşi dădu însă imediat seama că nu i-ar fi considerat tineri în 
cea mai mare parte a carierei lui ca agent. Erau mai în vârstă 

decât fusese el pe vremea când participă la raiduri în spatele 
Liniei Verzi în apropierea graniţei cu Cambodgia. Mai în vârstă 
decât era el când ucisese pentru prima oară, sau când 
scăpase pentru prima oară de la moarte. 

Mâinile lor erau bătucite, însă asta se datora fără îndoială 
mai degrabă muncilor agricole decât practicării artelor 
marţiale. Amatori, gândi el din nou; dar nu era pe de-a-ntregul 
un gând liniştitor. FEK era prea bine organizat ca să dea paza 
unei comori atât de valoroase pe mâinile unor astfel de 
oameni. Ei reprezentau doar prima linie de apărare. O primă 
linie de apărare dispusă acolo unde, în mod normal, n-ar fi 
trebuit să existe nici o pază. 

Şi unde era Katsaris? 

Janson cercetă curtea, încercând să străpungă cu privirea 
cei cincizeci de metri de întuneric, însă nu descoperi nimic. 
Katsaris devenise invizibil. Sau dispăruse. 

Şuieră scurt în microfon, încercând să imite sunetul produs 
de insectele nocturne. 

Auzi în cască acelaşi sunet de răspuns. Katsaris era acolo, 
la locul lui, gata de acţiune. 

Precizia primei evaluări a situaţiei era hotărâtoare: era bine 
oare să-i ucidă pe aceşti oameni? Nu cumva erau doar nişte 
momeli - biete păsări pe o sârmă? 

Exista oare o sârmă? 

Janson se ridică din poziţia ghemuit şi se uită pe fereastra 
din spatele grilajului de fier. Sudoarea se lipise de el ca un 
strat de nămol; umiditatea din aer făcea imposibilă 
evaporarea. Îl invidia acum pe Katsaris care nu transpira. 
Sudoarea nu-l răcorea deloc; se lipise de pielea lui ca un strat 
de îmbrăcăminte suplimentar, nedorit. 

În acelaşi timp îl îngrijora faptul că era conştient de 
asemenea amănunte. Trebuia să se concentreze: exista vreo 
sârmă? 

Privi din nou prin dispozitivul de vedere pe timp de noapte, 
îndreptat de astă dată spre grilajul de fier din spatele ţăranilor 
care fumau. Nimic. 

Ba nu, era ceva acolo. O pată portocalie, prea mică pentru 
a corespunde unui corp. După toate probabilitățile, era o 
mână ce aparţinea unui corp ascuns în spatele unui zid de 

piatră. Se putea presupune că cei de pe verandă nu ştiau că 
erau dublaţi; altfel atenţia lor şi aşa destul de slabă, ar fi fost 
mult diminuată. Dar ei ştiau. 

Dublura era oare dublată la rândul ei? Să fi fost o 
operaţiune secvenţională? 

Puțin probabil. Dar nu imposibil. 

Dintr-un buzunar lung fixat pe coapsă, Janson scoase un tub 
de aluminiu vopsit în negru, lung de treizeci de centimetri şi 
cu un diametru de zece. In interior, tubul era prevăzut cu o 
plasă strânsă, din sârmă de oţel, care împiedica creatura 
dinăuntru să facă zgomot. Aerul din tub conţinea 90% oxigen 
pentru evitarea asfixierii. Pe timpul operaţiunii. 

Sosise momentul în care trebuia să înceapă zgomotul, 
distracţia. 

Incepu să deşurubeze capacul sigilat de la unul din capetele 
tubului, cele două bucăţi, căptuşite cu teflon, mişcându-se 
fără zgomot una faţă de cealaltă. 

Apucându-l de coada sa lungă, Janson scoase animalul din 
tub şi îl aruncă spre verandă, după o traiectorie parabolică. 
Animalul ateriza ca şi cum ar fi alunecat de pe acoperiş în 
timpul plimbării sale nocturne. 

Mica făptură cu corpul acoperit de blană neagră ridică 
lăbuţele din faţă şi începu să scoată guiţăturile specifice. 
Santinelele aveau un vizitator şi în mai puţin de patru secunde 
ştiau. Cap îndesat, bot mare, coadă solzoasă, lipsită de păr. 
Lung de treizeci de centimetri şi cântărind aproape un 
kilogram. Un şobolan bandicot. Pe numele ştiinţific Bandicola 
bengalensis. Coşmarul lui Ahmad Tabari. 

In dialectul lor dravidian, gărzile kagama începură să 
vorbească repezit, scurt, înnebuniţi. 

— Ayaiyo, ange paaru, adhu yenna theridhaa? 

— Aiyo, perichaali! 

— Adha yepadiyaavadhu ozrikkanum. 

— And ha vittaa, naama sethom. 

— Anga podim paaru. 

Animalul, urmându-şi instinctele o luă la fugă spre intrare, 
în timp ce soldaţii, urmându-şi propriile instincte, încercau să-l 
oprească. Cel mai uşor ar fi fost să tragă cu arma în uriaşul 
şobolan, dar în felul acesta i-ar fi trezit pe toţi cei aflaţi în 

complex şi s-ar fi făcut de râs. Şi mai rău, ar fi putut atrage 
atenţia asupra unei scăpări şi una foarte gravă. Dacă Cel lubit, 
care dormea acum în apartamentul guvernatorului, s-ar trezi 
şi ar da peste acest sol al morţii în casa sa, nimeni nu ştia cum 
ar reacţiona. Era foarte posibil ca, turbat de furie, să pună în 
practică profeția şi să ordone executarea santinelelor care 
permiseseră pătrunderea animalului. Ştiau ce se întâmplase 
ultima dată. 

Panica îi scoase la vedere, aşa cum sperase şi Janson şi pe 
ceilalţi - cea de-a doua echipă. Câţi erau? Trei - ba nu, patru. 

Membrii celei de-a două echipe erau înarmaţi cu carabine 
americane MI6, probabil de pe vremea războiului din Vietnam. 
M16 fusese arma standard a infanteriei în conflict şi armata 
nord-vietnameză pusese mâna pe mii de carabine după 
prăbuşirea Sudului. De acolo, carabinele M16 pătrunseseră pe 
piaţa internaţională şi deveniseră armele semiautomate 
standard ale tuturor mişcărilor de gherilă care nu dispuneau 
de fonduri prea mari. M16 trăgea salve scurte, destul de 
precise şi, cu nişte măsuri minime de întreţinere, rezista 
destul de bine la rugină chiar şi în zone umede. Janson 
respecta această armă; de fapt, el respecta toate armele. In 
acelaşi timp ştia că nu se va trage fără o justificare serioasă. 
Soldaţii aflaţi în apropierea unui conducător care se odihnea 
nu făceau zgomote la ora patru dimineaţa fără motiv. 

Janson scoase încă un şobolan bandicot, mai mare decât 
primul şi în timp ce animalul se zbătea în mâinile lui 
înmănuşate îi înfipse în burtă o mică seringă plină cu 
amfetamină-d. Substanţa producea hiperactivitate şi astfel cel 
de-al doilea şobolan devenea mai curajos şi mai rapid decât 
primul, şi, în ochii santinelelor, încă mai ameninţător. 

O aruncare de jos. Bătând cu lăbuţele prin aer, şobolanul 
ateriza pe capul uneia dintre santinelele ţărani - care scoase 
un țipăt scurt, dar pătrunzător. 

Se produse o agitaţie mai mare decât dorise Janson. 

să fi depăşit măsura? Dacă ţipătul atrăgea acolo şi soldaţi 
care apărau alte aripi ale complexului atunci exerciţiul se 
întorcea împotriva lui. Deocamdată însă nu se vedea nici un 
semn că s-ar întâmpla aşa ceva, deşi soldaţii prezenţi erau 
foarte agitaţi. Ridicând puţin capul, urmări starea făcută de 

confuzie şi enervare care-i cuprinsese pe cei de pe veranda 
dinspre nord. Locul unde voia să ajungă era spaţiul de sub 
veranda aceea şi până acolo nu era nici acoperire deoarece 
verandele de piatră care se întindeau de-a lungul pereţilor 
dinspre est şi vest se terminau cu cinci metri înainte de a 
ajunge la peretele opus. 

Faptul că santinelele stăteau în lumină în timp ce el şi 
Katsaris se aflau în întuneric oferea o anumită protecţie, însă 
nu suficientă: vederea umană era sensibilă la mişcare, iar o 
lumină din interiorul clădirii răzbătea până în zona de curte 
din apropierea verandei. Misiunea impunea o protecţie 
desăvârşită: oricât de bine antrenați şi echipați ar fi fost, doi 
bărbaţi nu puteau ţine piept la aproximativ o sută de luptători 
ce se aflau în Palatul de Piatră. Descoperirea lor însemna 
moarte. Foarte simplu. 

La nouă metri de el îşi făcu apariţia pe verandă un bărbat 
mai în vârstă, cu faţa oacheşă, profund zbârcită, cerând să se 
facă linişte. Linişte ca să nu tulbure odihna comandanților care 
se instalaseră în palat ca proprietari cu drepturi depline. pe 
măsură ce Janson îşi concentră atenţia asupra bărbatului mai 
în vârstă, neliniştea sa începu să crească. Bărbatul venise să 
facă linişte, însă ceva de pe chipul lui îi spunea că nu era 
singură, ori chiar prima lui preocupare. Numai o suspiciune 
serioasă putea explica privirea cercetătoare a ochilor săi pe 
jumătate închişi; faptul că se uita rapid de la santinelele 
intrate în panică la curtea întunecată din spatele lui, apoi la 
ferestrele cu zăbrele de fier de deasupra. Felul în care îşi 
mişca ochii arăta că ştia care erau particularităţile vederii pe 
timp de noapte: anume că vederea periferică era mai 
sensibilă decât vederea directă, că privirea directă transforma 
contururile după placul imaginaţiei. Noaptea, un observator cu 
experienţă mişca neîncetat ochii: creierul putea asambla o 
imagine din frânturile pe care le recepţionau ochii. 

În timp ce privea faţa ridată a bărbatului, Janson remarcă şi 
alte aspecte. Omul era inteligent, precaut, nu se grăbea să 
tragă concluzii de pe urma incidentului. Din felul în care i se 
adresau ceilalţi, poziţia lui superioară era evidentă. Un alt 
semn al funcţiei sale îl reprezenta arma pe care o purta pe 
spate, într-o teacă: o carabină KLIN rusească. O armă destul 

de obişnuită, însă mai mică şi ceva mai scumpă decât MI6. 
Carabina KLIN era mai potrivită pentru tragerile de precizie 
decât pentru focul împrăştiat la care te puteai aştepta de la 
trăgătorii relativ slab antrenați. 

Celelalte santinele ascultau de ordinele acestui bărbat. 

Janson îl mai urmări câteva clipe şi îl văzu vorbind încet în 
limba kagama, arătând spre curtea întunecată, certându-l pe 
unul pe care-l prinsese fumând. Bărbatul ăsta nu era un 
amator. 

Descoperirea lor însemna moarte. Fuseseră oare 
descoperiţi? 

Era nevoit să-şi asume contrariul. Asumarea contrariului: ce 
ar fi făcut locotenent-comandorul Alan Demarest cu un 
asemenea raţionament, cu speranţa ca lumea înconjurătoare 
să se conformeze imperativelor operaţionale mai curând decât 
să li se opună? Demarest era însă mort - murise în faţa unui 
pluton de execuţie - şi, dacă în universul acesta exista cât de 
cât dreptate, probabil că se perpelea acum în iad. La ora patru 
a unei dimineţi îngrozitor de calde pe insula Anura, în curtea 
Palatului de Piatră, înconjurat de terorişti foarte bine înarmaţi, 
estimarea şanselor de succes a operaţiunii nu avea nici un 
rost. Principiile erau, trebuia să fie, aproape teologice. Credo 
quia absurdum. Cred pentru că este absurd. 

Şi bărbatul acela cu faţa ridată: ce credea el oare? El era 
cel care trebuia eliminat primul. Trecuse oare suficient timp? 
Vestea despre micul accident ar fi trebuit să se fi răspândit 
deja printre cei aflaţi de strajă. Cel mai important lucru era ca 
şi explicaţia agitaţiei - apariţia afurisitului de şobolan - să se fi 
răspândit printre gărzi. Pentru că în curând aveau să se audă 
şi alte zgomote. Era inevitabil. Zgomotele care aveau o 
explicaţie erau inofensive. Zgomotele care nu se puteau 
explica implicau investigaţii şi se puteau dovedi mortale. 

Janson scoase din alt buzunar al vestei sale un tub de 
aluminiu lung de cincizeci de centimetri, aşa-numitul Blo- 
jector. Inchiderea  buzunarelor ridicase o problemă 
operaţională. Nu îşi puteau permite să folosească limbă de 
pisică, cu zgomotul ei caracteristic, sau capse metalice care îi 
puteau da de gol, aşa că născociseră un înlocuitor silențios, 
anume o pereche de benzi magnetice prinse într-o țesătură 

moale de lână: magneţii ţineau buzunarele închise şi se 
desfăceau fără zgomot. 

Janson transmise în şoaptă planul către prietenul său prin 
microfonul lipit de buze. El avea să se ocupe de bărbatul înalt 
şi de santinelele aflate în dreapta lui; Katsaris trebuia să aibă 
grijă de ceilalţi. Janson duse la buze capătul tubului prevăzut 
cu un fel de muştiuc de cauciuc şi îndreptă celălalt capăt către 
grupul de soldaţi. Săgeata din tub era confecţionată conform 
standardelor operaţiunilor sub acoperire, cu un ac fin şi un mic 
rezervor mascate în replică de plastic a unei viespi. Insecta 
artificială nu rezistă unei cercetări amănunțite, însă, dacă 
totul mergea bine, nu va fi inspectată decât superficial. Janson 
suflă cu putere în tub, apoi introduse o alta şi o lansă. Apoi se 
ghemui iar. 

Bărbatul înalt duse mâna la gât, smulse săgeata şi începu 
s-o cerceteze în lumina slabă. O îndepărtase oare prea 
repede, înainte de injectarea completă a conţinutului 
rezervorului? Obiectul semăna perfect, din punct de vedere 
vizual şi tactil, cu o insectă mare: scheletul rigid, corpul 
acoperit cu dungi. Greutatea ei putea să-l dea însă de gol, mai 
ales dacă rezervorul mai conţinea o parte din lichidul 
paralizant - 1 ml de citrat carfentanil. Bărbatul cu faţa ridată 
se uită furios la insectă, apoi întoarse privirea direct spre 
Janson. Fără îndoială că, uitându-se atent, reuşise să-i 
desluşească forma în colţul întunecat în care se afla. 

Soldatul duse mâna la revolverul fixat într-un toc aproape 
de şoldul drept, apoi se prăbuşi peste marginea verandei. 
Janson auzi bufnitura corpului pe dalele de piatră, la aproape 
doi metri mai jos. Alte două santinele se prăbuşiră pe verandă 
fără cunoştinţă. 

Urmă un schimb rapid de replici între cei doi soldaţi mai 
tineri care se aflau mai departe, spre stânga. Ştiau că ceva nu 
e în regulă. Nu-i lovise Katsaris? 

Utilizarea substanţei paralizante nu se datora vreunor 
principii umanitare. Foarte puţini oameni experimentaseră 
vreodată o săgeată cu carfentanil; exista un răgaz de circa 
zece secunde în care respectivii îşi închipuiau că îi înţepase o 
insectă. Prin contrast, nu era nimic misterios în ceea ce 
priveşte un foc de armă: în cazul în care glonţul plecat dintr-o 

armă cu amortizor nu provoca pierderea instantanee a 
cunoștinței - adică dacă nu penetra regiunea mediană a 
creierului - victima putea trezi pe toată lumea cu ţipetele sale. 
O altă metodă, folosită în contactul direct, gâtuirea cu laţul, 
nu putea fi aplicată aici. Chiar dacă folosirea săgeţilor era o 
opţiune riscantă, optimizarea tactică nu corespundea 
întotdeauna celei mai bune metode; uneori se punea 
problema alegerii celei mai bune metode disponibile. 

Janson îşi îndreptase tubul către cei doi soldaţi care 
vociferau şi se pregătea să lanseze încă o săgeată când cei 
doi se prăbuşiră ameţiţi; Katsaris reuşise să-i lovească în cele 
din urmă. 

Se lăsase din nou o tăcere, întreruptă doar de bâzâitul 
insectelor nocturne. Erau zgomote normale. Era ca şi cum 
problema ar fi fost rezolvată şi santinelele se întorseseră la 
posturile lor. 

Cu toate acestea, siguranţa pe care abia o câştigaseră 
putea dispărea în orice moment. Informaţiile obţinute din 
interceptările telefonice şi din satelit sugerau că următorul 
schimb nu îşi va face apariţia mai devreme de o oră - însă nu 
există nici o garanţie că programul nu se schimbase. Fiecare 
minut avea acum o valoare imensă. 

Janson şi Katsaris alergară până în zona de întuneric de sub 
veranda de la nord strecurându-se printre stâlpii de susţinere 
dispuşi la intervale de un metru. Conform planurilor, la 
mijlocul zidului dinspre nord, foarte aproape de perete, se afla 
un capac circular din piatră. Janson mergea fără să vadă, 
pipăind cu mâinile locul unde zidul se unea cu solul. Deodată 
simţi ceva care se izbi de mâna lui, apoi alunecase peste ea, 
ca un furtun de cauciuc. Sări înapoi. Deranjase un şarpe. Cea 
mai mare parte a speciilor din insulă erau inofensive; dar 
existau şi destui şerpi veninoşi. Scoase un cuţit de luptă dintr- 
unul din buzunarele vestei şi se repezi cu el în direcţia în care 
dăduse peste şarpe. Cuţitul întâmpină rezistenţă - lovise ceva 
- şi Janson îl cobori fără zgomot către zidul de piatră. Simţi 
cum lama foarte ascuţită retează un corp musculos şi dens. 

— L-am găsit, şopti Theo de la câţiva metri distanţă. 

Janson aprinse o mică lanternă cu infraroşii şi îşi ajustă 
ochelarii pe infraroşii. 

Theo era ghemuit în faţa unei plăci rotunde de piatră. 
Pivniţa de sub picioarele lor avusese mai multe întrebuinţări 
de-a lungul anilor. Una dintre acestea fusese întemnițarea 
prizonierilor. În diferite alte momente ale istoriei, hruba 
servise însă şi ca loc de depozitare pentru diverse obiecte 
lipsite de viaţă, de la alimente până la muniţie, iar sub masivul 
capac se afla un canal vertical ce servea drept gură de 
încărcare. Capacul fusese construit în aşa fel încât să poată fi 
lesne înlăturat, însă trecerea anilor făcuse ca lucrurile să se 
complice puţin. Dacă reuşeau să-l mişte cât de cât era 
suficient. Capacul fusese prevăzut cu mânere în ambele părţi. 
Theo trase de unul, proptindu-se bine în picioarele lui 
puternice, dar fără succes. Nu se auziră decât gemetele lui. 

Janson se repezi să-l ajute, ghemuindu-se de cealaltă parte 
a plăcii şi băgând ambele mâini în lăcaşul special destinat. 
Proptit bine în picioare, îndoi braţele cât de tare putu. Îl putea 
auzi pe Theo dând uşor drumul la aerul din plămâni, căznindu- 
se şi el din răsputeri. 

Nimic. 

— Hai să-l răsucim, şopti Janson. 

— Să ştii că nu-i un coş cu măsline, răspunse Theo, însă 
schimbă poziţia, gata să treacă la treabă. Se propti cu 
picioarele în zidul perpendicular şi, cu mâinile fixate pe mâner 
începu să împingă cu putere. De cealaltă parte, Janson 
împingea şi el în acelaşi sens, în direcţia acelor de ceas. 

In cele din urmă se produse o mişcare: scrâşnetul pietrei pe 
piatră, un sunet slab, dar inconfundabil. Janson înţelese ce se 
întâmplase. Gura circulară peste care fusese aşezat capacul 
era făcută dintr-un fel de lut ars, iar de-a lungul anilor, pe 
măsură ce calcarul se erodase din cauza umezelii tropicale, 
amestecul celor două substanţe formase un mortar natural. 
Capacul fusese parcă fixat cu ciment. Acum, că îmbinarea 
fusese întreruptă, treaba nu mai era atât de greu de rezolvat. 

Cei doi se ghemuiră din nou lângă capac şi începură să 
tragă într-o mişcare coordonată. Placă era groasă de douăzeci 
de centimetri şi foarte grea; era o treabă pentru patru bărbaţi 
puternici, nu doi. Dar nu era imposibilă. Utilizându-şi toată 
forţa, cei doi reuşiră să ridice capacul şi să-l răstoarne uşor 
într-o parte, pe sol. 

Janson se uită în gaura pe care o descoperiseră. Chiar sub 
capac se afla un grătar. Auzi un amestec confuz de voci ce 
urca până la ei din spaţiul subteran. 

Deşi indistincte, vocile nu păreau tulburate. Cea mai mare 
parte din ceea ce poate transmite o voce - mâine, teamă, 
bucurie, compătimire, nelinişte - ajunge la destinatar prin 
intermediul tonului. Cuvintele sunt de cele mai multe ori un 
simplu ornament, destinat adesea să inducă în eroare, nu să 
lămurească. Antrenamentul în vederea interogatoriilor consta 
în bună măsură în învăţarea de a asculta, printre cuvinte, 
caracteristicile vocii. Sunetele care ajungeau la ei nu puteau fi 
produse de nici un prizonier - Janson era sigur de asta. Şi dacă 
te aflai într-o temniţă şi nu erai prizonier, însemna că te afli 
acolo pentru a-l păzi pe prizonier. Erau gardienii. Inamicii lor 
imediaţi. 

Culcat pe burtă, Janson puse capul deasupra grătarului. 
Aerul care urca din subteran îi răcorea faţa şi în curând deveni 
conştient de prezenţa mirosului de ţigară. La început, sunetele 
păreau un vuiet nedesluşit, însă acum putea separa vocile 
distincte ale câtorva bărbaţi. Câţi oare? Nu era încă sigur. Nici 
nu putea afirma că numărul vocilor era egal cu numărul 
bărbaţilor. 

Ştiau că gura de alimentare cobora pe câţiva metri, sub un 
unghi de patruzeci şi cinci de grade, după care înclinarea era 
mai lină. Deşi o lumină slabă ajungea prin grătar, nimic din 
ceea ce se petrecea dedesubt nu se putea vedea direct. 

Katsaris îi dădu lui Janson camera de luat vederi cu fibră 
optică, ceva ca o mică trusă de machiaj care avea ataşat un 
cablu lung. Janson, ghemuit deasupra grătarului, începu să 
dea uşor drumul cablului în jos. Gros ca un cablu obişnuit de 
telefon, se termina cu un obiectiv doar puţin mai mare decât 
capul unui băț de chibrit. In interiorul cablului se aflau două 
straturi de fibre de sticlă care puteau transmite imaginile până 
la un ecran de nouă pe treisprezece centimetri aflat la celălalt 
capăt. Janson privea cu atenţie monitorul pe măsură ce dădea 
drumul cablului prin grătar. Dacă cineva de acolo, de jos, 
vedea cablul şi îşi dădea seama despre ce este vorba, 
misiunea era compromisă. Ecranul era plin de purici, apoi 
deveni din ce în ce mai luminos şi deodată se umplu cu 

imaginea unei camere slab luminate. Janson trase înapoi 
cablul câţiva centimetri. Imaginea era acum parţial obturată, 
însă cea mai mare parte din ceea ce văzuse era afişat în 
continuare pe ecran. Obiectivul se oprise probabil la un 
milimetru înainte de capătul canalului, într-o poziţie greu de 
detectat. După cinci secunde, programul de focalizare 
automată a dispozitivului făcu ca imaginea de pe ecran să 
apară cu toată claritatea. 

— Câţi sunt? întrebă Katsaris. 

— Nu e bine deloc, răspunse Janson. 

pai Câţi sunt? 

Inainte de a răspunde, Janson manevră un buton care făcu 
să se rotească obiectivul camerei. 

— Şaptesprezece gardieni. lnarmaţi până în dinţi. Dar ce 
mai contează? 

— La dracu', făcu Katsaris. 

— De acord cu tine, mormăi Janson. 

— Dacă am fi avut vedere directă, i-am fi putut lichida pe 
ticăloşi. 

— Dar nu avem. 

— Ce-ar fi să aruncăm acolo o grenadă cu fragmentaţie? 

— E suficient un singur supravieţuitor şi prizonierul e mort, 
zise Janson. Am mai discutat despre asta. Mai bine mişcă-te 
mai repede la Intrarea A. Intrarea A, aşa cum apărea pe 
planurile fortăreței, era de mult scoasă din uz şi ducea în 
partea din spate a temniţei. Era un element-cheie al planului: 
în timp ce prizonierul va fi scos rapid din hrubele vechii clădiri, 
o grenadă cu fosfor alb aruncată prin canalul de alimentare îi 
va anihila pe gardieni. 

— Am înţeles, răspunse Katsaris. Dacă e acolo unde ar 
trebui să fie, în trei minute sunt înapoi. Sper ca până atunci să 
descoperi o metodă ca să scăpăm de ei. 

— Vino repede înapoi, spuse Janson cu gândul aiurea. Reglă 
manual claritatea imaginii şi roţi de câteva ori obiectivul 
pentru a vedea noi unghiuri. Prin ceața albastră a fumului de 
ţigară, văzu că bărbaţii şedeau în jurul a două mese lipite şi 
jucau cărţi. Era ceea ce făceau soldaţii de când lumea. Bărbaţi 
puternici, înarmaţi, capabili să ia decizii de care depindea 
viaţa sau moartea, luptau împotriva celui mai presant duşman 

al lor, timpul, cu ajutorul unor bucăţi banale de carton laminat. 
El însuşi jucase de atâtea ori gata echipat de luptă că nici nu 
mai ţinea minte. 

Janson studie mişcările jucătorilor, mâinile lor, pachetul de 
cărţi. Cunoştea jocul. Îl jucase şi el, demult, în jungla din 
Mauritius. Se numea proter şi era, în esenţă, varianta jocului 
de rummy din zona Oceanului Indian. 

Şi pentru că Janson cunoştea jocul, privirea îi fu atrasă de 
un tânăr - optsprezece, nouăsprezece ani? — Care şedea în 
capul mesei celei mai mari şi asupra căruia se îndreptau 
privirile pe jumătate îngrijorate şi pe de altă parte admirative 
ale celorlalţi. 

Tânărul se uită de jur-împrejur şi pe faţa sa plină de coşuri 
apăru un zâmbet victorios, scoţându-i la iveală dinţii albi. 

Janson cunoştea jocul. Nu doar proter. Cunoştea jocul pe 
care-l juca acum tânărul: asumarea riscului maxim pentru 
obţinerea câştigului cel mai mare. La urma urmei, era jocul pe 
care-l jucau amândoi. 

Pe umărul tânărului atârna o bandulieră plină cu cartuşe ce 
păreau de 7 mm; la piept, bărbatul avea un Ruger Mini-l4. O 
armă automată mai grea - Janson nu vedea prea bine ca să-şi 
dea seama despre ce marcă era vorba - era sprijinită de 
scaun şi fără îndoială că aşa se explica prezenţa bandulierei. 
Era o combinaţie de arme ce sugera că tânărul avea o 
anumită funcţie de conducere, atât din punct de vedere 
militar, cât şi în domeniul activităţilor recreaţionale. 

Tânărul îşi şterse palmele de pânza albastră legată în jurul 
capului, apoi trase spre el tot teancul de cărţi. 

Janson putu să audă strigătele de uimire ale celorlalţi 
jucători cărora nu le venea să creadă ce se întâmplase. 

Fusese o mişcare deosebit de riscantă în acel moment al 
jocului - o mişcare care avea şanse de succes numai în cazul 
în care jucătorul respectiv era sigur că poate scăpa după 
aceea de toate cărţile. Asemenea siguranţă necesita un simţ 
de observaţie şi o memorie extraordinare. 

Jocul se oprise. Chiar şi soldaţii de la cea de-a doua masă 
de joc, mai mică, se ridicaseră în picioare şi se îngrămădiseră 
să vadă minunea. Janson putu astfel să vadă că fiecare avea 
câte o carabină şi cel puţin un revolver. Armele păreau destul 

de uzate, însă bine întreţinute. 

Tânărul începu să aşeze cărţile pe masă, cu faţa în sus, una 
după alta, fără greşeală. Era exact ca într-un joc de biliard în 
care un maestru scoate din joc bilă după bilă, având aerul că 
joacă de unul singur. În momentul în care termină, tânărul nu 
mai avea în mână nici o carte. Dădu capul pe spate şi zâmbi 
triumfător. Un şir de treisprezece cărţi: era clar că tovarășii săi 
nu mai văzuseră niciodată aşa ceva fiindcă izbucniră cu toţii în 
aplauze - supărarea că pierduseră făcuse loc admiraţiei faţă 
de iscusinţa cu care fusese câştigat jocul. 

Un simplu joc. Un lider kagama campion la proter în acelaşi 
timp. Era el oare la fel de iscusit şi în mânuirea armei 
rezemate de scaunul său? 

Janson focaliză sistemul optic asupra feţei tânărului în timp 
ce se împărțeau din nou cărţile. Putea spune de pe acum cine 
va fi câştigătorul, în cazul în care acest joc va fi dus până la 
sfârşit. 

Putea afirma de asemenea că bărbaţii din jurul meselor de 
joc nu mai erau simpli fermieri, ci veterani cu experienţă. Era 
evident chiar după felul în care îşi ţineau armele. Aceşti 
bărbaţi ştiau ce au de făcut. In situaţia în care ar fi fost atacați 
şi ar fi avut la dispoziţie numai câteva secunde ca să se 
regrupeze, oricare dintre ei era pregătit să-l scoată de acolo 
pe prizonier. Din interceptările convorbirilor pe care le 
studiase anterior era aproape sigur că acestea erau 
instrucţiunile. 

Mai privi o clipă obrazul plin de coşuri al tânărului, apoi roti 
dispozitivul optic ca să poată cerceta întreaga încăpere. Se 
aflau acolo şaptesprezece luptători experimentați, dintre care 
cel puţin unul avea o memorie şi un spirit de observaţie 
impresionante. 

— Am încurcat-o. Era vocea lui Katsaris în cască, lipsită de 
emoție şi la obiect. 

— Vin imediat, zise Janson, trăgând înapoi cu câţiva 
centimetri cablul cu fibră optică. 

Se înălţă apoi cât de mult putu în spaţiul strâmt, cu 
înţepături la încheieturi de mult ce stătuse ghemuit. Trebuia 
să admită că era prea bătrân pentru asemenea expediţii, prea 
bătrân cu cel puţin zece ani. de ce alesese oare să joace acest 

rol, cel mai periculos şi mai solicitant din toate? Îşi zisese că 
era singurul dornic s-o facă, singurul gata să accepte riscurile; 
sau mai degrabă, dacă el nu ar fi făcut-o, nimeni altcineva nu 
s-ar fi oferit. Işi spusese de asemenea că experienţa sa îl 
recomandă ca cel mai potrivit pentru misiune. Că din moment 
ce el concepuse planul, el era cel mai în măsură să-l şi 
modifice la nevoie. Dar nu cumva era o probă de vanitate din 
partea lui? Nu cumva dorea să-şi dovedească sieşi că mai era 
încă în stare de aşa ceva? Sau fusese atât de dornic să-şi 
plătească datoria pe care o avea faţă de Peter Novak încât 
luase o decizie ce punea până la urmă în pericol viaţa lui 
Novak şi a tovarăşilor săi? Un potop de îndoieli se abătu 
asupra lui şi se străduia din răsputeri să rămână calm. 
Neclintit ca gheața, limpede ca apa. Era o mantra pe care o 
repetase de nenumărate ori în lungile zile şi nopţi de teroare 
şi agonie petrecute ca prizonier în Tri-Thien. 

Katsaris se afla exact în locul unde, conform planurilor, 
trebuia să se găsească cea de-a doua intrare - intrarea care 
făcuse posibilă întreaga operaţiune. 

— Chestia asta este exact unde ar trebui să fie, spuse 
Katsaris. Se poate vedea conturul capacului. 

— Asta-i o veste foarte bună. Imi plac veştile bune. 

— Intrarea a fost însă cimentată. 

— Asta-i o veste foarte rea. Urăsc veştile rele. 

— Lucrarea e în stare foarte bună. Probabil că nu e mai 
veche de treizeci de ani. Cred că au avut probleme cu 
inundarea subsolului şi aşa au rezolvat problema. Cine ştie? E 
clar însă că intrarea A nu mai există. 

Lui Janson i se strânse şi mai mult stomacul. Limpede ca 
apa, calm ca gheaţa. 

— Nici o problemă, spuse Janson. Am o soluţie de rezervă, 
însă era o problemă foarte serioasă şi nu avea nici o soluţie de 
rezervă. In clipa aceea ştia doar că ofiţerul aflat la comandă 
nu avea voie să-i lase niciodată pe oamenii săi să-i simtă 
panica. 

Porniserăm această acţiune având la bază informaţii foarte 
sumare. Ştiau din interceptările convorbirilor că Peter Novak 
era ţinut în pivniţa colonială. Era de la sine înţeles şi de bun- 
simţ concluzia că va fi foarte bine păzit acolo. De aici 

decursese necesitatea de a pătrunde pe calea aerului. Însă 
după aceea? Lui Janson nici nu-i trecuse prin cap că va fi 
nevoit să abordeze frontal pivniţa - să desfăşoare o asemenea 
acţiune care să pună în pericol atât pe salvatori, cât şi pe cel 
ce trebuia salvat. Planul iniţial era aplicabil în perspectiva 
simultaneităţii: îndepărtarea prizonierului în acelaşi timp cu 
scoaterea din luptă a paznicilor săi. Intrarea prin spate pe care 
se bazaseră nu mai putea fi folosită. Deci planul lor nu mai era 
viabil. 

— Vino cu mine, zise Janson. O să-ţi arăt cum facem. 

In timp ce se întorcea cu tovarăşul său la gura de 
alimentare, mintea lui lucra febril. Acolo era ceva. Numai o 
părere de unde putea ieşi ceva, însă tot era mai bine decât 
nimic, o mică speranţă era mai bună decât nici o speranţă. 

Manevrând cablul cu fibră optică, Janson deplasă câmpul de 
vedere de la soldaţii de pe scaune către treptele tocite de 
piatră din capătul celălalt al încăperii. 

— Trepte, zise el. Platformă. Conducte. Poliţă. Platforma de 
la mijlocului şirului de trepte, acolo unde scara îşi schimba 
direcţia de coborâre, continua cu o poliţă de beton de-a lungul 
peretelui. 

— Cred că e vorba de o adăugire relativ recentă - făcută cu 
prilejul modernizării canalizării, acum câteva zeci de ani. 

— Nu am cum să ajung acolo fără a fi descoperit. 

— Nu neapărat. Perioada de expunere - cât să te deplasezi 
de pe platformă până pe poliţă - este relativ scurtă, încăperea 
e plină cu fum de ţigară şi toţi cei de acolo sunt concentrați 
asupra jocului. Principiul simultaneităţii e încă valabil. Numai 
că va trebui să recurgem la intrarea principală şi la gura de 
alimentare. i 

— Ăsta era planul tău de rezervă? Întrebă Katsaris. 
Improvizezi mai ceva că Miles Davis Quintet. Pentru numele 
lui Dumnezeu, Paul, asta e o operațiune sau ce? 

— Theo? Era un apel la înțelegere. 

— Şi ce garanție avem că nu mai există încă un soldat 
postat lângă prizonier. 

— Orice contact cu Peter Novak este periculos. FEK ştie 
asta - prizonierul e păzit, însă e izolat de rebelii kagama. 

— De ce ar putea să se teamă - că o să-l înjunghie pe 

gardian cu un buton de la cămaşă? A 

— De cuvintele lui se tem ei, Theo. Intr-o ţară săracă, 
vorbele unui plutocrat sunt foarte periculoase - unelte de 
evadare mult mai puternice decât orice cuţit sau pânză de 
bomfaier. Din cauza asta soldaţii sunt grupaţi şi plasați la o 
anumită distanță de prizonier. Dacă acesta ar avea 
posibilitatea să stabilească o relaţie cu un gardian izolat, cine 
ştie ce s-ar putea întâmpla? Gândeşte-te, Theo, venitul anual 
pe cap de locuitor în Anura este sub şapte sute de dolari. 
Imaginează-ţi că un gardian kagama este atras într-o 
conversaţie cu un om care are o avere de zeci de miliarde. 
Toată lumea ştie cine e Novak. Să presupunem deci că eşti un 
rebel kagama şi el îţi spune că îţi poate asigura ţie şi familiei 
tale o viaţă cum n-ai îndrăznit să visezi niciodată. Normal că 
începi să te gândeşti la chestia asta - aşa-i firea omului. E 
foarte posibil ca fervoarea ideologică să-i fi imunizat pe unii 
luptători împotriva unei astfel de tentaţii, aşa cum s-a 
întâmplat cu Califul. Insă nimeni din cei aflaţi la comandă nu 
se va bizui pe asta. Mai bine să-ţi iei măsuri de siguranţă 
decât să-ţi pară rău. Aşa că îl păzesc, însă îl şi izolează. Este 
singura cale sigură. Pe neaşteptate, Katsaris zâmbi. 

— OK, şefule, sunt gata să primesc ordinul de marş, spuse 
el. Depăşiseră amândoi un moment critic; îi cuprinsese o stare 
ciudată de calm, cel puţin pentru o clipă. 

Pentru îndepărtarea grătarului fură nevoiţi să-şi unească 
forţele, iar efortul era dublu din cauză că operaţiunea trebuia 
îndeplinită fără zgomot. În timp ce se îndepărta de gură de 
alimentare, unde îl lăsase pe Katsaris, Janson avea senzaţia 
că-l dor toate încheieturile şi toţi muşchii. Incepuse să 
ruginească. Asta era adevărul. Avea senzaţia că pistolul 
Beretta, fixat strâns în teacă, îi intră în carne. Faţa vopsită în 
culori rezistente la apă era plină de sudoare; picăturile de 
transpiraţie îi intrau în ochi şi-l usturau. Janson avea acum 
ocazia să constate că muşchii nu se mai refăceau imediat 
după efort, ca pe vremuri: erau amorţiţi şi-l dureau într-un 
moment în care numai de durere fizică nu avea nevoie. Cu ani 
în urmă, în plină acţiune, trupul acesta îl slujise ca o armă 
perfectă, ca o maşină automată. Acum, însă, simţea că era şi 
el un om ca toţi ceilalţi. Din cauza transpiraţiei, costumul de 

nailon se încreţise şi începuse să-i jeneze mişcările la 
genunchi, între picioare şi sub braţe. 

Prin minte îi trecu un gând ruşinos: poate că ar fi trebuit să 
rămână e/la gura de alimentare şi să-l lase pe Katsaris să se 
ocupe de partea asta. Incepu să se caţăre pe grămada de 
pietriş de lângă perete spre  îngusta deschizătură 
dreptunghiulară pe unde putea ajunge pe verandă. Spaţiul 
acesta rectangular, împreună cu alte câteva asemănătoare 
de-a lungul zidului, folosea la scurgerea apei care s-ar fi putut 
acumula la primul etaj în timpul ploilor din anotimpul 
musonilor. In timp ce se strecură prin gura de scurgere lată de 
patruzeci şi cinci de centimetri, descoperi că are dificultăţi cu 
respiraţia: extenuare? Frică? Theo îi spusese că planul era 
bun. Amândoi ştiau însă că era o minciună. Nu era un plan 
bun. Dar, era singurul pe care îl aveau. 

Cu muşchii zvâcnind, Janson înainta pe un coridor de 
serviciu care ducea spre apartamentele din aripa de nord. 
Incerca să-şi aducă aminte planurile: înainte pe coridor, apoi 
la stânga, şase metri. Uşa era la capătul coridorului. Discretă. 
Piatră acoperită cu scânduri. O uşă ce trecea neobservată, 
însă care dădea către o temniţă îngrozitoare. Cele două 
scaune de o parte şi de alta a uşii erau goale. Ocupanţii lor, 
atraşi de zarva iniţială, erau încă inconştienţi la piciorul 
verandei. Acelaşi lucru era valabil şi pentru cealaltă pereche 
de gardieni care ar fi trebuit să aibă o vedere bună asupra 
coridorului. Şapte fuseseră  doborâţi. Mai rămăseseră 
şaptesprezece. 

Inima lui Janson începu să bată cu putere în momentul în 
care ajunse la uşă. Incuietoarea era foarte veche şi nu 
reprezenta decât o formalitate. Dacă un intrus reuşea să 
ajungă până aici, încuietoarea unei uşi nu îl putea opri. O 
scurtă inspecţie îi confirmă bănuiala că era vorba de un tip de 
încuietoare de la mijlocul secolului trecut, care folosea în loc 
de cuie mici plăcuţe dreptunghiulare de metal şi la care 
arcurile erau plasate în interiorul cilindrului şi nu în carcasa 
broaştei. Scoase din buzunar o cheie mică; semăna ca formă 
cu un instrument dentar, însă nu era mult mai mare decât un 
băț de chibrit. Plasă capătul îndoit al cheii în broască şi apăsă 
pe capătul celălalt astfel încât să mărească la maximum atât 

forţa de răsucire, cât şi sensibilitatea tactilă. Amândouă erau 
la fel de importante. Incepu să acţioneze plăcuţele de metal 
una câte una. După zece secunde, toate erau ridicate. Dar, 
încuietoarea nu se deschisese. Introduse în broască cea de-a 
doua unealtă, un ax de oţel, subţire şi inflexibil, cu care începu 
să execute o mişcare de răsucire în sensul acelor de 
ceasornic. 

Ţinându-şi respiraţia, păstră amândouă instrumentele în 
broască până ce auzi cum se retrage limba încuietorii, apoi 
trase uşa spre el câţiva centimetri. Uşa se mişca foarte uşor 
pe balamalele foarte bine unse. Inţelese de ce era nevoie ca 
balamalele să fie atât de bine întreţinute în momentul în care 
începu să deschidă uşa: avea o grosime de aproape patruzeci 
de centimetri. Guvernatorul general care îşi  plasase 
închisoarea exact sub apartamentul său făcuse în aşa fel încât 
să fie ferit de orice strigăt care ar fi putut veni de dedesubt. 

Janson mai deschise uşa câţiva centimetri, stând la 
oarecare distanţă de intrare, atent că nu cumva să fie cineva 
acolo, la pândă. 

Se asigură că în spatele uşii nu era nimeni. Coborî pe 
platforma tocită de piatră din spatele uşii şi, cu ajutorul unei 
bucăţi de bandă adezivă, fixă limba broaştei aşa încât să nu 
se închidă în spatele său. 

Incepu să coboare pe scări. Cel puţin astea erau din piatră 
şi nu scârţâiau. După câţiva paşi ajunse la un nou obstacol, un 
grătar din bare de oţel fixat în balamale. 

Incuietoarea grătarului cedă la intervenţia uneltelor lui 
Janson mult mai uşor decât uşa din piatră de deasupra, însă 
nu se deschise nici pe departe la fel de silențios, ci cu un 
zgomot ascuţit şi foarte distinct, de metal frecat de piatră - un 
zgomot pe care gardienii adunaţi jos nu aveau cum să nu-l 
audă. 

Uimitor, însă, ei nu reacționară. De ce? O nouă momeală? 
Alte păsări pe sârmă - de data asta un stol întreg? 

Prin mintea lui Janson treceau rapid fel de fel de gânduri. 
Apoi reuşi să distingă un cuvânt: Theyi/ai! 

Dintre cunoştinţele sale foarte sumare făcea parte şi acest 
cuvânt: ceai. Gardienii aşteptau pe cineva - cineva care urma 
să le aducă un samovar cu ceai. de aceea nu săriseră la auzul 

zgomotului. Pe de altă parte, dacă ceaiul nu ajungea curând la 
ei, vor deveni suspicioşi. 

Janson putea vedea acum direct o parte din ceea ce privise 
cu ajutorul camerei cu fibră de sticlă. Lumina era furnizată de 
un singur bec cu incandescenţă. Auzi murmurul reluat al 
conversaţiei, jocul de cărţi fiind încă în plină desfăşurare. 
Fumul care se ridica spre scări sugera că ardeau simultan cel 
puţin o duzină de ţigări. 

Şaptesprezece gardieni care păzeau un singur om. Nu era 
de mirare că-şi făceau atât de puţine griji în legătură cu 
securitatea ostaticului. 

Janson îşi aminti de tânărul campion de proter, cu stilul său 
riscant de joc, care putea duce la dezastru ori la triumf. Nimic 
între cele două. 

Totul era acum o chestiune de sincronizare. Janson ştia că 
Theo aştepta comanda lui ţinând o grenadă termică 
silenţioasă în mână. Conform procedurilor normale de luptă ar 
fi fost mai potrivită o acţiune „orbire şi asurzire”, însă o 
explozie zgomotoasă putea să-i alerteze pe ceilalţi. Dacă 
soldaţii staţionaţi în cazarmă ar fi fost alarmaţi, şansele de 
reuşită ale acţiunii lor s-ar fi redus automat la zero. 

Atât Janson, cât şi Katsaris aveau câte un pistol mitralieră 
MP5K modificat, o armă de două kilograme fabricată de 
Heckler & Koch, cu ţeava scurtă, cu curea fixată de toc şi cu 
amortizor. Incărcătorul conţinea treizeci de cartuşe, speciale 
pentru lupta în interior. Gloanţele Hydra-Shok de 9 mm nu 
ricoşau şi aveau capacitatea de a distruge orice ţesut care le 
stătea în cale - rupeau mai degrabă decât să străpungă pur şi 
simplu viscerele umane. Camarazii lui Janson din trupele SEAL 
porecliseră această armă, care putea să tragă nouă sute de 
gloanţe pe minut, „mătura de interior”. Zgomotele care nu 
puteau fi evitate erau strigătele victimelor. Uşa masivă oferea 
însă o substanţială izolare acustică, iar pivniţa era separată de 
câţiva metri de piatră de etajul de deasupra. 

Janson mai cobori şase paşi, apoi se aruncă pe poliţa de 
beton lată de un metru. Aşa cum se aşteptase, poliţa era 
acoperită cu ţevi din PVC şi cabluri electrice izolate, însă reuşi 
să aterizeze acolo fără zgomot. Până acum totul era perfect. 
Soldaţii îşi studiau cărţile; nici unul nu ridicase ochii în tavan. 

Se lipi de perete şi începu să înainteze cu grijă pe poliţă; cu 
cât se depărta mai mult de scări, cu atât poziţia de unde urma 
să deschidă focul avea să fie mai neaşteptată şi cu atât avea 
să fie mai aproape de celulă în care se găsea Peter Novak. În 
acelaşi timp, linia de tragere a lui Janson era departe de a fi 
ideală; soldaţii aşezaţi la unul dintre capetele mesei puteau 
să-l vadă dacă ridicau privirea către poliţa aflată în umbră, 
însă, după cum îşi amintea, nu exista nici un motiv ca ei să se 
uite acolo. 

— Veda theyilai? zise campionul de proter pe un ton uşor 
nemulţumit, răsfirând cărţile spre capătul mesei. 

Spuse aceste cuvinte şi roti privirea prin încăpere, 
înregistrase oare ceva? 

După o clipă, tânărul ridică din nou privirea, încercând să 
distingă ceva în întunericul de deasupra poliţei. Mâinile sale se 
îndreptară către pistolul Ruger Mini-l4 fixat la piept. 

Janson nu se înşelase în privinţa puterii de observaţie a 
soldatului. Omul îi văzuse capul mişcându-se. Fusese 
descoperit. 

— Acum! şopti Janson în microfon şi se aşeză cu faţa în jos, 
lipit de perete, cât mai departe de marginea poliţei. Işi trase 
pe ochi ochelarii cu polarizare şi desfăcu siguranţa pistolului 
mitralieră, pregătindu-l pentru foc automat. 

Tânărul luptător se ridică brusc în picioare şi strigă ceva în 
limba kagama. Trase un foc spre locul unde îl văzuse pe 
Janson şi glonţul muşcă o bucată de beton doar la câţiva 
centimetri de capul acestuia. Un al doilea glonţ se înfipse într- 
o conductă din apropiere. 

Apoi, brusc încăperea slab luminată fu inundată de o 
explozie orbitoare de lumină şi căldură. Grenada luminoasă cu 
ardere lentă îşi făcuse apariţia: un soare în miniatură care îi 
orbi imediat chiar şi pe cei care încercaseră să se uite în altă 
parte. Strălucirea ei era mult mai puternică decât lumina 
emisă de un arc de sudură şi faptul că ochii gardienilor erau 
acomodaţi cu iluminarea de mică intensitate din încăpere 
făcea ca orbirea lor să fie cu atât mai completă şi mai de 
durată. Incepură să tragă spre Janson, însă tirul lor nu era 
precis, iar poziţia lui îl apăra destul de bine. 

Prin sticla aproape neagră a ochelarilor, Janson vedea 

soldaţii cuprinşi de panică şi confuzie, unii dintre încercând să- 
şi acopere ochii cu palmele, alţii trăgând orbeşte spre tavan. 

Totuşi, chiar şi un glonţ tras orbeşte putea fi fatal. In timp 
ce întreaga încăpere continua să fie scăldată în lumina aceea 
supranaturală, Janson începu să tragă şi el în salve scurte, 
foarte bine ţintite. Golise un încărcător cu treizeci de cartuşe 
şi introduse încă unul în armă. Incăperea se umplu de urlete. 

Işi făcu apariţia şi Katsaris, coborând treptele cu ochelarii 
pe ochi şi direcţionând gloanţele ce se revărsau tăcute din 
pistolul său MP5K către luptătorii de gherilă. 

In câteva secunde totul era gata. Foarte puţini dintre ei, îşi 
dădu seama Janson, reuşiseră să-şi privească agresorii în ochi. 
Fuseseră măcelăriți, impersonal, de nişte arme care scuipau 
gloanţe cu o rată de cincisprezece pe secundă. Datorită 
amortizorului, salvele trase din MP5 nu erau numai letale, ci şi 
ireal de silenţioase. Lui Janson îi trebuiră câteva clipe până să- 
şi dea seama cu ce semăna sunetul acela: cu foşnetul unui 
pachet de cărţi amestecate. Moartea nu ar trebui să sune aşa, 
se gândi Janson în sinea lui. Era un sunet prea trivial pentru o 
acţiune atât de gravă. 

In încăpere se aşternuse o linişte ciudată. Strălucirea din 
cameră se stinse treptat şi cei doi îşi scoaseră ochelarii. 
Janson observă că becul de patruzeci de waţi agăţat în tavan 
rămăsese intact. Gardienii nu fuseseră la fel de norocoşi. 
Trupurile lor erau răstignite pe duşumea, ţintuite parcă de 
gloanţele acelea speciale care funcţionaseră exact aşa cum 
fuseseră proiectate, descărcându-şi întreaga energie în 
corpurile pe care le loviseră şi distrugând toate organele vitale 
întâlnite. Când ajunse mai aproape, Janson văzu că mulţi 
dintre ei fuseseră răpuşi chiar înainte să apuce să tragă 
siguranţa de la carabinele lor M16. 

Mai mişca vreunul? Janson nu reuşi să vadă decât după 
câteva clipe. Târându-se pe podea, era acolo tânărul care 
jucase uimitorul şir de treisprezece cărţi - bărbatul care 
ridicase privirea către polita de beton. Abdomenul lui era plin 
de sânge, însă mâna se mişca, încercând să apuce pistolul 
soldatului care zăcea fără suflare lângă el. 

Janson trase încă o salvă. Incă o dată cărţile vieţii fuseseră 
amestecate şi tânărul rămase nemişcat. 


110 


Grota devenise acum un abator, plină de mirosul greţos al 
sângelui şi al conţinutului intestinelor sfâşiate. Janson 
cunoştea foarte bine această miasmă: era mirosul vieţii după 
ce viaţa fusese luată. 

Oh, Dumnezeule! Ce măcel! El făcuse toate astea? Asta era 
el? li reveniră în minte aprecierile dintr-un vechi raport despre 
el: era oare din nou „în elementul său”? Işi amintea acum de 
unul din interviurile la care participase înainte de a părăsi 
agenţia. 

— Tu nu ai inimă, Janson. Din cauza asta faci ceea ce faci. 
La naiba, din cauza asta eşti ceea ce eşti. 

— Poate. Sau poate că nu sunt cine crezi tu că sunt. 

— Îmi spui că te-ai săturat să mai ucizi oameni. Eu am să-ţi 
spun Însă acum ceva. Ce ai să descoperi şi singur Într-o bună 
zi: este singurul mod în care simţi că trăieşti. 

— Ce fel de om e acela care trebuie să ucidă ca să simtă că 
trăieşte? 

Ce fel, de om era el? 

Simţi că îi urcă în gât ceva fierbinte şi acid. Nu mai era bun 
de aşa ceva? Se schimbase oare într-atât încât nu mai era 
potrivit pentru sarcina pe care o acceptase? Probabil că totul 
se datora pur şi simplu faptului că nu mai făcuse aşa ceva de 
foarte multă vreme şi că armura sa de protecţie se tocise. 

Simţea că-i vine să vomite. Ştia însă că n-o să o facă. Nu în 
faţa lui Theo, îndrăgitul său învățăcel. Nu în plină misiune. Nu 
acum. Nu putea să-i permită acest lux trupului său. 

Incet, încet, în mintea sa îşi făcu loc o voce rece, 
liniştitoare: victimele erau la urma urmei soldaţi. Ştiuseră de 
la început că pot oricând să-şi piardă viaţa. Făcuseră parte 
dintr-o organizaţie teroristă care răpise un bărbat de renume 
mondial şi care jurase solemn să-l execute. Păzindu-l pe acest 
civil ţinut ilegal în captivitate, ei se aşezaseră de bunăvoie pe 
linia de tragere. Toţi juraseră să-şi dea viaţa pentru Ahmad 
Tabari, pentru Calif. Janson nu făcuse altceva decât să le ducă 
la îndeplinire oferta. 

— Haide, îi zise lui Katsaris. Putea să repete în sinea lui 
aceste scuze, putea să recunoască cum că făcuse ceea ce 
trebuie, măcelul din faţa ochilor săi rămânea la fel de 
intolerabil. 

Singurul lucru care îl mai liniştea cât de cât era faptul că 
scenă îi făcea rău. Capacitatea de a contempla detaşat 
asemenea acte de violenţă era apanajul teroriştilor, al 
fanaticilor, al extremiştilor - o specie împotriva căreia luptase 
o viaţă întreagă, o specie din care spera din tot sufletul să nu 
ajungă şi el să facă parte. Chiar dacă acţiunile lui erau 
îngrozitoare, faptul că nu era în stare să contemple rezultatul 
fără să fie cuprins de oroare dovedea că nu se transformase 
într-un monstru. 

Janson cobori rapid de pe poliţa de beton şi i se alătură lui 
Katsaris care îl aştepta în faţa uşii placate cu oţel ce dădea 
spre închisoarea guvernatorului general. Observă că tălpile 
ghetelor lui Katsaris, ca şi ale sale, erau năclăite cu sânge şi 
mută rapid privirea. 

— Voi face eu onorurile, spuse Katsaris. Ţinea în mână un 
lanţ mare de chei pe care îl luase de la unul dintre gardienii 
ucişi. 

Trei chei. Trei încuietori. Uşa se deschise şi cei doi păşiră 
într-un spaţiu îngust şi întunecat. Aerul era umed stătut, plin 
de miasme de sudoare şi boală, un miros care depăşise de 
mult limita suportabilităţii. Spaţiul acela subteran nu avea altă 
sursă de lumină în afara becului chior din încăperea unde 
stătuseră gardienii şi pe măsură ce se îndepărtau de el 
devenea tot mai greu de distins ceva. 

Katsaris îşi trecu lanterna de pe infraroşu pe lumină vizibilă. 
Razele ei puternice străpunseră dintr-o dată întunericul rece şi 
umed. 

Se opriră să asculte. 

Undeva în întuneric se auzea o respiraţie. 

Culoarul începu să se lărgească şi ei văzură în sfârşit cum 
fusese construită această închisoare veche de două sute de 
ani. Un şir lung de bare de fier inimaginabil de groase erau 
înfipte la o distanţă de numai un metru şi douăzeci de 
centimetri de pereţii de piatră. Pereţi transversali din piatră şi 
mortar dispuşi la fiecare doi metri şi jumătate alcătuiau şirul 
de celule. Nu există nici o fereastră, nici o sursă de lumină; 
câteva lanterne cu kerosen erau fixate în nişe tăiate în 
peretele de piatră; asiguraseră o brumă de lumină pe vremea 
când pivniţa era folosită. 

Janson fu cuprins de un fior privind aceste orori ale unor 
vremuri de mult apuse. Pentru ce fel de crime erau oare 
acuzaţi cei care ajungeau în închisoarea guvernatorului 
general? Fără îndoială că nu era vorba despre obişnuitele acte 
de agresiune ce aveau loc între băştinaşi: liderii rurali 
tradiţionali erau încurajați să se ocupe ei înşişi de aceste 
infracţiuni, sfătuiţi bineînţeles să fie „civilizaţi” în aplicarea 
pedepselor. Nu, Janson ştia foarte bine că cei care ajungeau în 
pivnițele coloniştilor erau cei care rezistau - cei care se 
opuneau străinilor, cei care credeau că băştinaşii ar trebui 
lăsaţi să-şi conducă singuri treburile, eliberaţi de jugul 
imperial olandez. 

Închisoarea căzuse acum în mâinile unui alt val de rebeli, 
iar aceştia, la fel ca şi mulţi alţii înaintea lor, nu se grăbiseră 
să o distrugă, ei se mulţumiseră s-o folosească pentru a-şi 
duce la îndeplinire obiectivele. Era un adevăr amar, însă 
mereu valabil: cei care dărâmau Bastiliile găseau până la 
urmă o cale prin care să le folosească din nou. 

În spaţiul din spatele gratiilor era beznă. Katsaris mătură cu 
fasciculul lanternei şirul de celule până când îl văzură. 

Un bărbat. 

Un bărbat care nu părea deloc fericit să-i vadă. Se lipise de 
zidul celulei şi tremura de frică. In momentul în care fasciculul 
de lumină ajunse până la el, bărbatul se aruncă la pământ, 
ghemuindu-se în colţul celulei, un animal înspăimântat care 
spera să treacă neobservat. 

— Peter Novak? întrebă încet Janson. 

Bărbatul îşi îngropa faţa în palme, exact ca un copil care 
crede că nu poate fi văzut când el însuşi nu vede. 

Apoi, deodată, Janson înţelese: cum arăta el oare în ochii 
acestui om, cu faţa şi costumul lui negru, cu ghetele pline de 
sânge? Ca un salvator - sau mai degrabă ca un călău? 

Katsaris fixase lumina lanternei pe trupul ghemuit şi putu 
să observe cămaşa elegantă cu care era îmbrăcat, cămaşă 
care stătea ţeapănă pe el, nu fiindcă ar fi fost scrobită, ei 
fiindcă era îmbibată cu noroi şi sânge uscat. 

Janson trase adânc aer în piept şi rosti cuvintele pe care 
până atunci doar visase că le va putea spune vreodată: 

— Domnule Novak, numele meu este Paul Janson. Mi-aţi 

salvat viaţa o dată. Mă aflu aici ca să mă revanşez. 

Vreme de câteva clipe lungi, bărbatul rămase nemişcat. 
Apoi înălţă capul şi rămânând în continuare ghemuit, privi 
direct spre lumină; Katsaris mişcă rapid lanterna ca să nu-l 
orbească. 

Insă cel orbit era Janson. 

La câţiva metri distanţă de el se afla figură ce împodobise 
prima pagină a nenumărate ziare şi reviste. O figură la fel de 
iubită sau chiar mai mult decât cea a papei. Părul des, 
încărunţit numai pe alocuri, cu şuviţe căzute peste frunte. 
Pomeţii ridicaţi, aproape asiatici. Peter Novak. Câştigătorul de 
anul trecut al Premiului Nobel pentru Pace. Un binefăcător 
cum lumea nu mai cunoscuse până acum. 

Tocmai fiindcă era vorba despre o figură atât de cunoscută 
starea în care se afla el acum era atât de şocantă. Cearcănele 
de sub ochi aveau o culoare închisă, aproape mov; privirea 
altădată hotărâtă era acum plină de spaimă. Când bărbatul se 
ridică cu greu în picioare, Janson observă convulsiile trupului 
său. Mâinile lui Novak tremurau vizibil; chiar şi sprâncenele 
sale întunecate se mişcau uşor. 

Janson cunoştea această privire: era privirea cuiva care 
renunţase la orice speranţă. Era obişnuit cu această privire 
fiindcă şi privirea lui fusese odată la fel. Baag/ina. Un oraş 
prăfuit din Liban. Şi nişte temniceri pe care ura îi transformase 
în ceva ce nu mai avea nimic uman. Nu putea să uite 
încrâncenarea de antracit a ochilor, a inimii lor. Baag!/ina. 
Oraşul destinat să fie locul morţii sale: niciodată nu fusese mai 
convins de ceva ca atunci. Până la urmă, fireşte, plecase de 
acolo ca un om liber după ce intervenise Frontul Libertatea. 
Fusese oare vorba de bani? Nu reuşise să afle niciodată. Chiar 
şi după ce scăpase de acolo nu se putuse opri să nu petreacă 
mult timp încercând să înţeleagă dacă destinul său fusese cu 
adevărat schimbat sau numai amânat. Erau total lipsite de 
sens aceste gânduri şi senzaţii; iar Janson nu le împărtăşise 
niciodată nimănui. Probabil că într-o bună zi avea să i le 

împărtăşească lui Peter Novak. Novak putea să înţeleagă prin 
ce trecuse Janson fiindcă trăise şi el aceeaşi experienţă şi 
poate că acest lucru i-ar permite să se elibereze, îi datora atât 
de mult lui Novak. Ba nu, îi datora lui Novak totul. Şi în situaţia 
lui se aflau şi alte mii, sau poate milioane, de oameni. 

Peter Novak călătorise peste tot prin lume în încercarea de 
a rezolva conflicte sângeroase. Acum cineva îl târâse pe el 
într-un conflict sângeros. Şi acel cineva trebuia să plătească. 

Janson simţea cum sufletul i se umple de căldură pentru 
Peter Novak şi de un sentiment la fel de intens de ură faţă de 
cei care încercaseră să-l îngenuncheze pe acest om. Janson îşi 
petrecuse cea mai mare parte din viaţă încercând să fie 
deasupra acestui tip de sentimente; avea reputaţia unui om 
cu sânge rece, perfect echilibrat, fără emoţii - o „maşină", 
cum fusese poreclit. Temperamentul său era considerat dificil 
de unii, altora le inspiră încredere deplină. Janson nu era însă 
de stâncă: era pur şi simplu capabil să se interiorizeze. Nu-şi 
arăta decât rar frica tocmai fiindcă se temea atât de mult. Işi 
ascundea emoţiile pentru că ele ardeau prea tare. Cu atât mai 
mult după atentatul din Caligo, după pierderea singurei fiinţe 
ce putea da un sens vieţii sale. Era foarte greu să mai poţi iubi 
după ce ai văzut cât de uşor îţi poate fi luată dragostea. Era 
foarte greu să mai ai încredere în ceva după ce ai văzut cât de 
uşor poate fi înşelată încrederea. Odată, cu câteva zeci de ani 
în urmă, existase un om pe care îl admirase mai mult decât pe 
oricine altcineva; şi acel om îl trădase. Nu numai pe el - omul 
acela trădase întreaga umanitate. 

Helene îi spusese odată că el este un veşnic căutător. 
Căutarea s-a terminat, îi răspunsese el. Te-am găsit pe tine şi 
o sărutase tandru pe frunte, pe ochi, pe nas, pe buze, pe gât. 
Ea se referise însă la altceva: se gândise că el era în căutarea 
absolutului, în căutarea a ceva sau a cuiva care să-l 
depăşească. Cineva, presupuse el, ca Peter Novak. 

Peter Novak: o umbră din care mai rămăseseră doar ochii. 
Umbra unui om care era mai degrabă un sfânt. Ar fi putut 
deveni un economist strălucit, iar unele dintre lucrările sale 
teoretice deveniseră documente de referinţă. Ar fi putut fi un 
Midas al secolului douăzeci, un playboy risipitor, o reincarnare 
a lui Shah Jahan, împăratul mogul care construise Taj Mahalul. 

Nu îl interesase însă decât de un singur lucru: să transforme 
lumea în ceva mai bun decât era în momentul în care o 
descoperise el. Şi cu siguranţă mai bun decât era la naşterea 
sa, în toiul ororilor celui de-al doilea război mondial. 

— Am venit după dumneavoastră, spuse Janson. 

Cu pas şovăielnic, Peter Novak făcu o tentativă să se 
depărteze de perete şi îşi trase umerii înapoi de parcă ar fi 
vrut să urle. Chiar şi pentru a rosti câteva cuvinte trebuia să 
facă un efort imens. 

— Aţi venit după mine, repetă el ca un ecou şi cuvintele 
sale erau răguşite şi greu de înţeles, probabil primele pe care 
le rostea de multe zile. 

Ce-i făcuseră oare? li fusese oare zdrobit trupul sau spiritul? 
Trupul, Janson ştia asta din experienţă, se vindecă mult mai 
repede. 

Felul în care respira Novak arăta că făcuse pneumonie ca 
urmare a faptului că fusese nevoit să respire aerul umed, 
stătut şi plin cu spori al temniţei. In acelaşi timp, cuvintele pe 
care începu să le rostească păreau lipsite de înţeles. 

— Lucraţi pentru e/, zise Novak. Sigur că da. A spus că nu 
poate exista decât unul! Ştie că atunci când eu: nu-i voi mai 
sta în cale, nu va mai putea fi oprit. Cuvintele fuseseră spuse 
cu o ardoare care ţinea loc de sens. 

— Lucrăm pentru dumneavoastră, spuse Janson. Am venit 
să vă scoatem de aici. 

In ochii bărbatului se citea confuzia. 

— Nu puteti să-l opriţi! 

— Despre cine vorbiţi? 

— Peter Novak. 

— Dumneavoastră sunteţi Peter Novak. 

— Da! Bineînţeles! Incrucişa mâinile la piept şi rămase aşa, 
drept, ca un diplomat la o întâlnire oficială. 

Işi pierduse oare mințile? 

— Am venit după dumneavoastră, repetă Janson în timp ce 
Katsaris reuşi să nimerească cheia care se potrivea în broască 
uşii de la celula prizonierului. Uşa fu deschisă. Novak nu făcu 
nici o mişcare. Janson îi inspecta pupilele, căutând semne că 
ar fi drogat şi ajunse la concluzia că singurul drog la care 
fusese supus era trauma captivităţii. Bărbatul fusese ţinut în 

întuneric timp de trei zile, i se dăduse, desigur, apă şi hrană, 
însă i se luase speranţa. 

Janson  recunoştea sindromul, recunoştea elementele 
psihozei posttraumatice. In oraşul acela prăfuit din Liban nu 
scăpase nici el neatins. Lumea se aştepta că ostaticii să cadă 
în genunchi în faţa salvatorilor pentru a-şi exprima 
gratitudinea sau să iasă din temniţă braţ la braţ cu ei, aşa 
cum se vede în filme. In realitate arăta rareori aşa. 

Katsaris îi aruncă o privire îngrijorată lui Janson şi bătu cu 
degetul în cadranul ceasului său de mână. Fiecare minut în 
plus însemna riscuri suplimentare. 

— Puteţi să mergeţi? întrebă Janson cu o voce mai ascuţită 
decât avusese intenţia. 

Trecu ceva timp până când Novak răspunse: Da, zise el. 
Cred că da. 

— Trebuie să plecăm acum. 

— Nu, spuse Peter Novak. 

— Vă rog. Nu ne putem permite să mai zăbovim! 

Fără îndoială, Novak suferea de confuzia şi dezorientarea 
normale pentru un prizonier abia eliberat. Dar putea fi oare 
vorba şi de altceva? Să se fi instalat oare sindromul 
Stockholm? Îl trădase cumva faimosul său simţ de orientare? 

— Nu... mai este aici şi altcineva, şopti el. 

— Ce vreţi să spuneţi? îl întrebă Katsaris. 

— Mai e cineva aici. Începu să tuşească. Încă un prizonier. 

— Cum? sări Katsaris. 

— O americancă, spuse Novak. Făcu un semn către celula 
de la capătul coridorului. Nu plec fără ea. 

— Imposibil! exclamă Katsaris. 

— Dacă o lăsaţi aici, va fi ucisă. O vor omori imediat! 
Privirea lui Novak implora, apoi comandă. Işi drese glasul, 

Işi umezi buzele şi trase aer în piept. 

— Nu pot să-mi încarc conştiinţa cu moartea ei. Engleza lui 
era Şlefuită, precisă, doar cu un uşor accent maghiar. Bărbatul 
respira cu greu. Şi nici conştiinţa dumneavoastră n-ar trebui 
să fie încărcată cu aşa ceva. 

Janson observa cum, încetul cu încetul, prizonierul îşi 
recăpăta calmul şi devenea persoană atât de bine cunoscută. 
Privirea sa pătrunzătoare îi amintea foarte clar lui Janson că în 

faţa sa nu se află deloc un om obişnuit. Novak era un 
aristocrat înnăscut, obişnuit să comande celorlalţi după bunul 
lui plac. Avea darul ăsta, un dar pe care îl folosise însă în 
scopuri caritabile. 

Janson studie faţa neclintită a lui Novak. 

— Şi dacă nu putem... 

— Atunci va trebui să mă lăsaţi aici. Cuvintele erau 
sacadate, dar nu lăsau loc de interpretare. 

Janson se uită la el fără să-i vină să creadă. 

Pe faţa lui Novak se văzu o tresărire, apoi vorbi din nou: 

— Nu cred că planurile voastre de salvare au luat în calcul 
un prizonier care refuză să fie eliberat. 

Era clar că mintea lui continua să funcţioneze rapid. Jucase 
imediat o carte tactică, dându-i de înţeles lui Janson că nu era 
posibilă nici o altă discuţie. 

Janson şi Katsaris schimbară o privire. 

— Theo, zise Janson încet. Du-te şi scoate-o de acolo. 
Katsaris clătină din cap. Apoi înlemniră amândoi. 

Se auzise un zgomot. 

Zgomotul oţelului frecat de piatră. 

Un sunet cunoscut: cel făcut de uşa de oţel pe care o 
deschiseseră ca să coboare aici. 

Janson îşi aminti de strigătul plin de speranţă al soldatului: 
Theyilai. 

Sosise persoana aşteptată, aducându-le gardienilor ceaiul. 
Janson şi Theo săriră în cameră plină de sânge de lângă 
temniţă, de unde auziră foarte bine zăngănitul unui lanţ cu 
chei şi, lipiţi de perete, văzură apărând o tavă pe care se afla 
un ceainic din tablă şi câteva ceşti mici din lut. 

Văzură apoi şi mâinile care ţineau tava - nişte mâini 
extraordinar de mici. Apoi bărbatul, care nu era deloc bărbat. 

Era un băieţel. După aprecierea lui Janson, nu avea mai 
mult de opt ani. Ochii mari, pielea cafenie, păr negru tuns 
scurt. Nu avea cămaşă şi purta o pereche de pantaloni scurţi 
din pânză albastră. Incălţările din pânză erau prea largi pentru 
gleznele lui slăbuţe şi îl făceau să arate ca o păpuşă. Ochii 
băiatului erau fixaţi asupra următorului pas pe care trebuia să- 
| facă: i se încredinţase o mare responsabilitate şi trebuia să 
fie foarte atent unde punea piciorul. Nu va scăpa nici o 

picătură. Nu va vărsa nici un pic. 

Parcursese deja două treimi din scara care ducea către 
pivniţă, când se opri brusc. Probabil că mirosul îl alertase că 
ceva nu este în regulă - mirosul sau tăcerea nefirească. 

Băiatul se întoarse şi zări carnagiul - gardienii întinşi în bălți 
de sânge care începuse să se coaguleze - şi Janson îl auzi 
gâfâind. Involuntar, băieţelul scăpă tava. Preţioasa lui tavă. 
Tava pe care gardienii o aşteptau cu atâta nerăbdare. Ceştile 
se sparseră de trepte, iar ceainicul îşi răspândi conţinutul la 
picioarele copilului. Janson privea uluit, de parcă totul se 
derula cu încetinitorul. 

Totul era pierdut. Totul avea să fie împrăştiat. Inclusiv 
sângele. 

Janson ştia precis ce trebuie să facă. Băiatul avea să fugă şi 
să-i alerteze pe ceilalţi. Ceea ce trebuia făcut era regretabil, 
însă absolut necesar. Nu exista o altă alternativă. Cu o 
mişcare lentă îndreptă pistolul către băiat. 

Către băiatul care întoarse spre el o faţă cu ochii lărgiţi de 
groază. 

Un băiat slăbuţ în vârstă de opt ani. O fiinţă inocentă care 
nu avusese ocazia să ia încă nici o decizie importantă în 
legătură cu viaţa lui. 

Nu un combatant. Nu un conspirator. Nu un rebel. O fiinţă 
neimplicată. 

Un băiat. Inarmat cu ce? Cu un ceainic plin cu ceai fierbinte 
de mentă? 

Nu avea nici o importanţă. Manualele operaţionale 
conţineau şi un nume pentru persoane ca el: noncombatanţi 
angajaţi. Janson ştia ce trebuie să facă. 

Nu acelaşi lucru se putea spune şi despre mâna lui. Refuza 
pur şi simplu să-i asculte comanda. Degetu/ său nu putea să 
apese pe trăgaci. 

Janson rămăsese stană de piatră, încremenit ca niciodată 
până atunci şi asta în condiţiile în care în mintea lui era o 
adevărată furtună. Dezgustul său pentru ororile „protocolului 
tactic standard” devenise absolut şi reuşise să-l paralizeze. 

Băiatul se întoarse cu spatele la el şi ţâşni în sus pe scară, 
câte două trepte o dată - înapoi pe scară, înapoi către 
siguranţă. 

119 


Siguranţa lui reprezenta însă condamnarea lor la moarte! 
Sentimentul de vinovăţie îl cuprinse pe Janson ca o lavă 
fierbinte: cele două secunde de sentimentalism reuşiseră să 
compromită fatal misiunea. 

Băiatul urma să dea alarma. Lăsându-l în viaţă, Janson 
semnase condamnarea la moarte a lui Peter Novak. A lui Theo 
Katsaris. A lui însuşi. Şi probabil şi a celorlalţi participanţi la 
misiune. 

Făcuse o greşeală de neiertat. Până la urmă era tot un 
ucigaş, însă acum nu avea pe conştiinţă numai un copil. 
Privirea lui disperată alerga de la Novak la Katsaris. Un om pe 
care-l admira aşa cum nu mai admirase pe nimeni până 
atunci; un altul pe care-l iubea ca pe fiul său. Misiunea era 
terminată. Sabotată de o forţă la care nu se gândise nici o 
clipă: propria sa conştiinţă. 

II văzu pe Katsaris ţâşnind, văzu urmele pe care prietenul 
său le lăsa în bălțile de sânge; bărbatul se avântase pe urma 
băiatului pe cea mai scurtă rută posibilă, sărind peste cadavre 
şi scaune. Băiatul mai avea o lungime de braţ până la uşa 
care dădea în hol în momentul în care glonţul plecat din 
pistolul cu amortizor al lui Katsaris porni spre inima lui. Chiar 
şi după ce glonţul părăsi ţeava, Katsaris rămase în poziţie de 
tragere: mâna în care ţinea pistolul sprijinită cu cealaltă, 
poziţia cuiva care nu-şi putea permite să rateze. Poziţia unui 
soldat care trăgea spre o persoană care nu putea riposta, însă 
a cărui supravieţuire reprezenta o ameninţare teribilă. 

Lui Janson i se tulbură pentru o clipă vederea, iar atunci 
când îşi reveni văzu corpul lipsit de viaţă al copilului 
rostogolindu-se pe treptele de piatră. 

Şi oprindu-se pe treapta cea mai de jos ca o păpuşă 
stricată. 

Janson se apropie şi văzu capul copilului odihnindu-se pe 
tava pe care o căra atât de mândru cu câteva clipe în urmă. 
Un balonaş de salivă apăruse pe buzele lui fragede. 

Inima lui Janson bătea rar, cu putere. se făcuse greață de el 
însuşi şi de ceea ce aproape că lăsase să se petreacă şi în 
acelaşi timp din cauza a ceea ce fusese necesar să se 
întâmple. De felul în care fusese risipită o parte din singurul 
lucru care conta în lumea asta, viaţa omenească. Cei ca Derek 

Collins nu ar fi putut înţelege niciodată. Îşi aminti de motivul 
pentru care îşi dăduse demisia. Deciziile crude ca aceea din 
cazul de faţă trebuia luate. El nu mai voise să fie acela care să 
le ia. 

Katsaris îl privea întrebător: de ce se blocase? Ce se 
întâmplase cu el? 

Se simţi ciudat de mişcat de faptul că expresia de pe faţa 
lui Katsaris era una de uimire şi nu de reproş. Katsaris ar fi 
avut tot dreptul să fie furios, la fel cum şi Janson era furios pe 
sine însuşi. Numai dragostea soldatului pentru mentorul său 
fusese în stare să-i transforme mânia în simplă uimire. 

— Trebuie să ieşim de aici, spuse Janson. 

Katsaris făcu un gest către scară, calea de ieşire stipulată 
în planul de scăpare. 

Planul fusese însă întocmit de Janson şi acesta ştia că 
trebuia modificat pentru siguranţa misiunii. 

— Pe acolo e prea periculos acum. Trebuie să găsim o altă 
cale. 

Mai avea oare Katsaris încredere în judecata lui? O misiune 
fără comandant reprezenta cea mai sigură cale spre un 
dezastru. Trebuie să dea dovadă că e stăpân pe situaţie. 

— Hai să le luăm pe rând. Întâi s-o salvăm pe americancă. 
Două minute mai târziu, Katsaris se ocupa de broască unei 
alte uşi de fier, în timp ce Novak şi Janson stăteau de pază. 
Uşa se deschise cu un zgomot sinistru. 

Lumina lanternei dezvălui o claie de păr ce fusese cândva 
blond. 

— Vă rog, nu mă loviți, scânci femeia, ghemuindu-se în 
fundul celulei. Vă rog, nu mă loviti! 

— Vrem să te ducem acasă, spuse Theo mişcând lanterna 
astfel încât să poată determina starea în care se afla femeia. 

Era Donna Hedderman, studentă în antropologie; Janson o 
recunoscu. După ce FEK ocupase Steenpaleis, americanca 
fusese adusă şi ea aici. Socotiseră probabil că cei doi captivi 
erau mai uşor de păzit într-un singur loc. 

Donna Hedderman era o femeie mare, cu un nas borcănat 
şi obraji rotunzi. Fusese grasă şi, chiar şi acum, după 
şaptezeci de zile de captivitate, nu era tocmai slabă. Aşa cum 
proceda o grupare teroristă sofisticată, cei din FEK se îngrijeau 

că prizonierii să fie bine hrăniţi. La mijloc era un calcul de o 
brutalitate rece. Un prizonier slăbit prin înfometare se putea 
îmbolnăvi. A muri de pe urma unei boli însemna o lovitură la 
adresa FEK: un prizonier mort nu mai putea fi executat. 

Chiar şi aşa, Donna Hedderman suferise foarte mult: se 
vedea după pielea ei cadaverică, după părul dezordonat şi 
încâlcit, după ochii holbaţi. Janson îi văzuse poza în mai multe 
ziare care relatau răpirea ei. In fotografiile acelea, făcute în 
momente mai fericite, ea era rotundă, aproape rubicondă. 
„Veselă” era unul dintre adjectivele care se regăseau în 
majoritatea articolelor. Lungile săptămâni de captivitate 
făcuseră să-i dispară bună dispoziţie. Un comunicat absurd al 
FEK o denunţase ca fiind spion american; chiar şi simplul fapt 
că avea simpatii de stânga ar fi trebuit să elimine această 
prezumție. Era o simpatizantă a suferințelor îndurate de 
populaţia kagama, însă FEK considera simpatia ca fiind un 
sentiment antirevoluţionar. Simpatia era un impediment în 
calea fericirii şi frica era ceea ce Califul urmărea să obţină în 
primul rând. 

După o pauză foarte lungă, femeia întrebă cu o voce 
tremurândă: 

— Pentru cine lucraţi? 

— Lucrăm pentru domnul Novak, răspunse Janson. Femeia 
se uită spre Novak. 

După câteva clipe, Novak dădu din cap, încuviinţând. 

— Da, spuse el. Sunt prietenii noştri. 

Donna Hedderman se ridică în picioare şi se îndreptă spre 
uşa deschisă. Genunchii i se umflaseră, făcând-o să-şi 
găsească cu greu echilibrul. 

Janson începu să discute încet cu Katsaris: 

— Mai e o cale de scăpare şi în momentul de faţă pare că 
are cele mai mari şanse de reuşită. Va trebui însă să ne unim 
resursele. Avem fiecare câte treizeci de grame de Semtex. Le 
vom folosi pe toate. 

Echipamentul lor cuprindea şi o cantitate de exploziv 
Semtex şi un dispozitiv de detonare, dotarea standard pentru 
participarea la operaţiuni speciale desfăşurate în medii 
nesigure. 

Katsaris se uită atent la el, apoi încuviinţă. Tonul vocii lui 

Janson, precizia instrucţiunilor sale aveau un efect liniştitor. 
Janson nu îşi pierduse capacităţile. Sau dacă acest lucru se 
întâmplase, fusese vorba numai despre o cădere temporară. 
Janson era încă Janson. 

— Lămpile cu kerosen. Janson făcu un gest cu mâna către 
lămpile cu pricina fixate în perete. Inainte că fortăreaţa să fie 
electrificată, ele erau principala sursă de lumină. Inseamnă că 
există şi un rezervor de kerosen la subsol, un rezervor care 
putea fi umplut de undeva de afară. Guvernatorul general 
trebuia să aibă în permanenţă o rezervă serioasă de 
combustibil. 

— Poate că l-au distrus, spuse Katsaris. Poate l-au umplut 
cu ciment. h 

— E posibil. Insă mai degrabă cred că l-au lăsat să 
ruginească aşa cum era. Spaţiul de aici de la subsol e foarte 
mare. Nu par să fi avut nevoie de el. 

— E într-adevăr foarte mare. Cum dăm de rezervor? 

— In planurile clădirii se vedea un rezervor plasat la 
aproximativ două sute de metri înăuntru faţă de zidul exterior. 
Atunci nu am înţeles despre ce era vorba, însă acum e 
evident. 

— E ceva distanţă. Crezi că femeia e în stare să meargă 
atâta? 

Donna Hedderman se sprijinea de barele de fier pentru a se 
ţine pe picioare; era clar că perioada de relativă imobilitate îi 
slăbise muşchii şi că picioarele abia reuşeau să-i susţină 
greutatea. 

Novak se uită la ea, apoi întoarse rapid capul, stânjenit. 
Janson cunoştea acest tip de relaţie ce se stabilea între doi 
prizonieri speriaţi care nu se puteau vedea, însă aveau 
posibilitatea să comunice unul cu altul, şoptind prin conducte, 
bătând în barele de metal sau mâzgălind bileţele cu funingine 
pe bucățele de pânză ori de hârtie. 

— la-o tu înainte, Theo. Dă-mi de ştire când l-ai găsit şi vin 
şi eu cu ceilalţi. 

Trei minute trecură până când Janson auzi în sfârşit în 
cască cuvintele triumfătoare ale lui Katsaris. 

— L-am găsit! 

Se uită la ceas: orice întârziere putea fi periculoasă. Cine 

ştie când aveau să-şi facă apariţia gardienii de schimb? Cât 
timp va mai trece până va auzi iar scârţăitul uşilor metalice? 

li conducea acum pe Peter Novak şi pe Donna Hedderman 
de-a lungul unui coridor subteran umed care ducea către 
vechiul rezervor de kerosen. Hedderman îl ţinea pe Janson de 
braţ, însă chiar şi aşa mergea foarte încet şi se vedea că face 
eforturi dureroase ca să se deplaseze. Janson nu avea în mână 
cele mai favorabile cărţi; însă erau cărţile cu care trebuia să 
joace. 

Rezervorul, evident neglijat de multă vreme, avea o uşă de 
fier prevăzută cu o garnitură de plumb pentru etanşeizare. 

— Nu avem prea mult timp, spuse Janson. Mai să spargem 
afurisita de uşă. Balamalele sunt mâncate de rugină. Trebuie 
doar puţin ajutate. Alergă spre uşă şi se năpusti cu un picior în 
ea. Dacă uşa nu ceda, experienţa avea să fie extrem de 
dureroasă. Uşa se prăbuşi însă într-un nor de praf şi de rugină. 

Janson tuşi. 

— Pregăteşte explozibilul, spuse el. 

Janson străbătea acum ceea ce fusese cândva interiorul 
rezervorului de kerosen. Incinta metalică cu suduri de cupru 
mirosea încă a gaz. Gura de alimentare era pe jumătate 
ascunsă în reziduurile întărite care acopereau pereţii - 
impurităţile din kerosen care rămăseseră lipite de pereţi după 
atâţia ani de neîntrebuinţare. 

Lovi cu patul automatului în peretele care dădea în afară, 
ascultând atent sunetul pe care îl scotea metalul. Asta era 
locul. Probabil la un metru deasupra solului, doar dacă nu se 
redusese cu trecerea timpului. 

Katsaris modelă substanţa gălbuie, de mărimea unui pachet 
de gumă de mestecat, în jurul gurii de alimentare, acum 
ruginită şi înfipse în ea capătul a două fire subţiri, argintii. 
Celălalt capăt al firelor fu legat de cei doi poli ai unei mici 
baterii rotunde din litiu, foarte asemănătoare cu cele folosite 
în ceasurile electronice sau în protezele auditive. Bateria 
atârna de-a lungul peretelui, aşa că până la urmă Katsaris se 
hotărî s-o preseze în masa de explozibil ca să fie sigur că e 
bine fixată. 

Janson scoase şi el calupul de Semtex şi stătu pe gânduri 
câteva clipe, încercând să determine poziţia optimă pentru 

cea de-a doua explozie. Poziționarea plasticului era crucială 
pentru obţinerea rezultatului dorit şi nu-şi putea permite să 
dea greş. Până acum ei fuseseră protejaţi de izolarea temniţei 
- straturile de piatră care separau incinta de restul aripii de 
nord a clădirii. Avusese loc o luptă, însă nici un sunet nu 
ajunsese la cei care nu căzuseră victime. Insă nu puteau să 
fugă de acolo fără să facă zgomot. Impactul exploziei avea să 
se transmită instantaneu în tot Palatul de Piatră, trezindu-i pe 
toţi cei aflaţi în imensul complex, iar în rândul rebelilor nu îşi 
va pune nimeni întrebarea în legătură cu locul din care se 
declanşase explozia, nu va exista nici o confuzie relativ la 
zona în care să fie trimişi soldaţii. Ruta de ieşire din complex 
trebuia să fie lipsită de obstacole, în caz contrar, toată truda 
lor fusese zadarnică. 

Janson încercă să lipească încărcătura de Semtex în partea 
de sus a peretelui, acolo unde se unea cu tavanul rotunjit al 
rezervorului, un metru mai sus de explozibilul fixat de 
Katsaris. 

Bucata de Semtex căzu însă şi Janson o prinse înainte să 
atingă podeaua rezervorului. Plasticul nu se lipea de suprafaţa 
uleioasă. 

Ce era de făcut? Scoase cuțitul şi începu să curețe 
reziduurile depuse în colţul rezervorului. Lama cuţitului fu 
distrusă în scurt timp, însă la lumina lanternei zăriră o 
porţiune de metal strălucitor. 

Apăsă bucata de Semtex cu partea care nu se murdărise cu 
unsoare de zona curățată. Explozibilul rămase acolo, însă 
atârna într-o poziţie nesigură, parcă gata-gata să cadă. 

— Repede înapoi! strigă Janson. 

leşiră amândoi din rezervor după ce Janson mai aruncă o 
ultimă privire înapoi, ca să fie sigur că plasticul era încă acolo. 
De cum se regrupară lângă ostatici, care îi aşteptau după un 
colţ al coridorului, acţionară amândoi simultan emiţătoarele 
radio care activau bateriile. 

Urmă o explozie asurzitoare, cu reverberaţii îndelungi 
produse parcă de o mulţime de boxe de patruzeci de mii de 
waţi. Undele de şoc le străbătură trupurile, făcându-le până şi 
ochii să vibreze. Coridorul se umplu de un fum alb şi le ajunse 
în nări atât de caracteristicul miros de nitrat al plasticului - 

precum şi altceva: mireasma sărată a brizei mării. Calea către 
exteriorul complexului de clădiri era deschisă. 
Numai dacă ar fi trăit să apuce s-o folosească. 


8 


Cât timp avea să treacă înainte ca forţele FFK să se 
mobilizeze? O sută douăzeci de secunde? Mai puţin? Câte 
santinele erau la post? Câte santinele erau plasate de-a lungul 
crenelurilor? 

Aveau să afle destul de curând. 

O porţiune din masivul zid de piatră se prăbuşise sub 
impactul exploziei şi peste tot erau risipite bucăţi tăioase din 
metal. Lumina lanternei lui Theo le confirmă ceea ce bănuiau 
deja datorită brizei. Deschiderea era destul de largă pentru a 
le permite să se strecoare în afara zidului, cu condiţia să 
folosească manevra împinge şi trage. Katsaris trecu primul. 
Janson urma să iasă ultimul. Amândoi aveau să-i ajute pe 
captivii slăbiţi să-şi croiască drum printre dărâmături şi pe 
terenul accidentat care înconjura complexul de clădiri. 

Optzeci de secunde mai târziu erau afară toţi patru. Briza 
mării se simţea mult mai puternic acum, iar cerul devenise 
mai luminos; perdeaua de nori începuse să se destrame, 
lăsând să se vadă stelele şi o felie de lună. 

Nu era cel mai potrivit moment pentru această lumină 
nocturnă. Se aflau în afara temniţei. Însă nu erau liberi. 

Nu încă. 

Janson, împreună cu ceilalţi, stătea lipit de zidul de calcar şi 
încerca să determine poziţia lor exactă. Aerul sărat îi curăța 
nările, alungind mirosul sângelui victimelor, precum şi 
miasmele trupurilor nespălate ale prizonierilor. 

Zona din imediata vecinătate a zidurilor era, în anumite 
privinţe, mai sigură decât cea mai îndepărtată. Crenelurile 
dinspre mare erau pline cu luptători înarmaţi, unii dintre ei 
manevrând piese de artilerie grea. Acesta era şi scopul pentru 
care fuseseră construite crenelurile - să permită focul artileriei 
asupra corvetelor imperiilor coloniale rivale. Cu cât aveau să 
se afle mai departe de ziduri, cu atât aveau să fie mai expuşi. 

— Puteţi să fugiţi? îl întrebă Janson pe Novak. 

— Pe o distanţă scurtă? 

— Da, numai o scurtă distanţă, încercă el să-l liniştească. 

— O să fac tot posibilul, spuse miliardarul hotărât. Avea 
peste şaizeci de ani, fusese ţinut în captivitate în condiţii 
mizere, însă voinţa lui puternică avea să-l ajute şi de data 
asta. 

Hotărârea lui reuşi să-l convingă pe Janson. Nu tot atât de 
sigur era însă de Donna Hedderman. Părea tipul de femeie 
gata să se lase pradă unei crize de isterie în orice moment. ŞI 
era prea grea pentru a fi dusă pe umăr. 

Janson îi atinse braţul. 

— Hei, şopti el. Nimeni nu-ţi cere să faci ceva peste puterile 
tale. Inţelegi? 

Femeia gemu uşor şi-l privi speriată. Faţa vopsită în negru a 
luptătorului nu era o privelişte prea liniştitoare pentru ea. 

— Vreau să te concentrezi puţin, de acord? Arătă către 
stânca aflată la cincizeci de metri mai în faţă, acolo unde 
promontoriul se termină brusc într-un perete vertical. Zona 
periculoasă era separată de un gard puţin înalt, format din 
bârne orizontale, a căror vopsea albă se cojise, care alcătuia 
mai degrabă o demarcare vizuală decât un obstacol real. 

— Acolo trebuie să ajungem. 

Spre binele ei, Janson nu îi spusese toate detaliile planului. 
Nu îi spusese că urma să coboare pe peretele de stâncă, 
atârnaţi de frânghii, până la o barcă ce-i aştepta în valurile 
care se spărgeau cu furie la optzeci de metri mai jos. 

Katsaris şi Novak ţâşniră către pintenul de stâncă; Janson îi 
urmă nevoit să-şi potrivească ritmul după cel al americancei 
care părea să-şi dea duhul. 

In lumea cu nuanţe cenuşii a nopţii, marginea peretelui 
părea să fie capătul lumii. O ridicătură de rocă puţin mai 
deschisă la culoare, în spatele căreia începea întunericul, 
complet şi absolut. 

Şi întunericul acela era destinaţia lor, singura lor salvare. 

Dacă reuşeau să ajungă acolo la timp. 

— Caută un punct de ancorare! îi strigă Janson lui Katsaris. 

Peretele era alcătuit în cea mai mare parte din gnais, o rocă 
dură metamorfică, în care stihiile naturii săpaseră crăpături 

neregulate. Aproape de margine se evidenţiau o serie de 
ieşituri. Era mult mai sigur să foloseşti astfel de ieşituri decât 
să înfigi pitoane în crăpăturile stâncii. Cu mişcări sigure şi 
îndemânatice, Katsaris înfăşură de două ori frânghia în jurul 
celui mai proeminent colţ de stâncă, lăsând-o să cadă 
dedesubt într-o buclă dublă, asigurată cu un nod. Dacă una 
dintre cele două bucle s-ar fi retezat - prin frecare de 
marginea ascuţită a stâncilor sau din cauza unui glonţ rătăcit - 
sarcina avea să fie preluată de cealaltă. Janson pregătise o 
frânghie Beai de 9,4 mm care avea o anumită elasticitate 
pentru a controla rata de deceleraţie într-o eventuală cădere. 
Era compactă, însă suficient de puternică pentru coborâre. 

În timp ce Katsaris asigura ancora, Janson îl instală pe 
Novak într-un ham de nailon şi strânse bine legăturile care îi 
fixau picioarele şi centura care îi înconjura şoldurile. Nu se 
punea problema unei coborări în rapel controlată: de data 
asta rolul principal îl juca echipamentul, nu cel ce cobora. Și 
echipamentul lor nu putea fi prea sofisticat: fuseseră nevoiţi 
să folosească numai acele dispozitive care se puteau 
transporta uşor. O piesă metalică în formă de opt avea să 
servească drept element de frânare la coborârea în rapel. Era 
o piesă din oţel lustruit, mai mică decât palma, cu două inele 
fixate la capetele unei tije centrale. Unul dintre cele două 
inele era mare, celălalt mic. nici o piesă în mişcare. Un 
dispozitiv care putea fi montat foarte uşor şi rapid. 

Katsaris trecu o buclă a frânghiei prin inelul mare şi o 
înfăşură în jurul tijei. Prinse apoi inelul cel mic de hamul lui 
Peter Novak cu ajutorul unei carabine. Era un dispozitiv 
rudimentar, care asigura însă destulă forţă de frecare pentru a 
controla viteza de coborâre. 

Din unul dintre turnurile de colţ, ce se înălţau deasupra 
crenelurilor, o lungă salvă de gloanţe ţâşni în direcţia lor. 

Fuseseră descoperiți. 

— Dumnezeule, Janson, nu mai avem timp! strigă Katsaris. 
Janson putea obţine ceva timp - poate un minut, poate mai 
puţin. Desprinse o grenadă fixată de vestă şi o aruncă spre 
turn. Grenada descrise un arc prin aer şi intră în foişorul în 
care se aflau soldaţii. In acelaşi timp aruncă colacul de 
frânghie peste buza prăpastiei. Cu cât Novak îl urma mai 

repede, cu atât avea să fie mai în siguranţă: un singur salt în 
rapel era singura sa şansă. 

Din nefericire, luptătorul kagama din turn se dovedi a fi 
foarte rapid şi îndemânatic: el reuşi să prindă grenadă şi o 
aruncă înapoi. Grenada explodă în aer, lumina exploziei 
luminându-i pe cei patru care se aflau lângă buza prăpastiei. 

— Şi acum ce facem? întrebă Novak. Eu nu sunt alpinist. 

— Săriţi, îl îmboldi Katsaris. Acum! 

— Eşti nebun! strigă Novak, şocat şi speriat de imensitatea 
neagră ce se căsca sub el. 

Katsaris îl ridică brusc pe marele om şi, având grijă să nu-şi 
piardă el însuşi echilibrul, îl aruncă peste marginea prăpastiei. 

Nu fusese un gest prea delicat. Era însă singura cale. Novak 
nu era în situaţia să primească şi să urmeze nici cele mai 
elementare instrucţiuni: o cădere controlată era singura sa 
şansă. Faptul că buza de stâncă ieşea în afară îi asigura o 
distanţă suficientă faţă de peretele de stâncă. 

Janson îşi dădu seama, după zgomotul făcut de frânghia de 
9,4 mm care luneca prin inelele dispozitivului de frânare, că 
Novak se îndrepta către stâncile scăldate de valurile oceanului 
cu o viteză constantă. Faleza îl proteja acum de trăgătorii din 
spatele crenelurilor. Gloanţele lor nu mai puteau trece decât 
pe deasupra lui, nu-l mai puteau atinge. Novak nu trebuia să 
facă nimic. Forţa de gravitație era suficientă. 

Echipa B, care aştepta într-o barcă la baza falezei, avea să 
ducă treaba la bun sfârşit. 

Buza ieşită în afară a falezei protejase timp de secole 
fortăreaţa împotriva atacurilor dinspre mare, la fel cum ţărmul 
stâncos ţinuse la distanţă vasele de război. Locul în care era 
plasată fortăreaţa fusese foarte bine ales. Şi iată că tocmai 
aceste elemente puteau asigura şi protecţia invadatorilor. 

Peter Novak era aproape acasă. 

Pentru ceilalţi însă, lucrurile nu erau la fel de simple. 

Janson şi Katsaris puteau cobori destul de uşor pe peretele 
falezei. Ce era însă de făcut cu Donna Hedderman? Nu mai 
aveau încă un ham şi nici alt dispozitiv de frânare pe care să 
le folosească la coborârea femeii. Janson şi Katsaris se priviră 
îndelung în ochi: fără vorbe, cei doi căzură de acord asupra 
unui plan născut din disperare. 

Chiar dacă făcea acum încă o buclă dublă în jurul altui colţ 
de stâncă, expresia de pe faţa lui Theo era destul de 
sugestivă. La naiba cu americanca! Insă nici nu se punea 
problema s-o lase acolo. 

O nouă salvă de gloanţe împrăştie o grămadă de aşchii 
tăioase de rocă. 

Nu mai era timp. 

Din ce în ce mai mulţi soldaţi trăgeau acum în direcţia 
promontoriului. În curând, gloanţele lor vor nimeri ţinta. 

Cât de aproape cădeau gloanţele de ei? Destul de aproape 
pentru a-i nelinişti, însă nu suficient de aproape ca să fie 
mortale. Fără îndoială că întunericul şi ceața îi împiedicau să 
ţintească cu precizie şi, la distanţa de patruzeci de metri, 
acurateţea tirului era prea redusă ca să-i rănească. Rebelii 
compensau lipsa de precizie cu abundența gloanţelor. 
Numărul loviturilor care se apropiau de ei crescuse. Cât va 
mai trece până când unul dintre aceste gloanţe îşi va lovi 
tinta? 

— Pune-ţi hamul, îi ordonă Janson lui Katsaris. 

Intre timp îi fixă femeii în jurul coapselor şi şoldurilor 
reţeaua din nailon care ar fi trebuit să fie propriul său ham. 
Repede, îi prinse hamul de inelul piesei în formă de opt. O 
îmbrâncitură deloc elegantă şi femeia se afla în coborâre. 

Janson rămăsese astfel şi fără ham şi fără dispozitiv de 
coborâre în rapel. Cu faţa la ancoră pe care o legase Katsaris, 
calcă pe frânghie şi şi-o petrecu peste fesa stângă şi de-a 
curmezişul şoldului, apoi de-a curmezişul pieptului şi pe după 
cap până la umărul drept şi în cele din urmă de-a curmezişul 
spatelui până la mâna stângă. Frânghia formă acum un S în 
jurul trunchiului. Avea să-şi ghideze căderea cu mâna dreaptă 
şi să regleze viteza de coborâre cu stânga. Ţinând frânghia cu 
palma în sus, avea posibilitatea să o îndepărteze de spate, 
mărind astfel viteza şi să o înfăşoare în jurul şoldurilor pentru 
a încetini coborârea. Echipamentul din nailon îi oferea o 
oarecare protecţie împotriva arsurilor provocate de frecarea 
cu frânghia. Nu-şi făcea însă prea multe iluzii. Mai coborâse 
aşa în rapel cândva, într-un exerciţiu de antrenament; avea să 
fie extrem de dureros. 

— Crezi că o să meargă? întrebă sceptic Katsaris. 

— Bineînţeles că da, răspunse Janson. Am mai făcut asta şi 
altă dată. Şi sperase să nu fie nevoit să o mai facă vreodată. 

Câteva rafale măturară marginea falezei ca o grindină de 
plumb. Stânca de la picioarele lor explodă, la numai câţiva 
centimetri; fragmente de piatră îl loviră pe Janson în faţă. Nu 
mai era timp. 

— S-a înţepenit! Se auzi vocea tânguitoare a Donnei 
Hedderman, aflată probabil la zece metri mai jos. 

— Venim imediat la tine, îi strigă Janson şi, împreună cu 
Katsaris, îşi dădu drumul peste buza stâncii. 

Atârnaţi de mijloc, cei doi bărbaţi îşi ţineau picioarele 
perpendicular pe suprafaţa verticală, „mergând în jos” ori de 
câte ori era posibil. Pentru Janson, coborârea era extrem de 
dureroasă; țesătura de nailon era rezistentă, însă nu oferea 
nici o protecţie împotriva frânghiei care muşca adânc în carne. 
Nu putea să micşoreze presiunea decât încordând muşchii şi 
aşa destul de solicitaţi. 

—  Ajutaţi-mă! Vocea tremurată a femeii reverbera pe 
peretele de stâncă. 

Ajunseră la ea după ce parcurseseră o treime din drum şi 
văzură despre ce era vorba. Părul ei lung şi încâlcit se 
încurcase în optul dispozitivului de coborâre. Era o posibilitate 
pe care ar fi trebuit s-o ia în calcul de la bun început. Katsaris 
scoase un cuţit şi, făcându-şi vânt lateral cu picioarele, se 
apropie de ea. Femeia scoase un urlet înfricoşător. Dintr-o 
tăietură, părul ei fu eliberat. Claia de păr era însă mare şi 
incidentul se putea repeta oricând. Katsaris eliberă mâna cu 
care frâna căderea şi activă dispozitivul de autoblocare, o 
bucată de țesătură care se înfăşură în jurul frânghiei, oprind 
coborârea. 

— Stai nemişcată, spuse el. 

Apropiindu-se şi mai mult de femeie, Katsaris o apucă de 
păr şi, ignorând strigătele ei de protest, începu să-i taie bucăţi 
mari din podoaba capilară. Rezultatul nu reprezenta o culme a 
artei coafurii; Katsaris se descurcase însă minunat în ceea ce 
priveşte măsurile de securitate. 

Janson se străduia din răsputeri să-i urmeze pe ceilalţi şi 
strângea din dinţi de durere pe măsură ce presiunea se 
transmitea de-a lungul corzii. La un moment dat, frânghia îl 

strângea în jurul pieptului ca un piton, împiedicându-l să 
respire; o clipă mai târziu avu senzaţia că-i sfâşie muşchii. 
Coborârea în rapel cu frânghia în jurul corpului era probabil o 
experienţă la fel de dureroasă că naşterea. O agonie ce nu se 
mai sfârşea. Palmele îl dureau îngrozitor; dar dacă ar fi dat 
drumul frânghiei n-ar mai fi existat nimic între el şi stâncile 
ascuţite de jos. 

Trebuia să reziste încă puţin. Trebuia doar să se gândească 
cum că, la baza falezei, membrii celeilalte echipe îi aşteptau 
într-o barcă pneumatică. Tovarăşii lor erau odihniţi şi gata de 
acţiune. Janson şi ceilalţi vor fi în siguranţă în mâinile lor. 
Numai de-ar ajunge la ei. Curat ca apa, rece ca gheața. 

Secundele treceau mai greu că orele. Putea auzi acum 
zgomotele făcute de cealaltă echipă în timp ce-l dezlegau pe 
Peter Novak şi-l urcau în barcă. 

Timpul era elementul esenţial. Dacă soldaţii nu-şi dăduseră 
încă seama cum dispăruseră fugarii, cablurile de ancorare 
aveau să le ofere toate datele. Dacă în următoarele clipe tăiau 
ancorele, trei oameni se vor prăbuşi într-o moarte sigură. 
intunericul şi ceața erau singurii lor aliaţi, iar timpul 
reprezenta cel mai mare duşman. 

Singura lor speranţă de supravieţuire stătea în viteză - să 
ajungă la capătul frânghiei şi apoi în barcă în cel mai scurt 
timp posibil. 

Cât timp trecuse? Patruzeci de secunde? Cincizeci? Şaizeci? 

Chiar în clipa în care muşchii săi atinseseră un grad de 
totală epuizare, Janson se simţi apucat şi tras, îngăduindu-i, în 
sfârşit, să dea drumul frânghiei care devenise un instrument 
de tortură. În timp ce se aşeza în ambarcaţiunea cu fund plat, 
se uită în jur. Erau şase. Novak, Hedderman, Katsaris, 
Andressen, Honwana. Hennessy pilota elicopterul BA609, 
dând al doilea ocol. 

Motorul începu să se facă auzit în timp ce barca 
pneumatică - un model Şea Force 490 - ţâşni dintre stânci şi 
porni spre sud, menţinându-se destul de aproape de țărm cam 
opt sute de metri, pentru ca apoi să iasă în larg, în valurile 
înspumate. intunericul făcea dificilă descoperirea 
ambarcaţiunii şi aleseseră un curs care să-i ferească de focul 
dinspre poziţiile fixe ale artileriei rebelilor. 

— Sunt toţi aici, spuse Andressen în microfon, alertându-l 
astfel pe Hennessy, la bordul avionului. Plus un musafir. 

Câteva gloanţe loviră apa la o oarecare distanţă de ei. Erau 
gloanţe trase la disperare, mai mult ca să impresioneze. Chiar 
şi astfel de proiectile rătăcite puteau obţine însă acelaşi 
rezultat ca unele ochite cu precizie. 

Zgomotele produse de forţele rebele încetară să se audă 
doar când ajunseră la aproape un kilometru în larg; fără 
îndoială că focul celor din FEK continua, fie şi numai dintr-un 
sentiment de frustrare, însă zgomotul împuşcăturilor era 
acoperit de vuietul oceanului. 

Ambarcaţiunea sălta în ritmul valurilor; motorul ei puternic 
se străduia să facă faţă apelor puse în mişcare de muson. În 
timp ce insulă Anura dispărea în ceaţă, Janson se gândea la 
cât de neînsemnată era barca lor, o minusculă structură din 
cauciuc şi metal pierdută în imensitatea oceanului. Pentru cei 
care erau cu adevărat preocupaţi de viitorul omenirii, această 
bărcuţă şi încărcătura ei erau însă deosebit de importante. 

Peter Novak privea în direcţia spre care se îndreptau. După 
cum încleştase fălcile, Janson putea vedea că bărbatul începea 
să-şi recapete conştiinţa propriei identități. Privirea lui era însă 
lipsită de orice expresie, iar gândurile în altă parte, fără 
îndoială. Picăturile fine de apă scânteiau pe faţa şi pe părul 
lui, cămaşa aspră cu care era îmbrăcat se udase. Din când în 
când îşi trecea mâna prin părul des, tuns scurt. 

Hedderman îşi ascunsese faţa în mâini. Se ghemuise pe 
fundul bărcii. Va avea nevoie de multă vreme ca să-şi revină. 
Cei doi căzuseră în mâinile rebelilor din FEK în condiţii total 
diferite şi puteau face obiectul unui studiu. 

Nici oamenii lui Janson nu erau mai vorbăreţi, fiecare dintre 
ei absorbit în propriile gânduri sau recapitulând etapele 
rămase până la finalizarea operaţiunii. 

Vor porni oare rebelii în urmărirea lor? Exista şi această 
posibilitate, însă posibilitate, nu şi probabilitate. Adam's Hill 
era un obstacol formidabil. 

Cei şase din barcă auziră zgomotul elicelor înainte de a 
vedea aparatul. Până la elicopter mai aveau încă de străbătut 
cinci sute de metri în largul mării. Andressen îşi verifică ceasul 
şi mări viteza bărcii. Depăşiseră timpul programat pentru 

133 


operaţiune: salvarea durase mai mult decât anticipaseră ei. 
Mica ambarcaţiune se ridica şi cobora concomitent cu valurile, 
ca un buştean în derivă, însă motorul ei puternic o menținea 
pe o linie mai mult sau mai puţin dreaptă. In cele din urmă 
văzură elicopterul. Se afla pe o platformă artificială, o 
structură neagră din cauciuc plină cu aer. Curentul produs de 
mişcarea elicelor făcea să fiarbă apa din jurul platformei. 
Hennessy, care urma să piloteze pe drumul de întoarcere, 
verifica indicatoarele aparatelor de bord. 

Primele licăriri ale noii zile subliniau acum silueta din fibră 
de sticlă a aparatului. Răsăritul soarelui în Oceanul Indian. 
Primul răsărit pe care Peter Novak îl vedea după mai multe 
zile. 

Hennessy cobori geamul şi strigă către Janson cu o voce 
tensionată: 

— Şi cine mai e şi femeia asta? 

— Ai auzit de Donna Hedderman? 

— Sfânta născătoare de Dumnezeu! Operaţiunea se referea 
la o singură persoană. Aparatul ăsta nu mai poate duce încă 
un pasager. La naiba, suntem la limită cu combustibilul. Nu 
mai putem lua încă cincizeci de kilograme decât cu riscul de a 
rămâne fără combustibil înainte de a ajunge la zona de 
aterizare. Totul a fost calculat cu o toleranţă foarte redusă. 

— Inţeleg. 

— Ar trebui! A fost doar planul tău, pentru numele lui 
Dumnezeu. Aşa că dă-mi o altă zonă de aterizare. 

Janson clătină din cap. 

— Nu există nici un loc în apropiere suficient de sigur 
pentru a fi o alternativă. 

— Şi atunci ce propui? întrebă irlandezul. 

— Eu rămân în barcă, spuse Janson. A rămas destul 
combustibil ca să ajung până în Sri Lanka. 

Hennessy se uita neîncrezător la el, aşa că Janson se grăbi 
să adauge: 

— Mergând cu viteză redusă şi profitând de curenţi. Crede- 
mă că ştiu ce fac. 

— Sri Lanka nu e un loc sigur. Tu singur ai spus asta, ce 
naiba! 

— Nu e sigur pentru Novak, asta am spus. Fii liniştit, o să 

reuşesc. Am pregătit planuri de rezervă pentru cazul în care 
se întâmplă aşa ceva. 

Minţea numai pe jumătate. Planul său avea într-adevăr 
şanse de reuşită; dar asta nu era o eventualitate pe care o 
luase în calcul. 

Donna Hedderman, care respiră cu greu şi tuşea, fu ajutată 
să urce în elicopter. Avea faţa roşie, iar hainele erau ude, 
stropite de valuri. 

— Domnule Janson? Vocea ungurului era clară şi sonoră cu 
tot zgomotul aparatului. Sunteţi un om foarte curajos. M-aţi 
uimit şi foarte puţini oameni au reuşit acest lucru. Îl strânse de 
braţ. Nu am să uit asta. 

Janson înclină mai întâi capul, apoi se uită drept în ochii 
căprui ai lui Peter Novak. 

— Vă rog să uitaţi. de fapt, aveam de gând să vă rog să 
uitaţi totul, din motive ce ţin de siguranţa mea şi a echipei 
mele. Era răspunsul unui profesionist. 

O pauză lungă. 

— Sunteţi un om bun, spuse Novak. Katsaris îl ajută să urce 
în elicopter, apoi se întoarse lângă prietenul său. 

Pe faţa grecului se citea o hotărâre de neclintit. 

— Rămân eu. Tu pleci. 

— Nu, prietene, protestă Janson. ' 

— Te rog, e nevoie de tine acolo. Controlul misiunii, da? In 
cazul în care se întâmplă ceva. 

— Nu se mai poate întâmpla nimic rău de aici încolo, spuse 
Janson. Novak e pe mâini bune. 

— Două sute de kilometri în plin ocean, într-o barcă 
pneumatică - asta nu e o joacă, spuse Katsaris fără să cedeze. 

— Vrei să spui că sunt prea bătrân pentru o mică plimbare 
cu barca? 

Katsaris clătină din cap fără să zâmbească. 

— Te rog, Paul. Eu trebuie să fac asta. Părul său negru 
lucea în lumina răsăritului. 

— La naiba, nu! se răsti furios Janson. Nici un alt membru al 
echipei nu-şi va asuma un risc care îmi aparţine. Conversaţia 
a luat sfârşit. 

Era o chestiune de mândrie - ceva ce se putea numi 
bărbăţie sau onoare în lumea plină de umbre a operaţiunilor 

secrete. Katsaris înghiţi cu noduri şi făcu ceea ce i se 
ordonase, însă nu reuşi să alunge îngrijorarea ce i se citea pe 
faţă. 

Janson reduse turaţia motorului: carburantul se consumă 
mai eficient la viteză mai mică. Verifică apoi direcţia cu busola 
încastrată în cadranul ceasului. 

In trei sau patru ore avea să atingă coasta de sud-est a 
insulei Sri Lanka. Avea acolo un contact care îl putea sui într- 
un camion ca să-l ducă la Aeroportul Internaţional din 
Colombo, presupunând că locul nu căzuse iar în mâinile 
Tigrilor Tamili. Nu era soluţia ideală; era doar cea mai bună 
dintre alternativele disponibile. 

Privi cum micul elicopter turcoaz se ridică în aer, descriind 
o traiectorie ce aducea cu conturul unui zigurat, încercând să 
ajungă la altitudinea cea mai potrivită pentru a profita şi de 
curenţii de aer în lungul zbor până la Katchall. 

Cerul dimineţii era acum de un azuriu minunat, aproape 
asemănător culorii cu care era vopsit fuzelajul elicopterului şi 
Janson fu cuprins de un sentiment de calm şi eliberare în timp 
ce aparatul se ridica în văzduh. 

Işi permise un scurt moment de mândrie. Acţiunea era un 
adevărat triumf în condiţiile în care şansele iniţiale de reuşită 
păreau nule. 

Peter Novak era liber. Fanaticii sângeroşi fuseseră umiliţi şi 
rămăseseră fără preţiosul lor prizonier. Janson se lăsă pe 
spate în barcă şi privi aparatul care se înălţă şi mai mult, 
mişcările sale făcându-l să semene foarte bine cu o fiinţă vie, 
cu o insectă. 

Apropierea de coastele joase din Sri Lanka necesita oarece 
atenţie din partea sa; uneori în calea ambarcaţiunilor apăreau 
neaşteptate bancuri de nisip. Dar o dată ajuns la Colombo, 
putea lua un avion direct până la Bombay şi, de acolo, 
întoarcerea în Statele Unite era floare la ureche. Memorase 
numărul de telefon privat al Martei Lang şi acelaşi lucru făcuse 
şi Katsaris; puteau astfel să ia legătura cu ea oriunde s-ar afla. 
Deşi în mica ambarcaţiune nu avea mijloace de 
telecomunicaţii, Janson era liniştit fiindcă ştia că prietenul său 
îşi va asuma sarcina. În câteva minute Katsaris avea să-l 
anunţe pe adjunctul lui Novak despre succesul misiunii. Era un 

anunţ pe care Janson sperase să-l facă el, însă Katsaris avea la 
fel de mult dreptul la această cinste: se comportase absolut 
extraordinar şi contribuise hotărâtor la obţinerea acestui 
triumf. 

Având în vedere modul în care acţiona Frontul Libertatea, 
probabil că în momentul în care elicopterul B A609 va ateriza 
în Katchall va fi aşteptat de o adevărată flotilă aeriană. Janson 
continua să privească aparatul care urca magnific în înalturi. 

Şi deodată - nu! Nu putea fi adevărat, era desigur o iluzie 
optică! — Văzu scăpărarea, lumină intensă şi norul de fum al 
unei explozii în aer. O izbucnire albă pe cerul dimineţii, urmată 
imediat de o a doua străfulgerare, alb-gălbuie - combustibilul 
luase foc. Bucăţi din fuzelaj începură să cadă spre ocean. 

Nu! Oh, Hristoase, nu! 

Timp de câteva secunde foarte lungi, Janson rămase ca 
trăsnit. Inchise ochii, apoi îi deschise: visase oare? 

Una dintre cele două elice se învârtea leneş prin aer în 
căderea spre apă. 

Doamne, Dumnezeule! 

Era o catastrofă mai îngrozitoare decât tot ce i se 
întâmplase până acum. Simţi o strângere de inimă. Theo. 
Theo Katsaris, pe care îl putea considera fiul său. Bărbatul pe 
care-l iubea şi care îl iubea la rândul lui. „Lasă-mă pe mine să 
rămân”, îl implorase Theo şi el - din vanitate, din mânarie - îl 
refuzase. 

Mort. Ars dinaintea ochilor săi. 

Ca într-un caleidoscop îi trecură prin faţa ochilor şi chipurile 
celorlalţi. Taciturnul, mereu calmul Manuel Honwana. 
Andressen: loial, metodic, demn de încredere, puţin vorbăreţ - 
uşor de subestimat tocmai pentru că era atât de puţin 
interesat de persoana lui. Sean Hennessy, pe care îl eliberase 
din închisoarea din Anglia şi-i oferise în schimb o condamnare 
la moarte. Şi Donna Hedderman, americanca plină de intenţii 
bune, dar lipsită de noroc. 

Toţi aceştia dispăruseră. Muriseră din cauza lui. 

Şi Peter Novak. Cel mai mare umanist al secolului. Un uriaş 
printre semenii săi. Pacificatorul. Bărbatul care-i salvase odată 
viaţa. Obiectivul acestei misiuni. 

Mort. Ars la nouă sute de metri deasupra Oceanului Indian. 

Un triumf incredibil se transformase acum, la ivirea zorilor, 
într-un coşmar. 

De un lucru era sigur şi anume că nu putea fi vorba de un 
accident, de o problemă tehnică. Dovada o constituia faptul că 
auzise două explozii - dintre care prima precedase cu câteva 
secunde aprinderea combustibilului. Ceea ce se întâmplase 
fusese rezultatul unei acţiuni bine plănuite. Plănuite în aşa fel 
încât patru dintre cei mai buni bărbaţi pe care îi cunoscuse 
vreodată fuseseră omorâţi, împreună cu unul dintre cei mai 
buni oameni pe care îi cunoscuse vreodată cineva. 

Ce naiba se întâmplase? Cine ar fi putut să pună la cale aşa 
ceva? Când fusese pus în aplicare acest plan diabolic? 

Şi de ce? Pentru numele lui Dumnezeu, de ce? 

Janson se lăsă pe fundul ambarcaţiunii, paralizat de durere, 
de un sentiment de zădărnicie, de furie; o clipă, singur pe 
întinderea mării, avu senzaţia că se află într-o criptă, cu o 
greutate mare pe piept. Nu mai putea respira. | se părea că 
sângele care încerca să urce prin vene se coagulase. 
Suprafaţa zbuciumată a oceanului îl chema către ea, gata să-i 
ofere antidotul uitării veşnice. Era sfâşiat de durere şi cuprins 
de o spaimă pe care nu o mai simţise niciodată până atunci şi 
i-ar fi fost foarte uşor să pună capăt la toate astea. 

Dar asta nu era o opţiune. 

Şi-ar fi dat viaţa pentru oricare dintre ei. Ştia asta acum. 
Asta nu era însă o opţiune. Numai el supravieţuise. 

Şi într-un colţ al minţii sale, un mecanism ca de ceasornic 
începu să lucreze cu o furie rece. Se împotrivise unei armate 
de fanatici pentru a fi învins în final de ceva mult mai diabolic. 
Furia îi îngheţase sufletul. Emoţii ca supărarea şi durerea 
trebuia să facă acum loc unei emoţii mai puternice, unei sete 
absolute de dreptate şi această sete era acum ceea ce-l 
împiedica să cadă pradă celorlalte emoţii. Era singurul care 
rămăsese în viaţă - singurul care putea să descopere ce se 
întâmplase. 

Şi de ce. 


138 


PARTEA A DOUA 


9 
Washington, D. C. 


Prima directivă aici este păstrarea secretului, le spuse 
bărbatul de la Defense Inteligence Agency (Agenţia de 
Informaţii a Apărării) celor ce se aflau în încăpere. Cu 
sprâncenele sale groase, aproape negre, umerii largi şi braţele 
vânjoase, arăta că cineva care şi-a câştigat traiul muncind cu 
mâinile; în realitate, Douglas Albright era un bărbat foarte 
cerebral, obişnuit să mediteze şi să delibereze. Avea un 
doctorat în politici comparate şi o diplomă în fundamentele 
teoriei jocurilor. 

— Păstrarea secretului este prioritatea numărul unu, doi şi 
trei. Nu trebuie să existe nici o confuzie în această privinţă. 

O asemenea confuzie era foarte puţin probabilă şi chiar şi 
alegerea neobişnuită a locului unde se desfăşura această 
întâlnire anunţată în grabă respecta cu stricteţe regula 
păstrării secretului. Centrul Internaţional Meridian era situat 
pe Crescent Place, la foarte mică distanţă de locul unde 
Strada 16 urca pe Meridian Hill. O clădire frumoasă, construită 
în stilul acela neoclasic care reprezenta expresia arhitecturală 
a Washingtonului oficial, o clădire care nu atrăgea atenţia. 
Farmecul discret al construcţiei se datora în mare măsură 
statutului său curios de clădire care, fără a fi proprietatea 
guvernului federal - centrul trecea drept o instituție 
educaţională şi culturală nonprofit - servea aproape în 
întregime anumitor funcţii guvernamentale private. Clădirea 
avea o intrare principală elegantă din stejar sculptat; mult mai 
importantă însă era intrarea laterală, accesibilă de pe o 
străduţă privată, care le permitea demnitarilor să sosească şi 
să părăsească centrul fără a atrage atenţia. Deşi se afla la 
numai doi kilometri de Casă Albă, centrul oferea condiţii foarte 
bune pentru anumite întâlniri, în special interdepartamentale, 
care nu aveau nici o justificare oficială. Întâlnirile care se 

desfăşurau aici nu implicau documentele de evidenţă 
necesitate de măsurile de securitate la Casa Albă, la Old 
Executive Office Building (clădirea unde îşi desfăşoară 
activitatea vicepreşedintele), la Pentagon sau în oricare din 
sediile agenţiilor de informaţii. Aceste întâlniri puteau avea loc 
fără procese-verbale sau stenograme. Puteau avea loc fără ca, 
oficial, să se fi desfăşurat vreodată. 

Cei cinci bărbaţi cu chipuri grave care se aşezaseră în jurul 
micii mese de conferinţe lucrau în domenii similare şi cu toate 
acestea, având în vedere structura agenţiilor guvernamentale, 
în mod normal nu ar fi avut de ce să se întâlnească. Programul 
care îi reunise aici pe aceşti oameni nu era însă nici pe 
departe unul obişnuit şi era de asemenea foarte probabil că 
împrejurările cărora trebuia să le facă faţă acum cu toţii să 
reprezinte adevărate cataclisme. 

Spre deosebire de şefii departamentelor în care lucrau, 
bărbaţii aceştia nu fuseseră desemnaţi pe criterii politice; ei 
erau funcţionari pe viaţă, dedicați unor programe care 
depăşeau cu mult durata oricărei administrații. Cooperau şi se 
subordonau bărbaţilor şi femeilor care veneau şi plecau după 
cicluri cu durata de patru ani, însă orizontul responsabilităţilor 
lor, aşa cum le înțelegeau ei, se întindea mult mai departe. 

Vizavi de reprezentantul DIA se afla directorul adjunct de la 
Naţional Security Agency (Agenţia de Securitate Naţională), 
un bărbat cu o frunte înaltă şi netedă şi cu o faţă mică, cu 
trăsături fine. Se mândrise întotdeauna că reuşea să păstreze 
un aer calm şi detaşat, indiferent de circumstanţe. Aerul său 
calm dispăruse însă şi o dată cu el şi mândria. 

— Păstrarea secretului, da - natura directivei este clară, 
spuse el încet. Nu însă şi natura subiectului nostru. 

— Paul Elie Janson, spuse  subsecretarul de la 
Departamentul de Stat care, pe hârtie, era directorul Biroului 
de Informaţii şi Cercetări al departamentului. 

Vorbea acum după o lungă perioadă de tăcere. Un bărbat 
atletic, cu faţa netedă şi cu o claie de păr blond, căruia 
ochelarii grei cu ramă neagră îi dădeau un aer grav. 
Subsecretarul de stat era un supravieţuitor şi acest lucru era 
cunoscut de către toţi cei de faţă, care, din această cauză, 
erau foarte atenţi la felul în care se plasa faţă de diferite 

probleme. 

— Janson a fost unul de-al nostru, după cum bine ştiţi. 
Documentele pe care le-aţi primit în legătură cu el nu sunt 
prea coerente. Imi cer scuze pentru asta - este exact ceea ce 
am putut extrage din dosare în timpul scurt de care am 
dispus, în orice caz, cred că sunt suficiente pentru a vă face o 
idee generală. 

— Nu e decât una dintre afurisitele tale maşini de ucis, 
Derek, spuse Albright, uitându-se furios la subsecretarul de 
stat. 

In ciuda înaltei funcţii administrative ocupate de Albright, 
acesta îşi făurise cariera în domeniul analizei, nu în cel al 
operaţiunilor şi rămăsese un analist convins. Scepticismul 
adânc înrădăcinat pe care oameni ca el îl nutreau faţă de 
colegii lor de la operaţiuni era în mare măsură justificat. 

— Creați automatele astea fără suflet, le daţi drumul în 
lume şi apoi puneţi pe altcineva să curețe toată mizeria. Nu 
înţeleg deloc ce fel de joc joacă acest individ. 

Bărbatul de la Departamentul de Stat roşi de furie. 

— Te-ai gândit vreo clipă la posibilitatea ca cineva să se 
joace cu el? Concluziile pripite pot fi periculoase. Eu nu sunt 
convins că Janson este un trădător. 

— Problema este că nu putem fi siguri, zise după câteva 
clipe omul de la NSA, Sanford Hildreth. 

Se întoarse apoi către cel de lângă el, un specialist în 
calculatoare care, în tinereţe, câştigase o reputaţie de geniu al 
informaticii după ce reuşise să reproiecteze aproape de unul 
singur baza de date de la CIA. 

— Există informaţii care ne scapă, Kaz? 

Kazuo Onishi clătină din cap. Educat la Caltech, acesta 
crescuse în sudul Californiei şi păstrase un uşor accent care-l 
făcea să pară mai nonconformist decât era de fapt. 

— Tot ce pot să vă spun e că s-au înregistrat activităţi 
anormale, încercări potenţiale de spargere a sistemelor de 
securitate. Ceea ce n-am reuşit a fost să identific persoana 
care se ascunde în spatele acestor încercări. Cel puţin până 
acum. N 

— Să zicem că ai dreptate, Derek, continuă Hildreth. In 
cazul acesta mi se frânge inima pentru el, însă absolut nimic 

nu poate compromite acest program. Doug are dreptate - 
aceasta este prima directivă. Nu încape nici o discuţie. În caz 
contrar putem să ne luăm rămas-bun de la pax americana. 
Aproape că nici nu mai contează ce intenţii a avut. Acum nu 
ne interesează decât că individul acesta, Janson, habar n-are 
în ce s-a băgat. Hildreth duse la buze ceaşca de cafea şi sorbi 
din ea, sperând ca nimeni să nu-i observe tremurul mâinii în 
momentul în care o puse înapoi pe farfurioară. Şi nici nu va 
afla vreodată. Cuvintele sale erau mai mult o declaraţie decât 
o observaţie. 

— Sunt perfect de acord cu acest lucru, zise bărbatul de la 
Departamentul de Stat. A fost informată şi Charlolte? 
Charlotte Ainsley era consilierul preşedintelui pe probleme de 
securitate naţională şi principalul om de legătură cu Casa 
Albă. 

— O voi informa mai târziu, în cursul zilei, răspunse 
reprezentantul NSA. Vezi altă alternativă care se poate 
susţine? 

— In momentul de faţă? Janson s-a aventurat pe un teren 
nesigur. Nu avem ce face dacă s-a băgat în aşa ceva de 
bunăvoie. 

— Ar fi mai uşor dacă nu s-ar opune, spuse analistul de la 
DIA. 

— Sunt iarăşi de acord cu tine, zise Derek Collins. Insă după 
cum îl cunosc, se va opune fără îndoială. Se va opune din 
răsputeri. 

— In cazul acesta vor trebui luate măsuri extreme, spuse 
analistul. Dacă programul acesta e dat peste cap, dacă unu la 
sută din informaţii răsuflă, atunci nu numai noi vom fi distruşi, 
ci tot ceea ce oricare dintre noi am prețuit vreodată. Totul. 
Istoria va fi dată înapoi cu douăzeci de ani şi asta în varianta 
cea mai bună. Rezultatul mult mai probabil seamănă al naibii 
de mult cu un alt război mondial. Numai că de data asta nu 
noi vom câştiga. 

— Afurisitul, spuse directorul adjunct de la NSA, răsfoind 
dosarul lui Janson. S-a băgat în ceva mult peste puterile lui. 

Subsecretarul de stat îşi reprimă un tremur. 

— Din păcate, acelaşi lucru e valabil şi pentru noi, replică el 
mohorât. 

Atena 


Grecii aveau un cuvânt special pentru asta: nefos. Smogul - 
darul pe care civilizaţia occidentală îl făcuse leagănului unde 
se născuse. Prins ca într-o capcană de cercul de munţi, 
împiedicat să se ridice în atmosferă din cauza inversiunii 
curenților atmosferici, smogul producea aciditate în aer, 
grăbind distrugerea ruinelor antice şi iritând ochii şi plămânii 
celor patru milioane de locuitori ai oraşului. În zilele cele mai 
rele acoperea Atena ca un giulgiu de noxe. Aceasta era una 
din zilele rele. 

Janson zburase direct de la Bombay la Atena cu un avion, 
care aterizase la terminalul de est al Aeroportului Internaţional 
Ellinikon. Se simţea cuprins de un sentiment de neputinţă; 
umbla automat ca un zombi. Erai un tip cu o bucată de granit 
în locul în care ar fi trebuit să-ți fie inima. Ce bine ar fi fost să 
fie adevărat! 

O sunase de mai multe ori pe Marta Lang, fără nici un 
rezultat însă. li venea să înnebunească. Cu numărul pe care i-l 
dăduse ar fi trebuit s-o găsească oriunde s-ar fi aflat, cel puţin 
aşa-i spusese ea: suna direct la biroul ei, pe linia ei privată şi 
dacă nu ridica receptorul nici după al treilea semnal sonor 
legătura se transfera automat la telefonul ei mobil. Era vorba 
despre un număr la care aveau acces doar trei oameni, 
insistase ea. Şi cu toate astea el nu reuşise să obţină altceva 
decât sunetul electronic al unui telefon la care nu răspundea 
nimeni. Sunase la diferite sedii regionale ale Fundaţiei 
Libertatea, în New York, Amsterdam sau Bucureşti. Doamna 
Lang nu este disponibilă, îl informaseră de fiecare dată voci 
catifelate. Janson insistase. Era o urgenţă. Răspundea unui 
apel al doamnei Lang. Era un prieten personal. Era o problemă 
de o importanţă deosebită. Il privea pe Peter Novak însuşi. 
Incercase toate variantele, toate tacticile de abordare posibile, 
fără nici un rezultat. 

Mesajul dumneavoastră va fi transmis, i se spunea de 
fiecare dată într-o înşelătoare construcţie pasivă care revenea 
mereu. Însă aceşti subalterni nu puteau transmite adevăratul 

mesaj, cuvintele care să exprime înspăimântătorul adevăr. 
Pentru că ce le putea spune Janson? Că Peter Novak era mort? 
Cei cu care vorbise la Fundaţie nu păreau să fie la curent cu 
ceea ce se întâmplase şi Janson nu avea de gând să le dea el 
vestea. 

Mergând prin clădirea terminalului, auzea, difuzat prin 
sistemul acustic al aeroportului, omniprezentul hit al 
omniprezentei dive pop americane, coloana sonoră a 
omniprezentului film american de mare succes. Asta însemna 
să fii călător internaţional în zilele noastre: să fii condamnat la 
lipsa de varietate, să suporţi peste tot aceleaşi surogate 
culturale. 

Mesajul dumneavoastră va fi transmis. 

II făcea să-şi piardă cumpătul! Unde era această femeie? 
Fusese şi ea ucisă? Sau - posibilitatea îl izbi ca un tăiş peste 
ochi - făcea şi ea parte din acelaşi complot îngrozitor, 
imposibil de explicat? Fusese oare Novak ucis de un membru 
sau de mai mulţi membri ai propriei sale organizaţii? Nu putea 
să nu se gândească şi la această ipoteză, deşi ea avea o 
implicaţie teribilă: că el însuşi fusese un pion în conspirație. 
Că în loc să-l salveze pe omul care îi salvase viaţa cândva, el 
fusese un simplu instrument pentru distrugerea lui. Şi totuşi 
era o nebunie! Nu avea nici un sens. de ce să omori un om 
condamnat deja la moarte? 

Janson se instala într-unul din taxiurile aeroportului care 
avea să-l ducă până în cartierul Mets, în partea de sud-vest a 
Stadionului Olimpic. Il aştepta o sarcină foarte dificilă. Trebuia 
să-i spună Marinei Katsaris ce se întâmplase, trebuia să dea 
ochii cu soţia prietenului său şi perspectiva îl apăsa ca o 
stâncă pe piept. 

Aeroportul se găsea la o distanţă de aproape zece kilometri 
de centrul oraşului; înghesuit pe bancheta din spate, cu spaţiu 
insuficient pentru picioarele sale lungi, Janson privea obosit pe 
geam. Autostrada care lega zona suburbană Glyfada, în care 
se găsea aeroportul Ellinikon, de dealurile aglomerate pe care 
se revărsa Atena semăna cu o bandă rulantă plină cu maşini 
ale căror ţevi de eşapament îmbogăţeau continuu conţinutul 
în bioxid de sulf al smogului. 

Observă mica cifră „2” înscrisă într-una din ferestruicile 

aparatului de taxat şi privirea sa o întâlni pe cea a şoferului, 
un bărbat solid cu obrazul umbrit de o barbă incipientă, tipul 
de om despre care nu poţi spune niciodată că e bărbierit. 

— Ai pe cineva în portbagaj? întrebă Janson. 

— Cineva în portbagaj? repetă şoferul, amuzat. Se vedea că 
era mândru de engleză pe care o ştia. Ha! Nu era când am 
verificat ultima oară, mister! De ce întrebaţi aşa ceva? 

— Pentru că nu văd pe altcineva pe bancheta din spate. Aşa 
că încerc să înţeleg de ce ai potrivit aparatul de taxat pentru 
un tarif dublu. 

— A, vă rog să mă scuzaţi, zise şoferul după o clipă de 
tăcere, expresia zâmbitoare de pe faţă dispărându-i brusc. 

Reglă supărat aparatul de taxat, ceea ce avu ca efect nu 
numai trecerea la un tarif mai redus, dar şi pierderea 
drahmelor deja acumulate. 

Janson ridică din umeri. Era un vechi truc al şoferilor de taxi 
din Atena. Singurul lucru care conta acum pentru el era faptul 
că şoferul îndrăznise să-l păcălească fiindcă probabil arăta 
foarte obosit şi neatent. 

Din cauza aglomerației din Atena, ultimul kilometru al 
călătoriei fu parcurs într-un interval de timp mai mare decât 
cel necesar pentru ceilalţi nouă. Străzile din cartierul Mets se 
întindeau pe panta unui deal abrupt, iar casele, care datau de 
dinainte de război - înainte ca populaţia oraşului să crească 
atât de mult - aminteau de vremuri mai plăcute. Majoritatea 
clădirilor aveau pereţii de culoarea nisipului, acoperişuri cu 
olane şi ferestre cu obloane roşii. Zidurile caselor protejau 
curţi pline de ghivece cu plante din mijlocul cărora urcau scări 
exterioare în spirală care duceau la etaj. Casa familiei Katsaris 
se afla pe o stradă îngustă, lângă Voulgareos, la şase cvartale 
distanţă de Stadionul Olimpic. 

Janson lăsă şoferului 2500 de drahme, sună la soneria de la 
uşă şi aşteptă cu speranţa să nu-i deschidă nimeni. 

Uşa se deschise însă după numai câteva secunde şi în faţa 
lui îşi făcu apariţia Marina, exact aşa cum şi-o amintea - ba 
chiar şi mai frumoasă parcă. Janson fu izbit de frumuseţea 
chipului ei, de pomeţii înalţi, de culoarea aurie a pielii, de ochii 
ei căprui şi pătrunzători, de părul negru drept şi mătăsos. 

Rotunjimea pântecelui ei de-abia se vedea, o simplă curbă 

voluptuoasă ce se ghicea pe sub rochia largă de mătase. 

— Paul! exclamă ea încântată. 

Incântarea se evaporă însă când văzu expresia lui Janson; 
obrajii ei îşi pierdură brusc culoarea. 

— Nu, spuse ea cu o voce pierdută. 

Janson nu răspunse, însă faţa lui obosită spunea totul. 

— Nu, şopti Marina. 

Incepu să tremure şi faţa i se schimonosi de durere, apoi de 
mânie. El o urmă înăuntru şi femeia se întoarse şi îl plesni 
peste faţă. Îl lovi din nou şi din nou, cu mişcări disperate, de 
parcă ar fi vrut să alunge un adevăr care distrugea lumea în 
care trăia. 

Loviturile erau dureroase, poate nu tot atât cât durerea şi 
disperarea ce se aflau în spatele lor. intr-un târziu, Janson o 
prinse de încheieturi. 

— Marina, spuse el cu o voce înecată de durere. Te rog, 
Marina. Ea se holba la el ca şi cum ar fi putut ca prin puterea 
voinţei să-l facă să dispară şi, o dată cu el, să dispară şi 
vestea îngrozitoare pe care o adusese. 

_ — Marina, nu am cuvinte să-ţi spun cât de rău îmi pare. 
intotdeauna în astfel de momente trebuia să apeleze la clişee, 
însă cuvintele, deşi formale, exprimau adevărul. 

Inchise ochii strâns, căutând cuvinte de consolare. 

— Theo a fost un erou până la sfârşit. 

Cuvintele sunau fals chiar în clipa în care le rostea, pentru 
că durerea pe care Marina şi el o împărtăşeau era mult mai 
presus de vorbe. 

— Nu a mai fost nimeni ca el. Şi ceea ce făcea el... 

— Mpa! Thee mou. Se smulse de lângă el şi alergă în 
balconul care se deschidea deasupra micii curţi interioare. Nu 
înţelegi? Nu îmi mai pasă de toate astea. Nu mă mai 
interesează poveştile astea de eroism cu agenţi, jocurile astea 
de-a cowboys şi indienii. Nu mai înseamnă nimic pentru mine! 

— Nu a fost întotdeauna aşa. 

— Nu, zise ea. Pentru că odată jucam şi eu jocul ăsta... 

— Dumnezeule, ce ai făcut tu la Bosfor a fost extraordinar. 

Operaţiunea respectivă se desfăşurase în urmă cu şase ani, 
la scurtă vreme după ce Marina îşi dăduse demisia din 
serviciile de informaţii ale ţării sale. Un transport de arme în 

drum către grupul terorist „17 Noiembrie” fusese capturat de 
către autorităţi, cel puţin aşa ştiau cei care comercializaseră 
armamentul. 

— Cunosc profesionişti din domeniul informaţiilor care încă 
se mai minunează când îşi amintesc de ispravă asta. 

— Şi imediat după aceea ajungi să te întrebi: a avut vreun 
rost? 

— A salvat vieţi omeneşti. 

— Oare? Un transport de armament uşor capturat. Ca să fie 
imediat înlocuit de altul, transportat pe altă rută. Cred că ajută 
la menţinerea preţurilor, la bunăstarea furnizorilor. 

— Theo nu vedea aşa lucrurile, zise Janson încet. 

— Theo nu a reuşit niciodată să vadă lucrurile aşa, ai 
dreptate. Şi nu va reuşi nici de acum încolo. Vocea ei începu 
să tremure. 

— Mă acuzi pe mine. 

— Mă învinovăţesc pe mine. 

— Nu, Marina. 

— Eu am fost cea care l-a lăsat să plece. Dacă insistăm, nu 
ar fi plecat. Nu crezi? Insă nu am insistat. Fiindcă chiar dacă 
rămânea acasă de data asta, ar fi fost un alt apel şi apoi un 
altul şi aşa mai departe. Şi a nu se duce, a nu se mai duce - 
asta l-ar fi ucis. Theo era foarte bun în ceea ce făcea. Ştiu 
asta, Paul. Şi asta îl făcea să se simtă foarte mândru de sine. 
Cum aş fi putut să-i răpesc această satisfacţie? 

— Fiecare dintre noi îşi alege drumul. 

— Şi cum l-aş fi putut învăţa că poate fi bun şi la altceva? 
Că era un om foarte bun. Că urma să fie un tată deosebit. 

— A fost un prieten deosebit. 

— Pentru tine a fost, într-adevăr, zise Marina. Tu ai fost 
pentru el? 

— Nu ştiu. 

— Te iubea, Paul. De asta a venit. 

— Ştiu, spuse Janson abia şoptit. Am înţeles. 

— Tu însemnai foarte mult pentru el. Janson rămase tăcut 
câteva clipe. 

— Imi pare rău, Marina. 

— Tu ne-ai făcut cunoştinţă. Şi acum tot tu ne-ai despărţit, 
în singurul mod în care ne-am fi putut despărţi vreodată. 

Ochii întunecaţi ai Marinei îl priveau implorând şi, deodată, 
în interiorul ei se rupse un zăgaz. lzbucni în hohote sălbatice şi 
nestăpânite. Se aşezase pe un scaun negru lăcuit, înconjurată 
de simbolurile domestice pe care ea şi Theo le cumpăraseră 
împreună: covorul ţesut, podeaua din lemn deschis la culoare, 
de curând refăcută, casa plăcută unde ea şi soţul ei 
încercaseră să-şi clădească o viaţă, casa pe care o pregătiseră 
împreună să primească o nouă viaţă. Janson se gândea că 
insula aceea răvăşită de război din Oceanul Indian reuşise să 
le răpească atât lui cât şi lui Theo dreptul de a avea un copil. 

— Eu nu am vrut ca el să plece, spuse Marina. N-am vrut 
niciodată să-l las să plece. 

Era roşie la faţă şi când deschise gura avea un fir de salivă 
între buzele umflate. Furia o susţinuse până atunci şi când 
pierise furia, dispăruse şi stăpânirea de sine. 

— Ştiu, Marina, zise Janson cu ochii umezi. Văzând-o că era 
pe punctul de a se prăbuşi, o cuprinse în braţe şi o îmbrăţişa 
strâns. Marină. li şopti numele ca într-o rugăciune. Imaginea 
care intra pe fereastra camerei era absurd de însorită, iar 
vacarmul claxoanelor şoferilor nervoşi avea efectul unui 
balsam, zgomotul obişnuit al unei după-amieze urbane. O 
mare de navetişti care se grăbeau spre familiile lor: bărbaţi, 
femei, fii, fiice - geometria vieţii domestice. 

Atunci când Marina ridică din nou ochii spre el, îl privi 
printr-o perdea de lacrimi. 

— A reuşit să salveze pe cineva? Spune-mi că moartea lui 
n-a fost în zadar. Spune-mi că a salvat o viaţă. Spune-mi, 
Paul! 

Janson se lăsă să cadă pe un scaun cu spătarul din nuiele 
împletite. 

— Spune-mi ce s-a întâmplat, îl rugă Marina, de parcă 
cunoaşterea detaliilor aventurii ar fi putut-o ajuta să-şi 
recapete echilibrul. 

Trecu mai bine de un minut până ce Janson reuşi să-şi 
redobândească cumpătul şi fu în stare să-i povestească ce se 
întâmplase. La urma urmei, de asta şi venise. Era singurul 
care ştia cum murise Theo. Marina voia să afle, avea nevoie 
să afle şi el putea să-i spună. Insă, chiar în timp ce vorbea, îşi 
dădu seama cât de puţine explicaţii putea el să ofere de fapt. 

Erau atâtea lucruri pe care nu le cunoştea. Atâtea întrebări la 
care nu avea răspuns. Ştia doar că va afla răspunsul la acele 
întrebări sau va muri încercând să-l afle. 


Hotelul Spyrios, aflat la câteva cvartale depărtare de Piaţa 
Syntagma, era construit în stilul insipid caracteristic staţiunilor 
de vacanţă internaţionale; lifturile erau decorate cu travertin, 
uşile acoperite cu furnir de mahon, iar mobilierul era ales în 
aşa fel încât să arate bine în broşuri, dar fără a oferi confortul 
necesar. 

Camera dumneavoastră va fi gata în cinci minute, îi spuse 
amabil bărbatul de la recepţie. Luaţi loc în hol şi veţi fi preluat 
imediat. Cinci minute, nu mai mult. 

Cele cinci minute, măsurate după timpul atenian, se făcură 
zece, însă într-un târziu Janson primi cartela-cheie şi o porni 
către etajul nouă. Ritualul era aproape un automatism: 
introduse cartela în fantă, aşteptă până ce dioda verde începu 
să clipească, întoarse mânerul şi împinse uşa. 

Se simţea apăsat de o mare greutate şi nu doar din cauza 
bagajului. Îl dureau umerii şi omoplaţii. Întâlnirea cu Marina 
fusese dureroasă, aşa cum se şi aşteptase. Intre ei se stabilise 
o legătură emoţională datorată pierderii pe care o suferiseră 
amândoi, însă aceasta durase foarte puţin: pierderea avusese 
loc din cauza lui, nu avea cum să scape de coşmarul acesta şi 
durerea, separată, se dubla în intensitate. Cum ar putea să 
înţeleagă vreodată Marina cât de distrus se simţea, cât de 
traumatizat de sentimentul de vinovăţie care îl copleşea? 

Remarcă în încăpere un vag miros de transpiraţie, sugerând 
că cei care făcuseră curăţenie părăsiseră camera doar cu 
câteva minute înainte. Şi perdelele erau trase într-un moment 
al zilei când ar fi trebuit să fie date la o parte. În starea de 
amorţire în care se afla, Janson nu mai reuşea să facă 
legăturile pe care era antrenat să le facă. Durerea se 
interpusese între el şi lumea înconjurătoare ca o cortină. 

Numai după ce ochii săi se obişnuiră cu penumbra din 
cameră reuşi să-l distingă pe bărbatul aşezat într-un fotoliu 
tapiţat, cu spatele la fereastră. 

intinse mâna imediat spre o armă pe care nu o avea. 

— A trecut multă vreme de când n-am mai băut împreună, 

Paul, zise bărbatul aşezat în fotoliu. 

Janson recunoscu vocea catifelată, mieroasă şi cultivată, 
care vorbea engleza cu un uşor accent. Nikos Andros. 

li veniră în minte tot felul de amintiri, foarte puţine dintre 
ele plăcute. 

— Mă simt jignit că eşti în Atena şi că nu m-ai anunţat şi pe 
mine, continuă Andros ridicându-se în picioare şi făcând câţiva 
paşi spre el. Credeam că suntem prieteni. Credeam că mă 
număr printre cei cu care îţi face plăcere să bei un pahar de 
ouzo. Să ciocnim în amintirea vremurilor trecute, prietene. 
Nu? 

Obrajii ciupiţi de vărsat, ochii mici şi ageri: Nikos Andros 
aparţinea unei alte ere din viaţa lui Janson, unui compartiment 
temporal pe care îl sigilase atunci când părăsise Operațiunile 
Consulare. 

— Nu mă interesează cum ai intrat aici - singura întrebare 
pe care vreau să ţi-o pun este cum preferi să pleci, răspunse 
Janson, care nu avea chef de nici o discuţie. Cea mai rapidă 
cale ar fi peste balcon, direct nouă etaje în jos. 

— Aşa se vorbeşte cu un prieten? 

Andros îşi purta părul negru tuns foarte scurt; hainele sale 
erau ca de obicei foarte scumpe, proaspăt călcate, rafinate: 
blazerul negru era din caşmir, cămaşa albastru închis era din 
mătase, pantofii din piele moale de vițel. Janson privi către 
unghia lungă de la degetul mic al lui Andros, un obicei 
narcisist al anumitor atenieni care indica disprețul faţă de 
munca fizică. 

— Prieten? Am făcut afaceri împreună, Nikos. Însă asta a 
fost odată. Mă îndoiesc că ai de vânzare ceva care ar putea să 
mă intereseze. 

— Nu ai timp pentru „prezentare şi vânzare”? Înseamnă că 
trebuie să fii foarte grăbit. Nu contează. Mă aflu aici într-o 
acţiune caritabilă. Nu am venit să-ţi vând informaţii. Mă aflu 
aici ca să-ţi dau informaţii. Absolut gratuit. 

Nikos Andros era cunoscut în Grecia drept un apărător al 
tezaurului naţional. Curator la Muzeul Arheologic din Pireu, 
cruciat al programelor de protejare a moştenirii culturale, 
cerând regulat ca Frizele Panthenonului să se întoarcă în ţara 
de unde fuseseră furate, Andros era frecvent citat în cazurile 

de repatriere. Locuia într-o vilă în stil neoclasic în suburbia 
ateniană plină de verdeață numită Kifissia, pe pantele 
domoale ale Muntelui Pendeli şi reprezenta o figură pitorească 
în cercurile ateniene de elită. Cunoştinţele şi erudiţia sa în 
domeniul arheologiei clasice făceau din el un oaspete mult 
dorit în saloanele celor bogaţi şi puternici din întreaga Europă. 
Pentru că trăia foarte bine şi pentru că făcea deseori referiri 
indirecte la banii familiei, Andros profita de respectul pe care 
grecii îl aveau faţă de anthropos kales anairophes, oamenii de 
familie bună. 

Janson ştia însă că dichisitul curator era fiul proprietarului 
unui mic magazin din Salonic. Ştia de asemenea că statutul 
social pe care Andros îl câştigase atât de greu fusese de o 
importanţă crucială pentru cariera sa secretă de vânzător de 
informaţii în timpul războiului rece. Fuseseră vremuri în care 
sectorul din Atena reprezentase un centru al reţelelor conduse 
atât de CIA, cât şi de KGB, în care oamenii valoroşi pentru una 
sau alta dintre părţi erau deseori răpiți şi transferați prin 
Strâmtoarea Bosfor, vremuri în care acţiuni complexe ce 
implicau ţările vecine din Asia Mică erau lansate din peninsula 
greacă. Andros fusese complet detaşat de jocul 
superputerilor; nu fusese nici înclinat să favorizeze o parte sau 
alta mai mult decât un broker dispus să favorizeze un client 
sau altul. 

— Dacă ai ceva de spus, zise Janson, zi-o repede şi ieşi 
dracului de aici. 

— Mă dezamăgeşti, replică Andros. Te-am considerat 
întotdeauna drept un bărbat sofisticat, cu multă experienţă, 
de familie bună. Te-am respectat întotdeauna. Tranzacţiile pe 
care le-am încheiat cu tine au fost mult mai plăcute decât cele 
încheiate cu alţii. 

Dar în amintirea lui Janson aceste tranzacţii fuseseră oribile. 
Lucrurile erau destul de simple cu cei care înțelegeau 
valoarea banilor şi se mulţumeau cu un schimb direct. Andros 
simţea însă nevoia să fie flatat şi linguşit, nu numai plătit pur 
şi simplu. Janson îşi aducea aminte foarte bine cum îl 
înnebunea cu neîncetatele lui pretenţii în legătură cu 
varietățile rare de ouzo. Erau apoi prostituatele lui, femeile 
acelea tinere sau uneori bărbaţii aceia tineri care îl însoțeau în 

cele mai nepotrivite ocazii. Atâta vreme cât el se simţea bine 
nu-i păsa că punea în pericol securitatea celorlalţi sau 
integritatea reţelelor cu care intra în contact. 

Nikos Andros era pur şi simplu un profitor care se 
îmbogăţise pe seama războiului rece. Janson nutrea un 
profund dispreţ faţă de asemenea indivizi şi vremea aceea, 
când nu-şi putea permite să afişeze acest dispreţ fiindcă ar fi 
putut avea nevoie de serviciile lor, trecuse de mult. 

— Cine te-a trimis aici? întrebă Janson. 

— O, Doamne, spuse Andros. Acum te porţi exact ca un 
koinos eglimatias, ca un huligan - un pericol atât pentru tine 
însuţi, cât şi pentru ceilalţi. Să ştii că cei care te cunosc se 
împart în două categorii: cei care cred că te-ai schimbat faţă 
de felul în care erai în Vietnam şi cei care ştiu foarte bine că 
nu te-ai schimbat deloc. 

Janson devenise vizibil nervos. 

— Habar n-ai despre ce vorbeşti. Se înroşise la faţă. 

— Nu am habar? Ţi-ai făcut destui inamici în perioada 
aceea, unii dintre ei urmând acum cariere asemănătoare cu a 
ta. Sunt unii cărora le vine foarte greu să te ierte. In călătoriile 
mele am întâlnit eu însumi pe câte unul care, după o sticlă- 
două de ouzo, admite că te consideră un monstru. Se spune 
că ai depus o mărturie pe baza căreia fostul tău comandant a 
fost executat pentru crime de război - şi asta în ciuda faptului 
că ceea ce tu însuţi ai făcut era la fel, dacă nu cumva chiar 
mai rău. Ce simţ curios al dreptăţii ai tu, îndreptat întotdeauna 
în afară, că tunurile unei fortărețe! 

Janson făcu un pas spre el, îi puse o mână în piept şi-l izbi 
cu putere de perete. Furia pusese stăpânire pe el, însă reuşi 
să se potolească printr-un exerciţiu de voinţă. Trebuia să se 
concentreze. 

— Ce vrei să-mi spui, Andros? 

Prin ochii lui Andros trecu o sclipire de ură şi Janson îşi dădu 
seama, pentru prima oară, că disprețul era reciproc. 

— Foştii tăi patroni vor să te vadă. 

— Cine spune asta? 

— Acesta este mesajul pe care am fost rugat să ţi-l 
transmit. Doreau să-ţi spun că vor să vorbească cu tine. Că 
vor să te întorci în sistem. 

Întoarcerea în sistem: un termen eufemistic, a cărui 
semnificaţie Andros o putea aprecia la fel de bine ca oricine 
altcineva. Intoarcere în sistem - asta însemna să se prezinte 
la un sediu din Statele Unite, să fie supus analizelor, 
interogatoriilor şi oricăror forme de investigare considerate 
necesare. 

— Vorbeşti prostii. Dacă şefii de la Operaţiuni Consulare ar 
fi vrut ca eu să revin în sistem, în nici un caz nu ar fi 
încredinţat mesajul unui psihopat răsfăţat ca tine. Tu eşti un 
individ gata să lucreze pentru oricine. Aş vrea să ştiu cine este 
adevăratul tău patron astăzi, mesageriile. 

— „Mesager”, da? 

— Asta ai fost dintotdeauna. 

Andros zâmbi şi în jurul ochilor lui se formă o reţea de 
riduri. 

—  Cunoşti povestea care stă la originea cuvântului 
maraton? |n secolul al cincilea înainte de Hristos, perşii au 
lansat o invazie, debarcând aproape de oraşul de coastă cu 
acest nume, Marathon. Un mesager, Phidippides, a primit 
sarcina să alerge până la Atena şi să anunţe trupele. Armata 
ateniană, deşi în inferioritate numerică de unu la patru, a 
lansat o contraofensivă surpriză şi ceea ce părea la început 
drept o sinucidere s-a transformat într-o victorie uimitoare. Mii 
de perşi au rămas morţi pe câmpul de bătaie. Restul s-au 
îmbarcat pe corăbii, încercând să atace direct Atena. Era din 
nou necesar să se transmită un mesaj secret la Atena, ca să 
anunţe victoria şi atacul iminent de pe mare. Incă o dată 
misiunea a fost încredințată  mesagerului Phidippides. 
Gândeşte-te, acesta fusese toată dimineaţa pe câmpul de 
luptă, echipat cu o armură grea. Nu conta. A alergat cât de 
repede a putut, patruzeci şi doi de kilometri, a predat mesajul 
şi apoi s-a prăbuşit mort. E ăsta un fel de tradiţie - a 
mesagerului grec. 

— Atacuri-surpriză şi mesaje secrete - înţeleg de ce îţi place 
aşa de mult povestea asta. Insă nu mi-ai răspuns la întrebare, 
Andros. De ce tu? 

— Pentru că, prietene, s-a întâmplat pur şi simplu să mă 
aflu prin preajmă. Andros zâmbi din nou. Mi-ar plăcea să cred 
că acelaşi lucru a răspuns şi mesagerul din antichitate înainte 

de a se prăbuşi. Nu, Janson, ai înţeles greşit. În cazul de faţă, 
mesajul aparţine celui care îl poate localiza pe destinatar. Mii 
de porumbei călători au fost trimişi - însă numai acesta a 
reuşit să ajungă. Se pare că în momentul în care foştii tăi 
colegi au aflat că ai sosit în această ţară, îţi pierduseră deja 
urma. Aşa că au apelat la mine, cu reţeaua mea de 
cunoştinţe. Eu cunosc pe câte cineva în aproape fiecare hotel, 
tavernă, kapheneion sau ouzeri din partea asta a oraşului. Las 
vorbă şi o primesc înapoi. Crezi că există vreun ataşat 
american care să lucreze la fel de repede? 

Andros îşi dezveli dinţii regulaţi şi ascuţiţi, aproape de 
felină. 

— Dacă aş fi în locul tău, însă, mi-ar păsa mai puţin de 
cântăreţ şi mult mai mult de cântec. Vezi tu, ei sunt 
nerăbdători să vorbească cu tine fiindcă au nevoie să le 
explici anumite probleme. 

— Ce probleme? 

Andros oftă din greu, făcând un gest teatral. 

— Au apărut semne de întrebare în legătură cu activităţile 
tale de dată recentă, semne de întrebare care necesită 
lămuriri urgente. Ridică din umeri. Uite ce e, eu nu ştiu nimic 
despre chestiunile astea. Eu nu fac altceva decât să repet 
replicile care mi-au fost încredințate, exact ca un îmbătrânit 
din acele epitheorisi sau telenovele ale noastre. 

Janson începu să râdă dispreţuitor. 

— Minţi. 

— Eşti mojic. 

— In nici un caz foştii mei şefi nu ti-ar fi încredinţat ţie 
această sarcină. 

— Pentru că sunt un ou/heteros? Un nonpartizan? Da, dar, 
ca şi tine, m-am schimbat. Sunt acum un om nou. 

— Tu, om nou? pufni Janson. Nu eşti nici nou şi nici măcar 
om. 

Andros se îmbăţoşă brusc. 

— Foştii tăi patroni... sunt actualii mei şefi. 

— O nouă minciună. 

— Nu e o minciună. Noi, grecii, suntem oameni ai agora, ai 
pieţei. Insă nu poţi avea piaţă fără competiţie. Piaţă liberă, 
competiţie - ei? Chestiile astea pe care le laudă atât de mult 

oamenii voştri politici. Lumea s-a schimbat foarte mult în 
ultimii zece ani. Pe vremuri competiţia era acerbă. Acum toată 
agora este a voastră. Aţi pus stăpânire pe piaţă şi mai ziceţi 
că e liberă. 

Andros lăsă capul în jos. 

— Ce să facă deci un biet om ca mine? Când foştii mei 
clienţi din Est îşi deschid portofelele, din ele nu mai ies acum 
decât moliile. Principala problemă a serviciilor lor de informaţii 
este acum dacă vor avea destulă păcură pentru a încălzi 
Moscova la iarnă. Eu reprezint pentru ei un lux pe care nu şi-l 
mai pot permite. 

— Există destui duri în KGB care să-ţi aprecieze încă 
serviciile. 

— Ce folos că există durii ăştia dacă nu au valută? Vine o 
vreme când trebuie să te hotărăşti de care parte eşti, nu? Imi 
aduc aminte că mi-ai spus asta de multe ori. Am ales partea 
cu - care e expresia aia drăguță americană? Cu verzişori. 

— Asta a fost dintotdeauna partea ta. Ai fost mereu loial 
numai şi numai banilor. 

— Mă doare că îmi vorbeşti astfel. Andros ridică din 
sprâncene. Mă faci să mă simt foarte ieftin. 

— In ce joc te-ai băgat, Andros? Incerci acum să convingi 
lumea că eşti în slujba serviciilor de informaţii americane? 

Ochii grecului se umplură de furie şi de neîncredere. 

— Crezi că aş fi în stare să spun prietenilor mei că sunt în 
slujba acestei superputeri? iți imaginezi că un grec ar putea să 
se laude cu aşa ceva? 

— De ce nu? Asta te-ar face să te simţi important, ca un 
adevărat jucător... 

— Nu, Paul. M-ar face să mă simt ca un Americanfilos, o 
marionetă a Unchiului Sam. 

— Şi ce-i aşa rău în asta? Andros clătină din cap cu regret. 

— Nu mă aşteptam la o asemenea întrebare de la cineva 
atât de umblat prin lume ca tine. Grecii nu urăsc America 
pentru ce face ea. O urăsc pentru ceea ce este. Unchiul Sam 
este detestat aici. Dar probabil că n-ar trebui să fiu atât de 
surprins de inocenţa ta. Voi, americanii, n-aţi fost în stare 
niciodată să înţelegeţi antiamericanismul. Doriţi atât de mult 
să fiţi iubiţi încât nu reuşiţi să înţelegeţi de ce există atât de 

puţină dragoste faţă de voi. De ce nu vă întrebaţi de ce e 
America atât de urâtă sau asta e ceva peste puterile voastre? 
Un om poartă bocanci şi se întreabă de ce furnicile de sub 
tălpile lui se tem de el şi-l urăsc atât de mult din moment ce el 
nu are sentimentele astea faţă de ele! 

Janson tăcu câteva clipe. Dacă Andros cimentase o relaţie 
cu serviciile de informaţii americane, era sigur că nu făcuse 
acest lucru dezinteresat. Insă ce altceva mai era adevărat? 

— In orice caz, continuă Andros, le-am explicat vechilor tăi 
colegi că între noi doi au fost relaţii cordiale. O încredere şi o 
afecţiune stabilite după mulţi ani. 

Era din nou acel Andros pe care-l ştia atât de bine: 
superficial, gata oricând să mintă, să promită fără acoperire. 
Janson şi-l putea imagina foarte bine: în momentul în care 
auzise că trebuia stabilit un contact, probabil că hotărâse 
imediat că era o slujbă ce i se potrivea. Cuvintele venite din 
partea unui prieten de încredere, îi spusese el fără îndoială 
ofițerului de legătură de la Operațiunile Consulare, sunt 
primite întotdeauna cu mai puţină suspiciune. 

Janson se uită ţintă la grecul din faţa sa şi se simţi cuprins 
de o stare de tensiune. 

Ei vor să te întorci în sistem. 

Dar de ce? Asemenea cuvinte nu erau folosite cu mare 
uşurinţă de foştii săi şefi. Nu erau cuvinte pe care cineva să le 
poată ignora fără consecinţe. 

— Există ceva ce tu nu-mi spui, încercă Janson să-l aţâţe. 

— Ţi-am spus ceea ce am fost instruit să-ţi spun, replică 
Andros. 

— Mi-ai spus ce mi-ai spus. Acum spune-mi ce nu mi-ai 
spus. 

Andros ridică din umeri. 

— Aud parcă ceva. 

— Ce auzi? 

Andros clătină din cap. 

— Eu nu lucrez pentru tine. Nu plăteşti, nu primeşti nimic. 

— Ticălosule! explodă Janson. Spune-mi ce ştii sau... 

— Sau ce? Ce-ai să-mi faci - să mă împuşti? Să laşi camera 
de hotel plină de sângele unui om aflat în slujba Americii? Asta 
chiar că ar lămuri situaţia. 

Janson se uită câteva clipe la el fără să scoată o vorbă. 

— Nu te-aş împuşca niciodată, Nikos. Insă e foarte posibil 
ca unul dintre agenţii noilor tăi patroni să facă acest lucru. 
După ce vor afla despre legăturile tale cu Noemvri. 

Faptul că se referise la faimoasa grupare „17 Noiembrie”, 
celula teroristă căutată de multă vreme de serviciile de 
informaţii americane, provocă o reacţie imediată. 

— Nu există o asemenea legătură! sări Andros. 

— Spune-le şi lor atunci. Te vor crede cu siguranţă. 

— Mă aduci la exasperare. Nu e decât o invenţie ordinară. 
Nu e nici un secret că m-am opus regimului coloneilor, dar 
legături cu teroriştii? E absurd. O calomnie. 

— Da. Ceva ca un zâmbet apăru pe buzele lui Janson. 
Andros începu să se foiască. 

— Oricum, nu o să te creadă pe tine. 

— Numai că informaţia n-o să vină de la mine. Nu crezi că 
încă sunt în stare să înşel sistemul? Am lucrat ani de zile în 
contrainformaţii - ştiu perfect cum să plantez o informaţie în 
aşa fel încât să nu se descopere niciodată că a plecat de la 
mine şi să devină din ce în ce mai credibilă cu cât se 
îndepărtează mai mult de sursă. 

— Cred că vorbeşti prostii. 

— Un parlamentar grec se confesează unui coleg care, fără 
ca primul să ştie, se află în slujba celor de la CIA. Informaţia 
ajunge în final într-un MemCon, memorandum de convorbire, 
completat de şeful staţiei locale. Care, întâmplător, n-a uitat 
că teroriştii din „17 Noiembrie” l-au asasinat pe unul dintre 
predecesorii săi. Evaluarea raportului: foarte credibilă. În 
dreptul numelui tău e trecut cu cerneală un semn de 
întrebare. Cei care te plătesc se află acum în faţa unei dileme 
neplăcute. Posibilitatea ca un asociat al organizaţiei Dhekaefta 
Noemvri să fi primit fonduri americane ar putea crea un 
adevărat scandal în comunitatea serviciilor de informaţii. Un 
sfârşit de carieră pentru toţi cei implicaţi. In cazul în care ai fi 
ofiţerul care se ocupă de caz, ai putea ordona o investigaţie. 
Insă e asta o investigaţie pe care chiar vrei s-o rişti? Pentru că, 
dacă rezultatul e pozitiv, ofiţerii de informaţii implicaţi ar 
trebui să-şi taie gâtul. Ar rezulta un document intern în care s- 
ar arăta că dolarii obţinuţi din taxele plătite de cetăţenii 

americani au îngroşat buzunarele unui terorist antiamerican. 
Aşa că, ce alternativă ai? 

Janson îl privise fix pe Andros tot timpul cât vorbise. 

— Care ar fi calea cea mai sigură? Un accident? Foarte 
posibil ca una dintre târfele alea pe care le aduci acasă să 
aibă nu ştiu ce fel de jucărie şi a doua zi dimineaţă nu te mai 
ridici din pat. „Curator doborât de un atac de cord” - cam aşa 
vor suna titlurile ziarelor şi toată lumea va răsufla uşurată. 
Sau ar putea să arate ca şi cum ai fi fost victima unei crime pe 
stradă, un furt banal care a degenerat. 

— E ridicol! spuse Andros fără prea multă convingere. 

— Pe de altă parte, e posibil să se ia decizia să fii tăiat de 
pe listă, şterse toate urmele că ai fost plătit şi lăsat singur. de 
fapt, asta este perfect posibil. 

Un moment de tăcere. 

— Eşti gata să rişti? 

Andros strânse din dinţi câteva clipe, în timp ce pe frunte îi 
zvâcnea vizibil o venă. 

— Se spune că vor să afle de ce ai şaisprezece milioane de 
dolari în contul tău din Insulele Cayman. Banca Mont Verde. 
Şaisprezece milioane de dolari care nu se aflau acolo cu 
câteva zile în urmă. 

— Alte minciuni de-ale tale! mârâi Janson. 

— Nu! protestă Andros rugător şi spaimă din ochii lui era 
reală. Adevărat sau fals, asta e ceea ce cred ei. Şi astanue 
minciună. 

Janson respiră adânc de câteva ori, apoi se uită crunt la 
Andros. i 

— leşi afară de aici, spuse el. Imi faci greață. 

Fără să mai spună o vorbă, Andros o şterse din hotelul lui 
Janson, tulburat, desigur, de ceea ce fusese forțat să 
dezvăluie. Foarte posibil că înțelesese că Janson îl alungase 
pentru binele lui, în eventualitatea că furia din ce în ce mai 
mare a fostului agent ar fi răbufnit. 

Rămas singur în cameră, pe Janson îl năpădiră tot felul de 
gânduri. Nu avea sens. Andros era fără îndoială un mincinos 
de profesie, însă acest mesaj - acuzaţia că ar avea o avere 
secretă pusă deoparte - reprezenta altceva. Uluitoare era 
referirea la contul din Insulele Cayman; Janson avea într- 

adevăr un asemenea cont la Banca Mont Verde, însă păstrase 
întotdeauna secretă existenţa acestuia. Nu se afla nicăieri 
vreo înregistrare oficială a acestui cont - nici o dovadă 
accesibilă. Ce explicaţie putea avea această referire la un cont 
de a cărui existenţă ar fi trebuit să ştie numai el? 

Care era adevărata misiune a lui Nikos Andros? 

Janson porni PDA-ul de bandă triplă şi introduse numărul 
care-i asigura o conexiune prin intermediul Internetului cu 
banca sa din Insulele Cayman. Semnalele aveau să fie dublu 
codate cu ajutorul unui şir de numere aleatoare generat de 
dispozitivul electronic din mâna lui Janson şi care nu avea să 
mai fie apoi utilizat niciodată. Orice interceptare a mesajului 
era imposibilă. Mecanismul de criptare pe 1024 de biţi 
încetinea procesul, însă în mai puţin de zece minute Janson 
reuşise să descarce ultima situaţie a contului său. 

Contul în care avusese la ultima verificare 700 000 de 
dolari. 

Acum, în acelaşi cont se aflau 16 700 000 de dolari. 

Cum era posibil aşa ceva? Contul era la fel de bine protejat 
împotriva depozitelor neautorizate pe cât era de protejat 
împotriva retragerilor neautorizate. 

Ei vor ca tu să revii în sistem. 

Cuvintele îi reveneau în memorie tăioase ca lama unui 
cuţit. 

În următoarele treizeci de minute încercă mai multe 
transferuri care implicau semnătura sa digitală, un set de 
numere la care avea acces numai el - o „cheie personală" 
digitală la care nici măcar banca nu avea acces. Era imposibil! 
Şi totuşi înregistrarea electronică nu putea fi pusă la îndoială: 
Janson însuşi autorizase primirea a şaisprezece milioane de 
dolari. Banii sosiseră în două tranşe de câte opt milioane 
fiecare. Opt milioane fuseseră primiţi cu patru zile în urmă. 
Opt milioane sosiseră cu o zi în urmă, la 7:21 P.M., ora estului 
Statelor Unite. 

Aproximativ un sfert de oră după moartea lui Peter Novak. 

Aerul din încăpere devenea din ce în ce mai greu; avea 
senzaţia că pereţii se apropiaseră. Janson simţea nevoia să-şi 
regăsească echilibrul, trebuia să iasă afară. Zona din jurul 
Pieței Syntagma era împânzită de chioşcuri şi magazine, cele 
care mărgineau piaţa fiind evident mai dichisite decât cele 
mai din spate. Nu puteau lipsi bineînţeles, simbolurile 
globalizării: un magazin Wendy's, un restaurant MacDonald's 
şi unul Arby's. Janson ieşise din clădire şi-şi croia drum acum 
prin dreptul fațadelor neoclasice ale clădirilor otomane din 
secolul al nouăsprezecelea, care găzduiau acum diverse 
instituţii publice. Cobori pe strada Herod Atticus, o luă apoi pe 
Vassilissis Sofias şi se opri în faţă la Vouli, actualul sediu al 
parlamentului grec, o clădire vastă, cu ziduri gălbui, cu 
ferestre relativ mici şi un portic lung. In faţa clădirii patrulau 
maiestuos gărzile - cuzonii, cu puştile lor prevăzute cu 
baionetă, îmbrăcate în kilt şi pe cap cu pălării cafenii 
înzorzonate. O colecţie de scuturi de bronz amintea de 
trecutele victorii militare. 

ÎI atrăgea aerul mai răcoros şi mai curat al Grădinilor 
Naţionale de vizavi de Vouli. Printre copaci şi tufe 
ornamentale erau ascunse statui cândva albe şi mici bazine cu 
peşti. Printre copaci se vedeau sute de pisici sălbatice, multe 
cu ţâţele atârnând. Ciudat era că există posibilitatea să nu le 
observi. Dar de îndată ce sesizai prezenţa lor, le vedeai peste 
tot. 

Făcu un semn cu capul în direcţia unui bărbat cu părul alb, 
aşezat pe o bancă în parc şi care părea că se uită în direcţia 
lui; i se păru că omul mutase cam prea repede privirea, având 
în vedere afabilitatea celor mai mulţi greci. Fără îndoială că 
nervii îi jucau feste; ajunsese să vadă duşmani peste tot. 

O luă înapoi spre Omonia, un cartier ceva mai sărăcăcios la 
nord-vest de Syntagma, locul unde cunoştea pe cineva care 
desfăşura o activitate foarte specializată. Mergea rapid în jos 
pe strada Stadiou, trecând pe lângă magazine şi kapheneion. 
Privirea îi fu atrasă de o faţă, nu o figură cunoscută, ei pur şi 
simplu o faţă care, din nou, se întoarse parcă prea rapid la 
apariţia lui. Incepuse să aibă iluzii? Incercă să revadă scena cu 
ochii minţii. Un bărbat îmbrăcat obişnuit, care în momentul în 
care Janson dăduse colţul, privea cu atenţie un semn de 

circulaţie, mutase imediat privirea către vitrina unui magazin. 
Lui Janson i se păruse că mişcarea fusese puţin prea bruscă, 
de parcă ar fi fost un observator care s-ar fi temut să nu fie 
cumva văzut aproape de obiectiv. 

Brusc, Janson deveni deosebit de atent la ceea ce se 
petrecea înjur. Un cvartal mai departe o remarcă pe femeia de 
pe cealaltă parte a străzii care privea în vitrina unui magazin 
cu bijuterii; din nou, ceva nu era în regulă. Soarele bătea 
nemilos în geamul vitrinei, transformându-l în oglindă. 

Dacă femeia ar fi dorit într-adevăr să admire lanţurile şi 
brățări le expuse în vitrină, ar fi trebuit să se aşeze altfel, să 
stea cu spatele la soare şi să creeze astfel o zonă de umbră ce 
i-ar fi permis să vadă prin geamul vitrinei. Cu câteva clipe 
înainte, un alt trecător care dorea să privească în aceeaşi 
vitrină îşi scosese pălăria cu boruri largi ca să blocheze razele 
soarelui. Dar dacă pe femeie o interesa mai degrabă imaginea 
reflectată de geamul vitrinei? 

Instinctele lui Janson intraseră în alarmă. Era urmărit: 
derulând filmul ultimelor minute, înţelese că ar fi trebuit să 
remarce şi cuplul de lângă florăria de vizavi de hotel care se 
uita ostentativ la o hartă mare ce le ascundea chipurile. Harta 
era neobişnuit de mare. De obicei, turiştii care hoinăresc pe 
jos sunt echipați cu hărţi de buzunar, mult mai comode. 

Ce naiba se petrecea aici? 

Intră în piaţa de carne Omonia, o uriaşă hală ridicată în 
secolul al nouăsprezecelea, a cărei intrare era decorată cu 
ornamente metalice în unghi drept. lnăuntru, enorme carcase 
de animale atârnau agăţate în cârlige, aliniate aidoma 
costumelor la o curăţătorie chimică. Pe paturi de gheaţă 
spartă se înălţau munţi lucioşi de organe: inimi, ficaţi, 
stomacuri. Carcasele întregi de vită, de porc şi de alte animale 
mari, necunoscute, erau aşezate în picioare, cap la coadă, 
într-un spectacol grotesc. N 

Janson se uită atent de jur-împrejur. In stânga lui, peste 
câteva rânduri de tejghele: un cumpărător studia o bucată de 
carne de porc - era acelaşi bărbat de pe banca din Grădinile 
Naţionale care îi evitase privirea. Fără să dea vreun semn că 
şi-a descoperit urmăritorul, Janson trecu rapid de cealaltă 
parte a unei adevărate cortine formate din carcase de oaie 

atârnate în cârlige de-a lungul unei bare lungi de oţel. Printre 
două carcase, văzu cum clientul cu părul alb îşi pierduse subit 
interesul pentru carnea de porc. Bărbatul porni de-a lungul 
şirului de carcase de oaie, încercând să privească de cealaltă 
parte. Janson apucă de copitele de dinapoi una dintre cele mai 
mari carcase, o trase spre el şi, în momentul în care bărbatul 
cu părul alb ajunse în dreptul lui, o împinse cu putere către el, 
făcându-l să aterizeze pe o grămadă de intestine de cal. 

Izbucniră imediat o serie de strigăte furioase în limba 
greacă şi Janson părăsi imediat zona îndreptându-se către 
cealaltă extremitate a halei de carne şi mai departe, din nou 
în stradă. O luă spre un magazin universal din apropiere, 
Lambropouli Bros, la colţul format de străzile Eolou şi 
Lykourgos. 

Clădirea cu trei niveluri era o construcţie din sticlă şi beton. 
Se opri în faţa magazinului şi rămase cu privirea în vitrină 
până când reuşi să remarce un bărbat îmbrăcat cu o haină de 
ploaie largă, galbenă, care se oprise în faţa unui magazin cu 
articole de piele de pe trotuarul de vizavi. Janson intră în 
magazin şi se îndreptă spre raionul cu îmbrăcăminte pentru 
bărbaţi de la parter, în celălalt capăt al clădirii, începuse să 
cerceteze cu mare atenţie costumele, uitându-se din când în 
când la ceas şi spre micile oglinzi fixate în tavan pentru 
depistarea eventualilor hoţi. Trecură astfel cinci minute. Chiar 
dacă toate intrările în clădire erau supravegheate, nici o 
echipă de urmărire nu-şi putea permite să-şi lase subiectul să 
dispară atâta timp. Riscul unor evenimente neprevăzute era 
prea mare. 

Fără îndoială că bărbatul cu haină de ploaie galbenă intrase 
şi el în magazin şi îl descoperise pe Janson. Probabil că se afla 
acum la raionul de parfumuri; suprafeţele de sticlă şi crom ale 
vitrinelor reflectau imaginea şi îi permiteau să-l vadă cu 
uşurinţă pe Janson. 

Acesta se hotărî până la urmă şi alese un costum şi o 
cămaşă cu care se îndreptă spre cabinele de probă aflate la 
capătul raionului. Magazinul nu avea prea mult personal şi era 
clar că vânzătorul din raion avea pe cap mai mulţi clienţi 
decât ar fi trebuit. Nu îi va simţi lipsa lui Janson. 

Nu acelaşi lucru se putea spune despre urmăritorul său. Pe 


162 


măsură ce minutele treceau, omul avea să se întrebe, din ce 
în ce mai îngrijorat, ce naiba făcea Janson acolo de atâta timp. 
Avea să-şi pună desigur întrebarea dacă nu cumva obiectivul 
scăpase ieşind pe vreo uşă de serviciu. Nu îşi putea da un 
răspuns la această întrebare decât intrând el însuşi în cabina 
de probă. 

Trei minute mai târziu, bărbatul în haina de ploaie galbenă 
făcea exact acest lucru. Prin crăpătura uşii cabinei de probă în 
care se afla, Janson putu să-l vadă pe bărbat intrând în 
încăperea unde se aflau cabinele de probă cu o pereche de 
pantaloni kaki pe braţ. Probabil că aşteptase până nu se mai 
văzuse nici un client pe culoarul îngust dintre cele două 
rânduri de cabine. Era o ocazie care trebuia exploatată. În 
momentul în care urmăritorul trecu prin dreptul cabinei în 
care se afla el, Janson îi izbi puternic cu uşa. Apoi ieşi repede 
din cabină şi-l trase pe bărbatul ameţit până la capătul şirului 
de cabine, într-o cameră în care era interzis accesul clienţilor. 

Trebuia să se mişte foarte repede, înainte ca cineva care 
auzise zgomotul să apuce să vină să vadă ce se petrece acolo. 

— Un cuvânt şi eşti mort, îi spuse el bărbatului, lipind un 
cuţit mic de carotida lui. 

Chiar şi în semiîntunericul din cameră, Janson putu să vadă 
scoica din urechea bărbatului, de la care pornea un fir ce 
dispărea în îmbrăcămintea lui. Desfăcu cu mişcări bruşte 
cămaşa bărbatului şi scoase firul care ducea la un aparat 
micuţ de comunicaţie radio Arrex, ascuns în buzunarul de la 
pantaloni. Ceea ce părea o simplă brățară de plastic la 
încheietura bărbatului era, de fapt, un emiţător care îi indica 
permanent locația  urmăritorului celui care conducea 
operaţiunea. 

Nu era un sistem prea sofisticat; întreaga operaţiune de 
supraveghere fusese pusă la cale ad-hoc, cu mijloacele 
tehnice aflate la îndemână. Acelaşi lucru se putea spune şi 
despre capitalul uman implicat în acţiune. Deşi se vedea că nu 
făceau acest lucru pentru prima oară, membrii echipei ori nu 
aveau destulă experienţă, ori îşi ieşiseră din mână, ori 
amândouă la un loc. Era o treabă făcută cu rezervişti. Îl 
analiză pe bărbatul din faţa sa: chipul ars de soare, mâinile 
moi. Cunoştea genul - un puşcaş marin care stătuse prea mult 

la birou, un auxiliar care primise pe neaşteptate o sarcină care 
îl depăşea. 

— De ce mă urmăreşti? îl întrebă Janson. 

— Nu ştiu, răspunse bărbatul, cu ochii holbaţi. Părea să fie 
trecut cu puţin de treizeci de ani. 

— De ce? 

— Pentru că aşa mi s-a spus. Nu mi-au spus de ce. 
Instrucţiunile spuneau doar să te urmărim, nu să intrăm în 
contact cu tine. 

— Cine sunt e}? 

— Parcă n-ai şti. 

— Şeful securităţii de la consulat, zise Janson ridicându-l în 
picioare pe prizonier. Faci parte din secţia de puşcaşi marini. 

Omul aprobă dând din cap. 

— Câţi sunteţi? 

— Doar eu. 

— Acum mă enervezi. Janson îşi înfipse degetul în nervul 
hipoglos al individului, dispus imediat sub marginea de jos a 
fălcii, şi-i acoperi în acelaşi timp gura cu cealaltă mână: ştia că 
durerea era insuportabilă. 

— Câţi? întrebă el din nou. După o clipă ridică mâna, 
permițându-i bărbatului să vorbească. 

— Şase, şopti el, înţepenit de frică şi de durere. 

Janson ar fi vrut să-l interogheze în continuare dacă ar fi 
avut mai mult timp la dispoziţie; dar dacă emițătorul nu indica 
mişcare, fără îndoială că în curând aveau să-şi facă apariţia 
alţii să vadă ce se întâmplă. In afară de asta, bănuia că 
bărbatul nu mai avea informaţii. Militarul lucra în secţia de 
antiterorism. Probabil că fusese anunţat în ultima clipă că 
trebuie să participe la operaţia asta şi i se dăduseră foarte 
puţine explicaţii. Aşa se întâmplă de obicei în cazul situaţiilor 
consulare de urgenţă. 

Ce le spusese oare Nikos Andros? 

Janson rupse fâşii din cămaşa elegantă a individului şi îi 
legă încheieturile mâinilor şi picioarelor şi îi astupă gura. li luă 
brăţara cu emițătorul de la mână. 

Ştia foarte bine cum funcţionează sistemul; de obicei toţi 
membrii echipei erau dotați cu aparate de emisie-recepţie 
Arrex, cunoscute pentru caracteristicile lor slabe, în special în 

aglomeraţiile urbane. În plus, comunicațiile verbale nu erau 
întotdeauna fezabile sau corespunzătoare. Pe de altă parte, 
transponderele permiteau celui care coordona echipă să-i 
urmărească pe cei aflaţi pe teren: fiecare membru al echipei 
apărea ca un punct ce pâlpâia pe un ecran cu cristale lichide. 
Dacă unul dintre membrii echipei trebuia să renunţe la 
urmărirea subiectului, ceilalţi puteau prelua acţiunea, cu sau 
fără instrucţiuni verbale. 

Janson îmbrăcă haina de ploaie galbenă, îşi puse chipiul gri 
al individului şi plecă din magazin printr-o ieşire laterală. 

Urmăritorul său avusese aproximativ aceeaşi înălţime şi 
constituţie fizică; de la distanţă, Janson nu putea fi depistat. 

Trebuia însă să păstreze distanţa. O luă la fugă în jos pe 
Eolou spre Praxitelous, apoi pe Lekka, conştient că mişcările 
sale erau vizualizate ca un punct pâlpâitor. 

Ce le spusese oare Andros? 

Şi cum se puteau explica banii din contul din Insulele 
Cayman? Era o înscenare? Dacă da, atunci folosiseră o 
metodă foarte costisitoare. Cine putea avea acces la 
asemenea sumă? Nu era cazul nici uneia dintre agenţiile 
guvernamentale. Suma nu era însă atât de ieşită din comun 
pentru cineva din conducerea Fundaţiei Libertatea. Revenea 
însă vechea întrebare: cui bono? Cui îi servea? 

Acum, după ce Novak fusese eliminat, cine din Fundaţia 
Libertatea avea de câştigat? Fusese Novak ucis fiindcă era pe 
cale să descopere cine ştie ce afacere necurată în interiorul 
propriei organizaţii, afacere despre care nu ştia nici el, nici 
Marta Lang? O pisică gri sări pe trotuar în faţa sa: Janson se 
afla din nou în apropierea locului de adunare al felinelor din 
Atena, Grădinile Naţionale. incepu să alerge după pisică. 

Câţiva trecători îi aruncară priviri indignate. 

— Greta! strigă el, reuşind să prindă pisica. Ţi-ai pierdut 
zgărduţa? 

Prinse cureluşa de plastic cu transponderul în jurul gâtului 
animalului. Cureluşa era destul de strânsă, însă nu stingherea 
mişcările pisicii. Când ajunse lângă gardul parcului, dădu 
drumul animalului care se zbătea nervos şi acesta o luă la 
goană printre tufişuri, în căutare de şoareci. Janson intră apoi 
în clădirea de lemn care adăpostea toaletele parcului şi 

aruncă haina de ploaie şi şapca într-un tomberon metalic. 

După câteva minute se afla în troleibuzul numărul 1 şi se 
părea că scăpase de urmăritori. Membrii echipei de 
supraveghere aveau să se adune în curând în centrul plin de 
feline al parcului. După cum cunoştea el sectorul din Atena, 
membrii echipei îşi vor pune inventivitatea la contribuţie 
pentru a întocmi rapoarte care să le salveze pielea. 

Sectorul din Atena. Nici nu-i venea să creadă cât timp 
petrecuse acolo în anii ‘70. Işi scormonea mintea încercând 
să-şi amintească de cineva care i-ar putea explica ce se 
petrece. 

— Explicaţie din interior. O mulţime din cei de acolo îi erau 
datori; venise momentul să-şi plătească datoriile. 

Figura celui pe care-l căuta îi apăru în faţa ochilor cu o clipă 
înainte de a-şi aduce aminte cum îl cheamă: un funcţionar de 
vârstă mijlocie de la secţia CIA din Atena. Lucra într-un mic 
birou de la etajul trei al Ambasadei americane, care se afla la 
numărul 91 pe bulevardul Vassilissis Sophias, lângă Muzeul 
Bizantin. 

Nelson Agger era un gen de individ familiar. Un carierist cu 
un stomac nervos, dar fără convingeri prea ferme. Avea un 
masterat în politici comparate obţinut la Universitatea 
Northwestern; deşi calificativele şi recomandările fuseseră 
destul de bune pentru a susţine un program de doctorat, ele 
nu fuseseră suficiente pentru obţinerea bursei sau pentru 
reducerea taxelor şcolare de care avea nevoie. Sprijinul 
venise din partea unei surse externe - o fundaţie patronată de 
Departamentul de Stat. 

Odată asigurate diplomele necesare, devenise un analist 
care excela în utilizarea regulilor nescrise de producere a 
rapoartelor analitice. Rapoartele sale - dintre care Janson 
văzuse o parte - erau invariabil imposibil de criticat, sigure, 
aparent foarte bine documentate, lipsa lor de conţinut fiind 
acoperită de cadenţa lor sonoră. Erau festonate cu fraze de 
tipul „este foarte probabil ca actualele tendinţe să se 
menţină” şi utiliza cu pricepere adjective precum „crescândă”. 
Indicaţiile erau cele identificate ca fără şansă de a se 
concretiza. „Regele Fahd va întâmpina greutăţi crescânde în 
menţinerea controlului”, raportă el în fiecare lună în legătură 

cu liderul saudit. Faptul că regele rămăsese la putere an după 
an până când suferise un atac de cord - aproape douăzeci de 
ani de domnie - nu era decât un aspect minor; la urma urmei, 
el nu spunea niciodată că regele îşi va pierde tronul într-un 
anumit interval de timp. Despre Somalia, Agger scrisese că 
„Situaţia şi evenimentele nu au ajuns încă la punctul în care 
natura guvernului care va prelua puterea sau a politicilor care 
vor fi implementate să poată fi precizată”. Analiza era într- 
adevăr profundă - sonoritate pură, negrevată de înţeles. 

Slab, lipsit de graţie, cu părul rar, Nelson Agger reprezenta 
tipul de bărbat pe care agenţii operativi aveau tendinţa să-l 
subestimeze; lipsurile sale în ceea ce priveşte curajul fizic 
erau însă compensate de priceperea sa în politicile de birou. 
Indiferent ce se putea spune despre el, birocratul era în primul 
rând un supravieţuitor. 

De asemenea, era un tip destul de plăcut. Era greu de 
explicat de ce se înţelesese Janson atât de bine cu el. Pe deo 
parte prietenia lor se datorase faptului că Agger nu-şi făcea 
nici un fel de iluzii în legătură cu persoana sa. Era un cinic, da, 
însă, spre deosebire de oportuniştii moralişti care mişunau 
prin Departamentul de Stat, el nu făcea niciodată caz de acest 
lucru, cel puţin nu în prezenţa lui Janson. Periculoşi erau, 
conform experienţei lui Janson, cei cu capul plin de planuri 
mari şi cu privirea rece. Agger, deşi acest lucru nu-i sporea 
prea mult valoarea din punct de vedere profesional, făcuse 
probabil mai mult bine în activitatea sa. 

Dacă Janson ar fi fost pe deplin sincer cu sine, ar fi trebuit 
să admită că celălalt motiv pentru care se înţeleseseră atât de 
bine era pur şi simplu faptul că Agger îl admira. Şoarecii de 
birou, în încercarea lor de a-şi exagera rolul în sistem, adoptau 
de obicei un aer de superioritate faţă de agenţii operativi. 
Spre deosebire de marea lor majoritate, Agger, care se 
referise o dată în batjocură la sine însuşi ca la „minunea lipsită 
de curaj”, nu încercase niciodată să-şi ascundă admiraţia faţă 
de Janson. 

Sau gratitudinea sa. La vremea respectivă, Janson avusese 
grijă de câteva ori ca Agger să fie prima persoană ce primeşte 
o anumită informaţie; Agger avusese astfel posibilitatea să-şi 
croiască rapoartele înainte ca informaţia să străbată canalele 


167 


oficiale. Era suficient ca un ofiţer de analiză mediocru să 
obţină câteva astfel de ajutoare pentru a căpăta o reputaţie 
de excelenţă. 

Nelson Agger era fără îndoială genul de persoană care 
putea să-l ajute. Indiferent care ar fi fost punctele lui slabe în 
domeniul informaţiilor internaţionale, Agger se simţea în 
largul său în ceea ce privea informaţiile interne din secţia în 
care lucra - cine se bucura de favoruri, cine nu se bucura, cine 
părea că e pe cale să-şi piardă poziţia, despre cine se spunea 
că e în ascensiune. O dovadă a talentului său politic o 
constituia faptul că, deşi la el se adunau toate bârfele, el nu 
fusese considerat niciodată bârfitor. Dacă există cineva care 
ar fi putut să-l lumineze în legătură cu ceea ce se petrecea, 
acela era fără îndoială Nelson Agger. Nimic nu se putea 
întâmpla în sectorul Atena fără ştiinţa micii staţii CIA de aici. 

Janson se afla acum în fundul unei cafenele de pe 
Vassilissis Sophias, vizavi de Ambasada americană, sorbind 
dintr-o ceaşcă cu cafeaua aceea tare şi dulce cum le plăcea 
atenienilor şi sună la centrala staţiei de pe telefonul său mobil 
Ericsson. 

— Aici protocoale comerciale, răspunse o voce. 

— Cu Agger, vă rog. 

Trecură câteva secunde pe parcursul cărora se auziră trei 
clicuri; convorbirea era înregistrată şi clasificată. 

— Aş putea transmite cine îl caută? 

— Alexander, spuse Janson. Richard Alexander. Trecură alte 
câteva secunde. Apoi pe linie se auzi vocea lui Agger. 

— A trecut foarte mult timp de când n-am mai auzit de 
numele ăsta. Vocea lui era neutră, nu lăsa să se citească 
nimic. Mă bucur să te aud din nou. 

— Ce-ai zice de un pahar cu retsina? Deliberat neutru. Poţi 
să ieşi acum? Am putea merge într-una din tavernos de pe 
Lakhitos... 

— Am o idee mai bună, spuse Agger. Cafeneaua de pe 
Papadhima. Kaladza. lţi aminteşti. E puţin mai departe, însă 
mâncarea e excelentă. 

Janson simţi că i se ridică puţin nivelul adrenalinei: 
contrapropunerea venise cam prea repede. Şi amândoi ştiau 
că mâncarea de la Kaladza era groaznică; discutaseră despre 

asta atunci când stătuseră de vorbă ultimă dată, cu patru ani 
în urmă. „Cea mai rea din oraş”, spunea Agger luând o 
înghiţitură din calmarul dubios şi era verde la faţă. 

Agger îi transmitea că amândoi trebuia să-şi ia măsuri de 
prevedere. 

— Grozav, zise Janson bucuros, special pentru urechea 
celor care interceptau convorbirea. Ai un telefon celular? 

— Cine nu are la Atena? 

— la-l cu tine. Dacă apare ceva, te sun. 

— Bună idee, spuse Agger. Bună idee. 

Din cafeneaua de pe Vassilissis Sophias, Janson îl văzu pe 
Agger părăsind clădirea ambasadei pe o uşă laterală şi luând- 
o în jos, spre spitalul naval şi mai departe pe străzile care 
duceau la Kaladza. 

Văzu apoi lucrul de care se temuse. După trecerea lui 
Agger, o femeie şi un bărbat ieşiră din clădirea de cărămidă 
cenuşie ce se învecina cu ambasadă şi se luară după el. Era 
urmărit. 

Şi funcţionarul de birou nu avea deprinderile necesare 
pentru a-şi da seama de acest lucru. 

Cel care ascultase convorbirea lor telefonică recunoscuse 
fără îndoială numele sub care se prezentase şi reacţionase 
imediat. Relaţia sa cu Agger era cunoscută şi posibilitatea de 
a încerca să intre în contact cu el fusese luată în calcul. 

Agger se afla acum în mijlocul pietonilor care se îndreptau 
spre Parko Euftherias, iar bărbatul şi femeia se amestecaseră 
şi ei în traficul de pe trotuar. 

Kaladza era un loc prea periculos; întâlnirea trebuia să aibă 
loc pe un teren ales de el. Janson lăsă un pumn de drahme 
lângă cană cu cafea, ieşi din local şi se îndreptă către 
Lykavittos. Lykavittos era cel mai înalt deal din Atena şi 
culmea sa împădurită se ridica deasupra oraşului ca o cupolă 
verde. Era un loc de întâlnire la fel de bun ca oricare altul. 
Prezenta un interes deosebit pentru turişti deoarece din vârful 
lui se putea admira panorama impresionantă a oraşului. Ceea 
ce-l făcea însă deosebit de atractiv pentru Janson era faptul că 
acolo, sus, era foarte greu pentru o echipă de supraveghere 
să ocupe poziţii fără a fi detectată - în special dacă el ajungea 
acolo înaintea lor. Deocamdată era înarmat numai cu un 

binoclu micuţ. Era justificată teama lui că acesta nu va fi 
suficient? 

Funicularul pleca la fiecare douăzeci de minute de la 
capătul bulevardului Ploutarkhou, în districtul Kolonaki. Atent 
la orice semn care ar fi putut trăda interesul profesional al 
celor din jur, Janson urcă dealul trecând deasupra teraselor 
bine îngrijite; spre satisfacția lui, smogul rămase undeva jos 
când urcă la peste trei sute de metri. Culmea era împânzită cu 
puncte de observaţie şi cafenele. In punctul cel mai înalt se 
afla o capelă mică, albă, Agios Georgios, un edificiu ridicat în 
secolul al nouăsprezecelea. 

Ajuns pe culme, Janson îl sună pe Agger pe telefonul mobil. 

— Schimbare de plan, bătrâne, spuse el. 

— Se spune că schimbările sunt foarte bune, răspunse 
Agger. 

Janson făcu o pauză. Să-i spună oare despre coadă? 
Tremurul uşor din vocea lui Agger îi spunea că nu era o idee 
prea bună. Agger nu ştia cum să scape de urmăritori şi o 
încercare greşită nu ar fi făcut decât să-l transforme într-o 
ţintă şi mai uşor de urmărit. Pe lângă asta, faptul că s-ar şti 
urmărit putea avea efecte nedorite asupra nervilor individului 
- putea să se sperie şi să fugă înapoi la birou. Mai bine să-i 
transmită un itinerar care să-i permită să-şi  încurce 
urmăritorii. 

— Ai un pix? îl întrebă Janson. 

— Eu suntun pix, oftă analistul. 

— Ascultă-mă cu atenţie, prietene. Vreau să iei tramvaiele 
astea. Şi îi dădu detaliile unui complex de secvenţe de 
transfer. 

— E o rută cam complicată, spuse Agger. 

— Ai încredere în mine, replică Janson. 

Pe urmăritorii profesionişti nu îi va pune în dificultate 
sarcina fizică de a se ţine după el, ei imposibilitatea de a face 
acest lucru fără a fi remarcaţi. Intr-o situaţie ca asta, agenţii 
sub acoperire preferau să se oprească decât să rişte să se 
expună. 

— Am înţeles, spuse Ager cu vocea cuiva care ştia că nu 
are de ales. Ai dreptate. 

— După ce cobori din cabina funicularului de pe Lykayittos, 

o iei pe cărarea ce duce la teatru. Ne întâlnim în faţa fântânii 
lui Elijah. 

— Să ştii că durează cam o oră să ajung acolo. 

— Ne vedem atunci. 

Janson încercase să vorbească pe un ton liniştitor; vocea lui 
Agger era nervoasă, mult mai nervoasă ca de obicei şi asta nu 
era bine deloc. Nervozitatea asta îl va face mai precaut într-un 
mod neproductiv şi va deveni prea atent la incidente, mult 
prea vigilent. 

Janson trecu prin faţa unei cafenele - un local vesel cu 
scaune de plastic verzi, cu feţe de masă de culoarea piersicii 
şi cu o terasă din ardezie. Alături se afla o grădină plină cu 
statui de marmură, reprezentări moderne ale unor zeități 
viticole. Printre statui se plimbau doi adolescenţi ale căror 
tricouri albe şi largi fluturau în bătaia vântului pe trupurile lor 
slăbuţe. O femeie hrănea porumbeii cu bucăţi de pâine veche 
pe care le scotea dintr-o geantă. 

Janson se ascunse într-un pâlc des de pini de Alep şi începu 
să inventarieze figurile celor din preajmă. In zilele caniculare, 
mulţi atenieni se refugiau aici din calea căldurii şi a 
chinuitorului nephos. Văzu un cuplu de japonezi, bărbatul 
având în mână o cameră video minusculă. Voia să-şi filmeze 
soţia în acest decor fantastic - întreaga Atena la picioarele ei. 

Pe măsură ce cele cinci minute care trecuseră de la 
încheierea convorbirii ajunseră la zece, apoi la cincisprezece, 
mai multe persoane îşi făcură apariţia sau părăsiră scena, într- 
o procesiune aparent întâmplătoare. Nu tot ceea ce se 
petrecea acolo era însă întâmplător. Treizeci de metri mai jos, 
în stânga sa, un bărbat îmbrăcat într-o cămaşă lungă făcea o 
schiţă a peisajului pe o coală de hârtie fixată de o planşetă 
mare; mâna lui se mişca deasupra planşetei cu gesturi largi. 
Janson regla distanţa focală a binoclului, încercând să vadă 
mai bine mâinile puternice ale bărbatului. Mână în care ţinea o 
bucată de cărbune umplea foaia de hârtie cu linii trase la 
întâmplare. Pe om îl interesa orice altceva în afară de peisajul 
din faţa sa. Janson regla binoclul astfel încât să-i vadă mai 
bine faţa şi simţi că-l trece un fior. Acest bărbat nu semăna 
deloc cu americanii cu care avusese de-a face ceva mai 
înainte. Gâtul puternic, strâns în guler, ochii morţi - acest 

bărbat era un ucigaş profesionist. Simţi că i se ridică părul pe 
ceafă. 

In cealaltă parte, în diagonală, un bărbat citea ziarul, 
îmbrăcat ca un om de afaceri, cu ochelari, într-un costum gri 
deschis. Janson regla binoclul: buzele omului se mişcau. Nu 
citea cu voce tare, pentru că buzele se mişcau în continuare 
chiar şi atunci când nu privea ziarul. Bărbatul acela comunica 
- microfonul era ascuns probabil în cravată sau în gulerul 
cămăşii - cu un alt membru al echipei, cu cineva care avea o 
scoică în ureche. Altcineva? 

Femeia cu părul roşu îmbrăcată în rochia aia verde de 
bumbac? Nu, zece copiii erau în jurul ei. Era probabil o 
învăţătoare ce-şi scosese copiii la plimbare. nici un agent nu 
ar fi îndrăznit să se expună la haosul şi lipsa de predictibilitate 
ale unui grup de copii. 

Aflat la treizeci de metri deasupra fântânii unde aranjase să 
se întâlnească cu Agger la ora patru, Janson continua să 
scaneze scena. Rotea ochii pe deasupra aleilor pavate cu 
pietriş şi a zonei cu vegetaţie sălbatică. 

Concluzia: echipă formată din americani lipsiţi de 
experienţă fusese înlocuită cu talente locale, cu oameni care 
cunoşteau terenul şi puteau reacţiona rapid. 

Dar ce ordine primiseră ei? 

Continuă să cerceteze figurile celor de pe culmea dealului, 
atent la alte eventuale anomalii. Omul de afaceri părea că 
moţăie cu bărbia sprijinită în piept. Numai faptul că din când 
în când mişca buzele - comunicând sau numai ca să-şi alunge 
plictiseala - arăta că e numai o iluzie. 

Cei doi pe care-i identificase, omul de afaceri cu ziarul şi 
artistul cu planşeta de desen, erau fără îndoială greci, nu 
americani; se vedea doar după trăsăturile feţelor, după 
îmbrăcăminte. Şi limbajul: Janson nu se pricepea prea bine să 
citească pe buze, însă ce ştia era suficient ca să-şi dea seama 
că bărbatul vorbea în greacă, nu în engleză. 

Insă, pentru numele lui Dumnezeu, de ce fusese pusă în 
mişcare toată această reţea? Simpla existenţă a unei dovezi 
încriminatoare nu însemna automat că acceptase să fie 
cumpărat. Janson fusese timp de douăzeci şi cinci de ani un 
agent al uneia dintre cele mai secrete agenţii de informaţii 

americane: în tot acest timp fusese verificat la fel de 
amănunţit ca oricare altul. Dacă ar fi vrut să dea o lovitură, ar 
fi putut să aranjeze acest lucru cu mult timp în urmă şi ar fi 
avut la dispoziţie o sută de modalităţi de a o face. Cu toate 
acestea, se părea că acum i se pusese în cârcă ce era mai rău, 
nici o altă alternativă nefiind luată în considerare. 

Ce se schimbase - era vorba de ceva ce făcuse sau se 
bănuia că făcuse? Era vorba de ceva ce ştia el? Ceva făcea ca 
el să reprezinte acum o ameninţare pentru planificatorii din 
Washington, aflaţi la jumătate de glob distanţă de acest deal 
antic din centrul Atenei. 

Cine se mai afla acolo? Razele înclinate ale soarelui făceau 
dificilă supravegherea, însă Janson cercetă fiecare părticică de 
teren care era vizibilă din poziţia în care se afla, până când 
ochii începură să-l usture. 

La ora patru îşi făcu apariţia şi Agger, pe a cărui faţă se 
citea îngrijorarea; îşi ducea sacoul albastru pe umăr, petele de 
sudoare de la subsuoară cămăşii sale în dungi demonstrând 
că meticulosul analist, care se aventură foarte rar în afara 
biroului său prevăzut cu aer condiţionat, trăia acum o 
experienţă destul de neplăcută. 

Janson putu să observe printre ramurile pâlcului de pini 
cum Agger se aşează respirând greu pe banca lungă de 
marmură din faţa fântânii şi începe să se uite în jur după 
vechiul său tovarăş de băutură. 

Janson se lăsă în jos. 

Bărbatul cu planşeta fie artist: Muşchi? Era acolo numai 
pentru a observa? Faptul că era grec îl îngrijora. Urmăritorii de 
pe stradă fuseseră, se convinsese, americani, făcând parte din 
personalul militar de securitate ataşat ambasadelor Statelor 
Unite. Nu erau amatori, însă nu dovediseră un nivel prea 
ridicat de experienţă profesională. Aşa că trăsese concluzia că 
fuseseră tot ce se putuse găsi mai bun într-un timp foarte 
scurt. Sectorul din Atena nu avusese cum să anticipeze faptul 
că el se va afla în oraş; luase decizia fără să se consulte cu 
nimeni, într-o clipă, cu numai douăsprezece ore mai înainte. 

Dar grecii ăştia: cine erau ei? Probabil că nu angajaţi cu 
jumătate de normă la CIA. Erau profesionişti care primiseră o 
misiune. Tipul de oameni cu care preferi să nu ai de-a face - 

până când nu ai nevoie de ei. De cele mai multe ori acesta era 
un semn că era vorba de o acţiune de pedepsire, un act ce nu 
putea fi încredinţat nici unui membru al echipelor oficiale de 
securitate. 

Janson ştia însă că nu exista nici un motiv pentru un ordin 
de pedepsire. Cel puţin nu deocamdată. 

Se târî pe burtă, rămânând aproape de zidul lung format 
din şisturi argiloase. Vegetaţia îi stânjenea înaintarea. Firele 
tari de iarbă îl zgâriau pe nas; mănunchiuri înalte de buruieni 
se ridicau la fiecare pas şi Janson trebuia să fie atent să nu-l 
dea de gol mişcarea acestora. Două minute mai târziu înălţă 
repede capul deasupra zidului şi văzu că ajunsese în imediata 
apropiere a bărbatului cu planşeta de desen. Acesta se 
ridicase în picioare, aruncând bucata de cărbune cu care 
desenase până atunci ca pe un muc de ţigară. 

Spatele grecului era acum foarte aproape şi putu să vadă 
cât de solid era tânărul „artist”. Privirea bărbatului era 
îndreptată spre Agger, aflat pe banca din faţa fântânii şi 
muşchii i se încordaseră, gata pentru o acţiune imediată. Apoi 
Janson îl văzu că duce mâna după ceva ascuns sub cămaşa lui 
lungă. 

Janson apucă o bucată mare de argilă pietrificată de pe jos, 
având grijă să nu facă nici un zgomot; orice sunet neaşteptat, 
cum ar fi fost cel produs de două pietre frecate una de alta, |- 
ar fi făcut pe grec să se întoarcă imediat. Ridică piatra 
deasupra capului şi o aruncă cu toată puterea spre ceafa 
individului. Bărbatul începuse să se întoarcă când piatra îl 
atinse şi, din cauza loviturii, se prăbuşi la pământ. Janson păşi 
peste zidul jos şi îl apucă pe bărbat de păr, cu antebraţul 
peste gură. Il trase peste zid, pe spate. 

Scoase de la cingătoarea individului un pistol automat 
puternic, un Walther P99 şi văzu că arma avea ataşat un 
cilindru perforat. O armă cu amortizor destinată să fie folosită, 
nu doar arătată o armă cu care amenințările puteau fi duse la 
îndeplinire. Omul era profesionist şi avea echipament pe 
măsură. Incepu să-i pipăie gulerul în căutarea microfonului şi 
se convinse că nu fusese activat comutatorul de pornire. 
Intoarse marginea gulerului şi dădu la iveală un disc de plastic 
albastru închis din care pornea un fir de cupru. 

— Spune-i prietenului tău că e o situaţie de urgenţă, îi şopti 
grecului în ureche. 

Ştia că misiunea nu putea fi încredinţată unor indivizi care 
nu vorbeau englezeşte şi care ar fi putut înţelege greşit 
ordinele. 

— Anunţă-l că ai fost trădat! Aşa cum s-a şi întâmplat! 

— Den omilo lin A9gliki, spuse bărbatul. 

Janson apăsă cu genunchiul pe gâtul individului până când 
omul începu să horcăie. 

— Nu ştii limba engleză? Atunci cred că nu mai am nici un 
motiv ca să nu te ucid. 

Bărbatul se holbă, îngrozit. 

— Nu! Te rog, fac tot ce spui. 

— Nu uita. Kata/aveno el/linika. Inteleg limba greacă. Era pe 
jumătate adevărat. 

Apăsând pe comutatorul ascuns în partea din faţă a 
gulerului, grecul activă microfonul şi începu să vorbească cu o 
intensitate sporită de apăsarea pistolului la tâmplă. 

După ce mesajul fu transmis, Janson îl izbi pe asasin de 
zidul de piatră. Craniul bărbatului absorbi cea mai mare parte 
a forţei impactului; avea să rămână inconştient cel puţin o 
oră, poate două. 

Cu ajutorul binoclului, Janson îl văzu pe omul de afaceri în 
costum gri ridicându-se brusc şi pornind către pâlcul de 
arbuşti. Ceva în felul în care ţinea ziarul împăturit arăta că 
acesta era destinat să ascundă altceva. Bărbatul cu ochelari 
rotea îngrijorat privirea în timp ce îşi croia drum prin pâlcul de 
arbuşti, cu mâna în continuare acoperită de ziarul 
Eleftherotypia, principalul cotidian atenian. 

Janson îşi privi ceasul: trecuse prea mult timp; Agger putea 
fi foarte uşor cuprins de nelinişte şi să decidă să se întoarcă la 
birou. Era procedura standard în situaţia în care cel aşteptat 
nu venea la întâlnire: nu aveai voie să aştepţi prea mult. 

Se aşeză repede aproape de ieşirea din pâlcul de copaci, în 
momentul în care bărbatul îşi făcu apariţia, Janson se aplecă 
şi-l lovi cu putere în faţă cu Walther-ul, spărgându-i dinţii şi 
falca. Bărbatului îi ţâşni sângele din gură şi se întinse pe 
cămaşa albă şi pe sacou; ziarul căzuse şi arma cu amortizor 
pe care o ascundea se rostogoli pe jos. Janson întoarse rapid 

reverul bărbatului şi dădu la iveală acelaşi tip de disc de 
plastic pe care-l purtase şi celălalt grec. 

Băgă Walther-ul la cingătoare şi îşi şterse o picătură de 
sânge de pe mână. Se simţi pustiit. In ultimele zile revenise la 
ceea ce dorise să lase în urmă pentru totdeauna - violenţa, 
manevrele, subterfugiile letale, tot răul cu care avusese de-a 
face de-a lungul carierei. Nu era însă momentul să privească 
în abis. Trebuia să se concentreze, să analizeze, să acţioneze. 

Unde erau ceilalţi? Nu reuşise să detecteze nici unul, însă 
nu putea fi sigur. Turistul japonez? Posibil. Puțin probabil. 

Trebuia să rişte. 

Porni rapid către Agger, care şedea încă pe bancă, 
respirând greu. g 

— Paul! strigă el. Slavă Domnului! Incepusem să cred că ți 
s-a întâmplat ceva. 

— Traficul pe Vas Sofias. Am uitat cât de infect e la ora 
asta. 

Janson hotărâse că era foarte important să nu-l alarmeze 
deocamdată. Lumea lui Agger se rezuma la masa de scris şi la 
tastatură; o astfel de întâlnire nu aparţinea domeniului său de 
activitate şi reprezenta de fapt o violare a procedurilor. 
Contactul chiar şi cu un fost membru al comunităţii de 
informaţii americane impunea, conform instrucțiunilor, 
completarea unui memorandum al convorbirii. Agger 
încălcase deja regulile - şi probabil făcuse asta cu prețul 
nervilor - acceptând întâlnirea. 

— Dumnezeule, cu toate transferurile astea dintr-un mijloc 
de locomoţie în altul, de-a curmezişul oraşului, începusem să 
mă întreb ce naiba sunt eu, un spion? Incercă să zâmbească, 
dar fără prea mult succes. Nu-i nevoie să-mi răspunzi. Uite ce 
e, Paul, îmi pare foarte bine că m-ai căutat. Am fost foarte 
îngrijorat pentru tine - îngrijorat cu adevărat. Nici nu-ţi poţi 
închipui tâmpeniile care se povestesc despre tine. 

— la-o uşor, bătrâne prieten, spuse Janson. 

Pe Agger păru să-l liniştească fermitatea şi calmul lui 
Janson. 

— Ştiu însă cum putem să îndreptăm situația. Indiferent ce 
s-a întâmplat, ştiu că putem s-o rezolvăm. Lasă-i în seama 
mea pe birocraţii ăia de la Washington. Te rog să mă crezi, 

nimeni nu cunoaşte un hârţogar mai bine decât un alt 
hârţogar. 

Janson începu să râdă, mai mult ca să-i facă plăcere lui 
Agger. 

— Cred că prima dată când mi-am dat seama că se petrece 
ceva a fost azi-dimineaţă. Coborâm în jos pe Stadiou şi am dat 
peste un fel de reuniune de clasă a personalului de securitate 
de la ambasadă. Parcă nu eram aşa de popular. 

— E o nebunie, spuse Agger. Se spune că ai acceptat o 
misiune, Paul. O misiune pe care n-ar fi trebuit s-o accepţi. 

— Şi? 

— Toată lumea vrea să afle pentru cine ai îndeplinit 
misiunea. Vor să ştie de ce ai acceptat-o. Unii cred că 
răspunsul la întrebarea asta e o sumă de şaisprezece 
milioane. 

— Sfinte Doamne! Cum pot să creadă aşa ceva? Doar mă 
cunosc destul de bine. 

Privirea lui Agger era cercetătoare. 

— Nu trebuie să-mi povesteşti mie asta. Uite ce e, toţi sunt 
întorşi pe dos din cauza asta. Dar eu ştiu cum putem să 
îndreptăm situaţia. Deci... e adevărat că ai acceptat misiunea 
aceea? 

— Da, am acceptat-o - pentru Peter Novak. Oamenii lui m- 
au contactat. Aveam o datorie foarte mare faţă de el. Oricum, 
am fost recomandat. De către Departamentul de Stat. 

— Vezi tu, problema e că Departamentul de Stat neagă. 

— Ce? 

O ridicare din umeri. 

— Departamentul de Stat neagă. Agenţia de asemenea. 
Nici măcar nu se ştie exact ce s-a întâmplat în Anura. 
Rapoartele sunt contradictorii şi foarte sumare. Se spune însă 
că ai fost plătit ca să faci în aşa fel încât Peter Novak să nu 
părăsească insula. 

— Asta-i o nebunie. 

O altă ridicare din umeri deznădăjduită. 

— Interesant că ai folosit tocmai cuvântul ăsta. Ni s-a spus 
că probabil ai luat-o razna, deşi expresia folosită de fapt are 
mai mult haz. Afecţiune disociativă. Reacţie post-traumatică... 

— Ţie ţi se pare că sunt nebun, Agger? 

— Bineînţeles că nu, zise repede Agger. Bineînţeles că nu. 
Urmă o pauză destul de ciudată. Dar uite care-i treaba, ştim 
cu toţii prin câte ai trecut. Toate lunile alea cât ai fost torturat 
de vietnamezi. Dumnezeule! Bătut, înfometat - bănuiesc că 
toate astea te-au afectat. Mai devreme sau mai târziu trebuia 
să te afecteze. Dumnezeule, câte ţi-au făcut... Cu voce 
scăzută adăugă: Ca să nu mai pomenesc despre ce le-ai făcut 
tu lor. 

Janson simţi un fior rece de-a lungul şirei spinării. 

— Nelson, ce vrei să spui? 

— Nimic altceva decât că o mulţime de oameni sunt 
îngrijoraţi şi că oamenii ăştia se găsesc în toate structurile 
implicate în activitatea de informaţii. 

Credeau ei că înnebunise? Dacă acesta era adevărul, nu-şi 
permiteau să-l mai lase mult timp liber, nu puteau face asta 
din cauza a ceea ce avea în cap fostul agent de la Operaţiuni 
Consulare - toate procedurile, informatorii şi reţelele care 
rămăseseră încă în funcţiune. O breşă în sistemul de 
securitate putea distruge ani de muncă şi era inacceptabilă. 
Janson cunoştea raţionamentul oficial într-un astfel de caz. 

In ciuda soarelui care strălucea cu putere, pe Janson îl 
cuprinse o bruscă înfiorare. 

Agger începu să se foiască neliniştit. 

— Eu nu sunt expert în aşa ceva. Ei spun că tu pari foarte 
convingător şi stăpân pe tine. Şi că indiferent ce s-a întâmplat 
cu sănătatea ta mintală, şaisprezece milioane e o sumă la 
care se poate rezista cu greu. Cam la fel cred că gândesc şi 
eu. 

— Nu am absolut nici o explicaţie pentru banii ăia, spuse 
Janson. Poate că Fundaţia Libertatea are o modalitate ciudată 
de a plăti serviciile. Când am acceptat, s-a făcut referinţă la o 
anumită compensație. Dar nu a fost nici negociată, nici 
stabilită. Oricum, nu constituia principala motivaţie pentru 
mine. A fost vorba aici despre o datorie de onoare. Ştii foarte 
bine de ce. 

— Paul, prietene, nu vreau decât să lămurim situaţia şi sunt 
convins că până la urmă o să reuşim. Pot să te ajut. Voi face 
tot ce-mi stă în putere - ştii asta. Dar trebuie să mă ajuţi şi tu 
puţin, să-mi dai nişte informaţii. Când te-au contactat oamenii 

lui Novak prima oară? 

— Luni. La patruzeci şi opt de ore după răpirea lui Novak. 

— Şi când au fost transferate primele opt milioane în contul 
tău? 

— Unde vrei să ajungi cu întrebările astea? 

— Au intrat în cont înainte de momentul în care spui tu că 
ai fost contactat. Înainte ca ei să fie siguri că ai să accepti, 
înainte să ştie că va fi nevoie de o operaţiune de salvare. Nu 
are sens. 

— l-a întrebat cineva despre chestia asta? 

— Paul, oamenii ăştia n-au auzit de tine. Nu ştiu nimic 
despre răpire. Nici măcar nu bănuiesc că şeful lor a murit. 

— Cum au reacţionat când le-aţi spus? 

— Nu le-am spus. 

— De ce nu? 

— Ordine venite de sus. Noi lucrăm la culegerea de 
informaţii, nu la răspândirea lor. Toată lumea a primit ordine 
foarte stricte în privinţa asta. Şi fiindcă veni vorba despre 
culegere, tocmai de aceea sunt toţi atât de hotărâți să te 
aducă în sistem. E singura soluţie. Dacă nu te întorci, se vor 
face tot felul de presupuneri. Şi se vor lua anumite măsuri în 
consecinţă. OK? E nevoie să-ţi spun mai multe? 

— lisuse! făcu Janson. 

— Paul, trebuie să ai încredere în mine. Putem să scăpăm 
de tot rahatul ăsta. Dar trebuie să vii în sistem. Trebuie. 

Janson se uită atent la el. Nu-i scăpase faptul că Agger 
devenise din ce în ce mai puţin curtenitor şi agitat de-a lungul 
conversaţiei. 

— O să mă gândesc la lucrul ăsta. 

— Asta înseamnă nu, zise Agger cu o voce lipsită de 
inflexiuni. Ceea ce nu e prea bine. Duse mâna la guler şi-şi 
frecă butoniera într-un gest aparent banal. 

Alertându-i pe ceilalți. 

Janson întinse mâna şi răsuci gulerul lui Agger. Pe partea 
cealaltă se afla cunoscutul disc negru-albăstrui. Deodată se 
simţi golit de orice emoție. N 

Deci grecii nu fuseseră o coadă. li asigurau spatele. 
Următoarea mişcare ar fi trebuit să fie capturarea sa. 

— Acum am eu o întrebare pentru tine, spuse Janson. Când 

a fost dat ordinul? 

— Directiva de recuperare? Nu-mi aduc aminte. 

— Când? Stând în aşa fel încât ceilalţi trecători să nu-l 
poată vedea, Janson îşi scoase Walther-ul şi-l îndreptă către 
celălalt. 

— O, Doamne, o, Doamne! strigă Agger. Paul - ce faci? Am 
venit aici ca să te ajut. Nu vreau decât să te ajut. 

— Când? Janson îşi înfipse pistolul în pieptul osos al lui 
Agger. 

Cuvintele îi ieşiră acestuia pe nerăsuflate: 

— Cu zece ore în urmă. Telegrama era datată 10:23 AM 
EST. Agger se uită în jur, fără a reuşi să-şi ascundă 
sentimentul de nelinişte. 

— Şi care erau ordinele în cazul în care refuzam să vin cu 
tine? S-a ordonat eliminarea? Apăsă şi mai tare cu ţeava 
pistolului în sternul lui Agger. 

— Stop! strigă acesta. Mă răneşti. Vorbea tare ca şi cum ar 
fi fost cuprins de panică; însă Agger, fără a fi un agent de 
teren, nu era un simplu amator şi, oricât de speriat, nu putea 
face o scenă de isterie. Strigătele nu erau pentru el; erau 
destinate celorlalţi. 

— Aştepţi pe cineva? 

— Nu ştiu despre ce vorbeşti, minţi Agger pe un ton neutru. 

— Îmi pare rău. Ar fi trebuit să-ţi spun mai devreme că 
prietenii tăi greci au fost reţinuţi. 

— Ticălos nenorocit! Agger era alb la faţă - nu de teamă, ci 
de furie. 

— Îți vor transmite în curând regretele lor. Imediat ce-şi vor 
recăpăta cunoştinţa. 

Agger miji ochii. 

— Hristoase, e adevărat ce se spune. Nu mai eşti în toate 
minţile! 

Taverna de la intrarea în port era dărăpănată şi 
întunecoasă, cu scândurile duşumelei strâmbe din cauza 
băuturii vărsate pe jos vreme de ani de zile, cu scaune şi 

bănci simple de lemn zgâriate şi crăpate din neglijenţă şi ca 
urmare a bătăilor frecvente. Janson înainta încet spre barul 
lung, acoperit cu tablă zincată, lăsând ochilor răgazul să se 
obişnuiască cu întunericul. Zări un marinar care bea singur şi 
morocănos, aşezat în marginea din stânga a tejghelei. Nu era 
singurul marinar din tavernă, însă părea cel mai uşor de 
abordat. Şi Janson nu mai putea aştepta. Trebuia să 
părăsească Grecia cât mai curând. 

Cu câteva clipe în urmă îndeplinise din nou ceea ce 
devenise un ritual care ajunsese să-l aducă la disperare: 
formase numărul de telefon al Martei Lang. Şi nimic. 

Ei nici măcar nu ştiu că şeful lor e mort, îi spusese Agger. 

Exista însă o persoană despre care Janson putea afirma fără 
şovăire că era în stare să afle ceea ce trebuia aflat şi cu care 
ar fi putut vorbi fără să se ferească. Trebuia luate însă toate 
măsurile de precauţie necesare - pentru a se proteja atât pe 
sine, cât şi pe bărbatul pe care avea de gând să-l viziteze. 

Marele port din Pireu era construit într-un vast intrând 
circular, încătuşând marea, aşa cum i se părea lui Janson. 

Ajunsese aici de nevoie, pentru că mişcările sale să nu fie 
observate de cei care ar fi avut vreun interes profesional să le 
cunoască. 

In ultimele ore luase în calcul, apoi renunţase pe rând la 
peste o duzină de alte căi prin care ar fi putut să părăsească 
ţara. Mai mult ca sigur că aeroportul din Atena şi împrejurimile 
colcăiau acum de agenţi; la fel de bine supravegheate aveau 
să fie şi celelalte aeroporturi. In orice caz, nu se punea 
problema să călătorească sub acoperirea propriului paşaport: 
având în vedere implicarea ambasadei, era foarte probabil ca 
funcţionari americani să fi fost postați la toate punctele de 
îmbarcare. In momentul în care încercase să ajungă la o 
cunoştinţă specializată în falsificarea documentelor oficiale - 
proprietarul unui magazin de papetărie nu departe de 
Omonia, descoperise că agenţii erau pe poziţii: ducându-se 
acolo, ar compromite atât siguranţa sa, cât şi a omului 
respectiv. Aşa se face că se hotărâse să apeleze la serviciile 
celor pe care viaţa îi învățase formalităţile tranzitului 
internaţional - şi mai ales cum puteau fi evitate aceste 
formalităţi. 

181 


Janson era îmbrăcat în costum, ceea ce făcea ca prezenţa 
lui în barul Perigaili să fie destul de neobişnuită, însă cravata îi 
atârna neînnodată la gât şi întreaga sa înfăţişare sugera 
dezorientare şi disperare. Păşi în încăpere clătinându-se. 
Decide-te pentru un rol şi apoi îmbracă-te corespunzător. Era 
acum un prosper om de afaceri aflat la ananghie. Dacă aerul 
de disperare afişat nu dădea rezultatele aşteptate, două 
minute petrecute la toaletă şi îndreptarea umerilor puteau 
şterge complet imaginea iniţială. 

Se aşeză pe taburetul de lângă marinar şi-l privi cu coada 
ochiului. Era un individ solid, cu o carnaţie care trăda un apetit 
excesiv, dar care ascundea de cele mai multe ori o forţă 
musculară considerabilă. Inţelegea oare limba engleză? 

— Afurisita de curvă albaneză, murmură Janson destul de 
tare pentru a fi auzit. Insultele la adresa minorităţilor etnice - 
în special la adresa ţiganilor şi albanezilor - constituiau, după 
cum ştia foarte bine, un foarte bun început de conversaţie în 
Grecia, unde era încă la mare preţ străvechea noţiune de 
puritate a sângelui. 

Marinarul se întoarse spre el şi mormăi. Ochii săi injectaţi îl 
priveau însă neîncrezători. Ce căuta un bărbat îmbrăcat ca el 
într-aşa o speluncă? 

— A luat totul, continuă Janson. M-a curăţat complet. Ceru 
cu un gest ceva de băut. 

— O târfă shqiptar ti-a furat banii. 

Expresia marinarului era lipsită de simpatie, însă uşor 
amuzată. Era un început. 

— Banii cash sunt aproape singurul lucru care mi-a mai 
rămas. Vrei să auzi ce mi s-a întâmplat? 

Janson putu citi emblema de pe uniforma marinarului: 
U.C.S. UNITED CONTAINER SERVICES, îl chemă pe barman. 

— Adu-i prietenului meu o bere. 

— De ce nu un Metaxa? zise marinarul, încercându-şi 
norocul. 

— Aşa să fie - Metaxa! strigă Janson. Dublu! Pentru 
amândoi. 

Ceva în înfăţişarea marinarului indica faptul că omul se 
simţea în largul său pe docurile şi apele Mării Egee şi era 
familiarizat cu afacerile necurate care se derulau în zonă. 

Cele două pahare cu Metaxa fură aşezate lângă ei, pline cu 
coniac incolor cu aromă de anason. Janson ceru şi un pahar cu 
apă. Cu o privire dezaprobatoare, barmanul îi întinse un pahar 
de sticlă cafenie cu câteva degete de apă de la robinet. Un 
bar nu obţine profit din umplerea burţilor clienţilor cu apă, în 
afară de cazul în care era vorba de apă cu care se îndoiau 
băuturile. 

Janson începu să-i înşire tovarăşului său o poveste despre 
cum intrase într-un ouzeri în timp ce aştepta la Zea Marina 
unul din feriboturile companiei Minoan Lines. 

— Tocmai ieşisem de la o întâlnire ce durase cinci ore, 
înţelegi? Ajunsesem în sfârşit la o înţelegere într-o afacere 
care trena de luni de zile - din cauza asta m-au trimis personal 
aici, înţelegi. Reprezentanţii locali - nu poţi să ai încredere în 
ei. Nu ştii niciodată pentru cine lucrează cu adevărat. 

— Şi cu ce se ocupă compania ta, dacă nu te superi? Janson 
se uită de jur-împrejur până ce privirea i se opri pe 

Scrumiera din ceramică smălțuită. 

— Ceramică, spuse el. Izolatoare din ceramică pentru 
diverse echipamente electrice. Incepu să râdă. lţi pare rău că 
ai întrebat, nu-i aşa? E o treabă mizerabilă, însă cineva trebuie 
să facă şi asta. 

— Şi târfa... îl îmboldi marinarul, dând coniacul pe gât ca pe 
apă. 

— Deci eram stresat de-a binelea... înţelegi, „stresat"? Şi 
fata asta se urcă peste mine, aşa că mi-am zis: ce naiba! 
Inţelegi, vreau să spun că voiam să mă eliberez. Şi ea mă 
conduce într-o văgăună, câteva case mai jos, nici măcar nu-mi 
amintesc exact unde, şi... 

— Şi când te-ai trezit, ai descoperit că fata te jefuise. 

— Exact! Janson făcu un semn barmanului să mai aducă un 
rând. Cred că mi-am pierdut cunoştinţa sau cam aşa ceva şi 
mi-a luat tot ce aveam prin buzunare. Norocul meu a fost că 
nu a găsit centura unde aveam ascunşi banii gheaţă. Cred că 
pentru asta trebuia să mă întoarcă şi i-a fost teamă că am să 
mă trezesc. Mi-a luat însă paşaportul, cărţile de credit... 
Janson îşi apucă inelarul şi-l duse la ochii marinarului ca să-i 
arate acestuia, cu un gest de beţiv, suprema umilinţă pe care 
O suferise: furtul verighetei. Respira greu, ca un adevărat 

director de vânzări care retrăia un coşmar. 

— De ce nu ai anunţat la as/ynomia? Poliţia portuară de 
aici, din Pireu, cunoaşte toate curvele. Janson îşi acoperi faţa 
cu mâinile. 

— Nu pot face asta. Nu pot să risc. M-ar pune să fac raport 
şi asta ar însemna să-mi tai craca de sub picioare. Din acelaşi 
motiv nu îndrăznesc să mă duc la ambasadă. Compania mea 
este foarte conservatoare. Nu pot risca să afle toată tărăşenia 
- avem reprezentanţi peste tot. Ştiu că nu se vede asta, însă 
am o reputaţie de apărat. Şi soţia mea - oh, Doamne! Ochii i 
se umplură cu lacrimi. Soţia mea nu trebuie să afle, niciodată. 

— Vasăzică eşti un om mare, spuse marinarul, cântărindu-l 
din privire. 

Şi un idiot şi mai mare. Ce-a fost în capul meu? Goli paharul 
cu Metaxa, umplându-şi gura cu licoarea aromată, apoi se roti 
agitat pe taburet şi duse la buze paharul cu apă. Numai un 
observator bine antrenat ar fi băgat de seamă că, deşi apa din 
paharul lui Janson nu fusese reîmprospătată, nivelul ei creştea 
miraculos. 

— Capul cel mare nu mai gândea, spuse marinarul cu 
înţelepciune. Gândea numai capul cel mic. 

— Dacă aş putea ajunge la sediul nostru regional din Izmir, 
aş scăpa de tot necazul ăsta. 

Marinarul se dădu brusc înapoi. 

— Eşti turc? 

— Turc? Doamne Dumnezeule, nu! Janson strâmbă din nas 
dezgustat. Cum poţi să crezi aşa ceva? Tu eşti? 

Marinarul scuipă pe podea drept răspuns. 

In Pireu, vechile duşmănii clocoteau încă. 

— Uite ce e, noi suntem o companie internaţională. Eu sunt 
cetăţean canadian, însă avem clienţi peste tot. Nu am de gând 
să mă duc la poliţie şi nici nu pot risca să ajung la ambasadă. 
Afacerea asta ar putea să mă distrugă - voi, grecii, sunteţi 
destupaţi la minte, înţelegeţi natura umană, însă oamenii cu 
care lucrez eu nu sunt aşa. Realitatea e că dacă aş reuşi să 
ajung la Izmir, aş putea face în aşa fel încât tot coşmarul ăsta 
să dispară. M-aş duce şi înot până acolo dacă ar fi posibil. Izbi 
paharul de suprafaţa zincată a barului. Apoi flutură o bancnotă 
de cincizeci de mii de drahme către barman, cerându-i încă un 

rând. 

Barmanul privi bancnota şi clătină din cap. 

— Ehete mipospio psila? Nu ai bancnote mai mici? Janson 
se uită la hârtie ca un beţiv cu privirea înceţoşată. 

Bancnota era echivalentă cu peste o sută de dolari 
americani. 

— A, scuze, spuse el, punând hârtia la loc şi întinzând 
barmanului patru bancnote de câte o mie de drahme. 

Aşa cum sperase şi Janson, greşeala nu trecu neobservată 
de către tovarăşul al cărui interes pentru necazurile lui crescu 
brusc. 

— E o cale cam lungă de străbătut înot, spuse marinarul 
zâmbind şiret. Poate că există şi o altă cale de a ajunge acolo. 

Janson îl privi cu ochi rugători. 

— Crezi? 

— Transport special, răspunse bărbatul. Nu e deloc 
confortabil. Nici ieftin. 

— Dacă mă duci la Izmir, îţi dau două mii cinci sute de 
dolari - americani, nu canadieni. 

Marinarul se uită la Janson plin de respect. 

— Trebuie să coopereze şi alţii. 

— Aştia două mii cinci sute sunt numai pentru tine, ca să 
aranjezi treaba. Dacă sunt şi alte cheltuieli, sunt gata să le 
acopăr. 

— Aşteaptă aici, îi spuse marinarul, pe care lăcomia îl 
trezise brusc. Trebuie să dau un telefon. 

Janson bătea darabana cu degetele în bar, aşteptând 
întoarcerea bărbatului; dacă starea lui de beţie era 
prefăcătorie, nerăbdarea era reală. După câteva minute lungi, 
marinarul reveni. 

— Am vorbit cu un căpitan pe care îl cunosc. Mi-a spus că 
dacă vii la bord cu droguri te aruncă în Marea Egee fără vestă 
de salvare. 

— Nici vorbă! zise Janson şocat. Fără droguri! 

— Deci târfa albaneză ţi le-a luat şi pe astea? îl întrebă 
bărbatul amuzat. 

— Ce? vocea lui Janson trăda indignare, era vocea unui om 
de afaceri lipsit de simţul umorului, a cărui demnitate fusese 
insultată. Ce spui? 

— Am glumit, răspunse împăciuitor marinarul, gândindu-se 
la bacşişul gras. l-am promis căpitanului că o să te avertizez. 
Făcu o pauză. 

— Este un cargo containerizat al companiei U.C.S. la fel ca 
şi vasul meu. Şi pleacă la ora patru dimineaţa. Ajunge la dana 
6 a portului Izmir, după patru ore, OK? Ce se întâmplă apoi la 
Izmir e treaba ta - nu spui la nimeni cum ai ajuns acolo. 

Făcu un gest de tăiere a gâtului. 

— Asta e foarte important. De asemenea important: îi 
plăteşti căpitanului o mie de dolari la docul 23. O să fiu şi eu 
acolo ca să fac prezentările. 

Janson dădu aprobator din cap şi începu să numere 
bancnote, ţinându-şi mâinile sub tejghea. 

— Cealaltă jumătate când ne întâlnim dimineaţă. Ochii 
marinarului străluceau. 

— Mi se pare corect. Dacă te întreabă căpitanul cât mi-ai 
dat, tai ultimul zero. OK, prietene? 

— Eşti un salvator al naibii de iscusit, spuse Janson. 

Marinarul  înşfacă teancul de bancnote, apreciindu-i 
greutatea şi grosimea şi zâmbi. 

— Pot să mai fac ceva pentru tine? 

Janson clătină distrat din cap frecându-şi inelarul. 

— O să-i spun că am fost tâlhărit. 

— Să-i spui soţiei tale că ai fost tâlhărit de către un a/banez, 
îl sfătui marinarul. Cine n-ar crede aşa ceva? 


Mai târziu, în aeroportul din Izmir, Janson nu se putu opri să 
nu reflecteze asupra ciudăţeniilor firii umane. Oamenii îţi 
acordă încredere tocmai atunci când le spui cât de nedemn de 
încredere eşti. Cei căzuţi victimă propriei lăcomii sau 
dezmăţului sunt mai degrabă simpatizaţi decât cei care suferă 
pur şi simplu din cauză că nu au avut şansă. Stătea acum 
ruşinat în faţa unui agent de turism britanic şi-i îndruga o 
versiune a poveştii pe care i-o spusese şi marinarului. 

— Nu trebuia să vă încurcaţi cu astfel de femei, îi spuse un 
bărbat cu umeri înguşti şi păr des, blond deschis. Zâmbetul lui 
era însă mai degrabă sadic decât compătimitor. Foarte, foarte 
urât ce-aţi făcut. 

Bărbatul purta un ecuson de plastic cu numele său înscris 

pe el. Deasupra numelui, scrise cu litere stridente, erau 
tipărite numele şi sloganul companiei ce organiza excursii cu 
preţ redus al cărui angajat era: Holiday Express Ltd. - O ofertă 
fără egal! 

— Eram beat ca un porc! protestă Janson vorbind cu 
accentul specific clasei de mijloc din zona londoneză. Turci 
ticăloşii! Fata asta îmi promisese „un spectacol privat! - 
credeam că e vorba de un dans din buric! 

— Da, sigur, replică tânărul cu un zâmbet sarcastic. Sunteţi 
nevinovat ca un prunc. După multe zile în care trebuise să se 
gudure pe lângă turiştii pe care îi avusese în grijă, era o 
adevărată uşurare să râdă acum de acest client. 

— Să mă lase ei aici! Era un pachet de servicii de vacanţă, 
în regulă, însă chestia asta nu era inclusă în pachet! Să mă 
lase aici ca pe un nimic? 

— Se întâmplă. Se întâmplă. Un turist se îmbată sau se 
rătăceşte. Nu poţi cere ca tot grupul să piardă avionul din 
cauza unei singure persoane. Nu ar fi cinstit, nu-i aşa? 

— La dracu', am fost un mare tâmpit, spuse Janson, glasul 
lui sunând a regret. M-am luat după capul cel mic, în loc să 
gândesc cu cel mare, dacă înţelegeţi ce vreau să spun. 

— „Cine n-a păcătuit niciodată?” cum spune cartea sfântă, 
replică ghidul pe un ton mai puţin ofensiv. Vreţi să-mi mai 
spuneţi o dată cum vă numiţi? 

— Cavanaugh. Richard Cavanaugh. Ca să găsească acest 
nume pe un site al firmei Holiday Express pierduse mai bine 
de douăzeci de minute într-un internet-cafe de pe strada 
Kibris Schitleri. 

— Vasăzică domnul Dicky Cavanaugh a avut parte de o 
vacanţă plină de păcate în Turcia şi a primit la sfârşit o lecţie. 

Faptul că putea să-l înţepe pe acest client neajutorat - a 
cărui aventură nefericită nu-i permitea să depună vreo 
plângere împotriva lui - părea că-l amuză teribil. 

Janson îi aruncă o privire furioasă. 

Bărbatul sună pe telefonul mobil la filiala din Izmir a firmei 
de transport Thomas Cook Travel şi explică ce păţise clientul, 
lăsând deoparte părţile cele mai interesante. Repetă numele 
de două ori. Rămase cu telefonul la ureche aproape zece 
minute, vorbind din ce în ce mai puţin şi ascultând din ce în ce 

mai mult. 

Clătină din cap, râzând, după care închise. 

— Ha, ha! Ei sunt convinşi că aţi aterizat la Stansted acum 
două ore, împreună cu ceilalţi din grup. 

— Cum dracu’? îl privi Janson neîncrezător. 

— Se întâmplă, replică bărbatul filosofând, mândru de 
înţelepciunea sa. Se întâmplă. Lista pasagerilor arată că 
soseşte un grup de douăzeci de turişti, nimeni nu are timp să 
verifice toate documentele, aşa că în calculator apare că au 
sosit toţi. Aşa ceva nu se poate în cursele comerciale 
obişnuite, însă companiile care folosesc curse charter nu sunt 
chiar atât de serioase. Ups - să nu le spuneţi şefilor că am 
spus aşa ceva. „Preţuri scăzute pentru experienţe deosebite”, 
aşa ne place să spunem. Conform calculatorului, acum ar fi 
trebuit să vă relaxaţi în magazinul dumneavoastră de optică 
din Uxbridge, nu să tremuraţi aici, în Izmir, întrebându-vă dacă 
veţi mai ajunge vreodată să vă vedeţi casa şi pe cei dragi. li 
aruncă lui Janson o privire piezişă. Era bună? 

— Ce? 

— Păsărică. Era bună? Janson părea foarte ruşinat. 

— Asta-i partea tragică. Sunt atât de supărat că nici nu-mi 
mai aduc aminte. 

Bărbatul îl apăsă uşor pe umăr. 

— Cred că de data asta pot să vă rezolv problema, spuse el. 
Însă ţineţi minte, noi nu ne ocupăm de organizarea de vacanțe 
murdare. Ţine-o în pantaloni data viitoare, prietene. Aşa cum 
zice prietena mea, ai grijă să nu scoţi ochii cuiva. 

Râse zgomotos de glumă vulgară pe care o făcuse. 

— Şi tocmai dumneavoastră, cu magazinul acela de 
ochelari! 

— Noi îi spunem „centru optic”, zise Janson cu răceală, 
jucând rolul vânzătorului mândru de produsele sale. Sunteţi 
sigur că n-o să am probleme când o să ajung la Stansted? 

Ghidul îi răspunse şoptit: 

— Nu, tocmai asta încercam să vă spun. Holiday Express va 
face în aşa fel încât să nu mai apară alte probleme, înţelegeţi? 
O să vă ajutăm să ajungeţi acasă. 

Janson dădu din cap cu recunoştinţă, deşi ştia ce se 
ascundea în spatele acestor dovezi bruşte se altruism - 

furtuna pe care probabil că telefonul ghidului o produsese în 
birourile companiei. Stratagema lui Janson, aşa cum 
intenţionase şi el, pusese compania într-o situaţie foarte 
neplăcută: oficialii unei firme care asigură pachete de servicii 
de vacanţă dezinformase serviciile vamale britanice cum că 
un anume Richard Cavanaugh, domiciliat în Uxbridge, pe 
Culvert Lane numărul 43, intrase în Marea Britanie. Singura 
cale de a evita un control asupra activităţilor companiei şi o 
posibilă ridicare a licenţei de funcţionare era ca Richard 
Cavanaugh să ajungă într-adevăr în Marea Britanie şi că acest 
lucru să se facă fără toate înregistrările de date care ar fi 
putut duce la întrebări neplăcute în legătură cu practicile 
neatente ale firmei. Documentele de transport pe care 
bărbatul le pregătea acum - Transport Urgent/Personal al 
Companiei - reprezentau o metodă mai puţin ortodoxă, 
folosită în mod normal pentru transporturi care aveau legătură 
cu urgenţe medicale, însă vor rezolva situaţia. Holiday Express 
va repara astfel o eroare stânjenitoare, iar „Dickie” 
Cavanaugh va ajunge acasă în timp record. 

Ghidul râse uşor atunci când îi înmână lui Janson plicul în 
care se aflau câteva pagini galbene-portocalii. 

— Prea supărat ca să vă mai amintiţi, nu-i aşa? Eraţi gata 
să izbucniţi în plâns! 

Un avion mic îl duse la Istanbul, de unde, după o aşteptare 
de două ore, se urcară într-o cursă charter care ducea trei 
grupuri diferite de turişti ale firmei Holiday Express pe 
Aeroportul Stansted, în nordul Londrei. La fiecare oprire, falsul 
Cavanaugh flutura hârtiile galbene pe care le primise la Izmir 
şi de fiecare dată un reprezentant al companiei îl escorta 
personal până la avion. de la sediul central veniseră ordine 
foarte clare: aveţi grijă de tâmpitul ăla că daţi de dracu’. 

Zborul dură trei ore şi în tot acest timp opticianul din 
Uxbridge, ruşinat de aventură pe care o trăise în străinătate, 
rămase izolat, înfăţişarea lui respingând orice încercare de a 
înfiripa o conversaţie. Puţinii călători care aflaseră povestea 
nu văzură în el decât un vânzător speriat care spera ca 
aventura sa să rămână uitată departe în Orient. 

Undeva, deasupra Europei, ochii i se închiseră, începu să 
moţăie şi în final reuşi să adoarmă, deşi ştia prea bine că 

fantomele trecutului nu îi vor da pace. 


Se întâmplase cu mai bine de treizeci de ani în urmă şi 
totuşi parcă fusese ieri. Evenimentele se desfăşuraseră într-o 
junglă îndepărtată, dar locurile acelea păreau încă atât de 
aproape. La întoarcerea din dezastrul de la Noc Lo, Janson se 
dusese direct în biroul lui Demarest, fără să se oprească 
măcar ca să se schimbe. Fusese anunţat că locotenent- 
comandorul voia să-l vadă fără întârziere. 

Cu uniforma încă îmbibată de mirosurile şi petele luptei, 
Janson stătea acum în picioare în faţa lui Demarest care 
medita cu ochii închişi, aşezat în spatele biroului. Din cele 
două mici difuzoare ale magnetofonului se revărsau notele 
unei melodii medievale - o misterios de simplă şi lentă 
progresie de note. 

Intr-un târziu, Demarest ridică privirea şi se uită la el. 

— ţi dai seama ce s-a întâmplat acolo? 

— Domnule? 

— Dacă nu a însemnat nimic, totul a fost în zadar. Acesta 
nu este un univers în care să vrei să trăieşti. Trebuie să faci 
tot posibilul ca fiecare clipă petrecută aici să însemne ceva. 

— După cum v-am mai spus, domnule, se pare că ştiau de 
venirea noastră. 

— E destul de clar, nu-i aşa? 

— Nu aţi fost şi nici nu păreţi prea surprins, domnule. 

— Surprins? Nu. Era vorba despre o ipoteză - o predicţie pe 
care am testat-o. Trebuia să fiu sigur. Noc Lu a fost, printre 
altele, un experiment. Ce se întâmplă dacă planul unei 
incursiuni ajunge prin intermediul aliaţilor noştri şi la armata 
nord-vietnameză? Care sunt releele care fac ca informaţia să 
ajungă la insurgenții locali? Exista un singur mod prin care se 
putea testa acest lucru. Şi am învăţat ceva. Avem de-a face cu 
un duşman care este dedicat pe de-a-ntregul distrugerii 
noastre - dedicat cu toată inima şi tot sufletul. Şi în tabăra 
noastră? O grămadă de birocraţi aterizaţi aici care îşi închipuie 
probabil că lucrează pentru Autoritatea Văii Tennessee sau 
mai ştiu cu pentru ce dracu'. Acum câteva ore, fiule, ai reuşit 
să scapi ca prin urechile acului. A fost Noc Lo o înfrângere, sau 
o victorie? Nu e chiar aşa de uşor de stabilit, nu? 

— Nu mi s-a părut deloc a fi o victorie, domnule. 

— Hardaway a murit, ţi-am mai spus, pentru că era slab. Tu 
ai supravieţuit, exact aşa cum mă aşteptam, pentru că tu eşti 
puternic. La fel de puternic ca şi tatăl tău - al doilea val al 
debarcării pe Plaja Roşie, dacă nu mă înşel. Puternic ca şi 
unchiul tău, în pădurile şi văile din Sumava, la vânătoare de 
ofiţeri ai Wehrmachtului cu o puşcă veche de vânătoare. Nu a 
existat nimic mai periculos decât acei partizani din Europa de 
Est - am avut şi eu un astfel de unchi. Războiul ne arată cine 
suntem cu adevărat, Paul. Speranţa mea e ca astăzi tu să fi 
învăţat ceva despre tine. Ceva ce eu am descoperit la tine 
încă de pe vremea când ne aflam la Little Creek. 

Locotenent-comandorul Alan Demarest se întinse către o 
carte cu paginile îndoite pe care o avea pe masă. 

— Ai citit Emerson? Aş vrea să-ţi citesc un pasaj. Demarest 
începu să citească din carte: „Un om mare doreşte să fie cât 
mai neînsemnat. Atât timp cât stă pe pernele sale de avantaje 
nu se gândeşte decât cum să doarmă. Atunci însă când este 
forţat, torturat, învins, are şansa să înveţe ceva; ajunge să-şi 
cunoască adevăratele limite; află cât de ignorant a fost până 
atunci; este vindecat de nebunia mândriei”. Cred că Ralph 
Waldo Emerson a pus punctul pei. 

— Presupun că aveţi dreptate, domnule. 

— Câmpul de luptă este ca un laborator de testare. Este 
locul unde ori mori, ori te naşti din nou. Şi să nu crezi că e 
doar o figură de stil. Ai întrebat-o vreodată pe mama ta cum a 
fost când te-a născut? Femeile ştiu foarte bine ce înseamnă 
acest moment - ele ştiu că vieţile lor, vieţile părinţilor lor, ale 
părinţilor, părinţilor lor, ale tuturor oamenilor de pe această 
planetă, timp de zeci de mii de ani, au culminat cu fiinţa 
aceea umedă care se mişcă şi ţipă ascuţit. Naşterea nu este 
un moment prea frumos. Un ciclu de nouă luni de la plăcere la 
durere. Oamenii se nasc într-o grămadă de fluide, viscere 
întinse, excremente, urină, sânge - şi din toate astea iese 
copilul, ieşi tu. Un moment de agonie incredibilă. Da, naşterea 
este un lucru oribil, nici vorbă, pentru că durerea e ceea ce dă 
semnificaţie întregului act. Şi te privesc acum cum stai aici cu 
urme din maţele unui alt soldat pe tunica ta şi mă uit în ochii 
tăi şi văd un bărbat care a renăscut. 

Janson se holba la el, nevenindu-i să creadă. Pe de o parte 
era îngrozit, pe de altă parte era ca hipnotizat. 

Demarest se ridică în picioare şi îl privi drept în ochi. Se 
întinse şi puse o mână pe umărul tânărului. 

— Care este rostul acestui război? Deştepţii de la 
Departamentul de Stat au dosare întregi în care pretind ei că 
se află răspunsul. Nu e însă nimic altceva decât zgomot, 
justificări fără sens. Fiecare conflict e la fel. Nimic altceva 
decât un poligon de încercare. În ultimele patru ore ai avut 
parte de mai multă risipă de energie şi epuizare, mai multă 
agonie şi extaz - mai multă adrenalină pură - decât au parte 
majoritatea oamenilor normali într-o viaţă întreagă. Eşti mult 
mai viu decât toţi zombi ăia care se plimbă cu limuzinele şi îşi 
spun ce norocoşi sunt că nu se află aici. Ei sunt nişte suflete 
pierdute. Işi pierd timpul comparând preţul diverselor produse 
şi se întreabă dacă să încerce să repare singuri chiuveta sau 
să aştepte instalatorul. Oamenii aceştia sunt morţi pe 
dinăuntru şi nici măcar nu ştiu asta. 

Ochii lui Demarest străluceau. 

— Care este înţelesul războiului? Este în legătură cu simplul 
fapt că i-ai ucis pe cei care doreau să te ucidă pe tine. Ce-a 
fost ceea ce s-a întâmplat? O victorie, o înfrângere? Greu de 
tras o concluzie, fiule, lată ce s-a întâmplat. Erai gata să mori 
şi ai învăţat ce înseamnă să trăieşti. 

Un camion greu, alb, plin de scânduri părăsi aglomerata 
autostradă M11 şi intră pe Queen's Road, Cambridge. Se opri 
lângă alte camioane care aduseseră materiale de construcţie 
necesare pentru un important proiect de renovări. Era ceva 
foarte obişnuit pentru o universitate atât de mare şi de veche 
- mereu se găsea ceva de reconstruit sau de renovat. 

După ce şoferul opri motorul, bărbatul pe care îl luase în 
cabină îi mulţumi călduros şi cobori pe aleea cu pietriş. În loc 
să se ducă la locul său de muncă, bărbatul, îmbrăcat într-o 
salopetă de culoare gri, se furişă în interiorul uneia dintre 
barăcile firmei de construcţii Polyjohns, care se afla aproape 

de şantier; motoul companiei din West Yorkshire, înaintea 
celorlalţi prin inovație, era imprimat pe uşa albastră de plastic 
a barăcii. După câteva momente, bărbatul ieşi din baracă 
îmbrăcat cu o jachetă gri din tweed Harris. Era tot un fel de 
uniformă, una care-i permitea să se deplaseze fără să atragă 
atenţia de-a lungul „zonei din spate”, fâşia lată de gazon care 
se întindea de-a lungul celor mai vechi colegii din Cambridge: 
King's, Clare, Trinity Hali şi destinaţia lui - Trinity College. Nu 
trecuse mai mult de o oră de când Paul Janson sosise pe 
aeroportul Stansted, acum o vagă amintire despre 
acoperişurile din oţel şi sticlă. 

Pe Janson îl durea capul de câte minciuni spusese şi câte 
accente schimbase în ultimele douăzeci şi patru de ore. 
Curând avea să se întâlnească cu cineva care putea îndepărta 
ceața şi misterul care învăluiau această afacere. Cineva cu 
care putea vorbi fără să se ascundă, un om care avea 
posibilitatea să descâlcească iţele tragediei. Viaţa personajului 
spre care se îndrepta era strâns legată de Trinity College: un 
profesor strălucit pe nume Angus Fielding. 

In cadrul unei burse Marshall, Janson studiase istoria 
economică cu acest erudit politicos, cu privire amuzată, pe la 
începutul anilor şaptezeci. Ceva în gândirea sinuoasă a lui 
Fielding îl cucerise pe Janson, iar el, la rândul lui, reuşise să 
trezească interesul profesorului. In toţi anii care urmară, 
Janson se ferise să-l implice pe Fielding în investigaţiile pe 
care le făcea, însă de data asta nu avea altă soluţie. Fostul 
său mentor academic, un expert în sistemul financiar global, 
făcea parte dintr-o asociaţie de creiere pe care Peter Novak le 
strânsese laolaltă pentru a-l ajuta să conducă Fundaţia 
Libertatea. Profesorul era acum, după cum auzise Janson, 
decan la Trinity College. 

In timp ce trecea podul Trinity şi traversa „zona din spate”, 
Janson era copleşit de amintiri - amintiri dintr-o altă viaţă, o 
viaţă dedicată învăţăturii, vindecării şi refacerii. Tot ceea ce 
vedea înjur îi reamintea imagini din perioada aceea de aur din 
viaţa sa. Peluzele, clădirile în stil gotic, chiar şi micile bărci 
care alunecau, împinse cu vâsle lungi, de-a lungul râului Cam, 
strecurându-se pe sub arcele de piatră ale podurilor şi 
ramurile sălciilor plângătoare. pe măsură ce se apropia de 

Trinity, muzica amintirilor se auzea din ce în ce mai tare. În 
faţa lui se ridica acum sala de mese, construită la începutul 
secolului al şaptesprezecelea şi impresionanta bibliotecă 
Wren, cu arcadele şi bolțile sale înalte. Clădirile din Cambridge 
ale colegiului Trinity erau numeroase şi maiestuoase, însă 
reprezentau numai o mică parte a posesiunilor instituţiei; 
colegiul era de fapt cel de-al doilea mare proprietar în marea 
Britanie, după regină. Janson trecu de bibliotecă şi ajunse pe 
porţiunea cu pietriş care înconjura locuinţa decanului. 

Sună la uşa din spate şi după câteva clipe menajera 
întredeschise o fereastră. 

— Ai întâlnire cu profesorul, dragă? 

— Da. 

— Ai venit cam devreme, să ştii. Nu face nimic. De ce nu vii 
în faţă ca să-ţi dau drumul înăuntru? Fără îndoială îl 
confundase cu altcineva, cu o persoană care avea programată 
o întâlnire cu profesorul. 

Măsurile de securitate erau ca şi inexistente. Femeia nici 
măcar nu-i ceruse numele. Viaţa de la Cambridge se 
schimbase foarte puţin de pe vremea când fusese el student 
aici, în anii şaptezeci. 

O dată intrat în locuinţa decanului, treptele largi, acoperite 
cu un covor roşu treceau printr-o galerie de portrete ale 
personalităţilor care aduseseră faimă colegiului în secolele 
trecute: bărbosul George Treveylan, William Whewell şi 
Christopher Wordsworth, cu gulerul lui de hermină. La capătul 
scărilor, în stânga, se afla un salon acoperit cu o mochetă de 
culoare roz ai cărui pereţi formaţi din panouri de lemn erau 
zugrăviți în alb pentru a pune în valoare portretele cu care 
erau decoraţi. In continuarea acestei încăperi se afla o alta, 
mult mai mare, al cărei parchet închis la culoare era acoperit 
cu mai multe covoare orientale. Drept în faţa lui Janson se afla 
un portret în mărime naturală al reginei Elisabeta |, pictat în 
timpul vieţii, cu o atenţie deosebită faţă de detaliile 
vestimentare şi o mai mică scrupulozitate în ceea ce priveşte 
trăsăturile feţei marcate de trecerea anilor. de pe peretele 
alăturat, Isaac Newton, cu perucă pe cap, privea maiestuos. 
Un tânăr lord Gloucester, pictat pe când avea numai 
paisprezece ani, zâmbea cu neruşinare către celelalte două 

tablouri. Împreună cu multe altele, aceste portrete alcătuiau 
una dintre cele mai impresionante colecţii de acest fel 
găzduite altundeva decât de Naţional Portrait Gallery. Colecţia 
reprezenta o procesiune a reprezentanţilor unei elite, atât 
intelectuale, cât şi politice, care modelase această ţară, care îi 
influenţase istoria, o elită ai cărei membri erau în mare 
măsură răspunzători de realizările, dar şi de eşecurile naţiunii 
britanice. Deşi figurile semeţe ale celor din tablouri aparţineau 
în cea mai mare parte secolelor trecute, portretul lui Peter 
Novak nu ar fi fost stingher într-o asemenea colecţie. Ca şi în 
cazul marilor conducători, aura lui Novak izvora dintr-o 
profundă înţelegere a obligaţiilor sale, a sensului moral al 
misiunii sale pe acest pământ. 

Janson rămăsese ca în transă, fascinat de privirile acestor 
regi şi personalităţi de mult dispărute şi tresări în clipa în care 
auzi un bărbat dregându-şi vocea. 

— Dumnezeule, eşti chiar tu! strigă Angus Fielding cu glasul 
lui puţin ascuţit. Scuză-mă, dar te priveam cum te uitai la 
portrete şi mă întrebam dacă e posibil. Era ceva în ţinuta ta, în 
felul în care îţi ţineai umerii. Dragă băiete, a trecut atâta timp! 
Să ştii însă că e cea mai plăcută surpriză pe care mi-aş fi 
putut-o imagina. Gilly a venit să mă anunţe că unul dintre cei 
cu care trebuia să am meditaţie la ora zece s-a prezentat deja, 
aşa că mă pregăteam să am o discuţie despre Adam Smith şi 
despre Condorcet cu unul dintre cei mai puţin promiţători 
studenţi. Ca s-o citez pe lady Asquith, e vorba de un individ 
care „are o minte sclipitoare atât timp cât nu e nevoit s-o 
folosească”. Asta ca să-ţi dai seama de la ce m-ai salvat. 

Chipul bătrânului mentor al lui Janson era învăluit în lumina 
blândă, filtrată de nori a soarelui. Faţa lui era marcată de 
vârstă, părul alb i se împuţinase faţă de cum şi-l amintea 
Janson; profesorul nu îşi pierduse însă supleţea şi ochii săi de 
un albastru pal aveau aceeaşi strălucire amuzată. Aproape de 
şaptezeci de ani, Fielding nu era un bărbat masiv, însă 
ardoarea lui îl făceau să pară impunător. 

— Hai cu mine, băiete dragă, spuse Fielding. 

II conduse pe Janson printr-un culoar îngust, trecură pe 
lângă femeia voinică, de vârstă mijlocie, care lucra ca 
secretară şi ajunseră în biroul lui spaţios, ale cărui ferestre 

largi dădeau spre curtea mare a colegiului. Rafturile albe din 
lemn fixate de pereţi erau pline cu cărţi, ziare şi copii ale 
articolelor profesorului cu titluri derutante pentru cei 
neavizaţi: „Este oare în pericol sistemul financiar mondial? Un 
punct de vedere macroeconomic”, „Lichidităţile în valută ale 
băncilor centrale - nevoia de transparenţă”, „O nouă viziune 
asupra metodelor de măsură a riscurilor pieţei”, „Aspecte 
structurale ale lichidităţilor de piaţă şi consecinţele lor pentru 
stabilitatea financiară”. Pe o măsuţă se vedea un număr 
îngălbenit de soare al Far Eastern Economic Review; pe 
copertă, sub o fotografie a lui Peter Novak, se putea citi titlul: 
TRANSFORMAND DOLARII IN PROGRES. 

— Scuză dezordinea, spuse profesorul îndepărtând un teanc 
de foi de hârtie de pe un scaun negru aflat lângă biroul său. 
Ştii, într-un fel îmi pare bine că nu m-ai anunţat că vii, fiindcă 
aş fi încercat să te impresionez şi amândoi am fi fost 
dezamăgiţi. Toţi îmi spun că ar fi trebuit să concediez 
bucătăreasa, însă, draga de ea, cred că lucrează aici de pe 
vremea Restauraţiei şi n-am avut nici inima şi probabil nici 
stomacul s-o dau afară. Specialităţile ei sunt cunoscute de 
toată lumea ca fiind deosebit de toxice. E un fel de „eminence 
grise”, deşi colegii mei insistă că e de fapt o eminenţă a 
grăsimilor. Facilităţile de aici reprezintă o combinaţie curioasă 
între opulenţă şi austeritate, ca să nu zic neglijenţă, pentru 
care îţi trebuie ceva timp ca să te obişnuieşti. Probabil că pe 
vremea când studiai aici nu dădeai prea multă importanţă 
unor asemenea fleacuri, însă bănuiesc că de atunci te-ai mai 
schimbat. Profesorul îl bătu pe Janson pe umăr. Şi iată-te din 
nou aici, băiete dragă. 

Logoreea, abaterile de la subiect, privirea amuzată - era 
acel Angus Fielding pe care îl cunoştea atât de bine şi care 
putea fi în acelaşi timp sensibil, dar şi răutăcios. Ochii lui ageri 
vedeau însă mult mai multe decât lăsau să se înţeleagă şi 
volubilitatea sa era o modalitate efectivă de a-şi ascunde 
adevăratele gânduri. Membru al unei şcoli de economie care 
dăduse giganţi că Marshall, Keynes, Lordul Kaldor sau Sen, 
reputaţia lui Angus Fielding depăşea cu mult ecoul lucrărilor 
sale referitoare la sistemul financiar mondial. Profesorul era 
de asemenea membru al Clubului Tuesday, un grup de 

intelectuali şi analişti care aveau legături cu serviciile de 
informaţii britanice. Fielding servise o perioadă de la începutul 
carierei sale drept consilier pentru MI6, ajutând la 
identificarea vulnerabilităţilor economice ale blocului estic. 

— Angus, începu Janson cu o voce slabă. 

— O sticlă cu vin roşu! strigă profesorul. E cam devreme, 
ştiu, însă putem face rost de aşa ceva. Uită-te pe fereastră şi 
ai să vezi Marea Curte. După cum îţi aminteşti probabil, sub 
ea se află o pivniţă foarte mare. Se întinde pe toată lăţimea 
curţii şi sub grădina aflată în proprietatea colegiului. O 
catacombă plină Cu vin roşu. Un Fort Knox lichid! Există un 
administrator care are un lanţ mare cu chei şi el e singura 
persoană care te poate lăsa să intri acolo, un individ care se 
crede de neînlocuit. Avem şi un comitet al vinului care 
răspunde de selecţie, însă e divizat în mai multe facţiuni, mai 
ceva ca în fosta Iugoslavie. 

Fielding îl sună pe secretarul său. 

— Mă întreb dacă putem obţine o sticlă cu Lynch Bages din 
optzeci şi doi, fiindcă îmi amintesc că a mai rămas una 
nedesfăcută de aseară. 

— Angus, începu Janson din nou. Am venit aici să discutăm 
despre Peter Novak. 

Fielding deveni deodată atent. 

— Ai veşti de la el? 

— În legătură cu el. Fielding rămase tăcut o clipă. 

— Simt un fel de curent pe aici, spuse el. Un curent de aer 
îngheţat. Incepu să se tragă de lobul urechii. 

— Nu ştiu ce veşti au ajuns până la tine, zise Janson cu voce 
şovăitoare. 

— Nu prea înţeleg ce... 

— Angus, spuse Janson. Novak e mort. 

Profesorul de la Trinity se albi la faţă şi se holbă la Janson 
cu o privire pierdută vreme de câteva clipe foarte lungi. Se 
lăsă apoi să cadă pe un scaun cu spătar din faţa biroului său, 
ca şi cum ar fi rămas deodată fără aer. 

— Au mai existat şi altă dată zvonuri false în legătură cu 
moartea lui, spuse profesorul pe un ton neconvingător. 

Janson se aşeză pe un scaun lângă el. 

— Am văzut cum a murit. 

Angus Fielding se prăbuşi pe spătarul scaunului, arătând 
dintr-o dată ca un om bătrân. 

— Nu e posibil, murmură el. Nu poate fi adevărat. 

— Am văzut cum a murit, repetă Janson. 

li povesti lui Fielding ce se întâmplase în Anura, respirând 
din greu atunci când ajunse la episodul cu explozia 
elicopterului. Angus asculta fără să spună nimic, lipsit de orice 
expresie, cu ochii pe jumătate închişi, dând uşor din cap de 
parcă ar fi ascultat pe unul dintre elevii săi. 

Janson se numărase şi el cândva printre aceşti elevi. Nu 
fusese, bineînţeles, unul dintre băieţii aceia cu obraji 
îmbujoraţi, cu rucsacul plin cu cărţi cu paginile îndoite care 
coborau cu bicicleta pe King's Parade. Când sosise la Trinity, 
graţie unei burse Marshall, Janson era un fel de epavă umană, 
palid şi slab ca un schelet, care încerca încă să-şi refacă trupul 
şi sufletul după chinurile îndurate timp de optsprezece luni de 
zile ca prizonier de război şi toate brutalităţile care le 
precedaseră. Era în 1974 şi Janson încerca să-şi reia studiile 
de istorie economică începută la Universitatea Ann Arbor din 
Michigan. Luptătorul din trupele SEAL se refăcea la umbra 
bătrânilor copaci academici. La început se temuse puţin că n-o 
să reuşească să se adapteze. Insă antrenamentul militar la 
care fusese supus nu-l pregătise oare să se adapteze rapid la 
condiţiile mediului înconjurător, oricare ar fi fost acelea? 
Manualele de coduri şi hărţile militare fuseseră înlocuite de 
cărţi de istorie şi formule economice, însă Janson le atacase cu 
aceeaşi hotărâre şi încăpățânare. 

Janson obişnuia să vină în biroul lui Fielding din Neville 
Court şi să-i prezinte profesorului său subiectele pe care 
trebuia să le pregătească. Deşi în timp ce Janson vorbea 
Fielding făcea impresia că moţăie, atunci când elevul. 
Termină, profesorul deschidea ochii clipind des şi identifică cu 
precizie punctele slabe ale expunerii. Odată, Janson pregătise 
foarte conştiincios un material referitor la consecinţele 
economice ale expansiunii lui Bismarck şi Fielding păru că se 
trezeşte din somn numai după ce termină prezentarea. 
Întrebările sale începuseră atunci să plouă ca săgețile. Cum se 
putea face distincţia între expansionism şi procesul de 
consolidare regională? Care erau consecinţele economice 

întârziate ale anexării ducatelor Schleswig şi Holstein din 
urmă cu câţiva ani? lar în legătură cu cifrele pe care se bazase 
în disertaţia sa, devalorizarea mărcii germane între 1873 şi 
1877 - erau oare ele preluate din studiul lui Hodgeman? 
Păcat: cifrele bătrânului Hodgeman erau complet greşite - la 
ce altceva te puteai aştepta la cineva de la Oxford? Imi pare 
rău, băiete, că trebuie să te fac să renunţi la construcţia ta. 
Insă înainte de a construi ceva trebuie să fii sigur de fundaţie. 

Mintea lui Fielding era ascuţită ca o lamă; manierele lui 
erau  politicoase, întotdeauna imperturbabile, uneori 
derutante. Cita deseori fraza lui Shakespeare referitoare la 
„bărbatul zâmbitor cu cuțitul în mână” şi, deşi nu era ipocrit, 
cuvintele acestea caracterizau foarte bine stilul său de 
educator. Repartizarea lui Janson la Fielding, aşa cum 
recunoscuse profesorul mai în glumă, mai în serios numai 
după câteva luni după începerea consultaţiilor, nu fusese cu 
totul accidentală. Fielding avea prieteni la Washington care 
fuseseră impresionați de dosarul neobişnuit al tânărului şi de 
calităţile de care dăduse dovadă; ei îl rugaseră pe Fielding să-l 
ţină sub supraveghere. Chiar şi acum Janson nu ştia sigur 
dacă Fielding era cel care îl recrutase pentru Operațiunile 
Consulare sau doar menţionase vag această posibilitate şi-l 
lăsase pe el să ia decizia care i se părea cea mai bună. Işi 
amintea de lungile conversații pe care le aveau împreună în 
legătură cu conceptul de "război just" şi despre raportul dintre 
realism şi idealism în cazurile de violenţă sancţionată de stat. 
Imbiindu-l pe Janson să-şi exprime punctul de vedere în 
legătură cu o gamă foarte mare de subiecte, nu urmărise oare 
profesorul să antreneze talentele analitice ale tânărului? Sau 
redirecţionase subtil aceste puncte de vedere, incitându-l pe 
tânărul acesta distrus să-şi pună viaţa în serviciul ţării sale? 

Fielding îşi şterse cu o batistă ochii care continuau să 
strălucească însă, umezi. 

— A fost un mare om, Paul. Poate nu se cuvine să folosesc 
astfel de termeni, însă n-am cunoscut pe nimeni ca el până 
acum. Dumnezeule, viziunea, strălucirea, compasiunea de 
care dădea dovadă - Peter Novak avea ceva absolut 
extraordinar. Intotdeauna m-am simţit deosebit de norocos că 
am avut ocazia să cunosc un astfel de om. Am avut senzaţia 

că secolul nostru - acest nou secol - era un secol binecuvântat 
pentru că avea un astfel de om! 

Fielding îşi apăsă scurt ochii cu palmele. 

— Vorbesc aiurea, am început să îmbătrânesc. Oh, Paul, tu 
ştii că eu nu mă omor cu adularea eroilor. Peter Novak, însă, 
aparţinea parcă unei trepte evolutive superioare faţă de noi, 
ceilalţi. În timp ce noi nu făceam decât să ne războim unii cu 
alţii, ei părea că aparţine unei rase care aflase cum să îmbine 
inteligenţa cu inima, entuziasmul cu bunătatea. Nu era numai 
un maestru al cifrelor, ci un om în stare să-şi înţeleagă 
semenii, un om căruia îi păsa de semenii lui. Cred că acelaşi 
simţ special care îi permitea să vadă direcţia în care se 
îndreptau pieţele monetare - adică să anticipeze valurile 
lăcomiei omeneşti - îl făcea să vadă precis ce fel de intervenţii 
sociale erau cu adevărat importante pentru această planetă. 
Dar dacă mă întrebi de ce atacă el probleme pe care toţi 
ceilalţi le considerau lipsite de speranţă, atunci trebuie să dai 
raţiunea deoparte. Minţile strălucite sunt rare - inimile mari 
sunt însă şi mai rare. Şi ceea ce făcea el era la urma urmei o 
problemă de inimă. Filantropie în sensul ei absolut: dragostea 
pentru semeni. 

Fielding îşi suflă nasul şi clipi de mai multe ori, hotărât 
parcă să-şi stăpânească emoţiile. 

— Şi eu îi datorez totul, spuse Janson, gândindu-se la 
străzile prăfuite din Baaqlina. 

— Intreaga lume îi este datoare, spuse Fielding. De asta 
ziceam eu că nu poate fi adevărat. Mă refeream nu atât la 
evenimentul în sine, cât mai ales la consecinţe. Omul acesta 
nu trebuie să moară. Prea multe depind de el. Prea multe 
eforturi dedicate păcii şi stabilităţii, toate sponsorizate de el, 
conduse de el, inspirate de el. Dacă omul acesta dispare, 
foarte mulţi vor dispărea împreună cu el, victime ale unor 
suferinţe fără sens - kurzi, hutu, romi, dezmoşteniţii lumii. 
Creştinii din Sudan, musulmanii din Filipine, amerindienii din 
Honduras, populaţia ainu în Japonia, separatiştii casamance în 
Senegal... dar ce rost are să-ţi înşir toată lista asta cu damnes 
de la terre? O să se întâmple lucruri rele. Foarte multe lucruri 
rele. Ei au reuşit să-l învingă până la urmă. 

Fielding arăta nu numai îmbătrânit, dar parcă se şi 

micşorase. Ca şi cum toată energia vitală se scursese din el. 

— Poate că se poate ajunge la un rezultat egal, zise Janson 
încet. 

Profesorul îi aruncă o privire lipsită de orice speranţă. 

— Incerci să-mi spui că America, în stilul ei stângaci, poate 
să ia frâiele în mâini. Poate gândeşti că e chiar de datoria ţării 
tale să facă acest lucru. Insă voi, americanii, n-aţi înţeles 
niciodată prea bine cât de puternic a ajuns să fie astăzi 
antiamericanismul. In epoca de după războiul rece, foarte 
mulţi au senzaţia că trăiesc sub un fel de ocupaţie economică 
americană.  Vorbeşti despre  „globalizare” şi ei aud 
„americanizare”. Voi, americanii, vedeţi imagini televizate de 
la demonstrațiile antiamericane din Malaysia sau Indonezia, 
citiţi despre protestatarii din Genova sau Montreal, auziţi 
despre atentate cu bombă puse la cale în restaurante 
McDonald's în Franţa şi vi se pare că toate astea sunt nişte 
evenimente aberante. Dimpotrivă. Ele nu sunt nimic altceva 
decât semnele furtunii, primii stropi înainte de ruperea norilor. 

Janson încuviinţă cu o mişcare a capului. Erau sentimente 
despre care auzise şi mai înainte, nu cu mult timp în urmă. 

— Mi-a zis cineva că, în prezent, ceea ce determină această 
ostilitate nu este neapărat ceea ce face America, ei mai ales 
ceea ce reprezintă această ţară. 

— Exact din această cauză rolul lui Peter Novak era atât de 
nepreţuit şi de neînlocuit. Profesorul vorbea din ce în ce mai 
însufleţit. El nu era american şi nici nu era perceput ca fiind în 
slujba intereselor americane. Toată lumea ştia că respinsese 
avansurile pe care i le făcuse America şi că îi deranjase pe cei 
care hotărau politica externă a acestei ţări, stabilindu-şi 
propriul curs de acţiune. Singura sa stea călăuzitoare era 
propria conştiinţă. Era omul care avea curajul să se ridice şi să 
spună că ne-am pierdut direcţia. Avea curajul să spună că 
pieţele lipsite de moralitate erau sortite prăbuşirii - putea 
spune aceste lucruri şi era ascultat. Magia pieţei nu e 
suficientă, spunea el, avem nevoie de un sens moral al 
direcţiei în care ne îndreptăm şi de hotărârea de a ajunge 
acolo. 

Fielding răguşise şi înghiţi cu greu. 

— De-asta am spus că omul acesta nu trebuie să dispară. 

201 


— Şi totuşi a dispărut, zise Janson. 

Fielding începu să se legene uşor înainte şi înapoi de parcă 
s-ar fi aflat în largul mării. O vreme nu zise nimic. Apoi, brusc, 
făcu ochii mari. 

— Este foarte ciudat că nimic din toate astea nu a fost dat 
publicităţii - nici răpirea, nici uciderea sa. Foarte ciudat. Mi-ai 
relatat faptele, însă nu mi-ai dat nici o explicaţie. 

Privirea lui Fielding se îndreptă spre norii care stăteau 
suspendaţi deasupra  splendorii fără vârstă a grădinii 
colegiului. 

_ — Adevărul e că speram să mă ajuţi tu, spuse Janson. 
Intrebarea este, cine ar vrea să-l vadă mort pe Peter Novak? 

Profesorul clătină încet din cap. 

— Din păcate, întrebarea care se pune e cine n-ar vrea? 
Janson îşi putea da seama că rotiţele din capul profesorului se 
puseseră în mişcare; privirea lui devenise atentă, chipul 
încordat. 

— Am exagerat, bineînţeles. Foarte puţini muritori au reuşit 
să câştige atâta dragoste şi recunoştinţă din partea semenilor 
lor. Şi totuşi. Şi totuşi. La grande benevolenza attira la grande 
malevolenza, după cum zice Boccaccio, bunăvoința exagerată 
atrage întotdeauna reaua-voinţă. 

— Lămureşte-mă un pic, vrei? Ai spus adineauri „ei” - „ei” 
au reuşit să-l învingă. Ce vrei să spui? 

— Ce ştii despre originile lui Novak? 

— Foarte puţin. Un copil într-o Ungarie sfâşiată de război. 

— Originea sa i-a oferit în acelaşi timp şi multe privilegii şi 
multe suferinţe. A fost unul dintre puţinii supraviețuitori ai 
unui sat lichidat în timpul unei bătălii dintre soldaţii lui Hitler şi 
cei ai lui Stalin. Tatăl lui Novak era un mic nobil obscur care a 
făcut parte din guvernul lui Miklos Kallay în anii patruzeci şi 
despre care se spune că se temea obsesiv pentru siguranţa 
unicului său copil. Işi făcuse destui duşmani şi era convins că 
aceştia vor încerca să se răzbune pe copil. E posibil ca 
bătrânul nobil să fi fost paranoic, însă, aşa cum zice o vorbă 
veche, chiar şi paranoicii au duşmani. 

— Asta a fost cu mai mult de jumătate de secol în urmă. Cui 
ar mai putea să-i pese, după atâta vreme, de ce a făcut tatăl 
său în anii patruzeci? 

Fielding îi aruncă o privire severă, demnă de un decan. 

— Se vede că n-ai trăit în Ungaria, zise el. Acolo, în ţara aia, 
se află nu numai cei mai mari admiratori ai săi, ei şi cei mai 
înverşunaţi duşmani. Mai există apoi, bineînţeles, milioanele 
de oameni care se consideră victime ale succeselor de 
finanţist ale lui Peter Novak. Foarte mulţi oameni simpli din 
Asia de Sud îl acuză că a declanşat o prăbuşire a monedei lor 
naţionale, furia acestora fiind întreţinută de o armată de 
demagogi. 

— Acuzaţii fără temei, după părerea ta? 

— O fi Novak cel mai mare speculant de valută din istorie, 
însă nimeni nu a denunţat aceste practici cu mai mare 
înverşunare decât el. A luptat pentru impunerea acelor politici 
de unificare monetară care să facă imposibile acest tip de 
speculaţii - nu poţi să spui că a fost un avocat prea bun al 
propriilor sale interese. Dimpotrivă. Bineînţeles că se găsesc 
unii care să spună ca bătrâna Anglie mai suferă încă din cauza 
speculațiilor sale. iți aduci aminte ce s-a întâmplat în anii 
optzeci - criza aceea financiară pe timpul căreia toată lumea 
se întreba care dintre guvernele europene vor cobori ratele de 
schimb. Novak a riscat câteva miliarde presupunând că Marea 
Britanie va devaloriza lira sterlină. Chiar aşa s-a şi întâmplat şi 
valoarea Fondului Electra al lui Novak aproape s-a triplat. O 
lovitură incredibilă! Primul-ministru de atunci a ordonat 
serviciului MI6 să facă investigaţii. In final, şeful echipei de 
investigaţie a declarat ziarului Daily Telegraph, citez: „singura 
lege pe care a încălcat-o acest individ a fost legea valorilor 
medii”. Bineînţeles că atunci când ringgitul din Malaysia - 
moneda locală - s-a prăbuşit şi Novak a făcut iarăşi o grămadă 
de bani, acest lucru nu a fost deloc pe placul politicienilor de 
acolo. O mulţime de agitatori au început să incite populaţia 
împotriva misteriosului străin. Prin urmare, dacă mă întrebi 
cine ar vrea să-l vadă mort trebuie să-ţi spun că lista e foarte 
lungă. Să nu uităm China: vechea gardă care se află la 
conducere se teme grozav de conceptul acesta de 
„democraţie direcţionată” pentru care luptă organizaţia lui 
Novak. Ei ştiu că Novak consideră China drept ultima frontieră 
a democratizării şi din această cauză sunt nişte duşmani 
redutabili. In Europa de Est există o întreagă adunătură de 

moguli - foşti nomenclaturişti comunişti care au pus mâna pe 
industriile proaspăt „privatizate”. Campaniile anticorupţie 
lansate de Fundaţia Libertatea chiar în curtea lor reprezintă o 
ameninţare directă pentru aceşti parveniţi şi de aceea fii 
convins că n-o să stea cu mâinile în sân. Aşa cum am mai 
spus nimeni nu poate face fapte bune fără să existe câţiva 
care să se simtă ameninţaţi - în special aceia care prosperă 
de pe urma stărilor conflictuale şi a corupţiei. M-ai întrebat la 
cine m-am referit când am zis „ei” şi cred că ţi-am dat destule 
indicii. 

Janson îl vedea pe Fielding străduindu-se să stea drept, să- 
şi stăpânească tremurul buzelor. 

— Ai făcut parte din grupul lui de specialişti, spuse Janson. 
Cum funcţiona acesta? 

Fielding ridică din umeri. 

— Imi cerea părerea din când în când. Probabil că o dată pe 
lună vorbeam la telefon. Şi poate că o dată pe an ne vedeam 
faţă în faţă. Adevărul e că eu aveam mai multe de învăţat de 
la el decât el de la mine. Ştia însă să asculte. N-a încercat 
niciodată să-mi demonstreze ce ştie, ci mereu se scuza că ştie 
prea puţin. Era permanent preocupat de consecinţele nedorite 
ale intervențiilor umanitare. Voia să se asigure că nu cumva 
gesturile umanitare să provoace până la urmă mai multă 
suferinţă - că nu cumva, de exemplu, ajutarea unor refugiaţi 
să fie în avantajul regimului care a produs acei refugiaţi. 
Adevărul e că Novak insista mereu că informaţiile pe care le 
avem pot fi total eronate. Era principiul după care se ghida. 
Ceea ce ştii trebuie să fie verificat întruna şi înlăturat dacă e 
necesar. 

Soarele care încerca să-şi facă drum prin perdeaua subţire 
de nori se oprise deasupra colegiului şi umpluse încăperea cu 
umbre lungi. Janson sperase ca venind aici să micşoreze 
cercul suspecţilor; Fielding nu făcuse altceva decât să-i arate 
cât de vast era în realitate. 

— Ai spus că te întâlneai cu el la intervale neregulate, zise 
Janson. 

— Nu era un om cu obiceiuri fixe. Nu atât singuratic, cât 
mai ales nomad. Un om la fel de mobil ca Epicrates din 
Heracleea. 

204 


— Dar sediul central al fundaţiei este în Amsterdam. 

— Strada Prinsengracht nr. 1123. Un sediu al cărui personal 
obişnuieşte să spună gluma asta: „Care-i diferenţa între 
Dumnezeu şi Novak? Dumnezeu se află peste tot. Novak e 
peste tot, mai puţin în Amsterdam”, Fielding reproduse glumă 
fără urmă de amuzament în glas. 

Janson se încruntă. 

— Novak avea şi alţi consilieri, bineînţeles. Savanţi ale căror 
nume nu au fost niciodată menţionate în media. Poate că unul 
dintre ei ştie ceva foarte important - fără ca măcar să-şi dea 
seama de adevărata importanţă. Fundaţia a tăiat parcă toate 
punţile, n-am reuşit să intru în contact sau să vorbesc cu 
nimeni care să ştie ce se întâmplă. Acesta e unul din motivele 
pentru care mă aflu aici. Trebuie să ajung la cei care 
colaborau îndeaproape cu Novak sau care au lucrat cu el mai 
demult. Poate cineva care s-a aflat în preajma lui şi apoi a 
căzut în dizgrație. Nu pot să nu mă gândesc că Novak a fost 
ucis din cauza cuiva aflat în apropierea lui. 

Fielding ridică o sprânceană. 

— Ai putea la fel de bine să-ţi îndrepţi curiozitatea spre cei 
care se află, sau au fost, în jurul tău. 

— Ce vrei să insinuezi? 

— M-ai întrebat despre duşmanii lui Peter Novak şi eu ţi-am 
răspuns că sunt foarte dispersaţi. Dă-mi voie să te întreb şi eu 
ceva. Eşti atât de sigur în ceea ce priveşte propriul tău 
guvern? În vocea lui Fielding răceala oţelului se îngemăna cu 
moliciunea mătăsii. 

— Sper că nu spui ceea ce cred eu că vrei să spui, replică 
Janson dur. Ştia că Fielding, în calitatea lui de membru 
obişnuit al legendarului Club Tuesday, ştia mult mai multe 
decât dădea impresia. 

— N-am făcut altceva decât să te întreb, zise Fielding 
precaut. Nu cumva e posibil ca foştii tăi colegi de la 
Operațiunile Consulare să fie implicaţi aici? 

Janson avu o scurtă tresărire nervoasă: speculaţiile 
profesorului atinseseră un punct sensibil; întrebarea lui 
Fielding, aparent greu de imaginat, îl bântuia de la 
evenimentele din Atena. 

— Dar de ce? Cum? întrebă el. 

Era oare posibil 

Fielding se foi stânjenit pe scaunul său cu spătarul înalt şi 
mângâie cu vârful degetelor lemnul lăcuit. 

— Nu afirm nimic. Nici măcar nu vreau să sugerez ceva. Pur 
şi simplu întreb. Şi nu mă pot împiedica să iau în calcul şi 
varianta asta. Peter Novak a devenit mult mai puternic decât 
multe dintre naţiunile suverane. Şi, conştient sau nu, e foarte 
posibil să fi sabotat vreo operaţiune, să fi dat peste cap vreun 
plan, să fi intrat pe teritoriul nu ştiu cărui birocrat, să fi 
deranjat pe vreun jucător puternic... 

Fielding făcu un gest cu mâna, vrând să arate că erau nişte 
presupuneri prea vagi ca să poată fi identificate cu precizie. 

— Ori vreun mare strateg american să fi descoperit că 
Novak a devenit prea puternic, prea periculos în rolul de actor 
independent pe scena politică mondială? 

Speculaţiile lui Fielding erau foarte pertinente şi tocmai 
asta îl neliniştea pe Janson. Marta Lang se întâlnise cu factori 
de răspundere din Departamentul de Stat şi din alte 
organisme guvernamentale. Ei îi indicaseră să-l angajeze pe 
Janson; de asemenea, din câte îi spusese ea, oamenii lui Lang 
se bazaseră pe organismele respective pentru a obţine o parte 
din echipamente. li ceruseră bineînţeles lui Lang să păstreze 
secretul în legătură cu implicarea lor, invocând acele 
„consideraţii de ordin politic” la care femeia se referise atât 
de ironic. Nu fusese necesar, ca Janson să cunoască 
proveniența echipamentelor respective, iar Lang nu avusese 
nici un motiv să nu-şi ţină cuvântul faţă de oficialităţile 
americane cu care tratase. Cine erau aceste oficialități? Lang 
nu folosise nici un nume; îi spusese lui Janson doar că 
respectivii îl cunoşteau. Probabil că era vorba despre 
Operațiunile Consulare. Şi transferurile acelea încriminatoare, 
operate în contul său din Insulele Cayman; Janson fusese 
convins că foştii săi şefi nu aveau absolut nici o legătură, însă, 
pe de altă parte, ştia foarte bine că guvernul american avea 
posibilitatea să aplice presiuni subtile asupra instituţiilor 
bancare offshore în cazurile în care era vorba de cetăţenii săi. 
Cine ar fi avut mai multe posibilităţi să intervină în 
operaţiunile sale bancare decât membrii de nivel înalt ai 
serviciilor secrete americane? Janson nu uitase resentimentele 

şi ostilitatea trezite de hotărârea sa de a-şi da demisia. 
Profunzimea cu care cunoştea reţelele în funcţiune şi 
procedurile folosite făceau din el un pericol potenţial. 

Era oare posibil 

Şi cum fusese oare pus la cale acest complot? Să fi fost 
oare pur şi simplu o ocazie care li se ivise tacticienilor? Doi 
iepuri împuşcaţi dintr-o dată: incomodul mogul omorât şi 
fostul agent rebel acuzat. Dar de ce n-au fost lăsaţi extremiştii 
kagama să-şi ducă planul până la capăt? Asta ar fi fost soluţia 
cea mai uşoară, cea mai convenabilă: să fi lăsat ca fanatismul 
să-şi ducă opera până la capăt. Doar dacă... 

Deodată se auzi sunetul demodat al unui clopoțel de alamă: 
cineva sună la uşa din spate care dădea într-o cameră de 
aşteptare, chiar lângă biroul decanului. 

Fielding se trezi din gânduri şi se ridică. 

— Te rog să mă scuzi un minut, mă întorc imediat, spuse el. 
Nefericitul student a venit iar într-una din vizitele lui 
inoportune. Asta trebuie să fie. 

In mintea lui Janson, desfăşurarea evenimentelor luase 
forma unei scheme. Pe o ramură, Statele Unite nu făceau 
nimic, lumea nu tăcea nimic şi Novak era ucis. Diplomaţii şi 
persoanele oficiale pe care le consultase Marta Lang 
insistaseră asupra riscurilor implicării americane. Şi lipsa de 
acţiune era însă la fel de riscantă. În ciuda inamicilor 
identificaţi de Fielding, Peter Novak era un personaj foarte 
iubit. Dacă ar fi fost ucis, oamenii obişnuiţi ar fi putut să se 
întrebe de ce îi refuzaseră Statele Unite ajutorul acestui erou. 
Şi Fundaţia Libertatea ar fi putut să denunte refuzul Statelor 
Unite de a-i acorda asistenţă. Era uşor de imaginat avalanşa 
de audieri în faţa membrilor Congresului, reportajele 
televiziunilor, editorialele ziarelor. Vechea zicală avea să-şi 
dovedească încă o dată actualitatea: Pentru ca răul să învingă 
este suficient ca cei buni să nu facă nimic. O mulţime de 
cariere puteau fi distruse din cauza tulburărilor ce aveau să ia 
naştere. Ceea ce la prima vedere părea o cale lipsită de 
pericole era de fapt presărată cu cioburi de sticlă. 

Dar dacă există o altă explicaţie? 

Fundaţia Libertatea, acţionând ca de obicei de una singură, 
îşi formează propria echipă internaţională de comando într-o 

încercare nesăbuită de a salva captivul. Cine altcineva ar fi 
putut fi învinuit dacă lucrurile mergeau rău? Funcţionari de la 
Departamentul de Stat ar fi fost gata să declare reporterilor 
sub rezerva păstrării anonimatului: Oamenii lui Novak au 
respins toate ofertele noastre de ajutor. Se pare că se temeau 
că ajutorul nostru ar putea compromite aura de independență 
a organizației. Secretarul de stat este profund şocat de cele 
întâmplate - ca şi noi toţi. Insă cum să ajuţi nişte oameni care 
pur şi simplu refuză să accepte ajutorul tău? Să fie vorba de 
aroganță? Ei bine, s-ar putea spune şi aşa ceva. Nu este asta 
oare cea mai mare slăbiciune a Fundației Libertatea? 
Experimentaţii reporteri de la New York Times, Washington 
Post şi de la marile agenţii de presă aveau să-şi bazeze 
articolele pe informaţiile primite. Surse bine informate au 
declarat că ofertele de ajutor au fost ignorate... 

Mintea lui Janson lucra febril. Să fie acest scenariu ceva mai 
mult decât o fantezie, o ficţiune odioasă? Nu avea de unde să 
ştie, cel puţin deocamdată. Ceea ce ştia însă era că nu putea 
exclude această posibilitate. 

Minutul de absenţă al lui Fielding ajunsese la trei minute şi, 
când îşi făcu din nou apariţia în birou, profesorul era cu totul 
altul. 

— Studentul acela de care ţi-am vorbit, zise Fielding cu o 
voce puţin cam stridentă. Săracul băiat, n-are nici-o speranţă, 
încearcă să ocolească problemele propuse de Condorcet. Nu 
reuşesc să-l fac să înţeleagă că la Condorcet tocmai 
problemele sunt partea cea mai interesantă. 

Janson simţi că i se ridică părul pe ceafă. Se schimbase 
ceva în purtarea profesorului - tonul vocii sale era acum iritat, 
aşa cum nu-şi amintea să-l fi auzit vreodată şi mâinile 
începuseră să-i tremure uşor. Janson înţelese că ceva îl 
supărase profund pe bătrânul profesor. 

Profesorul se îndreptă spre un podium pe care se afla un 
dicţionar voluminos. Nu era vorba de un dicţionar obişnuit. 

Janson ştia foarte bine acest lucru - era primul volum al 
unei ediţii foarte rare din 1759 a dicționarului lui Samuel 
Johnson, pe cotorul căruia se vedeau scrise cu aur literele M-P. 
Janson şi-l amintea de pe rafturile din camera profesorului de 
pe vremea când acesta locuia la Neville Court. 

— Vreau să caut ceva, spuse Fielding. Janson percepu însă 
neliniştea care se ascundea în spatele acestor cuvinte. Nu 
neliniştea de a-l fi pierdut pe Novak, ci de un alt fel de emoție. 
Alarmă. Suspiciune. 

Era ceva foarte ciudat în felul în care se purta: tremurul 
mâinilor, tonul iritat - şi? Mai era ceva. Ce? 

Angus Fielding nu îl mai privea în ochi: asta era. Unii 
oameni nu îşi privesc aproape niciodată interlocutorii în ochi, 
însă Fielding nu se număra printre ei. Când profesorul vorbea 
cu cineva, ochii lui se înfigeau în ochii celuilalt de parcă ar fi 
vrut să-şi călăuzească vorbele până la ţintă. Fără să-şi dea 
seama, într-un gest involuntar, Janson duse o mână la spate. 

II privea încremenit pe Fielding care, cu spatele la el, 
deschise tomul şi - nu putea fi adevărat. 

Decanul colegiului Trinity se întoarse rapid spre Janson cu 
un pistol mic în mâna tremurândă. Janson zări în spatele 
profesorului ascunzătoarea decupată în filele de pergament 
ale dicționarului de unde scosese pistolul. Arma pe care 
profesorul o îndrepta spre el. 

— De ce ai venit de fapt aici? întrebă Fielding. 

II privea acum din nou în ochi, însă Janson nu reuşi să 
citească în ei nimic altceva decât o ură imensă. 

— Novak a fost un om bun, zise Fielding cu vocea 
tremurând. Un om deosebit. Acum am aflat că tu l-ai ucis. 

Profesorul cobori o clipă privirea şi gâfâi fără voia lui. 
Pentru că şi Janson avea acum o armă în mână - pistolul 
apăruse cu o mişcare uşoară din tocul de la spate, în timp ce 
subconştientul lui înregistra ceea ce conştiinţa sa refuza să 
accepte. 

Fără să spună vreun cuvânt, Janson ridică siguranţa 
pistolului cu ţeava scurtă. Câteva secunde îngrozitor de lungi, 
cei doi bărbaţi rămaseră în picioare faţă în faţă, în tăcere. 

Cel care îl vizitase pe Fielding nu fusese nicidecum un 
student în istorie economică. 

— Volumul de la M la P, spuse Janson. Se potriveşte. M 

pentru muniţie şi P pentru pistol. De ce nu laşi jos antichitatea 
aia? Nu-ţi stă bine cu el în mână. 

— Ca să mă poţi omori şi pe mine, nu? pufni economistul. 

— Oh, pentru numele lui Dumnezeu, Angus! izbucni Janson. 
Foloseşte-ţi mintea aia strălucită. Nu-ţi dai seama ce aiurea 
sună? 

— Prostii. Ceea ce văd e că ai fost trimis aici ca să mă ucizi 
- să-i elimini pe toţi cei care ar putea să te cunoască, nu am 
nici o îndoială. „O maşină de ucis” - am auzit şi eu epitetul cu 
care te alintă unii dintre cei care te controlează. O, da, am 
ţinut legătura cu colegii mei americani. Nu am dat însă 
crezare acestei caracterizări până acum. Duplicitatea ta 
merită toată admiraţia acestui actor bătrân. Să ştii că ţi-am 
luat şi apărarea. Ai reuşit să mă duci de nas. Nu mi-e ruşine s- 
o spun. 

— Nu voiam decât să aflu... 

— Unde se află colegii lui Peter - ca să-i ucizi şi pe ei! Se 
ambală profesorul. „Cercul interior”, aşa cum l-ai denumit 
chiar tu. Şi o dată ce ai fi obţinut această informaţie, ai fi fost 
sigur că misiunea lui Peter pe această planetă a luat sfârşit 
definitiv. 

Pe faţa lui apăru un zâmbet rece, înfiorător, care-i dezgoli 
dinţii decoloraţi şi neregulaţi. 

— Bănuiesc că trebuia să-ţi apreciez inteligenţa atunci când 
m-ai întrebat ce înţeleg eu prin „ei”. Bineînţeles că „ei” sunt 
cei pentru care lucrezi. 

— Te-ai întâlnit cu cineva - spune-mi cu cine. Faţa lui 
Janson era roşie de furie şi de neputinţă. 

Cobori privirea spre arma profesorului, un pistol Webley 
calibru 22, cea mai mică şi uşor de ascuns dintre armele 
folosite de agenţii britanici la începutul anilor şaizeci. 

— Cu cine, la naiba? 

— Sunt sigur că ai vrea să ştii. Ca să mai adaugi încă un 
nume pe lista ta pătată de sânge. 

— Ascultă ce enormităţi spui, Angus. £ o nebunie! De ce aş 
vrea să... 

— Asta e natura operaţiunilor de curăţare, nu-i aşa? Nu se 
termină niciodată cu adevărat. Mereu există câte un fir care 
trebuie înnodat - sau retezat. 

— La naiba, Angus. Doar mă cunoşti! 

— Oare? 

Situaţia continua să rămână încordată atât timp cât şi 
profesorul şi fostul său elev ţineau armele ridicate. 

— Te-a cunoscut oare cineva cu adevărat? 

In ciuda sfârşelii pe care o simţea, profesorul nu izbutea să- 
şi ascundă frica şi dezgustul. Nu era nici o îndoială: Angus 
Fielding era mai mult decât convins că Janson devenise un 
trădător şi încă unul criminal. 

Şi nu-i putea spune nimic care l-ar convinge de contrariu. 

La urma urmei, care erau faptele pe care se baza? 

Că el singur fusese martor la ceea ce se întâmplase. Că el 
singur fusese la conducerea operaţiunii care condusese la 
moartea lui Novak. Că milioane de dolari fuseseră transferați 
în contul său de o manieră care părea să nu aibă nici o 
explicaţie onorabilă, interese foarte puternice se aflau în 
spatele eliminării lui Novak; era greu de imaginat că autorii să 
fi încercat să atragă de partea lor pe cineva ca Janson, un fost 
agent  deziluzionat, ale cărui talente erau unanim 
recunoscute? 

Janson ştia precis ce, ar fi căutat în dosarul său un expert în 
profiluri psihologice: vechea istorie pe care o trăise - trădare 
şi brutalitate. Era un supravieţuitor, da, însă cât de mult îl 
afectase trauma aceea şi nu cumva efectele ei puteau 
reînvia? Şefii lui nu făceau niciodată aluzie la această 
posibilitate, însă o putea citi în ochii lor; testele de 
personalitate la care era supus permanent - Meyers-Briggs, 
Testul de Apercepţie Tematică, Profilul de Personalitate 
Aristos - toate erau destinate să scoată la iveală cea mai mică 
fisură care ar fi putut apărea în psihicul lui. Vio/ența este ceva 
la care tu eşti foarte, foarte bun: era aprecierea rece a lui 
Collins. Este ceea ce îl făcea atât de nepreţuit pentru şefii lui, 
însă din acelaşi motiv planificatorii de nivel înalt manifestau o 
mare precauţie faţă de el. Atât timp cât rămânea ca artileria 
grea fixă, îndreptat spre inamic, putea fi foarte util; dacă s-ar 
fi întors însă vreodată împotriva celor care îl pregătiseră, a 
celor care îl folosiseră, putea deveni un duşman necruţător. 

li veni în minte o întâmplare petrecută cu mai bine de zece 
ani în urmă, una dintre zecile aproape de nedesluşit. Janson e 

un câine de atac care a scăpat din lesă. Trebuie să fie 
doborât. Primise un dosar: nume, modalităţi de deplasare, o 
listă de critici - toate datele trebuia memorate, apoi distruse. 
Erau prea multe în joc ca să se apeleze la formalităţile unei 
curţi marţiale sau la „procedurile disciplinare”: din cauza 
agentului respectiv îşi pierduseră deja viaţa câţiva oameni de 
valoare care îi fuseseră cândva colegi. Problema trebuia 
rezolvată cu un glonţ de calibru mic tras în ceafă; cadavrul 
urma să fie descoperit în portbagajul maşinii unui mafiot rus 
ucis şi acesta la rândul lui, desfigurat. In cazul în care opinia 
publică avea să-şi manifeste curiozitatea - şi nu exista nici un 
motiv să o facă - victima nu era decât un alt om de afaceri 
american care crezuse că poate să-i tragă pe sfoară pe 
partenerii săi mafioţi din Moscova şi care plătise pentru 
greşeala sa. 

Un câine de atac scăpat din lesă trebuie să fie distrus: o 
procedură standard a Operaţiunilor Consulare. Janson, care 
primise de mai multe ori misiunea de a duce la îndeplinire 
asemenea proceduri, ştia foarte bine cum merg lucrurile. 

Incercă să-şi aleagă cu grijă cuvintele. 

— Nu am cum să-ţi risipesc suspiciunile, Angus. Nu ştiu cine 
te-a contactat, aşa că nu pot să fac nici o apreciere în legătură 
cu credibilitatea sursei tale. Insă mi se pare ciudat ca o 
persoană, sau un grup să fi reuşit să-ţi transmită atât de rapid 
mesajul. Mi se pare de asemenea ciudat că această persoană 
a reuşit, în numai câteva cuvinte, să te convingă să îndrepţi o 
armă periculoasă către cineva pe care îl cunoşti de ani de zile, 
atât ca elev, cât şi ca prieten. 

— Aşa cum a afirmat cineva şi despre Doamna de Stael, 
eşti implacabil de corect. Mai mult implacabil decât corect. Pe 
faţa lui Fielding apăruse un zâmbet amar. Degeaba încerci să 
construieşti un raţionament. Nu suntem la lecţie acum. 

Janson se uită atent la chipul bătrânului profesor; era chipul 
unui om care se teme de confruntarea cu un duşman 
periculos, în acelaşi timp sesiza acolo şi o urmă de îndoială - 
un om care nu mai era absolut sigur de corectitudinea 
judecății lui. Tot ceea ce ştii trebuie să fie reevaluat periodic, 
revăzut în mod critic. Abandonat dacă e necesar. Cele două 
pistoale continuau să fie îndreptate unul spre celălalt, că 

imaginile într-o oglindă. 

— Obişnuiai să spui că luptele academice sunt atât de 
violente tocmai pentru că miza este foarte mică. 

Janson devenise ciudat de calm şi vocea sa reflecta acest 
lucru. 

— Probabil că lucrurile s-au mai schimbat. Însă, aşa cum ştii 
foarte bine, Angus, există destui indivizi care au încercat să 
mă ucidă. Unii pentru motive întemeiate sau, în orice caz, de 
înţeles. Cei mai mulţi, însă, fără motiv. Când eşti pe teren, nu 
ai prea mult timp să te gândeşti la motive. Dar, după aceea, ai 
timp şi de asta. Dacă ai făcut rău cuiva, speri din tot sufletul 
să fi fost pentru o cauză bună. Nu ştiu exact ce se petrece, 
însă ştiu sigur că cineva te-a minţit, Angus. Şi ştiind acest 
lucru, îmi vine foarte greu să mă supăr pe tine. Sfinte 
Dumnezeule, Angus, uită-te la tine. N-ar trebui să stai cu 
pistolul ăla îndreptat spre mine. Nici eu n-ar trebui să ţin arma 
îndreptată spre tine. Cineva ne-a făcut să uităm cine suntem. 

Janson clătină încet din cap cu tristeţe. 

— Vrei să apeşi pe trăgaci? Ar fi bine însă ca înainte de asta 
să fii sigur că faci ceea ce trebuie. Eşti sigur, Angus? Eu nu 
cred. 

— Întotdeauna ai avut tendinţa de a face tot felul de 
presupuneri. P 

— Haide, Angus, continuă Janson. In vocea lui se ghicea o 
urmă de căldură. Ce spunea Oliver Cromwell? „Vă implor, pe 
trupul lui Hristos, să vă gândiţi că poate greşiţi”. 

— Cuvinte pe care eu le-am considerat întotdeauna că fiind 
ciudat de ironice din moment ce veneau de la un om care, în 
detrimentul ţării sale, a fost incapabil să se îndoiască vreodată 
de justeţea acţiunilor sale. 

Continuând să se uite fix în ochii lui Fielding, Janson întinse 
spre el mâna în care ţinea pistolul, descleştă degetele de pe 
patul revolverului şi îi oferi arma pe palmă deschisă. 

— Dacă vrei să mă ucizi, foloseşte-l mai bine pe al meu. Te 
poţi răni cu vechitura aia. 

Mâna lui Fielding tremura din ce în ce mai tare. Tăcerea din 
încăpere devenise de nesuportat. 

— la pistolul, zise Janson pe un ton dojenitor. Decanul de la 
Trinity era palid, incapabil să se decidă între filantropul pe 

care ajunsese să-l venereze şi fostul student cu care fusese 
cândva atât de apropiat. Janson putea să citească pe faţa 
profesorului lupta care se dădea în sufletul lui. 

— Fie ca Domnul să aibă milă de sufletul tău, zise Fielding 
într-un târziu, lăsând jos mâna în care ţinea pistolul. Cuvintele 
exprimau ceva între o binecuvântare şi un blestem. 


În jurul mesei de la Centrul Meridian şedeau patru bărbaţi şi 
o femeie. După spusele propriilor secretari, ei se aflau în 
momentul respectiv implicaţi în diverse activităţi fără legătură 
cu munca de la birou: la frizer, la recitalul de pian al unuia 
dintre copii său aveau o programare la dentist. O inspecţie 
ulterioară a agendelor nu putea dezvălui nimic decât că 
fiecare dintre ei trebuia să facă faţă unor obligaţii ale vieţii 
personale sau ale celei de familie, obligaţii de care nu erau 
scutite nici cele mai înalte oficialități. Criza nu trebuia să se 
reflecte cu nici un chip în programul lor de activitate 
supraîncărcat. Programul Möbius schimbase lumea; 
descoperirea lui de către cineva cu intenții necurate putea 
avea efecte dezastruoase. 

— Nu putem accepta scenariul cel mai nefavorabil, zise 
consilierul pe probleme de Securitate Națională, o femeie de 
culoare cu faţă rotundă şi cu ochi mari, sfredelitori, îmbrăcată 
impecabil. Era prima întâlnire de acest fel la care Charlotte 
Ainsley participa, însă Sanford Hildreth, directorul adjunct al 
Agenţiei de Securitate Naţională, o ţinuse la curent cu evoluţia 
situaţiei. 

— Acum o săptămână şi eu aş fi spus exact acelaşi lucru, 
zise Kazuo Onishi, inginerul de sistem. 

In lumea protocolară a birocraţiei din Washington, oameni 
ca preşedintele Consiliului de Securitate Naţională se aflau cu 
multe trepte deasupra specialistului în calculatoare de la CIA. 
Insă natura confidențială a Programului Möbius, amplificată de 
criza curentă, crease un fel de democraţie artificială, 
democraţia specifică unei bărci de salvare. nici o opinie nu era 
mai importantă ca alta în virtutea funcţiei; ceea ce conta era 
puterea de convingere. 

— Pe ce pânză de păianjen gata să se rupă ne aflăm... 
începu Sanford Hildreth, reprezentantul Agenţiei de Securitate 

Naţională. 

— Te rog, nu avem nevoie de aşa ceva, îl întrerupse 
Douglas Albright, directorul adjunct al Agenţiei de Informaţii a 
Apărării, sprijinindu-şi antebraţele pe masă. Ce ştim până 
acum? Ce am aflat? 

— Omul nostru a dispărut, spuse bărbatul de la Agenţia de 
Securitate Naţională, masându-şi fruntea înaltă cu degetul 
mare. Pusesem mâna pe el şi după aceea l-am scăpat. 

— Nu e posibil aşa ceva, spuse bărbatul de la Agenţia de 
Informaţii a Apărării încruntându-se. 

— Nu-l cunoşti pe Janson, zise Derek Collins, subsecretar de 
stat şi director al Operaţiunilor Consulare. 

— Mulţumesc Domnului că m-a scutit de bucuria asta, 
Derek, replică Albright. Individul ăsta e un afurisit de golem - 
ştiţi ce înseamnă asta? Bunica obişnuia să-mi spună poveşti 
despre ei. li un fel de păpuşă pe care o faci din lut şi care se 
transformă apoi într-un monstru. O versiune prescurtată a 
poveştii lui Frankenstein. Tu l-ai creat şi acum e gata să te 
zdrobească. 

— Un golem, zise Collins ca un ecou. Interesant. Avem într- 
adevăr de-a face cu un golem, însă ştim cu toţii că nu este 
vorba de Janson. 

Tăcerea se aşternu peste nervoşii responsabili din serviciile 
de informaţii. 

— Cu tot respectul, zise Sandy Flildreth, cred că trebuie să 
revenim la fondul problemei. Este programul în pericol de a fi 
deconspirat? Poate fi Janson cauza acestei deconspirări? 

— Şi cum de am permis să se ajungă într-o asemenea 
situaţie? Albright răsuflă zgomotos. 

— Mereu aceeaşi poveste, spuse consilierul pe probleme de 
securitate naţională. Noi credeam că i-o tragem noi, ca să 
descoperim că de fapt el ne-o trage nouă. Işi plimbă privirea 
pe feţele celor din încăpere. Poate că e ceva care ne scapă - 
haideţi să mai trecem încă o dată în revistă dosarul 
individului, i se adresă ea subsecretarului de stat. Doar 
punctele esenţiale. 

— Paul Elie Janson, spuse Collins ai cărui ochi erau ascunşi 
în spatele unor ochelari de plastic cu lentile negre. A crescut 
în Norfolk, Connecticut şi a învăţat la Kent School. Numele de 

fată al mamei sale era Anna Klima - o emigrantă din ceea ce 
era atunci Cehoslovacia. In ţara de origine fusese 
traducătoare şi din această cauză ajunsese prea strâns legată 
de scriitorii disidenţi; a venit aici să-şi viziteze o verişoară din 
New Haven şi nu s-a mai întors niciodată în ţara ei. A scris 
poezii în cehă şi în engleză, a publicat chiar câteva dintre ele 
în The New Yorker. Alee Janson a lucrat în domeniul 
asigurărilor şi, înainte de a muri, ajunsese în funcţia de 
vicepreşedinte al Grupului Dalkey. In 1969, tânărul Paul 
părăseşte Universitatea din Michigan şi se înrolează în marină. 
Se dovedeşte foarte talentat în domeniul tacticii şi al acţiunilor 
de luptă şi este transferat în trupele SEAL, fiind cea mai 
tânără persoană care s-a pregătit vreodată în această unitate. 
După terminarea pregătirii a fost repartizat într-o subunitate 
de contrainformaţii. Vorbim aici despre o curbă de învăţare şi 
asimilare a cunoştinţelor comparabilă cu traiectoria unei 
rachete. 

— Stai puţin, interveni bărbatul de la Agenţia de Informaţii 
a Apărării. O asemenea floare de seră - ce să caute el în 
SEAL? E ceva care nu se leagă aici. 

— Intreaga lui viaţă e „ceva care nu se leagă”, replică 
Derek Collins cu o urmă de asprime în glas. Chiar te 
interesează rezultatele examenelor psihologice? Poate că a 
fost un act de împotrivire faţă de tatăl său - cei doi nu erau 
prea apropiaţi. Poate că auzise prea multe poveşti despre un 
unchi al lui din Cehia care fusese un erou al rezistenţei, un 
partizan care-i vâna pe nazişti prin văile şi pădurile din 
Sumava. Nici tatăl lui n-a fost chiar un neputincios. Pe timpul 
celui de-al doilea război mondial, bătrânul Alee a luptat şi el în 
infanteria marină înainte de a deveni om de afaceri. Haideţi să 
spunem pur şi simplu că Paul a moştenit trăsăturile 
înaintaşilor săi. In afară de asta, ştiţi cum se spune - bătălia 
de la Waterloo a fost câştigată pe terenurile de sport de la 
Eton. Sau şi asta a fost ceva care nu se leagă, Doug? 

Analistul de la Agenţia de Informaţii a Apărării roşi puţin. 

— Incerc şi eu să înţeleg pe cineva care se pare că a scăpat 
din mâinile unei echipe de la CIA ca Omul Invizibil. 

— Am fost anunţaţi în ultimul moment - întreaga 
operaţiune a fost neplanificată, băieţii noştri au avut doar 

câteva minute la dispoziţie ca să se pregătească, spuse 
Clayton Ackerley de la Direcţia Operaţiuni din CIA, un bărbat 
cu păr roşu rar, ochi de un albastru spălăcit şi un bronz care 
începuse să pălească. In aceste circumstanţe, sunt sigur că s- 
au descurcat cât de bine au putut. 

— O să avem timp şi pentru acuzaţii, spuse Charlotte 
Ainsley, aruncându-le o privire severă, profesorală, pe 
deasupra ochelarilor. Nu e momentul acum. Continuă, Derek. 
Incă n-am reuşit să-mi formez o imagine. 

— A luptat în Echipa Patru din SEAL şi a reuşit să obţină 
decorația Navy Cross în primul tur în Vietnam, spuse 
subsecretarul de stat. Ochii lui se opriseră pe o filă îngălbenită 
din dosar şi începu să citească cu voce tare: 


Observațiile biroului pe marginea raportului de apreciere 20 
noiembrie 1970. 


Prestaţia sublocotenentului Janson în Detaşamentul A-8 al 
trupelor reunite SE A L/Special Force a fost absolut 
remarcabilă. Judecata sa abilă, cunoştinţele tactice, 
creativitatea şi imaginația de care a dat dovadă i-au permis să 
planifice operațiuni deosebit de eficiente împotriva unităților 
inamice, grupe/or de luptători de gherilă şi instalațiilor 
vrăjmaşe, duse la bun sfârşit cu pierderi minime. 
Sublocotenentul Janson a demonstrat o abilitate extraordinară 
de a se adapta şi a răspunde la condițiile schimbătoare ale 
frontului şi nu a fost afectat de duritatea vieții în condiţiile 
neprielnice ale câmpului de luptă. Ca ofițer, a demonstrat că 
posedă calități naturale de lider şi a reuşit să câştige respectul 
subordonaților săi. 

Locotenent Harold Brady, ofițer evaluator 

Sublocotenentul Janson a demonstrat un potențial de cel 
mai înalt calibru: talentele sale pe câmpul de luptă şi 
capacitatea de a improviza în condiţii extreme sunt uimitoare. 
Voi continua să supraveghez personal evoluția acestui ofițer 
pentru a vedea dacă potențialul său este folosit la maximum. 

Locotenent-comandor WM Comandant 


— Şi mai sunt încă zeci de rapoarte că ăsta. Tipul a 

participat la mai multe tururi în Vietnam, fără pauză. Apoi a 
urmat o pauză mare. Era şi greu să-şi completeze CV-ul în 
calitate de prizonier de război, capturat de Viet Cong la 
sfârşitul anului 1972. Ţinut în captivitate timp de optsprezece 
luni, în condiţii îngrozitoare. 

— Vrei să fii puţin mai precis? întrebă Charlotte Ainsley. 

— Torturat în repetate rânduri. Supus înfometării. O mare 
parte din această perioadă a fost ţinut într-o cuşcă - nu o 
celulă, o cuşcă, un fel de colivie mai mare, de un metru şi 
jumătate înălţime. Când l-am găsit, cântărea numai patruzeci 
de kilograme. Ajunsese atât de slab că într-o bună zi i-au 
alunecat cătuşele de pe picioare. A încercat de trei ori să 
evadeze. Ultima oară a reuşit. 

— Era tratamentul care se aplică în mod obişnuit 
prizonierilor? A 

— Nu, spuse subsecretarul de stat. Insă nici încercările 
astea neobosite de a evada nu erau ceva obişnuit. Vietnamezii 
ştiau că făcuse parte dintr-o unitate de contrainformaţii, aşa 
că nu l-au menajat deloc. Şi s-au înfuriat când şi-au dat seama 
că nu ajung la nici un rezultat cu el. A avut noroc că a 
supravieţuit. Mare noroc. 

— Nu a fost aşa de norocos atunci când a fost prins, spuse 
consilierul pe Probleme de Securitate Naţională. 

— Ei bine, tocmai aici se complică lucrurile. Janson a fost 
convins că a fost trădat. Că cei din Viet Cong primiseră 
informaţii despre el şi că a fost atras în mod deliberat într-o 
ambuscadă. 

— Trădat? De cine? Vocea lui Ainsley era tăioasă. 

— De către comandantul său. 

— Ale cărui opinii în legătură cu favoritul său par să se fi 
răcit puţin. Consiliera răsfoi dosarul până ce ajunse la ultima 
filă pe care scria Observații pe marginea raportului anual de 
apreciere a ofițerului şi citi cu voce tare: 


Deşi nivelul profesional al locotenentului Janson rămâne în 
continuare impresionant, au apărut dificultăţi în legătură cu 
concepția sa asupra rolului de conducător: atât pe timpul 
exerciţiilor, cât şi al acţiunilor de luptă s-a făcut vinovat că nu 
a ştiut să le ceară subordonaților un nivel de competență 

similar şi a trecut cu vederea mai multe greşeli evidente. Dă 
impresia că este preocupat în primul rând de siguranţa 
subordonaților săi şi mai putin de abilitatea lor de a duce la 
îndeplinire obiectivele misiunii. Loialitatea pe care o manifestă 
față de oamenii săi afectează implicarea ofițerului în 
îndeplinirea obiectivelor militare stabilite de către comandanții 
săi. 


— Ruptura e mult mai profundă decât lasă să se înţeleagă 
rândurile astea, spuse Collins. Răcirea relaţiilor era inevitabilă. 

— De ce? 

— Fiindcă se pare că l-a ameninţat pe comandantul său că-l 
raportează superiorilor. Crime de război. 

— lartă-mă, dar trebuie să mă lămureşti un pic - ce se 
întâmpla acolo? Luptătorul minune a avut o cădere psihică? 

— Nu. Suspiciunile lui Janson au fost corecte. Şi după ce a 
revenit în Statele Unite şi a ieşit din spital a reclamat totul - 
pe cale ierarhică, bineînţeles. Dorea să-l vadă pe comandantul 
său în faţa Curţii Marţiale. 

— Şi a reuşit? 

Subsecretarul de stat se întoarse şi se uită fix la ca: 

— Vrei să spui că tu chiar nu ştii? 

— N-o mai lungi atât, replică femeia. Dacă ai ceva de spus, 
spune o dată. 

— Nu ştii cine era comandantul lui Janson? Ea clătină din 
cap, nerăbdătoare. 

— Un om pe nume Alan Demarest, replică subsecretarul de 
stat. Sau poate că ar trebui să spun locotenent-comandorul 
Demarest. 

— „Acum văd”, zise orbul. Accentul din sud, pe care Ainsley 
se străduia atât de mult să şi-l ascundă, ieşi acum la iveală, 
aşa cum se întâmpla în momente foarte stresante. Văd izvorul 
Nilului. 

— Următoarea apariţie a lui Janson este la Universitatea 
Cambridge, ca beneficiar al unei burse de studii 
guvernamentale. Revine în sistem la Operațiunile Consulare. 
Vocea subsecretarului de stat deveni brusc grăbită. 

— Subordonatul tău, zise Charlotte Ainsley. 

— Da. E un fel de-a spune. Tonul lui Collins spunea mai 

multe decât cuvintele propriu-zise şi toată lumea înţelese că 
Janson nu fusese chiar cel mai subordonat dintre subordonații 
săi. 

— Stai puţin, zise Ainsley. Perioada cât a stat prizonier în 
Vietnam a fost probabil deosebit de traumatizantă. Poate că 
nu a reuşit să-şi revină niciodată. 

— Din punct de vedere fizic, cred că e mai în formă ca 
oricând... 

— Eu nu vorbesc aici despre îndemânarea lui fizică sau 
despre acuitatea sa mentală. Insă mai mult ca sigur că o 
asemenea experienţă lasă urme din punct de vedere psihic. 
Fisuri, crăpături ca într-un vas de ceramică. O transformare de 
care nu devii conştient decât atunci când se întâmpla altceva, 
o altă experienţă traumatizantă. Şi atunci pocneşti sau te 
prăbuşeşti. Un om bun devine dintr-o dată rău. 

Subsecretarul de stat ridică o sprânceană, aruncându-i o 
privire sceptică. 

— Şi sunt gata să recunosc că e vorba de o presupunere, 
continuă ca cu o voce împăciuitoare. Insă ne putem noi 
permite să facem o greşeală? Fără îndoială că există o 
mulţime de amănunte pe care nu le cunoaştem. Insă sunt 
alături de Doug. Totul se reduce până la urmă la o întrebare 
foarte simplă: Janson lucrează pentru noi sau e împotriva 
noastră? Ei bine, un lucru ştim sigur. Nu lucrează pentru noi. 

— Ai dreptate, zise Collins. Şi totuşi... 

— O să avem timp şi pentru „şi totuşi”, spuse Ainsley. 
Numai nu acum. 

— Individul ăsta este o variabilă pe care nu o putem 
controla, interveni Albright. Intr-o matrice şi aşa destul de 
complicată şi confuză. Pentru a obţine rezultatul optim va 
trebui să eliminăm această variabilă. 

— O „variabilă” care şi-a dedicat treizeci de ani din viaţă în 
slujba ţării sale, întoarse Collins înţepătura. Ştii ce-i ciudat în 
meseria asta a noastră? Cu cât e mai elevat limbajul, cu atât 
sunt mai josnice faptele ce se ascund în spatele vorbelor. 

— Mai termină cu prostiile astea, Derek. Nimeni nu are 
mâinile mai murdare decât tine. Cu excepţia lui Janson ăsta al 
tău. Una dintre afurisitele tale maşini de ucis. Albright se uită 
fix la Collins. Cred că are nevoie să simtă puţin gustul propriei 

doctorii. Am vorbit destul de clar? 

Subsecretarul de stat îşi potrivi ochelarii negri din plastic şi 
îi întoarse analistului privirea neprietenoasă. Era clar însă în 
ce direcţie bătea vântul. 

— Va fi greu să scăpăm de el, interveni bărbatul de la 
Direcţia Operaţiuni din CIA, încă supărat de ruşinea suferită la 
Atena. Nimeni nu e mai bun ca el în astfel de acţiuni. Janson 
poate pricinui neplăceri serioase. 

— Toţi cei din comunitatea serviciilor de informaţii au auzit 
ceva din ceea ce s-a întâmplat în Anura, deşi fără prea multe 
detalii, spuse Collins. Asta înseamnă că şi agenţii voştri din 
prima linie ştiu la fel de multe ca şi ai mei. Collins se uită la 
bărbatul de la CIA, apoi la Albright. Ce-ar fi să-i lăsaţi pe 
cowboys voştri să mai încerce încă o dată? 

— Derek, ştii doar care sunt regulile, spuse Ainsley. Fiecare 
trebuie să aibă grijă de propria ladă cu gunoi. Nu vreau să 
avem parte de încă o Atena. Nimeni nu-i cunoaşte mai bine 
metodele decât cei care l-au pregătit. Să nu-mi spui că 
oamenii tăi de la Operaţiuni nu au pregătit deja un plan. 

— Ba da, bineînţeles. Insă habar n-au ce se întâmplă cu 
adevărat. 

— Crezi că noi ştim? 

— Am înţeles ce vrei să spui. 

Decizia fusese luată; deliberările nu mai aveau rost. 

— Conform planurilor noastre va trebui să trimitem o 
echipă de lunetişti foarte bine antrenați. Aceştia pot rezolva 
discret problema. Nimeni n-ar putea avea vreo şansă în faţa 
lor. Collins clipi repede de câteva ori sub ochelarii săi negri 
amintindu-şi seria neîntreruptă de succese ale echipei 
respective. Cu o voce scăzută, adăugă totuşi: Cel puţin nu 
până acum. 

— Ordinele de lichidare au intrat în vigoare? 

— Deocamdată ordinele sunt localizare, supraveghere şi 
aşteptare. 

— Activaţi ordinele de lichidare, spuse femeia. Este e o 
decizie pe care am luat-o în comun. Domnul Janson trebuie să 
fie lichidat. Daţi undă verde acţiunii de sancţionare. Acum. 

— Nu încerc să vă contrazic, însă vreau să fiu sigur că ştiţi 
care sunt riscurile, insistă subsecretarul. 

— Nu ne povesti nouă acum despre riscuri, spuse analistul 
de la Agenţia de Informaţii a Apărării. Tu ai creat afurisitele 
astea de riscuri. 

— Suntem cu toţii pradă unei tensiuni formidabile, interveni 
Hildreth împăciuitor. 

Analistul încrucişa mâinile la piept şi-i aruncă o altă privire 
amenințătoare subsecretarului de stat Derek Collins. 

— Tu l-ai creat, spuse Albright. Pentru binele tuturor, ar fi 
bine să reuşeşti să-l lichidezi. 

Trotuarele de pe marginea străzii londoneze Jermyn erau 
pline de oameni, unii dintre ei în criză de timp şi alţii care 
aveau prea mult. Un asistent manager la banca NatWest se 
grăbea cât de repede îi permitea demnitatea; întârziase la 
întâlnirea pentru dejun cu tânărul vicepreşedinte al 
Departamentului de venituri de la Fiduciary Trust 
Internațional. Se blestemă în gând pentru faptul că 
răspunsese la telefonul care sunase tocmai când se pregătea 
de plecare; dacă nu ajungea la timp, putea să-şi ia adio de la 
slujba aceea... Un bărbat solid, agent de vânzări la Whitehall- 
Robins, venise la întâlnirea cu o femeie cu care se întreţinuse 
în seara precedentă la Odette's Wine Bar, pregătit să suporte 
o dezamăgire. Lumina zilei adăuga de obicei cam zece ani la 
vârsta zânelor care păreau atât de apetisante în penumbra 
plină de fum a barurilor - însă un bărbat curajos ca el trebuia 
să fie gata pentru orice, nu-i aşa? Poate că era mai bine să se 
oprească puţin la chioşcul acela de ziare: dacă ajungea acolo 
chiar la fix, ar putea da impresia că e prea nerăbdător... Soţia 
neglijată a unui om de afaceri american obsedat de muncă 
trăgea după ea trei sacoşe pline cu haine scumpe şi 
extravagante pe care probabil că nu le va purta niciodată 
acasă, în Statele Unite: faptul că trecea toate fleacurile astea 
în contul cărţii lui de credit Platinum American Express o făcea 
cumva să mai uite că o lăsase iarăşi singură. Alte şapte ore de 
omorât înainte ca, împreună cu soţul ei, să vadă pentru a treia 
oară Cursa de şoareci... Asesorul şef al secţiei din Westminster 

al firmei Inland Revenue's îşi croia drum prin mulţime cu un 
ochi pe ceas: nu mai aveai aceeaşi autoritate în faţa ticăloşilor 
ăia de la Lloyds dacă întârziai; toată lumea spunea aşa. 

înaintând cu paşi repezi în josul străzii Jermyn, Paul Janson 
se pierduse în marea de gură-cască la vitrine, birocraţi şi 
oameni de afaceri care inundase trotuarul. Purta un costum 
albastru închis, o cămaşă cu guler răsfrânt, cravată cu 
picăţele, iar privirea lui era atentă, dar fără semne de 
nervozitate. Era privirea cuiva care se simţea la largul său în 
acest oraş; atât figura, cât şi corpul lui exprimau acest lucru. 

inregistra doar vag simbolurile de pe firmele ieşite în afara 
şirului de clădiri. Printre numele vechi, cunoscute - Floris, 
Hilditch & Key sau Irwin - îşi făcuseră apariţia noi-sosiţi 
precum Ermenegildo Zegna. Traficul auto era parţial blocat, o 
masă aproape compactă de autobuze roşii înalte, taxiuri 
pătrăţoase şi vehicule comerciale acoperite cu reclame. 
INTEGRON: YOUR GLOBAL SOLUTIONS PROVIDER. VODAFONE: 
WELCOME TO THE WORLD'S LARGEST MOBILE COMMUNITY. O 
luă la stânga pe St. James's Street, trecu pe lângă magazinele 
Brooks şi White's şi coti din nou la stânga pe Pali Mall. Ajuns la 
destinaţie, nu se opri, el trecu mai departe, atent la orice 
amănunt. Clădiri pe care le cunoştea foarte bine: Army and 
Navy Club sau Rag, cum îl alintau cunoscătorii, Reform Club, 
Royal Automobile Club. In Waterloo Square, bine cunoscutele 
statui din bronz. Lângă statuia ecvestră a regelui Edward al 
VII-lea erau parcate câteva motociclete, o ilustrare nu tocmai 
potrivită a evoluţiei mijloacelor de transport. Era acolo statuia 
Lordului John Lawrence, vicerege al Indiei în epoca victoriană, 
care reprezenta un bărbat mândru, conştient de reputaţia de 
care se bucură în ochii celor care îl cunoşteau. Şi, aşezat într-o 
poziţie maiestuoasă, Sir John Fox Burgoyne, mareşalul care 
devenise eroul Războiului Peninsular şi, mai apoi, al Războiului 
din Crimeea. „Războiul este mult mai popular decât ne-am fi 
putut imagina”, spusese regina Victoria despre conflictul din 
Crimeea care avea să devină un sinonim pentru suferinţe 
inutile. A fi un erou al războiului din Crimeea - ce însemna 
asta? Era un conflict a cărui declanşare reprezenta 
incompetenţa diplomatică şi a cărui desfăşurare reprezenta 
incompetenţa militară. 

Privirea lui se opri o clipă asupra locului din Waterloo 
Square unde voia să ajungă: Athenaeum Club. Cu faţada sa 
din blocuri mari, crem, cu porticul cu coloane înalte şi cu 
frizele inspirate de Panthenon, clădirea era un exemplu 
strălucit al stilului neoclasic de la începutul secolului al 
nouăsprezecelea. Intr-un colţ se vedea o cameră de luat 
vederi. Deasupra coloanelor de la intrare se afla statuia zeiţei 
Atena, poleită în aur. Zeița înţelepciunii - singurul lucru care 
se găsea în mică măsură. Janson se întoarse şi o porni în 
direcţia opusă, trecând pe lângă un camion roşu Royal Mail, 
prin faţa consulatului pentru Papua Noua Guinee şi pe lângă o 
clădire cu birouri. In depărtare se vedea o macara de culoare 
roşie-portocalie, înălţată deasupra unui şantier pe care nu-l 
putea zări din punctul în care se afla. 

Gândurile îi reveneau mereu la ceea ce se întâmplase la 
Trinity College: fără îndoială că declanşase o alarmă acolo. 
Ajunsese la concluzia că era mult mai probabil ca bătrânul său 
mentor să fi fost sub supraveghere decât ca el să fi fost 
urmărit. Chiar şi aşa, dimensiunile reţelei şi viteza de reacţie 
erau formidabile. Nu mai putea fi sigur de nimic. 

Punctele de observare erau peste tot. Trebuia să fie atent în 
special la acele anomalii care treceau de obicei neobservate. 
Camioane parcate în locuri unde n-ar fi trebuit să fie parcate; 
maşini care mergeau prea încet sau prea repede. O privire 
care zăbovea o secundă prea mult asupra sa - sau o privire 
întoarsă cu o secundă prea devreme. Echipamente de 
construcţii în locuri unde nu se ridica nici o construcţie. Nimic 
nu mai putea fi lăsat acum la voia întâmplării. 

Era oare în siguranţă? Imposibil să ajungă la o concluzie 
certă. Nu putea nici măcar să afirme cu siguranţă că acel 
camion de poştă era ceea ce părea să fie. Instinctele sale îi 
spuneau însă că putea intra neobservat în club. Nu era un loc 
de întâlnire pe care l-ar fi ales el. Insă pentru atingerea 
scopurilor sale cele mai urgente, era bine să se întâlnească cu 
Grigori Berman în termenii stabiliţi de el. Şi apoi, dacă se 
gândea mai bine, locul de întâlnire avea avantajele lui. 
Parcurile publice ofereau libertate de mişcare - asta le şi făcea 
să fie considerate locuri de întâlnire ideale - însă această 
libertate putea fi exploatată în egală măsură şi de urmăritori. 

Într-un astfel de club de modă veche era mult mai dificil de 
plasat un necunoscut. El urma să intre acolo în calitate de 
invitat al unui membru al clubului. Se îndoia că membrii unei 
echipe de urmăritori ar fi putut obţine un astfel de acces. 

O dată intrat în clădire, îşi declină identitatea şi-i spuse 
portarului în uniformă din ghereta de lângă uşă numele celui 
care îl aştepta. Urcă apoi treptele de marmură către foaierul 
cu patru mari coloane corintice la colţuri. In dreapta se afla 
salonul pentru fumători, cu mese mici, rotunde, deasupra 
cărora atârnau lămpi; în stânga era sala mare unde se servea 
masa. In faţă, o scară largă de marmură ducea sus, în 
bibliotecă, unde se bea cafeaua şi unde, pe o masă lungă, se 
aflau ziare din întreaga lume. Se aşeză pe o banchetă tapiţată 
cu piele, lângă una din coloane, sub portretele lui Matthew 
Arnold şi Sir Humphrey Davy. 

Athenaeum Club. Un loc de întâlnire pentru membrii elitei 
politice şi culturale. 

Şi un loc neobişnuit pentru o întâlnire cu un om neobişnuit. 

Grigori Berman era o persoană care, deşi dezvoltase o 
relativă relaţie cu moralitatea, prefera să ţină la distanţă 
această legătură. De formaţie contabil în fosta Uniune 
Sovietică, făcuse avere lucrând pentru mafiya rusă, 
specializându-se în ingineria complicată a spălării banilor, în 
decursul anilor reuşise să pună pe picioare un grup de 
corporaţii internaţionale prin intermediul cărora câştigurile 
ilicite ale partenerilor din mafiya puteau fi reciclate şi ascunse 
astfel de ochii autorităţilor. Cu câţiva ani în urmă, Janson îl 
lăsase dinadins să scape din plasa întinsă de Operațiunile 
Consulare. Fuseseră arestaţi cu această ocazie zeci de 
criminali internaţionali; Janson - spre nemulţumirea unora 
dintre colegii lui - îl făcuse scăpat pe expertul lor financiar. 

De fapt, decizia respectivă era rezultatul unui raţionament, 
nu al unui impuls. Ştiind că un ofiţer de la Operaţiuni 
Consulare îl făcuse scăpat, Berman îi era dator acelui ofiţer: 
rusul putea fi astfel convertit şi transformat din inamic în 
prieten. Şi a avea de partea ta un om care înţelegea hăţişurile 
spălării de bani pe plan internaţional reprezenta un câştig 
foarte important. In plus, Berman fusese foarte precaut în 
manevrele sale financiare: ar fi fost foarte dificil pentru 

autorităţi să instrumenteze un caz împotriva lui. Dacă scăpa 
oricum, de ce să nu fie făcut scăpat de la început şi să-i 
rămână astfel dator lui Janson? 

Era vorba şi despre altceva. După ce studiase sute de 
pagini cu transcrieri ale interceptărilor telefonice, Janson 
ajunsese să-i cunoască destul de bine pe principalii actori. Cei 
mai mulţi dintre ei erau criminali cu sânge rece. Berman 
reuşise să stea departe de ticăloşiile lor; era un individ 
amoral, fără îndoială, însă nu era rău. li plăcea grozav să-i 
înşele pe ceilalţi şi să le ia banii, însă în acelaşi timp putea fi 
destul de generos cu banii lui. Aşa se face că răufăcătorul 
acesta îi devenise oarecum simpatic. 

— Paulie! izbucni bărbatul solid ca un urs ce se apropia de 
el cu braţele desfăcute. 

Janson se ridică şi se lăsă îmbrăţişat de rus. Berman nu se 
potrivea cu nici unul dintre cei ce erau numiţi „oameni ai 
cifrelor”; era plin de efuziuni emoţionale, îmbinând pasiunea 
pentru valorile materiale cu pasiunea pentru viaţă. 

— Te îmbrăţişez şi te sărut, îi spuse Berman lui Janson, 
apăsându-şi buzele pe ambii lui obraji. Tipic pentru Berman: 
indiferent de situaţie, nu afişa niciodată îngrijorare faţă de 
cineva aflat sub presiune, ci nepăsarea unui om de viaţă. 

Stofa costumului în dungi al lui Berman era un fel de caşmir 
şi mirosea vag a Geo. F. Trumpers, extractul acela de lămâie 
despre care se spunea că e parfumul preferat al Prințului de 
Wales. În stilul său caricatural, Berman încerca să se apropie 
de modelul gentlemanului englez şi în unele privinţe se putea 
spune că reuşea. Conversaţia sa era un amalgam de 
britanisme, de cuvinte folosite greşit şi ceea ce Janson numea 
bermanisme. Oricât de absurd ar părea, Janson nu-şi putea 
stăpâni un sentiment de afecţiune pentru acest bărbat. Era 
chiar cuceritor în felul cum reuşea să fie în acelaşi timp 
viclean şi ingenuu - mereu la curent cu cele mai noi fraude 
internaţionale şi gata oricând să-ţi povestească despre ele. 

— Arăţi foarte bine... hrănit şi elegant, Grigori, spuse 
Janson. 

Grigori se lovi uşor peste pântecele generos. 

— Inăuntru nu e chiar aşa de bine. Vino, o să mâncăm. Hai 
repede. 

Cu o mână pe după umerii lui, îl conduse pe Janson spre 
sala unde se servea masa. 

lnăuntru, chelnerii în ţinuta de zi întoarseră capul, salutară 
de îndată ce exuberantul rus îşi făcu apariţia şi-l conduseră 
imediat la o masă. Deşi bacşişul era interzis de regulile 
clubului, promptitudinea şi ochii lor strălucitori demonstrau că 
Berman găsise totuşi o modalitate să-şi manifeste 
generozitatea. 

— Somonul lor e cel mai bun din lume, spuse Berman, 
aşezându-se la masă. 

Berman spunea despre multe lucruri că sunt cele mai bune 
din lume; folosea întotdeauna numai superlative. 

— Ar trebui să iei însă homar a /a nage. Niciodată nu dai 
greş cu asta. lţi recomand de asemenea prepeliţă prăjită. 
Poate iei din amândouă. Eşti prea slab. Ca Violeta în actul trei 
din La Traviata. Trebuie să mai pui pe tine. 

Chemă un chelner din privire. 

— Mai ştii vinul ăla Puligny-Montrachet din care am băut 
ieri? Poţi să ne aduci o sticlă, Freddy? Se întoarse către 
Janson. E cel mai bun. O să vezi. 

— Trebuie să mărturisesc că sunt surprins să te găsesc aici, 
înfipt tocmai în inima instituţiilor britanice. 

— Un pungaş ca mine, vrei să spui - cum de m-au acceptat 
aici? 

Berman începu să râdă în hohote şi burta îi sălta pe sub 
haine. Se opri din râs şi spuse cu voce scăzută: 

— E o poveste foarte frumoasă, să ştii. Vezi tu, acum 
aproximativ doi ani m-am trezit invitat la o petrecere la 
reşedinţa Lordului Sherwyn şi am sfârşit prin a juca biliard cu 
un gentleman foarte drăguţ pe care l-am cunoscut acolo... 

Berman îşi făcuse un obicei de a salva diverşi indivizi cu 
împrumuturi sosite la ţanc, specializându-se în legături cu 
vlăstarele imorale ale unor aristocrați venerabili. Erau oameni 
care, îşi imagina Berman, puteau avea influenţă în societate, 
în concepţia lui, era o investiţie foarte bună. 

— Va trebui să-mi povesteşti despre asta altă dată, îi spuse 
Janson hotărât. 

Insă Berman nu putea fi oprit aşa uşor. 

— Bănuiesc că băuse cam prea mult şi avea noroc, reuşise 

să-mi ia destui bani, aşa că l-am invitat să dubleze miza... 

Janson dădu din cap. Scenariul era previzibil. Un gentleman 
britanic cam ameţit care câştigă sume scandalos de mari de la 
un rus ce pare beat de-a binelea însă care dispune de rezerve 
aparent inepuizabile de bani lichizi. Un rus beat criţă care, 
toată seara, n-a dat nici un semn că ar deosebi un capăt al 
tacului de celălalt. Ultimul joc, când câştigul substanţial al 
gentlemanului e pe cale să devină adevărată avere. Când 
gentlemanul se gândeşte probabil să cumpere apartamentul 
din Kensington care se învecinează cu al său; sau să cumpere 
locul acela de la ţară pentru care el şi familia sa plăteşte chirie 
de atâta timp. Aproape că nu-i vine să creadă ce noroc a dat 
peste el. Nici nu-ţi vine să crezi că astfel de lucruri se pot 
întâmpla. O invitaţie, acceptată cu greu - moştenitorul nu se 
bucură de o reputaţie prea bună, dar numele familiei deschide 
încă nişte uşi - se transformase într-o uriaşă movilă de bani. 

Şi apoi jocul acela, ultimul joc, când deodată rusul nu mai 
pare beat deloc şi începe să mânuiască tacul cu măiestria cu 
care un violonist concertant îşi conduce arcuşul. Şi visul acela 
cu bani câştigaţi uşor spulberat într-o ruină foarte reală. 

— Dar, Paul, tipul ăsta cu care am jucat - n-o să ghiceşti 
niciodată cine era. Guy Baskerton, QC. 

Baskerton era un avocat cunoscut, un consilier al reginei, 
preşedinte al unei comisii guvernamentale în domeniul artelor 
instituit de Whitehall. Un bărbat foarte conştient de 
importanţa lui, cu o mustață subţire gen David Ntven şi cu 
acea privire atotştiutoare comună celor mai mulţi din clasa sa 
- individul fusese o pradă irezistibilă pentru Berman. 

— Incep să înţeleg, spuse Janson, încercând să pară mai 
relaxat decât se simţea. 

Urma să-i ceară lui Berman o mare favoare, aşa că nu era 
bine să forţeze nota. Nu era bine să pară prea disperat, fiindcă 
Berman ar fi putut profita, transformând datoria în credit. 

— Lasă-mă să ghicesc. Individul este membru în comitetul 
de admitere în Athenaeum Club. 

— Şi mai bine. E preşedintele clubului. Berman pronunţa 
cloob. 

— Şi aşa se trezeşte omul cu o datorie de onoare faţă de 
tine în valoare de o sută de mii de lire pe care n-are nici o 

posibilitate s-o plătească, spuse Janson încercând să mai 
scurteze povestea. Dar asta nu e o tragedie aşa de mare, 
fiindcă tu, darnic, insişti să ştergi respectiva datorie. El este 
atât de recunoscător că nu ştie ce să facă. Apoi, a doua zi, ca 
din întâmplare, te trezeşti stând la o masă vecină cu a lui la 
Sheekey... în timp ce vorbea, ochii lui Janson cercetau oaspeţii 
şi personalul de serviciu, căutând semnul unui potenţial 
pericol. 

— Grigori nu merge la Sheekey. Nu mănâncă peşte. El bea 
ca peştele! A fost la Ivy. Poţi să-ţi imaginezi asemenea 
coincidenţă? 

— Oh, pot să pun pariu că a fost o coincidenţă. Şi că nu l-ai 
mituit pe şeful de sală de la Ivy ea să te aşeze lângă masa 
tipului. Şi că nu ai făcut nici un fel de presiuni asupra 
prietenului tău nobil ca să-l invite pe individ la petrecerea din 
casa lui. 

Berman ridică mâinile şi îşi apropie încheieturile. 

— M-ai prins, poliţistule! Zâmbea cu gura până la urechi 
fiindcă îi plăcea ca maşinaţiunile lui să fie apreciate, iar Janson 
era o persoană capabilă să o facă. 

— Deci, Grigori, zise Janson încercând să pară la fel de bine 
dispus ca şi prietenul său, vin la tine cu o problemă 
interesantă. Cu ceva care cred că o să te intrige şi pe tine. 

Rusul îl privi curios nevoie mare. 

— Grigori e numai urechi, spuse el ducând la gură o 
furculiţă plină cu carne de pui şi ciuperci. 

Janson îi relată pe scurt ce se întâmplase: cele şaisprezece 
milioane de dolari care fuseseră depozitate într-un cont din 
Insulele Cayman fără ştirea posesorului contului, operaţiunea 
fiind însă validată de semnături electronice care ar fi trebuit 
să fie accesibile numai acestuia. O mişcare foarte iscusită. Dar 
putea această operaţiune să ofere şi un indiciu? Exista 
posibilitatea ca în cascadă de transferuri bancare să-şi fi lăsat 
cineva amprenta digitală care ar putea fi neacoperită? 

In timp ce Janson vorbea, Berman făcea impresia că nu îl 
preocupă decât mâncarea din faţa sa şi toate interjecţiile lui 
erau de natură culinară: risotto era cel mai bun din lume, tarta 
cu melasă era pur şi simplu nemaipomenită, trebuie neapărat 
s-o guşti. Ce păcat că oamenii nu ştiu să aprecieze bucătăria 

britanică! 

In ciuda aparenţei detaşări a lui Berman, Janson putea însă 
să-şi dea seama că el analiza atent problema. 

Intr-un târziu, Berman puse furculiţa jos. 

— Ce ştie Grigori despre spălarea banilor? întrebă el cu un 
aer de inocenţă indignată. Insă gura i se lăţi imediat într-un 
zâmbet până la urechi. Mai bine întrebi ce nu ştie Grigori 
despre spălarea banilor! Ha! Cu ceea ce ştiu s-ar putea umple 
Biblioteca Britanică. Voi, americanii, aveţi impresia că ştiţi - ce 
ştiţi voi e nimic. Americanii locuiesc în case mari, însă 
termitele le rod fundaţiile. Aşa cum se spune la Moscova: 
situaţia e disperată, însă nu e serioasă. Ştii tu câţi bani 
murdari intră şi ies din America în fiecare an? Mai mult de trei 
sute de miliarde. Mult mai mult decât PIB-ul celor mai multe 
ţări. Tranzacţii electronice bancare, da? Şi cum să le 
descoperi? Ştii ce sumă intră şi iese din băncile americane în 
fiecare zi? 

— Bănuiesc că o să-mi spui tu. 

— Două trilioane de dolari. Vorbim de bani adevăraţi! De 
încântare, Berman lovi în masă cu palma. In tranzacţii bancare 
electronice. Unde ascunzi un fir de nisip ca să nu-l mai 
găsească nimeni? Pe plajă. Acum zece ani mi-ai înhăţat 
prietenii. Toţi erau niekulturnii fără inimă, aşa că n-am plâns 
deloc după ei, însă ce crezi că ai reuşit să opreşti? Grigori 
Berman a înfiinţat după aia mai multe companii decât 
antreprenorul Jim Clark! 

— Companii fantomă, Grigori. Ai inventat companii care 
există numai pe hârtie. 

— In ziua de azi nu mai e chiar aşa. Se cumpără companii 
adevărate. Companii de asigurări în Austria, bănci în Rusia, 
companii de transport în Chile. Banii vin, banii pleacă, cine 
poate spune unde şi când? Cine să-i oprească? Guvernul 
vostru? Treasury Department? Treasury Department are la 
dispoziţie Financial Crimes Enforcement Network. Într-o 
clădire lungă dintr-o suburbie din Virginia. 

Pântecele voluminos al lui Berman începu să se zgâlţâie din 
nou de râs. 

— Ştii cum i se spune? Clădirea Colac de Toaletă. Cine ia în 
serios FinCEN? Mai ţii minte istoria lui Sun Ming? Vine în 

America şi spune că lucrează în domeniul prelucrării lemnului. 
Imprumută o sută şaizeci de milioane de dolari de la Banca 
Chinei. Simplu ca bună ziua! Tipăreşte o grămadă de 
contracte de import, aprobări guvernamentale, documente de 
transport, certificate de export, cereri de import şi aşa mai 
departe. Transferuri electronice autorizate. Işi bagă banii în 
bănci. li spune unui bancher „Joc la bursa din Hong Kong”. li 
spune altuia: „Vând filtre pentru ţigări”. Celui de-al treilea - 
„Textile”. Din China în America şi de acolo în Australia. 
Combinația e totul. Să te scufunzi în fluxul comercial obişnuit. 
Să fii un grăunte de nisip pe plajă. Americanii n-au reuşit să-l 
prindă niciodată. FinCEN răspunde de supravegherea banilor, 
însă nimeni nu dă bani la FinCEN! Ministrul de Finanţe nu vrea 
să destabilizeze sistemul bancar! In ţara ta se fac patru sute 
de mii de transferuri bancare în fiecare zi. Mesaje digitale între 
calculatoarele băncilor. Americanii n-au reuşit niciodată să-l 
prindă pe Sun Ming. Australienii l-au prins. 

— E mai mică plajă? 

— Calculatoare mai bune. Au căutat o secvenţă numerică în 
interiorul unei alte secvenţe. Au descoperit ceva amuzant. Aşa 
că pisica a rămas fără caşcaval. 

— Când spui amuzant te referi la ceva ciudat? 

— Există vreo diferenţă? întrebă Berman vârând în gură o 
lingură plină cu tartă cu melasă. Gemu uşor de plăcere. Ştii, 
săptămâna trecută am fost în turnul Canary Wharf. Ai fost 
acolo? Cincizeci de etaje. Cea mai înaltă clădire din Londra. l-a 
dus aproape la faliment pe fraţii Reichman, dar nu contează, 
nu erau banii lui Grigori. Deci eram acolo, în vizită la o 
prietenă rusoaică, Ludmila, ţi-ar plăcea şi ţie de ea, cupolele 
cu care se mândreşte femeia asta le face de ruşine pe cele de 
la Saint Basel. Prin urmare, eram pe la etajul patruzeci şi ceva 
şi priveam pe fereastră imaginea frumoasă a oraşului şi 
deodată ce crezi că văd plutind prin aer? 

— O bancnotă? 

— Un fluture. Berman spusese asta ca pe un adevăr 
incontestabil. De ce un fluture? Ce căuta fluturele la patruzeci 
de etaje înălţime, în mijlocul oraşului? Ceva uimitor. Nici o 
floare la înălţimea aia. Nu avea ce să caute fluturele acolo, sus 
în cer. Şi cu toate astea: fluture. Rusul ridică un deget în aer 

pentru a sublinia cele spuse. 

— Mulţumesc, Grigori. Ştiam eu că o să faci în aşa fel încât 
să fie totul foarte clar. 

— Întotdeauna trebuie să cauţi fluturele. Să cauţi lucrurile 
care nu sunt la locul lor. Într-un şuvoi de coduri electronice de 
transfer, să-ţi pui întrebarea: există oare vreun fluture? Da. 
Întotdeauna există un fluture. Flap, flap, flap. Aşa. Trebuie să 
ştii cum să cauţi. 

— Înţeleg, spuse Janson. Şi vrei să mă ajuţi să caut? 
Berman privi trist spre ceea ce mai rămăsese din tarta sa cu 
melasă, apoi se lumină la faţă. 

— Vii cu mine să jucăm un biliard? Ştiu un loc în apropiere. 

— Niet. 

— De ce? 

— Pentru că trişezi. 

Rusul ridică amuzat din umeri. 

— Asta face jocul mai interesant după părerea lui Grigori. 
Biliardul e un joc de talent. Trebuie să fii talentat ca să trişezi. 
De ce trişatul este trişat? 

Logica asta îl caracteriza pe Berman. În faţa privirii uimite a 
lui Janson, rusul ridică mâinile în sus. 

— Bine, bine. Mergem până la umila mea casă, da? Am 
acolo o drăguță maşinărie IBM. Un supercalculator RS/6000 
SP. Şi căutăm fluturele. 

— Găsim fluturele, zise Janson, accentuând blând dar 
hotărât. Berman trăia în înalta societate londoneză şi, datorită 
iscusinţei sale reuşise să acumuleze o avere mult mai mare 
decât a asociaţilor săi criminali cu care începuse. Nimic din 
toate acestea nu s-ar fi putut întâmpla dacă Janson ar fi 
permis să fie arestat cu ani în urmă. Nu era nevoie să facă 
apropouri; Berman ştia precis despre ce este vorba. Nimeni nu 
avea un simţ mai dezvoltat al datoriei şi al creditului decât 
exuberantul fost contabil. 


Fort Meade, Maryland 


Sanford Hildreth întârzia din nou, dar când ajungea el 
vreodată la timp? Danny Callahan fusese şoferul său în ultimii 

trei ani şi singurul lucru care l-ar fi putut mira ar fi fost să-l 
vadă venind la timp. 

Callahan făcea parte din grupul restrâns de bărbaţi 
selecționați pentru a conduce maşinile celor mai înalţi ofiţeri 
de informaţii din Statele Unite. Fiecare era supus regulat unor 
verificări de securitate foarte severe. Niciunul nu era căsătorit 
şi nu avea copii şi toţi urmaseră antrenamente intensive de 
luptă pentru asigurarea protecţiei demnitarilor şi tactici de 
diversiune. Instrucţiunile erau clare şi precise: Păziţi-vă 
pasagerii cu prețul vieţii. Pasagerii lor erau bărbaţi care 
duceau în cap secretele naţiunii, oameni de care depindeau 
probleme de stat foarte importante. 

Limuzinele uriaşe şi negre cu care erau transportaţi aceşti 
bărbaţi erau blindate; portierele întărite cu plăci de oţel, 
geamurile fumurii capabile să reziste la gloanţele de calibrul 
45 trase de aproape. Cauciucurile erau proiectate în aşa fel 
încât să poată fi umflate din mers şi să-şi acopere eventualele 
spărturi, cu un design celular care prevenea pierderea rapidă 
a aerului. Insă calităţile şoferului, nu cele ale maşinii erau 
hotărâtoare pentru asigurarea securităţii pasagerilor. 

Callahan era unul dintre cei trei şoferi desemnaţi de obicei 
să-l transporte pe directorul adjunct al Agenţiei de Securitate 
Naţională, însă Sanford „Sandy” Hildreth nu făcea nici un 
secret din faptul că îl prefera pe Danny Callahan. 

Danny ştia anumite scurtături; Danny ştia când era posibil 
să depăşească puţin viteza legală; Danny era în stare să-l 
ducă acasă de la Fort Meade cu zece sau cincisprezece minute 
mai repede decât ceilalţi. Şi probabil că şi onorurile obţinute în 
timpul Războiului din Golf reprezentau o bună recomandare 
pentru Hildreth. Hildreth nu avusese niciodată de-a face cu 
acţiuni de luptă, însă îi admiră pe cei care luau parte la ele. 
Nu-şi vorbeau prea mult, el şi Hildreth: de cele mai multe ori 
geamul opac care separa compartimentul şoferului de restul 
maşinii rămânea ridicat. O dată însă, în urmă cu un an, 
Hildreth era plictisit sau căuta să se distreze, aşa că încercase 
să-l atragă pe Danny într-o discuţie. Danny îi povestise cum 
jucase fotbal în liceu, ajungând cu echipa în campionatul 
statului Indiana şi băgase de seamă că lui Hildreth îi făcuse 
plăcere să-l asculte. 

— Ai fost fundaş deci. Încă arăţi ca un jucător de fotbal 
american, îi spuse Hildreth. Cândva va trebui să-mi spui şi mie 
ce faci ca să te menţii în formă. 

Hildreth era mic de statură, însă preferă să fie înconjurat de 
bărbaţi mari. Probabil că îi plăcea să simtă că el, bărbatul 
mărunt, îi comandă pe bărbaţii aceia solizi; că ei erau 
mirmidonii lui. Sau poate că pur şi simplu se simţea în 
siguranţă în preajma lor. 

Danny Callahan privi ceasul de la bord. Hildreth spusese că 
va fi gata de plecare la şase treizeci. Era şapte şi un sfert. Şi 
ce-i cu asta? Hildreth întârzia adesea patruzeci şi cinci de 
minute. nici o oră nu era ceva neobişnuit. 

Callahan auzi în cască vocea dispecerului. „Capricornul 
coboară”. Hildreth se îndrepta spre ieşire. 

Callahan trase maşina direct în faţa ieşirii din partea stângă 
a imensei cutii din sticlă care adăpostea Agenţia de Securitate 
Naţională. Incepu să plouă doar câţiva stropi la început. 
Callahan aşteptă până când Hildreth îşi făcu apariţia, apoi 
cobori din maşină şi rămase lângă portieră. 

— Danny. Hildreth îl salută cu o înclinare a capului, lumina 
lămpilor cu halogen care luminau clădirea reflectându-se pe 
fruntea sa înaltă. Pe faţa mică apăruse zâmbetul acela distrat 
pe care i-l adresa de obicei. 

— Domnule doctor Hildreth, răspunse Callahan la salut. 
Citise o dată un articol în Washington Post în care se menţiona 
că Hildreth are un doctorat în relaţii internaţionale, începuse 
după aceea să i se adreseze cu „doctor” şi simţise că Hildreth 
fusese plăcut impresionat. Acum Callahan ţinea portiera şi, 
după ce demnitarul urcă în maşină, o închise cu putere. 

Nu trecu mult şi ploaia se înteţi, şuvoaiele de apă vălurile 
de vânt distorsionând lumina farurilor celorlalte maşini. 

Până la Mason Falls erau aproape cincizeci de kilometri, 
însă Callahan ştia drumul şi cu ochii închişi: ieşea pe Savage 
Road, apoi o lua pe autostrada 295, apoi o deviere pe 395, 
traversa Potomacul şi în sus pe Arlington Boulevard. 

Cincisprezece minute mai târziu văzu în oglindă luminile 
roşii ale unui echipaj de poliţie. O clipă, Callahan fu convins că 
poliţiştii vor trece pe lângă ei, însă păreau că încearcă să-i 
tragă pe dreapta. 

Nu-i venea să creadă. Şi totuşi - cel puţin aşa se vedea prin 
ploaie - era singura maşină din zonă. Ce naiba? 

De acord, depăşise cu douăzeci de kilometri viteza limită, 
însă poliţiştii ar fi trebuit să observe plăcuţa de înmatriculare 
cu număr guvernamental şi să renunţe. Să fi fost unul nou 
care făcea pe nebunul? Callahan abia aştepta să-l pună la 
punct. Hildreth era însă imprevizibil: se putea supăra, putea 
să-l acuze că a depăşit viteza legală, deşi era evident 
mulţumit că Danny îl ducea acasă atât de repede. Nimănui nu- 
i făcea însă plăcere să fie oprit de poliţie. Probabil că Hildreth 
avea să dea întreaga vină pe el şi asta putea să-l coste o bilă 
neagră în raportul anual. 

Callahan trase maşina lângă trotuar. Echipajul de poliţie 
opri imediat în spatele lor. 

In momentul în care polițistul, a cărui uniformă era ascunsă 
de o manta albastră de ploaie, îşi făcu apariţia lângă portieră, 
Callahan coborî geamul. 

— Ştiţi cu ce viteză mergeaţi? 

Callahan îi arătă două legitimaţii de plastic. 

— Vă rog să le verificaţi, domnule ofiţer, spuse el. Nu cred 
că aţi făcut bine că m-aţi oprit. 

— Oh, scuze. Nu mi-am dat seama. Ofiţerul părea foarte 
încurcat, însă, ciudat, nu avea mutră de boboc. Părea să aibă 
înjur de patruzeci de ani, un nas turtit de boxer şi o cicatrice 
subţire care se întindea pe toată falca. 

— Uitaţi-vă mai atent la plăcuţă data viitoare, zise Callahan 
pe un ton superior, plictisit. Dacă vedeţi prefixul SXT, asta 
înseamnă transport federal de înaltă securitate. 

Polițistul rupse o foaie de hârtie. 

— Am tăiat asta din carnetul meu. Şi dumneavoastră? 

— Se înţelege, domnule ofiţer. 

— Nu-mi purtaţi pică? întrebă din nou polițistul, cu un 
început de panică în voce. intinse mâna prin geam. Să ştiţi că 
respect munca pe care o fac cei ca dumneavoastră. 

Callahan oftă, însă se întinse să strângă mâna poliţistului - 
care, ciudat lucru, îi ajunse până la încheietură. Deodată simţi 
o înţepătură. 

— La naiba! 

— Vă rog să mă scuzaţi, spuse polițistul. Afurisitul de inel cu 

sigiliu. Dar bărbatul nu-şi trăsese mâna înapoi. 

— Ce dracu’, omule! protestă Callahan. Apoi, deodată, se 
simţi straniu de vlăguit. 

Bărbatul în haină de ploaie albastră întinse mâna prin geam 
până la siguranţa uşii. O ridică şi apoi deschise portiera. 

Callahan era uimit, nu-i venea să creadă. Vru să spună 
ceva... însă nu se auzi nimic. Încercă să-l împingă pe bărbat... 
dar când vru să mişte mâna nu se întâmplă nimic. Şi când se 
deschise portiera simţi că se prăbuşeşte în afară ca un sac de 
pietriş. Nu se putea mişca. 

— Uşurel, băiete, spuse bărbatul în haină de ploaie, râzând 
uşor. İl prinse pe Callahan înainte să atingă pământul. Se 
aplecă apoi în interiorul maşinii, ridicându-l pe Callahan şi 
trântindu-l pe locul din dreapta. 

Callahan se holba impasibil, cu gura întredeschisă la 
bărbatul care se aşeza lângă el, pe locul şoferului. 

Lumina albastră a intercomului începu să clipească şi o 
voce se auzi printr-un mic difuzor: 

— Danny? Ce dracu’ se întâmplă acolo? Hildreth, de 
cealaltă parte a geamului opac, începuse să-şi piardă 
răbdarea. 

Bărbatul în haină de ploaie albastră apăsă pe butoanele 
care asigurau preluarea comenzilor de către şofer, astfel încât 
uşile din spate fură încuiate, putând fi deblocate numai de el. 
Porni apoi uşor maşina şi o luă spre podul Arlington Memorial. 

— Pun pariu că te întrebi ce ţi s-a întâmplat, i se adresă el 
prieteneşte lui Callahan. Se numeşte anectină. Un paralizant 
muscular. Se foloseşte în timpul intervențiilor chirurgicale. 
Uneori se administrează şi celor care sunt conectaţi la aparate 
de respirat ca să nu se mişte. E o senzaţie tare ciudată, nu-i 
aşa? Eşti perfect conştient, însă nu poţi să te mişti. Diafragma 
se ridică şi coboară, inima continuă să pompeze, poţi chiar să 
şi clipeşti. Insă muşchii voluntari sunt scoşi din funcţiune, în 
plus, datorită felului în care este metabolizată, e al naibii de 
greu să fie identificată de medicii legişti dacă nu ştiu ce să 
caute. 

Bărbatul apăsă butonul care acţiona geamurile, făcând ca 
cele din spate să coboare pe jumătate. In difuzor se auzi 
imediat un strigăt şi bărbatul închise sonorul. 

— Pasagerul tău nu înţelege de ce am coborât geamurile pe 
ploaia asta, zise el. 

Ce dracu’ se întâmplă? 

Callahan îşi concentră întreaga energie mentală pentru a 
reuşi să-şi ridice degetul arătător. Işi adună toate forţele şi se 
încorda de parcă s-ar fi pregătit să ridice de trei ori greutatea 
lui corporală. Degetul tremură uşor şi gata! Era neputincios. 
Vedea. Auzea. Insă nu se putea mişca. 

Se apropiau acum de podul Memorial, aproape pustiu la ora 
aceea şi bărbatul apăsă brusc pe pedală de acceleraţie. 
Puternicul motor de trei sute de cai putere făcu să ţâşnească 
maşina, tăind în diagonală două benzi de circulaţie de pe pod. 
Şoferul ignoră bătăile furioase care se auzeau în geamul opac 
despărțitor, în timp ce maşina rupse balustrada podului şi, 
după un zbor scurt, se prăbuşi în apă. 

Impactul cu apa fu mai puternic decât se aşteptase 
Callahan şi se trezi izbit în centura de siguranţă. Simţi pocnind 
ceva: probabil că i se rupsese o coastă. Locul şoferului era 
prevăzut cu centuri de siguranţă în patru puncte, ca la 
maşinile de curse şi Callahan ştia că, în ceea ce-l priveşte pe 
bărbatul în haină de ploaie, forţa impactului fusese mult 
atenuată. In timp ce maşina începuse să se scufunde rapid în 
apele furioase ale Potomacului, Callahan îl putu vedea 
desfăcându-şi centurile şi coborând geamul portierei de pe 
partea lui. li desfăcu apoi şi centurile lui Callahan şi-l trase pe 
acesta pe locul şoferului. 

Callahan se simţea ca o păpuşă din cârpă. Dezarticulat şi 
neputincios. Putea vedea. Putea gândi. Inţelegea acum de ce 
fuseseră coborâte pe jumătate geamurile din spate. 

Polițistul care nu era poliţist opri motorul, se strecură prin 
geamul deschis şi porni înot. 

Nici Callahan, nici Hildreth nu puteau să facă acelaşi lucru - 
Callahan pentru că era paralizat, iar Hildreth fiindcă era 
încuiat în compartimentul pentru pasageri. Geamurile erau 
blocate: coborâte doar atât cât să grăbească pătrunderea 
apei. Maşina lui Hildreth, prevăzută cu cele mai sofisticate 
mijloace de protecţie, se transformase acum într-o criptă. 

Maşina cobora spre fundul albiei cu partea din faţă în sus, 
probabil din cauză că apa umpluse deja compartimentul din 

spate şi acum acoperea rapid şi locul în care se afla Callahan. 
Nivelul apei creştea cu repeziciune, ajungându-i mai întâi la 
piept, la gât, la bărbie. Mai sus. 

Respira acum numai pe nas, însă câte secunde mai putea 
face acest lucru? 

Toate gândurile sale se dizolvară apoi într-o singură 
întrebare: Cine ar avea interes să facă aşa ceva? 

Apa îi pătrunse în nas şi în gură, apoi îi umplu plămânii, 
creându-i o senzaţie puternică, poate cea mai puternică pe 
care o încerca trupul omenesc, senzaţia de asfixiere. Se îneca. 
Nu mai avea aer. li veni în minte unchiul său Jimmy, bolnav de 
emfizem, cum stătea în fotoliu în timp ce i se pompa aer în 
nări prin tuburile alea de plastic transparente, tubul de oxigen 
însoţindu-l peste tot, aşa cum se ţinea pe vremuri după el 
labradorul său galben. Işi imagină că e liber şi că se îndreaptă 
cu mişcări puternice spre suprafaţa râului. Incercă să-şi 
închipuie apoi că trage în piept aer proaspăt, că aleargă pe 
pista de atletism a liceului său din West Lafayette, Indiana şi 
descoperi că nu făcea decât să inhaleze apa şi mai repede. Pe 
gură şi pe nări îi ieşeau bule de aer. 

Şi agonia lipsei de aer spori. 

Presiunea în timpane - cobora din ce în ce mai adânc - 
devenise insuportabilă şi se adăuga la senzaţia oribilă de 
sufocare. Avea totuşi o altă semnificaţie. Insemna că nu 
murise încă. Moartea nu era dureroasă. Ceea ce simţea acum 
era zbaterea finală a vieţii; lupta ei disperată ca să nu plece. 

Ar fi vrut să se zbată, să lovească, să rupă. In imaginaţia sa, 
braţele începuseră să taie apă: însă numai în imaginaţie. 
Extremităţile sale se mişcară puţin, atâta tot. 

Işi aminti ce-i spusese bărbatul acela şi unele lucruri 
deveniră foarte clare. Păziţi-vă pasagerul cu prețul vieții: o 
axiomă fără sens acum. Atunci când maşina va fi scoasă din 
apă, amândoi vor fi morţi. Amândoi înecaţi. Şoferul, ameţit în 
urma impactului, înecat pe locul său. Pasagerul, victimă a 
măsurilor de securitate. Singura întrebare este de ce ieşise 
Callahan cu maşina de pe pod. 

Insă şoseaua era udă, asfaltul alunecos şi Callahan cam 
depăşea viteza legală, nu-i aşa? 

Ca de obicei, vor da vina pe cel mai slab. 

Deci aşa se va sfârşi totul. Se gândea că totul îi mersese pe 
dos în viaţă. Bursa pe care o ratase fiindcă nu jucase în ziua în 
care veniseră tipii ăia să vadă ce are de oferit liceul West 
Lafayette. Şi după aceea, din cauza accidentului de la 
genunchi, antrenorul nu-l mai lăsase să joace în meciurile din 
campionatul statului. Se gândea la apartamentul pe care el şi 
lrene voiau să-l cumpere, până îşi dăduseră seama că era 
imposibil să adune banii pentru prima rată şi tatăl lui refuzase 
să-i ajute, supărat că nu fusese consultat, aşa că pierduseră şi 
avansul, o pierdere pe care nu şi-o puteau permite. Îşi aminti 
cum Irene îl părăsise la scurt timp după aceea şi că nu prea 
avea motiv s-o acuze, deşi dăduse vina pe ea. Işi aminti de 
toate încercările lui de a se angaja şi de şirul lung de refuzuri. 
Material impropriu pentru promovare, aceasta era etichetă 
care i se lipise şi, oricât ar fi încercat, eticheta nu cădea. Ca 
un abţibild pe care, oricât ai încerca să-l dezlipeşti, tot mai 
rămânea un rest lipit acolo. Era suficient ca oamenii să se uite 
o dată la el şi să vadă acest lucru. 

Acum lui Callahan îi lipsea până şi puterea de a-şi imagina 
că se afla în altă parte. Se afla... unde se afla. 

li era frig, era ud, nu putea respira, era înspăimântat şi 
chiar şi conştiinţa sa începuse să se întunece, să pâlpâie, să 
se îngusteze până când rămaseră numai câteva gânduri. 

Gândi: Toată lumea trebuie să moară. Insă nimeni n-ar 
trebui să moară aşa. 

Gândi: Nu va mai dura prea mult, nu poate să mai dureze, 
nu se poate. 

Şi gândi: De ce? 

Berthwick House - clădirea pe care rusul o numise umila sa 
casă - era de fapt o impozantă construcţie din cărămidă roşie 
în stil georgian ce dădea spre Regent's Park: o reşedinţă cu 
trei niveluri, cu ferestre în lucarnele acoperişului acoperit cu 
plăci de ardezie şi cu trei coşuri de fum. Măsurile de securitate 
erau discrete şi totuşi evidente. Clădirea era înconjurată de un 
gard negru din fier forjat înalt de trei metri, ale cărui bare 

verticale aveau capete ascuţite ca nişte vârfuri de suliță. O 
cameră de luat vederi montată la înălţime într-o carcasă 
emailată supraveghea aleea. La poartă se afla o mică gheretă 
în care veghea un paznic ce înclină respectuos din cap în 
momentul în care Bentley-ul roşu al lui Berman trecu prin 
dreptul lui. 

Spaţiosul hol de primire era zugrăvit în roz şi plin cu 
reproduceri ale unor piese clasice de mobilier. Se aflau acolo 
scaune cu spătar înalt, dulapuri şi măsuţe în stil Sheridan şi 
Chippendale; însă toate obiectele erau acoperite cu un strat 
gros de lac şi căpătaseră o ciudată culoare portocalie din 
cauza substanţelor folosite pentru a crea o impresie de vechi. 
Două tablouri mari, reprezentând scene de vânătoare, cu 
rame aurite, păreau să fie, la prima vedere, nişte pânze 
valoroase din secolul al optsprezecelea: privite de aproape, 
arătau ca provenind dintr-un supermarket - copii făcute de 
către un student la arte grăbit. 

— iți place? întrebă Berman, arătând mândru spre 
amestecătura de imitații anglofile din jur. 

— Nu am cuvinte, răspunse Janson. 

— Parcă-i un decor dintr-un film, ga? Incă un gest expansiv. 

— Da. 

— Chiar este dintr-un film, spuse Berman încântat, lovindu- 
şi palmele. Grigori apare la locul unde se toarnă Merchant 
Ivory, ultima zi de filmare. Scrie cec pentru managerul de 
producţie. Cumpără tot. Duce totul acasă. Acum trăieşte în 
decorul din Merchant Ivory. Toată lumea spune că Merchant 
Ivory reprezintă cel mai bine înalta societate engleză. Şi 
Grigori Berman vrea mereu ce-i mai bun, încheie rusul râzând 
mulţumit. 

— Nici nu mă aşteptam la mai puţin de la Grigori Berman. 
Mărturisirea lui Berman explica înfăţişarea încăperii: totul era 
strălucitor, exagerat, pentru că fusese proiectat să iasă bine la 
filmare, cu luminile, obiectivele şi filtrele potrivite. 

— Am şi majordom. Eu, Grigori Berman, moscovit sărac, 
care şi-a petrecut copilăria stând la coadă la magazinul de 
stat GUM, am acum majordom. 

Bărbatul la care se referea aştepta în tăcere la capătul 
foaierului, îmbrăcat cu o jachetă neagră lungă, la două 

rânduri, sub care se vedea o cămaşă apretată. Era înalt, cu 
pieptul lat, avea barbă şi purta părul rar pieptănat cu grijă pe 
spate. Obrajii roz îi confereau un aer jovial, în contradicţie cu 
aspectul său sobru. 

— Acesta este Mister Giles French, zise Berman. Un 
„gentleman în slujba altui gentleman”. Mister French îţi 
îndeplineşte toate dorinţele. 

— E numele lui adevărat? 

— Nu, nu numele adevărat. Numele adevărat Tony Thwaite. 
Ce contează? Nu-mi place nume adevărat. Luat nume din cel 
mai bun serial american. 

Servitorul bărbos înclină ceremonios din cap. 

— La ordinele dumneavoastră, spuse el pe un ton afectat. 

— Mister French, începu Berman, adu-ne ceai. Şi... Se opri, 
încercând să-şi aducă aminte ce mergea la ceai. Sevruga? 

Nu părea prea sigur şi cererea sa avu drept efect o 
clătinare din cap abia perceptibilă a majordomului. 

— Nu, stai, se corectă Berman luminându-se la faţă: 
sandvişuri cu castraveți. 

— Foarte bine, domnule, zise majordomul. 

— Am o idee mai bună. Adu biscuiţi. Biscuiţii ăia speciali pe 
care îi face bucătarul. Cu smântână şi gem de căpşuni. 

— Excelent, domnule, imediat, domnule. 

Berman zâmbea satisfăcut că un copil care putea să se 
joace cu jucăriile la care tânjise atâta vreme. Pentru el, 
Berthwick era o casă de păpuşi în care el crease o parodie 
bizară a stilului de viaţă din înalta societate engleză, totul într- 
o risipă de prost-gust. 

— Spune-mi ce crezi cu adevărat? întrebă din nou Berman, 
arătând spre obiectele din jur. 

— Nu am cuvinte. 

— E mai presus de cuvinte, crezi? Berman se ciupi de 
obraz. Nu o spui numai aşa? Eşti o dulceaţă! Pentru asta ai 
merita să-ţi fac cunoştinţă cu Ludmila. Fata asta-i în stare să 
te poarte prin toată lumea fără să se dea jos din pat. 

După ce părăsiră holul de la intrare, trecând printr-o mică 
încăpere, Janson se opri în dreptul unei maşinării mari, 
strălucitoare, cu un monitor încorporat şi prevăzută cu o 
tastatură şi două panouri pătrate, acoperite cu o grilă neagră 

241 


de fiecare parte. Arătă respectuos cu capul în direcţia 
aparatului. 

— Asta-i RS/6000? 

— Asta? E aparatul pentru karaoke. Calculatoarele sunt la 
subsol. 

Berman îl conduse pe nişte trepte în spirală până într-o 
încăpere mochetată în care se aflau mai multe calculatoare; 
căldura degajată de aparatura de calcul făcea ca atmosfera 
din camera respectivă, care nu avea ferestre, să fie destul de 
încărcată. Două mici ventilatoare electrice puneau aerul în 
mişcare. Majordomul îşi făcu apariţia, aducând ceai şi biscuiţi, 
aranjaţi pe farfurii din porțelan albastru de Bristol, precum şi 
chisele cu smântână şi gem. Puse totul pe o măsuţă de colţ şi 
părăsi încăperea. 

Cu o privire pofticioasă către farfuriile cu biscuiţi, Berman 
se aşeză în faţa unei tastaturi şi începu să activeze o serie de 
programe de penetrare. Urmări timp de câteva minute 
rezultatele afişate pe ecran, apoi se întoarse spre Janson. 

— Pentru că suntem acum numai noi amândoi, spune-i lui 
Grigori în ce blestemăţie vrei să-l bagi. 

Janson tăcu o vreme, gândindu-se îndelung dacă să-i 
dezvăluie sau nu principalele elemente ale situaţiei sale 
dificile. Ştia că tipii vorbăreţi ca Berman puteau fi, în anumite 
conjuncturi, cele mai discrete persoane, în funcţie de structura 
motivaţiei. Grigori îl ascultă fără să facă nici un comentariu 
sau fără vreo reacţie evidentă, apoi, ridicând din umeri, 
introduse valorile unei matrice algebrice în programul care 
rula. 

Mai trecu un minut. Se întoarse din nou spre Janson. 

— Grigori nu e prea optimist. Lăsăm programele astea să 
ruleze şi poate până la urmă obţinem nişte rezultate. 

— Cât poate să dureze? 

— Dacă lăsăm maşina să lucreze nonstop, coordonat cu 
procesarea paralelă a reţelei de calculatoare globale, atunci 
poate... Berman se uită în sus. Opt luni? Nu, cred că mai 
degrabă nouă luni. Cum ai face un copil. 

— Glumeşti. 

— Vrei ca Grigori să obţină ceea ce ceilalţi nu sunt în stare? 
Atunci trebuie să-i dai lui Grigori numerele pe care ceilalţi nu 

le au. Ai secvenţa numerică ce reprezintă cheia publică a 
contului, da? Dacă putem s-o folosim, atunci avem anumite 
avantaje. Dacă nu, ne întoarcem la făcut copii - nouă luni. 

Nu prea convins, Janson îi furniza până la urmă secvenţa 
cheii publice a contului său bancar - codul pe care i-l furnizase 
banca după ce deschisese contul. Secvența cheii publice era 
un cod cunoscut atât de client, cât şi de bancă. 

In mai puţin de zece secunde după ce tastase secvenţa 
cheii publice, ecranul din faţa lui Berman se umplu de şiruri de 
cifre şi litere amestecate, care se derulau pe monitor că 
distribuţia la încheierea unui film. 

— Numere fără nici un înţeles, spuse el. Trebuie să aplicăm 
acum un program de recunoaştere a formatului numeric. Să 
încercăm să căutăm fluturaşul. 

— Să găsim fluturaşul, îl corectă Janson. 

— Ptiu! făcu Berman, Moydroog, eşti ca o prăjitură Alaska: 
dulce şi moale pe dinafară, tare şi rece pe dinăuntru. Brrr! 
Brrr! 

Incrucişa braţele şi se bătu pe spate, mimând frigul arctic, 
însă în cele cinci minute care urmară, Berman se concentra 
asupra codurilor de confirmare cu o intensitate deosebită. 

Intr-un târziu, începu să citească cu voce tare o serie de 
cifre. 3 

— Fluturaşul e aici - 5467-001-0087. Asta-i fluturaşul. 

— Cifrele astea nu-mi spun nimic. 

— Aceleaşi cifre mie îmi spun totul, zise Berman. Cifrele 
astea înseamnă femei blonde frumoase şi canale murdare şi 
cafenele vopsite în maro în care poţi să fumezi haşiş şi apoi 
alte femei, din Europa de Est, stând ca nişte manechine în 
vitrină, îmbrăcate numai în lenjerie. 

Janson clipi repede de câteva ori. 

— Amsterdam. Vrei să spui că e vorba despre un cod de 
transfer din Amsterdam. 

— Da! răspunse Berman. Codul de transfer Amsterdam - 
apare de prea multe ori în secvenţe ca să fie un accident. 
Zâna ta cea bună a folosit o bancă din Amsterdam. 

— Poţi să-mi spui şi care bancă? N 

— Prăjitură Alaska, asta eşti, spuse Berman indignat. li dai 
un deget şi-ţi ia toată mâna! E imposibil să descopăr contul în 

afară de cazul în care... Niet, nu e posibil. 

— In afară de cazul în care ce? 

— Cheia personală? Berman se ghemui şi se dădu repede 
înapoi ca şi cum s-ar fi aşteptat să fie plesnit pentru simplul 
fapt că rostise aceste cuvinte. Cifrele alea sunt ca o cheie de 
desfăcut conserve. Foarte puternice. 

Mutarea fondurilor în sau din contul personal necesita 
posesia unei chei personale, o secvenţă numerică cunoscută 
numai de posesorul contului; cheia respectivă nu apărea în 
nici o operaţiune bancară. Acest cod numeric separat proteja 
atât clientul, cât şi banca. 

— Chiar crezi că aş putea să-ţi încredinţez eu ţie secvenţa 
cheii personale? 

— Niet, răspunse Berman ridicând din umeri. 

— Aş putea avea atâta încredere în tine? Rusul îi răspunse 
cu un hohot de râs. 

— Niet! Drept cine mă iei! Crezi că sunt vreo fetiţă de la 
cercetaşi? Cheia personală trebuie să fie personală, să nu fie 
arătată nimănui. Toţi oamenii sunt muritori. Grigori e mai 
muritor ca cei mai mulţi dintre ei. Se uită drept în ochii lui 
Janson. Te rog, păstrează cheia numai pentru tine. Era o 
rugăminte stăruitoare. 

Janson rămase tăcut o vreme. Lui Berman îi plăcea să 
spună că putea rezista la orice, mai puţin la tentaţii. Dacă i-ar 
da acestuia cheia sa personală ar însemna să-i ofere o 
tentaţie grozavă: posibilitatea de a-i goli contul bancar prin 
apăsarea câtorva taste. Şi totuşi, cu ce preţ? Berman iubea 
viaţa pe care o ducea aici; ştia că dacă şi-ar face din Janson un 
duşman ar pune în pericol tot ceea ce reuşise să adune şi să 
ajungă. Nu era nevoie de nici o ameninţare suplimentară 
pentru a înţelege riscurile la care se expunea. Nu aşa se 
explica refuzul lui? Nu voia să afle cheia pentru că ştia că nu 
putea rezista tentaţiei - şi în acelaşi timp dorea să evite 
frustrarea pe care ar simţi-o dacă s-ar trezi a doua zi ştiind că 
a lăsat să-i scape o grămadă de bani. 

Janson începu să dicteze un şir de cincisprezece cifre şi-l 
urmări pe Berman cum tastează secvenţa numerică. Chipul 
rusului era foarte încordat; era evident că se lupta cu sine 
însuşi. După câteva clipe reuşi să se conecteze la mai multe 

instituţii financiare şi scormonea acum calculatorul central de 
la Bank of Mont Verde pentru a descoperi semnătura digitală, 
singura care identifică fiecare tranzacţie financiară cu această 
bancă. 

Mai trecură câteva minute în care se auziră numai 
zgomotele făcute de hard-disk şi zumzăitul ventilatoarelor. 
Apoi Berman se îndreptă de spate. 

— Da! spuse el. ING. Adică Internaţional Netherlands Group 
Bank. Adică ceea ce probabil că ştiai tu cândva sub numele de 
Nederlandsche Middenstandsbank. 

— Ce poţi să-mi spui despre banca asta? 

— Are un sediu nou foarte frumos în centrul 
Amsterdamului. E atât de eficientă că nimeni nu suportă să 
lucreze acolo. Este a doua bancă din ţară ca mărime. Şi 
femeile din Amsterdam - cele mai frumoase femei din lume. 

— Grigori, începu Janson. 

— Trebuie s-o cunoşti pe Gretchen. Fă un tur cu Gretchen 
şi-ţi garantez că ai să acumulezi o groază de puncte. Gretchen 
e o prietenă de-a lui Grigori. E prietenă cu toţi călătorii 
osteniţi. Nu răspunde decât la apeluri internaţionale, însă 
preţurile sunt foarte convenabile. li spui că eşti prieten cu 
Grigori. Îţi dau numărul ei de telefon. E mult mai uşor de ţinut 
minte decât codurile de transfer bancar de la ING. Ha, ha! 

— Nu pot să cred că ne-am împotmolit aici. Dacă ai putut 
identifica banca, nu poţi merge şi mai departe? 

— E foarte greu, răspunse Grigori muşcând precaut dintr-un 
biscuit, de parcă se aştepta să-l muşte la rândul lui. Continuă 
apoi ca şi când ar fi vrut să-l facă părtaş pe Janson la un secret 
neplăcut: Bucătăreasa nu face biscuiţi. Bucătăreasa zice 
numai că face. Ştiu că-i cumpără de la Sainsbury. Am văzut 
într-o zi pungă în coşul de gunoi. N-am spus nimic. Fiecare 
trebuie să simtă că a avut o victorie, altfel nimeni nu e fericit. 

— Hai mai bine să ne concentrăm asupra fericirii mele. Ai 
spus că obţinerea de informaţii despre cont este dificilă. 
„Dificilă” nu înseamnă imposibilă. Sau îmi recomanzi pe 
altcineva pentru chestia asta? 

Gazda lui arăta jignită. 

— Nimic nu e imposibil pentru Grigori Berman. Aruncă o 
privire îngrijorată înjur, apoi puse cu lingura o porţie 

generoasă de gem de căpşuni în ceaşca cu ceai şi începu să 
amestece. 

— Nu trebuie să vadă majordomul, spuse el încet. Aşa se 
face în Rusia. Mister French n-ar putea să înţeleagă. Ar fi 
şocat. 

Janson dădu ochii peste cap. Săracul Grigori Berman: 
ajunsese prizonierul propriului personal de serviciu. 

— Mi-e teamă că nu am prea mult timp, îi spuse. Trist, 
Berman se ridică şi se îndreptă spre calculator. 

— Este foarte plictisitor, spuse el ca un copil căruia i s-au 
luat jucăriile şi a fost trecut din nou la tabla înmulţirii. 

Intre timp, Janson stabilea prin intermediul palmtopului său 
o legătură cu Banca Mont Verde. 

Cincisprezece minute mai târziu, Berman, transpirat de 
atâta concentrare, ridică brusc capul şi se întoarse către 
Janson. 

— Gata. Văzu dispozitivul din mâna acestuia. Schimbi cheia 
personală? 

Janson apăsă un buton şi făcu exact acest lucru. 

— Slavă Domnului! făcu Berman şi sări în picioare. Dacă nu 
făceai asta, mai mult ca sigur că n-aş fi putut rezista şi 
nenorocirea s-ar fi întâmplat - azi, mâine, luna viitoare, la 
miezul nopţii, în somn! Cine putea spune când? Să fii în 
posesia unei chei personale şi să n-o foloseşti ar fi ca şi cum... 
Rusul îşi aranja pantalonii. 

— Da, Grigori, îl întrerupse calm Janson. Am înţeles ideea. 
Acum spune-mi, ce ai găsit în legătură cu cel care a făcut 
plata? 

— E o mare păcăleală, îi răspunse Berman zâmbind. 

— Ce vrei să spui? întrebă Janson, brusc îngrijorat. 

— Am dat de urma contului din care s-a făcut plata. A fost 
foarte greu, chiar şi cu cheia pe care mi-ai dat-o. Am fost 
nevoit să folosesc coduri de spargere a sistemelor de protecţie 
- am intrat pe o proprietate privată. Exact ca în cântecul acela 
„Ce nu fac eu pentru dragoste”, da? Se opri şi fredona câteva 
măsuri. Privirea exasperată a lui Janson îl făcu să revină însă 
rapid la problemă. Algoritmi asimetrici. Software de căutare a 
datelor, separarea semnalului de zgomot. Foarte dificil... 

— Grigori, prietene, nu am nevoie de versiunea Război şi 

Pace a ceea ce ai făcut. Treci, te rog la subiect. 

Berman ridică din umeri ofensat. 

— Programele astea au făcut ceva asemănător cu 
echivalentul digital al concursului de triatlon de la Olimpiadă. 
N-au avut steroizii care îi ajutau pe atleţii din Germania de Est, 
însă au reuşit să identifice contul de unde s-a făcut transferul. 

Inima lui Janson începu să bată cu putere. 

— Eşti un adevărat magician. 

— Şi totul nu-i decât o mare păcăleală, repetă Berman. 

— Ce vrei să spui? 

Gura lui Berman se lăţi într-un zâmbet. 

— Vrei să ştii cine te-a plătit să-l omori pe Peter Novak? 
Chiar Peter Novak. 


Pe când se apropia cu micul său convoi de tabăra de 
instrucţie, Ahmad Tabari simţi o vagă uşurare. Ştia de mult că 
nu trebuia să-şi pună prea mari speranţe în astfel de călătorii. 
În ciuda orelor petrecute într-o transă meditativă, fusese o 
călătorie grea şi el resimțea acest lucru. Califul zburase mai 
întâi până la Asmara, în Eritreea. Nimeni nu s-ar fi aşteptat să- 
| găsească acolo pe şeful Frontului de Eliberare Kagama. Apoi 
se urcase într-o ambarcaţiune de mare viteză care îi dusese 
spre nord, de-a lungul coastei Mării Roşii, până într-un loc din 
deşertul nubian, în nordul Sudanului. La câteva ore după 
acostare, ghizii săi sudanezi îl conduseseră pe drumurile 
accidentate din deşert până la tabăra de lângă graniţa cu 
Eritreea. Mecca şi Medina se aflau la numai câteva sute de 
kilometri distanţă spre nord. Era dureros să ştie că se găsea 
atât de aproape de locurile sfinte şi totuşi nu putea ajunge 
acolo unde Profetul, binecuvântat fie numele său, păşise în 
trecerea sa prin această lume. Califul acceptase ca 
întotdeauna voinţa lui Allah şi îşi refăcuse forţele cu ghidul la 
justeţea cauzei pentru care lupta. In ciuda evenimentelor 
recente din provincia Kenna, Califul rămăsese acelaşi lider al 
luptei împotriva corupţiei Occidentului, a brutalei şi nedreptei 
ordini considerate „naturală” de către Vest. Işi dorea din tot 
sufletul ca fiecare hotărâre a sa, fiecare acţiune pe care o 
întreprindea să apropie şi mai mult clipa în care poporul său 

avea să se alăture din nou la ummah, la poporul lui Allah şi 
când el avea să devină adevăratul lor Calif, nu numai cu 
numele. 

întâmpinat cu bucurie la sosirea în tabără de băieţi cu 
chipuri fragede şi de luptători cu experienţă cu bărbi cărunte, 
Califul simţi din nou forţa credinţei celor care îl urmau. Solul 
golaş, cenuşiu era atât de diferit de vegetaţia luxuriantă din 
ţara sa, însă vigilenţa, entuziasmul şi devotamentul de care 
dădeau dovadă fraţii săi din deşert erau mai puţin obişnuite 
printre cei mai mulţi dintre luptătorii săi kagama. Pământ 
pustiu, poate, însă plin de virtuțile Celui Sfânt. Liderii 
popoarelor deşertului erau implicaţi în propriile lor campanii, 
în Cecenia, în Kazahstan, în Algeria sau în Filipine. Ei erau 
conştienţi însă că fiecare dintre aceste conflicte reprezenta 
doar o hărţuială dintr-un război mult mai mare. De aceea 
aveau să-l ajute, aşa cum şi el îi ajutase în trecut. Luptând 
împreună, vor reuşi într-o bună zi să cucerească întreaga lume 
în numele lui Allah. 

În primul rând trebuia să le permită gazdelor sale să-l 
impresioneze cu facilităţile taberei de instrucţie. Bineînţeles, 
auzise multe în acest sens. Fiecare conducător din 
comunitatea mondială a luptătorilor pentru dreptate auzise de 
această universitate a terorii. Aici, cu acordul tacit al 
autorităţilor de la Khartoum, membrii acestei comunităţi 
aveau posibilitatea să înveţe cum să poarte un nou tip de 
război. In buncăre săpate în stâncă se aflau calculatoare 
puternice în care erau stocate planuri ale centralelor electrice, 
rafinăriilor, aeroporturilor, căilor ferate, instalaţiilor militare 
din numeroase ţări. In fiecare zi, Internetul era scotocit în 
căutarea secretelor pe care Occidentul le punea atât de 
nepăsător la dispoziţia tuturor. Aici, într-o imitație a unui oraş 
american, aveai posibilitatea să studiezi tehnici de luptă 
urbană: cum să blochezi străzi sau cum să arunci în aer 
clădiri. Puteai învăţa, de asemenea, arta răbdătoare a 
urmăririi, metode de asasinare, sute de căi prin care se 
puteau fabrica explozibili din ceea ce se găsea în orice 
magazin american cu materiale de construcţii. Trecea de la o 
unitate la alta cu un zâmbet rece. Îl tratau ca pe un demnitar 
străin, probabil aşa cum se comportau şi faţă de preşedintele 

Sudanului în vizitele sale secrete. Ştiau la fel de bine ca şi el 
că era destinat să-şi conducă într-o zi poporul. Era numai o 
chestiune de timp. 

Era obosit, fără îndoială. Nu avea însă timp pentru odihnă. 
Rugăciunea de seară se terminase. Venise vremea pentru 
întrunire. 

Într-un cort, aşezaţi pe perne puse direct pe pământul 
acoperit cu covoare, beau ceai din căni simple de lut. 
Conversaţia era cordială, nu atinsese încă problemele 
importante. Toţi cunoşteau situaţia extrem de tensionată în 
care se găsea Califul - uimitoarele sale victorii care avuseseră 
loc nu cu mult timp în urmă, precum şi presiunea continuă la 
care era supus din partea forţelor concertate ale Republicii 
Anura. Aflaseră şi despre umilitoarele răsturnări de situaţie. 
Dacă nu primea un sprijin suplimentar substanţial, asemenea 
evenimente vor continua să se petreacă. Incercările repetate 
ale luptătorilor kagama de a câştiga sprijinul Mediatorului nu 
dăduseră rezultate. Nu numai că nu fusese de acord să ofere 
sprijinul solicitat, dar îi pretinsese categoric Califului să 
renunţe la răzbunare! Of, perfidul necredincios! Ulterior, 
încercările de restabilire a contactelor cu Mediatorul, de a-l 
convinge de voinţa inexorabilă a Califului de a lupta pentru 
dreptate eşuaseră cu totul şi misterios. De aceea se afla aici 
conducătorul kagama. 

Intr-un târziu, cei prezenţi auziră zgomotul unui elicopter 
militar. Şefii taberei de instrucţie se uitară unul la altul şi la 
oaspetele lor kagama. 

Sosise cel pe care îl aşteptau. Bărbatul pe care îl numeau 
Al-Mustashar, Sfătuitorul. 

Colonelul Ibrahim Maghur era o personalitate cunoscută în 
lume, aşa că legăturile sale cu luptătorii din tabără erau 
obligatoriu clandestine. La urma urmei, era unul dintre şefii 
serviciilor de informaţii libiene şi Libia denunţase oficial 
legăturile sale cu terorismul. Mulţi dintre reprezentanţii de 
frunte ai regimului îşi păstraseră însă simpatiile faţă de lupta 
fraţilor lor împotriva imperialismului occidental şi îşi ofereau 
discret serviciile. Ibrahim Maghur era o astfel de persoană. Cu 
prilejul vizitelor pe care le făcea în tabăra de instrucţie, el 
furniza insurgenților informaţii preţioase de la serviciile de 

informaţii libiene. Indică locul în care se aflau inamicii sau 
sugera cele mai potrivite tehnici de asasinare. Le dădea hărţi 
şi fotografii detaliate luate din satelit care ofereau luptătorilor 
pentru libertate un însemnat avantaj strategic. Le furniza chiar 
pe ascuns arme şi echipament militar. Spre deosebire de cei 
mai mulţi membri ai decadentei elite libiene, Ibrahim Maghur 
era un adevărat credincios. işi îndrumase cândva de 
nenumărate ori fraţii pentru a-şi atinge obiectivele ucigaşe; 
avea să o facă şi acum. 

Colonelul cobori din elicopter şi, după ce ieşi din norul de 
nisip stârnit la aterizarea aparatului, făcu o plecăciune în faţa 
conducătorilor Jihadului Islamic care îi ieşiseră în întâmpinare. 

li întâlni privirea lui Ahmad Tabari şi, înainte de a-i întinde 
mâna, mai înclină o dată capul în faţa lui. 

Privirea libianului era pătrunzătoare şi respectuoasă. 

— Este o adevărată onoare să vă întâlnesc, spuse el. 

— Profetul a zâmbit deasupra noastră şi a hotărât că 
trebuie să ne cunoaştem, zise Tabari. 

— Succesele dumneavoastră militare sunt uimitoare, cu 
adevărat strălucite - merită să fie înscrise în cărţile de istorie, 
spuse colonelul. Şi eu sunt un atent cititor al istoriei. 

— Şi eu studiez la fel de atent istoria, replică şeful rebelilor 
kagama. Chipul lui de abanos devenise aproape negru în 
lumina slabă a înserării. Studiile mele arată că teritoriile 
ocupate rapid pot fi la fel de rapid reocupate de duşmani. Ce 
arată studiile dumneavoastră? 

— Imi spun că istoria este făcută de oameni mari. Şi faptele 
dumneavoastră arată că sunteţi un om mare - un adevărat 
Calif. 

— Profetul a fost generos cu darurile sale, spuse Tabari, 
care nu avea timp acum de falsă modestie. 

— Oamenii mari au însă inamici periculoşi, continuă 
reprezentantul serviciilor de informaţii libiene. Trebuie să fiţi 
foarte atent. Sunteţi o adevărată ameninţare pentru anumite 
puteri care nu se vor da în lături de la nimic pentru a vă 
anihila. 

— E posibil că grija prea mare să fie o frână în acţiunile 
mele. 

— Aveţi dreptate, încuviinţă libianul. Pericolele nu sunt ceva 

neobişnuit pentru un om ca dumneavoastră. Curajul de care 
daţi dovadă e garanţia măreției dumneavoastră, a securităţii 
şi continuității cauzei pentru care luptaţi, a victoriei finale. 
Khalifa dumneavoastră va fi într-un final triumfătoare. Totul 
depinde însă de coordonare şi de alegerea perfectă a țintelor. 

Bărbatul privi către feţele fascinate ale conducătorilor 
islamici, apoi se întoarse din nou către conducătorul Frontului 
de Eliberare Kagama. 

— Veniţi, spuse el. Hai să facem o mică plimbare. Doar 
dumneavoastră şi cu mine. 

— Sfaturile lui Al-Mustashar sunt o comoară nepreţuită, îi 
spuse una dintre gazde lui Ahmad Tabari. Duceţi-vă cu el. 

Pe când cei doi bărbaţi se îndepărtau, începu să bată un 
vânt rece care pătrundea printre straiele lungi ale Califului. 

— Pot să vă asigur că eşecurile dumneavoastră sunt numai 
temporare, îi spuse colonelul libian pe o voce scăzută. În 
curând o să vă pot ajuta mai mult şi acelaşi lucru îl pot spune 
şi despre aliaţii noştri din Republica Islamică Mansur. In 
curând, cauza dumneavoastră va progresa ca pe roate. 

— Şi va trebui să-i ung roţile? îl întrebă cu un zâmbet amar 
locuitorul insulei pe luptătorul din deşert. 

— Asta e foarte uşor, replică Ibrahim Maghur cu o expresie 
gravă. Cu sânge. Cu sângele necredinciosului. 

— Cu sângele necredinciosului, repetă Califul. Cuvintele 
erau emoţionante şi în acelaşi timp dătătoare de speranţă. 


— Cum dracu' ai putut să descoperi aşa ceva? întrebă 
Janson. 

— Calculul indicilor de transfer, spuse Berman amestecând 
energic gemul în cană cu ceai. Codul de origine nu poate fi 
ascuns. 

— Vrei să mai spui o dată? 

— Cele şaisprezece milioane de dolari provin dintr-un cont 
deschis pe numele lui Peter Novak. 

— Cum? Unde? 

— Unde ţi-am mai spus. Amsterdam. Internațional 
Netherlands Group. Unde îşi are sediul Fundaţia Libertatea? 

— Amsterdam. 

— Aşadar, nici o surpriză. 

— Vrei să spui că în timp ce Peter Novak era închis într-o 
temniţă pe insula Anura a fost în stare să autorizeze transferul 
a şaisprezece milioane de dolari într-un cont secret de care 
ştiam numai eu? Ce sens are asta? 

— Poate fi vorba de o preautorizare. Preautorizarea este 
posibilă. Postautorizarea nu. 

— Nu glumi, Grigori. E o nebunie. 

— Ţi-am spus doar de unde provine codul de origine. 

— Ar fi putut să-şi vâre mâinile şi altcineva în contul lui 
Novak, să-l controleze cumva? 

Rusul ridică din umeri. 

— Codul de origine îmi indică numai proprietarul contului, în 
ceea ce priveşte accesul, aici pot fi o grămadă de specificaţii. 
Nu pot să-ţi spun nimic despre asta de aici. Aceste informaţii 
nu se transmit de la modem la modem. Certificări legale 
deţinute de instituţia de origine a contului. Banca din 
Amsterdam urmează instrucţiunile stabilite de proprietar. 
Sufixul contului indică legătura cu fundaţia. Acte la bancă, 
acte la sediul fundaţiei. 

Berman pronunţase cuvântul acte cu acel dispreţ pe care îl 
rezerva vechilor instrumente financiare, documente care nu 
puteau fi reduse la şiruri de unu şi zero. 

— Nu are nici un sens. 

— Inseamnă dolari! spuse Berman voios. Dacă cineva pune 
şaisprezece milioane de dolari în contul lui Grigori, Grigori nu 
insistă prea mult asupra examenului dentar al calului primit în 
dar. Rusul ridică palmele neputincios: Aş fi vrut să pot să-ţi 
spun mai multe. 

Fusese trădat Peter Novak de cineva apropiat, la care 
ţinea? Dacă da, atunci de cine? Un membru de rang înalt din 
organizaţia sa? Marta Lang? | se păruse că vorbea despre el 
cu o afecţiune şi cu un respect reale. Şi ce dovedea asta, în 
afară de faptul că femeia putea fi o actriţă foarte bună? Un 
lucru era sigur, anume că acela care îl trădase pe Novak se 
afla într-o poziţie care îi permitea să-i câştige încrederea. Asta 
însemna că persoana respectivă era un maestru în arta 
înşelătoriei şi a aşteptării. Insă cu ce scop? 

— Vino cu mine, îi spuse Berman. Hai să-ţi arăt casa. 

Işi petrecu un braţ în jurul umerilor lui Janson şi-l împinse pe 

scări până în holul măreţei locuinţe, apoi în bucătăria imensă, 
luminoasă. Duse un deget la buze. A 

— Mister French nu ne lasă să intrăm în bucătărie. Insă ruşii 
ştiu că bucătăria este inima unei case. 

Berman înainta către chiuveta strălucitoare din inox, 
deasupra căreia se deschidea o fereastră ce dădea spre 
grădina splendidă, plină cu trandafiri. Mai departe se vedea 
Regent's Park. 

— Uită-te şi tu - nouă hectare de grădină în mijlocul 
Londrei. Rusul luă un flacon de detergent şi-l duse la gură ca 
pe un microfon. 

— Cineva a lăsat biscuiţii afară în ploaie, începu el să cânte 
cu o voce profundă de bas. Nu cred că mai pot să-i iau de 
acolo... 

II trase pe Janson mai aproape, ca să alcătuiască un duet. 
Ridică o mână ca un cântăreţ de operă aflat pe scenă. 

Deodată se auzi un zgomot de sticlă spartă şi Berman se 
opri brusc, expirând puternic. O clipă mai târziu, bărbatul se 
prăbuşi pe podea. N 

Pe dosul palmei lui se zărea o mică pată roşie. In partea din 
stânga sus a cămăşii se vedea o altă rană punctiformă care 
începuse să se coloreze uşor în roşu. 

— lisuse Hristoase! ţipă Janson. Timpul parcă încremenise. 

Janson privi în jos către Berman, care rămăsese nemişcat 
pe podeaua pardosită cu gresie cenuşie, apoi se uită pe 
fereastră. Nu se vedea nici o mişcare. Razele soarelui de 
după-amiază mângâiau tufele bine îngrijite de trandafiri, pline 
de flori albe şi roz. Cerul era albastru, pătat ici şi colo de 
scame de nori albi. 

Părea imposibil şi totuşi se întâmplase, iar mintea lui lucra 
febril pentru a găsi un înţeles, deşi auzi zgomotul paşilor 
majordomului care se apropia, atras fără îndoială de strigătul 
său. O dată ajuns lângă ei, majordomul trase imediat corpul 
inert al lui Berman din faţa ferestrei. Era gestul cel mai 
potrivit. Privi şi el în toate direcţiile pe fereastră, aşa cum 
făcuse şi Janson, ţinând în mână un pistol P7. Un amator ar fi 
tras un foc în afară ca să impresioneze, însă majordomul nu 
procedă aşa. Văzuse şi el ce văzuse Janson; un schimb de 
priviri îi dezvălui lui Janson consternarea celuilalt. Doar câteva 

secunde trecuseră înainte ca cei doi bărbaţi să se retragă pe 
coridor, departe de fereastră. Jos, pe podea, Berman horcăia şi 
se îneca, căznindu-se să respire, iar cu degetele de la mâna 
teafără încerca să dea de rana din piept. 

— Fiu de căţea, zise el cu o voce sugrumată. Tvoiu mat! 
Degetele îi tremurau de efort, dar continua să-şi cerceteze 
rana cu o hotărâre remarcabilă. Căuta glonţul şi, chinuindu-se 
să respire, reuşi să smulgă din piept o bucată diformă de 
alamă şi plumb. 

— Uite, îi spuse Janson majordomului. Ştiu că ăsta este un 
şoc pentru dumneata, însă am nevoie să-ţi păstrezi calmul, 
domnule... 

— Thwaite. Şi mi-am petrecut cincisprezece ani în SAS. 

Nu a fost o pătrundere în perimetrul proprietăţii, amândoi 
ştim asta. Cred că e vorba despre altceva. 

— In SAS, oh? 

— Domnul Berman poate părea cam aiurit, însă nu e prost. 
Un om ca el are şi duşmani. Eram pregătiţi pentru orice 
incidente obişnuite. Dar focul acesta a venit din cer. Nu 
înţeleg nimic. 

Cum se întâmplase? 

Mintea lui Janson se goli brusc că să se umple iar cu 
unghiuri şi curbe. Ingrozitoarea scenă la care asistase se topi 
într-o schemă geometrică. 

Avea nevoie de toate elementele disponibile. Uni punctul de 
intrare a glonţului din palma ridicată a lui Berman cu rană din 
piept. Obţinu astfel un ax care făcea un unghi de aproximativ 
treizeci şi cinci de grade cu orizontală. In imediata vecinătate 
nu se găsea nimic dispus în acest unghi. 

Aşadar, glonţul nu fusese tras din imediata vecinătate. 

Bucata de metal pe care Berman şi-o extrăsese din rană 
era confirmarea. Trebuia să fi fost un glonţ tras de la distanţă 
şi care se afla pe ultima parte a traiectoriei sale. Dacă ar fi 
fost tras de la o distanţă mai mică de o sută de metri, ar fi 
penetrat fără îndoială corpul lui Berman şi ar fi produs o rană 
la ieşire. Gradul de deformare şi dimensiunea proiectilului: 
toate informaţiile importante se găseau aici. 

Se opri şi ridică glonţul. Ce tip de muniţie era? Un glonţ de 
circa patruzeci de grame, cu înveliş din alamă. Adâncimea de 

pătrundere fusese de cinci centimetri; dacă l-ar fi lovit pe 
Berman în cap, omul ar fi murit instantaneu. Şi aşa, 
hemoragia pulmonară ducea foarte probabil la un sfârşit 
tragic. Ce propulsase glonţul: o forţă de o sută, două sute de 
joule? 

Din cauza rezistenţei aerului, forţa impactului scăzuse într-o 
relaţie neliniară cu distanţa parcursă de glonţ. Cu cât viteza 
era mai mare, cu atât creştea şi rezistenţa aerului, aşa că nu 
putea fi vorba despre o relaţie simplă, liniară. Matricea viteză- 
distanţă implica o ecuaţie diferenţială de ordinul întâi şi 
utilizarea numărului Reynolds - tipul de operaţiuni pe care 
numai un individ că Alan Demarest, sau poate Berman, le 
putea rezolva mintal, însă bazându-se pe experienţă şi 
intuiţie, Janson estimă că distanţa parcursă de proiectil fusese 
de aproximativ o mie de metri. 

Mintea lui Janson începu să deruleze filmul clădirilor din 
zonă, acoperişul palladian de la Hanover Terrace, domul 
circular al Moscheii Centrale... şi minaretul, turnul acela înalt 
şi subţire, cu un balcon în vârf, folosit de muezin pentru a 
chema credincioşii la rugăciune. Neavând nici o valoare 
intrinsecă, turnul era mai mult ca sigur nepăzit; un 
profesionist n-ar fi avut deci nici o problemă să intre acolo. 
Dacă estimările lui Janson erau corecte, cineva fusese în turn. 

Era diabolic. Un trăgător de elită se aflase în balconul 
minaretului care, privit din Berthwick House, nu era mai mare 
decât un punct şi aşteptase acolo răbdător ea ţinta să apară în 
cadrul ferestrei. Avusese probabil destul timp ca să calculeze 
unghiurile şi traiectoriile cele mai favorabile. Dar câţi oameni 
erau oare capabili de o astfel de lovitură? Erau oare patruzeci 
în toată lumea? Câţiva ruşi. Puşcaşul norvegian care ieşise pe 
primul loc în competiţia găzduită de Moscova anul trecut. 
Câţiva israelieni cu carabinele lor Galii calibru 7,62. Câţiva 
americani. 

Un trăgător de elită are o precizie extraordinară, însă şi o 
răbdare excepţională. El trebuie să reacționeze rapid la 
elementele neprevăzute: în cazul unui foc tras de la distanţă, 
chiar şi cea mai mică adiere poate devia glonţul cu câţiva 
metri de la destinaţia dorită. Ţinta se poate mişca brusc; în 
cazul de faţă, Berman ridicase mâna după ce glonţul pornise. 

Un puşcaş de elită trebuie să ia în calcul toate aceste 
posibilităţi. Şi el trebuie să fie mult mai răbdător decât ţinta 
sa. 

Şi totuşi cine fusese ţinta? 

Majordomul, Thwaite, era convins că era vorba de patronul 
său, Berman. O presupunere firească. Periculoasă în acelaşi 
timp. Janson îşi aminti de braţul lui Berman în jurul umerilor 
săi, încercând să-l tragă mai aproape. Glonţul care-l lovise pe 
rus fusese numai la treizeci de centimetri distanţă de capul lui 
Janson. 

Treizeci de centimetri. O deviaţie greu de controlat la o 
traiectorie de o mie de metri. Indiferent dacă fusese o lovitură 
reuşită sau o ratare, precizia focului era fantastică. Ipoteza 
cea mai credibilă era însă că adevărata ţintă fusese totuşi 
Janson. El era singurul element nou. 

Se auzea sirena unei ambulanțe pe care o chemase 
Thwaite. Janson simți că cineva îl trage de pantaloni - era 
Berman, care, întins pe podea, încerca să-i atragă atenția. 

— Janson, începu el, vorbind ca şi cum ar fi avut gura plină 
cu apă. 

Faţa lui mare căpătase o paloare cadaverică. O şuviţă 
subțire de sânge i se scurgea din colțul gurii spre bărbie. Aerul 
intra prin rana din piept şi el duse mâna teafără la locul cu 
pricina. Ridică mâna rănită, plină de sânge şi întinse spre 
Janson degetul arătător. 

— Spune-mi adevărul: cămaşa mea Turnbull & Asser e 
distrusă? În locul hohotului de râs care ar fi trebuit să urmeze 
se auzi doar un horcăit înecat. Probabil că cel puţin unul dintre 
plămânii săi era plin de sânge şi în curând avea să cedeze. 

— A arătat şi mai bine, răspunse Janson blând, cuprins de 
un sentiment de afecţiune faţă de expertul acesta atât de 
excentric şi de plin de viaţă. 

— Pune mâna pe ticălosul care a făcut asta, îi spuse 
Berman. Da? 

— Da, răspunse Janson cu vocea înecată de emotie. 

Thwaite îl luă pe Janson deoparte şi îi spuse cu voce joasă: 

— Nu ştiu cine sunteţi, însă fără îndoială că domnul Berman 
are încredere în dumneavoastră, altfel nu v-ar fi invitat aici. 
Acum trebuie însă să vă rog să vă luaţi tălpăşiţa. Crispat, îi 
aruncă o privire. Repede, repede. 

Janson alergă pe parchetul de stejar, trecu pe lângă 
lambriurile franţuzeşti pe care una dintre moştenitoarele 
Woolworth le instalase cu ani în urmă şi părăsi clădirea pe o 
ieşire din spate. Câteva minute mai târziu, după ce sărise 
peste gardul din fier forjat, se afla în colţul estic din Regent's 
Park. „Nouă hectare de grădină în mijlocul Londrei”, îi spusese 
Berman. 

Era un loc sigur? 

Nu avea nici o garanţie - în afară de faptul că era singurul 
loc în care avea curaj să se ascundă. Trăgătorul din minaret 
putea foarte uşor să nimerească pe oricine şi-ar fi făcut 
apariţia la celelalte ieşiri din Berthwick House. Copacii nu 
permiteau însă să vizezi o ţintă aflată în parc. 

In afară de asta, Janson cunoştea zona; pe vremea când 
studia la Cambridge avusese un prieten care locuia în 
vecinătate şi, împreună cu el, făcuse nenumărate plimbări 
prin imensitatea verde, de trei ori mai mare decât Central 
Park din New York. O parte din grădină era dominată de 
grandoarea neoclasică a clădirilor care formau Hanover 
Terrace, cu nobilele lor exterioare georgiene în nuanţe de 
crem şi frize în alb şi albastru care decorau arhitrava. Parcul 
reprezenta o lume aparte. Canalele erau pline de lebede şi 
ciudate rațe sălbatice, aduse probabil din alte ţări; în anumite 
porţiuni, malurile erau betonate, în timp ce în altele apa 
clipocea printre tulpinile plantelor acvatice înfipte în mâlul 
nămolos. Pe aleile asfaltate ce se întindeau de-a lungul 
canalelor, porumbeii şi lebedele se luptau pentru firimiturile 
aruncate de trecători. In depărtare, şirurile ordonate de 
arbuşti ornamentali formau un gard viu foarte dens. Pe 
acoperişul unui mic chioşc din lemn se vedea un colac de 
salvare roşu. 

Janson se simţise întotdeauna ca într-un refugiu în acest 
vast campus de arbori şi iarbă, pajişti şi terenuri de tenis. 
Lacul plin de bărci avea formă neregulată a unei amibe şi se 

îngusta la un capăt, formând un pârâiaş care, mărginit de 
paturi de fiori, trecea pe sub York Bridge în partea de sud a 
parcului, în bucla interioară a parcului se afla Queen Mary's 
Garden, plină cu plante şi păsări exotice cu penaje discrete: 
un sanctuar pentru păsări sălbatice şi oameni singuri. 
Regent's Park, opera arhitectului curţii regale, John Nash, 
reprezenta o viziune idilică a unei Anglii care probabil că nu 
existase niciodată - lacul Windermere’ în mijlocul metropolei, 
al cărui aspect rustic fusese cosmetizat cu grijă. 

Janson alerga printre copaci către lac, încercând să-şi 
limpezească gândurile şi să înţeleagă ce se ascundea în 
spatele surprinzătorului atac. Chiar şi în timp ce alerga era 
foarte atent la tot ceea ce se petrecea în jurul său, cu nervii 
încordaţi la maxim. 

Era un loc sigur? 

Avea de-a face cu un singur trăgător? Părea puţin probabil. 
Cu asemenea pregătiri amănunțite, trebuie că existau mai 
mulţi puşcaşi ce acopereau diferite laturi ale casei. Fără 
îndoială că măsurile de securitate ale perimetrului proprietăţii 
erau exact aşa cum le precizase Thwaite. Nu existau însă 
mijloace de apărare împotriva unor lovituri de la o asemenea 
distanţă, executate de specialişti. 

In cazul în care în zonă se aflau şi alţi trăgători, unde erau 
ei? 

Şi cine erau ei? 

Apariţia amenințării în această oază de linişte pastorală i se 
părea lui Janson de-a dreptul obscenă. Se opri să privească 
salcia uriaşă ce se înălța în faţa sa şi ale cărei ramuri coborau 
până în apa lacului. Un astfel de arbore avea fără îndoială 
peste o sută de ani; mai mult ca sigur că privirea i se oprise 
asupra coroanei bogate şi atunci când vizitase parcul cu 
douăzeci şi cinci de ani în urmă. Copacul le supravieţuise şi lui 
Lloyd George şi lui Margaret Thatcher şi atacului 
bombardierelor germane şi raţionalizării din timpul războiului, 
trecuse şi prin epoci de spaimă, ca şi de încredere 
nemăsurată. 


> Cel mai mare lac din Anglia, în nord-vest; şi reprezintă o 
importantă atracţie turistică în zona Lake District. (n. tr.) 

În momentul în care Janson ajunse lângă arbore, pe 
trunchiul gros apăru deodată o pată de formă neregulată, 
deschisă la culoare. Un zgomot uşor, o lovitură: un glonţ de 
plumb intrase în scoarţa copacului. 

Incă un glonţ care îşi ratase ţinta, din nou, numai cu câţiva 
centimetri. O lovitură extrem de precisă, plecată din arma 
unui trăgător de elită. 

Roti capul în toate direcţiile continuând să alerge însă nu 
reuşi să vadă nimic. Singurul sunet pe care-l auzise fusese cel 
al proiectilului care se izbise de scoarţa copacului: nu se 
auzise  detonaţia din camera cartuşului. Era posibil ca 
trăgătorul să fi folosit un dispozitiv de amortizare. Dar şi în 
cazul unei arme cu amortizor, s-ar fi auzit un zgomot la ieşirea 
glonţului cu viteză supersonică din ţeava armei - nu neapărat 
un zgomot care să dea de gol trăgătorul, însă ceva ca 
şfichiuitura unui bici. Janson cunoştea foarte bine acest tip de 
zgomot. Faptul că nu auzise nimic sugera altceva: era tot o 
lovitură de la distanţă. Dacă trăgătorul se afla la cel puţin o 
sută de metri, zgomotul s-ar fi pierdut în foşnetul frunzelor şi 
al celorlalte sunete din parc. Concluzia: îl urmărea un trăgător 
deosebit de abil. Sau o echipă întreagă. 

___Unde se putea considera în siguranţă? Imposibil de spus. 
ingrijorarea începea să-i provoace crampe în stomac. 

Jos, la mai puţin de un metru distanţă de el, o grămăjoară 
de praf se ridică în aer. O altă lovitură care fusese cât pe ce 
să-i nimerească. Focul fusese tras de la mare distanţă, iar 
ţinta era în mişcare: ca o astfel de lovitură să nimerească cu o 
precizie de câţiva metri era nevoie de o tehnică deosebită. 
Eroarea fusese însă mai mică de un metru. Era uimitor. Şi 
înspăimântător. 

Continuă să alergi: în confruntarea cu urmăritorii nevăzuţi 
era singurul lucru pe care îl putea face pentru a rămâne o 
ţintă mai dificil de atins. Mişcarea în sine nu era însă 
suficientă. Trebuia să-şi modifice mereu viteza pentru că, în 
caz contrar, un trăgător antrenat ar fi putut să-i anticipeze 
poziţia. Era un exerciţiu destul de simplu să tragi într-o ţintă 
care se deplasează cu viteză constantă în aceeaşi direcţie: 
luând în calcul distanţa şi viteza țintei, era suficientă o 
abatere de câteva grade de la reticulul lunetei, astfel încât să 

ţinteşti poziţia în care se va afla ţinta la sosirea glonţului, nu 
cea în care se găsea la plecarea acestuia. 

Mai era apoi problema crucială a reţelei de trăgători. 
Mişcările laterale - viteza transversală - erau una. Dar 
mişcările care făceau ca ţinta să se apropie sau să se 
depărteze de trăgător erau neglijabile: nu puteau împiedica 
glonţul să atingă ţinta. 

Janson nu reuşise să stabilească numărul trăgătorilor aflaţi 
pe poziţii şi nici poziţiile lor. Deoarece nu cunoştea elementele 
reţelei, nu avea de unde să ştie care mişcări erau transversale 
şi care nu. Regulile focului pe flancuri şi ale focului de anfiladă 
impuneau dispunerea trăgătorilor în linie; nişte specialişti atât 
de bine pregătiţi erau desigur conştienţi de pericolul pe care l- 
ar fi putut reprezenta gloanţele deviate, care le puteau fi 
fatale membrilor echipei sau vreunui trecător. 

Trăgătorii - unde se aflau ei? Ultimele două focuri veniseră 
dinspre sud-vest, acolo unde el nu vedea nimic, la câteva sute 
de metri, decât un pâlc de stejari. 

Alerga şi se uita în toate părţile. Cel mai straniu era că totul 
părea cât se poate de normal. Parcul nu era plin de lume, însă 
nici pustiu. Într-un loc se vedea un tânăr ce se băţăia în ritmul 
muzicii care pulsa în căştile walkmanului său. In altă parte, o 
femeie tânără care împingea un cărucior stătea de vorbă cu o 
altă femeie, o prietenă apropiată după cum se părea. In 
depărtare se auzeau ţipetele copiilor care se jucau în bărci, 
într-o porţiune cu apă mică a lacului. Şi, ca de obicei, 
îndrăgostiţi se plimbau printre copaci ţinându-se de mână. 
Toţi trăiau în lumea lor. El era în lumea lui. Impărţeau însă 
acelaşi teren cu el fără să-şi dea seama că ceva nu era în 
regulă. Cum ar fi putut fi? 

Tocmai în asta consta geniul acestei operaţiuni. Focurile 
erau aproape insesizabile. Micile explozii care se produceau în 
scoarţa copacilor, în sol sau în apă erau prea rapide şi greu de 
observat pentru cineva neavizat. 

Regent's Park fusese transformat într-un teren de 
vânătoare şi nimeni nu observase acest lucru. 

Cu excepţia victimei, bineînţeles. 

Unde se putea considera în siguranţă? întrebarea îl 
frământa fără încetare pe Janson şi trebuia să găsească 

urgent un răspuns. 

Singurul său avantaj era cel pe care acţiunea îl avea asupra 
reacţiunii: numai el ştia care va fi următoarea sa mişcare; 
vânătorii trebuia să reacționeze la ceea ce făcea el. În cazul în 
care reuşeau să-i condiţioneze acţiunile, adică să-l facă să 
reacționeze conform unui număr limitat de opţiuni ca reacţie 
la propriile lor acţiuni, acest avantaj ar fi pierdut. 

Sărea aşadar dintr-o parte în alta, după o traiectorie pe 
care o estimase că fiind perpendiculară pe axa pe care era 
plasată echipa de trăgători. 

— lţi exersezi jocul de picioare? îl întrebă amuzat un bătrân 
cu părul alb pieptănat şi tuns ca un senator roman. Eşti în 
formă. În curând o să te ia la Manchester United! 

Era genul de glumă pe care o făceai de obicei cu cineva 
care nu era în toate minţile. Ce altceva se putea înţelege din 
mişcările ciudate ale lui Janson, salturile lui în stânga şi în 
dreapta? Erau mişcările în zigzag ale unei păsări colibri fără 
aripi. 

Apoi, deodată, ţâşni şi se năpusti către York Bridge printr-o 
grămadă de oameni care se plimbau. Il atrăgea balustrada 
podului: îl putea feri de trăgători. 

Alergă de-a lungul malului lacului şi trecu pe lângă o femeie 
în vârstă care arunca firimituri de pâine porumbeilor. Un 
enorm stol de păsări se ridică în aer, ca un nor de pene, în 
momentul în care se năpusti în mijlocul lor. Unul dintre ei, 
care bătea din aripi la jumătate de metru distanţă de el, se 
prăbuşi deodată ca o piatră, aterizând la picioarele lui. Pată 
roşie de pe pieptul porumbelului arăta că îl lovise un glonţ ce-i 
fusese destinat lui. 

Şi nimeni nu observase nimic. Pentru toată lumea, în afară 
de el, era o zi perfectă în parc. 

O mică explozie de aşchii de lemn se produse la nivelul 
şoldului în momentul în care un alt glonţ lovi balustrada de 
lemn a podului şi căzu în apă. Precizia loviturii era 
remarcabilă: era numai o problemă de timp până ce un glonţ 
avea să-şi nimerească ţinta în plin. 

Făcuse o greşeală când se lansase spre York Bridge: 
ultimele două lovituri constituiau o dovadă în sensul ăsta. 
insemna că, în avantajul celor care îl vânau, mişcarea 

modificase distanţa la care se afla de ei, însă nu şi unghiul, 
ceea ce era mai greu de corectat. Era încă o informaţie pe 
care trebuia să o folosească dacă voia să mai rămână în viaţă 
încă un minut. 

Ocoli două laturi ale terenurilor de tenis, înconjurate cu un 
gard din plasă de sârmă. În faţa lui se afla un pavilion 
octogonal, făcut din scânduri tratate în aşa fel încât să arate 
rustic şi vechi. Era o oportunitate, dar în acelaşi timp un risc: 
dacă ar fi fost el în locul trăgătorilor, ar fi anticipat că cel 
urmărit şi-ar alege acel loc drept refugiu temporar şi şi-ar fi 
concentrat focul în direcţia aceea. Nu putea deci să se 
îndrepte direct către pavilion. Alergă după un unghi care se 
îndepărta de pavilion; apoi, după ce trecuse de el, alergă în 
zigzag până în spatele acestuia, în umbra lui. Era momentul în 
care îşi permise să încetinească, deoarece pavilionul 
reprezenta acum o barieră între el şi pâlcul de copaci unde 
stătea ascunsă echipa de trăgători. 

O explozie în sol la mai puţin de un metru de piciorul lui 
stâng. Imposibil! 

Ba nu, era chiar foarte posibil. El era vinovat pentru 
speranţele pe care şi le făcuse, presupunând că toţi trăgătorii 
sunt concentrați în pâlcul de copaci de pe malul celălalt al 
lacului. Părea logic ca toţi să fie acolo; trăgătorii profesionişti 
preferă să aibă soarele în spate, în parte pentru o mai bună 
vizibilitate, însă mai ales pentru a evita licăririle care ar fi 
putut să-i dea de gol. Pământul care sărise sugera că glonţul 
venise din aproximativ aceeaşi direcţie ca şi celelalte. Dar 
pavilionul ar fi trebuit să-i asigure protecţie faţă de trăgătorii 
urcați în copaci. Cercetă orizontul cu un sentiment de 
neputinţă. 

Mai departe, mult mai departe: grinzile de oţel ale unei 
macarale de douăzeci - sau treizeci? - de etaje, dintr-un 
şantier de pe Rossmore Road. Distanţă: aproape un kilometru. 

Hristoase! Era posibil? 

Linia de ochire era directă: cu o lunetă bună, reglată 
perfect, arfi posibil pentru un trăgător de elită. 

Se duse lângă pavilion, conştient însă că acesta putea 
reprezenta doar un refugiu temporar. Acum întreaga echipă 
ştia precis unde se afla el. Cu cât petrecea mai mult timp 

acolo, cu atât focul trăgătorilor avea să fie mai bine coordonat 
şi mai precis în momentul în care ar încerca să plece de acolo, 
îşi puteau permite să-l aştepte. Nu că ar fi nevoiţi. Puteau 
foarte bine să ceară ajutor prin radio - să solicite un ajutor 
pedestru, sau un plimbăreț, după cum erau cunoscuţi în 
branşă. Un trecător obişnuit, îmbrăcat cu o haină din tweed în 
care ţinea ascuns un pistol cu amortizor, ar fi putut să-l 
doboare foarte uşor, să ascundă arma, apoi să-şi continue 
plimbarea, fără ca cineva să observe ceva. Nu, siguranţa 
locului în care se ascunsese era foarte precară. Cu fiecare 
clipă care trecea, riscurile la care se expunea creşteau. 
Fiecare clipă făcea ca şansele sale de supravieţuire să scadă. 

Gândeşte! Trebuia să acţioneze. Simţea că-şi pierde 
răbdarea: se săturase să fie folosit ca ţintă. Işi asigură 
protecţia într-un moment pentru că peste cinci minute să se 
expună din nou. Imobilitatea însemna moarte. Nu voia să 
moară ca un laş în spatele pavilionului, aşteptând să fie lovit 
din aer sau de pe sol. 

Urmăritul se va transforma în vânător, prada va deveni 
prădător, să învingă sau să piară în urma acestei încercări: era 
singura opţiune rămasă. 

Fapte: aceştia erau trăgători extraordinar de bine pregătiţi. 
Fuseseră însă dispuşi într-un fel care le punea la încercare 
talentul. Toate focurile fuseseră trase de la distanţă şi oricât 
de experimentat ar fi fost trăgătorul, existau o mulţime de 
variabile ce le scăpau de sub control - adierile vântului, o 
crenguţă care se mişca - şi care puteau devia glonţul de la 
traiectorie. La distanţe mari, chiar şi cele mai mici detalii 
căpătau o importanţă enormă. Focurile nu se trăgeau la 
întâmplare: exista preocuparea evidentă de a nu lovi civili 
nevinovaţi. Berman fusese fără îndoială considerat drept 
complicele lui, moartea sa nu intra în calcul, sau putea fi chiar 
benefică pentru misiune. 

Intrebare: de ce era echipa de trăgători plasată la o 
asemenea distanţă? Ceea ce făcea atât de neplăcută această 
urmărire era că nu putea să-şi vadă urmăritorii. Rămâneau 
mereu în afara razei sale vizuale. Dar de ce? 

Pentru că ei - sau cei care îi controlau - nu voiau să rişte. 
Pentru că le era frică de el. 

Sfinte Dumnezeule! Era adevărat. Trebuia să fie adevărat. 
Probabil că fuseseră instruiți să evite cu orice preţ apropierea 
de el. Subiectul era considerat imprevizibil şi periculos în 
contact direct. Trebuia să fie distrus de la distanţă. 

O concluzie era inevitabilă: aplicarea reflexă a tacticii 
evazive, mărind distanţa dintre el şi urmăritori, era fără 
îndoială răspunsul greşit. 

Trebuia să-şi surprindă duşmanii, trebuia să se deplaseze 
către agresori. Era vreo cale prin care putea să facă acest 
lucru şi să rămână în viaţă? 

Lângă Cercul Interior, aleea de piatră care înconjura Queen 
Mary's Garden, văzu o femeie solidă, îmbrăcată cu o fustă de 
blugi, care îi întindea fiicei sale un binoclu. Femeia avea acel 
tip de ten palid, dar cu pete de roşeaţă, care făcuse probabil 
că în adolescenţă admiratorii să o considere „trandafir 
englezesc”; roşeaţa abia vizibilă odinioară se accentuase însă 
şi devenise permanentă. 

— O vezi pe aia cu albastru pe aripi? Este un sturz. 

Fetiţa, care avea cam şapte ani, se uita prin binoclu fără să 
înţeleagă mare lucru. Binoclul era un instrument adevărat, cu 
magnitudinea 10 x 50 după cum arăta: femeia era probabil 
una dintre acele pasionate căutătoare de păsări, la fel ca 
multe alte compatrioate ale sale şi era nerăbdătoare să-i facă 
cunoştinţă şi copilului său cu minunile lumii zburătoarelor. 

— Mimico, nu văd nimic! scânci fetiţa. Mama se aplecă şi-i 
ajusta binoclul. 

— incearcă acum. 

— Mimico! Unde-i pasărea? 

Chiar în clipa aceea intrase în acţiune un alt factor de 
siguranţă: începuse să sufle vântul şi frunzele copacilor se 
mişcau. Un trăgător de la distanţă trebuia să fie foarte atent la 
vânt, în special la curenţii de aer dezordonaţi, ştiind cât de 
mult puteau devia traiectoria glonţului. Dacă era absolut 
necesar să se tragă în aceste condiţii, trebuia aplicate reguli 
de compensare pentru a „păcăli vântul”. Estimarea vitezei 
vântului se făcea grosier: un vânt de şase kilometri pe oră era 
acela pe care îl puteai simţi pe obraz; între şapte şi 
doisprezece kilometri pe oră, frunzele copacilor se mişcau 
constant; în cazul vânturilor de douăzeci de kilometri pe oră, 

copacii tineri se clătinau. Trebuia aflat apoi unghiul sub care 
bătea vântul. Curenţii de aer perfect transversali erau foarte 
rari; majoritatea vânturilor băteau sub un unghi oarecare faţă 
de direcţia de tragere. In plus, caracteristicile vântului în 
diverse puncte ale traiectoriei glonţului nu erau aceleaşi cu 
cele din locul unde se afla trăgătorul. A termina calculul 
parametrilor înainte ca vântul să se modifice nu era posibil. 
Precizia loviturii era astfel diminuată. Dacă aveau de ales şi 
acesta era cazul în situaţia de faţă, trăgătorii preferau să 
aştepte până când vântul scădea în intensitate. 

Janson se apropie de mamă şi de fetiţa ei cu inima bubuind- 
i în piept. Deşi era conştient de pericolul din jurul lui, trebuia 
să aibă încredere în profesionalismul trăgătorilor de elită: 
puşcaşii din această categorie se mândreau cu precizia lor; 
lovirea unor civili ar fi fost privită ca o dovadă inacceptabilă de 
amatorism. Şi vântul continua să bată. 

— Vă rog să mă scuzaţi, doamnă, îi spuse el femeii. Mă 
întrebam dacă aţi putea cumva să-mi împrumutaţi puţin 
binoclul dumneavoastră. li făcu cu ochiul fetiţei. 

Fetiţa izbucni în lacrimi. 

— Nu, mămico! ţipă ea. Este al meu, al meu, al meu! 

— Doar o clipă! Janson zâmbi din nou, încercând să-şi 
ascundă disperarea. Auzea ticăitul necruţător al secundelor 
care treceau. 

— Nu mai plânge, păpuşica mea, spuse mama, mângâind 
faţa roşie a copilului. Mami o să-ţi cumpere o acadea. 

Femeia se întoarse apoi spre Janson. 

— Viola este foarte sensibilă, spuse mama cu răceală. Nu 
vedeţi cât de tare aţi reuşit s-o supăraţi? 

— Imi pare foarte rău... 

— Atunci vă rog să ne lăsaţi în pace. 

— Dar dacă v-aş spune că este vorba despre o chestiune de 
viaţă şi de moarte? Pe faţa lui Janson apăruse cel mai 
convingător zâmbet posibil. 

— Doamne Dumnezeule, voi, yankeii, chiar credeţi că toată 
lumea e a voastră. Răspunsul e nu! 

Trecuseră prea multe secunde. Vântul se potolise. Janson îşi 
putea imagina puşcaşul pe care nu reuşea să-l vadă. Ascuns 
în frunziş, lipit de o creangă laterală sau căţărat pe braţul unei 

macarale. Indiferent de poziţie, principalul camuflaj al 
lunetistului era faptul că stătea nemişcat. 

Janson cunoştea din proprie experienţă cum se golea 
mintea lunetistului în astfel de momente. Fusese îndelung 
pregătit ca lunetist la Little Creek, apoi pus să demonstreze 
deprinderile căpătate pe teren. Işi amintea de acele după- 
amieze petrecute cu puşca sa Remington 700 culcat pe doi 
saci de nisip, ţeava armei fiind sprijinită doar pe o pernă de 
aer, aşteptând sclipirea din vizorul lunetei care urma să-i 
indice că ţinta apăruse. Şi vocea lui Demarest pe care o auzea 
în cască, sfătuitoare, insistentă, liniştitoare. „Vei simţi apariţia 
țintei înainte de a o putea vedea, Janson. Linişteşte-te şi fii 
gata să o simţi. Relaxează-te în momentul în care apeşi pe 
trăgaci.” Ce surprins fusese atunci când, urmându-i sfaturile, 
lovise ţinta. Nu ajunsese niciodată la măiestria celor care îl 
vânau acum pe el, însă se descurcase destul de bine fiindcă 
fusese nevoit. Şi faptul că fusese odată şi el de cealaltă parte 
a lunetei făcea ca situaţia în care se afla acum să fie şi mai 
chinuitoare. 

Ştia ce vedeau ei acum. Ştia cum gândeau ei. 

Lumea trăgătorului de elită se reducea în momentele 
acelea la imaginea circulară pe care o vedea prin lunetă şi la 
relaţia dintre corpul său şi reticulul lunetei. Arma era probabil 
un Remington 700 sau un Gail calibru 7,62 ori un M40AL. 
Lunetistul găsise fără îndoială poziţia optimă, punctul de 
contact dintre obraz şi corpul armei; carabina era acum exact 
ca o extensie a propriului corp. Avea să inspire adânc şi să 
lase apoi aerul să iasă, apoi să tragă încă o dată aer în piept şi 
să expire numai pe jumătate. Cu ajutorul telemetrului laser 
putea determina precis distanţa: luneta trebuia să fie ajustată 
pentru a compensa deviația glonţului. Reticulul trebuia să se 
suprapună peste dreptunghiul format de pieptul subiectului. 
Va mai lăsa să iasă puţin aer din plămâni, restul îl va ţine 
acolo şi degetul va mângâia trăgaciul... 

Janson se lăsă la pământ şi se aşeză pe jos lângă fetiţa care 
plângea. 

— Hei, îi spuse el. Nu s-a întâmplat nimic. 

— Nu ne place de tine, spuse ea. 

Nu-i plăcea de el în persoană? De americani în general? 

Cine putea să ghicească ce era în mintea unui copil de şapte 
ani? 

Janson îi luă blând binoclul, scoțând cureluşa de pe umerii 
fetiţei şi se ridică brusc în picioare. 

— Mămico! Era ceva între un scâncet şi un strigăt. 

— Ce dracu’ faci? răcni mama, roşie la faţă. 

Ţinând strâns binoclul în mână, Janson se năpusti către 
pavilionul aflat la două sute de metri distanţă. La fiecare 
modificare semnificativă a poziţiei sale, lunetiştii trebuia să 
ajusteze linia de tragere. Femeia alerga după el, respirând 
greu, însă hotărâtă să nu se dea bătută. Işi lăsase copilul în 
urmă şi acum îl urmărea agitând un flacon pe care îl scosese 
din geantă. 

Un flacon cu spray lacrimogen. Venea după el cu o privire 
furibundă, o Mary Poppins cuprinsă de boala vacii nebune. 

— Naiba să te ia! strigă ea. La naiba! La naiba! Existau o 
mulţime de englezoaice ca ea cu pulpe puternice înfipte în 
cizme de cauciuc, cu manualul despre observarea păsărilor în 
genţile lor fără fund. Toate, fără excepţie, strângeau bucăţi de 
aţă, mâncau spumă de drojdie şi miroseau a pâine prăjită. 

Janson se întoarse la timp ca s-o vadă întinzând mâna în 
care ţinea flaconul şi, cu un rânjet răutăcios, pregătindu-se să- 
| împroaşte cu un jet de capsicum oleoresin. 

Deodată se auzi un zgomot metalic ciudat şi un nor de gaz 
explodă din ceea ce fusese flaconul pe care-l ţinuse în mână. 

Pe faţa ei apăru expresia celei mai profunde uimiri: nu avea 
de unde să ştie ce se întâmplă atunci când un astfel de flacon 
sub presiune este lovit de un glonţ. Apoi norul de gaz ajunse 
la faţa femeii. 

— Cred că era defect, sugeră Janson. 

Cu lacrimi în ochi, femeia se întoarse şi porni să alerge cu 
gura deschisă răsuflarea ei fiind acum un şir de sunete 
ascuţite. Se aruncă apoi în lac, sperând să stingă arşiţa care îi 
ardea faţa. 

Tuac. Un glonţ se înfipse în lemnul pavilionului, foarte 
aproape de el, cea mai precisă lovitură de până în clipa aceea. 
Folosind carabine semiautomate,  lunetiştii renunţau la 
frecvenţa loviturilor în favoarea preciziei. Janson se rostogoli 
până ajunse sub scenă acum goală, în faţa căreia erau 


267 


aranjate scaune de plastic pentru concertul ce urma să se 
desfăşoare seara. 

Zăbrelele de lemn de la baza pavilionului nu-l apărau de 
gloanţe, însă în spatele lor era mult mai greu de ochit. 
Ascunzătoarea îi permitea să câştige ceva timp şi acesta era 
cel mai important lucru de care avea nevoie acum. 

Duse binoclul la ochi şi încercă diferite distanţe focale, 
evitând sclipirile din partea în care apunea soarele. 

Simţea că  înnebuneşte. Soarele aprinsese coloana 
macaralei ca pe un chibrit, iar deasupra copacilor crea parcă 
un halo. 

Copacii, copacii. Stejari, fagi, castani, frasini. Ramurile lor 
erau neregulate, la fel şi coroanele. Şi erau atât de mulţi - o 
sută, două sute. Care dintre ei era cel mai înalt şi cel mai 
dens? O estimare grosieră scoase în evidenţă câţiva candidaţi. 
Janson regla la maximum amplificarea binoclului şi începu să 
cerceteze numai acei copaci. 

Frunze. Crengi. Rămurele. Şi... 

Mişcare. Simţi că i se ridică părul de pe ceafă. 

O adiere trecea printre crengile arborilor: era normal să se 
vadă mişcare. Frunzele se scuturau, ramurile mai subţiri se 
mişcau şi ele. Trebuia totuşi să aibă încredere în ceea ce-i 
spunea instinctul şi în scurt timp mintea sa raţională găsi 
explicaţia la ceea ce iniţial intuise numai. Ramură aceea care 
se mişcase era groasă, prea groasă ca să fi fost afectată de 
adierea trecătoare. Se mişcase - de ce? Pentru că un animal, 
probabil o veveriţă, păşise pe ea? Sau era vorba despre o 
persoană? 

Sau poate pentru că nu era vorba despre o ramură. 

Felul în care bătea lumina nu-i permitea lui Janson să 
distingă detaliile; deşi reglase foarte bine binoclul, ceea ce 
vedea nu era prea clar. Incercă să aplice în locul cu pricina 
diverse imagini mentale, un vechi truc pe care îl învățase pe 
vremea când era unul dintre Diavolii lui Demarest. O ramură 
cu crenguţe şi frunze? Posibil, însă nu sută la sută satisfăcător. 
Să fie o carabină camuflată în culoarea frunzelor şi de care 
fuseseră prinse crenguţe? În clipa în care suprapuse imaginea 
optică peste cea mentală, toate acele mici neregularități îşi 

găsiră imediat locul. Un efect de gestalt®. 

Creanga aceea i se păruse ciudat de dreaptă fiindcă era de 
fapt o armă. Rămurelele fuseseră legate de ea cu sârmă 
subţire. Mica pată întunecată din capăt nu era rana din locul 
unde fusese ruptă creangă, ei era chiar gura ţevii armei. 

La vreo patru sute cincizeci de metri depărtare, un bărbat 
se uita că şi el printr-o lunetă, hotărât să-l lichideze. 

Vin după tine, îşi spuse Janson. Tu n-ai să mă vezi când am 
să ajung acolo, însă am să ajung în curând la tine. 

Un grup de fotbalişti se îndrepta spre terenul de sport şi el 
sări deodată şi li se alătură ştiind că, de la distanţă, era foarte 
greu de desluşit în grămada aceea de bărbaţi înalţi şi solizi. 

La un moment dat lacul se îngusta şi formă un pârâiaş. În 
momentul în care ceilalţi bărbaţi urcară peste podeţul de lemn 
de deasupra, Janson se rostogoli în apă. Il văzuseră oare 
lunetiştii? Avea mari şanse să fi scăpat neobservat. Elimină tot 
aerul din plămâni şi începu să înainteze prin apa nămoloasă, 
ţinându-se cât mai aproape de fund. Dacă încercarea sa 
reuşea, atunci lunetele trăgătorilor aveau să fie în continuare 
fixate pe grupul de sportivi. Lunetele puternice aveau 
inevitabil un câmp de vedere foarte îngust; era imposibil să 
urmăreşti cu un ochi ţinta şi cu celălalt să supraveghezi 
terenul din preajmă. Cât timp va mai trece însă până când 
trăgătorii îşi vor da seama că Janson nu se mai afla în grupul 
de fotbalişti? 

Se îndreptă spre malul sudic al lacului, ieşi în dreptul 
peretelui de ciment al bazinului şi de acolo se ascunse într-un 
pâlc de puiet de fag. Chiar dacă reuşise să-i păcălească pe 
urmăritorii săi, era doar o mică amânare - o greşeală şi putea 
cădea din nou în plasa lor. Se afla acum în zona cea mai dens 
împădurită din Regent's Park şi asta îl făcu să-şi aducă aminte 
de antrenamentele efectuate pe dealurile de lângă Thon Doc 
Kinh. 

Janson studiase configuraţia copacilor aflaţi în depărtare şi 
îl depistase pe cel mai înalt. Acum trebuia să transforme harta 
imaginară într-o hartă reală, corespunzătoare terenului de sub 
picioarele sale. 


6 Structură, formă (lb. germană). (n. tr.). 

Era acea oră a zilei în care parcul se golea. Situaţia avea şi 
avantaje şi dezavantaje, însă el trebuia să folosească totul în 
avantajul său: era singura soluţie. Un optimism măsurat era 
ceea ce îi trebuia acum cel mai mult. Analiza prea amănunţită 
a şanselor putea duce foarte repede la defetism şi paralizie, 
mărind probabilitatea unui final dezastruos. 

Ţâşni spre un copac, aşteptă puţin, apoi se repezi către un 
altul. Simţea un nod în stomac. Făcuse oare prea mult 
zgomot? Fusese văzut? 

Dacă instinctele sale erau corecte, se afla exact sub 
copacul în care se găsea cel puţin unul dintre lunetişti. 

Activitatea lunetiştilor necesita o concentrare maximă. 
Concentrarea, pe de altă parte, necesita blocarea stimulilor 
periferici, după cum ştia foarte bine din proprie experienţă. Nu 
era vorba aici numai de o reducere a câmpului vizual la 
obiectivul lunetei, ei şi de concentrare mentală. Trebuia să 
profite acum de acest lucru. 

Echipa de sportivi traversase podul şi continua acum 
drumul prin dreptul unei clădiri din cărămidă, Regent's 
College, o instituţie baptistă. Dacă ar fi făcut parte din echipa 
de lunetişti, acest lucru i-ar fi trezit anumite suspiciuni, mai 
ales după ce bărbaţii se depărtară unul de altul şi se văzu clar 
că ţinta nu se mai afla printre ei. Puşcaşii trebuia să-şi 
imagineze că el reuşise să se ascundă cumva după clădirea de 
cărămidă. Nu era o perspectivă care să le trezească 
îngrijorarea: îl puteau aştepta să iasă de acolo. 

Lunetiştii aveau să cerceteze atent fiecare metru pătrat din 
parc în căutarea lui. Nu le va trece însă prin cap să se uite şi 
în jos, la picioarele lor. Aveau, desigur, radiotelefoane cu care 
păstrau legătura cu coordonatorul lor. Insă acest lucru nu 
făcea decât să le reducă sensibilitatea faţă de sunetele din jur. 
Erau elemente în favoarea lui Janson. 

incepu să urce pe trunchiul copacului, încercând să facă cât 
mai puţin zgomot. inainta foarte încet, însă continuu. Când 
ajunse la trei metri deasupra solului, ceea ce văzu făcu să i se 
tăie răsuflarea. Nu numai că lunetistul era excelent camuflat, 
însă întreaga structură de ramuri care îl susţinea era falsă. 
Totul părea perfect natural - opera unei Madame Tussaud a 
arborilor - însă de aproape putu să vadă că era vorba de o 

construcţie artificială ataşată de trunchiul arborelui prin 
intermediul unor cabluri metalice, prinse cu inele şi şuruburi, 
totul vopsit în verde. Era genul de echipament la care nu 
putea avea acces oricine, numai foarte puţine agenţii. 
Operațiunile Consulare era una dintre acestea. 

Janson se întinse spre structura de metal şi, cu o mişcare 
bruscă, trase de bolţul central; cablul de oţel începu să 
alunece şi cuibul lunetistului rămase deodată fără ancoră. 

Se auzi o înjurătură înfundată şi întregul adăpost se prăbuşi 
de-a lungul trunchiului, rupând mai multe crengi în cădere. 

Janson reuşi să distingă costumul verde al trăgătorului 
căzut la pământ. Era un tânăr slăbuţ - un fel de băiat-minune 
fără îndoială, deocamdată ameţit în urma căderii. Janson se 
lăsă la pământ, având grijă să aterizeze cu picioarele 
desfăcute peste el. 

Ajuns jos, îi smulse arma din mână. 

— La naiba! înjurătura era mai degrabă o şoaptă. Vocea 
unui tânăr. 

Janson ţinea acum în braţe o puşcă lungă de un metru, greu 
de manevrat într-un spaţiu aşa de mic. O carabină M40A1 
modificată, pregătită special la Quantico de către unitatea de 
armurieri a Marinei. Și 

— Rolurile s-au inversat, zise Janson încet. intoarse gulerul 
lunetistului, căutând emițătorul radio. Tânărul rămăsese întins 
pe burtă. Remarcă părul lui scurt şi aspru, mâinile şi picioarele 
subţiri: la prima vedere nu era un specimen prea grozav, 
începu să-i pipăie partea de jos a corpului şi-i scoase un pistol 
Beretta Tomcat, calibru 32, de la cingătoare. 

— l-aţi mâinile jegoase de pe mine, şuieră lunetistul printre 
dinţi, încercând să-l împingă pe Janson şi uitându-se la el cu o 
privire plină de ură. 

— Dumnezeule, zise Janson fără să vrea. Eşti... 

— Ce sunt? O privire sfidătoare. 

Janson clătină din cap fără să zică nimic. Lunetistul încercă 
să se ridice şi Janson răspunse în forţă, trântindu-l înapoi la 
pământ. Cei doi se priviră din nou în ochi. 

Lunetistul era foarte suplu, agil, surprinzător de puternic - 
Şi... femeie. 

Femeia se aruncă din nou asupra lui ca un animal sălbatic, 
încercând să-i smulgă din mână pistolul Berreta. Janson se 
dădu rapid înapoi şi ridică piedica armei. 

Femeia rămase cu privirea fixată pe ţeava pistolului. 

— Nu ai nici o şansă, Janson, spuse ea. De data asta nu mai 
ai de-a face cu hârţogari de la ambasadă. De data asta au 
avut grijă să trimită pe cei mai buni. Vocea ei avea accentul 
specific ținuturilor de la poalele Munţilor Apalaşi şi, cu toate că 
se străduia să vorbească normal, nu-i putea ascunde starea 
de tensiune. 

Bravada aceasta era pentru el sau pentru ea? Încerca astfel 
să-l demoralizeze sau o făcea numai pentru a-şi recăpăta 
curajul? 

Pe buzele lui Janson apăruse un zâmbet rece. 

— Dă-mi voie să-ţi fac o propunere foarte rezonabilă: 
cooperezi sau te omor. 

Femeia pufni indignată: 

— Crezi că te afli în faţa numărului patruzeci şi şapte? Nici 
să nu te gândeşti, bătrâne. 

— Ce tot spui acolo? 

— Asta ar face să devin numărul patruzeci şi şapte. Cum el 
nu zicea nimic, femeia continuă: Ai la activ patruzeci şi şase, 
nu-i aşa? Vreau să spun terminaţi, ucişi pe teren. 

Janson simţi că-l trece un fior îngheţat. Numărul pe care îl 
spusese femeia - care nu constituise niciodată un motiv de 
mândrie pentru el şi care îi provocă din ce în ce mai dese crize 
de conştiinţă - era corect. Era în acelaşi timp un număr 
cunoscut de foarte puţini oameni. 

— Să începem cu începutul, spuse Janson. Cine eşti? 

— Tu ce crezi? îi întoarse ea întrebarea. 

— Fără glume de-astea. Janson apăsă cu putere ţeava puştii 
în diafragma femeii. 

Femeia începu să tuşească. 

— Sunt la fel ca şi tine - la fel cum a; fost şi tu. 

— Operaţiuni Consulare, încercă Janson. 

— Te-ai prins. 

Ridică puşca M40A1 de pe pieptul ei. Lungă de peste un 
metru şi cântărind aproape şapte kilograme, arma era prea 
mare şi grea pentru a fi manevrată rapid; era potrivită numai 
pentru un trăgător aflat în poziţie fixă. 

— Inseamnă că faci parte din echipa de trăgători Lambda. 
Femeia dădu aprobator din cap. 

— Şi cei din Lambda nu dau greş niciodată. 

Spunea adevărul. Şi asta însemna un singur lucru: se 
dăduse un ordin care nu cuprindea mai multe opţiuni. Cei de 
la Operaţiuni Consulare trasaseră o directivă unei echipe de 
elită: o directivă de a ucide. De a elimina fără putinţă de 
scăpare. 

Arma era foarte bine întreţinută şi, dacă făcea abstracţie de 
faptul că fusese îndreptată asupra lui, reprezenta un obiect 
demn de toată admiraţia. Incărcătorul conţinea cinci gloanţe. 
Janson dezarma şi scoase cartuşul de pe ţeava. Fluieră uşor. 

Cel puţin un mister era rezolvat. Cartuşul era de tip 458 
Whisper, produs de firma SSK Industries şi destinat să pună în 
mişcare un glonţ Winchester prelucrat, de foarte mică viteză. 
Acest tip de gloanţe îşi reduceau treptat viteza, păstrând 
astfel o mare parte din energie chiar şi la distanţe ce 
depăşeau o milă. Ceea ce le făcea foarte atractive era faptul 
că lansau glonţul la viteze subsonice. Se elimină astfel 
pocnitura ce se auzea în cazul gloanţelor supersonice, 
deoarece cantitatea redusă de pulbere micşora efectele 
detonării din interiorul cartuşului. De aici şi numele: „şoaptă". 
Cineva aflat la câţiva metri distanţă de trăgător nu auzea 
nimic. 

— OK, prietena mea, zise Janson impresionat fără voia lui 
de stăpânirea ei de sine. Vreau să ştiu unde sunt plasați 
ceilalţi. Şi nu încerca să-ţi baţi joc de mine. Din câteva mişcări 
rapide, scoase încărcătorul puştii şi aruncă arma sus printre 
ramurile copacului, unde aceasta rămase fixată, o ramură la 
fel ca celelalte pentru un privitor neavizat. Indreptă apoi ţeava 
pistolului Beretta către capul femeii. 

Ea îl privi în tăcere câteva clipe. El întoarse privirea 
impasibil: ar omori-o fără nici o remuşcare. Numai norocul îl 
salvase de gloanţele ei. 

— Mai este încă un trăgător, începu ea. 

Janson o cântări din ochi. Femeia era împotriva lui, însă, cu 
puţin noroc, putea deveni foarte valoroasă pentru el, o putea 
folosi ca pe un scut şi că pe sursă de informaţii. Ea ştia unde 
se aflau plasați ceilalţi membrii ai echipei de lunetişti. 

Ştia să şi mintă foarte bine. 

Janson se aplecă şi o lovi peste cap cu mâna în care ţinea 
pistolul. 

— Hai să nu începem această relaţie cu o minciună, draga 
mea, spuse el. Pentru mine nu eşti decât o criminală. Erai cât 
pe ce să mă ucizi şi, ca să-ţi duci la bun sfârşit misiunea, ai 
pus în pericol viaţa unor civili nevinovaţi. 

— Prostii, spuse ea. Am ştiut în fiecare moment care era 
marja de eroare. Un metru în fiecare direcţie, măsurat din 
mijlocul pieptului. Niciuna dintre loviturile mele nu a depăşit 
această limită şi linia de ochire a fost liberă înainte de fiecare 
acţionare a trăgaciului. Nimeni nu a fost în pericol. In afară de 
tine. 

incadrarea pe care o descrisese ea se potrivea cu 
observaţiile lui: probabil că ăsta era adevărul. Insă ca să fii în 
stare să loveşti cu o asemenea precizie de la mai mult de 
patru sute cincizeci de metri trebuia să fii un trăgător de mare 
clasă. Un adevărat fenomen. 

— OK. Formaţie axială. Ar fi fost o adevărată risipă să 
plasezi un alt trăgător la o distanţă mai mică de cincizeci de 
metri de tine. Ştiu însă sigur că mai sunt cel puţin trei dispuşi 
prin apropiere. Ca să nu mai pomenesc de cel care e pe 
macaraua din şantierul firmei Wilmut-Dixon... Plus cel puţin 
încă doi ascunși în copaci. 

— Dacă spui tu. A 

— ţi admir discreţia, zise Janson. Insă dacă nu-mi eşti de 
nici un folos, să ştii că nu-mi pot permite să te mai ţin în viaţă. 
Armă pistolul şi începu să apese trăgaciul ca şi cum ar fi vrut 
să-i testeze rezistenţa. 

— Bine, bine, spuse ea deodată. Accept condiţiile tale. 
Cedarea ei venise parcă prea repede. 

— Las-o baltă, iubito. Nu cred o iotă din ce spui. Ridică din 
nou siguranţa şi începu să apese pe trăgaci. Eşti gata pentru 
prim-plan? 

— Nu, aşteaptă! spuse ea. Orice urmă de bravadă se 

evaporase. Îţi spun tot ce vrei să ştii. O să-ţi dai seama dacă 
mint şi atunci poţi să mă ucizi. g 

— E jocul meu, după regulile mele. Imi dai poziția 
trăgătorului cel mai apropiat. Ne apropiem de el. Dacă m-ai 
minţit, ai murit. Dacă lunetistul şi-a schimbat poziţia fără să 
anunţe restul echipei, e foarte rău. Tu mori. Dacă mă dai de 
gol, mori. Nu uita, eu cunosc sistemele, protocoalele şi 
procedurile. Probabil că pe jumătate dintre ele le-am scris eu. 

Femeia se ridică tremurând. i 

— Foarte bine, durule. Jocul tău, regulile tale. In primul rând 
trebuie să ştii că fiecare lucrează în mod independent - 
regulile de camuflare exclud cunoaşterea locului unde se află 
partenerii şi fiecare trebuie să ochească pe cont propriu. In al 
doilea rând, află că avem pe cineva pe acoperişul de la 
Hanover Terrace. 

În mintea lui apăru imaginea maiestuoasei construcţii în stil 
neoclasic a cărei faţadă privea spre parc şi în care locuiseră 
atâtea personalităţi. Frizele colorate în alb şi albastru din 
partea de sus a coloanelor. Pereţii crem şi coloanele albe. 
Trăgătorul ar fi trebuit să fie ascuns în spatele stâlpilor 
balustradei. Să fie adevărat? Nu, încă o minciună. Dacă ar fi 
fost adevărat, el ar fi fost mort de mult. 

— Nu prea îţi foloseşti capul, fetiţo, spuse el. Un trăgător 
ascuns acolo după balustradă m-ar fi doborât de mult. Ar fi 
fost de asemenea expus faţă de echipa care repară acoperişul 
de la Cumberland Terrace. Ai avut o ocazie şi ai ratat-o. O lovi 
din nou şi ea se dădu înapoi câţiva paşi. Două greşeli, încă 
una şi te ucid. 

Femeia lăsă capul în jos. 

— Nu poţi să acuzi o fată pentru faptul că a făcut şi ea o 
încercare. 

— Aveţi pe cineva lângă Park Road? 

Femeia se gândi o clipă. Era clar că el ştia; nu mai avea rost 
să se prefacă. 

— Ehrenhalt este în minaret, admise ea în sfârşit.. El dădu 
din cap. 

— Şi cine e în stânga ta? 

— la luneta mea de determinare a distanțelor, spuse ea. 
Dacă nu mă crezi, verifică singur. Lunetistul B este spre nord- 

vest, la două sute optzeci de metri distanţă. Era vorba de o 
structură de cărămidă care adăpostea echipamente de 
telecomunicaţii. N 

— E pe acoperiş. Inălțimea nu e prea bună: din cauza asta 
n-a tras până acum. Insă dacă ai fi încercat să ieşi din parc 
prin Jubilee Gate, ai fi fost un om mort. Mai sunt şi trăgători 
pedeştri pe Baker Street, Gloucester Street şi York Terrace 
Way. Au la ei pistoale Glock. Doi trăgători au sub control 
Regent's Canal. Şi mai este un om pe acoperişul de la 
Regent's College. Speram că vei încerca să foloseşti această 
clădire ca adăpost. De la mai puţin de două sute de metri 
distanţă, precizia tuturor celor din echipă este de sută la sută. 

„Speram că vei încerca să foloseşti această clădire ca 
adăpost.” Fusese cât pe ce să o facă. 

Janson încercă să-şi imagineze toate poziţiile pe care le 
specificase ea: păreau plauzibile. Şi el ar fi proiectat exact la 
fel operaţiunea. 

Ţinând cu o mână sigură arma, Janson se uită prin luneta 
Swarovski 12x50. Buncărul menţionat de ea reprezenta exact 
acel tip de structură care se întâlnea peste tot în peisajul 
urban şi pe lângă care oamenii treceau fără s-o vadă. O 
poziţie bună. Era într-adevăr cineva acolo? Poziţia era 
acoperită în cea mai mare parte de frunze, însă câţiva 
centimetri din clădire erau vizibili. Un lunetist? Regla 
focalizarea lunetei până ce fu în măsură să vadă ceva. O 
mănuşă? O bucată de bocanc? Imposibil de precizat. 

— Tu vii cu mine, o anunţă Janson brusc, apucând-o de 
mână. 

Cu fiecare clipă care trecea exista pericolul ca echipa de 
lunetişti să înceapă să reevalueze probabilitățile: dacă 
ajungeau la concluzia că el ieşise din raza lor de acţiune, 
aveau să-şi aleagă alte poziţii şi atunci principalele reguli se 
schimbau. 

— Am priceput, zise ea. Este exact ca în tabăra Hamas din 
Siria, nu departe de Qael-Gita. Ai luat atunci o santinelă drept 
ostatic, l-ai forţat să divulge poziţia următorului, ai repetat 
asta de mai multe ori şi în mai puţin de douăzeci de minute 
perimetrul rămăsese fără apărare. 

— Cu cine naiba ai stat de vorbă? o întrebă Janson surprins. 

Asemenea detalii operaţionale nu erau cunoscute de foarte 
multe persoane, nici chiar în sânul organizaţiei. 

— Oh, ai fi surprins să afli cât de multe ştiu despre tine, 
spuse ea. 

Janson înainta pe cărare trăgând-o după el. Ea călca 
intenţionat foarte zgomotos. 

— Linişte, spuse el. Sau încep să mă gândesc că nu vrei să 
cooperezi. 

Imediat, femeia păşi cu grijă, evitând frunzele şi crengile; 
fusese antrenată să se mişte fără zgomot: fiecare membru al 
echipei fusese astfel instruit. 

Pe măsură ce se apropiau de marginea parcului, începeau 
să se facă simţite zgomotul traficului şi mirosul gazelor de 
eşapament. Se aflau în mijlocul Londrei, într-o oază de 
verdeață alcătuită cu mai bine de două sute de ani în urmă şi 
ocrotită cu dragoste de atunci. Va păta oare această iarbă 
bine îngrijită cu sângele lui? 

Se apropiau de buncăr şi Janson duse un deget la buze. 

— Nici un zgomot, spuse el. Ţinea Beretta la îndemână. Se 
aplecă şi îi făcu semn şi ei să facă acelaşi lucru. Aflat pe 
acoperişul structurii de cărămidă, lunetistul era întors pe 
burtă, sprijinind partea din faţă a armei cu braţul stâng. Şi el, 
ca toţi ceilalţi trăgători, nu sprijinea ţeava de nimic; dacă ar fi 
făcut-o, ar fi avut efect asupra rezonanţei şi preciziei loviturii. 
Aşa cum cerceta zona prin lunetă, folosind cotul mâinii drepte 
ca pivot atunci când îşi schimbă puţin câmpul de ochire, 
individul era însăşi imaginea concentrării. Umerii se aflau la 
acelaşi nivel, patul puştii fixat în piept. Arma era susţinută de 
V-ul format de degetul mare şi cel arătător de la mâna stângă, 
cu greutatea sprijinită în palmă. O poziţie perfectă. 

— Victor! strigă deodată femeia. 

Lunetistul tresări, întoarse rapid arma şi trase un foc. 
Janson sări într-o parte, trăgând-o şi pe femeie cu el. Făcu 
apoi o tumbă spre buncăr şi, cu o mişcare fulgerătoare, apucă 
țeava puştii şi smulse arma din mâinile lunetistului. În timp ce 
bărbatul încerca să ajungă la cea de-a doua armă, un pistol 
fixat în toc, Janson învârti puşca ca pe o bâtă şi-l lovi în cap. 
Omul se prăbuşi din nou pe burtă, de data asta fără 
cunoştinţă. 

Femeia se aruncă cu toată forţa de care era în stare spre 
mâna în care ţinea Janson pistolul. Voia să pună mâna pe 
Beretta - ar fi schimbat cu totul situaţia. In ultima fracțiune de 
secundă, Janson izbuti să se ferească din calea braţelor ei 
întinse. Ea reuşi totuşi să-l apuce de sacoul ud şi încercă să-l 
lovească cu genunchiul între picioare. In timp ce el îşi trase 
bazinul înapoi ca să evite lovitura, ea flexă încheietura mâinii 
şi, cu o izbitură rapidă, făcu să-i zboare pistolul din mână. 

Amândoi se dădură câţiva paşi înapoi. 

Femeia luase poziţia clasică de apărare: braţul stâng ridicat 
şi perpendicular faţă de corp, o barieră în faţa unui atac. O 
lovitură de cuţit în braţ putea lovi numai pielea, ricoşând în 
oase; muşchii importanţi, arterele şi tendoanele se aflau pe 
partea braţului îndreptată spre corp, protejate de un potenţial 
atac. Braţul ei drept era întins în jos şi cu un mic cuţit în 
mână; armă fusese ascunsă în bocanc şi nici măcar nu văzuse 
când o scosese de acolo. Era bună, rapidă şi mult mai agilă 
decât el. 

După poziţia ei se vedea că, dacă el ar fi plonjat în faţă, ea 
i-ar fi tăiat braţul cu lama: un contraatac perfect. Exact ca în 
manual. 

Femeia era foarte bine pregătită, lucru care, ciudat, reuşi 
să-l liniştească. Incercă să-şi imagineze următoarele zece 
secunde, pregătind un răspuns la acţiunile ei probabile. Faptul 
că era atât de bine antrenată constituia punctul ei slab. El 
putea anticipa ce va face ea pentru că ştia ce o învăţaseră. 
Instruise chiar el destui oameni să execute exact aceleaşi 
manevre. Insă după douăzeci de ani petrecuţi pe teren, el 
avea un repertoriu mult mai bogat de mişcări, mai multă 
experienţă şi reflexe mai bune. Aceste diferenţe aveau să-şi 
spună cuvântul. 

— Tati obişnuia să-mi spună: „Nu-ţi lua cuțitul când te duci 
să te lupţi cu pistoalele”, zise ea. Eu nu l-am ascultat. Nu a 
stricat însă niciodată să am o lamă de rezervă. Ţinea mânerul 
cuţitului ca pe arcuşul unei viori, nu prea strâns, dar ferm; era 
evident că ştie să-l folosească. 

Brusc, el se aruncă în faţă şi o prinse de mâna cu care se 
apăra; ea ridică mâna cu cuțitul, aşa cum anticipase şi atunci 
el îi aplică o lovitură cumplită peste încheietură. Nervul 

median era vulnerabil la circa doi centimetri de încheietură; ca 
urmare a loviturii precis direcţionale, degetele mâinii în care 
ţinea cuțitul se desfăcură involuntar. 

El apucă imediat arma pe care o scăpase, dar în acelaşi 
moment femeia îşi repezi cealaltă mână în umărul lui. Infipse 
cu putere degetul mare în muşchiul trapez, acţionând asupra 
nervilor care treceau pe dedesubt şi paralizându-i astfel 
pentru câteva momente braţul şi umărul. II învălui o durere 
îngrozitoare. Era o luptătoare admirabilă, un triumf al 
antrenamentului asupra instinctului. li aplică imediat o lovitură 
cu piciorul în genunchiul drept, provocându-i o durere intensă 
şi dezechilibrând-o. Femeia căzu pe spate, iar el, dezechilibrat 
la rândul său din cauza propriei lovituri, se prăbuşi peste ea. 

Putea acum să simtă căldura trupului ei transpirat, lipit de 
al său, duritatea muşchilor femeii care se zbătea şi se răsucea 
ca un luptător experimentat. Reuşi să-i imobilizeze picioarele 
cu pulpele sale puternice, însă braţele ei, încă libere, erau 
capabile să producă destule neplăceri. Simţea cum îl loveşte 
în plexul brahial, mănunchiul de nervi de la extremitatea 
umărului la vertebrele gâtului. El desfăcu coatele în afară şi-i 
ţintui astfel braţele la sol, profitând de diferenţa de greutate şi 
de forţă dintre ei. 

Faţa ei, doar la câţiva centimetri de a lui, era schimonosită 
de furie şi neputinţă. 

li văzu muşchii gâtului încordându-se şi înţelese că femeia 
se pregătea să-i spargă nasul cu o lovitură cu capul, aşa că îşi 
apăsă imediat fruntea de a ei, imobilizând-o acum în 
întregime. li simţea răsuflarea caldă în faţă. 

— Tu chiar vrei să mă omori, spuse Janson, aproape 
amuzat. Era o constatare, nu o întrebare. i 

— La naiba, bineînţeles că nu, răspunse ea cu sarcasm. În 
ceea ce mă priveşte pe mine, ăsta a fost numai preludiul. 
Incepu iar să se zbată sub el şi Janson reuşi cu greu să-şi 
păstreze poziţia. 

— Ce ţi-au spus despre mine? 

Ea trase adânc aer în piept de câteva ori ca să-şi recapete 
respiraţia. 

— Eşti un ticălos, spuse ea. Un individ care a trădat tot 
ceea ce a însemnat ceva în viaţa sa, care a ucis pentru bani. 

Cel mai mizerabil gunoi din câţi există. 

— Rahat. 

— Rahat eşti tu. Ai trădat pe toată lumea. Ţi-ai vândut 
agenţia, ţi-ai vândut ţara. O mulţime de agenţi valoroşi sunt 
acum morţi din cauza ta. 

— Chiar aşa? Şi nu ţi-au spus cum de am devenit aşa rău? 

— Ai luat-o razna sau poate că ai fost dintotdeauna un 
ticălos. Nu mai contează, important e că fiecare zi din viaţa ta 
este o zi în care vieţile noastre sunt în pericol. 

— Aşa i-au spus? 

— Asta-i adevărul! izbucni ea. Se încorda din nou, într-o altă 
încercare de a-l răsturna de pe ea. 

— La naiba, bine măcar că nu-ţi miroase gura. Ar trebui să 
fiu recunoscătoare pentru asta, nu? Deci, ce mai e pe agendă? 
Mă omori sau vrei numai să te freci de mine? 

— Nu te flata singură, replică el. O fată ascuţită la minte ca 
tine - ai crezut tot ce ţi-au spus ei? De fapt, nu-i de mirare. A 
fost o vreme când şi eu credeam orbește totul. 

Frunţile lor erau încă lipite, nas la nas, gură la gură: ciudata 
şi neplăcuta intimitate într-o luptă pe viaţă şi pe moarte. 

Ea miji ochii neîncrezătoare. 

_ — Ai altă versiune? Te ascult. Oricum nu pot să fac altceva. 
Insă imediat se încorda din nou, încercând să scape de el. 

— Ce părere ai de asta? Totul e o înscenare. Am servit la 
Operațiunile Consulare mai bine de douăzeci de ani. Uite, se 
pare că ştii o mulţime de lucruri despre persoana mea. 
incearcă să-ţi pui întrebarea dacă ceea ce ţi-au spus despre 
mine se potriveşte cu ceea ce ştiai tu. 

Femeia tăcu câteva momente. 

— Dă-mi ceva real, spuse ea. Dacă într-adevăr nu ai făcut 
ceea ce spun ei că ai făcut, dă-mi nişte elemente care să-mi 
demonstreze că spui adevărul. Ştiu că poziţia în care mă aflu 
nu-mi permite să negociez. Vreau doar să aflu adevărul. 

Pentru prima dată femeia vorbise fără ostilitate sau ironie. 
Ceva în vocea lui să fi produs această schimbare, o făcuse să 
se întrebe dacă era într-adevăr aşa de ticălos cum i se 
spusese? 

Inspiră profund, cu pieptul strâns lipit de al ei: aceeaşi 
intimitate ciudată, nedorită. Simţi că trupul femeii de sub el se 

relaxează. 

— OK, spuse ea. Dă-te jos de pe mine. Nu am de gând să 
fug - ştiu că ai ajunge la armă înaintea mea. Sunt gata să te 
ascult. 

El se asigură că trupul ei e complet relaxat, apoi - într-o 
clipă de încredere în mijlocul unei confruntări pe viaţă şi pe 
moarte - se rostogoli de pe ca cu o mişcare rapidă. În minte 
avea un singur obiectiv: pistolul Beretta care se odihnea acum 
sub o tufă din apropiere. Puse mâna pe el şi-l vâri la centură. 

Femeia se ridică în picioare cu mişcări nesigure. Apoi zâmbi 
cu răceală. 

— Pistolul acela îl ţii în buzunar sau... 

— İl ţin în buzunar, i-o tăie el scurt. Dă-mi voie să-ţi spun 
ceva. Am fost şi eu odată ca tine. O armă. Mânuită de alţii. 
Credeam că sunt stăpân pe inteligenţa mea, că pot lua singur 
decizii. Adevărul era însă altul: nu eram decât o armă în 
mâinile altora. 

— Să ştii că pentru mine astea nu-s decât vorbe goale, îi 
spuse ea. Vreau ceva concret, nu generalităţi. 

— Perfect. Trase adânc aer în piept, încercând să readucă 
la suprafaţă o amintire de demult. 

— O penetrare identificată în Stockholm... 

Imaginea bărbatului îi apăru acum clar în minte. Era un om 
şters, scund şi rotofei, tipul sedentarului. Şi era speriat, atât 
de speriat! Cearcănele sumbre de sub ochi arătau că nu mai 
avea somn şi era extenuat. Prin luneta lui Janson, trăsăturile 
individului alcătuiau un rictus de nesiguranţă; subiectul mişca 
întruna buzele, într-un tic nervos absurd. De ce era oare atât 
de speriat din moment ce era vorba despre o întâlnire 
obişnuită? Văzuse doar o mulţime de astfel de contacte, 
oameni cu diverse preocupări care mergeau la întâlniri 
conspirative, la a douăzecea sau treizecea întâlnire din acel 
an şi care aveau o expresie plictisită sau absentă. Faţa acestui 
bărbat era altfel - plină de dezgust şi frică. Şi atunci când 
suedezul se întoarse către celălalt bărbat, presupusul om de 
legătură rus, pe faţa lui nu se citea lăcomie sau gratitudine, ci 
repulsie. 

— Stockholm, zise femeia. Mai 1983. Ai fost martor la 
momentul în care subiectul a luat contact cu omul de la KGB şi 

l-ai eliminat. Pentru un nespecialist, a fost o lovitură destul de 
bună: de pe acoperişul unei clădiri cu apartamente până pe o 
bancă dintr-un parc aflat la două cvartale distanţă. 

— Opreşte banda, îi spuse el. Cunoştinţele ei privind 
trecutul lui erau enervant de precise. Ai descris acţiunea exact 
aşa cum am prezentat-o şi eu în raport. Şi cu toate astea de 
unde puteam eu şti că omul era într-adevăr un agent 
penetrat? Mi s-a spus că este. Şi agentul KGB? Am recunoscut 
faţa, însă şi asta era o informaţie primită ca atare de la cei ce 
controlau operaţiunea. Dar dacă nu era aşa? 

— Vrei să spui că nu era de la KGB? 

— Adevărul e că rusul făcea parte din KGB. Serghei Kuzmin 
era numele lui. Însă omul cu care se întâlnea era un individ 
speriat, şantajat ca să participe la întâlnirea aceea. Nu avea 
nici un interes să ofere KGB-ului ceva util. Voia doar să încerce 
să-l convingă pe rus că nu are nimic de oferit, că funcţia lui 
diplomatică este prea mică pentru a putea fi cu adevărat 
valoros pentru ei. Avea de gând să-i spună acestuia să-şi ia 
tălpăşiţa, indiferent de consecinţe. 

— De unde ştii toate astea? 

— Am stat de vorbă cu soţia lui. Asta nu făcea parte din 
instrucţiunile pe care le-am primit în legătură cu misiunea. 

— E atât de lipsit de sens ce-mi spui. Şi de unde ştii că 
femeia spunea adevărul? 

— Pur şi simplu ştiu, răspunse el ridicând din umeri. Nu era 
o întrebare pe care un agent experimentat să fie nevoit s-o 
pună. Poţi s-o numeşti intuiţie dobândită în urma experienţei, 
dacă vrei. Nu te poţi baza pe ea sută la sută, însă e destul de 
precisă. 

— Cum se face că toate astea nu apar în raportul tău? 

— Pentru că nu reprezentau noutăţi pentru cei ce 
proiectaseră misiunea, răspunse el cu răceală. Şefii aveau în 
minte un alt scenariu. Două obiective, amândouă îndeplinite. 
Primul, să trimită un mesaj către toţi funcţionarii din 
structurile diplomatice că intrarea în legătură cu duşmanul îi 
putea costa foarte scump. Eu n-am făcut altceva decât să 
demonstrez acest lucru. 

— Ai spus două obiective. Care e al doilea? 

— Tânărul suedez dăduse deja nişte dosare KGB-ului. 

Omorându-l, transmiteam mesajul că scurgerea de informaţii 
era luată în serios - că informaţiile transferate de el erau cu 
adevărat valoroase. De fapt, nu era vorba decât de nişte 
informaţii plantate. O operaţiune de dezinformare planificată 
cu grijă. Validată însă cu sângele acestui om şi astfel analiştii 
din KGB au muşcat momeala. 

— Prin urmare a fost o reuşită. 

— Da, o reuşită cu o marjă de eroare foarte mică. Kuzmin. 

— A fost chiar promovat de pe urma întregii afaceri. Dă 
banda înapoi şi încearcă să-ţi pui o altă întrebare: a meritat? 
KGB-ul a fost dus de nas în acest caz particular, însă au mai 
fost oare şi alte consecinţe importante? A meritat oare 
sacrificiul vieţii bietului om? Era căsătorit. Dacă ar fi trăit, ar fi 
avut copii, probabil şi nepoți. Zeci de sărbători de Crăciun 
udate cu 9/ogg! şi vacanțe la schi, şi... 

Janson se opri brusc. Scuză-mă, zise el. Nu vreau să te 
plictisesc. Cred că la vârsta ta chestiile astea nu au prea mare 
importanţă. Am vrut numai să-ţi spun că sunt situaţii în care 
instrucţiunile pe care le primeşti au la bază o reţea de 
minciuni. Şi că, în anumite cazuri, persoana de la care 
primeşti instrucţiunile habar nu are de acest lucru. Bănuiesc 
că asta e situaţia în cazul de faţă. 

— lisuse, spuse ea încet. Am înţeles. Vrei să spui că ţi-au 
ordonat să-l elimini pe tipul ăsta fără ca măcar să-ţi dezvăluie 
adevăratele motive. 

— M-au făcut să-l elimin pe omul de contact al lui Kuzmin 
ca parte a unei manipulări. Şi unul dintre cei care au fost 
manipulaţi aici am fost şi eu. Ceea ce se specifică într-o 
directivă şi ceea ce înseamnă directiva cu adevărat sunt două 
lucruri diferite. 

— lisuse, simt că mi se învârte capul mai rău ca după o 
beţie. 

— Nu vreau să te ameţesc. Numai să te fac să gândeşti. 

— Rezultatul e acelaşi, spuse ea cu o urmă de amărăciune 
în glas. Dar de ce? De ce arvrea ei să te elimine? 


7 Amestec alcoolic ce se serveşte fierbinte şi conţine vin roşu, 
coniac şi lichior in care se pune migdale, stafide şi bucăţi de coji de 
portocală. 

— Crezi că nu mi-am pus şi eu întrebarea asta? 

— Erai o legendă la Operațiunile Consulare, în special 
pentru cei mai tineri. Nici nu-ţi poţi închipui, Janson. Nici nu-ţi 
poţi închipui cât de demoralizant a fost pentru noi când ne-au 
spus că ai trădat. N-ar fi făcut lucrul ăsta dacă n-ar fi avut un 
motiv bine întemeiat. 

— Fără un motiv bine întemeiat? Nu, nu aşa funcţionează 
sistemul. Majoritatea oamenilor mint ca să-şi salveze pielea 
sau ca să le meargă mai bine. Poate că vor să-şi atragă merite 
pentru o idee ce nu le aparţine. Sau încearcă să dea vina pe 
altcineva. Sau au noroc şi lasă să se creadă că rezultatul s-a 
datorat priceperii lor. Nu ăsta e genul de minciuni care mă 
sperie pe mine. Ceea ce mă îngrijorează cel mai mult sunt 
„minciunile nobile”. Minciunile răspândite în scopuri înalte. 
Sacrificarea oamenilor mărunți pentru rezultate măreţe. In 
vocea lui se citea un ton amar. Mincinoşii care mint în 
interesul binelui general sau a ceea ce cred ei că e binele 
general. 

— Uf! făcu ea. Şuieră şi îşi trecu mâna pe deasupra capului 
ca pe un disc. Nu te mai pot urmări. Dacă vrea cineva să te 
scoată drept ţap ispăşitor trebuie să aibă un motiv foarte bine 
întemeiat. 

— Sau ceea ce cred ei că e un motiv întemeiat. Un motiv 
întemeiat care pentru unii dintre noi ar putea să pară doar o 
măsură administrativă. 

— Stai puţin. Ceva mai devreme ai pomenit despre profilul 
tău. Din fericire, e un subiect despre care ştiu destul de multe. 
Ei bine, ai dreptate din cele ce mi-ai povestit. Ceva din 
afacerea asta nu se leagă. Ori tu nu eşti atât de bun pe cât se 
credea, ori nu eşti atât de rău cum spun ei. Femeia făcu un 
pas către el. 

— Dă-mi voie să te întreb ceva. A primit echipa Lambda 
autorizaţie operaţională de la Whitehall? 

— Nu a mai fost timp pentru formalităţile diplomatice. 
Operaţiunea este extrateritorială. 

— Inţeleg, spuse Janson. In cazul ăsta trebuie să iei o 


8 Zonă din Londra unde se găsesc mai multe clădiri 
guvernamentale. 

decizie. 

Pistolul Beretta era încă în mâna lui, cu ţeava îndreptată în 
jos. 

— Dar directiva noastră... 

— Este viaţa mea, bineînţeles. E interesul meu aici. Dar e şi 
al vostru. Mi-a trebuit foarte mult până să aflu lucrul ăsta. 

Ea îl privea năucită. OK, mai uită-te o dată cu telemetrul. 
Trăgătorul e în cel mai înalt arbore de lângă Primrose Hill 
Gate. 

In timp ce el ducea la ochi telemetrul dual Swarovski şi 
examina frunzişul, îi reveniră în minte vorbele lui Angus 
Fielding. Ai deplină încredere în propriul tău guvern? Era într- 
adevăr o logică aici. Ce-ar fi fost dacă Operațiunile Consulare, 
cu un agent infiltrat în echipa lui Novak, ar fi fost 
răspunzătoare de uciderea acestuia? Nu aşa s-ar explica 
refuzul oficial al Americii de a se implica direct în operaţiune? 
Dar în cazul ăsta cine îi înscenase primirea celor şaisprezece 
milioane de dolari? Şi dacă Operațiunile Consulare sau altă 
agenţie americană pusese la cale moartea lui Novak - 
întrebarea era de ce? De ce reprezenta Novak o asemenea 
ameninţare? Janson ştia că aceasta era piesă crucială care 
lipsea din puzzle - un puzzle pe care trebuia să-l rezolve nu 
numai pentru dorinţa sa de dreptate, cât mai ales pentru a-şi 
asigura supraviețuirea. 

Şirul gândurilor lui fu întrerupt brutal când primi o lovitură 
puternică, din lateral, peste cap. Căzu pe spate, uimit, 
nevenindu-i să creadă. 

Era femeia. Avea în mână un drug de oţel, din acelea 
folosite pentru armarea betonului. La un capăt era ud de 
sângele lui. Probabil că îl luase din stiva de materiale de 
construcţie din spatele buncărului. 

Aşa cum spun femeile, orice unealtă devine o armă dacă 
ştii cum s-o ţii. 

Încă o lovitură, de data aceasta chiar deasupra urechii, bara 
ricoşând cu zgomotul acela îngrozitor al metalului lovit de os. 
Lumea din jurul lui începu să se clatine. 

— Ne-au avertizat în legătură cu minciunile tale, mârâi ea. 

Privirea lui se înceţoşase, totul părea acoperit de un văl 
roşu, însă expresia ei era inconfundabilă: ură. 

La naiba! Într-o situaţie în care ar fi trebuit să fie extrem de 
atent, se lăsase păcălit de această femeie, de pretinsă ei 
simpatie; de fapt, ea nu făcuse altceva decât să tragă de timp 
în aşteptarea momentului prielnic. Işi bătuse joc de el. 

intins pe pământ, auzea zvâcnindu-i sângele în cap ca un 
motor cu abur. Ameţit, se întinse după pistol, însă era prea 
târziu. Femeia o luase la fugă şi se îndepărta de el cu cea mai 
mare viteză. 

Impactul cu bara de oţel îi provocase cel puţin o contuzie, 
asta în cel mai bun caz; aveau să treacă vreo câteva minute 
până când să fie în stare să se ridice în picioare. Până atunci, 
ea va fi departe. Un inamic, o fiinţă valoroasă - pierdute. 

Simţi că i se face rău şi, concomitent, fu cuprins de un 
sentiment de gol interior. În cine se mai putea încrede? Cine 
mai ridicase armele împotriva lui? 

Din care tabără făcea el parte? 

In momentul acela putea spune un singur lucru: din propria 
lui tabără. Putea să spere la ajutorul unor aliaţi? Lunetista era 
convinsă de vinovăția lui; s-ar fi comportat el altfel dacă ar fi 
fost în locul ei? 

Işi privi ceasul, încercă să se ridice şi îşi pierdu cunoştinţa. 


„Comunicaţi, verificare radio.” 

„Comunicare, comunicare. Totul este în ordine. Over” 

În Vietnam era foarte rar linişte deplină. Zonele în care se 
duceau luptele erau nişte cascade de sunete şi imagini. Se 
auzeau loviturile artileriei, rachetele şuierau în timp ce se 
înălţau spre cerul nopţii pe care-l luminau de parcă ar fi fost 
sute de reflectoare puternice. Traiectoriile luminoase ale 
gloanţelor  trasoare, zgomotul sacadat al motoarelor 
elicopterelor, străfulgerările luminase ale avioanelor cu 
reacţie. Nu după mult timp te obişnuiai şi toate acestea 
ajungeau la fel de lipsite de importanţă ca şi zgomotul 
claxoanelor şi al motoarelor maşinilor de pe o stradă 
aglomerată, la o oră de vârf. In acelaşi timp, comandantul lor 
îi ajutase să-şi dezvolte capacitatea de a distinge numai 
semnalele care ieşeau din rutină. 

Reglând furios focalizarea lunetei, încercând să străpungă 
cu vederea prin desimea ierburilor şi a arborilor, Janson reuşi 

să descopere poiana în care se aflau două colibe. În faţa uneia 
se vedea un foc pentru gătit şi doi nord-vietnamezi ghemuiţi 
lângă el. Să fi fost ascunse pe-acolo mine luminoase? Cu trei 
zile în urmă, Mendez dăduse peste una; în câteva secunde 
fusese lansată automat o rachetă de semnalizare - o rachetă 
şuierătoare cu magneziu, care coborâse apoi uşor spre 
pământ frânată de o mică paraşută, împrăştiind simultan o 
lumină albă ireală. Acum nu-şi puteau permite asemenea 
greşeală. 

Janson îi transmise lui Demarest un mesaj radio. Cel puţin 
doi vietnamezi identificaţi. Trei sute de metri în faţă. Aştepta 
instrucţiuni. 

Aştepta instrucţiuni. 

Aştepta instrucţiuni. 

Intr-un târziu, după o serie de hârâituri se auzi în căşti 
vocea lui Demarest: j 

— Manevrează conținutul cu grijă. li aduci la trei kilometri în 
nordul taberei de bază şi te porți ca şi cum ar fi cristal de 
Waterford. Fără rupturi, vânătăi sau zgârieturi. Crezi că poți 
face lucrul ăsta? 

— Domnule? 

— Capturează-i cu blândețe, locotenente. Nu înţelegi 
engleza? Dacă vrei, pot să-ți spun acelaşi lucru în şapte limbi 
diferite. 

— Nu, domnule. Am înţeles. Însă nu ştiu cum vom putea 
Să... 

— Găseşti tu o cale, Janson. 

— Vă apreciez încrederea, domnule, dar... 

— Nu e vorba de asta. Vezi, eu ştiu că dacă aş fi în locul tău 
aş găsi o cale. Şi, după cum ţi-am mai spus, am sentimentul 
că noi doi semănăm foarte mult. 


Degetele sale scormoneau pământul: dădură peste gazon, 
nu peste liane din junglă. Se strădui să-şi ţină ochii deschişi, 
recunoscu priveliştea verde din Regent's Park, se uită la ceas. 

Trecuseră două minute. Era deosebit de dificil să-şi 
păstreze conştiinţa, însă trebuia să reuşească. 

Gândurile care îi treceau prin minte fură măturate de unul 
mult mai urgent: nu avea timp. 

Prăbuşirea axei de trăgători trebuie să fi fost detectată pur 
şi simplu după absenţa semnalelor radio. Ceilalţi aveau să-şi 
facă în curând apariţia în zonă. Cu privirea înceţoşată, cu 
capul bubuindu-i, după o cursă cu obstacole printre arbuşti 
tunşi în formă de con, reuşi să ajungă la ieşirea de la Hanover 
Gate. 

In momentul în care ajunse în curbă văzu un taxi negru din 
care cobora un cuplu mai în vârstă. Erau americani şi se 
mişcau foarte greu. 

— Nu, spunea femeia înţepată, nu dai bacşiş. Suntem în 
Anglia. Nu se dă bacşiş în Anglia. Buzele ei erau rujate ţipător, 
scoțând în evidenţă ridurile verticale de deasupra şi de 
dedesubtul gurii. 

— Bineînţeles că se dă, mormăi soţul. Ce ştii tu? Nu ştii 
nimic. Dar ai mereu ceva de spus. Bărbatul căuta alene 
printre bancnotele puţin familiare din portofel, cu atenţia şi 
seriozitatea unui arheolog ce răsfoia nişte papirusuri 
străvechi. Sylvia, ai cumva o bancnotă de zece lire? 

Femeia îşi deschise poşeta şi, cu o  încetineală 
înspăimântătoare, începu să caute. 

Janson privea scena cu o furie crescândă, fiindcă era 
singurul taxi vizibil pe stradă. 

— Hei, făcu el către cuplul de americani. Plătesc eu. Cei doi 
americani îl priviră bănuitori. j 

— Nu, chiar ăsta-i adevărul, spuse Janson. Incă nu-şi 
revenise şi imaginea celor doi americani continua să se 
tulbure. Nu e nici o problemă. Sunt într-o pasă generoasă 
astăzi. Doar... hai să încercăm să ne mişcăm o dată. 

Cei doi se uitară unul la altul. 

— Sylvia, omul ăsta zice că plăteşte el... 

— Am auzit foarte bine ce-a spus, replică femeia nervoasă. 
Mulţumeşte.-i. 

— Deci care-i şmecheria? întrebă bătrânul cu buzele 
strânse într-un început de strâmbătură. 

— Şmecheria este că ieşiţi din maşină, acum. 

Cei doi se grăbiră pe trotuar şi rămaseră acolo clipind 
nedumeriţi. Janson se strecură în interiorul larg al vehiculului, 
unul dintre taxiurile clasice, negru, produs de Manganeze 
Bronze Holdings PLe. 

— Aşteptaţi o clipă! strigă femeia. Sacoşele noastre. Am 
avut două sacoşe... Era supărată şi rostea răspicat cuvintele. 

Janson găsi două sacoşe din plastic de la Marks & Spencer, 
deschise portiera şi le aruncă la picioarele femeii. 

— Unde mergem, şefu'? Intrebă şoferul. se uită apoi prin 
oglindă la faţa lui Janson şi se înfiora. Te-ai ales cu o tăietură 
destul de urâtă acolo. 

— Nu e atât de grav pe cât pare, murmură Janson. 

— Mai bine ai grijă să nu-mi pătezi cumva tapiţeria, mormăi 
şoferul. 

Janson împinse o bancnotă de o sută de lire printr-o 
deschizătură a geamului care-i separa. 

— Incepe să se schimbe treaba, zise şoferul brusc 
înţelegător. Tu eşti şeful, eu sunt birjarul, dă cu biciul şi să 
pornim la drum. Omul părea foarte încântat de poezioara asta 
ieftină. 

Janson îi indică şoferului cele două opriri pe care dorea să le 
facă. 

— Bob e unchiul tău, zise acesta. 

Capul îi zvâcnea cu forţa şi regularitatea unui ciocan 
pneumatic. Scoase o batistă şi o legă în jurul capului, 
încercând să oprească curgerea sângelui. 

— Putem să plecăm o dată de aici? Se întoarse să privească 
prin lunetă - care se crăpă deodată în toate direcţiile în colţul 
din stânga jos, în locul unde se afla capul lui. Un glonţ 
subsonic rămăsese înfipt în geamul laminat. 

— Sfântă Născătoare de Dumnezeu! ţipă şoferul. 

— Calc-o o dată! zise Janson şi se lăsă în jos pe banchetă. 

— Bob e unchiul tău să-l ia naiba, spuse şoferul în timp ce 
motorul maşinii se trezi la viaţă. 

— Aşa o fi dacă zici tu. Janson împinse o altă bancnotă de o 
sută de dolari prin geam. 

— O să mai avem şi alte probleme? întrebă şoferul 
cercetând  neîncrezător bancnotă. Se aflau acum pe 
Marylebone Road şi intraseră în trafic. 

— Niciuna, răspunse Janson fără să zâmbească. Ai 
încredere în mine. O să fie ca o plimbare prin parc. 


Femeia chiar se uita la el. Nu era o închipuire. Kazuo Onishi 

aruncă o privire de-a curmezişul barului plin de fum, apoi se 
uită la restul de bere din halbă pe care o ţinea în mână. 
Femeia era grozavă: păr blond lung, nas mic şi obraznic, 
zâmbet şăgalnic. Ce căuta oare singură la bar? 

— Kaz, dulceaţa aia de la bar se dă la tine? 

Era deci adevărat: chiar şi prietenul său Dexter observase. 
Onishi începu să zâmbească. N 

— De ce eşti atât de surprins? Intrebă el. Doamnele ştiu să 
recunoască un mascul adevărat. 

— Da, de aia ai plecat tu singur acasă de fiecare dată când 
ne-am întâlnit aici, replică Dexter Fillmore, un bărbat de 
culoare cu ochelari care nu avea nici el prea mult noroc în 
dragoste. 

Cei doi se cunoşteau de pe vremea când erau am îndoi la 
Caltech; nu discutau niciodată problemele de serviciu - din 
moment ce muncă fiecăruia era secretă, problemele de 
serviciu nu erau subiect de discuţie - însă îşi împărtăşeau 
anumite secrete referitor la viaţa lor sentimentală. „Sunt un 
burlac eligibil, câştig bani frumoşi, aşa că femeile ar trebui să- 
şi ia un număr de ordine şi să aştepte la coadă”, obişnuia 
Onishi să se lamenteze. „Un număr irațional sau imaginar?” îl 
tachină Fillmore. 

De data asta norocul părea să fi dat peste Kazuo Onishi. 

Femeia se uitase din nou la el şi e sigur că privirea ei 
rămăsese aţintită asupra lui mai mult decât ar fi fost normal. 

— Cheamă arbitrul, spuse Onishi, fiindcă cineva e knockout 
aici. 

— Cum adică, tocmai tu care spuneai că cel mai important 
lucru e personalitatea fetei, protestă Dexter în glumă. Ce 
poate fi mai superficial decât să emiţi judecăţi din colțul 
celălalt al barului? 

— Mda, are o personalitate foarte puternică, răspunse 
Onishi. Iți poţi da seama imediat. 

— Pun pariu că cel mai mult îţi place cum umple 
personalitatea ei tricoul ăla strâmt. 

Femeia venea acum direct spre el, ținând cu un gest prețios 
un pahar de băutură. Hotărât lucru, norocul începea să-i 
surâdă. 

— Stă cineva aici? întrebă ea arătând către un scaun gol de 

lângă Onishi. 

Se aşeză, îşi puse paharul chiar lângă halba lui cu bere, 
apoi făcu un semn chelneriţei să le mai aducă un rând. 

— OK, de obicei nu fac aşa ceva, însă îl aşteptam pe fostul 
meu prieten care are probleme ca de obicei, înţelegi ce vreau 
să spun şi barmanul ăsta începe să se holbeze la mine. Nu 
pricep ce a văzut aşa de interesant. 

— Nu-mi dau seama, zise candid Onishi. Şi unde ţi-e 
prietenul? 

— Fostul, accentua ea. Adineaori m-a sunat pe mobil să-mi 
spună că nu ştiu ce urgenţă a apărut la serviciu. Aşa că nu 
mai contează. Crede-mă că nu ţineam neapărat să-l văd. Cred 
că n-am să reuşesc să scap de el decât dacă-şi găseşte o altă 
tipă. Femeia se întoarse spre Onishi şi îi zâmbi într-un fel care 
îl topi de-a binelea. Sau dacă-mi găsesc eu un alt prieten. 

Dexter Fillmore îşi termină berea şi tuşi uşor. 

— Mă duc să-mi iau un pachet de Camel. Vreţi şi voi ceva? 

— la-mi şi mie unul, zise Onishi. 

După ce Fillmore plecă, blonda se întoarse către Onishi şi-l 
privi cu o expresie mirată. 

— Fumezi Camel? 

— Nu-s prea tare la fumat, nu? 

— Nu asta vreau să spun. Putem încerca însă ceva mult mai 
bun decât mizeriile astea de la automat. Ai încercat vreodată 
o Balkan Sobranie? Asta da ţigară. 

— O ce? 

Femeia îşi deschise poşeta şi scoase de acolo o cutie 
metalică. Inăuntru se aflau aliniate mai multe ţigări fără filtru 
şi cu o bandă aurie la capăt. _ 

— Proaspete, tocmai sosite cu valiza diplomatică. li întinse 
una. Incearc-o, spuse ea. În mâna ei apăruse ca prin farmec şi 
o brichetă. 

O fată care-şi mişcă mâinile foarte bine, gândea Onishi, 
trăgând adânc din ţigară. Foarte promiţător. Era încântat şi de 
faptul că femeia nu se lansase în obişnuita serie de întrebări 
în legătură cu ocupaţia lui. Răspundea întotdeauna că este 
„administrator de sistem într-o instituţie guvernamentală” şi 
până acum nimeni nu-l întrebase mai mult, deşi, dacă 
interogatoriul ar fi continuat, el avea pregătită o versiune 

despre „intercompatibilitatea platformelor”, un proiect în care 
erau implicate Departamentul Agriculturii şi cel al 
Transporturilor. Era ceva atât de complicat, încât garanta 
renunţarea la orice altă întrebare asupra subiectului. Motivul 
real pentru care se simţea atât de uşurat că nu-i pusese nici o 
întrebare era faptul că serviciul său era ultimul lucru despre 
care voia să vorbească acum. Adevărata lui slujbă. In ultimele 
zile totul devenise atât de stresant încât începeau să-l doară 
umerii de îndată ce ajungea la birou. Ce şir de evenimente 
nenorocite. ingrozitor. Toată sudoarea, atâţia ani de muncă 
pentru că acum nenorocitul ăsta de Program Mobius să facă 
implozie. Măcar în alte zone ale vieţii sale să aibă un pic de 
noroc. La naiba, merita să aibă noroc. 

Privirea frumoasei blonde era aţintită pe chipul lui în timp 
ce fumul gros îi umplea plămânii. Părea că ceva în legătură cu 
persoana lui o fascina pe fata asta. De la bar se auzea acum o 
nouă melodie: cântecul din coloana sonoră a noului film 
despre cel de-al doilea război mondial care rula pe toate 
ecranele. li plăcea foarte mult cântecul. O clipă simţi că ar 
putea să zboare de fericire. 

Incepu să tuşească. 

— E tare. 

— E exact aşa cum erau odată toate ţigările, spuse ea. 
Vorbea cu un uşor accent, însă el nu reuşi să-şi dea seama 
despre ce era vorba. 

— Fii bărbat. Trage în plămâni. Onishi mai trase încă un 
fum. 

— E ceva deosebit, nu-i aşa? 

— Puțin cam aspru, încercă el. 

— Nu aspru, bogat. Cu ţigările astea americane ai senzaţia 
că fumezi hârtie. 

Onishi dădu aprobator din cap, însă adevărul este că 
începea să simtă ceva mai mult decât o uşoară ameţeală. Era 
fără îndoială un tutun foarte, foarte puternic. Simţea că-i ard 
obrajii şi începuse să transpire. 

— O, săracul de tine, ce-ai păţit? îl întrebă blonda. Se pare 
că ai nevoie de puţin aer proaspăt. 

— Da, cred că mi-ar face bine, încuviinţă Onishi. Haide, zise 
ea. Hai să facem o plimbare. 

El încercă să ducă mâna la portofel, însă ea i-o luă înainte şi 
puse pe bar o hârtie de douăzeci. El se simţea prea ameţit ca 
să riposteze. Probabil că Dexter avea să se întrebe ce se 
întâmplase cu el, însă lui putea să-i explice mai târziu. 

Chiar şi afară, în aerul rece, starea de ameţeală persista. 

Ea se repezi la el şi-l prinse de mână. In lumina lămpilor de 
pe stradă părea şi mai frumoasă - dacă nu cumva era doar 
efectul stării lui. 

— Se pare că nu te prea poţi ţine pe picioare, îi spuse ea. 

— Nu, răspunse el, conştient că nu se putea opri să 
zâmbească prosteşte. 

Ea scoase în sunet mirat. 

— Un armăsar mare ca tine doborât de o Balkan Sobranie? 
Blonda zicea despre el că e armăsar? Sună foarte încurajator. 
Un punct câştigat în mizeria care era viaţa lui sexuală. 
Rânjetul de pe faţa lui se întinse şi mai mult. 

In acelaşi timp simţi că gândurile încep să i se amestece în 
cap şi că nici nu-i păsa. 

— Hai să facem o plimbare cu maşina mea, zise ea cu o 
voce ce sună de parcă ar fi venit de la o mare depărtare şi 
ceva în interiorul lui îi spunea Poate că nu-i o idee chiar aşa de 
bună, Kaz, însă descoperi că nu putea face altceva decât să 
accepte. 

Va merge cu frumoasa străină. Va face tot ce-i va spune ea. 
Va fi alei. 

Cu mare greutate reuşi să remarce precizia cu care 
schimba ea vitezele maşinii decapotabile de culoare albastră 
în care se aflau acum şi pe care o conducea cu mişcările 
controlate ale cuiva care respecta un plan bine stabilit. 

— O să te fac să trăieşti cea mai mare experienţă a vieţii 
tale, Kazuo, zise ea mângâindu-l pe picior. 

Un gând îi trecu deodată prin minte: nu i-am spus cum mă 
cheamă. Şi gândul fu urmat imediat de un altul: se întâmplă 
ceva foarte grav cu mine. Apoi toate aceste gânduri dispărură 
în vidul negru care era acum în mintea sa. 


293 


PARTEA A TREIA 

Evreul hasid, strângând nervos în mână o servietă uzată, se 
îndreptă către marginea punţii superioare. Ochii lui se 
învârteau speriaţi, mai degrabă din cauza temperamentului 
său decât a vreunui pericol care s-ar fi putut ivi la bordul 
vasului Stena Line HSS. Giganticul feribot nu avea nevoie de 
mai mult de patru ore pentru a ajunge de la Harwich până la 
Hoek van Holland, unde pasagerii erau aşteptaţi de trenuri 
speciale, staționate chiar pe mal, care urmau să-i ducă direct 
la Central Station din Amsterdam. Rapidă navă avea tot ce 
este necesar pentru ca pasagerii să facă o călătorie 
confortabilă: existau câteva baruri, două restaurante, câteva 
magazine şi chiar şi un cinematograf. Evreul cu servieta uzată 
nu dădea însă impresia că ar fi o persoană care s-ar folosi de 
aceste nimicuri. Era reprezentantul tipic al unei specii 
distincte: cea a neguţătorilor de diamante - se putea îndoi 
cineva de acest lucru? — Care nu manifesta nici un interes 
faţă de obiectele de lux ca acelea pe care le vindea chiar el, 
ca un abstinent care conduce o distilerie. Pasagerii care îl 
zăreau îşi mutau repede privirea. Nu se cuvenea să se 
holbeze. 

Nu ar fi vrut ca evreul să-şi facă o părere greşită. 

Briza sărată îi flutura acestuia barbă albă şi perciunii, haina 
şi pantalonii negri de lână. Pălăria neagră şi rotundă continua 
să rămână fixată pe cap pe când bărbatul cerceta cerul şi 
marea cenuşie. Imaginea nu era atât de atrăgătoare însă el 
părea să o găsească liniştitoare. 

Janson ştia că o figură ca a lui trecea neobservată cel mai 
bine dacă nu se amesteca cu ceilalţi. Din cauza mâncărimii 
provocate de adezivul de pe obraji şi a hainelor de lână prea 
călduroase era foarte uşor să mimeze starea de anxietate pe 
care o cerea rolul său. Se lăsa acum răcorit de briză, 
aşteptând să i se usuce sudoarea. Nu exista nici un motiv 
pentru ca cineva să se îndoiască cum că nu ar fi persoana din 
paşaport; din când în când scotea la iveală o mică fotografie 

învelită în plastic a ultimului rabin Schncerson, considerat de 
mulţi hasizi ca fiind un adevărat mesia, sau mosiuch şi o 
privea cu dragoste. Asemenea detalii erau foarte importante 
pentru a intra perfect în pielea personajului. 

Se întoarse încet, auzind paşii cuiva care se apropia. 
Stomacul i se strânse brusc când zări pălăria rotundă a 
bărbatului şi haina lui neagră cu o croială severă, era un hasid 
- unul adevărat. Un membru al aceleiaşi secte, îşi spuse el 
repede. Eşti exact personajul pe care îl interpretezi - era una 
dintre axiomele spionajului. O altă axiomă spunea însă să nu 
te prosteşti prea tare. 

Celălalt bărbat, care era mai scund decât Janson şi avea în 
jur de patruzeci de ani, îi adresă un zâmbet. „Voos hurst 
zich?” întrebă el, făcând o mică plecăciune cu capul. Avea 
părul roşu şi nişte ochi de un albastru spălăcit sub ochelarii cu 
ramă ieftină, de plastic. Sub braţ ţinea o mică servietă de 
piele. 

Janson dădu şi el din cap, strânse şi mai tare servietă în 
mână şi încercă să zâmbească pe cât de frumos posibil, atât 
cât îi permitea adezivul facial pe care-l folosise. Cum să-i 
răspundă? Unii oameni aveau un dar pentru limbile străine, 
reuşind uneori să le vorbească cu o fluenţă uimitoare; Alan 
Demarest fusese unul dintre ei. Janson, deşi cunoştea destul 
de bine germană şi franceză de pe vremea când era student şi 
ceva cehă moştenită de la mama sa, nu se număra din păcate 
printre ei. Acum îşi scormonea creierii, încercând să dibuiască 
măcar câteva vorbe în idiş. Ar fi trebuit să aibă în vedere o 
asemenea eventualitate. Decât să se aventureze să scoată un 
„shalom” chinuit, ar fi fost mai înţelept să descurajeze orice 
încercare de conversaţie. Işi imagină o clipă cum ar fi să-l 
arunce pe intrus peste bord. După o clipă, arătă cu un gest 
către gâtul său şi clătină din cap. 

— Laringită, şopti el cu un aproximativ accent din East 
End?. 

— Ir filt zich besser? insistă bărbatul cu o privire amabilă. 


” Zonă din estul Londrei, situată la nord de Tamisa. A fost o lungă 
perioadă o zonă des populată cu muncitori ţi emigranţi care lucrau 
in depozitele şi pe docurile de pe aici. 

Era un suflet singuratic ce nu putea fi oprit atât de uşor în 
încercarea lui de a se apropia de cineva pe care îl considera 
ca făcând parte din aceeaşi familie spirituală. 

Janson începu să tuşească violent. 

— Imi pare râu, şopti el. E foarte contagioasă. Celălalt 
bărbat se dădu câţiva paşi înapoi, alarmat. Inclină din nou 
capul, împreunându-şi mâinile în faţă. 

— Sholem aleichem. Pacea şi binecuvântarea să coboare 
asupra ta, spuse el şi ridică o mână nesigură în semn de 
rămas-bun, după care se retrase politicos, dar grăbit. 

Janson se lăsă din nou în voia vântului răcoros. Știm mai 
multe decât ne dăm seama, obişnuia să le spună Demarest. 
Janson era convins că în cazul său vorbele lui Demarest erau 
perfect valabile - putea avansa numai dacă reuşea să 
asambleze corect piesele pe care le avea deja. 

Ştia că o organizaţie neoficială a guvernului american îi 
dorea moartea. Că o sumă enormă de bani fusese depozitată 
în contul său prin intermediul unor manipulări electronice 
sofisticate. Şi că drept rezultat se crease percepţia că el 
fusese plătit pentru a-l ucide pe Novak. 

Avea oare posibilitatea să folosească în vreun fel banii 
aceia? O voce interioară îi spunea că nu era înțelept să facă 
aşa ceva - cel puţin nu deocamdată. Nu cât timp sursa acelor 
bani rămânea necunoscută. Era posibil ca ei să constituie o 
probă de o valoare covârşitoare. Şi - îi veni deodată în minte 
şi această posibilitate - banii aceştia puteau fi, prin cine ştie 
ce metodă high-tech, un fel de capcană, astfel încât orice 
încercare de a-i retrage să devină un indicator pentru inamicii 
săi asupra locului în care se afla. Ceea ce-l făcu să revină din 
nou asupra întrebării în legătură cu identitatea acestor 
inamici. 

În care tabără eşti tu oare, Marta Lang? Înainte de 
îmbarcare, încercase încă o dată să dea de ea, fără succes. 
Făcea şi ea parte din sângerosul complot? Sau fusese răpită, 
sau chiar omorâtă - încă o victimă a conspirației care-l 
costase viaţa pe Peter Novak? Janson îl sunase şi pe un vechi 
prieten de-al său care locuia în Manhattan - un veteran al 
serviciilor de informaţii, acum la pensie - şi-l rugase să 
urmărească întoarcerea ei în sediul din New York al Fundaţiei 

Libertatea, unde se părea că îşi desfăşura cea mai mare parte 
din activitate. Până acum nu primise nici un semnal că femeia 
ar fi revenit în clădirea de pe Fortieth Street. Fără îndoială că 
se afla în altă parte - dar unde? 

Pe de altă parte, i se părea foarte curios, la fel ca şi lui 
Fielding, că nu se dăduse nimic publicităţii. Opinia publică 
habar n-avea de cele întâmplate - nu aflase nici despre 
răpirea, nici despre moartea lui Novak. Să fie vorba despre 
ceva în plină desfăşurare, despre un plan în care erau 
implicaţi oameni din interiorul Fundaţiei Libertatea şi care 
făcea inoportună anunţarea înfiorătoarei tragedii? Totuşi, cât 
timp sperau ei că mai pot ascunde aşa ceva? Ştirea morţii lui 
Deng Xiaoping, de exemplu, fusese ţinută în secret mai mult 
de opt zile, timp în care se rezolvase problema succesiunii: în 
cazul acela, regimul comunist chinez ajunsese la concluzia că 
nu-şi poate permite nici o zi de incertitudine. Era oare vorba 
de o situaţie similară şi în cazul Fundaţiei Libertatea? Averea 
enormă a lui Novak, sau cea mai mare parte a ei, era deja 
investită în Fundaţia Libertatea. Aparent, dispariţia lui nu ar 
avea cum să afecteze direct situaţia financiară a organizaţiei. 
In acelaşi timp, Grigori Berman îi spusese că transferul 
electronic fusese efectuat din Amsterdam, mai precis dintr-un 
cont al Fundaţiei Libertatea care îi aparţinea lui Peter Novak. 
Cine din interiorul fundaţiei fusese capabil să aranjeze aşa 
ceva? 

Novak fusese un om puternic şi inamicii săi erau fără 
îndoială la fel de puternici. Trebuia să accepte că inamicii lui 
Novak erau acum şi inamicii săi. Partea cea mai infernală a 
acestei ecuaţii infernale era că aceşti duşmani puteau fi 
oricine. Şi că se puteau afla oriunde. Fielding, înainte de a se 
întoarce împotriva sa, vorbise în termeni foarte incisivi despre 
oponenții lui Novak. „Oligarhiile” unor regimuri corupte, în 
special din Europa de Est, puteau aveau aceleaşi interese ca şi 
anumite grupuri de planificatori din Statele Unite care priveau 
cu invidie şi nelinişte influenţa crescândă a lui Novak. 
Gândeşte-te puțin de ce e America atât de urâtă, spusese 
Andros. Răspunsul nu era simplu, însă trebuia să aibă în 
vedere resentimentele şi amărăciunea celor care se simţiseră 
daţi la o parte de dominaţia ei. America nu era însă 

personificarea  inocenţei: eforturile ei de a-şi păstra 
supremaţia globală erau uneori brutale. Membrii instituţiilor 
care promovau politica sa externă se puteau considera foarte 
uşor ameninţaţi de acţiunile unei persoane cu intenţii foarte 
bune, fie numai din simplul motiv că acţiunile respective 
scăpau controlului exercitat de ei. După cum spunea şi 
Fielding: Toată lumea ştie că nu a luat în seamă propunerile 
America, că a produs iritare în cercurile de politică externă 
americane urmând propriul său drum. Singura sa stea 
călăuzitoare a fost propria-i conştiinţă. Cine putea şti ce era în 
mintea planificatorilor de la Washington - ale căror vederi 
înguste erau orbite de dorinţa de a controla totul pe care o 
confundau atât de uşor cu patriotismul? Nu era una dintre 
feţele cele mai atrăgătoare ale Americii. Ar fi fost însă o mare 
naivitate să pretinzi că instituţiile respective ar fi incapabile de 
o astfel de acţiune. Locotenent-comandorul Alan Demarest, în 
unele din momentele sale de reflecţie, se consideră a fi un 
adevărat american. Janson se gândise multă vreme la acest 
lucru ca la o iluzie nocivă. Dar dacă Demarest şi alţii ca el 
aveau dreptate? Dar dacă ei reprezentau nu America, ci o 
parte a ei, acea Americă pe care străinii aflaţi în locurile 
tulburi ale planetei aveau cele mai mari şanse să o 
întâlnească? Janson închise ochii fără a reuşi însă să scape de 
amintirile dureroase, încă vii, care îl urmăreau chiar şi acum. 


— Nu, nu-i aduce aici, îi spuse locotenent-comandorul lui 
Janson. In fundal, distorsionată de căştile uzate, se putea 
distinge o bucată de muzică corală. Vin eu acolo. 

— Nu e nevoie, domnule, replică Janson. L-am legat aşa 
cum mi-aţi cerut. Prizonierii sunt imobilizaţi, însă în bună 
stare. 

— Ceea ce sunt sigur că a necesitat anumite eforturi. Nu 
sunt deloc surprins că te-ai ridicat la înălţimea aşteptărilor, 
Janson. 

— Transportarea lor nu prezintă nici o dificultate, domnule. 

— Îți spun eu cum facem, zise Demarest. Du-i la Candle 
Bog. 

Candle Bog era numele cu care americanii botezaseră un 
loc defrişat din junglă, situat în nordul principalei tabere a 

armatei, la aproximativ patru kilometri. Cu o lună înainte, în 
locul acela avusese loc o mică înfruntare atunci când 
santinelele americane dăduseră peste nişte adăposturi şi trei 
bărbaţi pe care-i identificaseră ca fiind curieri Viet Cong. În 
timpul luptei, un american fusese ucis şi până la urmă toţi cei 
trei vietnamezi îşi pierduseră viaţa. Unul dintre soldaţii 
americani care supravieţuise înfruntării stâlcise numele 
vietnamez al zonei, Quan Ho Bok, în Candle Bog şi denumirea 
rezistase. 

Transportul prizonierilor la Candle Bog durase două ore. 
Demarest îi aştepta. se afla într-un jeep, la volanul căruia era 
ajutorul său, Tom Bewick. 

Janson văzu că prizonierilor le era sete; fiindcă aveau 
braţele legate la spate, le duse la buze plosca sa, împărțind 
conţinutul între cei doi. În ciuda spaimei şi a nesiguranţei, 
prizonierii sorbiră recunoscători apa. li lăsă să se odihnească 
pe jos, în spaţiul dintre cele două colibe. 

— Ai făcut o treabă foarte bună, Janson, spuse Demarest. 

— Tratamentul uman al prizonierilor de război, exact aşa 
cum prevede Convenţia de la Geneva, replică Janson. Ce bine 
ar fi dacă şi inamicul s-ar purta la fel cu ai noştri, domnule. 

Demarest râse uşor. 

— Eşti foarte amuzant, învăţăcelule. Se întoarse către 
ajutorul său: Tom, vrei să faci tu... onorurile? 

Faţa bronzată a lui Bewick era ca cioplită în lemn, cu nişte 
deschideri nefinisate în locul ochilor şi gurii. Nasul său era 
mic, subţire, aproape ascuţit. Impresia era întărită de riduri, a 
căror culoare, uşor diferită, sugera scoarţa unui copac. 
Mişcările lui erau rapide şi eficiente, însă mai degrabă bruşte 
decât fluide. Toate acestea îi dădeau lui Janson senzaţia că 
Bewick devenise un manechin al lui Demarest. 

Bewick se opri în dreptul unuia dintre cei doi prizonieri, 
scoase de la cingătoare un cuţit uriaş şi începu să-i taie 
legăturile care-i înfăşurau mâinile. 

— Trebuie să se simtă la largul lor, explică Demarest. 
Curând deveni însă clar că obiectivul lui Bewick nu era 
confortul celor doi prizonieri. Ofiţerul pregătise o frânghie de 
nailon cu care legă strâns încheieturile mâinilor şi picioarelor 
celor doi prizonieri şi pe care o petrecu apoi în jurul bârnelor 

centrale ale fiecărei colibe. Cei doi erau acum ţintuiţi cu 
membrele depărtate. Erau lipsiţi de apărare şi conştienţi de 
acest lucru. Conştientizarea lipsei oricărei posibilităţi de 
ripostă avea efecte psihologice asupra lor. Janson simţi un gol 
în stomac. 

— Domnule? începu el. 

— Nu scoate nici o vorbă, zise Demarest. Taci şi priveşte. 
Priveşte şi învaţă. Aşa cum zice vechea regulă: vezi o dată, 
faci şi tu o dată, ai învăţat. 

__ Demarest se apropie de prizonierul cel mai apropiat de el. 
işi trecu mâna cu blândeţe peste obrajii tânărului şi spuse: 

— Toi mân ban, se bătu uşor cu mâna peste inimă şi 
repetă: îmi place de tine. 

Cei doi prizonieri păreau dezorientaţi. 

— Vorbiţi englezeşte? Nu are prea mare importanţă fiindcă 
eu ştiu vietnameză. 

Cel mai aproape de el vorbi în cele din urmă. 

— Da, zise cu o voce gâtuită. Demarest îl răsplăti cu un 
zâmbet. 

— Eram sigur că vorbeşti. 

işi trecu degetul arătător peste fruntea bărbatului, coborî 
de-a lungul nasului şi se opri la buzele lui. 

— Îmi place de tine. Voi reuşiţi să-mi treziţi interesul. Pentru 
că vouă chiar vă pasă. Asta reprezintă foarte mult pentru 
mine. Voi aveţi idealurile voastre şi sunteţi gata să luptaţi 
până la capăt pentru ele. Câţi nguoi My ai omorât tu, după 
părerea ta? Câţi americani? 

Cel de-al doilea prizonier izbucni: 

— Noi nu omorât! 

— Nu, pentru că voi nu sunteţi decât nişte bieţi ţărani, nu-i 
aşa? Vocea lui Demarest era numai miere. 

— Noi ţărani. 

— Nu sunteţi Viet Cong, nu-i aşa? Doar nişte simpli pescari 
care trudesc din greu, aşa-i? 

— Dung. Ai dreptate. 

— Sau parcă spuneaţi că sunteţi ţărani? Cei doi îi aruncară 
o privire speriată. 

— Nu Viet Cong, zise primul bărbat cu voce rugătoare. 

— Prin urmare, el nu e tovarăşul tău de luptă? 

— Doar prieten. 

— Aha, el e prietenul tău. 

— Da. 

— Ţine la tine. Vă ajutaţi unul pe altul. 

— Ajutăm unul pe altul. 

— Aţi suferit foarte mult, nu-i aşa? 

— Mult suferit. 

— La fel ca şi salvatorul nostru, lisus Hristos. Ştiaţi că el a 
murit pentru păcatele noastre? Aţi vrea să aflaţi cum a murit? 
Da? De ce nu ziceţi aşa? Daţi-mi voie să vă spun eu cum. Sau 
nu, am o idee şi mai bună: lăsaţi-mă să vă arăt cum. 

— Rugăm, nu! reuşiră să îngâne cei doi. Demarest se 
întoarse către Bewick. 

— Bewick, nu e deloc civilizat să-i lăsăm pe aceşti sărmani 
tineri pe jos. 

Bewick dădu aprobator din cap şi pe faţa sa împietrită trecu 
o urmă de zâmbet. Apoi, cu ajutorul unei bucăţi de lemn, 
începu să răsucească frânghia cu care erau atârnaţi 
prizonierii. Din cauza tensiunii din frânghie, cei doi prizonieri 
începură să se ridice de la pământ; greutatea corpurilor lor 
era acum suportată de încheieturile lor strâns legate. Amândoi 
scoaseră câte un geamăt puternic, plin de spaimă. 

— Xin loi, spuse Demarest cu blândeţe. Imi pare rău. 

Prizonierii sufereau cumplit, membrele lor fiind întinse la 
maximum, gata să se smulgă din încheieturi. Poziţia 
torsionată în care se aflau făcea ca respiraţia să fie aproape 
imposibilă, fiind necesar un efort extraordinar pentru a-şi arcui 
piepturile şi a-şi extinde diafragma - un efort care nu făcea 
altceva decât să sporească forţa cu care le erau trase 
extremităţile. Janson roşise. 

— Domnule, zise el cu o voce tăioasă. Pot să vă spun 
câteva cuvinte în particular? Domnule? 

Demarest se îndreptă către el. 

— E posibil să fie nevoie de ceva timp ca să te obişnuieşti 
cu ceea ce vezi acum, spuse el încet. Insă nu voi permite să 
intervii în acest exerciţiu. 

— Îi torturați, domnule, spuse Janson cu o privire hotărâtă. 

— Tu crezi că asta e tortură? Demarest clătină din cap 
dezgustat. Domnule locotenent clasa întâi Bewick, 

locotenentul clasa a doua Janson este foarte supărat în acest 
moment. Pentru propria lui protecţie, doresc să-l stăpâneşti - 
prin orice mijloc pe care-l consideri necesar. Există vreo 
problemă în legătură cu executarea acestui ordin? 

— Niciuna, domnule, răspunse Bewick. El ridică pistolul în 
dreptul capului lui Janson. 

Demarest se îndreptă spre jeep şi apăsă butonul PLAY de 
pe casetofonul său portabil. Din cele două mici difuzoare 
începu să se reverse o bucată corală. 

— Hildegard von Bingen, zise el fără să se adreseze cuiva 
anume. Şi-a petrecut cea mai mare parte a vieţii într-o 
mănăstire pe care a fondat-o, în secolul al doisprezecelea, 
într-o bună zi, pe când avea patruzeci şi doi de ani, a avuto 
viziune a lui Dumnezeu şi, o dată cu asta, a devenit cea mai 
mare compozitoare a epocii. De fiecare dată când se aşeza să 
compună, lucrul acesta se întâmpla după ce suferise durerea 
cea mai îngrozitoare - ceea ce ea numea biciuirea lui 
Dumnezeu. Pentru că numai atunci când durerea o aducea 
până aproape de halucinație începea ea să producă - începea 
să dea naştere cântărilor sale. Durerea o făcea pe Sfânta 
Hildegard să compună. Durerea o făcea să cânte. 

Se întoarse către cel de-al doilea prizonier care începuse să 
transpire abundent. Respirația acestuia era sacadată ca a unui 
animal pe moarte. 

— M-am gândit că e bine să vă relaxaţi puţin, spuse 
Demarest. Rămase pe gânduri, ascultând câteva măsuri ale 
cântecului. 

Se aplecă apoi asupra prizonierului. 

— Uită-te în ochii mei. 

Scoase un cuţit mic dintr-un toc de la cingătoare şi făcu o 
mică tăietură pe burta bărbatului. Pielea şi țesutul de 
dedesubt se desfăcură imediat, trase în cele două părţi de 
tensiunea din frânghie. 

— Durerea o să te facă şi pe tine să cânţi. 

Bărbatul începu să urle. 

— Vezi, asta-i tortură, strigă Demarest către Janson. Ce-ai 
vrea să-ţi spun? Că mă doare şi pe mine la fel de tare cum îi 
doare şi pe ei? Se întoarse către prizonierul care urlă: Crezi că 
vei fi un erou în faţa alor tăi dacă-mi rezişti? Nici o şansă. 

Chiar dacă faci pe eroul, te asigur că n-o să afle nimeni despre 
asta. Curajul tău se va irosi degeaba. După cum vezi, eu sunt 
un om foarte rău. Voi credeţi că americanii sunt slabi. Credeţi 
că puteţi aştepta până plecăm noi de aici. Credeţi că puteţi 
aştepta până ne împotmolim în regulile noastre tâmpite, la fel 
ca un gigant care se împiedică în propriile şireturi. Voi credeţi 
însă toate astea pentru că nu l-aţi întâlnit încă pe A lan 
Demarest. Dintre toate vicleniile şi înşelătoriile lui Satan, cea 
mai tare a fost aceea de a-i convinge pe oameni că el nu 
există. Uită-te în ochii mei, prietenul meu pescar, pentru că eu 
exist. Un pescar ca şi tine. Un pescar de suflete omeneşti. 

Alan Demarest era nebun. Nu: era mai rău de atât. Era prea 
conştient, controla prea bine acţiunile sale şi consecinţele 
controlabile ale acestora. In acelaşi timp, el era lipsit de cea 
mai elementară urmă de conştiinţă. Era un monstru. Un 
monstru magnific, carismatic. 

— Uită-te în ochii mei, repetă el şi se aplecă mai aproape 
de faţa bărbatului care intrase deja în agonie, o agonie ce nu 
se poate descrie în cuvinte. Cine este contactul tău ARVN? 
Care este sud-vietnamezul cu care lucrezi? 

— Eu ţăran! se tângui bărbatul care abia mai respira. Avea 
ochii roşii, obrajii uzi de sudoare. Nu Viet Cong! 

Demarest îi trase în jos pantalonii, dându-i la iveală 
organele genitale. 

— Lipsa de sinceritate va fi pedepsită, spuse el cu o voce 
plictisită. E momentul să folosim cablurile de la baterie. 

Janson se abţinuse de câteva ori să vomite, însă nu mai 
putu rezista şi se aplecă, zvârlind un şuvoi fierbinte de vomă. 

— Nu trebuie să-ţi fie ruşine de aşa ceva, fiul meu. E la fel 
ca şi chirurgia, spuse Demarest încercând să-l liniştească. 
Prima dată când asişti la aşa ceva e puţin mai greu de 
suportat, însă ai să te obişnuieşti foarte repede. Exact aşa 
cum ne învaţă Emerson, atunci când un om adevărat „este 
presat, torturat, învins, are şansa să înveţe ceva”. 

Se întoarse către Bewick. 

— Mă duc să pornesc motorul, să fiu sigur că este destulă 
putere în cabluri. O să-i creăm toate condiţiile ca să 
vorbească. Şi dacă nu vrea, o să moară de cea mai dureroasă 
moarte pe care o putem imagina. 

Demarest se uită spre faţa schimonosită a lui Janson. 

— Nu-ţi fie teamă, continuă el. Tovarăşul lui va rămâne în 
viaţă. Inţelegi, este foarte important să ai pe cineva care să le 
povestească asta alor săi: aşa se întâmplă când te pui cu 
nguoi My. 

Şi, înfiorător, îi făcu cu ochiul lui Janson, invitându-l parcă şi 
pe el să păşească în mocirlă. Oare câţi alţi soldaţi, obosiţi şi 
deveniți insensibili după atâta timp petrecut în zona de 
operaţii, răspunseseră pozitiv la o asemenea invitaţie şi 
intraseră în acest club de fanatici, renunțând la sufletele lor? 
Undeva, într-o cămăruţă a creierului îi răsuna stins un vechi 
refren. Unde te duci? Nebunule - vrei să vii cu noi? 

Vrei să vii cu noi? 


Prinsengracht, probabil cea mai graţioasă dintre vechile 
străzi-canal ale bătrânului Amsterdam, fusese construită la 
începutul secolului al şaptesprezecelea. La prima vedere, 
fațadele clădirilor prezentau monotonia figurinelor decupate 
dintr-o bucată de hârtie îndoită ca un acordeon. La o privire 
mai atentă însă, puteau fi observate imediat metodele prin 
care fiecare dintre casele înguste şi înalte, din cărămidă, 
fusese cu grijă diferențiată de vecinele ei. Frontoanele din 
partea superioară a tuturor caselor fuseseră atent proiectate: 
erau acolo frontoane foarte înclinate, frontoane care urcau în 
zigzag ca să se termine într-un vârf plan şi care alternau cu 
frontoane curbate. Deoarece scările interioare erau foarte 
înguste şi abrupte, majoritatea caselor aveau în partea 
superioară suporţi metalici care permiteau ridicarea mobilei la 
etajele superioare cu ajutorul scripeţilor. Multe clădiri etalau 
poduri false şi frize complicate. De zidurile de cărămidă 
atârnau ghirlande ornamentale. Janson ştia că în spatele 
fațadelor se ascundeau discrete curţi interioare - hofjes. Deşi 
burghezii din Amsterdamul epocii de aur făceau mare caz de 
simplitatea lor, era o simplitate ostentativă. 

Janson era îmbrăcat într-o jachetă subţire cu fermoar şi 
încălţat cu o pereche de ghete solide, dar comode, 
nedeosebindu-se cu nimic de ceilalţi pietoni. Cu mâinile în 
buzunarele pantalonilor, cercetă atent împrejurimile. Fusese 

urmărit? Până acum nu se vedea nici un semn. Ştia însă din 
experienţă că o dată ce prezenţa sa era detectată, o echipă 
putea fi reunită şi plasată pe poziţii cu o rapiditate uimitoare. 
Întotdeauna să ai un plan de rezervă, îl învățase Demarest şi, 
oricât de respingătoare ar fi fost sursă, sfatul acesta îi 
prinsese bine până acum. Janson se gândi cu amărăciune că 
putea foarte bine să-l aşeze lângă Mânuirea Secretelor a lui 
Gingis Han. 

La câteva cvartale distanţă de aşa-numita curbă de aur 
dădu peste un grup de case plutitoare, ancorate în apa 
mocirloasă a canalului. Aceste domicilii plutitoare reprezentau 
o caracteristică a Amsterdamului ce dată din anii '50, 
rezultatul unei crize a locuinţelor; câteva decade mai târziu, 
consiliul municipal luase măsuri împotriva extinderii acestui 
fenomen, însă ambarcaţiunile deja amplasate pe canale 
fuseseră lăsate în pace, tolerate atât timp cât stăpânii lor 
plăteau o taxă anuală. 

Janson le cercetă atent pe fiecare. Cea mai apropiată 
semăna cu un bungalou lung, cu pereţi din scândură cafenie, 
prevăzut cu o mică deschidere de ventilaţie sub acoperişul 
acoperit cu tablă roşie. O alta semăna cu o seră plutitoare, 
panourile lungi de sticlă fiind acoperite în interior cu perdele, 
astfel încât locatarii să beneficieze de o anumită intimitate, în 
apropiere se afla o locuinţă plutitoare a cărei cabină joasă era 
înconjurată de un gărduleţ. Ceea ce la prima vedere părea o 
pereche de căsuțe pentru păsări erau de fapt două 
lampadare. Ghivecele pline cu geranium indicau un proprietar 
foarte grijuliu cu casa lui. 

Intr-un târziu îi apăru în faţa ochilor familiara cabină vopsită 
în albastru, cu un aer de locuinţă părăsită. Ghivecele pentru 
flori erau în cea mai mare parte goale; ferestrele cabinei erau 
mici şi murdare de funingine. Lângă cabină se afla o bancă din 
lemn lustruită de vreme. Scândurile punţii joase şi largi erau 
îndoite şi neregulate. Ambarcaţiunea era ancorată în imediata 
apropiere a unui loc de parcare de pe mal şi, pe măsură ce se 
apropia, Janson simţea că-i bate inima mai repede. Trecuseră 
mulţi ani de când fusese aici ultima oară. Işi schimbase oare 
proprietarul? Reuşi să distingă mirosul ca de răşină al 
canabisului şi înţelese că barca avea acelaşi proprietar. Urcă 

pe punte, apoi deschise uşa cabinei. Aşa cum se aşteptase, nu 
era încuiată. 

Intr-un colţ al încăperii numai parţial luminate de lumina 
soarelui, un bărbat cu părul lung şi cărunt stătea ghemuit 
asupra unui pătrat mare de hârtie. In ambele mâini ţinea 
creioane colorate cu care trăgea succesiv linii pe hârtie. O 
ţigară aprinsă fumegă lângă o pastilă roşie. 

— Nu mişca, ticălosule, spuse Janson încet. 

Barry Cooper se întoarse încet, chicotind uşor de parcă ar fi 
auzit o glumă veche. Când îşi dădu însă seama cine era 
vizitatorul, voioşia îi pieri pe jumătate: 

— Hei, e-n regulă, nu-i aşa? Tu şi cu mine, da? zâmbea 
uşor, însă întrebarea ascundea o urmă de nelinişte. 

— Da, Barry, e-n regulă. 

Pe faţa bărbatului se citi o uşurare vizibilă. Deschise larg 
braţele cu palme pătate. 

— Dă-mi puţină dragoste, iubitule. Dă-mi puţină dragoste. 
Cât timp a trecut de atunci? Jeepers. 

Cooper folosea un amestec ciudat de expresii - parte din 
jargonul fumătorilor de canabis, parte din filmele americane - 
şi faptul că trăise în afara Americii în ultimul sfert de veac nu 
făcuse decât să accentueze acest lucru. 

— Prea mult, sau poate nu suficient de mult, zise Janson. Tu 
ce crezi? 

Amintirile pe care cei doi le aveau în comun erau complexe; 
nici unul dintre ei nu-l cunoscuse prea bine pe celălalt, însă 
ceea ce ştiau amândoi fusese suficient pentru o relaţie care 
funcţionase. 

— Pot să-ţi fac nişte cafea, zise Cooper. 

— Nişte cafea ar fi grozavă. Janson se aşeză pe o sofa 
deşelată, cafenie şi se uită de jur-împrejur. 

Puţine se schimbaseră. Cooper îmbătrânise, însă arăta 
exact aşa cum se aşteptase. Claia de păr şaten cu câteva 
şuviţe albe era acum aproape în întregime căruntă. Avea 
riduri la colţurile ochilor şi colţurile buzelor erau unite acum cu 
o linie subţire de extremităţile nărilor; între sprâncene i se 
formaseră cute verticale, orizontale pe frunte. Dar era acelaşi 
Barry Cooper, parcă puţin speriat şi cumva nu în toate minţile, 
însă, de fapt, niciuna, nici alta. In tinereţe, proporţiile fuseseră 

total diferite. La începutul anilor ‘70 făcuse trecerea de la 
radicalismul de pe băncile facultăţii la viaţa reală, o realitate 
dură, nemiloasă şi, pas cu pas, ajunsese până la urmă în 
organizaţia Weather Underground. Distrugeţi sistemul! Pe 
atunci erau simple cuvinte, un fel de salut. In zilele acelea 
petrecute în oraşul universitar Madison, din Wisconsin, intrase 
în legătură cu indivizi mult mai isteţi şi mult mai convingători 
decât el şi care interpretaseră nemulţumirea sa incipientă faţă 
de greşelile autorităţilor ca fiind o dovadă clară de extremism. 
Nebunii neînsemnate, făcute anume ca să-i irite pe oamenii 
legii, se transformaseră treptat în acte mai serioase. 

Intr-o zi, în New York, se afla într-o casă din Greenwich 
Village, când o bombă la care lucra unul dintre membrii 
organizaţiei explodă accidental. El făcea duş când avusese loc 
accidentul şi, deşi cam pârlit şi plin de funingine, reuşise să 
scape nevătămat şi încercase ameţit să se depărteze de locul 
exploziei până fusese arestat. Cercetându-l în stare de 
libertate, poliţia stabilise că amprentele sale se potriveau cu 
cele găsite la locul unei alte explozii, de data asta într-unul din 
laboratoarele Universității din Evanston. Se întâmplase 
noaptea şi nu se înregistrase nici o victimă, însă asta fusese 
doar o chestiune de noroc; tot atât de bine s-ar fi putut ca 
tocmai atunci să treacă pe acolo paznicul. Incadrarea faptelor 
lui Cooper fusese aşadar modificată în tentativă de omor şi 
conspirație la adresa intereselor federale, iar eliberarea sa pe 
cauţiune revocată. In momentul respectiv, însă, el reuşise să 
fugă din ţară, mai întâi în Canada, apoi în Europa de Vest. 

În Europa debutase un alt capitol al curioasei sale cariere. 
Rapoartele exagerate pe seama lui puse în circulaţie de 
oamenii legii americani fuseseră luate ca atare de către 
grupurile radicale ale stângii revoluţionare europene - cercul 
asociat cu Andreas Baader şi Ulrike Meinhof, cunoscut oficial 
sub numele de Fracţiunea Rote Armee, iar neoficial drept 
Banda Baader-Meinhof; foarte puternică organizaţie ce se 
autointitula Mişcarea 2 lunie sau, în Italia, organizaţia Brigăzile 
Roşii. Intoxicaţi de romantismul insurecției urbane, aceşti 
militanţi vedeau în americanul cu părul încâlcit un fel de Jesse 

James” al zilelor noastre, un călăreț singuratic al revoluţiei 
mondiale. Il primiseră cu braţele deschise în cercurile lor, 
solicitându-i sfatul în legătură cu diverse tactici şi tehnici. Pe 
Barry Cooper îl încântase caldă primire, însă întâlnirile 
respective fuseseră în acelaşi timp foarte stresante. El ştia o 
mulţime de lucruri despre diferitele sortimente de marijuana, 
însă nu îl interesa deloc şi nu avea nici cunoştinţe referitor la 
aspectele practice ale revoluţiei. Nici pe departe un creier al 
organizaţiilor criminale aşa cum îl descriau analiştii de la 
Interpol, el nu fusese decât un pierde-vară în căutare de 
distracţii, de droguri şi de sex. Fusese prea ameţit pentru a 
înţelege ferocitatea noilor săi tovarăşi - prea ameţit pentru a 
înţelege că ceea ce ei privea drept glume studenţeşti, 
echivalentul bombelor puturoase aruncate la toaletă, era 
considerat de ei drept preludiul unor mişcări violente ce aveau 
drept scop răsturnarea ordinii existente. Incercase însă să 
ascundă adevărul în faţa tovarăşilor săi revoluționari, dându-le 
acestora doar răspunsuri ambigui. Reticenţa sa şi evidentă 
lipsă de interes faţă de activităţile lor îi enervaseră pe 
revoluționari: asta însemna că teroristul american nu avea 
încredere în ei sau nu îi lua în serios. Drept răspuns, îi 
dezvăluiseră planurile cele mai ambiţioase, încercând să-l 
impresioneze enumerându-i numeroasele valori materiale şi 
umane de care dispuneau: casa conspirativă din Berlinul de 
Est, organizaţia de faţadă din Munchen care le furniza sprijinul 
financiar, ofiţerul din garda naţională a Bundes-republik care 
furniza iubitei sale radicale diverse materiale militare. 

Pe măsură ce trecea timpul, Barry Cooper suporta din ce în 
ce mai greu situaţia şi nu numai din cauza mascaradei: pur şi 
simplu nu gusta actele de violenţă pe care ei i le descriau atât 
de amănunţit. Intr-o bună zi, după o explozie în metroul din 
Stuttgart pusă la cale de Celulele Revoluţionare, văzuse într- 
un ziar lista victimelor. Sub pretextul că era el însuşi reporter, 
o vizitase pe mama unuia dintre trecători ce fusese ucis. 
Experienţa aceea - de a sta faţă în faţă cu realitatea crudă a 
glorioasei violenţe revoluţionare - îi provocase repulsie şi-l 


10 Răufăcător american (1847 - 1882). A jefuit mai multe bănci şi 
trenuri în teritoriul cuprins între Missouri şi Texas. A murit împuşcat. 


308 


cutremurase. 

__Janson îl vizitase la scurtă vreme după acest episod. 
Incercând să pătrundă în lumea întunecată a acestor 
organizaţii teroriste, el era în căutarea acelor indivizi a căror 
apartenenţă la normalitate nu fusese în întregime erodată - 
oameni care respectau încă aşa-zisa moralitate burgheză. 
Fusese de la început intrigat de asocierea lui Barry Cooper cu 
aceste organizaţii; cunoştea foarte bine dosarul său şi 
înţelesese că el era un clovn, un şmecheraş, nu un ucigaş. Un 
tip care se înţelegea bine cu toată lumea şi care nimerise fără 
să vrea într-o companie foarte proastă. 

Cooper locuia deja în Amsterdam, în aceeaşi locuinţă 
plutitoare şi îşi câştiga existenţa vânzând turiştilor schiţe 
colorate ale vechiului oraş - kitsch-uri, însă create cu toată 
sinceritatea. Avea deja comportamentul cuiva ce fumase 
foarte mult timp: chiar şi treaz, se purta oarecum nesigur şi 
inocent. Relaţia dintre cei doi bărbaţi nu fusese un succes din 
prima clipă: era şi greu de imaginat două suflete mai diferite. 
Cu toate acestea, în final, Cooper apreciase că vizitatorul său, 
care reprezenta guvernul Statelor Unite, nu încercase nici să-i 
intre pe sub piele, nici să-l amenințe. Arăta ca unul din 
Infanteria Marină, însă nu se purtase ca atare. Fără să insiste 
prea mult, acţionase direct. In momentul în care Cooper 
deviase conversaţia către inechităţile societăţii occidentale, 
Janson, ca un specialist în ştiinţe politice ce era, fusese 
bucuros să-l urmeze pe acest tărâm. În loc să-şi bată joc de 
convingerile lui politice, Janson fusese de acord că existau 
foarte multe aspecte demne de critică în democraţiile 
occidentale - însă în final respinsese  simplificările 
dezumanizante ale teroriştilor, folosind un limbaj direct. 
Societatea noastră îi trădează pe toți cei care nu reuşesc să se 
ridice până la normele ideale impuse de ea. Şi lumea pe care 
vor s-o creeze prietenii tăi? li trădează pe toți cei care reuşesc 
să se ridice până la normele respective. Era atât de dificil de 
făcut alegerea? 

Foarte profund, răspunsese Barry Cooper sincer. Foarte 
profund: reacţia reflexă a celui lipsit de profunzime. Insă 
tocmai această lipsă de profunzime a lui Cooper fusese ceea 
ce-l salvase de cele mai rele ispite ale stângii revoluţionare. 

lar informaţiile pe care le pusese el la dispoziţie se 
dovediseră a fi dezastrul a zeci de celule violente. Casele lor 
conspirative fuseseră închise, conducătorii lor băgaţi la 
răcoare, sursele lor de finanţare identificate şi anihilate. 
Drogatul din ciudata casă-barcă albastră contribuise la toate 
acestea. 

Ca răspuns, Departamentul de Stat sistase tacit încercările 
de a obţine extrădarea lui. 

Janson sorbea acum cafeaua fierbinte dintr-o cană cu urme 
de vopsea acrilică. 

— Bănuiesc că doar ai trecut pe aici, spuse Cooper. Adică, e 
imposibil să vrei ceva de la mine. Era genul de persiflare ce 
supravieţuise primelor lor întâlniri, în urmă cu aproape un 
sfert de veac. 

— Hei, zise Janson. E în ordine dacă rămân pe aici câteva 
zile? 

— Mi casa es su casa, amigo, răspunse Cooper. Duse la 
gură mică ţigară cu marijuana; Janson nu putea spune 
niciodată cu siguranţă dacă drogul îl afectă pe Cooper sau 
dacă nu cumva doza era cea care îl făcea să revină la starea 
de normalitate. Fumul tras în piept îi distorsionă vocea. 

— Compania ta chiar îmi prinde bine, ca să spun adevărul. 
Doris m-a părăsit, ştiai? 

— Nu mi-ai povestit niciodată că Doris a stat cu tine, 
răspunse Janson. Barry, habar n-am despre cine-i vorba. 

— Oh, făcu Cooper şi o concentrare furioasă îi încreţi 
fruntea vreme de câteva momente. Incerca să raţioneze, însă 
fără nici un rezultat. Intr-un târziu ridică degetul arătător. 
Atunci... nu contează. 

Inţelesese fără îndoială că cineva pe care nu-l mai văzuse 
de opt ani putea manifesta foarte puţin interes pentru recenta 
încheiere a unei relaţii ce durase şase săptămâni. Cooper era 
atât de fericit că reuşise să răspundă corespunzător încât se 
lăsă pe spate şi începu să rânjească. A 

— Hei, omule, e chiar minunat să te văd din nou. li dădu un 
pumn uşor lui Janson în braţ. Colegule. E ca şi cum aş avea din 
nou un coleg de cameră. Felix şi Oscar. 

Janson se trase puţin înapoi: braţul lui era încă sensibil în 
urma înfruntării din Regent's Park. 

— Ai păţit ceva, omule? ochii lui Cooper exprimau 
îngrijorare. 

— N-am nimic, îl linişti Janson. Aş vrea ca numai noi doi să 
ştim de mica mea vizită. Comprende? 

— Comprendo inia maximo, răspunse Cooper, folosind acel 
amestec de limbi care-i plăcea atât de mult - spaniolă, 
italiană, câteva amintiri de latină din şcoală, împănate cu 
forme gramaticale ciudate, specifice gândirii sale 
inconsistente. 

— Hai să facem o plimbare, spuse Janson. 

— Grozav! 

Se înserase şi lămpile de pe Herengracht străluceau ca 
ziua. Cu trei sute de ani în urmă, pe vremea secolului de aur 
al Amsterdamului, zona era locul favorit al constructorilor de 
nave şi al comercianților prosperi. Marea majoritate a 
splendidelor clădiri erau acum sediile unor bănci, muzee, 
edituri sau misiuni diplomatice. Lumina de mercur făcea ca 
zidurile din secolul al şaptesprezecelea să strălucească într-un 
fel deosebit şi scotea în evidenţă diferenţele dintre clădiri. 
Arhitectura unei case trăda o ciudată influenţă franceză, 
faţada ei din blocuri de calcar fiind ornată cu volute şi 
ghirlande din frunze; vecina ei avea o faţadă sumbră din 
cărămizi negre, decorată numai de frontonul în formă de gât 
de lebădă. Peste tot se puteau vedea cornişe rotunjite, 
console decorative şi ferestre rotunde: un observator ascuns 
dispunea de o infinitate de unghere în care se putea adăposti 
fără teama de a fi observat. Pentru Janson, chiar şi braţele cu 
scripeţi, bine fixate în structura de lemn a acoperişurilor, 
aveau acum, la lăsarea întunericului, o înfăţişare periculoasă. 

— Aşadar, vezi străzile astea în fiecare zi, spuse Janson. 

— În fiecare zi, omule. Asta e arta mea. Desenez ce-i în faţa 
ochilor mei. Numai că puţin diferit. Scene de pe stradă sau 
uneori pur şi simplu o casă. Ori biserici. Turiştii sunt înnebuniţi 
după biserici. 

— Pot să-ţi comand şi eu o lucrare? Cooper se uită la el 
surprins. 

— Vorbeşti serios, omule? 

— O casă pe Prinsengracht, la intersecţia cu Leidsestraat. 
Cunoşti clădirea despre care vorbesc? 

— Ai gusturi bune, omule. E o frumuseţe. 

Structura generală rezultase din combinaţia a trei locuinţe 
existente anterior, însă faţada fusese reconstituită ca şi cum 
ar fi aparţinut unei singure clădiri. Frontonul se sprijinea pe 
opt coloane corintice subţiri; şapte ferestre boltite se 
deschideau deasupra străzii. Şiruri de cărămizi roşii alternau 
cu panouri de piatră sculptată. Istoria era înscrisă în fiecare 
cărămidă a sediului central al Fundaţiei Libertatea. 

— Crezi că poţi face asta pentru mine acum? Cât mai 
detaliat posibil. Un biciclist trecu în viteză foarte aproape de 
ei, cât pe ce să-i izbească, mergând neregulamentar pe o 
stradă cu sens unic. 

— lisuse. Ştii, niciodată nu am bănuit că te-ar putea 
interesa munca mea. Ai fost întotdeauna foarte reţinut în 
privinţa asta. 

— Cât de detaliat poţi, Barry, insistă Janson. De asemenea, 
dacă poţi, fă şi o vedere din spate. Ar trebui să se vadă de pe 
Lange Leidsedwarsstraat. 

— O să desfac acum o cutie nouă de culori, spuse Cooper. 
Special pentru tine. 

Bicicliştii şi artiştii străzii: două specii care treceau 
neobservate în partea veche a Amsterdamului. Cooper se 
putea aşeza pe trotuar chiar în faţa clădirii fără teama că ar fi 
putut fi remarcat. Făcea acest lucru de ani de zile. Se 
confunda cu decorul fiindcă făcea parte din el. 


O oră mai târziu, înapoi în locuinţa plutitoare a lui Cooper, 
Janson studia schiţele. Nu părea deloc încurajat de ceea ce 
vedea. Existau mai multe posibilităţi de a pătrunde în clădire, 
însă niciuna nu era ferită de privirea trecătorilor. Era de 
asemenea foarte posibil ca în interiorul clădirii să fie instalate 
sisteme sofisticate de detectare a mişcării. Şi pentru că 
spatele imobilului dădea în Lange Leidsedwarsstraat, nu 
existau nici pe acolo posibilităţi de a pătrunde neobservat. 

Ca regulă, existau două căi prin care se putea asigura 
securitatea unei clădiri. Cea mai cunoscută se baza pe izolare: 
un castel în munţi, o ascunzătoare subterană. Cealaltă implica 
apropierea şi publicitatea: o clădire în mijlocul oraşului, unde 
pătrunderea neautorizată era împiedicată prin expunere. 

Fundaţia Libertatea îşi asigură securitatea sediului nu 
bazându-se exclusiv pe o echipă de paznici, ei transformând 
efectiv sute de trecători în santinele. Aflat la vedere, sediul 
era cel mai bine protejat. 

Janson era nervos: gândea în interiorul proverbialei cutii, îi 
veneau în minte numai soluţii care îl ajutaseră cândva, însă nu 
se potriveau deloc cu situaţia cu care se confruntă acum. 
Trebuia să gândească diferit. 

li veniră în minte - ca nişte ecouri dintr-o altă epocă 
învăţăturile lui Demarest: Nu găseşti cale de ieşire? Opreşte-te 
şi încearcă să priveşti lucrurile dintr-un alt unghi. Să vezi cele 
două lebede albe în loc de una neagră. Să vezi felia de tort în 
locul tortului din care lipseşte o felie. Răsuceşte cubul Necker 
înafară, nu înăuntru. Învață să stăpâneşti esenţa. Asta te va 
face să te simți liber. 

Inchise ochii câteva secunde. Trebuia să gândească la fel 
ca ei. Expunerea şi publicitatea, înţeleseseră ei, puteau fi cele 
mai eficiente scuturi - asta era logică pe care trebuia să o 
adopte şi el. O pătrundere tainică era ceea ce anticipaseră şi 
pentru care luaseră măsuri de protecţie. Ilnseamnă că nu 
trebuia să pătrundă pe furiş. Va intra în clădire cât mai normal 
posibil şi pe uşa din faţă. In operaţiunea asta nu era necesară 
discreţia, ci tupeul. 

Janson se uită spre hârtiile mototolite de pe podea. 

— Ai vreun ziar? 

Cooper se târî până în colţul camerei şi reveni triumfător cu 
ultimul număr din De Vo/ksrant. Prima pagină era mânjită cu 
vopsea. 

— N-ai nimic în engleză? 

— Ziarele olandeze sunt în olandeză, omule, răspunse el cu 
o voce răguşită, afectată de canabis. Aşa sunt toate, la naiba! 

— Inţeleg, replică Janson. 

Parcurse titlurile şi cunoştinţele sale de germană îi 
îngăduiră să înţeleagă cam despre ce era vorba. Intoarse 
pagina şi privirea îi fu reţinută de un mic articol. 

— Aici, zise el, lovind hârtia cu degetul arătător. Poţi să-mi 
traduci asta? 

— Nici o problemă, omule. Cooper privi câteva clipe textul, 
străduindu-se să se concentreze. Nu-i o alegere aşa de bună, 

să ştii. A, stai puţin, nu ziceai că mama ta e cehoaică? 

— A fost. A murit. 

— Am dat-o în bară, nu-i aşa? E îngrozitor. A fost ceva 
neaşteptat? 

— A murit când aveam cincisprezece ani, Barry. Am avut 
destul timp ca să-mi revin. 

Cooper tăcu câteva clipe. 

— E grozav atunci, zise el într-un târziu. Mama mea a murit 
anul trecut. Nici măcar n-am putut să mă duc la 
înmormântare. Am simţit că mi se rupe inima. M-ar fi pus în 
cătuşe la vamă, aşa că ce rost avea să mă duc? Şi cu toate 
astea, am simţit că mi se rupe inima. 

— Îmi pare rău. 

Cooper începu să citească articolul, muncindu-se să traducă 
din olandeză. Nu era vorba de cine ştie ce poveste. Ministrul 
de Externe ceh, prezent la Haga pentru a se întâlni cu 
membrii guvernului, vizita  Amsterdamul. Urma să se 
întâlnească cu oficiali de la Bursă şi cu figuri reprezentative 
ale comunităţii financiare locale pentru a discuta diverse 
proiecte comune olandezo-cehe. O altă vizită lipsită de 
importanţă, a cuiva a cărui meserie era tocmai să facă 
asemenea vizite în speranţa de a ridica nivelul investiţiilor 
străine într-o ţară care avea disperată nevoie de ele. Olanda 
era o ţară bogată; Republica Cehă nu. Făcea parte din acel tip 
de vizite ce se desfăşurau mereu şi care cu siguranţă nu 
aveau să rezolve problemele Republicii Cehe. Era posibil însă 
că vizita să-i rezolve problemele lui Janson. 

— Hai să facem nişte cumpărături, zise Janson, ridicându- 
se. 

Pe Cooper nu îl surprinse brusca schimbare de subiect; 
euforia provocată de canabis făcea ca lumea să i se pară la fel 
de aleatoare ca şi rostogolirea unui zar. 

— Grozav, răspunse el. Haleală? 

— Mergem să cumpărăm haine. Chestii scumpe. Cele mai 
bune. 

— Oh, făcu Barry dezamăgit. Este un loc unde eu nu intru 
niciodată, însă ştiu că e cu adevărat scump. E pe Nieuwezijds 
Voorburgwal, chiar lângă Dăm, la câteva cvartale de aici. 

— Excelent. Ce-ar fi să vii şi tu? S-ar putea să am nevoie de 

un translator. Mai exact, dacă cineva fusese anunţat de 
sosirea lui, acel cineva nu se aştepta ca el să călătorească 
însoţit. 

— Cu plăcere, răspunse Cooper. Dar să ştii că toată lumea 
înţelege limba „Master Card”. 

Clădirea ce găzduia acum Magna Piaza, ridicată cu o sută 
de ani în urmă, servise drept oficiu poştal. Cu faţada sa de 
piatră sculptată, tavanele boltite, coloanele şi galeriile cu 
arcade, clădirea era cam înzorzonată pentru un asemenea 
scop. Numai după ce fusese transformată într-un complex de 
magazine, excesele arhitecturale îşi găsiseră parcă locul. 
Acum, de-a lungul galeriilor se întindeau peste patruzeci de 
magazine.  Intr-unul dintre magazinele scumpe cu 
îmbrăcăminte pentru bărbaţi, Janson probă un costum. Un 
„Ungaro", la un preţ care se apropia de echivalentul a două 
mii de dolari. Trupul bine proporţionat al lui Janson făcea ca 
majoritatea hainelor de-a gata să stea foarte bine pe el. Nici 
costumul ăsta nu făcea excepţie. 

Un vânzător cu părul dat cu gel se apropie imediat de 
clientul american. 

— Dacă-mi permiteţi, vă vine excelent, spuse vânzătorul. 
Era slugarnic şi atent, obişnuit cu clienţi care nu se fereau de 
etichetele cu multe zerouri. 

— Şi materialul e superb pe dumneavoastră. Este un 
costum foarte frumos. Foarte elegant. Stilat şi simplu în 
acelaşi timp. 

La fel ca cei mai mulţi dintre olandezi, vorbea engleza 
aproape fără accent. 

Janson se întoarse către Cooper. După ochii lui inflamaţi şi 
absenţi, se vedea că ceața ce-i învăluia creierul nu se risipise 
de tot. 

— Zice că e de părere că-ţi vine bine, îi spuse el lui Janson. 

— Când indivizii vorbesc în engleză, nu e nevoie să-mi 
traduci, Barry, replică Janson. Se întoarse către vânzător. 
Presupun că acceptaţi bani lichizi. Dacă puteţi să prindeţi tivul 
pe loc, cumpăr. Dacă nu, nu. N 

— Ei bine, avem un retuşier aici. Insă în mod normal 
retuşurile se fac în altă parte. Pot să vi-l trimit mâine printr-un 
curier... 


315 


— Îmi pare rău, zise Janson şi se întoarse ca să plece. 

— Aşteptaţi! strigă vânzătorul, speriat de evaporarea unui 
comision substanţial. Se rezolvă. Lăsaţi-mă să vorbesc cu 
retuşierul şi aşteptaţi zece minute. Dacă trebuie, mă duc după 
el. Pentru că, aşa cum spuneţi în State, clientul are 
întotdeauna dreptate. 

— Sunt cuvinte ce bucură inima oricărui yankeu, răspunse 
Janson. 


Washington, D.C. 


Bărbatul solid, în costum făcu semn unui taxi ce se apropia 
de intersecția străzilor Eighteenth şi M, în faţa unui bar cu 
neon în fereastră. Şoferul taxiului purta turban şi asculta 
postul local de radio. Noul său pasager era un bărbat bine 
îmbrăcat, puţin cam voluminos în talie, cu coapse zdravene. 
Putea ridica din culcat peste o sută treizeci de kilograme, însă 
îi plăceau berea şi friptură şi nu vedea nici un motiv pentru 
care şi-ar schimba obiceiurile. Era foarte bun în ceea ce făcea, 
nu primise niciodată vreo plângere şi nici nu avea de gând să 
lucreze cu jumătate de normă ca fotomodel. 

— Du-mă în Cleveland Park, spuse el. Macomb Street, 
numărul patru sute treizeci. 

Şoferul indian repetă adresa, o scrise pe un carneţel şi 
porni maşina. La adresa respectivă era un supermarket 
dezafectat, cu scânduri la ferestre şi un aspect sinistru. 

— Sunteţi sigur că e aici? întrebă şoferul. 

— Da, răspunse el. Ai ceva împotrivă dacă intri în parcare şi 
ocoleşti până în spate? Trebuie să iau ceva de acolo. 

— Nici o problemă, domnule. 

Pe când maşina încetinea în jurul clădirii joase din cărămidă 
şi sticlă, inima pasagerului începu să bată mai tare. Trebuia să 
facă asta curat. Oricine putea s-o facă. Insă el era în stare s-o 
facă curat. 

— Aici e perfect, spuse el şi se aplecă. 

Cu o mişcare fulgerătoare, trecu garoul peste capul 
şoferului şi trase cu putere. Indianul scoase un horcăit slab; 
holbă ochii şi limba îi ieşi din gură. Pierderea cunoștinței urma 

să se instaleze în foarte scurt timp, pasagerul o ştia, însă nu 
se putea opri aici. Incă zece secunde de presiune maximă şi 
lipsa oxigenului în ţesuturi avea să ducă la oprirea totală a 
respirației. 

Când totul fu gata, puse garoul cu mânere de lemn înapoi 
în buzunarul de la piept şi scoase trupul moale al şoferului din 
maşină. Deschise portbagajul şi aranja corpul între roata de 
rezervă, cablurile de alimentare şi surprinzător de multele 
pături care se aflau acolo. Era foarte important să scoată 
corpul din maşină cât mai repede; avea nişte experienţe 
neplăcute în direcţia asta. Incontinenţa care urma câteodată 
după un deces brusc putea uda scaunul. Nu asta îi lipsea 
acum. 

Receptorul indicatorului de poziţie începu să zbârnâie în 
buzunarul de la piept. Era semnalul care indica poziţia 
subiectului. i 

Işi privi ceasul de la mână. li mai rămăsese doar foarte 
puțin timp la dispoziție. 

Subiectul avea şi mai puţin. 


Vocea din cască îi comunică coordonatele precise ale 
subiectului şi, în timp ce taxiul condus acum de pasagerul 
transformat în şofer se îndrepta către Dupont Circle, 
modificările poziţiei i se transmiteau la intervale regulate, 
încadrarea în timp era esenţială pentru reuşita operaţiunii. 

In faţa magazinului universal nu era prea multă lume; 
subiectul purta un taior albastru, avea la gât o eşarfă aurie şi 
ducea într-o mână o sacoşă cu emblema magazinului. 

Singurul lucru de care era conştient acum era figura femeii 
de culoare, din ce în ce mai mare după ce calcă adânc pe 
pedală de acceleraţie şi trase puternic de volan spre dreapta. 

Maşina urcase pe trotuar şi aerul se umplu de strigăte 
indignate, transformate apoi într-un vuiet. 

Faţa uimită a femeii era din ce în ce mai aproape, ca a unei 
iubite ce se apleacă pentru un sărut. In momentul în care o 
izbi bara din faţă - maşina atinsese aproape optzeci de 
kilometri pe oră - partea de sus a trupului rămase lipită de 
capota taxiului şi numai atunci când el puse o frână bruscă, 
corpul ei zbură prin aer şi se opri în mijlocul intersecţiei unde 

o furgonetă Dodge, deşi frână puternic, mai trecu o dată cu 
roţile peste el. 

Taxiul fu recuperat în aceeaşi zi, mai târziu, abandonat pe o 
alee în sud-vestul Washingtonului. Era o alee plină de obicei 
cu cioburi de sticle de bere, seringi din plastic folosite şi alte 
gunoaie. Tinerii din zonă trataseră taxiul ca pe oricare alt 
obiect găsit. Înainte ca maşina să fie găsită de autorităţi, 
dispăruseră deja capacele roţilor, plăcile de înmatriculare şi 
aparatul radio. Numai corpul din portbagaj rămăsese 
netulburat. 

În afară de aşezare, vizavi de sediul Fundaţiei Libertatea, 
mica locuinţă de pe malul canalului, voorhuis în olandeză, nu 
atrăgea prin nimic privirea trecătorilor. lnăuntru, Ratko Pavic 
analiza obiectele din casă din punct de vedere al utilității. 
Dinspre bucătărie venea un miros neplăcut - supă de mazăre 
probabil. Rămăsese din seara trecută, însă mirosul era ciudat 
de persistent. Strâmbă din nas dezgustat. Bine că nu se va 
mai găti aşa ceva acolo. Se gândi la cele două corpuri 
înghesuite în cada de baie de la etaj, la sângele care se 
scurgea. Nu simţea nici o remuşcare pentru ceea ce făcuse: 
cei doi bătrâni angajaţi să aibă grijă de casă pe perioada cât 
proprietarii se aflau în Corfu îi stăteau în cale. Fuseseră nişte 
îngrijitori conştiincioşi, însă trebuia să dispară. Şi pentru o 
cauză bună; aşezat în faţa micii ferestre pătrate în camera 
întunecată, Ratko Pavic avea o vedere excelentă asupra 
clădirii de peste drum, iar cu ajutorul celor două microfoane 
parabolice reuşea să audă destul de clar conversaţia din 
anticamerele din partea din faţă a clădirii. 

Cu toate acestea, fusese o dimineaţă plictisitoare, îngrijitorii 
şi personalul sosiseră între opt treizeci şi nouă treizeci. 
Vizitatorii  programaţi îşi  efectuaseră vizitele conform 
planificării: un funcţionar de rang superior de la Ministerul 
Afacerilor Externe al Olandei fusese urmat de adjunctul 
ministrului olandez al Educaţiei, Culturii şi Ştiinţei. După un 
înalt comisar ONU pentru refugiaţi venise un director din 

Departamentul ONU pentru Dezvoltare Asistată, apoi un alt 
birocrat din Comisia Economică ONU pentru Europa. Ceilalţi 
membri ai echipei lui Ratko aveau acces la alte unghiuri de 
vedere asupra clădirii. Unul dintre ei, Simic, era plasat chiar 
pe acoperiş, la trei niveluri deasupra lui Ratko. Niciunul dintre 
ei nu semnalizase prezenţa lui Paul Janson. Nu era nici o 
surpriză. Era puţin probabil ca Janson să încerce o infiltrare în 
timpul zilei, deşi agentul era cunoscut pentru felul lui 
neaşteptat de a acţiona pur şi simplu pentru că era 
neaşteptat. 

Era o muncă plictisitoare care necesita un camuflaj absolut, 
însă i se potrivea cel mai bine de când devenise un om 
marcat. Cicatricea înfiorătoare care pornea de la ochiul drept 
şi se întindea până la bărbie şi care se înroşea când era 
mânios făcea ca faţa sa să fie uşor de memorat pentru orice 
misiune care implica expunere. Fusese marcat: gândul acesta 
îl copleşise încă din momentul în care cel care îl atacase se 
repezise la el cu un cuţit pentru spintecat peştele. Mult mai 
atroce decât durerea intensă fusese înţelegerea faptului că nu 
va mai putea lua niciodată parte la acţiuni sub acoperire. Ca 
lunetist era însă la fel de invizibil ca şi carabina sa Vaime cu 
amortizor, pe care era gata să o folosească în orice moment. 
Insă pe măsură ce orele treceau, începu să se întrebe dacă 
momentul acela avea să vină vreodată. 

Ca să treacă timpul mai repede, Ratko se uita prin lunetă la 
micuța femeie de la recepţie şi felul în care se arcuiau fesele 
roşcatei îi provoca o căldură plăcută în partea de jos a 
corpului. Fără îndoială că femeia era foarte atractivă. şi 
aminti de femeile bosniace cu care el şi ceilalţi soldaţi se 
distraseră cu câţiva ani în urmă - revedea feţele lor 
schimonosite de ură şi se gândea cât de asemănătoare erau 
expresiile acelea cu cele ale extazului sexual. Era nevoie doar 
de puţină imaginaţie. In timp ce-şi bătea joc de ele, ceea ce îi 
înfiora cel mai mult era recunoaşterea faptului că erau total 
lipsite de apărare. Fusese o experienţă ce nu semăna cu nici o 
altă pe care o avusese vreodată cu o femeie. Nu contase că 
respiraţia lui era fetidă sau că tot corpul îi puţea, pentru că 
pur şi simplu femeile acelea nu aveau posibilitatea să 
riposteze. Ele ştiau că trebuia să cedeze necondiţionat pentru 

a nu fi nevoite ca, înainte de a fi măcelărite, să privească cum 
părinţii, soţii şi copiii lor sunt împuşcaţi în cap. Reglând luneta, 
încercă să şi-o imagineze pe roşcată legată de o saltea, dând 
ochii peste cap, pielea ei albă şi moale cedând cărnii lui aspre 
de sârb. 

Ratko nu avea nevoie de lunetă ca să vadă coloana formată 
din trei Mercedesuri negre care înainta maiestuos pe 
Stadehouderskade, apoi pe Leidsestraat, pentru a se opri în 
final în faţa sediului Fundaţiei Libertatea. Din limuzină cea mai 
mare cobori un şofer îmbrăcat în uniformă care, ocolind 
maşina, deschise portiera din spate. Un bărbat într-un costum 
închis, cu ochelari cu ramă de os şi cu pălărie de fetru îşi făcu 
apariţia şi rămase câteva clipe lângă maşină, admirând 
clădirile impunătoare din această parte a cartierului 
Prinsengracht. Bărbatul în uniformă - aparent, omul bun la 
toate al personajului în costum - apăsă apoi pe butonul 
soneriei plasat la intrarea boltită în clădire. Zece secunde mai 
târziu, uşa se deschise. 

Bărbatul în uniformă se adresă femeii de la uşă: 

— Doamnă, a sosit ministrul Afacerilor Externe al Republicii 
Cehe, domnul Lan Kubelik. Captate de microfoanele 
parabolice, vocile sunau cam spart, însă se auzeau destul de 
bine. 

Ministrul de Externe schimbă câteva cuvinte în cehă cu 
bărbatul în uniformă, apoi îl îndepărtă cu un gest. Bărbatul în 
uniformă se întoarse şi se duse la limuzină. 

— Mă priviţi ca şi când nu aţi fi avut cunoştinţă de sosirea 
mea, îi spuse bărbatul în costum femeii. 

Ea făcu ochii mari. 

— Bineînţeles că ştiam, domnule ministru Kubelik. Suntem 
încântați să vă primim. 

Ratko zâmbi, amintindu-şi de panică ce se iscase printre 
membrii personalului când, cu treizeci de minute în urmă, 
primiseră acel telefon care îi anunţa că nou-numitul ministru 
de Externe ceh va sosi la întâlnirea cu directorul executiv. 
Câteva secretare intrate în panică începuseră să-şi verifice 
notițele pentru că întâlnirea nu apărea înregistrată nicăieri. 
Nimeni nu voia să recunoască cum că greşise planificarea 
întâlnirilor şi totuşi probabil că asta se întâmplase. Prin luneta 

lui Schmidt & Bender, Ratko văzuse consternarea de pe chipul 
roşcatei. Și acum două săptămâni l-ai programat la aceeaşi 
oră pe ministrul suedez de Externe şi pe bărbatul acela din 
programul ONU de dezarmare, o certase roşcata pe o 
secretară de rang inferior de la unul din etajele superioare. Ea 
protestase, însă după felul ezitant în care vorbea nu era prea 
convingătoare. O altă secretară, dorind să o salveze pe prima, 
sugerase că greşeala se datora probabil funcţionarilor cehi. 
Era însă imposibil, împotriva oricăror reguli de protocol, să dai 
vina pe ei. 

Ratko o văzu pe roşcata de la recepţie conducându-l pe 
ministru într-o anticameră bogat decorată, de unde imaginea 
şi sunetele puteau fi greu recepționate. Sârbul porni sistemul 
de amplificare electronică a luminii captate de lunetă şi trecu 
microfoanele într-un mod de lucru în care semnalul era 
prelucrat digital şi se filtrau zgomotele parazite. 

— Directorul executiv va fi la dispoziţia dumneavoastră în 
câteva momente, o auzi el pe roşcată în momentul în care 
audiţia fu restabilită. 

— Sunteţi foarte amabilă, răspunse galant diplomatul ceh, 
scoţându-şi pălăria. Şi aveţi un sediu minunat. Vă deranjează 
dacă arunc şi eu o privire pe aici? 

— Domnule, suntem onoraţi, replică ea automat. 

Un alt birocrat amărât în căutare de detalii privind 
decoraţiunile interioare pentru a-i relata soţiei sale la 
întoarcere. Va reveni în sobrul palat prezidenţial din Praga şi 
va povesti tuturor prietenilor despre luxosul sediu din 
Amsterdam al lui Peter Novak. 

In cadrul Tratatului de la Varşovia, Ratko participase la 
exerciţii alături de soldaţii cehi pe vremea când fusese în 
armata iugoslavă, mult înainte ca cele şase republici să se 
lupte în interior şi una cu cealaltă. Intotdeauna avusese 
impresia că cehii au o părere foarte bună despre ei înşişi. El 
nu împărtăşea această părere. 

Un bărbat care trecea încet prin faţa clădirii îi atrase 
atenţia: putea fi Janson atât de curajos? Bărbatul, în aparenţă 
un turist, se oprise lângă gardul jos care mărginea canalul. Cu 
mişcări încete, scoase din geantă o hartă. 

Ratko îndreptă luneta spre el; unghiul nu era prea bun, însă 

studiind mai bine silueta suplă a turistului şi părul lui tuns 
scurt, îşi dădu seama că greşise. Oricât de maestru ar fi fost 
Janson în arta deghizării, era imposibil să arate ca o femeie de 
douăzeci şi ceva de ani. 

Incă o dată, Ratko simţi căldura aceea în pântece. 


Privirea lui Janson se învârtea prin anticamera bogat 
decorată. Picturi din Renaşterea olandeză erau expuse în 
centrul unor panouri pătrate din stucatură, cu o grijă 
obsedantă pentru simetrie. Şemineul era din marmură cu 
vinişoare albastre, cu sculpturi elaborate. Era imaginea 
caracteristică reşedinţelor olandeze: departe de privirile 
curioase ale publicului, moderaţia nordică de care se făcea 
atâta caz era uitată cu desăvârşire. 

Până aici, totul a mers bine, îşi spuse el. Cooper reuşise să 
se pună la punct neaşteptat de bine şi o dată echipat în 
uniforma aia caraghioasă, se comportase fără să devieze spre 
parodie. Mişcările sale fuseseră ţepene şi oficiale; cu o 
expresie servilă, interpretase perfect asistentul atent al unui 
personaj foarte important. Janson se bazase şi pe 
presupunerea că nimeni nu avea nici o idee despre cum arăta 
ministrul ceh de Externe. lar ţara lui nu se afla în fruntea listei 
cu locuri tulburi care prezentau interes pentru fundaţie. 

Cea mai bună deghizare fusese să nu se deghizeze aproape 
deloc: puţină unsoare pe păr, o pereche de ochelari în stilul 
caracteristic Europei de Est, un costum obişnuit pentru 
diplomaţii de pe Vechiul Continent... şi o comportare ce 
devenea, după necesitate, amabilă sau dominatoare. Faptul 
că mama lui Janson fusese cehoaică îi fusese de ajutor, fără 
îndoială, însă numai prin aceea că-i permisese să-şi coloreze 
engleza cu un accent convingător. Era de aşteptat ca un 
diplomat ceh să fie în măsură să folosească engleza într-o ţară 
că Olanda. 

Janson se uită la recepţionera roşcată pe deasupra 
ochelarilor: 

— Şi Peter Novak? E şi dumnealui aici? 

Femeia zâmbi visătoare. 

— O, nu, domnule. Dumnealui e plecat în cea mai mare 
parte a timpului, zboară dintr-un loc în altul. Câteodată nu-l 

vedem săptămâni în şir. 

In momentul în care Janson sosise la fundaţie se aşteptase 
să găsească aici o atmosferă ca de înmormântare. Dar ceea 
ce-i spusese Agger continua să fie adevărat: nu aveau nici cea 
mai mică idee despre ceea ce se întâmplase cu şeful lor. 

— E normal, nu? Doar lumea e în mâinile lui! 

— Aveţi dreptate, domnule. Soţia dumnealui se află însă 
aici astăzi. Susanna Novak. Contribuie la derularea 
programului NGO de dezvoltare. 

Janson dădu din cap. Temându-se fără îndoială de o răpire, 
Novak îşi ţinuse familia departe de public. Imaginea sa era 
necesară pentru a-şi duce munca la bun sfârşit, de aceea 
acceptase să fie în atenţia mijloacelor media. Nu era însă un 
star de la Hollywood şi familia lui nu trebuia să fie 
amestecată: acesta fusese mesajul său de la început şi până 
acum media îi acceptase regulile. Faptul că reşedinţa sa de 
bază era în Amsterdam uşura mult lucrurile: sensibilităţile 
burgerlich ale acestui oraş contribuiau la apărarea intimităţii 
marelui om. 

Ascuns, dar în acelaşi timp în văzul tuturor. 

— Şi aici ce e? arătă el spre o uşă situată în stânga axului 
principal al încăperii. 

— Biroul domnului Peter Novak, răspunse femeia. Locul 
unde fără îndoială că v-ar fi primit domnul Novak dacă s-ar fi 
aflat în oraş. 

Deschise uşa şi arătă spre o pânză agăţată pe peretele din 
faţă. 

— Pictura asta este un Van Dyck. E minunată, nu-i aşa? 
Pânza reprezenta portretul plin de vitalitate al unui nobil din 
secolul al şaptesprezecelea, lucrat într-o paletă de nuanţe 
pale de cafeniu şi albastru. 

Janson aprinse lumina din planşeu şi se apropie de pânză. 
Se uită la ea cu atenţie. 

— Extraordinar, făcu el. E unul din artiştii mei preferaţi. 
Fără îndoială, tezaurul artistic al Republicii Cehe este 
admirabil. Insă, fie vorba între noi, nu avem aşa ceva la Praga. 

Băgase o mână în buzunar şi, apăsând pe una din tastele 
telefonului său Ericsson, formă unul din numerele pe care le 
introdusese în memoria aparatului. Era numărul de la biroul 


323 


recepţionerei. 

— Vă rog să mă scuzaţi, spuse ea auzind apelul. 

— Bineînţeles, răspunse Janson. 

In timp ce femeia se grăbea să ajungă la aparatul care 
suna, el începu să cerceteze hârtiile frumos aranjate de pe 
biroul lui Novak. Erau hârtii primite de la diverse instituţii, 
ministerele olandeze fiind foarte bine reprezentate. O hârtie îl 
făcu însă să tresară - ceva că apariţia de o clipă a unui vas pe 
o mare cuprinsă de ceaţă. Nu atât mesajul, lipsit de 
importanţă, cât antetul UNITECH LTD. Numele acestei 
companii însemna fără îndoială ceva pentru Paul Janson, 
consilierul pe probleme de securitate, sau pentru fostul agent 
de la Operaţiuni Consulare? Nu reuşea să-şi dea seama. 

— Domnul ministru Kubelic? o voce de femeie. 

— Da? Janson ridică privirea şi văzu o femeie blondă şi 
înaltă care îl privea zâmbind. N 

— Sunt soţia lui Peter Novak. Imi face plăcere să vă urez 
bun venit în numele lui. Directorul nostru executiv este în 
continuare în şedinţă cu ambasadorul olandez la Naţiunile 
Unite. Nu mai durează mult. Femeia vorbea cu un accent 
american neutru. 

Lira frumoasă în stilul lui Grace Kelly, voluptuoasă şi în 
acelaşi timp cu un aer aristocrat. Rujul care strălucea pe 
buzele ei era destul de neobişnuit pentru mediul acesta oficial, 
însă îi venea foarte bine, ca şi taiorul verde care îi evidenția 
contururile ceva mai mult decât era necesar. 

Nu arăta deloc ca o femeie în doliu. Era clar că nu ştia 
nimic. Şi totuşi cum era posibil aşa ceva? 

Janson se îndreptă spre ea şi înclină uşor capul. Era firesc 
oare ca un diplomat ceh să-i sărute mâna? Se hotărî că o 
strângere de mână era suficientă. Nu-şi putea însă dezlipi 
ochii de la ea. Ceva în făptura ei era foarte familiar. Ochii mari 
albastru-verzui, degetele acestea lungi, elegante... 

O mai văzuse oare undeva de curând? şi cercetă memoria. 
Unde? In Grecia? In Anglia? Să fie doar o imagine fulgerătoare 
înregistrată numai în subconştientul său? Nu reuşea să-şi 
amintească. 

— Sunteţi americancă? 

Femeia ridică din umeri. 

— Sunt dintr-o mulţime de locuri, răspunse ea. Ca şi Peter. 

— Ce mai face marele bărbat? încerca să surprindă ceva cu 
întrebarea lui. 

— Mereu la fel, replică ea după o pauză. Vă mulţumesc 
pentru întrebare. Privirea ei era aproape jucăuşă - ai fi putut 
crede că era pe cale să înceapă să cocheteze cu el. Fără 
îndoială că era doar felul în care anumite femei erau învăţate 
să poarte o conversaţie cu marile personalităţi internaţionale. 

Janson dădu aprobator din cap. 

— Aşa cum ne place nouă, cehilor, să spunem, „a fi la fel e 
mai bine decât a fi mai rău”. E desigur un anumit realism 
țărănesc, cred. 

— Vă rog, spuse ea. Vă conduc sus, în sala de conferinţe. 
Cel de-al doilea nivel era mai puţin fastuos, mult mai intim; 
camerele aveau aici numai trei metri înălţime şi decoraţiile 
erau mai sobre. Sala de conferinţe dădea spre canal, iar razele 
soarelui de dimineaţă pătrundeau pieziş prin ochiurile 
ferestrei, desenând paralelograme aurii pe faţa lustruită a 
mesei lungi, din lemn de tek: Janson fu întâmpinat la intrarea 
în încăpere de un bărbat de înălţime medie, cu părul cărunt 
pieptănat cu grijă. N 

— Sunt doctor Tilsen, se prezentă bărbatul. In cadrul 
organizației sunt director executiv pentru Europa. Vă poate 
induce în eroare, nu-i aşa? râse cu măsură. Programul nostru 
pentru Europa - aşa ar fi mai corect. 

— Veţi fi în siguranţă cu doctorul Tilsen, spuse Susanna 
Novak. Mult mai în siguranţă cu el decât cu mine, adăugă ea 
lăsându-l să decidă dacă remarca ei avea un dublu înţeles sau 
nu. 

Janson se aşeză în faţa directorului. Ce putea să discute cu 
el? 

— Bănuiesc că ştiţi de ce am vrut să iau legătura cu 
dumneavoastră, începu el. 

— Da, cred că da, răspunse Tilsen. De-a lungul vremii, 
guvernul ceh ne-a sprijinit foarte mult în unele dintre eforturile 
noastre şi mai puţin în altele. Suntem conştienţi că nu 
întotdeauna obiectivele noastre coincid cu cele ale anumitor 
guverne. i 

— Aveţi dreptate, făcu Janson. Aveţi dreptate. Insă eu mi- 

am pus întrebarea dacă nu cumva predecesorii mei au fost 
prea pripiţi în judecata lor. Probabil că ar fi posibile nişte relaţii 
mai armonioase. 

— Ar fi minunat să putem asista la aşa ceva. 

— Dacă aţi putea să faceţi un tour d'horizon al proiectelor 
pe care le aveţi în ţara noastră, aş avea posibilitatea să încerc 
să influenţez favorabil opinia colegilor mei. Vă rog să mă 
credeţi, mă aflu aici ca să vă ascult. 

— Atunci va trebui să mă suportaţi în timp ce vă prezint 
câteva proiecte. 

Bărbatul zâmbi uşor. Să vorbească, asta era ceea ce făcea 
el cel mai bine şi în următoarele treizeci de minute, Tilsen se 
întrecu pe sine, prezentând un pachet de iniţiative şi 
programe. După câteva minute, Janson avu senzaţia că 
discursul său se transformase într-o perdea verbală ţesută din 
expresii apreciate de  idealiştii profesionişti: organizații 
nonguvernamentale... revigorarea instituţiilor democratice... 
ataşamentul pentru promovarea valorilor instituțiilor şi 
practicilor caracteristice unei societăți democratice... 
Discursul era detaliat şi precis şi Janson simţi că încep să i se 
închidă ochii. Cu un zâmbet încremenit pe faţă, dădea din 
când în când aprobator din cap, însă gândurile lui erau aiurea. 
se număra oare şi soţia lui Peter Novak printre conspiratori? 
Să fi pus ea la cale moartea soţului său? Părea greu de 
imaginat, însă cum altfel se putea explica purtarea ei? 

Şi ce-i cu acest doctor Tilsen? Părea un om cinstit, fără prea 
multă imaginaţie, bine intenţionat, chiar dacă era cam prea 
plin de sine. Putea face parte acest om din conspirația 
ticăloasă care îl anihilase pe cel mai important agent al 
progresului din această lume fragilă? Il urmărea vorbind, îi 
privea dinţii tociţi, pătaţi de cafea, expresia de mulţumire cu 
care îşi puncta monologul, felul în care aprobă dând din cap 
pentru propriile puncte de vedere. Aşa arăta oare diavolul? 
Greu de crezut. 

O bătaie în uşă. Femeia cu părul roşu de la recepţie. 

— Imi pare teribil de rău, doctor Tilsen. Sunteţi căutat de la 
cabinetul primului-ministru. 

— Ah, făcu Tilsen. Vă rog să mă scuzaţi. 

— Bineînţeles, nu vă faceţi probleme, răspunse Janson. 

Rămas singur, începu să examineze mobilierul destul de sobru 
al încăperii, apoi se apropie de fereastră, privind către canalul 
aglomerat de dedesubt. 

Un fior rece îl trecu de-a lungul şirei spinării, de parcă ar fi 
fost atins de o aşchie de gheaţă. 

De ce oare? Din nou ceva ce apăruse în câmpul său vizual, 
o anomalie la care reacţionase instinctiv mai înainte de a o 
analiza sau descrie raţional. 

Ce să fie? i 

O, Dumnezeule! In spatele frontonului în formă de clopot al 
clădirii din faţă se vedea umbra unui om ghemuit pe plăcile de 
ardezie. O greşeală des întâlnită: soarele îşi schimbase poziția 
şi o umbră apăruse în locul unde n-ar fi trebuit să fie umbre, 
dându-l de gol pe observatorul - sau lunetistul ascuns. 

Care din două? nici o reflectare a razelor solare în sticla 
unei lunete nu oferi un răspuns. 

Cerceta acum cornişa şi ferestrele podului în căutare de 
alte anomalii. Acolo - o mică bucată din fereastră aceea dublă 
fusese curățată de cineva care dorise să poată vedea mai bine 
prin ea. 

Suportul scripetelui: şi acolo era ceva ciudat. După o clipă, 
înţelese. Nu era suportul - fusese înlocuit de ţeava unei puşti. 

Sau imaginaţia sa surescitată vedea în orice umbră un 
pericol, aşa cum copiii au impresia că ramurile copacilor sunt 
braţele unui monstru? Sângele îi pulsa dureros în locul de la 
tâmplă unde fusese lovit. Ajunsese să vadă fantome? 

Apoi, deodată, unul dintre ochiurile de sticlă ale ferestrei 
explodă şi Janson auzi sunetul dur al glonţului care pătrunsese 
în parchet. Un alt ochi de sticlă explodă, apoi un altul, 
acoperind cu cioburi masa lungă de conferinţe. 

In peretele din partea opusă a încăperii apărură două 
spărturi cu margini neregulate. Un alt ochi de sticlă explodă, 
un alt glonţ străpunse peretele, de data asta trecând doar la 
câţiva centimetri pe deasupra capului său. se aruncă la podea 
şi începu să se rostogolească spre uşă. 

Gloanţe trase fără zgomot: proveneau desigur dintr-o armă 
cu amortizor. 

Apoi, de afară, se auzi o împuşcătură puternică, în contrast 
ciudat cu focurile trase cu amortizor. Se auzeau şi alte sunete: 

scrâşnetul unor anvelope. Portiera unei maşini deschisă, apoi 
închisă cu zgomot. 

In clădire începură să se audă ţipete. 

Era o nebunie! 

Camera fu din nou supusă atacului tăcut al unei salve de 
proiectile mortale, unele dintre ele spărgând alte panouri de 
sticlă, altele intrând prin golurile făcute de celelalte. Intrară în 
pereţi, în tavan, în podea. Loviră candelabrul de alamă, 
ricoşând apoi în direcţii bizare. 

Zvâcnirea din tâmplă devenise atât de puternică încât 
trebuia să se căznească să ţină ochii deschişi. 

Gândeşte! Trebuia să se gândească! Ceva se schimbase. Ce 
era cu acest asalt, cu contrastul dintre armele şi metodele 
folosite? 

Atacau două echipe. Două echipe care nu erau coordonate. 

Fără îndoială că soţia lui Novak îl dăduse de gol. Da, era 
sigur acum de asta. Ea ştiuse tot timpul şi se jucase cu el. Aşa 
se explica privirea ei şireată. Era unul dintre ei. 

Singurul refugiu din calea gloanţelor era să intre mai adânc 
în clădire, într-una din camerele din interior: Insă fără îndoială 
că tocmai la acest lucru se gândeau şi ei, ceea ce înseamnă 
că acest refugiu era cel mai periculos posibil. 

II sună pe Barry pe mobil. 

Cooper era neobişnuit de nervos. 

— Doamne Dumnezeule, Paul! Ce naiba se petrece? Parcă 
ar fi Bătălia pentru Midway aici. 

— Ai contact vizual cu vreunul din ei? 

— Hm, vrei să spui dacă-i văd? Aşa, din când în când, câte o 
fracțiune de secundă. Câţiva sunt îmbrăcaţi în haine militare. 
Aştia par foarte răi. Să ştii că mesajul „faceţi dragoste, nu 
război” n-a prins deloc la tipii ăştia, Paul. 

— Ascultă, Barry, atunci când am solicitat limuzina am 
specificat că trebuie să aibă parbriz blindat. Eşti în siguranţă 
acolo. Să fii însă gata de plecare la semnalul meu. 

Janson se repezi la uşă şi cobori rapid pe scară până la 
parter. İl văzu pe gardian scoțând pistolul din toc şi 
apropiindu-se de fereastra care dădea spre intrarea în clădire. 
Brusc, omul scăpă din mână arma care se rostogoli cu zgomot 
pe podea. 

Gardianul căscă gura şi deasupra sprâncenei sale stângi 
apăru un cerc roşu. Sângele începu să curgă peste ochiul care 
rămăsese deschis fără să clipească. In tot acest timp, bărbatul 
rămase în picioare, ţeapăn, transformat parcă în statuie. După 
care, uşor, ca într-un dans macabru, picioarele începură să se 
îndoaie, apoi cedară şi bărbatul se prăbuşi pe vechiul covor 
chinezesc. Janson se repezi şi puse mâna pe arma gardianului, 
un pistol Glock. 

— Domnule ministru Kubelic! strigă roşcata de la recepţie. 
Ni s-a ordonat să ne retragem cu toţii în anexa din spate. Nu 
pot să vă explic ce se întâmplă, însă... 

Femeia rămase cu gura căscată când îl văzu pe ministru 
rostogolindu-se pe covor ca un luptător antrenat. 

Rostogolirea îl făcu să traverseze încăperea şi să ajungă 
aproape de uşa de la intrare, rămânând în acelaşi timp lipit de 
podea. Era mult mai rapid aşa decât să se fi târât şi viteza era 
acum esenţială. 

— Aruncă-mi pălăria! 

— Ce? 

— Aruncă-mi afurisita aia ele pălărie! ţipă Janson. Apoi, 
mult mai încet: E la mai puţin de un metru distanţă de mâna 
ta dreaptă. Arunc-o încoace. 

Recepţionera îngrozită făcu ceea ce-i ceruse, aşa cum 
cineva execută ordinele unui nebun periculos, după care 
dispăru în anexa din spate. 

Micul pătrat de la fereastra dublă care era mai curat decât 
restul geamului: fără îndoială că unul dintre lunetişti se afla 
acolo. 

Trebuia să se folosească de uşa groasă de lemn ca de un 
scut mişcător. Sări în picioare, puse mâna pe clanţă şi 
întredeschise uşa. 

Două sunete înfundate: două gloanţe care se înfipseră în 
lemnul gros. Gloanţe care l-ar fi lovit dacă ar fi îndrăznit să 
iasă. 

Uşa era acum întredeschisă, crăpătura nu mai mare de 
douăzeci de centimetri, însă trebuia să fie suficient pentru o 
lovitură bine ţintită. Pătratul acela strălucitor de sticlă cu puţin 
noroc îl putea nimeri de aici chiar cu un simplu pistol. 

Inamicii săi aveau lunete; el nu. Insă lunetele aveau şi ele 

limitele lor. Cu cât era mai mare grosismentul, cu atât mai 
restrâns devenea unghiul de vedere. Şi dacă ţinta îşi schimbă 
brusc poziţia, probabil că erau necesare zece sau douăzeci de 
secunde ca să ajustezi luneta. 

Se târî până la gardianul prăbuşit pe covorul albastru pal, 
din ce în ce mai întunecat din cauza sângelui şi începu să 
târască trupul către intrare, ştiind că era apărat de bucata de 
zid de un metru înălţime de sub fereastră. Scoase o batistă şi 
şterse rapid sângele de pe faţa mortului. Işi scoase haina, o 
puse pe umerii cadavrului şi îi îndesă pe cap propria pălărie. 
Apucându-l zdravăn de părul de pe ceafă, Janson împinse 
rapid capul mortului pe uşa întredeschisă, imitând mişcările 
cuiva care încearcă să vadă ce se petrece afară. 

Din casă de peste drum, capul avea să fie văzut din profil, 
pentru o fracțiune de secundă. 

Două şuierături îi confirmară cele mai negre suspiciuni. 
Capul mortului încasă gloanţe de mare calibru, venite din 
două direcţii diferite. 

incă o secundă avea să treacă până când armele 
semiautomate vor fi din nou încărcate. Janson se ridică în 
picioare. Lunetele trăgătorilor rămăseseră fixate pe direcţia în 
care apăruse capul gardianului. Janson avea să apară mult 
mai sus. Trebuia să ochească şi să tragă aproape instantaneu. 

Timpul parcă se oprise în loc. 

leşi în crăpătura uşii, identifică mică bucată strălucitoare de 
geam şi trase rapid trei focuri în direcţia ei. Cu puţin noroc, 
putea să lovească măcar arma lunetistului. Armă îi sălta în 
mână în timp ce azvârlea gloanţele şi Janson se retrase 
imediat în spatele uşii masive. Un val de înjurături guturale se 
făcu auzit prin geamul spart, arătându-i că loviturile sale 
avuseseră succes. 

Una dintre poziţiile inamice fusese dezactivată. Câte altele 
mai erau încă în funcţiune? Studie rănile din capul gardianului. 
Un proiectil parcursese o traiectorie puternic înclinată, fără 
îndoială tras din casă de vizavi. Celălalt, care intrase în partea 
de sus a obrazului, venise sub un unghi ascuţit, ceea ce indica 
un alt lunetist aflat în vecinătate, undeva în dreapta. 

L-ar fi putut chema pe Cooper să tragă în faţă limuzina 
blindată, însă cu un lunetist încă activ în vecinătate, cei câţiva 

centimetri în care ar fi fost descoperit se puteau dovedi fatali. 
Cel puţin o persoană avea armă aţintită asupra intrării în 
clădire. 

Janson ridică trupul gardianului şi îl mişcă prin încăpere, 
urmărind reacţia celorlalţi. 

O rafală silenţioasă distruse ceea ce mai rămăsese din 
fereastră, urmată de mai multe  şuierături, lovituri 
nezgomotoase, dar nu mai puţin periculoase. Câţi erau? Câte 
arme erau îndreptate asupra acestei case; câţi trăgători 
aşteptau gata să tragă? Cel puţin cinci, iar numărul real putea 
fi mult mai mare. 

O, Doamne! Sediul lui Peter Novak era supus unui atac 
total. Oare prezenţa lui declanşase toată nebunia? Greu de 
crezut, însă în ultima vreme parcă nimic nu mai avea sens. 

De un singur lucru era sigur, anume că trebuia să iasă cât 
mai repede din clădire şi nu pe uşă. Se aruncă în sus pe scări. 
Trepte înguste îl duseră până la etajul al treilea, unde se opri 
în faţa unei uși închise. Mai avea timp? Trebuia să încerce să 
câştige timp. Incercă clanţa; uşa era încuiată. Janson o dădu 
de perete cu o lovitură de picior şi se trezi într-un birou privat. 

Inăuntru, o masă pe care erau stivuite mai multe plicuri cu 
sigla Caslon Couriers, un serviciu de curierat expres foarte 
sigur şi foarte scump. Alături, un fişet metalic negru. Incuiat şi 
acesta, însă uşor de deschis. In interior se aflau mai multe 
rapoarte despre organizaţii nonguvernamentale şi biblioteci 
din Slovenia şi România. Şi mai multă corespondenţă de la 
Unitech Ltd., cu un conţinut lipsit de importanţă la prima 
vedere. Unitech: da, desigur, numele ăsta însemna ceva - însă 
nu avea timp acum să se gândească la asta. Supravieţuirea 
era singurul său ţel şi toate gândurile sale trebuia direcționate 
în acest sens. Pierduse treizeci de secunde în încăperea 
aceea; urcă ultimele două rânduri de trepte şi se căţără apoi 
pe o scară simplă din lemn care ducea în pod. Aerul dinăuntru 
era sufocant, însă fără îndoială că undeva, sub grinzile 
acoperişului, trebuia să se găsească un capac care să dea 
spre o porţiune a acoperişului protejată de fronton. Era 
singura lui şansă. Peste câteva clipe găsi deschiderea 
respectivă şi ieşi clătinându-se pe acoperiş. Era mai abrupt 
decât se aşteptase şi se agăţă de hornul din apropiere ca de 

un copac mare. Cercetă acoperişurile vecine în căutarea celor 
care-i doreau moartea. 

Faptul că se afla acum pe acoperiş îl plasa în afara liniei lor 
de ochire din poziţii fixe. 

Dar nu a tuturor liniilor. 

Pe acoperişul unei clădiri mai înalte, diagonal spre dreapta, 
o zări pe bruneta periculoasă din Regent's Park. Acolo ea îl 
ratase cu puţin de la o distanţă enormă. Acum se afla la 
numai treizeci de metri. Nu avea cum să mai rateze. Nu ratase 
nici când trăsese asupra sinistrului manechin - cadavrul 
gardianului - fiindcă ştia acum că glonţul tras în diagonală era 
al ei. 

Întoarse capul şi văzu, spre disperarea lui, că pe acoperişul 
vecin, doar la zece metri în stânga sa, se afla un alt trăgător. 

Lunetistul îi auzise paşii pe plăcile de ardezie şi rotea acum 
arma către el. 

Alertată de trăgătorul echipat în ţinută de luptă, bruneta 
ridicase şi ea ţeava puştii la nivelul acoperişului. Tâmpla 
rănită a lui Janson începu să zvâcnească din nou, durerea fiind 
aproape imposibil de suportat. Era prins între doi lunetişti şi 
avea drept armă de apărare doar un pistol. O văzu pe femeie 
închizând un ochi şi privindu-l prin lunetă, văzu întunericul de 
nepătruns din ţeava puştii. Işi privea propria moarte. 

Era o lovitură pe care ea nu avea cum s-o rateze. 

Se strădui să se concentreze asupra expresiei călăului său: 
voia să-şi privească moartea în faţă. 

Nu văzu decât confuzia de pe faţa femeii când schimbă cu 
câteva grade poziţia ţevii şi trase un foc. 

Lunetistul de pe acoperişul din spatele lui Janson îşi arcui 
trupul şi se prăbuşi de pe acoperiş ca o statuie retezată. 

Ce naiba se petrecea aici? 

Imediat se auzi răpăitul unei arme automate din apropiere - 
îndreptată însă nu asupra lui, ci asupra ei. O bucată din 
cornişa în spatele căreia stătea ascunsă femeia se prăbuşi, 
stârnind un nor de praf. 

Îl ajută cineva, salvându-l de călăul din Regent's Park? 

Incercă să înţeleagă ce se petrecea. Două echipe, după 
cum aprecia el. Una care utiliza echipamentul trăgătorilor de 
elită americani, echipa de la Operaţiuni Consulare. Şi ceilalţi? 
Foloseau o colecţie ciudată de arme. Mercenari est-europeni 
după echipament. 

In slujba cui? 

Duşmanul duşmanului meu este prietenul meu. Dacă 
această veche zicală era adevărată şi în cazul lui, însemna că 
avea destui prieteni. Era însă adevărată? 

Bărbatul cu puşca mitralieră, o AKS-74 de producţie 
rusească, se ridicase deasupra parapetului, încercând să 
găsească un unghi mai bun de tragere către Jessica. 

— Hei! îl strigă Janson. 

Bărbatul - Janson se afla destul de aproape ca să-i vadă 
trăsăturile aspre, ochii apropiaţi şi barba de două zile care îi 
acoperea faţa - rânji spre Janson şi se întoarse spre el. 

Cu arma scuipând foc după foc. 

In clipa în care salva atinse acoperişul pe care se afla, 
Janson se rostogoli iute în jos, dislocând tigla. Un fragment de 
piatră îi trecu pe lângă ureche, în timp ce locul unde se aflase 
cu o clipă mai înainte fu măturat de o ploaie zgomotoasă de 
gloanţe. O altă bucată de zidărie îi zgârie fruntea, iar în 
încercarea de a se agăța de plăcile de ţiglă nu reuşi decât să- 
şi zdrelească palmele. in sfârşit, trupul său se opri în 
balustrada care mărginea acoperişul. Impactul fu teribil, 
lăsându-l aproape fără putere, însă alternativa ar fi fost şi mai 
îngrozitoare - o prăbuşire verticală până jos, pe trotuar. 

Auzea Împuşcături din diverse locuri. Deşi ameţit, se 
chinuia să distingă aceste sunete înainte ca ecoul lor să se 
stingă. 

Ce se întâmplase? Femeia îl avusese în vizor. Fusese al ei. 

De ce nu trăsese? 

Şi cealaltă echipă - cine erau ei? Angus Fielding menţionase 
duşmanii din umbră pe care Novak şi-i făcuse în rândul 
oligarhiilor corupte din Europa de Est. Să fie o miliţie 
particulară? Putea fi oricare din aceste variante. 

Ţinta lor era el. Dar şi echipa de la Operaţiuni Consulare. 
Cum era posibil? 

Nu mai avea timp. Scoase pistolul printre stâlpii 
ornamentali de gresie ai balustradei şi trase rapid două focuri. 
Bărbatul înarmat cu AKS-74 se clatină, scoțând un gâlgâit 
ciudat; un glonţ îi străpunsese gâtul care explodase într-un 
torent de sânge arterial. Se prăbuşi în jos pe acoperiş, trăgând 
după el arma agăţată de umeri cu o curea de nailon. 

Arma aceea putea fi salvarea lui Janson - dacă ar reuşi să 
pună mâna pe ea. 

Acum Janson se ridică în picioare lângă balustradă şi sări 
peste spaţiul îngust care separa cele două case. Avea un 
obiectiv. Pistolul mitralieră AKS-74: o armă semiautomată 
foarte puternică. Nu ateriza prea bine şi simţi o durere 
pătrunzătoare la glezna stângă. Un glonţ şuieră prin aer la 
câţiva centimetri de capul său şi Janson se aruncă pe acoperiş, 
nu departe de bărbatul pe care îl omorâse. Mult prea 
familiarul miros al sângelui ajunse până la el. Puse mâna pe 
armă şi o trase rapid către el după ce tăie cureaua cu un cuţit. 
Fără să-şi schimbe poziţia, ridică uşor capul şi se uită de jur- 
împrejur ca să-şi dea seama de situaţie. 

Geometria acoperişurilor, ştia foarte bine, era înşelătoare. 
Culmile se întâlneau în unghiuri ce păreau drepte, însă 
unghiurile acelea nu erau cu adevărat drepte. Parapete ce 
păreau paralele nu erau chiar paralele. Cornişe şi balustrade 
refăcute de mai multe ori de-a lungul secolelor se îmbinau şi 
îşi schimbau direcţia de o manieră greu de detectat la prima 
vedere. Janson ştia că mintea omului are o puternică tendinţă 
de a aproxima asemenea neregularități. Era o metodă 
cognitivă, de cele mai multe ori adaptativă. Când era însă 
vorba de traiectoria unui glonţ, neregularităţile acestea erau o 
problemă de viaţă şi de moarte. Unghiurile nu erau cele reale; 
intuiţia trebuia înlocuită cu informaţii precise şi de anvergură. 

Căută prin buzunarele mortului până găsi un mic dispozitiv 
format din două oglinzi înclinate una faţă de cealaltă şi fixate 
pe un suport telescopic asemănător cu antenă unui aparat de 
radio cu tranzistori. Era un dispozitiv standard folosit de 
trupele de comando urbane. Janson regla cu grijă poziţia celor 
două oglinzi şi întinse suportul telescopic. Ridicându-l peste 
marginea cornişei, putea să vadă cu ce pericole avea de-a 
face fără a se afla în bătaia focului. 

Armă ce se odihnea în braţele lui Janson nu era un 
instrument de precizie - o ţeava de foc, nu un laser. 

Ceea ce văzu nu era încurajator. Periculoasă brunetă se afla 
în aceeaşi poziţie şi cu toate că el se află momentan în afara 
câmpului ei vizual, ferit de marginile frontoanelor şi ale 
cornişelor, nu avea posibilitatea să-şi schimbe poziţia fără ca 
ea să observe. 

Un glonţ pătrunse cu un sunet înfundat în coşul de fum, 
retezând o bucată de cărămidă veche de secole. Janson roti 
dispozitivul ca pe un periscop ca să vadă de unde venea 
lovitura. Pe un alt acoperiş, cu o carabină M40 proptită în 
umăr, se afla un fost coleg de la Operaţiuni Consulare. li 
recunoscu nasul mare şi ochii mici şi vioi: era un specialist de 
şcoală veche, pe nume Stephen Holmes. 

Janson începu să se mişte cu grijă, târându-se în sus, lipit 
de acoperiş, ascuns în spatele frontonului de cărămidă. Dacă 
nu executa la perfecţie următoarea mişcare, era pierdut. Fără 
să ridice capul, înălţă ţeava pistolului mitralieră peste 
marginea de sus a acoperişului. Se baza numai pe memorie, 
pe imaginea văzută o secundă în oglinda peri scopului în 
momentul în care dădu drumul la o salvă scurtă către ţeava 
lungă a lunetistului. Un sunet caracteristic - sunetul făcut de 
gloanţele cu cămaşă metalică ce lovesc o ţeava confecţionată 
din materiale compozite dure - îl asigură că reuşise. 

Scoase capul peste marginea acoperişului şi trimise o a 
doua salvă, de data asta mult mai precisă: gloanţele de oţel 
muşcară din nou din ţeava armei lui Holmes, făcând-o ţăndări. 

Holmes rămăsese acum fără apărare şi când ochii săi îi 
întâlniră pe cei ai lui Janson, îl privi resemnat - privirea cuiva 
convins că va muri. 

Janson dădu din cap dezgustat. Holmes nu era inamicul 
său, chiar dacă el aşa gândea. Se răsuci şi, printr-o gaură 
făcută în sofisticatul fronton semicircular, reuşi să o vadă din 
nou pe bruneta care acum se afla în diagonală. Il va dobori ea 
acum cu una din cunoscutele ei serii de două lovituri 
consecutive? Femeia văzuse ce se întâmplase, ştia că 
tovarăşul ei fusese scos din luptă şi că acum trebuia să-şi 
asume răspunderea pentru un câmp mai larg. Avea să aştepte 
ea până ce el va ieşi de la adăpostul celui de-al doilea 

fronton? Spaţiul dintre cele două frontoane era prea îngust 
pentru a permite o lovitură sigură din diagonala pe care se 
afla ea. Femeia trebuia să mai aştepte. Timpul era cel mai bun 
prieten al unui lunetist - şi în acelaşi timp duşmanul său de 
moarte. 

Se ridică uşor şi reuşi s-o vadă. Femeia nu mai era în poziţie 
de tragere - ieşise cu arma din ascunzătoare şi se holba acum 
nedumerită la camaradul ei. O clipă mai târziu, Janson văzu o 
mişcare în spatele ei şi, imediat, ceva mult mai dramatic: o 
uşă de la pod se deschise brusc şi în spatele micuţei femei 
apăru un bărbat uriaş. Omul o lovi cu ceva în cap - Janson nu 
reuşi să-şi dea seama prea bine cu ce; putea fi patul unei puşti 
cu lunetă. Femeia se prăbuşi către parapet, evident fără 
cunoştinţă. Uriaşul ridică arma pe care ea o lăsase să cadă şi 
trase unul, două, trei focuri către dreapta. Strigătul gâtuit ce 
se auzi dinspre acoperişul alăturat îi indică lui Janson că cel 
puţin o lovitură nimerise ţinta: Stephen Holmes. 

Indrăzni să arunce o scurtă privire şi i se făcu rău: 
împuşcăturile păruseră trase la întâmplare, însă fuseseră 
foarte bine ochite. Gloanţele de mare calibru nimeriseră falca 
lui Holmes. Din jumătatea distrusă a feţei lui, sângele se 
scurgea pe tunică; se auzi o expiraţie finală, jumătate tuse, 
jumătate strigăt stins. Apoi Holmes se prăbuşi în jos pe panta 
acoperişului şi se izbi de parapet. Printre ornamentele de 
piatră, ochii săi căprui, acum lipsiţi de viaţă, priveau ţintă la 
Janson. 

Un lucru era sigur acum pentru Janson: uriaşul nu se afla 
acolo ca să-l salveze pe el. Trase o salvă lungă spre bărbatul 
masiv care stătea în picioare în locul unde se ascunsese 
lunetista de la Operaţiuni Consulare - asta avea să-l oblige să 
se ghemuiască cel puţin vreme de câteva clipe - apoi, folosind 
ornamentele de piatră drept suporturi, cobori iute pe partea 
din spate a casei care se afla în afara câmpului de tragere. 
Atinse pavajul aleii umbrite făcând cât mai puţin zgomot 
posibil şi, ascunzându-se în spatele a două pubele metalice, 
studie stradă din faţa lui. 

Uriaşul era rapid, de o agilitate uimitoare pentru cineva de 
mărimea lui. Ajunsese deja la uşa din faţă a clădirii, trăgânad-o 
după sine ca pe un sac pe bruneta inconştientă. Bărbatul avea 

o cicatrice hidoasă pe obraz, o amintire grotescă a unui trecut 
violent. Ochii săi albaştri erau mici, porcini, însă nu stăteau 
locului o clipă. 

Un al doilea bărbat, îmbrăcat asemănător, îşi făcu apariţia 
şi Janson îi auzi vorbind. Limba nu îi era chiar necunoscută. 
Reuşea să înţeleagă destul de multe cuvinte. Era o limbă slavă 
- sârbo-croată mai precis. O rudă mai îndepărtată a cehei, nu 
atât de îndepărtată însă ca să nu-şi dea seama, în mare, 
despre ce era vorba. 

O berlină mică, dar puternică se opri în dreptul lor şi după 
un alt schimb scurt de replici, cei doi săriră pe locurile din 
spate. În depărtare se auzeau sunând sirenele poliţiei. 

Trăgătorii părăseau scena fiindcă poliţia avea să apară 
curând. Alţi câţiva bărbaţi îmbrăcaţi tot în ţinute de camuflaj 
se îngrămădiră într-o furgonetă şi îşi luară şi ei tălpăşiţa. 

Plin de sânge şi de lovituri, Janson alergă cât putu de 
repede până pe străduţa laterală unde Barry Cooper, lac de 
transpiraţie şi cu ochii căscaţi de groază, îl aştepta în limuzina 
blindată. 

— Trebuie să mergi la un spital, îi spuse Cooper, speriat de 
înfăţişarea lui. 

O clipă, Janson rămase cu ochii închişi, fără să zică nimic. 
Se concentră intens, încercând să facă legătura între cuvintele 
pe care le auzise. Korte Prinsengracht... Central Station... 
Weslerdok... Ooslerdok... 

— Du-mă la Gara Centrală, spuse el în cele din urmă. 

— Jumătate din poliţiştii din Amsterdam o să fie pe urmele 
noastre. 

incepuse să cadă o ploaie măruntă şi Cooper puse în 
funcţiune ştergătoarele de parbriz. 

— Calcă acceleraţia cât poţi de tare. 

Cooper dădu din cap şi ţâşni în sus pe Prinsengracht, cu 
roţile scoțând fum din pavajul umed. Până ajunseră la podul 
peste Brouwersgracht se părea că nu îi urmăreşte nici o 
maşină a poliţiei. Dar dacă erau şi alţi urmăritori? 

— Sârbi, murmură Janson. Majoritatea sunt mercenari în 
ziua de azi. Dar în slujba cui? 

— Mercenari sârbi? Tu vrei să-mi strici ziua, omule. Am să 
pretind că n-am auzit ce-ai spus. 

Între Korte Prinsengracht şi Westerdok, unde se aflau 
depozite abandonate în cea mai mare parte, se găsea insula 
artificială pe care fusese construită Gara Centrală, Central 
Station. Nu într-acolo se îndreptaseră însă uriaşul şi prietenii 
săi. Trebuie că o luaseră spre vastele ateliere de întreţinere 
înălțate mai la sud de gară, clădiri ascunse vederii. Noaptea, 
locul era plin de drogaţi; în timpul zilei, însă, complexul era 
aproape abandonat. 

— Continuă să mergi, drept înainte! strigă Janson, 
înghiontindu-l ca să-i atragă atenţia. 

— Parcă spuneai la Gara Centrală... 

— E un atelier de întreţinere la dreapta, cinci sute de metri 
mai încolo. Care dă spre cheiul din Oosterdok. Acum calc-o! 

Limuzina trecu în viteză pe lângă parcarea din dreptul gării 
şi se năpusti pe pavajul spart dintre clădirile acum părăsite, 
de unde, cu ani în urmă, era dirijată activitatea docurilor. 
Marea majoritate a activităţilor comerciale fuseseră mutate 
însă în nordul Amsterdamului; nu rămăseseră aici decât nişte 
fantome ale falnicelor clădiri de cărămidă şi beton. 

In faţa lor apăru deodată un gard metalic cu poarta închisă. 
Cooper opri maşina şi Janson coborî. Gardul era vechi, ruginit, 
însă încuietoarea porţii, fixată într-o placă mare, rectangulară, 
de metal, era lucioasă, evident nouă. 

De undeva, de la distanţă, se auziră ţipete. 

Cuprins de frenezie, Janson scoase din buzunar o cheie 
mică prevăzută cu mai multe protuberanţe şi trecu la treabă. 
Poziţiona capătul cheii în broască, apoi, cu o mişcare bruscă în 
jos, introduse şi restul dispozitivului şi îl răsuci cu o mişcare 
continuă. Viteză acestei mişcări era crucială: cheia trebuia 
răsucită înainte ca arcul încuietorii să apese în jos pinul 
superior. 

Degetele sale simţiră cuiul superior ridicându-se suficient 
pentru a trece peste linia de închidere; mişcarea sa folosise 
fracțiunea de secundă în care pinii nu erau aliniaţi. Poarta era 
deschisă. 

li făcu semn lui Cooper să parcheze maşina la aproximativ o 
sută de metri distanţă, în spatele unui vagon ruginit. 

El însuşi o luă la fugă spre o hală metalică, se lipi de 
peretele acesteia şi înainta iute spre locul de unde auzise 

ţipetele. 

Intr-un târziu putu să privească într-o încăpere vastă, slab 
luminată şi ceea ce văzu îl făcu să-i vină rău. 

Femeia de la Operaţiuni Consulare, cu hainele sfâşiate, era 
legată cu o frânghie groasă de un stâlp de beton. 

— Rahatul ăsta îmbătrâneşte foarte repede, mărâi ea, însă 
bravada ei nu reuşea să-i ascundă spaima. 

In faţa ei stătea uriaşul cu cicatricea aceea urâtă. O izbi cu 
dosul palmei şi capul femeii se izbi de beton. Scoase apoi un 
cuţit şi începu să-i taie lenjeria. 

— Să nu îndrăzneşti să mă atingi, ticălosule! strigă ea. 

— Cum ai de gând să mă opreşti? i 

Vocea bărbatului era aspră şi guturală. Incepu să râdă în 
vreme ce îşi desfăcea centura. 

— Dacă aş fi în locul tău, nu l-aş supăra pe Ratko, spuse 
tovarăşul uriaşului, care ţinea un cuţit cu lama lungă şi 
subţire, strălucind chiar şi în semiîntuneric. Le preferă vii - 
însă nu ţine neapărat la chestia asta. 

Femeia scoase un țipăt înfiorător. Era doar o spaimă 
animalică? Janson bănuia că la mijloc era mai mult decât atât 
- că femeia spera imposibilul, că cineva o va auzi. 

Vântul şi sirenele barjelor îndepărtate acopereau însă orice 
sunet. 

Janson reuşi să zărească în penumbră maşina puternică cu 
care cei doi bărbaţi ajunseseră aici şi al cărei ventilator se mai 
auzea încă răcind motorul. Bărbatul o lovi din nou pe 
prizonieră, apoi loviturile deveniră ritmice. Scopul nu era 
interogatoriul. Îngrozit, Janson înţelese că totul făcea parte 
dintr-un ritual sexual. Pantalonii bărbatului căzură cu zgomot 
pe podea, lăsând să se vadă în semiîntuneric organul său 
sexual: moartea femeii avea să fie precedată de o siluire. 

Janson îngheţă în momentul în care auzi în spatele său o 
voce cu accent sârbesc care-i ordonă încet: 

— Aruncă arma. 

Janson se întoarse şi se trezi faţă în faţă cu un bărbat slab, 
cu ochelari cu ramă aurie susținuți de un nas acvilin. Bărbatul 
purta pantaloni kaki şi o cămaşă albă, călcate cu grijă. Era 
foarte aproape de el şi, cu o mişcare firească, îi apăsă pe 
frunte ţeava unui revolver. 

Era o cursă. 

— Aruncă arma, repetă bărbatul. 

Janson lăsă pistolul să cadă pe ciment. Presiunea constantă 
a armei lipite de fruntea sa nu admitea nici o negociere. Se 
auzi din nou un țipăt sfâşietor, de data asta dublat de un 
tremur care era semnul unei spaime profunde sau al unei 
mânii copleşitoare. 

Bărbatul cu ochelarii cu ramă de aur zâmbi ironic. 

— Curva americancă a început să chiţăie. Lui Ratko îi place 
să le violeze înainte de a le omori. Ţipetele astea îl excită 
grozav. Mă tem că ceea ce te aşteaptă pe tine nu va fi atât de 
plăcut. Ai să ai timp să afli pe propria piele. Ratko va termina 
foarte repede. Şi la fel de repede va termina şi ea. Şi tu, dacă 
ai noroc. 

— De ce? Pentru numele lui Dumnezeu, de ce? întrebă 
Janson cu voce scăzută. 

— O întrebare atât de specific americană, replică bărbatul. 
Vocea lui era mult mai cultivată decât a uriaşului, însă la fel 
de lipsită de emoție. Probabil că era conducătorul operaţiunii. 

— De data asta însă noi vom fi cei ce vom pune întrebările. 
Şi dacă răspunsurile tale nu vor fi satisfăcătoare, vei avea 
parte de o moarte extrem de dureroasă înainte ca trupul tău 
să dispară în apele ce înconjură Oosterdok. 

— Şi dacă fac tot ce-mi cereţi? 

— Vei avea parte de o moarte rapidă. Oh, scuză-mă. Sperai 
să existe mai multe opţiuni? Bărbatul ţuguie buzele 
compătimitor: Voi, americanii, visaţi mereu la felurile care nu 
există în meniu, nu-i aşa? Niciodată nu vi se pare că sunt 
destule opţiuni. Numai că eu nu sunt american, domnule 
Janson. iți ofer numai două posibilităţi. Moarte în agonie - sau 
moarte fără agonie. Cuvintele şoptite ale bărbatului aveau 
efectul unui vânt îngheţat. 

Când femeia scoase un alt urlet sfâşietor, chipul lui Janson 
se schimonosi, terorizat. 

— Te rog, spuse el aproape plângând. Fac orice numai... 
începu să tremure vizibil. 

Pe faţa bărbatului cu ochelari cu ramă de aur apăru un 
zâmbet satisfăcut, sadic. 

Deodată, genunchii tremurânzi ai lui Janson se îndoiră şi el 

se lăsă brusc în jos vreo şaizeci de centimetri, dar cu corpul 
perfect drept. În acelaşi timp, mâna lui dreaptă ţâşni în sus şi 
apucă încheietura mâinii întinse a bărbatului. 

Zâmbetul de pe faţa acestuia dispăru de îndată ce Janson îi 
trase mâna cu putere în jos, răsucindu-i-o sub un unghi 
ascuţit. Era acum rândul bărbatului să ţipe de durere în vreme 
ce ligamentele braţului său erau întinse la maximum, însă 
Janson nu se opri; se dădu un pas înapoi cu piciorul stâng şi-l 
trase la pământ. Continua să tragă cu toată forţa de braţul 
individului până în momentul în care, cu o pocnitură, osul fu 
dislocat din încheietură. Bărbatul scoase din nou un răcnet în 
care durerea se amesteca cu uimirea. Janson se lăsă cu toată 
greutatea pe genunchiul drept cu care căzu pe pieptul 
individului. Se auziră pocnind cel puţin două coaste. Omul 
gemu şi, în spatele ochelarilor cu ramă de aur, începură să-i 
curgă lacrimi din ochi. Coastele rupte făceau ca simpla 
respiraţie să fie extrem de dureroasă. 

Insufleţit de zgomotul paşilor care se apropiau, în ciuda 
încheieturii dislocate, bărbatul încercă să-şi elibereze mâna în 
care ţinea arma, dar Janson i-o ţinea ţintuită pe piept cu 
genunchiul. Îl prinse apoi cu mâna dreaptă de gât ca într-un 
cleşte şi îl izbi cu capul de ciment până ce bărbatul îşi pierdu 
cunoştinţa. O clipă mai târziu, când Janson se ridică în 
picioare, avea câte un pistol în fiecare mână... 

Şi trase două focuri - primul către bărbatul cu trăsături 
aspre care alerga spre el cu un pistol în mână, cel de-al doilea 
către un bărbos care venea la câţiva metri în urma primului, 
cu un pistol mitralieră la subsuoară. Amândoi se prăbuşiră la 
pământ. 

Janson o luă la goană către locul unde se afla bărbatul 
căruia ei îi spuneau Ratko, dar îl întâmpină o salvă de pistol 
automat AKS-74 care izbi podeaua de beton, stârnind un nor 
de aşchii. Focul era executat de cineva ascuns undeva 
deasupra, pe o pasarelă şi crea o zonă de netrecut între 
Janson şi Ratko, care îşi ridicase rapid pantalonii şi se întorcea 
acum cu faţa spre el. Pistolul calibru 45 părea minuscul în 
mâna uriaşului. 

Janson se ascunse în spatele unui stâlp de beton. Exact aşa 
cum se aşteptase, bărbatul de deasupra îşi schimbă poziţia, 

căutând un unghi de tragere mai bun. Mişcându-se, individul 
îşi trăda prezenţa. Scoţând puţin capul de după stâlp, Janson 
văzu o fracțiune de secundă un bărbat scund şi solid, cu faţa 
rotundă, care ţinea pistolul mitralieră AKS-74 de parcă ar fi 
făcut parte din trupul său. O salvă scurtă rupse bucăţi din 
stâlpul în spatele căruia se ascundea Janson. El scoase mâna 
afară şi trase un foc fără să vadă. După zgomotul făcut de 
glonţul care ricoşa în balustrada de oţel înţelese că ratase. 
Paşii care se auziră pe pasarela metalică îl ajutară să 
localizeze noua poziţie a bărbatului de deasupra şi mai trase 
trei focuri în direcţia lui. 

Toate ratară ţinta. La naiba - la ce se aşteptase oare? Şi 
încă nu putea să-l localizeze pe bărbatul cu arma de asalt fără 
riscul de a se expune focului ucigător. In hala întunecoasă 
pătrunse brusc o lumină când cineva deschise o uşă laterală. 

Se auzeau paşi - cineva alerga în hala imensă. 

O nouă salvă trasă cu AKS-74, de data asta nu spre Janson, 
ci în direcţia nou-sositului. 

— Oh, la dracu'! 

Era vocea lui Barry Cooper. 

Lui Janson nu-i venea să creadă: Barry Cooper intrase în 
hala părăsită. 

— Barry, ce naiba cauţi aici? strigă el. 

— Acum mă întreb şi eu acelaşi lucru. Am auzit atâtea 
împuşcături când eram în maşină, m-am speriat şi am fugit 
aici ca să scap. Cam tâmpită idee, nu? 

— Vrei să ştii adevărul? Foarte tâmpită. 

O altă salvă ridică un nor de aşchii din podeaua de beton. 

Janson se dădu un pas înapoi de lângă stâlp şi văzu ce se 
întâmpla. Barry Cooper se ascundea în spatele unui container 
metalic în timp ce bărbatul de pe pasarelă înainta ca să 
găsească o poziţie mai bună. 

— Nu ştiu ce să fac, spuse Cooper cu o voce miorlăită. 

— Barry, fă exact ce aş face eu în locul tău. 

— M-am prins. 

Se auzi un foc şi bărbatul scund şi solid de pe pasarelă se 
opri brusc. 

— Aşa-ţi trebuie, iubitule. Dragoste, nu război, ticălosule! 
strigă Cooper, golind încărcătorul în bărbatul de deasupra. 

Janson putea ieşi acum de după stâlp şi trase imediat un 
foc în direcţia tovarăşului lui Ratko, care o ameninţa cu cuțitul 
pe femeia legată. 

— Sranje! Rahat! urlă bărbatul. Glonţul îi străpunsese 
umărul şi cuțitul îi scăpă din mână. Se prăbuşi apoi pe podea, 
gemând de durere. 

Janson văzu cum femeia întinde un picior spre cuţit, 
trăgându-l mai aproape de ea. Il prinse apoi între călcâie şi, cu 
picioarele tremurând de efort, îl ridică de jos. 

Uriaşul sârb părea că nu ştie spre care ţintă să se îndrepte, 
Cooper sau Janson. 

— Aruncă arma, Ratko! strigă Janson. 

— Să-i spui asta lui mă-ta! se răsti uriaşul şi trase un foc 
către Barry Cooper. 

— La naiba! ţipă Cooper. Glonţul îi penetrase atât braţul cât 
şi partea de jos a pieptului. Pistolul îi căzu şi el se retrase, în 
agonie, după nişte rezervoare metalice, aproape de uşa 
laterală. 

— E-n regulă, Barry? strigă Janson, ascunzându-se în 
spatele unui alt stâlp. 

Urmă un moment de linişte. 

— Nu ştiu, Paul, se auzi vocea slabă a lui Barry. Doare ca 
dracu’. In plus, mă simt ca şi cum m-aş fi răsturnat cu vagonul 
cu pacifişti. Probabil că va trebui să devin vegetarian ca să-mi 
refac karma. 

— Ai tras totuşi foarte bine, să ştii. Experienţă de pe 
vremea mişcărilor subversive? 

— Tabăra de vară de pe când eram la YMCA", spuse 
Cooper ruşinat. Arme cu aer comprimat. 

— Eşti în stare să conduci? 

— Nu un Indy 500 sau ceva semănător, însă da, cred că da. 

— Stai liniştit şi ascultă-mă. Suie-te în maşină şi du-te 
imediat la un spital. Acum! 

— Dar ce se va întâmpla cu...? 

— Nu-ţi face griji pentru mine! Mişcă-ţi fundul de-aici! 

Un glonţ plecat din uriaşul pistol calibru 45 făcu să răsune 
incinta de metal şi o bucată de ciment ateriza lângă picioarele 

lui Janson. 

Lupta se dădea acum între ei. 

Doi bărbaţi care nu aveau nimic de pierdut decât viaţa. 

Janson nu îndrăznea să tragă fără să vadă fiindcă risca să o 
lovească pe captivă. Se dădu câţiva paşi înapoi până reuşi să- 
şi vadă clar ţinta. Ratko, sprijinindu-şi cu celălalt braţ mâna în 
care ţinea pistolul, pentru mai multă precizie, stătea cu 
spatele la femeie. Lucirea unei lame de oţel îi arătă lui Janson 
că ea nu era chiar atât de lipsită de apărare precum îşi 
imaginase. 

Cu braţul care îi rămăsese liber, femeia se întinse cât putu 
până la mânerul cuţitului pe care, cu un efort extraordinar, 
reuşise să-l ridice. Avea cuțitul în mână acum şi, ţinând lama 
în poziţie orizontală, pentru a evita mai sigur coastele... 

II înfipse în spatele gigantului. 

Şocul alungă expresia amenințătoare de pe faţa hidoasă, 
brăzdată de cicatrice a bărbatului. Când Janson făcu un pas 
către el, uriaşul slobozi un alt foc, însă prea sus. Janson mai 
avea un singur cartuş în încărcător: nu îi era îngăduit să 
rateze. 

Se aşeză în poziţia de tragere standard şi trase ultimul 
cartuş, ţintind inima sârbului. 

— Ticălosul dracului, mormăi uriaşul, după care se prăbuşi 
fără suflare ca trunchiul unui copac tăiat. 

Janson se repezi către captivă. Se simţi copleşit de furie şi 
neputinţă în clipa în care văzu de aproape hainele ei sfâşiate, 
rănile de pe corp, urmele roşii lăsate de mâinile care îi 
violaseră şi îi strânseseră trupul ca şi cum ar fi fost o bucată 
de lut. 

Fără nici un cuvânt, Janson scoase cuțitul din spatele 
sârbului şi tăie frânghia în bucăţi, eliberând-o. 

Ea alunecă în jos spre podea, cu spatele lipit de stâlp, 
incapabilă să se ţină pe picioare. Se ghemui şi îşi cuprinse 
genunchii cu mâinile, cu capul pe antebraţ. 

El dispăru câteva clipe şi se întoarse cu cămaşa albă şi 
pantalonii kaki pe care le purtase bărbatul cu ochelarii cu 
ramă de aur. 

— la astea, spuse el. Pune-le pe tine. 

Intr-un târziu ea înălţă capul şi el văzu că avea faţa udă de 

lacrimi. 

— Nu înţeleg, spuse ea încet. 

— La numărul nouăsprezece pe strada Museumplein se află 
Consulatul American. Dacă eşti în stare să ajungi până acolo, 
o să aibă grijă de tine. 

— M-ai salvat, spuse ea cu o voce stranie, cavernoasă. Ai 
venit aici pentru mine. De ce naiba ai făcut asta? 

— N-am venit pentru tine, se răsti el. Am venit pentru ei. 

— Nu încerca să mă minţi, spuse ea. Te rog să nu mă minţi. 
Vocea ei începu să tremure. Părea că se va prăbuşi din clipă în 
clipă şi totuşi începu să vorbească printre lacrimi, agăţându-se 
cu disperare de vestigiile profesionalismului. 

— Dacă ai fi vrut să-l interoghezi pe vreunul dintre ei ai fi 
putut să-l prinzi viu şi să pleci cu el. Nu ai făcut asta. Nu ai 
făcut-o pentru că, în caz contrar, ei m-ar fi ucis pe mine. 

— Du-te la consulat, spuse el. Completează un raport de 
încheiere a misiunii. Cunoşti doar regulile. 

— Răspunde-mi, la naiba! îşi şterse frenetic lacrimile de pe 
faţă cu palmele. Deşi traumatizată şi zdrobită, continua să se 
ruşineze, refuzând să-şi  exteriorizeze slăbiciunea şi 
vulnerabilitatea. Incercă să se ridice, însă muşchii picioarelor 
nu o ascultau şi alunecă din nou la podea. 

— Cum de nu l-ai ucis pe Steve Holmes? respira anevoie. 
Am văzut ce s-a întâmplat. Ai fi putut să-l dobori. Ar fi trebuit 
să-l dobori. Conform procedurilor standard ar fi trebuit să-l 
ucizi. Insă nu ai făcut decât să-l dezarmezi. De ce ai procedat 
aşa? 

Tuşi, apoi încercă să zâmbească curajos, dar nu reuşi decât 
să se crispeze. 

— Nimeni nu face aşa ceva într-o luptă! 

— Poate că am ratat. Poate că nu mai aveam muniţie. 
Femeia roşi şi clătină uşor din cap. 

— Crezi că nu sunt în stare să suport adevărul? Da, bine, 
nici eu nu ştiu dacă pot. Ştiu însă că nu mai suport alte 
minciuni. 

— Museumplein nouăsprezece, repetă Janson. 

— Nu mă lăsa aici, spuse ea şi în vocea ei era o imensă 
spaimă. Mi-e frică, înţelegi? La şedinţele de pregătire nu mi-au 
spus nimic despre ticăloşii ăştia. Nu ştiu cine sunt, ce vor sau 

de unde vin. Acum nu ştiu decât că am nevoie de ajutor. 

— Cei de la consulat te vor ajuta. Janson începu să se 
îndepărteze. 

— Nu-mi întoarce spatele, Paul Janson! Eram gata să te ucid 
de trei ori. Imi eşti dator măcar cu o explicaţie. 

— Inapoiază-te la munca ta, replică Janson. 

— Nu pot. Chiar nu înţelegi? 

Vocea i se îngroşase brusc; femeia care încercase să-l ucidă 
se înăbuşea. 

— Misiunea mea... misiunea mea este să te ucid. Nu mai 
pot să fac acest lucru acum. Nu pot să-mi îndeplinesc 
misiunea. incepu să râdă amar. 

Incet, încet reuşi să se ridice în picioare ţinându-se de stâlp. 

— Ascultă-mă un pic. Americanul ăsta cu care m-am întâlnit 
în Regent's Park îmi spune o poveste ciudată cum că probabil 
noi, cei de la Operaţiuni Consulare, am căzut pradă unei 
mari... manipulări. Cum că tipul cel rău pe care trebuia noi să-l 
doborâm nu este de fapt rău. Nu am ascultat povestea aia 
pentru că, dacă ar fi fost adevărată, ar fi însemnat că lumea s- 
a întors cu fundul în sus. Poţi să înţelegi chestia asta? Dacă nu 
poţi să ai încredere în oamenii care îţi dau ordinele, ce rost 
mai are totul? După aceea am completat memorandumul de 
convorbire referitor la întâlnirea respectivă şi drept urmare am 
primit un telefon nu de la şeful meu, ci de la şeful şefului meu. 
Care a ţinut să-mi reamintească cum că Paul Janson este un 
mincinos patentat şi m-a întrebat dacă sunt sigură că nu a 
reuşit să mă convingă cumva. Acum tremur aici, în depozitul 
ăsta uitat de Dumnezeu şi mă gândesc că dacă vreodată o să 
vreau să ştiu cu adevărat ce se petrece în lume, nu de la şefii 
mei o să aflu. Stau şi mă gândesc acum că singurul care-mi 
poate spune cât e ceasul e tipul la care mă uit. Tremurând, 
începu să se îmbrace cu hainele pe care i le adusese el, apoi 
adăugă: Acelaşi tip pe care am încercat să-l ucid în ultimele 
patruzeci şi opt de ore. 

— Ai trecut printr-o experienţă traumatizantă. Nu mai eşti 
aceeaşi persoană. Asta e tot. N 

— Nu am terminat cu tine, Paul Janson. Işi linse buzele 
crăpate. Pe obraji începuseră să-i apară vânătăi şi umflături. 

— Ce vrei de la mine? 

— Am nevoie de ajutor. Trebuie să ştiu ce se petrece. 
Trebuie să ştiu ce e minciună şi ce nu. Lacrimile porniră să-i 
curgă din nou şi ea le şterse imediat, ruşinată. Trebuie să 
ajung într-un loc sigur. 

— Vrei să fii în siguranţă? Atunci stai naibii departe de 
mine. Lângă mine nu eşti în siguranţă. Sunt foarte sigur de 
lucrul ăsta. Vrei să te duc la un spital? 

Se uită la el furioasă. 

— Acolo m-ar găsi imediat. Or să mă găsească, fără 
îndoială. 

Janson ridică din umeri supărat. Femeia avea dreptate. 

— Vreau să aflu de la tine ce naiba se petrece. Nu se ţinea 
prea bine pe picioare, însă făcu un pas spre el. 

— Asta încerc să înţeleg şi eu. 

— Pot să te ajut. Habar nu ai. Ştiu multe lucruri, cunosc 
planurile, îi ştiu cum arată - ştiu cine a primit sarcină să vină 
după tine. 

— Nu îţi înrăutăţi şi mai mult situaţia, spuse Janson, nu prea 
convins. 

— Te rog. Femeia îl privea disperată. Era privirea cuiva care 
nu mai avusese de-a face cu îndoiala în cariera sa - a cuiva 
care nu ştia cum să învingă incertitudinile care o rodeau 
acum. g 

— Nici să nu te gândeşti, spuse Janson. In următoarele 
minute voi fura o maşină. Este o ticăloşie în afara legii şi 
oricine va fi prins în compania mea va fi considerat complice. 
Asta nu te face deloc să-ți schimbi gândurile? 

— O fur eu pentru tine, spuse ea cu vocea gâtuită de 
emoție. Uite ce e, nu ştiu unde vrei să te duci şi nici nu-mi 
pasă. Insă dacă pleci acum, eu n-o să aflu niciodată adevărul. 
Trebuie să ştiu care este adevărul. Şi trebuie să ştiu care nu 
este. 

— Răspunsul este nu, replică Janson scurt. 

— Te rog. 

Tâmpla începu din nou să-i zvâcnească dureros. Ar fi fost o 
nebunie s-o ia cu el. O nebunie evidentă. Dar poate că 
nebunia asta nu era chiar lipsită de sens. 


— Oh. Dumnezeule! Oh, Dumnezeule! Clayton Aekerley, 

bărbatul de la Direcţia Operaţiuni a CIA aproape că plângea şi 
linia telefonică nu contribuia cu nimic la atenuarea acestei 
impresii. 

— Ne termină unul după altul. 

— Despre ce vorbeşti? vocea lui Douglas Albright era 
brutală, însă alarmată. 

— Nu ştii nimic? 

— Da, am auzit despre Charlotte. E îngrozitor ce s-a 
întâmplat. Un accident teribil - o lovitură îngrozitoare. 

— Tu chiar nu ştii! 

— Stai încet şi spune-mi să înţeleg şi eu. 

— Sandy Hildreth. 

— Nu! 

— l-au pescuit limuzina. Afurisita aia de limuzină blindată 
de pe fundul Potomacului. Era pe bancheta din spate. Inecat. 

O lungă tăcere. 

— lisuse! Nu e posibil. 

— Am chiar acum în faţă raportul poliţiei. 

— Nu e posibil să fi fost un accident? O coincidenţă oribilă? 

— Un accident? Da, sigur, exact aşa au vrut ei să pară. 

Maşina avea viteză, martorii au văzut cum a sărit de pe 
pod. La fel şi în cazul lui Charlotte - un şofer de taxi care a 
pierdut controlul maşinii, a făcut un accident şi a fugit de la 
locul faptei. Şi acum Onishi. 

— Ce? 

— Au găsit corpul lui Kaz azi-dimineaţă. 

— Dumnezeule! 

— La intersecţia dintre străzile Fourth şi L, în cartierul 
Northeast. 

— Ce naiba căuta el acolo? 

— Conform raportului medicului legist, în sângele lui s-a 
găsit feneiclidină. Adică PCP - praful îngerilor. Şi multe alte 
porcării. Potrivit raportului oficial, a murit din cauza unei 
supradoze. „Astfel de lucruri se întâmplă în fiecare zi”, a 
declarat un tip de la poliţie. 

— Kaz? Asta-i o nebunie! j 

— Bineînţeles că-i o nebunie. Insă aşa au aranjat ei. 

Problema e că aceşti trei membri-cheie ai programului 
nostru au fost ucişi în mai puţin de douăzeci şi patru de ore. 

— Hristoase, e adevărat - ne curăţă pe toţi, unul câte unul. 

— Deci cine urmează? Eu? Tu? Derek? Secretarul de stat? 
POTUS însuşi? 

— Am vorbit cu fiecare la telefon. Toţi încearcă să nu intre 
în panică şi să nu facă prea mare caz. Adevărul e că suntem 
cu toţii marcați. Am intrat pe lista speciilor în curs de 
dispariţie. 

— Dar nu are absolut nici un sens! explodă Albright. 

Nimeni nu ştie cine suntem. Între noi nu este nici o legătură 
cu excepţia celui mai bine păzit secret al guvernului Statelor 
Unite. 

— Hai să precizăm puţin lucrurile. Chiar dacă nimeni din 
afara programului nu ştie, e/ ştie. 

— Nu, stai puţin... 

— Ştii despre cine vorbesc. 

— Dumnezeule! Adică vreau să spun, ce-am făcut? Ce-am 
putut să facem? i 

— Nu numai că a retezat toate sforile. li omoară acum pe 
toți cei care au tras de ele. 

Coroanele duzilor şi pinilor care îşi aplecau protector 
ramurile peste casă filtrau razele soarelui. Era uimitor cât de 
bine se confunda clădirea cu mediul înconjurător, remarcase 
mulţumit Janson pe când se apropia de uşă. Se întorcea dintr- 
o scurtă incursiune în micul sat aflat la câţiva kilometri în jos 
pe panta muntelui şi de unde adusese mâncare şi mai multe 
ziare: Piccolo, Corriere delle Alpi, La Repubblica. 

Austeritatea fațadei de piatră a vilei era compensată de 
interiorul bogat decorat şi de plăcile de teracotă pictate în 
culori calde; frescele şi picturile de pe tavan duceau cu gândul 
la o epocă de mult apusă, în care modul de viaţă era cu totul 
altfel. 

Janson pătrunse în camera în care dormea femeia şi pregăti 
o compresă umedă şi rece ca să i-o pună pe frunte. Febra 
începuse să-i scadă; trecerea timpului şi antibioticele îşi 
făceau efectul. Trecerea timpului îşi lăsase pecetea liniştitoare 
şi asupra lui. Drumul până în Lombardia durase toată noaptea 

şi o parte din dimineaţa următoare. Pe cea mai mare parte a 
drumului ea fusese inconştientă şi se trezise când mai aveau 
de parcurs numai câţiva kilometri. Se aflau într-o zonă foarte 
caracteristică pentru regiunea rurală din nordul Italiei - 
câmpiile aurii unde se usca porumbul, pâlcurile de castani şi 
plopi, bisericuţele bătrâne ale căror turle se înălţau zvelte, 
podgoriile, castele lombarde cocoţate pe stânci. In fundal, 
Alpii gri-albăstrui se înălţau ca un zid dincolo de orizont. 

Până să ajungă acolo, devenise clar că femeia fusese foarte 
afectată de încercarea prin care trecuse, mult mai rău decât 
îşi dăduse seama. 

O privise de mai multe ori în timp ce dormea şi de fiecare 
dată femeia se răsucise şi se zvârcolise în somn, pradă unor 
coşmaruri îngrozitoare. Gemea şi din când în când încerca să 
lovească pe cineva. 

li puse pe frunte compresa muiată în apă rece. Femeia 
încercă să se ferească fără prea multă vlagă şi din gât îi ieşi 
un scâncet de protest. După câteva clipe, tuşi şi deschise 
ochii. El turnă repede nişte apă într-un pahar din carafa de pe 
măsuţa de lângă pat şi-i dădu să bea. Până acum, ori de câte 
ori sorbise o înghiţitură de apă recăzuse în somnul ei profund 
şi agitat. 

De data asta însă, ochii ei rămaseră deschişi. Larg deschişi. 

— Mai vreau, şopti ea. 

Janson turnă încă un pahar şi ea îl sorbi pe tot, fără pauză şi 
fără să aibă nevoie de ajutorul lui. Incet, încet, îşi recăpăta 
puterile. Privirea ei se opri asupra lui. 

— Unde? întrebarea, deşi dintr-un singur cuvânt, necesită 
un efort deosebit din partea ei. i 

— Suntem în căsuţa unui prieten de-al meu, răspunse el. În 
Lombardia. Regiunea Brianza. Lacul Como se află la vreo 
cincisprezece kilometri de aici, mai la nord. Este un loc foarte 
izolat. În timp ce vorbea el văzu că vânătăile ei arătau mult 
mai rău acum; era însă semn că vindecarea începuse. 
Umflăturile îngrozitoare de pe faţă nu reuşeau să-i ascundă 
frumuseţea. 

— De când... aici? 

— De trei zile, răspunse el. 

Ochii ei se umpluseră de deznădejde, alarmă, frică. Apoi, 

treptat, faţa ei deveni imobilă şi îşi pierdu din nou cunoştinţa. 

Câteva ore mai târziu, el reveni la patul ei, privind-o. Se 
întreabă unde se află. Se întreabă de ce se află aici. Janson 
trebuia să-şi pună şi el aceleaşi întrebări. De ce o luase cu el? 
Luase această hotărâre cu strângere de inimă: până acum, 
judecata rece şi dură îi asigurase supraviețuirea. Fără îndoială 
că prezenţa femeii se putea dovedi folositoare. Insă 
raţionamentul rece şi dur îi spunea că prezenţa ei îi putea fi în 
acelaşi timp fatală - şi că decizia lui de a o implica şi pe ea 
fusese dictată în cea mai mare parte de emoţii. Acel tip de 
emoţii care te puteau costa viaţa. Ce importanţă avea că 
suferise atât de mult la Amsterdam? Ea încercase de mai 
multe ori să-l omoare. Trebuie să ştiu care sunt minciuni şi 
care nu, îi spusese ea şi el ştia că de data asta spusese 
adevărul. 

Femeia trăise o experienţă zguduitoare - cu atât mai 
cumplită, cu cât îşi imaginase că era invulnerabilă. Cunoştea 
foarte bine aceste trăiri, trecuse şi el printr-o experienţă 
asemănătoare. Fusese violată nu numai fizic, ci mai ales îi 
fusese distrusă imaginea despre sine. 

li puse o altă compresă pe frunte şi, după câteva clipe, 
femeia începu să se agite din nou. De data asta îşi trecu 
degetele peste faţă şi simţi umflăturile. Ochii i se umplură de 
ruşine. 

—  Bănuiesc că nu-ţi aminteşti ce s-a întâmplat după 
Amsterdam, zise Janson. Aşa se întâmplă în cazul contuziilor şi 
torturilor la care ai fost supusă. Numai timpul le poate 
vindeca. li întinse un pahar cu apă. 

— Mă simt ca dracu, zise ea cu o voce stinsă şi dădu apa pe 
gât. 

— Am văzut şi cazuri mai rele. 

Işi acoperi faţa cu mâinile şi se întoarse cu spatele la el, ca 
şi cum i-ar fi fost ruşine să fie văzută aşa. După câteva minute 
îl întrebă: 

— Am venit aici cu limuzina? 

— Nu. A rămas la Amsterdam. Nu-ţi aminteşti? 

— Instalasem un emiţător pe ea, explică femeia. Ochii ei 
priveau în tavanul care era decorat cu o pictură barocă ce 
reprezenta îngeri jucându-se printre nori. 

— Mi-am dat seama, spuse Janson. 

— Nu vreau să ne găsească, şopti ea. 

Janson îi atinse obrazul cu blândeţe. 

— Cum e posibil asta? 

Ea nu răspunse nimic câteva momente. Apoi se ridică încet 
în capul oaselor. Faţa ei plină de lovituri exprima furie. 

— M-au minţit, spuse ea încet. M-au mințit, repetă şi de 
data asta era oţel în vocea ei. 

— De minciuni n-ai să scapi niciodată, spuse Janson. 

— Ticăloşii mi-au întins o cursă, spuse ea şi acum tremura, 
de frig, sau poate de furie. 

— Nu, cred că eu am fost cel atras în cursă, replică Janson 
calm. 

li umplu din nou paharul şi o privi cum îl duce la buzele 
crăpate şi îl soarbe pe nerăsuflate. 

— E acelaşi lucru, zise ea. Atunci când echipa ta e cea care- 
ţi face aşa ceva, fapta nu poate fi numită decât într-un singur 
fel. Trădare. 

— Te simţi trădată, zise Janson. 

Ea îşi acoperi faţa cu mâna şi cuvintele începură să curgă 
şuvoi. 

— M-au păcălit şi m-au pus să te omor, însă parcă nu mă 
simt vinovată de asta. Mai degrabă sunt... furioasă. Se opri 
brusc. Şi mi-e atât de ruşine. Mă simt ca o fraieră. Şi am 
început să-mi pun întrebări în legătură cu fiecare lucru pe care 
credeam că-l cunosc - ce este adevărat şi ce nu. Poţi să 
înţelegi cum mă simt? 

— Da, răspunse simplu Janson. 

Ea rămase tăcută câteva clipe. 

— Te uiţi la mine ca la un animal rănit, spuse ea într-un 
târziu. 

— Poate că amândoi suntem la fel, zise Janson blând. ŞI 
nimic nu poate fi mai periculos. 


Când femeia adormi din nou, Janson cobori la parter, în 
încăperea pe care proprietarul casei, Alasdair Swift, o folosea 
ca birou. In faţa lui se afla o stivă de articole pe care le 
scosese de pe Internet, din bazele de date electronice ale mai 
multor cotidiane şi periodice. Viaţa lui Peter Novak - sute de 

articole despre marele filantrop. 

Janson le cercetă cu îndârjire, căutând ceva despre care 
ştia că probabil nu va găsi: o cheie, un indiciu, o cât de mică 
informaţie cu semnificaţie deosebită. Ceva - orice - care să-i 
dezvăluie de ce fusese ucis marele bărbat. Ceva care să 
îngusteze măcar aria de cercetare. Era în căutarea unei rime - 
a unui detaliu care, lipsit de semnificaţie pentru ceilalţi, să 
dezvăluie ceva ascuns în subconştientul lui. Știm mai multe 
decât ne dăm seama, îi plăcea lui Demarest să spună: minţile 
noastre înmagazinează impresii ale unor evenimente şi fapte 
de care nu ne putem aminti în mod conştient. Janson nu 
încerca să găsească rezolvarea problemei, ci spera să afle cât 
mai multe, fără idei sau aşteptări preconcepute. Ar putea găsi 
o aluzie cât de mică la un rival în afaceri nemulţumit? La vreo 
animozitate ascunsă în comunitatea financiară sau 
internațională? La un conflict în care să fi fost implicați 
înaintaşii săi? La vreun inamic pe care nu-l suspecta nimeni? 

Nu putea spune ce anume căuta, iar ca să-şi imagineze că 
ştie, n-ar fi făcut decât să treacă cu vederea ceva ce ar trebui 
să vadă cu adevărat. Duşmanii lui Novak - nu se flata el singur 
gândind astfel? - erau duşmanii săi. Dacă aşa stăteau 
lucrurile, ce altceva mai aveau ei doi în comun? Știm mai 
multe decât ne dăm seama. Cu toate că nu se oprise deloc din 
citit şi începuseră să-l usture ochii, se simţea de parcă ar şti 
din ce în ce mai puţin. Din când în când sublinia câte un 
detaliu, deşi era uimitor cât de mult semănau între ele aceste 
articole. Aceleaşi relatări ale loviturilor financiare ale lui Peter 
Novak, aceleaşi repetate evocări ale copilăriei petrecute într-o 
Ungarie răvăşită de război sau ale actelor sale umanitare. In 
Far Eastern Economic Review se putea citi: 


În decembrie 1992, el a anunțat un alt program ambitios, 
donând 100 de milioane de dolari în sprijinul oamenilor de 
ştiinţă din fosta Uniune Sovietică. Obiectivul programului era 
de a stopa migrarea din ţară a creierelor şi de a preveni 
angajarea oamenilor de ştiinţă sovietici în locuri ca Irak, Siria 
şi Libia. Nu există un exemplu mai bun despre modul de 
acțiune al lui Novak. In timp ce Europa şi Statele Unite îşi 
frângeau mâinile şi se întrebau cu îngrijorare ce să facă în 

legătură cu surplusul de talente ştiinţifice ale fostei 
superputeri, Novak era singurul care făcea, ceva concret 
pentru rezolvarea problemei. 

„Consider că este mai uşor să faci bani decât să-i 
cheltuieşti, ca să spun adevărul”, declară Novak cu un zâmbet 
larg. El rămâne în continuare acelaşi om cu gusturi simple. 
Fiecare zi începe cu un mic dejun spartan cu caşă şi se ţine în 
continuare departe de stațiunile luxoase şi felul luxos de viață 
caracteristice marilor bogătaşi. 


Chiar şi micile ciudăţenii domestice ale lui Novak - cum ar fi 
faptul că mânca în fiecare zi caşă la micul dejun - se regăseau 
în toate materialele. Din loc în loc dădea peste câte o referinţă 
la investigaţii ce se desfăşuraseră în legătură cu activităţile lui 
după „Miercurea Neagră” din Marea Britanie, precum şi 
concluzia, rezumată de un şef din conducerea MI6 într-o frază 
pe care o citase şi Fielding: „Singura lege pe care a încălcat-o 
omul acesta este legea mediilor”. Intr-un alt citat foarte des 
repetat, Peter Novak explica relativa sa reticenţă vizavi de 
relaţiile cu presa: „Relaţia cu un jurnalist este foarte 
asemănătoare cu jocul cu un doberman. Nu ştii niciodată dacă 
vrea să te lingă pe faţă sau să-ţi sfâşie gâtul”. 

Declaraţiile personalităţilor politice referitor la rolul său în 
refacerea societăţii civile şi promovarea rezolvării paşnice a 
conflictelor se reduceau în esenţă la aceleaşi idei. După un 
timp, Janson ajunse să aibă senzaţia că articolele erau copiate 
unele după altele. Astfel, în Guardian din Londra se putea citi: 


„Au trecut vremurile când puteai să-l ignori pe Peter 
Novak”, declară Walier Horowitz, fostul ambasador american 
în Rusia. „Acum a devenit un jucător şi încă unul foarte 
important. Este un om care s-a ridicat prin propriile forțe. Se 
duce şi acţionează şi are prea puţină răbdare în relațiile cu 
guvernele. Este singura persoană particulară care are propria 
sa politică externă - şi care are şi mijloace să o 
implementeze”. Horowitz exprimă o opinie care este din ce în 
ce mai răspândită în mediile politice internaţionale, anume că: 
guvernele nu mai dispun în prezent de fondurile sau de voința 
de a realiza anumite iniţiative şi că acest vid este umplut pe 

nesimţite de personalități din sectorul privat ca Peter Novak. 
Subsecretarul General pentru Afaceri Politice şi de 
Securitate ale ONU, Jaako Torvalds, declară de asemenea 
„E ca şi cum am lucra cu o entitate prietenoasă, paşnică şi 
independentă, nu cu un guvern. Aici, la ONU, încercăm să ne 
coordonăm eforturile pentru stabilizarea unor regiuni cu 
probleme cu tări că Statele Unite, Germania, Franța, Marea 
Britanie, Rusia - şi cu Peter Novak”. 


În Newsweek se putea citi: 


Ce-l face pe magul maghiar să fie atât de deosebit? În 
primul rând siguranţa, absolută care se degajă atât din ținuta 
sa, cât şi din felul cum vorbeşte. „Eu nu intervin în afacerile 
statelor ca să mă distrez", declară Novak a cărui garderobă 
deosebii de elegantă nu te împiedică să-i remarci vigoarea 
fizică. Acest om care s-a înfruntat de atâtea ori cu mai-marii 
piețelor internaţionale. Şi a ieşit victorios aproape de fiecare 
dată probabil că nu mai consideră acest joc drept o provocare. 
Refacerea societății civile în zone instabile precum Bosnia sau 
republicile din Asia Centrală reprezintă o provocare chiar şi 
pentru Peter Novak. 


Câteva ore mai târziu auzi sunetul slab al unor paşi 
zgomotul tălpilor goale pe gresie. Femeia, îmbrăcată acum 
într-un halat flauşat de bumbac, ieşise în sfârşit din dormitor. 

Janson se ridică, cu capul plin de nume şi date, de fapte din 
care nu reuşise încă să distileze adevărurile urgenţe de care 
avea nevoie. 

— Destul de elegant locul ăsta, spuse ea. 

Janson îi era recunoscător că întrerupsese activitatea aceea 
aparent inutilă. 

— Acum trei secole era aici o mănăstire. A fost distrusă 
aproape în întregime, iar ruinele au fost năpădite de 
vegetaţie. Prietenul meu a cumpărat proprietatea şi a prăpădit 
o groază de bani pentru a transforma ruinele în căsuţa asta. 

Janson nu era încântat atât de mult de casă, cât de 
amplasamentul ei, într-o zonă rustică şi izolată. Prin ferestrele 
din faţă se putea vedea un vârf golaş de munte care se ridica 

din culmile împădurite din jur. 

— De unde vin eu, aşa ceva nu se numeşte „căsuţă”. 

— A descoperit o mulţime de fresce în timpul renovărilor. A 
adus şi alte picturi găsite prin alte vile. A cam exagerat cu 
pictura de pe tavane. 

— Afurisiţii ăia de pui de vampiri m-au chinuit în somn. 

— Ar trebui să ţi-i reprezinţi ca pe nişte îngeraşi. Incearcă 
să-i priveşti aşa. E mult mai liniştitor. 

— Cine este prietenul ăsta totuşi? 

— Un om de afaceri din Montreal. Cuvântul „prieten” este 
puţin exagerat. Dacă locul ăsta ar fi fost într-adevăr al unui 
prieten, nici nu m-aş fi apropiat de el - riscul era prea mare. 

— Alasdair Swift e o persoană căreia i-am făcut cândva 
nişte favoruri. M-a invitat mereu să folosesc proprietatea lui 
dacă trec vreodată prin nordul Italiei. El petrece aici doar 
câteva săptămâni, în iulie, iar în restul timpului, casa e mai 
mult goală. M-am gândit că aş putea profita de invitaţia lui. 
Are instalate aici şi o grămadă de echipamente de comunicaţii 
de ultimă oră. Instalaţie de recepţie prin satelit, conexiune de 
bandă largă la Internet. Tot ceea ce-şi poate dori un om de 
afaceri modern. 

— Totul mai puţin o cană cu cafea, spuse ea. 

— E o pungă cu cafea în bucătărie. Ce-ar fi să faci câte o 
cană pentru fiecare? 

— Te rog să mă crezi, răspunse ea. Nu-i deloc o idee prea 
bună. 

— Nu sunt aşa de pretenţios, replică el. Ea nu zâmbea însă. 

— Nu gătesc şi nu fac cafea. Aş putea să spun că e din 
cauza principiilor mele feministe. Adevărul e că nu ştiu cum. 
Ceva în legătură cu faptul că mama a murit când eram mică. 

— N-ar fi trebuit să te pricepi la bucătărie tocmai din cauza 
asta? 

— Nu l-ai cunoscut pe tata. Nu-i plăcea să mă vadă în 
bucătărie. Cică n-aş fi respectat memoria mamei sau cam aşa 
ceva. M-a învăţat însă cum să încălzesc la microunde o cutie 
cu mâncare de la supermarket şi cum s-o pun apoi pe farfurie. 

Janson ridică din umeri. 

— Apă fierbinte. Boabe de cafea. Descurcă-te. 

— Pe de altă parte, continuă ea cu obrajii roşii ca focul, sunt 

a naibii de bună în mânuirea armelor. Şi în general sunt 
considerată nemaipomenită în ceea ce priveşte tactica, 
operaţiunile de supraveghere sau alte asemenea. Deci, dacă 
ai avea puţină minte, ai şti la ce să mă foloseşti mai bine. Tu 
însă te porţi de parcă în capul tău n-ar fi nimic decât coji de 
alune. 

Janson izbucni în râs. 

Nu era însă reacţia la care se aşteptase ea. E 

— Aşa obişnuia să spună tata, explică tânăra femeie. Insă 
să ştii că e adevărat ce ţi-am spus. Nu mă judeca greşit. Aşa 
cum ţi-am spus, la unele chestii sunt foarte îndemânatică. Ştii 
şi tu. 

— Nici măcar nu ştiu cine eşti. Privirea lui se oprise pe faţa 
ei cu trăsături puternice, regulate, cu pomeţi înalţi şi buze 
pline. Aproape că uitase de umflăturile urâte. 

— Mă numesc Jessica Kincaid, zise ea şi-i întinse mâna. Fă, 
te rog, nişte cafea ca să stăm jos şi să vorbim liniştiţi. 

In timp ce cafeaua ajunse în căni şi de acolo în stomacurile 
lor însoţită de câteva ouă prăjite şi de bucăţi rupte dintr-o 
pâine mare, rotundă, Janson află câte ceva despre cea care ar 
fi trebuit să fie călăul lui. Crescuse în Red Creek, Kentucky, un 
orăşel ascuns în munţii Cumberland, unde tatăl său era 
proprietarul singurei staţii de benzină din localitate şi cheltuia 
în magazinul cu articole pentru vânătoare mai mulţi bani 
decât îşi putea permite. 

— Şi-a dorit mereu un băiat, îi explica ea şi mai tot timpul 
uita că eu sunt fată. Nu aveam mai mult de cinci, şase ani 
când m-a luat prima dată la vânătoare. Considera că trebuie 
să fiu bună la jocuri sportive, să ştiu să repar maşini şi să 
dobor o rață cu un glonţ, nu cu un pumn de alice. 

— Micuța Annie Oakley. 

— La naiba, spuse ea zâmbind. Exact aşa mă strigau băieţii 
în liceu. Cred că îi cam speriam. 

— Imi imaginez scenariul. Maşina se defectează, prietenul 
nu ştie ce să facă şi se duce să caute o cabină telefonică. In 
timpul ăsta, tu începi să umbli pe la carburator. Câteva minute 
mai târziu, când prietenul tău se întoarce, motorul a prins din 
nou viaţă. 

— Cam aşa ceva, zise ea zâmbind amintirilor pe care i le 

treziseră cuvintele lui. 

— Sper să nu mi-o iei în nume de rău dacă-ţi spun că nu 
prea aveai calităţile standard pentru Operaţiuni Consulare. 

— Nici pentru Red Creek nu eram prea potrivită. La 
şaisprezece ani am terminat liceul. A doua zi am luat un pumn 
de bancnote din casă de bani a benzinăriei, m-am suit în 
autobuz şi dusă am fost. Aveam un rucsac plin cu romane 
ieftine, toate despre agenţi FBI şi alte chestii asemănătoare. 
Nu m-am oprit decât în Lexington. Te rog să mă crezi că nu 
mai fusesem niciodată acolo. De fapt, nu mai plecasem pe 
nicăieri - tatei nu-i plăceau călătoriile. Era cel mai mare oraş 
pe care-l văzusem vreodată. M-am dus direct la biroul FBI. O 
secretară grasă la intrare. Incerc s-o conving să-mi dea şi mie 
un formular de angajare. Imaginează-ţi, eram doar o 
adolescentă prostuţă, numai piele şi oase, mai ales oase. In 
momentul în care un agent tânăr îşi face apariţia pe acolo, mă 
arunc asupra lui ca o nebună. El mă ia cu „Te-a chemat cineva 
aici pentru interviu?” şi eu i-o întorc cu „De ce nu mă 
intervievaţi dumneavoastră pentru că dacă mă angajaţi, asta 
ar fi cea mai bună decizie pe care aţi luat-o vreodată”. 

Femeia roşi amintindu-şi. 

— Eram foarte tânără. Nici măcar nu ştiam că trebuie să ai 
o diplomă ca să fii agent. Ei bine, tipul ăsta şi cu încă unul, 
îmbrăcat în costum albastru, continuă să mă tachineze fiindcă 
e una din zilele alea când nu prea au ce face şi eu le zic că 
sunt în stare să nimeresc cam tot ce ochesc cu o armă. Şi unul 
dintre ei, ca să se distreze, mă duce jos, în poligonul de la 
subsol. Deci ajungem în poligon, şi-mi spun să-mi pun 
ochelarii de protecţie şi apărătoarele pentru urechi şi... „ai mai 
pus mâna vreodată pe un revolver calibru douăzeci şi doi?” 

— Nu-i nevoie să-mi mai spui. Ai nimerit în centru. 

— Aşa e. Prima lovitură, drept în centru. Alte patru focuri, 
tot acolo. nici o abatere. Au rămas cu gurile căscate. Mi-au dat 
alte ţinte. Le-am nimerit şi pe alea. M-au trecut la distanţă 
mare, mi-au dat o carabină şi le-am arătat de ce sunt în stare. 

— Aşa că trăgătorul iscusit a primit slujba. 

— Nu chiar. Am fost angajată ca instructor. In timpul ăsta a 
trebuit să obţin un certificat de echivalare a studiilor. A trebuit 
să învăţ un teanc de cărţi. N-a fost chiar aşa de greu. 

— N-a fost greu pentru o fată cu ochi scânteietori, vaselină 
sub unghii şi cu părul mirosind a cordită. 

— Şi Quantico a fost floare la ureche. Puteam să mă caţăr 
pe o frânghie mai repede decât majoritatea celor din clasa 
mea. Căţărat în mâini, sărituri peste garduri, la fel. Cât erau ei 
de solizi, nu se puteau pune cu mine. Am candidat pentru o 
funcţie în Direcţia de Securitate Naţională a Biroului şi m-au 
acceptat. Şi după câţiva ani, în timpul unei misiuni speciale, 
am atras atenţia unor mahări de la Operaţiuni Consulare şi 
asta-i tot. 

— Aşa cum a fost descoperită Lana Turner pe marginea 
unei fântâni arteziene în faţă la Schwab's Drugstore, zise 
Janson. Nu ştiu de ce, dar am impresia că-mi ascunzi partea 
cea mai interesantă. 

— Ei, detaliile nu sunt aşa de importante, răspunse ea. Sunt 
pe post de lunetist la Chicago. O operaţiune de supraveghere, 
un caz ciudat, spionaj industrial, numai că spionul lucrează de 
fapt pentru Republica Populară Chineză. Afacerea e în grija 
Operaţiunilor Consulare, însă agenţii federali asigură sprijinul. 
Sarcina mea e doar să supraveghez. Lucrurile o iau însă puţin 
razna. Individul reuşeşte să scape din plasă. Are cu el o 
grămadă de microfilme, s-a aflat asta, aşa că nu trebuie să 
scape cu nici un chip. A reuşit să evite nu ştiu cum cordonul 
din hol şi aleargă acum pe stradă, spre maşină. Dacă se suie 
în maşină, l-am pierdut pentru că nu avem alte vehicule ca să- 
| urmărească. Fiindcă nimeni nu se aştepta să ajungă aşa 
departe. Aşa că cer permisiunea să-i distrug mânerul de la 
portieră. Să-l încetinesc. Managerul operaţiunii nu e de acord - 
cum că e prea periculos, că pot să-l nimeresc pe subiect şi să 
risc un incident internaţional. La dracu’, şeful îşi apăra 
spatele. Eu ştiu că pot să nimeresc. Riscurile sunt zero. Şeful 
nu mă cunoaşte şi-mi spune: „Nu trage. Stai pe loc. Semnal 
roşu”. 

— Şi tu tragi totuşi un foc. 

— Un glonţ cu cămaşă din oţel şi mânerul de la portieră se 
duce naibii. El nu poate să intre în maşină şi a îngheţat de 
frică, nu-i în stare decât să se roage şi băieţii noştri pun mâna 
pe el. Tipul are o groază de microfilme la el, specificaţii 
tehnice de la tot felul de dispozitive de comunicaţii. 

— Aşadar, tu ai fost eroul zilei. 

— Şi pentru toate eforturile mele am fost pedepsită. „A 
acţionat în contradicţie cu ordinele primite” şi alte prostii de 
genul ăsta. Şaizeci de zile suspendare, urmate de măsuri 
disciplinare. Numai că atunci şi-au făcut apariţia spionii ăştia, 
care mi-au spus că le place stilul meu şi m-au întrebat dacă nu 
mi-ar plăcea o viaţă de călătorii şi aventuri. 

— Cred că am acum o imagine generală, spuse Janson. Și 
cam ăsta era adevărul. După toate probabilitățile, aşa cum 
ştia din propria experienţă în calitate de recrutor, echipa de la 
Operaţiuni Consulare îi verificase mai întâi notările şi 
rapoartele de activitate. Acestea fuseseră probabil 
impresionante, fiindcă cei de la Operațiuni Consulare aveau în 
general o impresie proastă despre cei de la FBI. Din clipa în 
care fusese identificată drept un talent serios, cineva de la 
Operațiuni Consulare începuse probabil să tragă sforile cu 
ajutorul contactelor pe care le avea la Birou şi aranjase în aşa 
fel încât să fie suspendată - pentru a uşura astfel transferul. 

Dacă Operațiunile Consulare voiau pe cineva, făceau tot 
posibilul ca să-l obţină. In continuare, luaseră probabil măsuri 
că oferta lor să fie acceptată prompt. Scenariul pe care îl 
descrisese Jessica Kincaid era corect, însă incomplet. 

— Asta nu-i tot, zise ea, parcă ruşinându-se puţin. Am 
parcurs o perioadă de antrenamente foarte dure la intrarea în 
Operațiunile Consulare şi fiecare cursant din grupa mea a 
trebuit să pregătească o lucrare în legătură cu cineva. 

— A, da, biografia unui Spion. Şi pe cine ai ales ca subiect - 
pe Mata Hari? 

— Nu. M-am hotărât să scriu despre un agent legendar 
numit Paul Janson. Am făcut o analiză cuprinzătoare a 
tehnicilor şi tacticii folosite de el. 

— Cred că glumeşti. Janson pregătise focul în cămin 
aşezând lemnele unele peste altele şi băgând sub ele 
ghemotoace de ziare. Lemnele uscate se aprinseseră repede 
şi începură să ardă cu o flacără vie. Ă 

— Eşti un tip impresionant, n-am ce zice. Insă am identificat 
şi anumite greşeli pe care erai gata să le faci. O anume... 
slăbiciune. Ochii ei erau jucăuşi, nu şi vocea. 

Janson luă o sorbitură lungă din cafeaua fierbinte şi tare. 

— Cu puţin înainte de meciul din 1986 dintre Rick Frazier şi 
Michael Spinks, antrenorul lui Frazier a anunţat în lumea 
boxului o „slăbiciune” în poziţia lui Spinks. La vremea aceea 
au fost o mulţime de discuţii şi speculaţii. Apoi Rick Frazier a 
intrat în ring. Două runde mai târziu, era făcut KO. 

Janson zâmbi. 

— Şi ce spuneai despre slăbiciunea asta? 

Colţurile gurii ei se lăsaseră în jos. 

— Din cauza asta m-au ales. Vreau să spun din cauza 
materialului ăsta. 

— Pentru că erai un adevărat specialist în Paul Janson. 

Cineva care îmi cunoştea mişcările mai bine decât oricine 
altcineva. Da, cred că înţeleg logica asta. Parcă şi văd un 
director de la Operaţiuni gândind cât de iscusit fusese el să 
vină cu aşa ceva. 

— Fără îndoială. Ideea de a te aştepta la locuinţa lui Grigori 
Berman - aia a fost ideea mea. De asemenea, eram sigură că 
vom da de tine în Amsterdam. Foarte mulţi se aşteptau ca tu 
s-o iei spre Statele Unite. Nu şi eu. 

— Nu, bineînţeles că tu nu, cu diploma pe care o ai în 
studiile despre Janson. 

Ea tăcu şi privi restul de cafea din cană. 

— Este o întrebare pe care aş fi vrut să ţi-o pun. 

— Fă-o acum. A 

— Ceva care m-a făcut mereu să mă întreb. În 1990 ai 
participat la o acţiune împotriva lui Jamal Nadu, vestitul creier 
a numeroase acţiuni teroriste. Surse de informaţii credibile, 
cultivate de tine, identificaseră casa în care se ascundea 
Amman şi maşina cu care urma să se deplaseze. 

Un cerşetor zdrenţăros şi murdar se apropie de maşină, 
este gonit de acolo, cade în genunchi ca să-şi ceară iertare, 
apoi se îndepărtează. Numai că cerşetorul nu este nimeni 
altcineva decât Paul Janson al nostru şi în timp ce face 
plecăciuni. Reuşeşte să fixeze un dispozitiv exploziv sub 
vehicul. 

Pe chipul lui Janson nu se citea nimic. N 

— O oră mai târziu, Jamal Nadu se urcă în maşină. Insă o 
dată cu el urcă şi patru femei - prostituate iordaniene pe care 
le angajase. Tu i-ai anunţat pe cei de la comanda operaţiunii 

despre modificarea circumstanțelor şi ordinul a fost să 
continui cu orice preţ. În raportul întocmit după aceea ai spus 
că ai încercat să arunci în aer maşina, însă detonatorul nu a 
funcţionat. Operaţiunea a eşuat din cauza unei defecţiuni 
mecanice. 

— Astfel de lucruri se întâmplă mereu. 

— Nu şi în cazul tău, zise ea. Din cauza asta n-am crezut 
niciodată cele scrise în raportul oficial. Tu ai fost mereu un 
perfecţionist. Detonatorul acela era făcut chiar de tine. 
Chestia e că după alte două zile Jamal Nadu se întorcea de la 
o întâlnire cu un grup de libieni când, dintr-o dată, creierul a 
început să-i curgă pe guler fiindcă cineva, cu o singură 
lovitură bine ţintită, îi sfărâmase partea din spate a ţestei. În 
raportul tău ulterior sugerai că e posibil ca un rival din Hamas 
să fi făcut treaba asta. 

— Unde vrei să ajungi? 

— E posibil să te fi gândit că era evident ce nu a funcţionat. 
Cele patru femei din maşină - agentul nu s-a putut îndura să 
le ucidă şi pe ele. Poate că nu a înţeles de ce ar fi fost 
necesar. Poate că şi-a zis că, din moment ce a dat peste 
ticălos, va fi în stare să găsească şi altă cale, fără atâtea 
pierderi colaterale. Şi poate că Departamentul de Planificare 
nu vedea lucrurile la fel. Poate că ei nu doreau decât ca 
operaţiunea să aibă un final răsunător şi nu le păsa câtuşi de 
puţin de prostituate. Ai făcut deci că lucrurile să se petreacă 
aşa cum credeai tu că trebuie să se petreacă. 

— Vrei să ajungi undeva, nu-i aşa? 

— Intrebarea cu adevărat interesantă, aşa cum văd eu 
problema, este asta. In lumea operaţiunilor sub acoperire, 
mulţi ar fi putut face carieră din lichidarea unui individ ca 
Nadu. Ce fel de om e ăla care face aşa ceva şi apoi nu-şi 
atribuie nici un merit? 

— Tu ştii mai bine. 

— Poate că cineva care nu vrea ca ofiţerul ce coordonează 
operaţiunea să-şi treacă la activ o mare victorie. 

— Spune-mi şi mie ceva dacă tot ştii atâtea. Cine coordona 
Operaţiunea? 

— Directorul nostru, Derek Collins, răspunse ea. La vremea 
aceea era şeful sectorului Orient Mijlociu. 

— În cazul ăsta, dacă mai ai întrebări în legătură cu 
procedurile, îţi sugerez să iei legătura cu el. 

— Bine, cum spui tu, replică ea, cam supărată. Adevărul e 
că mi-a trebuit mult timp să te înţeleg. 

— Ce vrei să spui? 

— Din cauza asta şi afacerea Jamal Nadu a fost ca un 
puzzle. E foarte greu de spus ce se ascunde acolo, în capul 
tău. Foarte greu de potrivit ceea ce am văzut cu ceea ce am 
auzit. Este sigur că nu eşti un îngeraş. Şi mai sunt şi nişte 
poveşti foarte brutale în legătură cu chestiile pe care le-ai 
făcut în Vietnam... 

— Sunt o grămadă de minciuni, spuse el, întrerupând-o, 
surprins să constate cât de furios rostise aceste cuvinte. 

— Eu cred că zvonurile alea nu sunt degeaba, asta-i tot ce 
pot spune. Se zice că ai fost implicat în nişte chestii cu 
adevărat urâte care s-au petrecut acolo. 

— Oamenii au tendinţa să exagereze. Janson încerca să 
pară calm fără să reuşească prea bine. Şi nu prea înţelegea de 
ce. 

Ea îl privi întrebător. 

— OK, omule. Te cred. Adică vreau să spun, tu eşti singura 
persoană care ştie cu adevărat ce s-a întâmplat, nu-i aşa? 

Janson aţâţă focul cu vătraiul şi buştenii de pin începură să 
trosnească şi să sfârâie, împrăştiind un miros plăcut în 
încăpere. Soarele se pregătea să apună în spatele munţilor. 

— Sper că n-o iei ca pe o ofensă dacă te rog să-mi aminteşti 
câţi ani ai, domnişoară Kincaid, o întrebă el privind cum 
trăsăturile dure ale femeii se îndulceau în strălucirea focului. 

— Poţi să-mi spui Jessie, răspunse ea. Şi am douăzeci şi 
nouă. 

— Ai putea să-mi fii fiică. 

— Hei, fiecare e atât de tânăr pe cât se simte. 

— Asta înseamnă că ar trebui să fiu un Matusalem. 

— Vârsta nu-i decât un număr. 

— In cazul tău, dar nu şi al meu, un număr prim. Aţâţa jarul 
cu vătraiul şi privea cum izbucnesc flăcări galbene. Gândurile 
sale se întorseseră din nou la Amsterdam. 

— Am şi eu o întrebare pentru tine. Ai auzit vreodată de o 
companie numită Unitech Ltd.? 

— Bineînţeles. E una de-a noastră. O pretinsă entitate 
economică independentă. 

— Dar utilizată ca faţadă de Operațiunile Consulare. 

— E la fel de independentă că piciorul unui câine, spuse ea, 
trecându-şi o mână prin părul scurt, ciufulit. 

— Sau ca laba unei pisici, completă Janson. 

Amintiri înceţoşate începeau să iasă la suprafaţă: Unitech 
jucase un rol minor de-a lungul anilor în câteva operaţiuni; în 
anumite situaţii contribuise la crearea unei identități false 
pentru agenţii sub acoperire care figurau ca angajaţi ai săi. În 
alte cazuri transferase fonduri către terţi, recrutaţi pentru 
anumite roluri în operaţiuni de amploare. 

— Cineva de la Unitech corespondează cu directorul 
executiv al Fundaţiei Libertatea, oferind suport logistic pentru 
programele lor educaţionale din Europa de Est. De ce? 

— N-am nici cea mai mică idee. 

— Hai să presupunem că cineva, un anumit grup, a dorit să 
ajungă în preajma lui Peter Novak. Să afle pe unde poate fi. 

— Cineva? Vrei să spui că Operațiunile Consulare l-au 
lichidat? Şefii mei? 

— Mai precis au aranjat în aşa fel încât acest lucru să se 
întâmple. Au orchestrat circumstanţele acţiunii. 

— Dar de ce? întrebă ea. De ce? Nu are nici un sens. Puţine 
lucruri aveau sens. Chiar să fi plănuit cei de la Operațiunile 
Consulare moartea lui Novak? Şi de ce nu fusese raportată 
nicăieri moartea sa? Era din ce în ce mai ciudat: Oamenii care 
ar fi trebuit să fie cei mai apropiaţi asociaţi ai săi păreau să fie 
în necunoştinţă de cauză. 

— Ce ai citit în tot timpul ăsta? îl întrebă Jessie, arătând 
spre stiva de documente. 

Janson îi explică despre ce era vorba. 

— Chiar crezi că poţi să găseşti ceva valoros îngropat 
printre informaţiile publice? îl întrebă ea. 

— Nu te lăsa amăgită de aură de mister ce înconjură 
„culegerea de informaţii" - jumătate din chestiile pe care le 
găseşti în rapoartele agenţilor din străinătate sunt culese de ei 
din ziarele locale. 

— Nu-i nevoie să-mi povesteşti mie asta, spuse ea. Dar tu 
ai numai doi ochi... 

— Zise femeia care a încercat să-mi facă cel de-al treilea 
ochi în cap. 

Jessica se făcu că nu aude remarca. 

— Nu ai cum să citeşti singur toate hârtiile alea. Dă-mi şi 
mie să mă uit şi eu pe ele. O pereche de ochi în plus nu strică, 
am dreptate? Nu are ce să-ţi facă rău. 

Citiră amândoi până când el se simţi doborât de oboseală: 
trebuia să doarmă, nu mai reuşea să se concentreze asupra 
paginilor tipărite mărunt. Se ridică şi se întinse. 

— Mă duc să mă lungesc puţin. 

— Se face rece noaptea - sigur că nu vrei o sticlă cu apă 
fierbinte? îl întrebă ea. Tonul întrebării sugera că făcuse o 
glumă, ochii însă spuneau că s-ar putea să nu fie chiar aşa. 

El ridică din sprâncene. 

— E nevoie de mai mult de o sticlă cu apă fierbinte ca să 
încălzesc oasele astea, răspunse el pe acelaşi ton. Mai bine 
nu. g 

— Da, presupun că ai dreptate. In vocea ei se simțea o 
urmă de dezamăgire. Eu mai stau aici să mai răsfoiesc hârtiile 
astea. 

— Ce fată bună, spuse el, clipind şi porni să urce scara. Era 
aşa de obosit! Va adormi repede; dar nu va avea un somn 
liniştit. 

* 

În junglă se afla o bază militară. În interiorul bazei se afla o 
cameră. In camera aceea se afla un birou. La birou şedea un 
bărbat. Comandantul său. Omul care îl învățase aproape tot 
ce ştia. 

Bărbatul pe care voia acum să-l înfrunte. 

Micile difuzoare ale magnetofonului cu opt piste al 
Locotenent-comandorului revărsau în încăpere melodii corale 
din secolul al doisprezecelea. Sfânta Hildegard. 

— De ce ai vrut să mă vezi, fiule? Pe faţa lui buhăită se 
citea plictisul. Se uita că şi cum n-ar fi avut nici cea mai mică 
idee de ce se afla Janson acolo. 

— Voi face raport, domnule, zise Janson. 

— Bineînţeles. Raportul care se face după o operaţiune. 

— Nu, domnule. Un raport despre dumneavoastră. In care 
voi prezenta comportarea dumneavoastră în dezacord cu 

articolul cincizeci şi trei referitor la tratamentul aplicat 
prizonierilor de război. 

— A, asta. Demarest rămase tăcut câteva clipe. Crezi că am 
fost cam brutal cu vietnamezii ăia? 

— Domnule? Lui Janson nu-i venea să creadă. 

— Şi nu poţi să înţelegi de ce, nu-i aşa? Foarte bine, dă-i 
drumul. N-am timp acum de prostiile astea. Pentru că în timp 
ce tu scrii raportul, eu trebuie să găsesc o cale ca să salvez 
vieţile a şase bărbaţi care au fost prinşi. Şase bărbaţi pe care 
îi cunoşti foarte bine, pentru că sunt sub comanda ta - sau 
erau. 

— Despre ce vorbiţi, domnule? 

— Vorbesc despre realitatea că membrii ai echipei tale au 
fost capturați aproape de Lon Duc Than. Participau la o 
misiune specială, o acţiune de recunoaştere împreună cu 
Forţele Speciale ale Infanteriei Marine. Lucrurile se repetă. 
Locul ăsta e o sită afurisită. 

— De ce nu am fost înştiinţat despre operaţiune, domnule? 

— Nimeni n-a fost în stare să te găsească toată după- 
amiaza - lucru amendat de Articolul cincisprezece. Programul 
operaţiunii şi mareea nu aşteaptă. Cu toate astea, tu eşti 
acum aici şi singura ta preocupare e cum să găseşti mai 
repede o ascuţitoare de creioane. 

— Vă cer permisiunea să vorbesc liber, domnule. 

— Nu-ţi acord nici o permisiune! se răsti Demarest. Poţi să 
faci ce dracu' vrei. Insă echipa ta a fost capturată, bărbaţi 
care şi-au încredinţat viaţa în mâinile tale şi tu eşti persoana 
cea mai potrivită pentru a conduce o operaţiune care să-i 
elibereze. Sau ai putea fi dacă ţi-ar păsa câtuşi de puţin de ei. 
A, tu zici că am fost lipsit de suflet, că m-am purtat inuman cu 
vietnamezii ăia. Să ştii că am făcut ce am făcut cu un scop, la 
naiba! Am pierdut deja prea mulţi oameni din cauza scurgerii 
de informaţii dintre reprezentanţii sud-vietnamezilor şi verii lor 
comunişti. Ce ţi s-a întâmplat la Noc Lo? O ambuscadă, aşa ai 
numit-o tu. O capcană. Bineînţeles că asta a fost. Operaţiunea 
a fost verificată de către JV1ACV conform procedurii standard 
şi, undeva de-a lungul liniilor, informaţia ajunge la comunişti. 
Şi chestia se întâmplă mereu şi de fiecare dată cineva moare. 
L-ai văzut pe Haraway murind, nu-i aşa? L-ai ţinut în braţe în 

timp ce-şi vărsa maţele prin junglă. Haraway mai avea puţin, 
câteva zile şi turul lui lua sfârşit şi ei i-au sfâşiat trupul, iar tu 
erai acolo. Spune-mi şi mie cum te-ai simţit atunci, soldat? Plin 
de milă şi bunătate? Sau furios? Mai ai boaşe sau le-ai pierdut 
pe vremea când jucai fotbal în Michigan? E posibil să te fi 
afectat, însă noi lucrăm în contrainformaţii, aici Janson şi n-am 
de gând să permit ca oamenii mei să fie bătaia de joc a 
curierilor comunişti care au făcut din MACV un fel de agenţie 
de ştiri pentru Hanoi! 

Demarest nu ridicase deloc vocea, dar asta nu făcuse decât 
să accentueze greutatea cuvintelor sale. 

— Prima datorie a unui ofiţer este grija pentru oamenii 
aflaţi sub comanda sa. Şi atunci când vieţile oamenilor mei 
sunt în pericol, sunt în stare să fac orice - orice se încadrează 
în limitele misiunii noastre - pentru a-i apăra. Puțin mă 
interesează ce rapoarte îmi faci tu după aia. Insă dacă eşti 
soldat, dacă eşti bărbat, atunci trebuie să-ţi salvezi mai întâi 
oamenii: e datoria ta. Apoi poţi să iei orice măsuri 
regulamentare pofteşte sufletul tău de birocrat. Incrucişa 
mâinile la piept. Ei bine? 

— Aştept coordonatele, domnule. Demarest dădu sobru din 
cap şi-i înmână lui Janson o foaie de hârtie albastră pe care 
erau scrise mărunt detaliile operaţiunii. 

— Avem un elicopter gata de plecare. Se uită la cadranul 
mare al ceasului de pe peretele din faţă. Echipajul e gata în 
cincisprezece minute. Sper să fii şi tu. 


Se auzeau voci. 

Ba nu, o singură voce. 

Cineva care vorbea încet. Cineva care nu voia să fie auzit. 

Şi totuşi sunetele ajungeau până la el. 

Janson deschise ochii şi văzu că luna reuşea să lumineze 
cât de cât încăperea. Il cuprinse o nelinişte crescândă. Un 
vizitator? Ştia că la numai cincizeci de minute de mers pe 
autostradă, la Consulatul General American din Milano, pe via 
Principe Amedeo, fiinţa o secţie a Operaţiunilor Consulare. 
Luase cumva Jessie legătura cu ei? Se dădu jos din pat, îşi găsi 
haina şi căută telefonul celular. Nu mai era acolo. 

— İl luase în timp ce dormea? Sau îl uitase el jos, la parter? 


367 


Îşi puse un halat, luă pistolul de sub pernă şi se îndreptă spre 
locul de unde se auzea vocea. 

Vocea lui Jessie. La parter. i 

Coborî până la jumătatea scării de piatră şi privi în jos. În 
birou era aprinsă lampa şi diferenţa de luminozitate dintre 
camera aceea şi restul clădirii îi asigura protecţia necesară. 
Mai înaintă câţiva paşi. O putea vedea acum pe Jessie stând 
cu spatele la el şi vorbind încet cu telefonul la ureche. 

Simţi un gol în stomac: se întâmplase exact aşa cum se 
temuse el. 

Din frânturile de conversaţie pe care le putea distinge prin 
uşa deschisă, femeia părea că vorbeşte cu un coleg de la 
Operaţiuni Consulare aflat la Washington. Se apropie şi mai 
mult şi auzi mai clar. 

— Prin urmare, caracterul operaţiunii a rămas „eliminarea 
subiectului”, repetă ea. Sancţionarea în momentul apariţiei. 

Femeia verifica dacă ordinele cu privire la lichidarea lui 
erau încă în vigoare. 

Simţi un fior rece de-a lungul spinării. Nu avea altă soluţie 
decât să facă ce-ar fi trebuit să facă mai demult. Trebuia s-o 
omoare sau să se lase omorât de ea. Femeia era fără îndoială 
un ucigaş plătit. Nu-i rămânea decât să o elimine; 
sentimentalismul lui şi vorbăria ei îl împiedicaseră să vadă 
crudul adevăr. 

Printr-o fereastră rămasă deschisă se auzea zumzăitul 
insectelor nocturne; el îşi trecu pistolul în mâna dreaptă, 
urmărindu-i mişcările cu ţeava. Trezirea la realitate îl umpluse 
de dezgust. Şi totuşi nu exista altă cale. Ucide sau vei fi ucis: 
crudul moto al unei existenţe pe care crezuse că o lăsase 
undeva în urmă. 

— Ce spun telegramele? întrebă ea. Ultimele informaţii? Nu- 
mi spune că nu mai ştiţi nimic. 

Janson privi cu răceală trupul mic al femeii, rotunjimea 
şoldurilor şi a sânilor contrabalansată de muşchii puternici; în 
felul ei, era chiar atrăgătoare. El ştia însă de ce era în stare - 
simţise pe pielea lui măiestria ei uimitoare, forţa şi agilitatea 
ei extraordinare, agerimea minţii ei. Era pregătită să ucidă şi 
nimic nu o împiedica să facă acest lucru. 

— Băieţii sunt pe poziţii sau stau şi pierd timpul? Continua 

să vorbească încet, însă tonul era ridicat, aproape 
ameninţător. 

— lisuse! N-au nici o scuză pentru asta. Ne pun pe toţi într- 
o lumină proastă. La naiba, e adevărat ce se spune: dacă vrei 
ca o treabă să fie bine făcută, trebuie s-o faci singur. 

— Exact aşa mă simt şi eu acum. Ce s-a întâmplat cu 
eficienţa echipei? 

Un alt craniu avea să fie străpuns de o bucată de plumb şi o 
altă viaţă avea să fie pierdută, transformată în materia 
animală din care se născuse. Nu era un progres, dimpotrivă. li 
veniră în minte chipurile lui Theo şi ale celorlalţi care 
dispăruseră şi cu ce folos? O parte din furia pe care o simţea 
era îndreptată împotriva lui însuşi. Ce importanţă mai avea? 
Femeia urmă să moară într-o proprietate de cinci milioane de 
dolari, în Lombardia alpină, un loc pe care ea nu-l mai văzuse 
niciodată în viaţă. Urma să moară de mâna lui şi acesta avea 
să fie singurul lor moment de intimitate. 

— Unde este el? Unde? La naiba, sigur că pot să-ţi spun 
asta. După o perioadă de tăcere, Jessie Kincaid vorbi iar cu 
interlocutorul ei nevăzut: Deşteptule, vrei să spui că nu v-aţi 
dat seama? In Monaco, omule. Nu am nici o îndoială. Doar ştii 
că Novak are o casă acolo. 

O altă pauză. i 

— Nu, Janson n-a spus-o chiar aşa. Insă l-am auzit când 
glumea cu prietenul lui despre cum o să joace el bacara - cred 
că faci legătura. Hei, băieţi, de ce nu încercaţi să acţionaţi 
inteligent! 

Îi mintea. 

Minţea pentru el. 

Janson băgă înapoi pistolul în toc şi se simţi cuprins de o 
mare  uşurare. Intensitatea emoţiilor îl surprinse şi îl 
descumpăni în acelaşi timp. Fusese întrebată unde se află el şi 
ea minţise ca să-l protejeze. Femeia alesese în ce tabără se 
situa. 

— Nu, zicea ea, nu spune nimănui că te-am sunat. A fost o 
discuţie personală, da? Numai noi doi ştim de ea. Nu, poţi să-ţi 
asumi toate meritele, nu mă interesează. Spune-le că... nu 
ştiu, spune-le că sunt în comă undeva şi că sistemul olandez 
de sănătate trebuie să plătească tratamentul foarte scump, 

fiindcă nu s-a găsit nici un act de identitate asupra mea. 
Spune-le asta şi pun pariu că n-o să moară de nerăbdare să 
mă aducă înapoi în State. 

După câteva clipe închise telefonul, se întoarse şi rămase 
surprinsă să-l vadă pe Janson în cadrul uşii. 

— Cine e tipul? întrebă el cu o voce ce se voia nepăsătoare. 

— Naiba să te ia, sări ea. Mă spionai? Faimosul Paul Janson 
se dovedeşte un fel de pânditor pe la uşi? 

— Am venit să beau nişte lapte. 

— Rahat, zise ea silabisind şi îl privi furioasă, într-un târziu îi 
răspunse: 

— E un funcţionar din Departamentul de Stat, Biroul pentru 
Cercetare şi Informaţii. Un tip dulce, să ştii. Cred că-i place de 
mine fiindcă de fiecare dată când sunt pe acolo îi iese limba 
de-un cot. Cam ciudat, nu? Şi mai ciudat e ce mi-a spus 
despre Puma. 

— Puma? 

— Numele de cod pentru Peter Novak. Şi ca să nu mă mai 
întrebi, tu eşti Şoimul. Ultimele informaţii despre Puma mă 
pun însă pe gânduri. Ei nu cred că a murit. 

— Da ce, aşteaptă să apară la rubrica de decese din New 
York Times? 

— Povestea care circulă e că tu ai luat bani ca să aranjezi 
moartea lui. Insă ai eşuat. 

— L-am văzut murind, spuse Janson trist, clătinând din cap. 
Doamne, aş vrea din tot sufletul să nu fie adevărat. Nici nu ştii 
cât de mult. 

— Hei, stai puţin, zise ea. Nu cumva te învinuieşti de 
moartea asta? 

— Mi-e teamă că amicul tău ori încearcă să te inducă în 
eroare, ori, mai degrabă, habar n-are despre ce-i vorba. 

— Mi-a spus că CNN a dat astăzi o ştire despre el. Prindem 
CNN-ul aici? Poate că încă mai este la rezumatul ştirilor din 
ziua precedentă. 

Incepu să umble la televizorul cu ecran mare şi schimbă 
canalele până prinse CNN-ul. Apoi găsi o casetă goală, o 
introduse în videocasetofonul conectat la televizor şi apăsă pe 
RECORD. 

Un raport special despre declinul puterii Rezervelor 

Federale. Noi tensiuni între Coreea de Nord şi cea de Sud. 
Ultima modă printre tinerii japonezi. Proteste în Marea Britanie 
împotriva alimentelor modificate genetic. Aproape patruzeci 
de minute de bandă erau deja înregistrate. Urmă apoi o ştire 
de trei minute despre o indiancă ce conducea o clinică în 
Calcutta pentru îngrijirea bolnavilor de SIDA. O maică Tereza 
locală, o numise cineva. Şi - explicaţia pentru difuzarea ştirii - 
ceremonia din ziua precedentă în care se apreciaseră 
eforturile ei. Un bărbat prezentabil îi oferea un premiu special. 
Acelaşi bărbat care o ajutase să înfiinţeze clinica. 

Peter Novak. 

Defunctul, marele Peter Novak. 

Janson privea ecranul uluit. Ori era vorba de truc tehnic, ori, 
mai degrabă, filmul fusese făcut cu mult timp în urmă. Era 
sigur că o analiză mai atentă avea să dezvăluie misterul. 

impreună cu Jessie derulă înregistrarea. Era Peter Novak, 
figura familiară, de neconfundat. Zâmbea şi vorbea la 
microfon: „lată un proverb maghiar la care eu ţin foarte mult: 
Sok kicsi sokra megy. inseamnă «lucrurile mici dau naştere la 
unul mare». Este un privilegiu să avem posibilitatea să ne 
exprimăm admiraţia pentru această femeie remarcabilă care, 
prin nenumărate mici acte de bunătate şi compasiune, a dat 
lumii o operă cu adevărat mare...” 

Trebuia să existe o explicaţie simplă pentru toate astea. 
Trebuia să existe. 

Reluară imaginile din nou, de data asta cadru cu cadru. 

— Opreşte aici, zise Jessie la un moment dat. Priveau 
înregistrarea a treia oară. Ea arătă spre un ziar care apăruse o 
fracțiune de secundă pe o masă de lângă locul unde Novak 
fusese intervievat după ceremonie. Alergă la bucătărie şi 
reveni cu numărul din The Economist, cumpărat de Janson în 
dimineaţa acelei zile. 

— Acelaşi număr, spuse ea. 

Pe coperta revistei se vedea aceeaşi imagine ca la televizor 
şi era vorba despre numărul de săptămâna aceea. Deci nu era 
difuzarea unei înregistrări mai vechi. Fusese filmată, trebuie 
să fi fost filmată după catastrofa din Anura. 

Insă dacă Peter Novak trăia, cine murise în Anura? 

Şi dacă Peter Novak era mort, pe cine văzuseră ei? Janson 

simţi că începe să i se învârtă capul. 
Era o nebunie! 


Ce văzuseră ei? O sosie? Un impostor? 

Fusese oare Novak ucis şi... înlocuit cu o dublură? Era un 
plan diabolic, aproape imposibil de imaginat. Cine ar fi putut 
face aşa ceva? 

Cine mai ştia de asta? Apucă telefonul celular şi încercă din 
nou să vorbească cu oamenii lui Novak din New York şi 
Amsterdam. Un mesaj urgent pentru Peter Novak. Referitor la 
propria lui securitate. 

Utiliza toate cuvintele care ar fi putut să le trezească 
interesul - tot fără nici un rezultat. Acelaşi răspuns bine 
cunoscut: plictisit, flegmatic, imposibil de alarmat. Mesajul său 
va fi transmis; nici o promisiune că va primi vreun răspuns. 
nici o informaţie nu putea fi oferită în legătură cu locul unde 
se afla domnul Novak. Marta Lang - dacă acesta era 
adevăratul ei nume - rămânea la fel de imposibil de găsit. 

Un sfert de oră mai târziu, Janson, cu capul în mâini, încerca 
să pună ordine în gândurile sale învălmăşite. Ce se întâmplase 
cu Peter Novak? Ce se petrecea cu Paul Janson? 

Când înălţă capul o văzu pe Jessie privindu-l cu o expresie 
îndurerată. 

— Vreau să-ţi cer un singur lucru şi ştiu că e unul mare, zise 
ea, dar n-am ce face: nu mă minţi. Am auzit prea multe 
minciuni şi la naiba, am spus şi eu prea multe. Cât priveşte 
ceea ce s-a petrecut în Anura, am numai cuvintele tale şi ale 
nimănui altcuiva. Spune-mi, te rog, ce ar trebui să cred? | se 
umeziseră ochii şi clipea foarte des. Pe cine ar trebui să cred? 

— Ştiu ce am văzut, zise Janson încet. 

— Asta înseamnă că suntem doi, spuse ea şi aruncă o 
privire către ecranul televizorului. 

— Ce vrei să spui? Că nu mă crezi? 

— Vreau să te cred. Trase adânc aer în piept. Vreau să cred 
pe cineva. 

Janson rămase tăcut o bună bucată de vreme. 

— Bine, zise el în sfârşit. Nu te acuz. Uite cum facem, sun 
după un taxi care te va duce până la secţia Operaţiuni 
Consulare din Milano. Crede-mă, o să fie foarte fericiţi să 


372 


recupereze un trăgător ca tine. Şi până o să ajungă echipa de 
curăţenie aici, eu o să fiu departe. 

— Stai puţin, zise ea. la-o uşor. 

— Cred că e varianta cea mai bună. 

— Pentru cine? 

— Pentru amândoi. 

— Tu nu vorbeşti pentru amândoi acum. Vorbeşti numai în 
numele tău. 

Tăcu o vreme, străbătând încăperea încoace şi-ncolo. 

— Foarte bine, ticălosule, zise ea brusc. Ai văzut ce ai 
văzut. 

Janson era adâncit în gânduri. Peter Novak: cine era oare 
această legendă vie, acest bărbat care, urmând o traiectorie 
fulminantă, ieşise din obscuritate şi ajunsese pe culmile gloriei 
mondiale? Il năpădeau întrebările, însă erau întrebări fără 
răspuns. | se strânsese stomacul şi, neputincios, aruncă 
ceaşca de cafea în cămin, unde se făcu ţăndări. O clipă se 
simţi parcă mai bine, însă numai o clipă. 

Se aşeză în fotoliul de piele de lângă cămin, la fel de zgâriat 
şi bătucit ca şi pielea lui. Jessie veni în spatele său şi începu 
să-i maseze umerii obosiţi. 

— Detest să te amărăsc şi mai mult, însă dacă vrem să 
aflăm ce naiba se petrece trebuie să plecăm de aici. Cât timp 
crezi că o să le ia celor de la Operaţiuni Consulare să ne 
găsească? Au la dispoziţie toate informaţiile din satelit şi te 
rog să mă crezi, chiar acum tehnicienii lor lucrează nonstop 
pentru a-ţi identifica maşina sau alte căi de transport. Din 
ceea ce mi-a spus prietenul meu, informaţiile de până acum 
sunt fără valoare, doar câteva rapoarte false cum că ai fi fost 
văzut - însă nu va mai trece mult până să se primească şi una 
bună. Vor apela la toate contactele din Europa, vor cerceta mii 
de fire, casete video de la intrările pe autostrăzi şi de la 
trecerile de frontieră. Şi mai devreme sau mai târziu vor găsi 
ceva care să-i conducă spre locul ăsta. 

Avea dreptate. li veni în minte motoul filantropului: Sok 
kicsi sokra megy. Inţelepciunea populară maghiară. Vor duce 
oare măruntele lor eforturi la un rezultat cu adevărat 
important? Işi amintea acum de cuvintele lui Fielding: în 
Ungaria se află cei mai mari admiratori ai săi, dar şi cei mai 

înfocați duşmani. Şi de observaţia lui Lang: Ungaria l-a făcut 
ceea ce este acum. Și Peter nu este omul care să-şi uite 
datoriile. Ungariei îi datora tot ce realizase. 

Ungaria trebuia deci să fie destinaţia lui Janson. Acolo avea 
cele mai mari şanse să dea peste duşmanii de moarte ai lui 
Peter Novak - indivizii care îl cunoşteau cel mai bine. 

— Arăţi ca un om care a luat o hotărâre importantă, zise 
Jessie precaută. 

Janson încuviinţă cu o mişcare a capului. 

— Dar tu? 

— Ce fel de întrebare e asta? 

— Eu mă gândesc la următoarea mea mişcare. Tu ce ai de 
gând să faci? Te întorci la Operațiunile Consulare? 

— Tu ce crezi? 

— Spune-mi tu. 

— Lasă-mă să rămân cu tine. Dacă mă întorc acum la 
directorul meu de operaţiuni mă va retrage din munca de 
teren. Dacă nu definitiv, atunci cel puţin un an. Şi voi avea 
parte şi de un „interviu” foarte lung. Ştiu eu cum lucrează 
sistemul. Asta mă aşteaptă acolo şi nu încerca să mă convingi 
că s-ar putea să fie şi altfel. Problema cea mai mare nu e asta. 
Problema e cum să mă întorc eu în lumea asta în care nu mai 
ştiu în ce pot să am încredere şi în ce nu. Mă simt ca şi cum pe 
de o parte aş şti prea mult şi pe de alta nu aş şti nimic şi din 
cauza asta nu mă pot întoarce înapoi. De aici pot merge 
numai înainte. Doar aşa pot să mai trăiesc cu mine însămi. 

— Să trăieşti cu tine însăţi? Şansele tale de supravieţuire nu 
cresc deloc dacă mai stai mult în preajma mea. Ştii asta. Ţi- 
am mai spus-o. 

— Uite ce e, orice lucru are un preţ, spuse ea încet. Dacă 
îmi dai voie, sunt gata să vin după tine. Dacă nu, voi face tot 
ce-mi stă în putinţă să te urmăresc. 

— Nici măcar nu ştii unde vreau să mă duc. 

— Ursuleţ dragă, nici nu mă interesează. Jessie se întinse. 
Unde te duci? 

El ezită o clipă. 

— În Ungaria. De unde a început totul. 

— Unde a început totul, repetă ea încet. 

Janson se ridică în picioare. 

— Dacă vrei să vii cu mine, bine. Însă ţine minte, cum 
încerci să iei contact cu Operațiunile Consulare pot să te 
consideri că şi scoasă din funcţiune - şi nu din cauza mea. 
Dacă eşti gata să pleci în călătorie, trebuie să respecţi regulile 
traseului. Şi regulile alea le stabilesc eu. În caz contrar... 

— S-a făcut, îl întrerupse ea. Nu mai săpa că dai de ţiţei. 

El o privi cu răceală, evaluând-o ca soldat şi ca agent. 
Adevărul era că avea nevoie de sprijin. Nu putea şti ce îl 
aştepta acolo. Dacă de partea lui se va dovedi doar pe 
jumătate la fel de periculoasă ca atunci când fusese împotriva 
sa, tot ar dispune de o armă redutabilă. 

Avea multe telefoane de dat înainte de a merge din nou la 
culcare, multe legende de reînviat. Calea trebuia pregătită. 

Unde îl va duce această cale era imposibil de spus. Ce altă 
soluţie avea însă? Oricare ar fi fost riscurile, asta era singura 
cale prin care puteau dezlega misterul care era Peter Novak. 

Se pregătea să întindă o cursă. 

Gândul nu avea un efect prea liniştitor asupra nervilor lui 
Janson fiindcă ştia cât de des picau în curse tocmai cei care le 
întindeau. În acest joc, principala sa armă avea să fie 
stăpânirea de sine. Ca atare, trebuia să evite pericolele 
izvorâte din frică sau dintr-o încredere nemăsurată în forţele 
proprii. Prima putea duce la paralizare, cea de-a doua la 
greşeli prosteşti. 

Se pregătea să întindă o cursă şi nici un alt loc nu i se părea 
mai potrivit decât acesta. Clădirea de la numărul 3517 pe 
şoseaua Miskolc-Lillafured se afla la câţiva kilometri spre vest 
de oraşul Miskolc şi era singura construcţie notabilă din zona 
staţiunii Lillafiired. Hotelul Palace, aşa cum se numea acum, 
se înălța aproape de malurile împădurite ale lacului Hamori, 
într-un decor ce amintea de-o Europă feudală de mult apusă, 
plină de parcuri şi palate. Locul trezea amintiri şi acesta 
fusese şi scopul pentru care fusese construit. Ridicarea 
castelului în anii '20 fusese un proiect al regimului amiralului 
Horthy, care dorise un monument dedicat trecutului glorios al 

naţiunii. Restaurantul primise numele regelui Matthias, 
suveranul războinic din secolul al cincisprezecelea care îşi 
condusese poporul spre o măreție plătită cu sângele 
vrăjmaşilor săi. In epoca post-comunistă, locul fusese adus la 
strălucirea de odinioară. Atrăgea acum turişti şi oameni de 
afaceri din întreaga ţară. Un proiect născut în cinstea efemerei 
glorii imperiale fusese transformat în slava unei forţe mult mai 
puternice, cea a banilor şi a comerţului. 

Paul Janson străbătu luxosul hol de intrare al hotelului şi 
cobori în restaurantul amenajat la subsol ca o pivniţă pentru 
vinuri. Simţea un nod în stomac şi mâncarea era ultimul lucru 
la care se gândea în momentele acelea. Şi totuşi, orice semn 
că ar fi la ananghie l-ar putea trăda. 

— Sunt Adam Kurzweil, spuse Janson şefului de sală într-o 
engleză cu accent transatlantic. Era tipul de engleză învăţat în 
şcoală şi folosit atât de cetăţenii educați din ţările din 
Commonwealth - Zimbabwe, Kenya, Africa de Sud, India - cât 
şi de europenii care învățau de mici această limbă. „Kurzweil” 
purta un costum în dungi de culoare deschisă, cravată roşie şi 
se purta ca un om de afaceri obişnuit să comande. Şeful de 
sală, în frac şi cu părul negru dat cu ulei, îl evalua mai întâi cu 
o privire rapidă, apoi îi zâmbi profesional. 

— Oaspetele dumneavoastră se află deja aici, spuse el. Se 
întoarse către o tânără de lângă el. Ea o să vă conducă la 
masa dumneavoastră. 

Janson dădu din cap cu un gest plictisit. 

— Mulţumesc, spuse el. 

Masa era aşezată, evident la cererea expresă a oaspetelui 
său, într-un separeu discret al restaurantului. Bărbatul cu care 
urma să se întâlnească era un om cu resurse, care îşi lua 
multe măsuri de precauţie, altfel nu ar fi supravieţuit atât în 
domeniul său de activitate. 

In timp ce se îndrepta spre separeu, Janson se concentra 
asupra rolului pe care trebuia să-l joace. Prima impresie conta 
foarte mult. Era normal ca bărbatul cu care se întâlnea, 
Sandor Lakatos, să fie suspicios. La fel trebuia să fie şi el, în 
rolul lui Kurzweil. Ştia că este cea mai bună apărare. 

Lakatos se dovedi a fi un bărbat cocoşat, mic de statură; 
curbura coloanei vertebrale îl făcea să-şi ţină bărbia în piept. 

Cu obraji rotunzi, nas borcănat, părea că nu are gât. În acelaşi 
timp, era unul dintre cei mai mari traficanţi de arme din 
Europa Centrală. Averea sa crescuse foarte mult în timpul 
embargoului impus Şerbiei, când această ţară fusese nevoită 
să apeleze la surse clandestine pentru a obţine armele la care 
nu mai avea acces pe cale legală. Lakatos îşi începuse cariera 
în domeniul transportului auto pe distanţe lungi; tipul 
afacerilor sale şi infrastructura pe care o pusese la punct 
necesitaseră foarte puţine modificări în momentul în care se 
extinsese în traficul cu arme. Faptul că acceptase să se 
întâlnească cu Adam Kurzweil dovedea o altă trăsătură ce 
stătea la baza succesului său: o lăcomie nesăţioasă. 

Folosind o identitate la care nu mai apelase de foarte multă 
vreme, cea de şef al unei firme de servicii de securitate 
canadiene, Janson sunase mai mulţi oameni de afaceri care se 
retrăseseră de mult din domeniu. De fiecare dată, mesajul era 
acelaşi. Un anume Adam Kurzweil, reprezentantul unui client 
al cărui nume nu putea fi dezvăluit, era în căutarea unui 
furnizor cu care să facă o tranzacţie importantă. Toţi îşi 
amintiseră cu plăcere de canadian - o identitate pe care 
Janson o crease singur, fără să-i informeze pe cei din 
Operațiunile Consulare, ale cărui discreţie şi lungi perioade în 
care dispărea fără urmă erau respectate. Cu toate astea, toţi 
cei apelaţi îl refuzaseră; erau precauţi, se îmbogăţiseră, apoi 
părăsiseră domeniul. Nu conta. Janson ştia că în mica lume a 
comercianților de arme veştile în legătură cu un cumpărător 
serios se răspândeau cu repeziciune; cel care reuşea să 
realizeze un astfel de contact se putea aştepta la un comision 
în urma tranzacţiei. Janson nu avea nevoie să intre în contact 
direct cu Lakatos; era suficient să audă cei din preajma 
acestuia. Atunci când unul dintre oamenii de afaceri cu care 
vorbise, un individ stabilit în Bratislava ale cărui legături 
strânse cu oameni din guvern îi asiguraseră protecţia, îl 
întrebase de ce numitul Adam Kurzweil nu încerca să-l 
contacteze pe Lakatos, i se răspunsese că acest Kurzweil nu 
era prea încrezător şi că nu apelă niciodată la cineva despre 
care nu avea suficiente recomandări. Pur şi simplu, Lakatos nu 
prezenta încredere pentru Kurzweil. El şi clienţii săi nu se 
puteau expune la riscuri. Pe de altă parte, nu era cumva acest 

Lakatos prea mărunt pentru o tranzacţie de o asemenea 
anvergură? 

Aşa cum anticipase Janson, afirmaţiile dispreţuitoare 
ajunseseră până la urechile ungurului care se înfuriase aflând 
că este astfel desconsiderat. Nu prezenta încredere? 

Necunoscut? Lakatos nu era destul de bun pentru acest 
Adam Kurzweil, misteriosul intermediar? Furia se împletise cu 
judecată pragmatică. A lăsa ca reputaţia sa să fie pusă la 
îndoială era o afacere proastă. Şi nu exista o cale mai bună da 
elimina orice suspiciune decât câştigarea  misteriosului 
contract. 

Cine era însă acest Kurzweil? Investitorul canadian fusese 
foarte secretos, evident nu prea dornic să dezvăluie ceea ce 
ştia. „Nu vă pot spune decât că e un foarte bun client de-al 
nostru”. În câteva ore, Janson primi mai multe telefoane de la 
persoane care îl recomandau pe Lakatos; fără îndoială, 
individul îşi pusese relaţiile în mişcare. Intr-un târziu, 
canadianul căzuse de acord ca, din moment ce Kurzweil urma 
să treacă prin zona oraşului Miskolc, locul unde Lakatos îşi 
avea reşedinţa, să încerce să-l convingă să accepte o 
întâlnire. Insă un lucru trebuia să fie foarte bine înţeles: 
Kurzweil era o persoană foarte suspicioasă. Deci, dacă refuza 
întâlnirea nu era nici o supărare. 

In ciuda aparenţelor ezitări din motive tactice, Janson 
aştepta cu disperare această întâlnire. Ştia că singura cale de 
a ajunge la vechii duşmani ai lui Peter Novak era prin 
intermediul acestui ungur care vindea unelte ale morţii. 

Aşezat într-un fotoliu de piele în holul hotelului, Janson 
urmărise cu atenţie sosirea lui Lakatos şi lăsase dinadins să 
treacă zece minute înainte de a se duce la el. In timp ce se 
apropia de separeul unde se afla ungurul, se străduia să 
afişeze o expresie nonşalantă. Spre surprinderea lui, Lakatos 
se ridică în picioare şi îl îmbrăţişa. 

— În sfârşit vă întâlnesc! Ce plăcere deosebită! Îşi apăsase 
pieptul bombat de al lui Janson şi îl bătuse zdravăn cu mâinile 
lui grăsuţe şi transpirate mai întâi pe spate, apoi peste şolduri. 
Nu prea subtilă, îmbrăţişarea exuberantă nu urmărise decât o 
verificare sumară: un toc de pistol ascuns sub haină putea fi 
descoperit cu uşurinţă. 

Se aşezară şi Lakatos începu să-şi cerceteze cu neruşinare 
oaspetele; privirea lui era avidă şi suspicioasă. Traficantul 
învățase pe pielea lui că nu toate afacerile atrăgătoare erau şi 
profitabile. Un adevărat specialist trebuia să ştie să facă 
deosebirea între fructul copt, gata să cadă şi o capcană 
otrăvită. 

— Ficatul de gâscă la grătar, /ibamaj roston, e excelent. La 
fel şi brassói aprepecsenye - un fel de carne de porc prăjită. 

Voce lui Lakatos era uşor gâfâită, slabă. 

— Eu, personal, prefer bakanyi serteshus, replică Janson. 

Ungurul rămase amuţit. 

— In cazul ăsta cunoaşteţi locurile, spuse el într-un târziu. 

Auzisem eu că sunteţi un om de lume, domnule Kurzweil. 

— Dacă aţi auzit aşa ceva înseamnă că aţi auzit deja prea 
multe, răspunse Janson cu o voce de oţel îndulcită puţin de 
zâmbetul afişat pe buze. 

— Vă rog să mă iertaţi, domnule Kurzweil. Meseria noastră, 
după cum bine ştiţi, se bazează foarte mult pe încredere. 
Strângerile de mână şi reputaţia ţin locul contractelor şi al 
altor acte inutile. Şi eu am moştenit asta. Tatăl meu a fost un 
om dintr-o bucată şi ani de zile camioanele lui albe au 
străbătut în lung şi-n lat regiunea Zemplén. Şi-a început 
afacerea în anii treizeci şi atunci când comuniştii au venit la 
putere au ajuns la concluzia că era mai simplu să lase firma în 
continuare pe mâna cuiva care cunoştea rutele. Vedeţi, tatăl 
meu fusese el însuşi în adolescenţă şofer de camion. Aşa că 
atunci când angajaţii săi încercau să-l convingă că întârziaseră 
o jumătate de zi din cauza unui cauciuc spart sau a unui 
radiator, nu aveau nici o şansă să-l ducă de nas. El ştia exact 
cât dura să înlocuieşti piesa defectă fiindcă o făcuse el însuşi 
şi oamenii săi înţeleseseră. Nu puteau să-l tragă pe sfoară, 
însă nu-i purtau pică, ei mai degrabă îl respectau. Cred că 
acelaşi lucru se poate spune şi despre mine. 

— Oamenii dumneavoastră încearcă deseori să vă tragă pe 
sfoară? 

Lakatos zâmbi dezvelindu-şi un rând de dinţi de porțelan, 
nefiresc de albi şi regulaţi. 

— Foarte puţini sunt atât de nesăbuiţi, replică el. Ştiu să 
recunoască un pericol adevărat. In tonul vocii sale se putea 

citi atât ameninţare, cât şi trufie. 

— Nimeni din cei care au subestimat poporul ungar nu a 
prosperat vreodată, spuse Janson cu o voce sobră. Insă aveţi o 
limbă, o cultură pe care foarte puţini pot afirma că o înţeleg. 

— Ungaria de nepătruns. Acest „anonimat” a servit foarte 
bine acestei ţări în momentele în care alţii încercau s-o 
domine. În alte ocazii, însă, nu ne-a fost de prea mare ajutor. 
Dar eu cred că aceia dintre noi care operează în condiţii de, 
hai să zicem, maximă prudenţă au avut ocazia să-i aprecieze 
valoarea. 

Un chelner se apropie de masa lor şi le umplu paharele cu 
apă. 

— O sticlă din vinul acela Margaux din '98, spuse Lakatos. 
Se întoarse apoi spre Kurzweil. E un vin nou plin de 
prospeţime. Asta dacă nu doriţi cumva să încercaţi 
specialităţile locale - unul dintre vinurile acelea „Sângele 
Taurului”. Unele sunt cu adevărat deosebite. 

— Cred că o să încerc aşa ceva. 

Lakatos făcu un semn cu degetele sale grăsuţe către 
chelner. Se întoarse apoi din nou către companionul său. 

— Vă rog să-mi spuneţi cum vi se pare Ungaria. 

— O ţară extraordinară care a dat lumii o serie de oameni 
extraordinari. Laureaţi ai premiului Nobel, regizori de film, 
matematicieni, fizicieni, muzicieni, dirijori, scriitori. Printre 
aceştia însă se numără şi un fiu celebru al Ungariei care - cum 
să mă exprim mai politicos? - a provocat multă nelinişte 
clienţilor mei. 

Lakatos îl privea uimit. 

— Mă puneţi pe gânduri. 

— Se spune că /ibertatea unui individ poate fi tiranie pentru 
un altul. Şi că fundatiile pentru libertate pot fi de fapt fundaţii 
pentru tiranie. Făcu o pauză ca să fie sigur că semnificaţia 
cuvintelor lui a fost înţeleasă. 

— E fascinant ce spuneţi, spuse Lakatos înghițind din greu. 
Se întinse după paharul cu apă. 

Janson îşi ascunse un căscat. 

— Scuzaţi-mă, murmură el. Zborul de la Kuala Lumpur este 
foarte lung, oricât de confortabil ar încerca ei să-l facă. 

De fapt, călătoria de şapte ore de la Milano la Eger în 

cabina strâmtă a unui camion încărcat cu conserve din carne 
fusese incomodă şi enervantă în aceeaşi măsură. În timp ce el 
lua masa cu negustorul de arme, Jessie Kincaid, folosind un 
paşaport fals, încerca să închirieze o maşină pentru călătoria 
pe care urmau să o facă a doua zi şi pe care trebuia să o 
pregătească minuţios. Spera ca toată treaba să nu-i ia totuşi 
prea mult timp şi să aibă posibilitatea să se odihnească şi ea 
câteva ore. 

— Călătoriile sunt însă viaţa mea, adăugă Janson cu 
emfază. 

— Desigur, încuviinţă Lakatos, cercetându-l cu ochi 
sfredelitori. 

Chelnerul, cu cravată neagră, îşi făcu apariţia cu vinul 
comandat; sticlă nu avea etichetă, numele podgoriei fiind 
incrustat direct pe sticlă. Vinul era foarte închis la culoare, un 
lichid aproape opac când le fu turnat în paharele de cristal. 
Lakatos luă o înghiţitură zdravănă, trecu lichidul de mai multe 
ori dintr-o parte în alta a gurii şi în final declară că e grozav. 

— Regiunea Eger este o zonă viticolă foarte robustă. Ridică 
paharul cu vin în dreptul ochilor. Poate că nu vedeţi prin el, 
adăugă Lakatos, însă vă asigur, domnule Kurzweil, că face toţi 
banii. Aţi făcut o alegere excelentă. 

— Sunt foarte încântat să vă aud spunând acest lucru, 
replică Janson. Este un alt semn de preţuire pentru 
„anonimatul” maghiar. 

Chiar în clipa aceea, un bărbat într-un costum albastru 
deschis, fără cravată, se oprise lângă masa lor - fără îndoială 
un turist american şi tot atât de sigur individul era beat. 
Janson ridică privirea, se uită la el şi deodată un semnal de 
alarmă începu să-i sune în cap. i 

— A trecut ceva vreme, spuse bărbatul cu greu. Işi pusese 
mâna păroasă pe fața albă de masă, aproape de coşul pentru 
pâine. Eram sigur că tu eşti Paul Janson, mare ca viața. 

Pufni disprețuitor, se întoarse şi plecă de la masa lor. 

— Ti-am spus eu că el este, se adresă americanul unei 
femei aşezate la o masă în colţul opus al încăperii. 

La naiba! Ceea ce se întâmplase era o posibilitate teoretică 
mereu existentă în operaţiunile sub acoperire, însă până acum 
Janson fusese foarte norocos. Se mai întâmplase o dată, în 

Uzbekistan, în timpul unei întâlniri cu un adjunct al ministrului 
petrolului din ţara aceea, ocazie în care poza ca intermediar al 
unei importante corporaţii petroliere. Un alt american trecuse 
prin biroul respectiv - un civil, reprezentant al firmei Chevron, 
care îl cunoscuse pe Janson sub un alt nume şi în alt context, 
în legătură cu câmpurile bogate în petrol şi gaze naturale din 
zona Apsheron din Azerbaidjan. Privirile lor se întâlniseră, 
bărbatul înclinase din cap, dar nu spusese nimic. Din anumite 
motive, individul respectiv se simţise la fel de neplăcut 
surprins că fusese descoperit de Janson pe cât de neplăcut 
surprins fusese Janson să dea de el acolo. Cei doi nu 
schimbaseră nici un cuvânt şi Janson înţelese că respectivul 
nu avea să-l dea de gol. Ceea ce se întâmplase aici era însă 
îngrozitor, exact acel tip de întâlnire de care orice agent speră 
să nu aibă parte niciodată. 

Janson se chinuia acum să-şi potolească bătăile inimii şi se 
întoarse către Lakatos cu o faţă lipsită de orice expresie. 

— Un prieten de-al dumneavoastră? îl întrebă el pe Lakatos. 
Bărbatul nu precizase cui îi erau adresate remarcile sale, aşa 
că „Adam Kurzweil” putea presupune că nu lui. 

Lakatos îl privi cu uimire. 

— Nu-l cunosc pe omul acela. 

— Nu-l cunoaşteţi, zise Janson încet, încercând să alunge 
suspiciunile, silindu-l pe traficantul de arme să treacă în 
defensivă. 

— Asta e, nu contează. Toţi am avut parte de experienţe de 
genul ăsta. Cred că din cauza întunericului şi a băuturii vă 
putea confunda şi cu Nikita Hruşciov. 

— Ungaria a fost dintotdeauna o ţară plină de fantome, 
replică Lakatos. 

— Unele dintre acestea create chiar de dumneavoastră. 

Lakatos lăsă paharul jos, ignorând comentariul lui Janson. 

— Vă rog să-mi scuzaţi curiozitatea. După cum aţi aflat 
probabil, cunosc foarte multă lume. E ciudat că nu am auzit 
până acum de numele dumneavoastră. 

— Mă bucur să aud asta. Janson luă o înghiţitură lungă din 
pahar, savurând licoarea. Sau mă flatez prea mult cu discreţia 
mea? Adevărul e că mi-am petrecut cea mai mare parte din 
viaţă în Africa de Sud, unde, trebuie să mărturisesc, nu s-a 

prea auzit de dumneavoastră. 

In semn de aprobare, Lakatos îşi înfipse şi mai tare bărbia 
în pernă de grăsime pe care o formă gâtul său. 

— O piaţă matură, spuse el. Intr-adevăr, nu pot spune că aş 
fi primit răspunsuri prea favorabile de acolo la ofertele mele. 
Cu toate acestea, am făcut câteva afaceri cu sud-africani şi cu 
fiecare ocazie v-aţi dovedit parteneri de încredere. Ştiţi foarte 
bine ce vreţi şi nu vă codiţi să plătiţi pentru asta. 

— Increderea se răsplăteşte cu încredere. Cinstea cu cinste. 
Clienţii mei pot fi generoşi, însă nu aruncă banii. Vor să 
primească ceea ce plătesc. Trebuie să mă înţelegeţi foarte 
bine. Valorile pe care le caută clienţii mei nu sunt numai cele 
materiale. Ei sunt interesaţi în egală măsură şi de acele lucruri 
care nu pot fi împachetate în lăzi. Ei caută aliaţi. Capita/ 
uman, s-ar putea spune. 

— N-aş vrea să vă înţeleg greşit, zise Lakatos cu faţa lipsită 
de orice expresie. 

— Luaţi-o cum vreţi, însă ei ştiu că în lume există oameni, 
forţe care au aceleaşi interese ca şi ei. Şi din această cauză ar 
vrea să solicite sprijinul unor astfel de oameni. 

— Să solicite sprijinul lor... repetă Lakatos gânditor. 

— În acelaşi timp, sunt gata să ofere şi ei sprijin acelor 
oameni. 

Lakatos înghiţi adânc. 

— Asta în cazul în care asemenea oameni ar avea nevoie 
de un sprijin suplimentar. 

— Nimănuli nu-i strică un sprijin suplimentar. Janson zâmbi 
atoateştiutor. Pe lumea asta există câteva adevăruri general 
valabile. Acesta e unul dintre ele. 

Lakatos se întinse şi-l bătu prieteneşte pe mână, zâmbind. 

— Cred că începe să-mi placă de dumneavoastră, spuse el. 
Sunteţi un gentleman şi un adevărat gânditor, domnule 
Kurzweil. Nu semănaţi cu nesimţiţii de şvabi cu care am de 
cele mai multe ori de-a face. 

Chelnerul le aduse ficatul de gâscă la grătar „cu 
complimente de la bucătar” şi Lakatos începu să rupă lacom 
cu furculiţa bucăţi din porţia sa. 

— Cred că aţi înţeles ce am vrut să vă spun, nu-i aşa? 
încercă Janson să forţeze nota. 

Americanului cu haină albastră îi veniseră probabil alte idei, 
fiindcă revenise la masa lor. 

— Nu mă recunoşti? întrebă el pus pe harţă. De data asta 
era imposibil pentru Janson să pretindă că nu îşi dă seama cui 
i se adresează individul. 

Se întoarse către Lakatos. 

— Ce amuzant! Se pare că trebuie să-mi cer scuze în faţa 
dumneavoastră. 

După care ridică privirea către individul iritat, încercând să 
rămână calm. 

— Am impresia că mă confundați cu altcineva, zise el cu 
acelaşi accent transatlantic. 

_ — Te confund pe naiba. Şi de ce dracu’ vorbeşti aşa ciudat? 
Incerci să te ascunzi de mine? De asta? incerci să mă eviţi? 
După tot ce s-a întâmplat, e normal să încerci aşa ceva. 

Janson se întoarse către Lakatos şi ridică din umeri, aparent 
amuzat. Se străduia din răsputeri să-şi controleze pulsul. 

— Din când în când mi se întâmplă aşa ceva - se pare că 
am o figură care dă naştere la astfel de confuzii. Anul trecut, 
pe când mă aflam în Basel, o femeie pe care am întâlnit-o în 
barul hotelului era convinsă că mă întâlnise şi la Gstaad. 
Începu să schiţeze un zâmbet, apoi îşi acoperi gura cu mâna, 
parcă ruşinat de amintirea respectivă. 

— Şi nu numai atât - pretindea că noi doi am avut o 
aventură. 

Lakatos nu zâmbea. 

— Dumneavoastră cu ea? 

— Ei, ea cu individul cu care mă confundase. Adevărul e că 
nu era prea multă lumină în barul acela. Insă o clipă am fost 
tentat să urc cu ea până în camera mea şi cum să vă spun, să 
duc până la capăt ceea ce începuse prietenul nostru. Acum 
îmi pare rău că n-am făcut chestia aia - deşi sunt convins că 
la un moment dat şi-ar fi dat seama de greşeală, începu să 
râdă, un râs cât se poate de firesc, însă când ridică privirea 
văzu că americanul stătea în continuare acolo, cu o expresie 
duşmănoasă. 

— Deci nu ai nimic să-mi spui? se răsti el. La naiba. 

Femeia cu care era la masă - mai mult ca sigur soţia sa - 
venise lângă el şi-l trăgea acum de mână. Era puţin cam grasă 

şi purta o rochie uşoară de vară oarecum nepotrivită pentru 
acea perioadă a anului. 

— Donny, zise ea. Il deranjezi pe domnul acesta drăguţ. 
Probabil că e şi el în vacanţă ca şi noi. 

— Domn drăguţ? Din cauza ticălosului ăsta am fost dat 
afară. Individul se înroşise la faţă şi părea gata să explodeze. 
Da, aşa e. Directorul te-a adus la firmă ca pe omul lui de 
încredere, nu-i aşa, Paul? Ticălosul ăsta, Paul Janson, a venit la 
Amcon în calitate de consultant pe probleme de securitate. Şi 
primul lucru de care s-a apucat a fost să întocmească un 
raport referitor la verificările în vederea angajării şi furturile 
produse de angajaţi şi bineînţeles că şeful s-a luat de mine - 
cum de am lăsat să se întâmple aşa ceva sub supravegherea 
mea. Mi-am sacrificat douăzeci de ani în compania aia. Ţi-a 
spus cineva chestia asta? Şi am făcut o treabă foarte bună 
acolo. Am făcut o treabă foarte bună. Faţa roşie a bărbatului 
se strâmbase de furie şi de autocompătimire. 

Femeia îi aruncă lui Janson o privire deloc prietenoasă; 
chiar dacă se ruşina acum de purtarea soţului ei, în ochii ei se 
citea foarte clar că avusese şi ea foarte mult de suferit din 
cauza consultantului care-l făcuse pe săracul ei Donny să-şi 
piardă slujba. 

— Când o să vă treziţi şi o să doriţi să vă cereţi scuze, vă 
rog să nu vă faceţi probleme, zise Janson cu răceală. Vă 
accept anticipat scuzele. Asemenea confuzii se mai întâmplă. 

Ce altceva ar fi putut să spună? Cum altfel ar fi putut 
reacţiona victima unei asemenea confuzii de identitate? Cu 
nepăsare, amuzament, apoi cu indignare. 

Bineînţeles că aici nu era vorba de nici o confuzie şi Janson 
îşi amintea foarte bine cine era Donald Weldon. 

Responsabil cu securitatea la o firmă de proiecte industriale 
cu sediul în statul Delaware, omul ducea o viaţă lipsită de griji 
şi angajase în echipă sa tot felul de veri, nepoți şi prieteni, 
considerând serviciile de securitate ale firmei o sursă de 
slujbe bine plătite. Câtă vreme în firmă nu se înregistrase nici 
un dezastru major, cine îi putea pune la îndoială competenţa 
şi  probitatea profesională? Intre timp, însă, furturile 
angajaţilor, precum şi întocmirea sistematică de cereri 
nefondate de compensaţii băneşti începuseră să atârne din ce 

în ce mai greu în bugetul firmei, iar unul dintre vicepreşedinţii 
companiei îşi dubla veniturile vânzând informaţii confidenţiale 
unei firme concurente. Janson ştia din experienţă că 
funcţionarii prinşi pe picior greşit, în loc să-şi recunoască 
propriile greşeli, îi acuzau întotdeauna pe cei care le dădeau 
la iveală lipsa de profesionalism. 

Adevărul e că Donald Weldon ar fi trebuit să-i fie 
recunoscător că fusese doar concediat; din raportul lui Janson 
reieşea clar că multe din cererile false de compensaţii 
fuseseră întocmite cu complicitatea lui şi că existau şi alte 
dovezi, suficiente pentru o acţiune judiciară care s-ar fi putut 
termina foarte bine cu închisoare. Janson recomandase însă că 
vicepreşedintele Walden să fie eliberat din funcţie, însă nu şi 
acuzat, spre a evita târârea companiei într-un proces dăunător 
pentru imaginea sa şi eventuala descoperire a altor detalii 
neplăcute în fazele premergătoare ale procesului. Datorită 
mie eşti liber, ticălos corupt ce eşti, gândi Janson. Insă 
americanul mai că-şi băgase un deget ameninţător în faţa lui. 

— Ticălos nenorocit ce eşti - o să-ţi primeşti şi tu porţia într- 
o zi. În timp ce femeia îl trăgea înapoi la masa lor, se vedea 
clar după mersul clătinat al individului că furia fusese 
alimentată din plin de alcool. 

Janson se întoarse aparent bine dispus către tovarăşul său 
de masă însă fu cuprins imediat de un sentiment de nelinişte. 
Lakatos devenise distant; nu era tâmpit şi scena precedentă 
nu putea fi uşor trecută cu vederea. Ochii negri, sfredelitori ai 
maghiarului îl priveau cu duritate. 

— Nu v-aţi băut vinul, spuse Lakatos, gesticulând cu 
furculiţa. li zâmbi rece ca un călău. 

Janson ştia foarte bine cum gândeau astfel de oameni: 
individul cântărea desigur toate posibilităţile, însă simţul de 
prevedere îi impunea să acorde credit în primul rând variantei 
celei mai puţin favorabile. Janson ştia, de asemenea, că nu ar 
avea cine ştie ce de câştigat dacă s-ar apuca să nege 
vehement cele debitate de americanul beat. Fusese dat de 
gol, demascat ca nefiind persoana care pretindea că este. 
Oameni ca Sandor Lakatos nu se temeau de nimic mai mult 
decât de posibilitatea de a fi înşelaţi: Adam Kurzweil nu mai 
reprezenta acum pentru el o oportunitate, ci un pericol. Şi, 

chiar dacă nu avea habar care ar fi putut fi motivațiile sale, un 
asemenea pericol trebuia eliminat. 

Mâna lui Lakatos dispăruse în buzunarul interior al sacoului 
său gros de lână. Era puţin probabil să încerce să scoată de 
acolo o armă - ar fi fost un gest total nepotrivit pentru cineva 
cu prestanţa sa. Mâna sa zăbovea ciudat de mult acolo, 
acţionând fără îndoială un anumit dispozitiv. 

Manevra, se pare un fel de pager sau şi mai probabil, un 
dispozitiv de comunicare automată prin  mesaje-text. 
Traficantul aruncă apoi o privire scurtă în partea opusă a 
încăperii, către locul în care se afla şeful de sală. Janson îi 
urmări privirea: doi bărbaţi îmbrăcaţi în costume închise care 
până atunci păreau că-şi omoară plictiseala lângă tejgheaua 
lungă şi strălucitoare a barului îşi îndreptaseră deodată 
spinările şi deveniseră foarte atenţi. Cum de nu-i remarcase 
mai devreme? Gărzile lui Lakatos, fără îndoială. 

Traficantul de arme nu ar fi venit niciodată la o întâlnire cu 
un individ pe care nu-l cunoştea personal fără să-şi ia această 
măsură elementară de siguranţă. Şi acum, după cum sugera 
schimbul de priviri, oamenii primiseră o nouă misiune. 
Incetaseră să mai fie simpli apărători. Deveniseră călăi. 
Jachetele neîncheiate la nasturi le atârnau larg în jurul 
corpurilor masive; un observator neavizat ar fi putut crede că 
umflătura uşoară din dreapta, din dreptul buzunarului de la 
piept, se explica fără îndoială prin prezenţa unui pachet de 
ţigări sau a unui telefon celular. Janson ştia însă foarte bine 
despre ce era vorba. Simţi că-i îngheaţă sângele în vine. 

Adam Kurzweil nu va fi lăsat să părăsească viu hotelul 
Palace. Janson îşi putea imagina foarte clar scenariul. Masa 
urma să se termine foarte curând, după care ei doi vor ieşi 
împreună din holul hotelului, urmaţi de cei doi bărbaţi 
înarmaţi. In clipa în care grupul s-ar afla la o distanţă 
convenabilă de orice priviri indiscrete, el ar fi eliminat cu un 
glonţ tras dintr-o armă cu amortizor şi corpul său aruncat în 
apa lacului sau ascuns în portbagajul unei maşini. 

Trebuia să facă ceva. Acum. 

Intinzându-se să apuce paharul, împinse cu cotul furculiţa 
jos de pe masă, apoi, după ce ridică din umeri parcă cerându- 
şi iertare pentru neîndemânarea sa, se aplecă sub masă ca s-o 

ridice. O dată ajuns acolo, îşi ridică manşeta de la pantaloni şi 
desfăcu cu un deget partea de sus a tocului aflat la 
încheietura piciorului, în care avea un mic Glock M26 pe care îl 
cumpărase în Eger. Când se ridică de sub masă cu furculiţa, 
pistolul se afla deja în poala sa. Şansele de supravieţuire 
crescuseră puţin. 

— V-aţi plimbat vreodată în jurul lacului? îl întrebă Sandor 
Lakatos. E aşa de frumos afară în această perioadă a anului, 
încă un zâmbet care-i dezveli dinţii de porțelan. 

— E într-adevăr foarte frumos, încuviinţă Janson. 

— Vreau să vă invit la o plimbare după ce terminăm. 

— Nu e cam întuneric pentru aşa ceva? 

— Nu ştiu ce să zic, răspunse Lakatos. Am putea să 
discutăm puţin singuri. Numai aşa ne putem cunoaşte cu 
adevărat unul pe celălalt, cred. Ochii traficantului aveau luciri 
de antracit. 

— Mi-ar face mare plăcere, zise Janson. Mă scuzaţi un 
minut? 

— Vă rog, privirea traficantului se îndreptă spre cei doi 
bărbaţi în negru de la bar. 

Janson îşi îndesă pistolul sub centură, în partea din faţă a 
pantalonilor, apoi se ridică şi o porni spre toaleta aflată la 
capătul unui coridor cu acces din cel mai îndepărtat colţ al 
sălii restaurantului. In momentul în care ajunse la intrarea în 
coridorul cu pricina, Janson simţi un fior rece: în faţa sa se afla 
un alt bărbat în costum închis, cu o constituţie fizică 
asemănătoare cu a celor doi de la bar. Era clar că bărbatul 
acesta nu era nici client şi nici angajat al restaurantului. Era 
un alt gardian de-al lui Lakatos, plasat acolo pentru o 
asemenea eventualitate. Janson intră în camera de toaletă, 
pardosită cu marmură şi bărbatul - înalt, lat în umeri, cu o 
privire plictisită, veni după el. Când Janson se aplecă asupra 
pisoarului, îl auzi încuind uşa. Asta însemna că erau singuri. 

Un foc tras cu pistolul său fără amortizor nu ar fi făcut 
decât să-i alarmeze pe ceilalţi doi, care erau şi ei înarmaţi. 
Deci pistolul nu îi aducea avantajul pe care-l sperase. 
Necesitatea de a masca vizual îl împiedicase să ia măsuri de 
mascare auditivă: un pistol cu amortizor ar fi fost prea mare 
pentru a fi ascuns într-un toc de gleznă. Janson se îndreptă 

spre cabinele cu closete; reuşi să vadă imaginea distorsionată 
a individului reflectată în mânerul de inox al uşii. Se distingea 
şi forma lungă, cilindrică a armei lui cu amortizor. 

Nu mai era nevoie să se aştepte ca Janson să părăsească 
hotelul; puteau să scape de el acolo unde se afla. 

— Cu cât te plăteşte? îl întrebă Janson fără să se întoarcă 
să-l privească. Sunt gata să dublez suma. 

Omul nu zise nimic. 

— Nu ştii engleză? Pun pariu că ştii cum arată dolarii! 

Expresia individului nu se schimbă, însă puse arma 
deoparte. Lipsa de apărare a lui Janson îi sugerase o metodă 
şi mai bună: desfăcea acum o sârmă lungă cam de cincizeci 
de centimetri, prevăzută la capete cu discuri din plastic ce 
serveau ca mânere. 

Janson trebui să se concentreze ca să audă foşnetul făcut 
de haina individului în momentul în care acesta întinse 
mâinile, pregătindu-se să-i treacă garota în jurul gâtului. Nu 
putea decât să aplaude felul în care judecase călăul său. 
Garota asigura nu numai o moarte fără zgomot, ci şi una 
nesângeroasă. Într-un restaurant ca acesta, ţinând seama şi 
de cantităţile de alcool care se consumau în această parte a 
Europei, n-ar fi fost nevoie de prea multă imaginaţie ca să-l 
scoată apoi afară. Era suficient să-l tragă pur şi simplu după 
el, sprijinindu-l cu o mână în jurul umerilor: un zâmbet tâmp şi 
toată lumea ar fi presupus că prietenul lui e pur şi simplu 
îmbibat cu alcool. 

Janson căzu în faţă, sprijinindu-se cu fruntea de marmură 
peretelui. Apoi începu să se răsucească, cu corpul încovoiat ca 
un om beat. Brusc, cu o mişcare explozivă, se ridică rapid în 
sus şi puţin spre dreapta. În clipa în care bărbatul se dădu un 
pas înapoi ca urmare a impactului, îi repezi un genunchi între 
picioare. Omul gemu şi se repezi cu coarda peste umerii lui 
Janson, încercând cu disperare s-o ridice până la nivelul 
vulnerabil al gâtului. Janson simţea coarda pătrunzându-i în 
carne, provocând o usturime ca de bici. Nu avea altă scăpare 
decât în faţă: în loc să se retragă, Janson se lipi şi mai tare de 
agresorul său şi îşi înfipse bărbia în pieptul lui. Duse rapid o 
mână la tocul fixat de umărul individului şi scoase de acolo 
pistolul cu amortizor: agresorul nu putea să-şi elibereze 

mâinile şi în acelaşi timp să continue să tragă de coardă. 

Trebuia să aleagă. Individul aruncă garota şi-i aplică o 
lovitură peste mână lui Janson, care scăpă pistolul pe 
duşumea. Brusc, Janson izbi cu ţeasta în falca individului şi îi 
auzi clănţănind dinţii. Concomitent, îşi petrecu piciorul drept 
peste piciorul din faţă al celuilalt şi se lăsă înainte cu toată 
greutatea până când bărbatul se prăbuşi pe spate pe podea. 
Individul era însă bine antrenat şi-l seceră pe Janson cu o 
lovitură de picior, făcându-l să se prăbuşească şi el pe podea. 
Deşi spinarea îl durea de pe urma impactului, Janson se ridică 
imediat şi se repezi spre adversarul său căruia îi aplică o 
lovitură puternică între picioare, după care rămase cu piciorul 
plantat între coapsele lui. Cu mâna dreaptă trase în afară 
piciorul stâng al bodyguardului în timp ce cu mâna stângă îi 
îndoi piciorul drept din genunchi, astfel încât glezna individului 
ajunse peste genunchiul său. Bărbatul îi aruncă o privire plină 
de furie şi teamă, dând din picioare ca să scape din strânsoare 
şi lovindu-l cu mâinile: înţelesese ce avea de gând Janson şi 
încerca din răsputeri să se împotrivească. 

Janson însă nu se lăsa. Continuând calm într-o situaţie în 
care instinctul i-ar fi dictat să lovească şi să se retragă rapid, 
el ridică piciorul întins al bodyguardului, îl puse peste propriul 
său genunchi ca pe un fel de levier şi îl apăsă cu toată puterea 
până auzi rupându-se încheietura. Acoperit de țesuturile 
musculare, sunetul nu era ca al unei bucăţi de lemn care se 
rupe, ci mai degrabă înfundat, ca o pocnitură, însoţit de 
senzaţia tactilă a ruperii iremediabile a ligamentului unei 
încheieturi complicate. 

Bărbatul deschise gura de parcă ar fi vrut să ţipe, durerea 
îngrozitoare fiind dublată de conştientizarea faptului că fusese 
schilodit pe viaţă. Genunchiul era rupt şi nu va mai lucra 
niciodată la fel ca înainte. Rănile căpătate în timpul unei lupte 
produceau durerea maximă la un oarecare timp după 
terminarea confruntării; secrețiile endorfine şi hormonii de 
stres făceau că intensitatea durerii să scadă mult în momentul 
rănirii, însă priza cu piciorul în formă de patru era suficient de 
dureroasă pentru a produce pierderea cunoștinței. Bărbatul nu 
era însă un om obişnuit şi braţele sale vânjoase strângeau cu 
putere chiar în clipele în care îl zguduiau valuri de durere. 

Janson se lăsă brusc să cadă în faţă aşa încât genunchiul său 
lovi figura bărbatului cu toată greutatea corpului. Era o 
lovitură ca de baros. Janson îi auzi ultima răsuflare înainte ca 
el să-şi piardă cunoştinţa. 

Ridică de jos revolverul cu amortizor - vedea acum că era 
un CZ-75, o armă foarte puternică, produsă în Cehia - şi-l 
aruncă iute în buzunarul adânc de la piept. 

Se auzeau bătăi în uşă - îşi dădu vag seama că bătăile se 
auzeau de o vreme, însă mintea lui nu se putuse concentra să 
le ia în seamă - şi se auzeau şi mormăieli impacientate în 
maghiară: clienţi care aveau nevoie urgentă la toaletă. Janson 
ridică trupul masiv al bărbatului şi-l aşeză cu grijă pe un 
closet, trăgându-i pantalonii în jos până la glezne. Partea de 
sus a corpului se sprijinea de perete, însă asta nu conta, 
pentru că numai partea de jos era vizibilă pentru cei ce aveau 
să intre. Incuie uşa de la cabină pe dinăuntru, se rostogoli 
afară pe sub uşă şi deschise încuietoarea toaletei. Fu 
întâmpinat de privirile amenințătoare a patru clienţi roşii la 
faţă, printre care trecu scuzându-se cu o ridicare din umeri. 

Voluminosul revolver îl apăsa neplăcut pe piept; Janson 
închise numai nasturele de jos al sacoului. La capătul 
coridorului care ducea în sala restaurantului îi văzu pe cei doi 
bodyguarzi de la bar. După expresia lor - uimire transformată 
rapid într-o ură puternică - se vedea că se aşteptaseră să-l 
ajute pe colegul lor să escorteze un „beţiv” afară din 
restaurant. In momentul în care vru să dea colţul pentru a 
intra din nou în restaurant, cel mai înalt dintre ei păşi drept în 
faţa lui. 

Faţa lungă a individului era lipsită de orice expresie în clipa 
în care începu să-i vorbească încet lui Janson într-o engleză cu 
accent. 

— Ar trebui să fii extrem de atent. Partenerul meu are o 
armă îndreptată asupra ta. Foarte puternică, foarte 
silenţioasă. Frecvența atacurilor de cord este foarte mare în 
ţara asta. Totuşi, dacă te-ai lovi aici, ar atrage atenţia. Ceea 
ce nu doresc. Există metode mult mai elegante. Insă dacă ne 
forţezi, n-o să şovăim să te lichidăm chiar aici. 

Din sala restaurantului se auzeau voci vesele şi melodia 
festivă care devenise universală în secolul trecut, „Happy 


391 


Birthday to You". Boldog szulelesnapot! auzi el. Cântecul nu 
pierdea nimic în maghiară şi Janson îşi aminti masa mare plină 
cu petrecăreţi pe care îi aşteptau patru sticle de şampanie 
puse la rece. 

Cu o privire speriată, Janson îşi duse mâinile la piept, într- 
un gest teatral de îngrijorare. Mâna lui dreaptă alunecă însă 
pe sub cealaltă şi apucă patul pistolului ascuns la piept. 

Aşteptă să audă şi un alt sunet asociat cu o aniversare, nu 
numai în Ungaria, ci pretutindeni în lume, anume pocnetul 
dopurilor de la sticlele cu şampanie. Acesta sosi o clipă mai 
târziu - prima dintre cele patru sticle fusese deschisă. La auzul 
celui de-al doilea dop, Janson apăsă pe trăgaciul pistolului cu 
amortizor. 

Se auzi o bufnitură, repede acoperită de zarva 
petrecăreţilor şi pe faţa individului apăru o expresie îngrozită. 
Bărbatul se prăbuşi pe podea, în timp ce locul de unde 
plecase glonţul rămăsese marcat printr-o gaură aproape 
invizibilă în pieptul hainei lui Janson. O simplă rană în 
abdomen nu putea să aibă acest efect asupra unui 
profesionist. Prăbuşirea imediată putea avea o singură 
explicaţie: glonţul  străbătuse partea superioară a 
abdomenului şi se oprise în coloana vertebrală. Rezultatul 
fusese oprirea imediată a impulsurilor nervoase şi paralizarea 
tuturor muşchilor din partea de jos a corpului. Janson era 
obişnuit cu semnele paraliziei complete şi cunoştea şi efectele 
pe care această îngrozitoare experienţă le avea asupra 
combatanţilor, chiar şi asupra celor mai duri: începeau să 
plângă. Să jelească pierderea ireversibilă a capacităţilor fizice, 
uitând chiar uneori să ia măsuri pentru a-şi apăra viaţa. 

— Scoate-ţi mâna din buzunar sau o păţeşti şi tu, şuieră el 
printre dinţi către partenerul celui căzut. 

Janson ştia că, acum şi aici, cea mai puternică armă nu era 
revolverul, ci autoritatea vocii lui. In teorie, situaţia de faţă 
aducea foarte mult cu ultima fază a unui duel, când pistolarii 
stau faţă în faţă, fiecare cu degetul pe trăgaci. Nu exista nici 
un motiv logic pentru că bărbatul din faţa lui să cedeze. Cu 
toate acestea, Janson ştia că aşa se va întâmpla. Acţiunile sale 
fuseseră neaşteptate, ca şi siguranţa de sine. Prea mulţi 
factori stăteau la baza acestei siguranţe şi nici unul nu putea fi 

evaluat exact: ştia oare Adam Kurzweil că va fi în stare să 
tragă mai repede? Sau purta el sub haină o vestă antiglont? 
Două secunde nu erau suficiente pentru o asemenea 
evaluare. Şi pericolul care-l pândea în cazul unui calcul greşit 
era prea clar. Janson îl văzu pe celălalt uitându-se cu coada 
ochiului la chipul cenuşiu al tovarăşului său, care zăcea 
imobilizat... şi la baltă de urină ce se lăţea în jurul lui. 
Incontinenţa urinară indica retezarea nervilor sacrali ca 
urmare a rănirii unei vertebre din secţiunea mediană sau 
inferioară a coloanei vertebrale. 

Bărbatul lăsă mâinile în jos, umilit şi speriat. 

Dacă inamicul tău are o idee bună, profită de ea, obişnuia 
să spună locotenent-comandorul Alan Demarest, referindu-se 
la capcanele iscusite la care apelau adversarii lor Viet Cong; 
sfatul fostului său comandant îi reveni în minte, concomitent 
cu un gând mai sumbru: atunci când priveşti prea mult timp 
într-un abis, abisul va începe să te privească la rândul lui. 
Avea de gând să folosească împotriva lor exact acelaşi 
tratament pe care îl pregătiseră ei lui, inclusiv pistolul masiv 
cu amortizor. 

— Nu sta degeaba acolo, spuse el încet, apropiindu-se de 
urechea bodyguardului. Prietenul nostru a avut un atac de 
cord. Un accident foarte frecvent în ţara voastră, aşa cum îmi 
explica chiar el. Il vei ridica pe prietenul tău în braţe, îl vei 
sprijini şi vom ieşi cu toţii din restaurant. 

In timp ce vorbea, închise nasturii de la haină bărbatului 
căzut, ascunzând pata de sânge de dedesubt. 

— Şi dacă nu îţi văd amândouă mâinile, vei descoperi 
imediat că atacul de cord e contagios. Sau poate că 
diagnosticul se va schimba în otrăvire alimentară acută. Şi va 
trebui după aia să vă cumpăraţi amândoi scaune cu rotile - 
presupunând că vreunul dintre voi supravieţuieşte. 

Urmă o scenă nu prea graţioasă, însă eficientă: un bărbat 
sprijinindu-şi tovarăşul şi scoţându-l rapid din restaurant. 
Janson văzu, în momentul în care dădură colţul, că Sandor 
Lakatos nu se mai afla la masă. Pericol. 

Janson schimbă brusc direcţia şi pătrunse prin uşa dublă 
rabatabilă care ducea la bucătăria restaurantului. Atmosfera 
din bucătărie era fierbinte şi foarte zgomotoasă: carne care se 

prăjea sfârâind în ulei, lichide care clocoteau, cuțite mânuite 
cu repeziciune tăind ceapă şi roşii, şniţele bătute, vase 
spălate. Se deplasă repede prin bucătărie fără să ia în seamă 
bărbaţii şi femeile în alb care trebăluiau acolo. Era sigur că 
bucătăria trebuia să aibă şi o ieşire de serviciu. Imposibil ca 
alimentele să fie aduse prin holul acoperit cu covoare 
preţioase. In cele din urmă găsi scara de fier cu trepte 
ruginite, strâmte şi abrupte. Ducea la un chepeng de oţel 
neîncuiat care se deschidea la nivelul solului. Janson împinse 
capacul şi ieşi în aerul rece de afară. 

Inchise chepengul de oţel cât de încet putu şi se uită de jur- 
împrejur. Se afla acum în spatele hotelului, în dreapta, 
aproape de parcare. Ochii lui se obişnuiră repede cu 
întunericul şi văzu la douăzeci de metri în faţă câţiva copaci şi 
iarbă: s-ar fi putut ascunde, însă nu beneficia de nici o 
apărare. 

Un sunet - ceva care se freca. Cineva se frecă cu spatele de 
perete. Cineva care se apropia de el. Persoana respectivă ştia 
că el este înarmat şi îşi luase toate măsurile de precauţie. 

Janson primi în faţă un nor de aşchii de cărămidă şi de 
mortar înainte de a auzi sunetul înfundat al armei. Agresorul 
găsise un unghi favorabil să tragă asupra lui! Se aruncă 
înainte, atent la orice zgomot. Individul se afla la nouăzeci de 
metri depărtare; precizia avea să fie hotărâtoare. Dispunea de 
patru secunde ca să se rostogolească în poziţia de tragere din 
culcat. Patru secunde. 

Janson se ridică în genunchi şi întinse mâna stângă în faţă 
ca să amortizeze contactul corpului în cădere cu solul; întinse 
apoi pe sol şi mâna cu pistolul, răsucind puţin corpul spre 
dreapta. Işi stabiliza poziţia fixând încheietura piciorului stâng 
în spatele genunchiului drept. Acum avea posibilitatea să 
sprijine arma şi cu mâna stângă, pe care o fixă ferm pe 
suprafaţa de pietriş: acum putea apăsa pe trăgaci. Pistolul CZ- 
75 era o armă mare, greu de ascuns, însă puternică şi foarte 
precisă. Putea să tragă cu el mult mai precis decât cu micul 
său revolver. 

Reuşise să-şi identifice adversarul - era vorba despre 
bodyguardul de care se despărţise în restaurant - şi trase 
două focuri în direcţia lui. Deşi zgomotul loviturilor fusese 


394 


amortizat, reculul îi arătă ce forţă eliberase. Una dintre lovituri 
ratase ţinta; cea de-a doua îl lovi pe individ în gât şi bărbatul 
se prăbuşi împroşcând sânge. 

O explozie înfundată se auzi în spatele său: Janson rămase 
încordat până în clipa în care îşi dădu seama că era vorba 
despre cauciucul unei maşini de teren aflată la trei metri 
distanţă, care se dezumflă rapid, lovit de un glonţ. Părea să fie 
un alt trăgător şi direcţia impactului, precum şi geometria 
clădirii îi indică cu aproximaţie locul în care se afla acesta. 

Încă în poziţia culcat, Janson pivotă cu treizeci de grade şi-l 
văzu pe Sandor Lakatos în persoană ţinând în mână un 
revolver Glock de 9 milimetri. Suprafaţa metalică a 
revolverului reflecta lumina provenită de la lămpile cu halogen 
din parcare, făcând din el o ţintă uşoară. Janson alinie cătarea 
revolverului spre pieptul rotund al maghiarului şi simţi reculul 
armei când trase două focuri unul după altul. 

Lakatos trase şi el la întâmplare, focul de la gura ţevii 
întunecând pentru o clipă vederea lui Janson, care auzi unul 
dintre gloanţele ungurului înfigându-se în pietriş la câţiva 
centimetri de piciorul său drept. Individul se dovedea un 
adversar de temut. Ratase oare Janson ţinta? Purta Lakatos 
vestă antiglont? 

Apoi îl auzi respirând greu în timp ce se prăbuşea. 
Gloanţele lui Janson îl loviseră în partea de jos a pieptului şi-i 
perforaseră plămânii, care se umpleau încet cu sânge. 
Neguţătorul de moarte era prea deştept ca să. Nu ştie ce se 
întâmpla: se îneca în propriul său sânge. 


23 

Naiba să te ia, Paul Janson, zise Jessie Kincaid. 

Janson conducea maşina închiriată cu o viteză foarte 
apropiată de limita legală în timp ce ea se uita pe hartă. Se 
îndreptau spre Budapesta, unde se aflau Arhivele Naţionale, 
însă foloseau o rută ocolitoare, evitând şoselele principale. 

— Trebuia să mă laşi să vin. Ar fi trebuit să fiu acolo. 

Janson abia terminase de istorisit ceea ce se întâmplase 
seara trecută şi ea era acum furioasă şi nu mai contenea cu 
reproşurile. 

— Niciodată nu ştii dinainte ce surprize îţi rezervă o 
întâlnire ca asta, spuse Janson împăciuitor, controlând 
permanent imaginea din oglindă retrovizoare în căutarea 
eventualilor urmăritori. In afară de asta, întâlnirea a avut loc 
într-un restaurant aflat la subsol, în afara razei de acţiune a 
oricărui trăgător. Ce ai fi vrut, să-ţi pui carabina M40A1 pe bar 
sau s-o laşi la garderobă? 

— Poate că nu aveam cum să te ajut înăuntru. Afară era 
însă cu totul altceva. O mulţime de copaci înjur. E ca un joc de 
noroc, tu ştii asta mai bine decât oricine altcineva. Un lucru e 
sigur şi anume că ar fi fost o foarte bună măsură de precauţie. 
Nu ai vrut s-o iei. 

— Ar fi reprezentat un risc inutil. 

— Eşti foarte direct. 

— Pentru tine, vreau să spun. Nu aveam nici un motiv să te 
supun unui risc inutil. 

— Aşa că te-ai expus singur la toate riscurile. Nu mi se pare 
prea profesional din partea ta. Ceea ce vreau să spun e că te 
rog să mă foloseşti. Tratează-mă ca pe un partener. 

— Partener? Hai să privim realitatea în faţă. Ai douăzeci şi 
nouă de ani. Ai fost pe teren câţi ani exact? Nu mi-o lua în 
nume de rău, dar... 

— Nu spun că suntem egali. Spun doar că trebuie să mă 
înveți. Voi fi cel mai bun elev pe care l-ai avut vreodată. 

— Dă-mi voie să-ţi spun şi eu ceva. Am avut la vremea mea 
unul sau doi învăţăcei. Toţi au ceva în comun. 

— Lasă-mă să ghicesc. Toţi sunt bărbaţi. 

Janson clătină din cap fără să zâmbească. 

— Toţi sunt morți. 

In depărtare, printre blocurile turn din epoca sovietică, se 
vedeau înălțându-se zvelte turlele bisericilor din secolul al 
nouăsprezecelea: simboluri care  supravieţuiseră înseși 
aspirațiilor. 

— Ideea ar fi, deci, că dacă mă ţii deoparte pot rămâne în 
viaţă. 

Jessie se răsuci pe scaun şi se întoarse cu faţa la el. 

— Ei bine, eu nu sunt de acord. 

— Sunt cu toţii morţi, Jessie. Asta a fost contribuţia mea la 
avansarea lor în carieră. Şi vorbesc despre băieţi foarte buni. 

Ce spun eu, extraordinari. Deosebit de înzestrați. Theo 
Katsaris - el avea potenţialul să ajungă mai bun decât mine. 
Cu cât eşti mai bun însă, cu atât sunt mai mari şi riscurile. N- 
am fost necruţător numai cu viaţa mea. Am fost necruţător şi 
cu viaţa altora. 

— „Fiecare operaţiune cu anumite beneficii potenţiale are şi 
riscuri potenţiale. Arta planificării constă în coordonarea 
acestor două zone de incertitudine.” Ai scris asta o dată într- 
un raport. 

— Sunt flatat de sârguinţa cu care m-ai studiat. Se pare că 
ai sărit peste câteva capitole: învăţăceii lui Paul Janson au 
neplăcutul obicei de a fi ucişi. 


Arhivele Naţionale erau găzduite într-o clădire mare, în stil 
neogotic; ferestrele înguste, cu ochiurile de sticlă fixate în 
rame complicate din plumb, filtrau lumina soarelui care 
ajungea la documentele dinăuntru. Jessie Kincaid luase foarte 
în serios ideea lui Janson de a începe cu începutul. 

Intocmi o listă cu informaţiile pe care nu le aveau şi care ar 
fi putut să-i ajute să dibuie misterul filantropului maghiar. Se 
părea că tatăl lui Peter Novak, contele Ferenczi-Novak, 
suferea de o frică obsesivă cu privire la siguranţa fiului său. 
Fielding îi spusese lui Janson că bătrânul Novak îşi făcuse mai 
mulţi duşmani care, potrivit convingerii sale, ar fi încercat să 
se răzbune pe urmaşul acestuia. Asta să se fi întâmplat după 
o jumătate de secol? Cuvintele profesorului de la Cambridge 
aveau ascuţimea unei lame de cuţit. E posibil ca bătrânul nobil 
să fie paranoic, însă, aşa cum zice un vechi proverb, chiar şi 
paranoicii au duşmani. jessie dorea să dea de urma mişcărilor 
contelui în anii aceia teribili în care Ungaria trecuse printr-o 
perioadă sângeroasă. Să existe oare documente care să indice 
anumite călătorii personale pe care le făcuse tatăl lui Novak, 
singur sau însoţit de fiul său? Dar cele mai importante 
informaţii pe care sperau să le găsească erau cele referitoare 
la genealogia familiei: se spunea că pe Peter Novak îl 
preocupa protejarea membrilor supraviețuitori ai familiei sale 
- o preocupare tipică pentru cei care îi pierduseră pe cei dragi 
în anii de tinereţe. Cine erau însă aceste rude - existau oare 
veri care supravieţuiseră şi cu care menţinuse legătura? 

Istoria familiei contelui Ferenczi-Novak era învăluită în mister, 
însă probabil că undeva, într-un colţ al Arhivelor Naţionale ale 
Ungariei, se ascundeau nişte documente referitoare la ea. 
Dacă ar cunoaşte numele acestor rude necunoscute şi le-ar 
putea localiza, poate că ar obţine un răspuns la cea mai 
chinuitoare întrebare din toate: adevăratul Peter Novak era 
sau nu mort? 

Janson o lăsă în faţa clădirii Arhivelor Naţionale; el avea 
altceva de făcut. Anii petrecuţi pe teren îi dezvoltaseră un 
anumit instinct care îi permitea să găsească piaţa neagră a 
actelor de identitate false sau a altor instrumente care le-ar fi 
putut fi utile. Era posibil să aibă sau nu noroc, îi spuse el, însă 
hotărâse să încerce. 

Jessica Kincaid, îmbrăcată simplu în blugi şi cu un tricou 
verde, se afla acum în sala mare de la intrare şi se uita pe un 
tabel ce conţinea categoriile de documente aflate în posesia 
Arhivelor. 


Arhivele Cancelariei Ungare (1414-1848) I. „B." 
Documente guvernamentale între 1867 şi 1945 Il. „L." 


Documente guvernamentale ale. Republicii Sovietice 
Ungare (1919) ll. „M." 


Documente ale Partidului Muncitoresc Maghiar (MDP) şi ale 
Partidului Muncitoresc Socialist Maghiar (MSZMP) VII „N" 


Archivum Regnicolaris (1222-1988) I. „O" 


Arhive judiciare (secolul XIII - 1869) 1. „P." Arhive ale 
familiilor, firmelor şi instituţiilor (1527 - secolul XX) 


Şi lista continuă. 

Jessie pătrunse într-o altă încăpere plină cu cataloage, 
mese şi, de-a lungul pereţilor, aproape o duzină de ghişee. 
Deasupra unuia dintre ele se vedea un anunţ în limba engleză, 
semn că acela era ghişeul de informaţii pentru vorbitorii de 
engleză. In faţa ghişeului respectiv se aflau câteva persoane 

398 


şi, în timp ce aştepta la rând, observă purtarea unui funcţionar 
plictisit, cu trăsături aspre, faţă de solicitanţi. După cum îşi 
putea da seama, „informaţiile" pe care le dădea constau în 
bună măsură din explicaţii în legătură cu motivul pentru care 
informaţiile solicitate nu puteau fi oferite. 

— Ziceţi că străbunicul dumneavoastră s-a născut în 
Szekesfehervar în 1870, îi spunea el unei englezoaice de 
vârstă mijlocie îmbrăcată cu o jachetă de lână în carouri. Ce 
drăguţ din partea lui. Din păcate, pe vremea aceea în 
Szekesfehervar existau mai mult de o sută cincizeci de 
Parohii. Cu datele pe care le aveţi dumneavoastră este 
imposibil să găsesc mai multe informaţii. 

Englezoaica oftă dezamăgită şi se depărta de ghişeu. Un 
american scund şi rotofei îşi văzu speranţele spulberate la fel 
de repede. 

— Născut în Tata în anii 1880 sau 1890, repeta funcţionarul 
cu un zâmbet rece. Doar nu vreţi să căutăm prin toate 
registrele de la 1880 până la 1899? Ironia se transformase în 
iritare. E absolut imposibil. Nu puteţi avea o asemenea 
pretenţie. Vă daţi seama câţi kilometri de documente se află 
aici? E imposibil să căutăm fără detalii mai precise. 

Când îi veni rândul, Jessie îi întinse pur şi simplu o foaie de 
hârtie pe care scrisese foarte clar şi precis nume, locuri şi date 
calendaristice. 

— Sper că n-o să-mi spuneţi şi mie că e foarte greu să găsiţi 
informaţiile astea, zise Jessie zâmbindu-i dulce. 

— Aveţi aici toate datele necesare, recunoscu funcţionarul, 
studiind hârtia. Daţi-mi voie să dau un telefon ca să verific. 

Bărbatul se făcu nevăzut într-o cămăruţă din spatele 
ghişeului şi reveni după câteva minute. 

— Imi pare foarte rău, spuse el. Informaţiile nu sunt 
disponibile. 

— Ce înseamnă „nu sunt disponibile”? protestă Jessie. 

— Din păcate, în colecţie sunt anumite... lacune. O mare 
parte din documente s-au pierdut aproape de sfârşitul celui 
de-al doilea război mondial pierdute într-un incendiu. Apoi, 
pentru a fi protejată, o parte din colecţie a fost depusă în 
cripta catedralei Sf. Ştefan. Era socotit un loc sigur şi multe 
documente au rămas acolo zeci de ani. Din păcate, cripta era 

foarte umedă şi o mare parte din ceea ce se afla acolo a fost 
distrusă de mucegai. Focul şi apa, două elemente opuse, însă 
la fel de periculoase. 

Funcţionarul ridică mâinile în sus, mimând regretul. 

— Documentele acestea în legătură cu contele Ferenczi 
Novak aparţineau secţiei care a fost distrusă. 

Jessie nu se dădu bătută. 

— Nu s-ar putea să mai verificaţi încă o dată? Scrise pe 
bucata de hârtie un număr de telefon mobil şi-l sublinie. Dacă 
descoperiţi ceva, v-aş fi foarte recunoscătoare... un alt zâmbet 
dulce. Foarte recunoscătoare. 

Funcţionarul înclină capul, pe jumătate înmuiat; evident, nu 
era obişnuit să fie ţinta farmecelor unei femei aşa de tinere şi 
atrăgătoare. g 

— Bineînțeles. Insă nu cred că trebuie să vă faceți prea 
multe iluzii. 


Trei ore mai târziu, funcţionarul formă numărul. Pesimismul 
său, se confesă el lui Jessie, fusese probabil prematur. li 
explică cum că îşi dăduse seama că era vorba despre nişte 
informaţii foarte importante pentru ea şi de aceea făcuse un 
efort special pentru a se asigura dacă informaţiile respective 
se pierduseră într-adevăr. Insă având în vedere volumul imens 
de informaţii din Arhivele Naţionale, o anumită marjă de 
eroare era inevitabilă. 

Jessie îl asculta pe funcţionar cu o emoție crescândă. 

— Vreţi să spuneţi că le-aţi găsit? Că pot avea acces la ele? 

— Ei bine, nu tocmai, răspunse funcţionarul. Un lucru 
ciudat. Din nu ştiu ce motiv, documentele au fost mutate într- 
o secţie specială. Secţie aflată sub cheie. Mi-e teamă că 
accesul la aceste documente este foarte restrâns. Aproape 
imposibil ca o persoană să poată vedea aceste materiale. E 
nevoie de tot felul de documente şi aprobări de la nivel foarte 
înalt. 

— Dar e o prostie, zise Jessie. 

— Vă înţeleg. Vă interesează genealogia - şi vi se pare 
absurd ca asemenea documente să fie tratate ca nişte secrete 
de stat. Sunt convins că nu e vorba decât de o greşeală de 
catalogare. 

— Pentru că asta mă dă peste cap şi am bătut atâta drum, 
începu Jessie. Nici nu vă daţi seama cât de recunoscătoare v- 
aş fi dacă aţi putea găsi o cale să mă ajutaţi. Felul în care 
pronunţase cuvântul recunoscătoare era plin de promisiuni. 

— Cred că am o inimă prea bună, zise funcţionarul oftând. 
Toţi îmi spun asta. E cea mai mare slăbiciune a mea. 

— Mi-am dat seama şi eu, zise Jessie cu voce dulce. 

— O americancă singură în oraşul ăsta - cred că e destul de 
neplăcut. 

— Dacă aş găsi pe cineva să-mi arate locurile... Un localnic. 
Un maghiar adevărat. 

— Pentru mine, a-i ajuta pe alţii e mai mult decât o slujbă. 
Vocea bărbatului era plină de căldură acum. Este... cum să 
spun, felul meu de a fi. 

— Am înţeles de îndată ce v-am văzut... 

— Spuneţi-mi Istvan, zise funcţionarul. Acum, hai să vedem. 
Cum ar fi mai bine? Aveţi maşină, da? 

— Bineînţeles că da. 

— Unde e parcată? 

— In garajul de peste drum de clădirea Arhivelor, minţi 
Jessie. Garajul cu cinci etaje era o clădire masivă din beton, a 
cărei urâţenie era accentuată de contrastul cu splendida 
clădire a Arhivelor. 

— La ce nivel? 

— La patru. 

— Haideţi să ne întâlnim acolo peste o oră. O să aduc copii 
după documentele alea. Dacă doriţi, putem merge la o 
plimbare cu maşina după aceea. Budapesta este un oraş 
foarte special. O să aveţi ocazia să vă convingeţi. 

— Tu eşti special, zise Jessie. 


Uşa ascensorului se deschise cu zgomot în dreptul unui etaj 
al garaj lui unde două treimi din locurile de parcare erau 
ocupate. Una dintre maşini era Fiatul galben pe care îl parcase 
acolo cu jumătate de oră în urmă. Mai era puţin până la ora de 
întâlnire şi, în afară de ea, nu se mai afla nimeni acolo. 

Sau mai era cineva? 

Unde îşi lăsase oare maşina? Folosise acum alt ascensor, în 
capătul celălalt al clădirii. Pe când privea de jur-împrejur în 

căutarea maşinii, observă cu vederea periferică o mişcare - 
cineva care se ascundea, înţelese ea o fracțiune de secundă 
mai târziu. Un exemplu de nepricepere în arta supravegherii: 
să fii observat tocmai ca urmare a eforturilor de a rămâne 
nevăzut. Sau se grăbea ea prea tare cu concluziile? Poate nu 
era decât un hoţ amărât care voia să fure de prin maşini; 
asemenea indivizi mişunau peste tot în Budapesta. 

Dar nu trebuia să se bizuie pe această posibilitate. 
Subestimarea riscurilor duce la amplificarea lor. Trebuia să 
iasă repede de-acolo. Dar cum? Riscul ca cineva să 
supravegheze lifturile era prea mare. Trebuia să iasă cu o 
maşină - alta decât cea cu care venise. Începu să înainteze cu 
mişcări fireşti pe culoarul dintre maşini, apoi, brusc, se aruncă 
la pământ, amortizând căderea cu mâinile. Incepu să se 
târască, rămânând la nivelul anvelopelor maşinilor. Reuşi să 
ajungă printre două maşini până la culoarul următor, apoi se 
îndreptă rapid spre locul unde-l văzuse pe bărbat ascunzându- 
se. 

Se afla în spatele lui acum şi, după ce se mai apropie puţin, 
putu să-i vadă faţa îngustă. Nu era funcţionarul ci; probabil că 
era cineva trimis aici de către şefii funcţionarului. Bărbatul se 
ridicase în picioare şi se uita de jur-împrejur uimit şi disperat. 
Ochii lui se mişcau iute de la rampele de ieşire la uşile 
ascensoarelor. Renunţă apoi şi încercă să privească în 
interiorul Fiatului galben. 

Fusese păcălit, ştia şi mai ştia şi că dacă nu întorcea rapid 
situaţia în favoarea lui, avea să suporte consecinţele. Jessie 
sări şi se aruncă în spatele lui, trântindu-l la pământ şi 
prinzându-i gâtul ca într-un cleşte. Falca individului trosni cu 
zgomot în momentul în care atinse podeaua. 

— Cine mai e aici în afară de tine? 

— Nimeni, răspunse bărbatul. N 

Jessie se înfiora. Individul era american. Il întoarse cu faţa în 
sus şi îi înfipse ţeava pistolului în ochiul drept. 

— Cine mai e afară? 

— Doi bărbaţi, chiar la intrare, răspunse el. Opreşte-te. Te 
rog! Imi scoţi ochiul! 

— Incă nu ţi l-am scos. Când o să rămâi fără el, te anunţ eu. 
Spune-mi acum cum arată. 

Bărbatul nu răspunse şi ea îi apăsă mai tare ţeava în ochi. 

— Unul are părul blond tuns scurt. Un tip solid. Celălalt... 
păr şaten, tuns perie, bărbie pătrată. 

Jessie slăbi presiunea. O echipă de intercepţie afară. O 
operaţiune clasică de supraveghere. Bărbatul cu faţa îngustă 
avea fără îndoială o maşină a lui aici, în garaj: se afla aici ca 
să observe şi, când Jessie ar coborî cu maşina pe rampă, el ar 
fi urmat-o cu maşina lui, bineînţeles la o distanţă discretă. 

— De ce? întrebă Jessie. De ce faceţi asta? 

Bărbatul îi aruncă o privire sfidătoare. 

— Janson ştie de ce - ştie ce a făcut, izbucni el. Noi nu am 
uitat ce s-a întâmplat la Mesa Grande. 

— Dumnezeule! Ceva îmi spune că nu avem timp să 
lămurim tot rahatul ăsta acum, zise Jessie. Uite cum facem. Te 
urci în maşina ta şi mă scoţi de aici. 

— Ce maşină? 

— N-ai maşină? Dacă nu conduci înseamnă că nici n-ai 
nevoie să vezi. li înfipse din nou pistolul în orbită. 

— Renault-ul albastru, şopti el. Te rog opreşte-te! 

Jessie se aşeză pe bancheta din spate a maşinii în timp ce 
el lua loc la volan. Femeia se lăsă în jos pe banchetă ca să nu 
poată fi văzută, ţinând însă în continuare pistolul Beretta 
îndreptat spre el; bărbatul ştia că glonţul putea trece cu 
uşurinţă prin spătarul fotoliului aşa că executa ceea ce îi 
spunea ea. Coborâră în viteză rampa în spirală, apropiindu-se 
de ghereta de sticlă în dreptul căreia se afla o barieră de 
lemn, portocalie, care bloca trecerea. 

— Treci prin ea! ţipă femeia. Fă exact aşa cum îţi spun! 

Maşina trecu prin bariera fragilă şi se năpusti afară în 
stradă. In spate se auzeau paşii unor bărbaţi care alergau. 

Jessie reuşi să-l vadă pe unul dintre ei în oglinda 
retrovizoare - tuns scurt, bărbie pătrată, exact aşa cum îl 
descrisese individul care era cu ea. Bărbatul aşteptase în 
celălalt capăt al străzii. În timp ce maşina lor se îndepărta 
rapid în direcţia opusă, bărbatul începu să vorbească repede 
într-un fel de dispozitiv de comunicaţii. 

Deodată, parbrizul se sparse şi maşina scăpă de sub 
control. Jessie se uită printre scaunele din faţă şi văzu la 
câţiva metri în faţa lor, pe trotuar, un bărbat solid cu părul 

blond cu un pistol cu ţeava lungă în mână. El trăsese două 
focuri în direcţia lor. 

Americanul de la volan era mort; vedea cum îi curge 
sângele din locul pe unde ieşise glonţul, prin partea din spate 
a craniului. Probabil că îşi dăduseră seama că operaţiunea nu 
decurgea conform planului - că bărbatul cu faţa îngustă 
fusese luat prizonier - şi apelaseră la măsuri extreme. 

Maşina rămasă fără şofer intrase acum într-o intersecţie 
aglomerată, tăind benzile şi rotindu-se în trafic. Urletul 
claxoanelor şi al frânelor călcate era insuportabil. 

Un camion uriaş, a cărui sirenă suna ca a unui vapor, trecu 
la mică distanţă de maşină. 

Dacă rămânea ascunsă, risca să fie victima unei coliziuni 
grave cu celelalte vehicule din trafic. Dacă încerca să treacă în 
faţă şi să preia controlul maşinii, avea toate şansele să fie 
împuşcată. 

Câteva secunde mai târziu, maşina, mişcându-se din ce în 
ce mai încet, rulă prin intersecţie, peste patru benzi şi izbi 
uşor o altă maşină parcată. Jessie răsuflă uşurată în momentul 
în care se izbi de spătarul scaunelor din faţă. Deschise 
portiera dinspre trotuar şi începu să alerge cât putea de 
repede printre grupurile de trecători. 

Abia după cincisprezece minute fu absolut sigură că îi 
pierduseră urma. Dar supraviețuirea o făcuse să rateze 
investigaţiile. Da, îi pierduseră urma, însă şi reciproca era 
adevărată: şi ea îi pierduse pe ei. 

S-au reîntâlnit în camera spartană de la hotelul Griff, un fost 
cămin pentru muncitori de pe strada Bartok Bela. 

Jessie adusese cu ea o cărţulie pe care o găsise undeva pe 
drum. Părea să-i fie dedicată lui Peter Novak şi, deşi era scrisă 
în maghiară, nu conţinea prea mult text: era mai degrabă o 
culegere de fotografii. 

Janson se uită la ea şi ridică din umeri. 

— Cred că e ceva pentru simpatizanţii fanatici. O carte 
despre Peter Novak pe care trebuie s-o ai mereu pe masă. Dar 
ce-ai aflat la Arhive? 

— Un drum închis, spuse ea. 

El o privi cu atenţie şi văzu pe faţa ei paloarea spaimei prin 
care trecuse. 

— Să auzim, spuse el. 

După multe ezitări, îi povesti cele întâmplate. Devenise 
evident că funcţionarul se afla în slujba celor care doreau să-i 
oprească - el declanşase alarma şi o atrăsese în cursă. 

Pe măsură ce o asculta, Janson era din ce în ce mai uimit şi 
mai furios. 

— Nu trebuia să faci asta de una singură, zise el încercând 
să-şi păstreze calmul. O întâlnire ca asta - ar fi trebuit să ştii 
care sunt riscurile. Nu se poate să te porţi ca un amator, 
Jessie. E cea mai mare nesăbuinţă... Se opri brusc, încercând 
să-şi controleze respiraţia. 

Jessie îşi atinse urechea cu degetul arătător. 

— Aud cumva un ecou? 

Janson oftă. 

— Punct câştigat. 

— Deci, zise ea după o vreme, ce e aceea Mesa Grande? 

— Mesa Grande, repetă el şi în faţa lui apărură imagini care 
nu se puteau şterge niciodată. 

Mesa Grande: închisoarea militară de maximă securitate 
situată la poalele dealurilor din estul regiunii californiene 
Inland Empire. Viiturile albe ale Munţilor San Bernardino care 
se vedeau la orizont, minimalizând clădirile joase din 
cărămidă. Ţinuta albastru închis a prizonierului cu cercul alb 
prins cu limbă de pisică în mijlocul pieptului. Scaunul special, 
cu un lighean fixat dedesubt în care să se scurgă sângele şi cu 
chingi pentru cap ataşate în jurul gâtului prizonierului. Movila 
din saci de nisip din spate care trebuia să absoarbă gloanţele 
şi să elimine ricoşeurile. Demarest fusese aşezat cu faţa la un 
zid aflat la şase metri distanţă - un zid prevăzut cu ferestre de 
tragere pentru fiecare dintre cei şase membri ai plutonului. 
Şase bărbaţi cu carabine. Protestase din răsputeri în legătură 
cu zidul acela. Demarest solicitase să fie executat prin 
împuşcare şi cererea lui fusese acceptată. Ceruse şi să-şi 
poată privi călăii în faţă, însă de data asta solicitarea îi fusese 
refuzată. 

Janson trase adânc aer în piept. 

— Mesa Grande e locul unde un om îngrozitor a avut parte 
de un sfârşit la fel de îngrozitor. 

Un sfârşit îngrozitor şi sfidător în acelaşi timp. Pentru că 

405 


expresia lui Demarest fusese una sfidătoare - ba nu, mai mult 
de atât, fusese una plină de indignare - până în clipa în care 
plecase salva şi cercul de pânză albă se colorase în roşu. 

Janson solicitase să fie martor la execuţie, din motive care 
nu fuseseră prea clare nici pentru el şi cererea îi fusese 
aprobată destul de greu. Până în ziua de azi Janson nu era 
sigur dacă fusese o idee bună sau nu. Nu mai conta însă: 
Mesa Grande devenise parte din fiinţa sa. Parte din cel ce 
devenise. 

Pentru el, episodul acela reprezenta un moment de 
dreptate. Un moment de justiţie care trebuia să repare 
injustiţia. Pentru alţii episodul respectiv părea să fi însemnat 
ceva cu totul diferit. 

Mesa Grande. 

Se adunaseră oare susţinătorii monstrului şi se hotărâseră 
să răzbune moartea lui după atâţia ani? | se părea o idee 
absurdă. Asta nu însemna că trebuia neglijată cu totul. Diavolii 
lui Demarest: probabil că aceşti veterani se numărau printre 
mercenarii pe care îi recrutaseră duşmanii lui Novak. Cum 
putea fi contracarat un discipol de-al lui Demarest decât 
trimițând împotriva lui un alt om instruit de el? 

Nebunie! 

Ştia că Jessie ar fi vrut să audă mai multe, însă nu avea 
deloc chef să povestească. Nu zise decât: 

— Trebuie să plecăm devreme mâine. Du-te şi culcă-te. Şi 
când ea puse o mână pe braţul lui, el se trase înapoi. 

Se simţea din nou bântuit de fantomele de care nu reuşise 
să scape niciodată, oricât încercase. 

Cât timp trăise, Demarest îi furase o mare parte din viaţă; 
acum, că era mort, avea să-i ia şi viitorul? 

Se întâmplase în urmă cu treizeci de ani şi totuşi parcă 
fusese ieri. Se întâmplase într-o junglă, undeva departe şi 
totuşi parcă era aici, lângă el. 

Nu era niciodată linişte deplină: exploziile proiectilelor de 
aruncătoare se auzeau acum mai stinse şi mai depărtate de 

zonele de luptă. Imediata apropierea făcea ca zgomotul 
ţânţarilor şi al altor insecte să acopere rafalele artileriei grele. 

Janson se uită din nou la cadranul busolei, verificând dacă 
se îndreaptă în direcţia corectă. Vegetaţia pe trei etaje a 
junglei făcea ca solul să se afle permanent în umbră, chiar şi 
atunci când soarele strălucea. Cei şase membri ai echipei sale 
se deplasau în trei perechi, separate de o distanţă apreciabilă, 
cel mai bun mod de a evita să fie surprinşi în teritoriu inamic. 
Numai el se deplasa singur, fără partener. 

— Maguire, zise el încet în microfon. 

Nu mai apucă să audă nici un răspuns. Ceea ce auzi fu însă 
răpăitul specific al câtorva arme automate din blocul 
comunist. 

Se auziră apoi ţipetele unor bărbaţi - oamenii săi - şi 
comenzile lătrate ale unei patrule inamice. Puse mâna pe 
carabina sa MI6 când simţi o lovitură puternică în ceafă. După 
care nu mai simţi nimic. 

Se făcea că se află pe fundul unui lac adânc şi negru, 
unduindu-se ca un peşte prin prundiş şi ar fi putut rămâne 
acolo pentru totdeauna, la răcoare şi aproape nemişcat, însă 
ceva începu să-l tragă spre suprafaţă, să-l scoată din lumea 
aceea subacvatică tăcută şi ochii începură să-l doară din 
cauza luminii care îi ardea acum şi pielea şi se lupta din toate 
puterile să rămână scufundat, însă forţele care-l trăgeau afară 
erau irezistibile şi când deschise ochii văzu o altă pereche de 
ochi aplecaţi asupra lui, nişte ochi ca două guri de armă. ŞI 
înţelese că lumea sa acvatică făcuse loc unei lumi de durere. 

Incercă să se ridice şi nu reuşi - din cauza slăbiciunii fizice, 
se gândi el. Incercă din nou şi îşi dădu seama că era legat, 
prins de o targă, o bucată de pânză aspră fixată pe două 
stinghii lungi. Fusese dezbrăcat de pantaloni şi de bluză. Era 
ameţit şi nu reuşea să vadă clar; recunoscu semnele unei 
lovituri la cap şi înţelese că nu putea face nimic. 

Un schimb de replici în vietnameză. Ochii aparţineau unui 
ofiţer, din NVA sau din Viet Cong. Căzuse prizonier, asta era 
clar. De la o oarecare distanţă se auzeau paraziţii unui aparat 
de radio reglat pe unde scurte, ca nişte viori dezacordate: 
volumul creştea, apoi scădea în intensitate şi deodată înţelese 
că propria capacitate de percepţie scădea şi creştea, nu 

sunetul propriu-zis. Un soldat îmbrăcat în negru aduse un vas 
cu fiertură de orez şi începu să-i toarne în gura uscată. Oricât 
ar părea de absurd, se simţi recunoscător; în acelaşi timp îşi 
dădu seama că reprezenta o anume valoare pentru ei, o 
potenţială sursă de informaţii. Misiunea lor era să extragă 
informaţiile; a lui era să-i împiedice, rămânând totodată în 
viaţă. Pe de altă parte, ştia că anchetatorii amatori reuşesc 
câteodată să dezvăluie ei înşişi mai multe informaţii decât să 
smulgă de la cei interogaţi. Işi spuse că va trebui să-şi 
folosească puterea de concentrare... când ei se vor întoarce. 
Presupunând că se vor întoarce. 

li rămăsese o bucată de orez în gât şi îşi dădu seama că era 
un gândac căzut în fiertură. Pe faţa soldatului care îl hrănea se 
ivi un început de zâmbet - ruşinea de a hrăni un yankeu 
fusese compensată de ceea ce îi dădea să mănânce - însă lui 
Janson nu-i păsa. 

— Xin loi, zise soldatul cu cruzime. Una dintre puţinele 
expresii în vietnameză pe care le cunoştea Janson: îmi pare 
rău. A 

Xin loi. Imi pare rău: războiul în câteva cuvinte. ne pare rău 
că v-am distrus satul încercând să-l salvăm. Ne pare rău că v- 
am ars familia cu napalm. Ne pare rău că am torturat aceşti 
prizonieri de război. /mi pare rău - o replică pentru orice 
ocazie. O replică pe care nimeni n-o ia în serios. Lumea ar fi 
devenit mai bună în clipa în care cineva ar fi fost în stare s-o 
spună şi să-i şi pară rău cu adevărat. 

Unde se afla? Un fel de colibă specifică zonei muntoase de 
la graniţa dintre Vietnam şi Laos. Deodată, o bucată de pânză 
unsuroasă îi fu înfăşurată în jurul capului şi se simţi dezlegat şi 
tras în jos, undeva în afund - nu pe fundul unui lac, ca în visul 
său, ci într-un tunel săpat pe sub rădăcinile puţin adânci ale 
arborilor din junglă. Fu tras până când începu să se târască 
singur doar pentru a-şi feri trupul de contactul cu pereţii 
tunelului. Tunelul îşi schimba mereu direcţia; urca şi cobora, 
se intersecta cu alte tunele; se auzeau voci mai înfundate sau 
mai puternice, în apropiere sau la distanţă; se simţea miros de 
smoală şi kerosen, miros de putreziciune şi miros de oameni 
nespălaţi. După ce intră din nou în simfonia produsă de 
insectele junglei - şi numai sunetul acestora îl anunţă că 

părăsise reţeaua de tuneluri - fu iarăşi legat şi aşezat pe un 
scaun. | se scoase pânza din jurul capului şi avu posibilitatea 
să tragă adânc în piept aerul plin de umezeală. 

Frânghia cu care fusese legat, tipul acela de corzi de 
cânepă folosite la priponitul bărcilor de pontoanele de 
bambus, era foarte aspră şi îi tăia încheieturile mâinilor şi 
gleznele. În jurul rănilor şi tăieturilor care îi acopereau trupul 
începuseră să roiască insecte supărătoare. Tricoul şi chiloţii - 
doar atât mai avea pe el - erau pline cu noroiul din tuneluri. 

Un bărbat slăbănog, cu umeri largi şi cu nişte ochi ce 
păreau foarte mici îndărătul ochelarilor cu ramă de oţel se 
apropie de el. 

— Unde... ceilalţi? 

Gura lui Janson parcă era umplută cu vată. 

— Membrii echipei tale de ucigaşi? Morți. Numai tu scăpat. 

— Eşti din Viet Cong? 

— Termenul nu este corect. Noi reprezentăm Comitetul 
Central al Frontului de Eliberare Naţională. 

— Frontul de Eliberare Naţională, repetă Janson, rostind cu 
mare greutate cuvintele printre buzele crăpate. 

— De ce nu ai plăcuţă de identificare? 

Janson ridică din umeri, ceea ce fu imediat răsplătit cu o 
lovitură peste ceafă cu un băț de bambus. 

— Probabil că am pierdut-o. 

Individul încruntat care îl interoga era flancat de doi soldaţi. 
Fiecare purta un pistol mitralieră AK-47 şi o bandă de cartuşe 
în jurul mijlocului; la brâu le atârna câte un pistol Makarov de 
9,5 mm. Unul dintre ei îşi prinsese la centură un cuţit de luptă 
a celor din trupele SEALS, cu o lamă lucioasă, lungă de 
cincisprezece centimetri. Janson recunoscu zgârieturile de pe 
plasele; era cuțitul lui. 

— Minţi! strigă cel care îl interoga. 

Individul făcu un semn din ochi către soldatul din spatele lui 
Janson - nu îl putea vedea, însă îi simţea mirosul, căldura 
emanată de corpul lui chiar prin fierbinţeala aerului umed din 
junglă - şi omul îi aplică o lovitură năprasnică. Cu patul 
pistolului mitralieră, se gândi Janson. O durere îngrozitoare îi 
amorţi partea lovită. 

Trebuia să se concentreze - nu asupra celui care-l interoga, 

ci asupra a altceva. Prin crăpăturile pereţilor din bambus 
putea vedea afară frunzele mari de pe care picura apa. El nu 
era decât o frunză; indiferent ce avea să i se întâmple, totul se 
scurgea ca apa, fără urmă. 

— Am auzit noi despre soldaţii aceia speciali care nu poartă 
plăcuţe. 

— Eu special? Aş vrea eu. Janson clătină hotărât din cap. 
Nu. Am pierdut-o. S-a prins în vreo tufă când mă târam pe 
urmele voastre. i 

Cel care îl interoga îl privi descumpănit. Işi mută scaunul 
mai aproape de Janson şi se aplecă spre el. Il bătu pe braţul 
drept, apoi pe cel stâng. 

— Poţi să alegi, îi spuse. Care din ele? 

— Care din ele ce? întrebă Janson fără să înţeleagă. 

— A nu te hotărî, spuse slăbănogul, este ca şi cum te-ai 
hotărât deja. 

Se uită către bărbatul din spatele lui Janson şi-i spuse ceva 
în vietnameză. 

— iți vom rupe braţul drept, 
aproape cu tandreţe. 

Lovitura veni cu forţa unui baros: ţeava unei carabine 
folosită pe post de armă. Antebraţul său fusese sprijinit pe 
spătarul de bambus al scaunului. În urma loviturii se frânse ca 
o ramură uscată. Osul era rupt: era sigur de asta din cauza 
pocniturii înfundate pe care mai mult o simţi decât o auzi şi 
din cauza durerii sfâşietoare care îi cuprinse brusc toată mâna 
şi îi tăie respiraţia. 

încercă să-şi mişte degetele, ca să vadă dacă îl mai ascultă; 
se supuneau comenzilor. Nervii nu fuseseră afectaţi. Oricum, 
nu îşi mai putea folosi mâna acum. 

Zgomotul metalului frecat de metal anunţa chinurile la care 
avea să fie supus în continuare: o bară groasă fu introdusă 
prin inelele de care îi erau legate gleznele. Apoi, călăul pe 
care nu putea să-l vadă legă o frânghie de bară, o trecu peste 
umerii lui Janson şi începu să-i tragă capul în jos, spre 
genunchi, în timp ce braţele rămăseseră legate de spătarul 
scaunului. Incovoierea la care era supus spatele îi provoca un 
chin insuportabil, la concurenţă cu durerea care-i pulsa în 
antebraţul rupt. 

îi spuse apoi lui Janson, 

Aşteptă următoarea întrebare. Minutele treceau însă şi în 
jur era numai tăcere. Penumbra junglei se transforma în 
întuneric. Respira din ce în ce mai greu, diafragma fiindu-i 
blocată de poziţia chircită a corpului şi avea senzaţia că umerii 
îi sunt strânşi într-o menghină ale cărei fălci se apropiau din 
ce în ce mai mult. Işi pierdu cunoştinţa, apoi îşi reveni, însă 
singurul lucru de care era conştient acum era durerea. Afară 
era lumină - se făcuse oare dimineaţă? După-amiază? Era în 
continuare singur. Era pe jumătate conştient când i se slăbiră 
puţin legăturile şi în gură i se turnă din nou fiertură de orez. 
Chiloţii îi fuseseră tăiaţi şi sub scaun îi puseseră o găleată 
ruginită de metal. Apoi legătura fusese strânsă din nou, 
legătura care îi trăgea umerii către inelele de la glezne, care îi 
forţa capul spre genunchi, care făcea ca braţele să-i iasă din 
umeri. Repeta mereu în gând: /impede ca apa, rece ca gheața. 
Umerii îi ardeau, însă încerca să se gândească la zilele pe 
când, copil fiind, pescuia la copcă în Alaska. Se gândea la 
picăturile de smarald care se adunau în cupele frunzelor mari 
ale junglei şi cum curgeau apoi de acolo, nelăsând nimic în 
urmă. După o vreme, braţul rupt îi fu prins între două 
scândurele şi legat cu o frânghie, ca într-un fel de atelă. li 
reveniseră în minte cuvintele lui Emerson pe care Demarest le 
cita de atâtea ori: Câtă vreme se lăfăie pe pernele avantajelor, 
doarme. Insă atunci când este presat, chinuit, învins, atunci 
are şansa să învețe ceva. 

Mai trecu o zi. Şi încă una. Şi apoi încă una. 

Incepu să aibă crampe dureroase: fiertura pe care roiseră 
muştele îi provocase dizenterie. Incerca cu disperare să se 
uşureze, sperând să scape de chinul care îi frământa 
pântecele, însă intestinele nu îl ascultau. Adăposteau lacom 
durerea. Inamicul e acum şi în interior, îşi spunea Janson cu 
sarcasm. 

Nu reuşi să-şi dea seama dacă era seară sau dimineaţă 
când auzi din nou un glas, o voce care i se adresa în engleză. 
Legăturile îi fuseseră slăbite şi avea acum posibilitatea să 
şadă iar drept - o schimbare de poziţie care îi provocă dureri 
îngrozitoare în tot corpul. 

— E mai bine acum? Te vei simţi mai bine în curând, sper. 

Un nou anchetator, unul pe care nu-l mai văzuse până 

atunci. Era un bărbat mic de statură, cu ochi vioi şi inteligenţi. 
Vorbea fluent engleza, cu un accent pronunţat, însă articulând 
foarte clar fiecare cuvânt. Un om educat. 

— Ştim că nu eşti un agresor imperialist, continuă vocea. 
Nu eşti decât o marionetă a agresorilor imperialişti. 

Bărbatul se apropie foarte mult de el; Janson ştia că trupul 
lui miroase îngrozitor - oribil chiar şi pentru el - vietnamezul 
nu dădea nici un semn că l-ar deranja. li atinse obrazul ţepos 
şi-i zise încet: 

— Însă ne jigneşti atunci când ne consideri şi pe noi 
marionete. Poţi să înţelegi asta? 

Da, era un om educat al cărui proiect special devenise 
Janson. Schimbarea aceasta îl sperie: era un semn că îşi 
dăduseră seama că nu era, nici vorbă, un soldat obişnuit. 

Janson îşi trecu limba peste dinţi; erau murdari, încărcaţi şi 
cumva străini, de parcă ar fi fost înlocuiţi cu bucăţi ascuţite 
din lemn de salsa. Din gură îi ieşi un mormăit de încuviinţare. 

— Pune-ţi această întrebare: cum de am reuşit să te 
capturăm? 

Bărbatul se plimba în jurul lui cu paşi măsuraţi, ca un 
profesor în faţa clasei. 

— Vezi tu, într-un fel, noi doi semănăm foarte mult. 
Amândoi suntem ofiţeri de informaţii. Tu ţi-ai servit cauza cu 
mult curaj. Sper ca acelaşi lucru să se poată spune şi despre 
mine. 

Janson dădu din cap. Un gând îi trecu prin minte: în ce 
viziune dementă torturarea unui prizonier lipsit de apărare 
putea fi oare considerată drept un act de curaj? Alungă însă 
rapid gândul; nu îi era de nici un folos acum pentru că nu ar 
face decât să-i slăbească stăpânirea de sine, să-i inducă o 
stare de nesupunere. Limpede ca apa, rece ca gheața. 

— Numele meu este Phan Nguyen şi cred sincer că 
amândoi suntem norocoşi că ne-am întâlnit. Numele tău 
este... x 

— Kevin Jones, răspunse Janson. In momentele sale de 
luciditate, reuşise să-şi creeze o întreagă viaţă în spatele 
acestui nume - un infanterist originar din Nebraska, mici 
încurcături cu legea după terminarea liceului, o prietenă 
însărcinată care îl aştepta acasă, cum se pierduse de brigadă 

sa şi cum încercase să găsească locul în care ar fi trebuit să se 
afle tovarăşii săi. Personajul îi părea foarte real, deşi fusese în 
întregime creat din frânturi de romane, filme sau foiletoane. 
Din sutele de poveşti care circulau în America era în stare să 
creeze una care să pară mai reală decât oricare altă poveste. 

Obrajii vietnamezului se înroşiră brusc şi Janson se alese cu 
un pumn zdravăn în urechea dreaptă care făcu să-i ţiuie capul. 

— Locotenent Paul Janson, spuse Phan Nguyen. Nu-ţi bate 
joc de toată treaba bună pe care ai făcut-o până acum. 

De unde îi ştiau numele adevărat şi gradul? 

— Tu ne-ai spus doar toate astea, insistă Phan Nguyen. Ne- 
ai spus totul. Ai uitat, în delirul tău? Cred că da. Cred că da. Se 
întâmplă frecvent. 

Era posibil aşa ceva? Janson îl privi pe Nguyen drept în ochi 
şi amândoi bărbaţii îşi văzură suspiciunile confirmate. 
Amândoi înţeleseră că celălalt minţise. Janson nu dezvăluise 
nimic - cel puţin până în clipa aceea. Fiindcă Nguyen îşi 
dăduse seama după reacţia prizonierului său, o reacţie nu de 
uimire sau de frică, ci de ură, că identificarea sa era corectă. 

Janson nu avea nimic de pierdut: 

— Acum tu eşti acela care minte, mârâi el. Simţi imediat 
arsura provocată de lovitura aplicată peste piept cu un băț de 
bambus, însă era mai degrabă o reacţie demonstrativă; 
ajunsese să fie în măsură să distingă aceste diferenţe minime. 

— Practic, tu şi cu mine suntem colegi. Asta-i cuvântul 
corect? Colegi? Cred că da. Cred că da. 

Phan Nguyen folosea mereu aceste cuvinte, cred că aa, le 
repeta aproape în şoaptă pentru a marca acele întrebări 
pentru care nu era neapărată nevoie de confirmarea verbală. 

— Aşa că hai să vorbim sincer unul cu altul, aşa cum 
procedează doi colegi. Renunţă la minciunile şi poveştile tale, 
lasă-le în durerea... durerii. 

Vietnamezul părea foarte mulţumit de iscusinţa lui în 
folosirea limbii engleze. 

— Ştiu că eşti un bărbat curajos. Ştiu că ai o capacitate 
deosebită de a suporta suferinţa. Poate că doreşti să-ţi testăm 
această capacitate, aşa, ca un experiment? 

Janson dădu din cap cu gândul la intestinele care îl chinuiau 
îngrozitor. Se aplecă brusc, cu o senzaţie de vomă. Pe jos 

ajunse însă numai o cantitate mică de vomă. Avea aspectul 
unor boabe de cafea. Semn al hemoragiei interne. 

— Nu? Deocamdată nu am de gând să te forţez să-mi 
răspunzi. Vreau să ajungi să-ţi pui tu singur întrebările. 

Phan Nguyen se aşeză în faţa lui Janson, privindu-l atent cu 
ochii lui inteligenţi şi curioşi. 

— Vreau să te întrebi cum de am reuşit să te capturăm. Am 
ştiut exact unde să dăm de voi - asta probabil că te-a cam pus 
în încurcătură, nu-i aşa? Ceea ce aţi avut de înfruntat nu a fost 
nicidecum răspunsul spontan, dezordonat al unor luptători 
luaţi prin surprindere, de acord? Ştii că aşa este. 

Janson simţi din nou un val de greață: ceea ce-i spusese 
Phan Nguyen era adevărat. Fără îndoială că vietnamezul nu 
era sincer, însă adevărul sugerat de vorbele lui era imposibil 
de negat. 

— Spui că nu tu mi-ai dezvăluit detaliile identităţii tale. Dar 
în cazul ăsta se pune o altă întrebare pentru tine, mai 
tulburătoare. Dacă nu tu, atunci cine? Cum de am fost în 
măsură să-ţi interceptăm echipa şi să capturăm un ofiţer din 
subunitatea de contrainformaţii a legendarei unităţi SEALS a 
Marinei? Cum? 

Intr-adevăr, cum? Exista un singur răspuns: locotenent- 
comandorul Alan Demarest era cel care transmisese 
informaţia către Armata Nord-Vietnameză sau către aliaţii lor 
Viet Cong. Era un ofiţer prea atent în tot ceea ce făcea că 
scurgerea de informaţii să se fi produs neintenţionat. Trebuie 
să fi fost foarte simplu. Informaţia fusese dezvăluită 
„accidental” unui membru al Armatei Vietnamului de Sud 
despre care Demarest ştia că are legături strânse cu cei din 
Armata Nordului; sau fusese „ascunsă” printre alte documente 
uitate „accidental!” într-unul din avanposturile din junglă, în 
grabă părăsite sub focul inamic. Detaliile fuseseră probabil 
transmise deliberat printr-un cod şi o frecvenţă radio 
cunoscute de inamic. Demarest voise să scape de Janson; 
avea absolută nevoie să scape de el. Şi avusese grijă ca acest 
lucru să se întâmple. Intreaga misiune nu fusese nimic altceva 
decât o cursă afurisită, un subterfugiu folosit de un maestru al 
subterfugiilor. 

Demarest i-o făcuse! 

Şi fără îndoială că locotenent-comandorul stătea acum la 
birou şi asculta muzica lui Hildegard von Bingen, în timp ce 
Janson era legat de un scaun într-o tabără Viet Cong, plin de 
puroi care se scurgea din locurile în care frânghia îi tăiase 
carnea şi se gândea înspăimântat că toate aceste chinuri se 
aflau de-abia la început. 

— Ei bine, zise Phan Nguyen, trebuie să recunoşti că 
serviciile noastre de informaţii sunt mai bune. Ştim atât de 
multe în legătură cu operaţiunile voastre încât ar fi inutil să 
continui să te prefaci, e ca şi cum te-ai feri să laşi să cadă o 
lacrimă într-un ocean. Da, cred că da. Cred că da. 

Vietnamezul ieşi din colibă, schimbă cu voce scăzută 
câteva cuvinte cu un alt ofiţer, apoi se întoarse şi se aşeză din 
nou pe scaun. 

Privirea lui Janson se opri asupra picioarelor ca de copil ale 
bărbatului care, încălţat cu nişte pantofi uşori americani, prea 
mari pentru el, nu atingea pământul. 

— Trebuie să te obişnuieşti cu ideea că nu ai să te mai 
întorci niciodată în Statele Unite. In curând îţi voi spune multe 
lucruri despre istoria Vietnamului, începând cu Trung Trac şi 
Trung Nhi, cele două regine unite ale Vietnamului care i-au 
alungat pe chinezi de pe pământurile noastre în anul treizeci 
şi nouă după Hristos - da, aşa de mult timp în urmă! Surorile 
Trung au trăit înainte de Hristos. Ce era America în anul 
treizeci şi nouă după Hristos? Vei ajunge să înţelegi 
inutilitatea eforturilor pe care le face guvernul vostru pentru a 
suprima aspiraţiile naţionale legitime ale poporului vietnamez. 
Ai multe lecţii de învăţat şi vom avea grijă să le înveţi. In 
acelaşi timp şi tu trebuie să ne spui o mulţime de lucruri. De 
acord? 

Janson nu spuse nimic. 

La semnul făcut cu privirea de cel care-l interoga, Janson 
încasă o lovitură cu patul unei carabine în partea stângă a 
corpului: o nouă străfulgerare de durere. 

— Poate că e bine să începem cu ceva mai uşor şi abia apoi 
să trecem la lucruri mai complicate. Vom începe discuţia cu 
câteva amănunte în legătură cu tine. Părinţii tăi şi rolul lor în 
sistemul capitalist. Copilăria ta. Despre cultura populară 
americană. 

Janson continua să nu spună nimic şi atunci auzi din nou 
sunetul metalului frecat de metal, semn că bara de fier era 
introdusă din nou în inelele de la picioare. 

— Nu, strigă Janson. Nu! 

Şi începu să vorbească. Poveşti despre ceea ce se putea 
vedea la televizor şi la cinematograf; pe Phan Nguyen îl 
interesa în mod special ceea ce se considera final fericit şi ce 
fel de finaluri erau permise. Janson îi povesti despre copilăria 
sa în Connecticut, despre viaţa pe care o ducea tatăl său în 
calitate de funcţionar de rang superior într-o firmă de 
asigurări. Conceptul de asigurare îl intrigă pe Phan Nguyen, 
care deveni din ce în ce mai interesat şi mai serios, 
îmboldindu-l pe Janson să explice conceptele, să analizeze 
noţiuni că risc sau garanție cu o răbdare confucianistă. Janson 
se simţea ca şi cum ar fi vorbit cu un antropolog fascinat de 
ritualurile de circumcizie din Insulele Trobriand. 

— Şi ducea o bună viaţă americană, tatăl tău? 

— El aşa credea. Câştiga destul de bine. Avea o casă 
frumoasă, o maşină bună. Putea să-şi cumpere lucrurile pe 
care dorea să şi le cumpere. 

Phan Nguyen se lăsă pe spate şi pe faţa lui lată şi zbârcită 
se citea uimirea şi îndoiala. 

— Şi asta e ceea ce dă sens vieţii voastre? întrebă el. 

Işi încrucişa la piept braţele subţiri, ca de copil şi lăsă capul 
în jos. 

— Hram. Asta e ceea ce dă sens vieţii voastre? 

Interogatoriile continuară în acelaşi ritm - Nguyen refuza să 
se recunoască drept anchetator; el nu era decât, spunea el, 
un „profesor” - şi în fiecare zi lui Janson i se îngădui o 
mobilitate din ce în ce mai mare. Putea acum să se plimbe în 
jurul colibei de bambus, deşi se afla mereu sub pază atentă. 
Apoi, într-o bună zi, după o discuţie aproape amuzantă despre 
sporturile practicate de americani (Nguyen sugerase, ca şi 
cum ar fi fost de la sine înţeles, că în societăţile capitaliste 
lupta de clasă găsise o rezolvare imaginară pe terenurile de 
sport), i se înmânase spre semnare un document se stipula că 
i se acordase o îngrijire medicală deosebită şi fusese foarte 
bine tratat de către Frontul de Eliberare Naţională, pe care 
documentul îl prezenta ca un simbol al luptătorilor pentru 

pace şi democraţie. Era un apel către Statele Unite de a 
renunţa să participe la războaiele imperialiste. | se pusese în 
mână un stilou - un stilou fin, franțuzesc, evident o moştenire 
din epoca colonială. Refuzase să semneze documentul şi îl 
bătuseră până îşi pierduse cunoştinţa. 

Când îşi veni în fire, se trezi închis într-o cuşcă de bambus 
înaltă de un metru optzeci şi un metru douăzeci în diametru. 
Nu putea sta drept în picioare; nu putea nici să se aşeze. Nu 
se putea întoarce. Nu putea face nimic. Un gardian încruntat îi 
puse la picioare o găleată cu apă stătută, în care pluteau fire 
de păr şi insecte moarte. Era aidoma unei păsări închise într-o 
colivie care aştepta să fie hrănită. 

Avea să fie, îşi dădea seama, o aşteptare foarte lungă. 

— Xin loi, râse de el soldatul. Imi pare rău. 


25 


Molnar. Oraşul pe care istoria îl ştersese de pe faţa 
pământului. 

Molnar. Locul unde începuse toată povestea. Părea să fi 
rămas acum ultima lor şansă de a găsi ceva care să-i conducă 
la originile lui Peter Novak. Ultima lor speranţă de a destrăma 
vălul de minciuni din care parcă nu mai reuşeau să scape. 

Ruta pe care porniră a doua zi dimineaţă ocolea oraşele 
mari şi evită autostrăzile, ceea ce făcea ca Lancia lor să se 
zgâlţâie binişor când traversau dealurile Biikk din nord-vestul 
Ungariei. Jessie rămase absorbită în gânduri cea mai mare 
parte a timpului. 

— E ceva ciudat în legătură cu bărbaţii de ieri, spuse ea 
într-un târziu. Ceva în legătură cu felul în care au desfăşurat 
operaţiunea. 

— Te referi la configuraţia în triunghi? întrebă Janson. E un 
mod de acţiune standard. Este ceea ce trebuie să faci atunci 
când dispui de numai trei oameni. Supraveghere şi blocare. 
Exact ca în manual. 

— Tocmai asta mă deranjează. Este exact ca în manualul 
nostru. 

Janson rămase tăcut câteva momente. 

— Au fost pregătiţi de Operațiunile Consulare. 

— Şi eu am avut aceeaşi senzaţie, spuse Jessie. Exact 
aceeaşi senzaţie. Şi când l-am văzut pe tipul ăla blond cum 
trage... 

— Ca şi cum ar fi anticipat posibilităţile tale de manevră şi 
ar fi recurs la contramăsură. 

— Cam aşa ceva am simţit, da. 

— A procedat foarte corect din punct de vedere tactic. 
Oricare ar fi fost motivele, trebuia să te elimine pe tine sau pe 
ostatic. Era cât pe ce să vă termine pe amândoi. Faptul că a 
fost în stare să tragă în propriul său coleg arată că luarea 
acestuia drept ostatic - implicit o breşă în securitatea 
operaţiunii - reprezenta un risc prea mare. 

— Dă-mi voie să-ţi spun că toate astea mă înnebunesc, 
spuse Jessie. Manevrele astea ale celor de la Operaţiuni 
Consulare! Parcă toată lumea e împotriva noastră. Sau poate 
că lucrurile sunt mult mai complicate. Poate că e aşa cum 
spunea ticălosul ăla de la Arhive, cum că au fost distruse mai 
multe documente. Cum focul şi apa, deşi atât de diferite, pot fi 
câteodată de aceeaşi parte. 

Terenul devenea din ce în ce mai accidentat; blocurile turn 
din epoca sovietică dispăruseră la orizont şi înţeleseră că se 
apropiau de destinaţie. Satul Molnar fusese situat aproape de 
Tisă, între Miskolc şi Nyiregyhaza. La o sută kilometri spre 
nord se afla Republica Slovacă; la o sută de kilometri spre est 
începea Ucraina şi, chiar dedesubt, România. Priveliştea era 
încântătoare, culmile verzi ca smaraldul ale dealurilor se 
prelungeau departe spre munţii nu prea înalţi, învăluiţi parcă 
într-o ceaţă albăstruie. Din loc în loc se distingea câte un deal 
mai înalt ale cărui poale, terasate, erau acoperite cu viţă de 
vie, în timp ce deasupra, aproape de vârf, pădurea era 
atotstăpânitoare. 

Traversau un mic pod peste Tisa, un pod care legase 
cândva cele două jumătăţi ale satului Molnar. 

— Incredibil, spuse Jessie. Nu mai există nimic. Ca şi cum 
cineva ar fi făcut un semn cu o baghetă magică. 

— Ar fi fost mult mai bine dacă s-ar fi întâmplat aşa, spuse 
Janson. Intr-o zi de iarnă a anului 1945, citise el, unităţile 
Armatei Roşii care trecuseră munţii au căzut într-o ambuscadă 

pregătită de una dintre diviziile lui Hitler. Soldaţii germani şi 
maghiari încercaseră să oprească unităţile sovietice ale 
artileriei care se deplasau pe şoseaua ce urma cursul râului, 
încercare soldată cu un eşec, însă şi cu multe pierderi în 
rândul trupelor ruse. Armata Roşie fusese convinsă că 
locuitorii satului Molnar avuseseră cunoştinţă de organizarea 
ambuscadei. Locuitorii din această zonă rurală a Ungariei 
trebuiau să primească o lecţie, greşeala lor trebuia plătită cu 
sânge. Satul fusese incendiat şi locuitorii săi măcelăriți. 

Atunci când Jessie se uitase pe hărţile regiunii, 
descoperiseră că în locul în care pe hărţile de dinainte de 
război figura micul sat, în atlasele contemporane nu mai 
apărea nimic. Jessie cercetase atent hărţile cu lupa şi o riglă; 
nu putea fi vorba de nici o greşeală. Absența satului era un 
semn mai grăitor decât orice prezenţă. 

Intrară într-o crâşmă de la marginea şoselei. Înăuntru, doi 
bărbaţi aşezaţi la barul lung, cu tejghea de alamă, sorbeau 
bere Dreher. Ilmbrăcămintea lor era ponosită: cămăşi din 
bumbac decolorate şi tricouri albastre pe dedesubt. Niciunul 
nu ridică ochii atunci când intrară americanii. Doar barmanul îi 
urmări cu privirea fără să spună nimic. Purta un şorţ alb şi îşi 
făcea de lucru ştergând halbele de bere cu un prosop murdar. 
Părul rar şi pungile închise de sub ochi îl făceau să pară mai 
bătrân decât era. 

Janson îi zâmbi barmanului. 

— Vorbeşti englezeşte? 

Bărbatul dădu afirmativ din cap. 

— Nevastă-mea şi cu mine am venit să admirăm peisajele 
din zonă. Insă excursia asta e un fel de încercare de a ne 
regăsi rădăcinile. Inţelegi? 

— Familia dumneavoastră e din Ungaria? Barmanul vorbea 
engleza fără poticneli, deşi cu un accent pronunţat. 

— Familia soţiei mele, răspunse Janson. 

Jessie zâmbi şi dădu din cap. 

— Am înţeles, zise barmanul. 

— Potrivit documentelor familiei, bunicii ei s-au născut într- 
un sat numit Molnar. 

— Satul acesta nu mai există, zise barmanul. Janson îşi 
dădu seama că bărbatul era mai tânăr decât părea la prima 

vedere. Şi numele de familie? 

— Numele de familie era Kis, răspunse Janson. 

— İn Ungaria Kis e la fel ca Jones în America. Mi-e teamă că 
asta nu reduce prea mult aria dumneavoastră de căutare. 
Vocea lui era rece, politicoasă şi rezervată. Nu semăna 
nicidecum cu un barman obişnuit de la ţară, gândi Janson. 
Individul se dăduse un pas înapoi şi pe şorţul său se putea 
vedea acum o dungă orizontală închisă la culoare în locul în 
care burta lui mare se freca de marginea tejghelei. 

— Mă întreb dacă nu e posibil să mai existe cineva care să- 
şi amintească de vremurile acelea, zise Jessie. 

— Cine altcineva? întrebarea ascundea politicos o 
provocare. 

— Poate... unul dintre domnii aceştia? 

Barmanul arătă cu bărbia spre unul dintre cei doi clienţi. 

— Ăsta nici măcar nu e maghiar, e paloc, spuse el. Un 
dialect foarte vechi. Abia îl pricep. El înţelege cuvântul nostru 
pentru bani şi eu înţeleg când cere bere. Aşa că putem spune 
că ne înţelegem. Mai mult de atât nu îndrăznesc. 

Aruncă o privire către celălalt bărbat. 

— Celălalt e rutean. Barmanul ridică din umeri. Nu vreau să 
zic mai mult. Forinţii lui sunt la fel de buni ca şi ai altora. Era 
afirmaţie care sugera exact contrariul. 

—  Inţeleg, zise Janson, întrebându-se dacă faptul că i se 
sugeraseră tensiunile locale însemna că fusese acceptat sau i 
se puneau bete în roate. 

— Şi nu mai trăieşte nimeni prin împrejurimi care să-şi 
amintească ceva în legătură cu vremurile trecute? 

Bărbatul din spatele barului tocmai terminase de şters o 
halbă pe peretele căreia rămăsese o dâră de scame. 

— Vremurile trecute? Adică înainte de 1988? Inainte de 
1956? Inainte de 1944? Inainte de 1920? Cred că astea sunt 
vremurile trecute. Fiecare din anii ăştia anunţa o eră nouă 
însă lucrurile nu mai sunt aşa de noi. 

— Inţeleg ce vrei să spui. 

— Aţi venit din America să vizitaţi locurile astea? Budapesta 
e plină de muzee foarte bune. Şi mai spre vest se află sate de 
expoziţie. Foarte pitoreşti. Făcute special pentru cei ca voi, 
pentru turiştii americani. Asta nu e un loc prea interesant de 

vizitat. Nu am nici o ilustrată pentru voi. Cred că americanilor 
nu le plac locurile în care nu există ilustrate. 

— Nu e şi cazul nostru. 

— Tuturor americanilor le place să creadă că sunt diferiţi, 
zise bărbatul încruntându-se. Insă ăsta nu e decât unul din 
multele motive pentru care sunt toţi le fel. 

— Asta-i o remarcă foarte ungurească, spuse Janson. 

Bărbatul schiţă un zâmbet şi dădu aprobator din cap. 

— Touche! Insă să ştiţi că oamenii de prin locurile astea au 
suferit prea mult ca să fie o companie plăcută. Ăsta-i 
adevărul. Nici cu noi înşine nu mai reuşim să ne împăcăm. 
Cândva, oamenii petreceau iarna uitându-se la focul care arde 
în cămin. Acum avem televizoare şi ne holbăm la ele. 

— Inimi electronice. 

— Exact. Putem vedea chiar şi CNN şi MTV. Voi, americanii, 
vă plângeţi de traficanţii de droguri din Asia şi în acelaşi timp 
aţi inundat lumea cu echivalentul electronic al drogurilor. 
Copiii noştri cunosc numele tuturor rapperilor şi stelelor de 
cinema şi nu mai ştiu nimic despre eroii propriului lor popor. Ei 
ştiu probabil cine este Stephen King însă n-au auzit de regele 
Ştefan - fondatorul naţiunii noastre! 

Barmanul dădu supărat din cap: 

— Este o campanie nevăzută care foloseşte sateliți şi 
emițătoare de televiziune în locul artileriei. Şi acum aţi apărut 
dumneavoastră aici pentru... pentru ce? Pentru că sunteţi 
plictisiţi de vieţile dumneavoastră monotone. Aţi venit să vă 
căutaţi rădăcinile pentru că vreţi să fiţi mai exotici decât alţii. 
Oriunde vă veţi duce, veţi da însă de aceleaşi însemne. Dâra 
lăsată de şarpe s-a întins peste tot. 

— Domnule, întrebă Jessie. Sunteţi beat? 

— Am absolvit facultatea de engleză la Universitatea din 
Debrețin, răspunse barmanul. Probabil că e cam acelaşi lucru. 
Bărbatul zâmbi amar. Vă surprinde? Fiul proprietarului de 
crâşmă are posibilitatea să urmeze o universitate: avantajele 
comunismului. Fiul absolvent de facultate nu-şi poate găsi nici 
o slujbă: avantajele capitalismului. Fiul lucrează pentru tatăl 
său: avantajele familiei maghiare. 

Jessie se întoarse spre Janson şi-i şopti acestuia: 

— Tatăl meu obişnuia să spună că dacă după zece minute 

nu-ţi dai seama cine-i ţinta, se cheamă că tu eşti cel vizat. 

Expresia lui Janson rămase neschimbată. 

— Acesta a fost localul tatălui tău? îl întrebă el pe burtos. 

— Este în continuare, răspunse barmanul, aruncându-i o 
privire bănuitoare. 

— Mă întreb dacă nu cumva îşi mai aminteşte ceva... 

— Aha, credeţi că aţi dat peste bătrânul ungur care bea 
coniac şi deapănă poveşti ca un patefon reglabil? Tatăl meu 
nu-i o atracţie turistică, să fie prezentat pentru distracţia 
voastră. 

— Ştii ceva? spuse Jessie întrerupându-l. Am lucrat şi eu ca 
barman. |n ţara mea, meseria asta e legată de ospitalitate. 
Vorbind, începuse să se înfierbânte. 

— Să ştii că-mi pare rău că preţioasa ta diplomă nu ţi-a 
asigurat şi o slujbă la fel de prețioasă şi îmi vine să plâng când 
mă gândesc la copiii tăi care preferă MTV-ul în locul nu ştiu 
cărei muzici populare maghiare, însă... 

— lubito, o opri Janson. Cred că trebuie să plecăm. Se face 
târziu. O apucă pe Jessie de braţ şi o conduse spre uşă. În 
momentul în care ieşiră afară, la soare, văzură un bătrân 
şezând pe verandă pe un scaun pliant şi privindu-i amuzat. 
Fusese oare acolo şi când veniseră? Probabil; făptura 
bătrânului se contopea în decor, ca o simplă piesă de mobilier. 

Bătrânul se bătu cu degetul la tâmplă, semnul pentru 
„sărit”. Ochii lui zâmbeau. 

— Fiul meu este un individ frustrat, spuse el calm. Vrea să 
mă ruineze. Vedeţi ce clienţi avem? Un rutean. Un paloc. Ei nu 
sunt nevoiţi să-i asculte prostiile. Nu mai vine nici un maghiar. 
De ce să plătească bani ca să-l asculte pe el cum se plânge? 

Bătrânul avea o faţă ca de porțelan, fără încreţituri, 
specifică anumitor oameni în vârstă, a căror piele, subţiată cu 
trecerea anilor, capătă un aspect ciudat de delicat. Capul lui 
mare era împodobit cu o coamă de păr alb şi avea ochii de un 
albastru spălăcit. Se legăna uşor înainte şi înapoi pe scaun şi 
continua să zâmbească. 

— Insă Gyorgy are dreptate în privinţa unui lucru. Oamenii 
de aici au suferit prea mult ca să se mai poarte civilizat. 

— In afară de dumneavoastră, zise Jessie. 

— Imi plac americanii, spuse bătrânul. 

— Sunteţi foarte drăguţ, replică Jessie. 

— Slovacii, germanii şi ruşii se pot duce să se spânzure. 

— Cred că aţi trecut prin perioade foarte grele, zise Jessie. 

— Pe vremea când conduceam afacerea n-aveam niciodată 
ruteni în bar. Bătrânul strâmbă din nas. Nu-mi plac oamenii 
ăştia, adăugă el încet. Sunt leneşi şi insolenţi şi nu fac decât 
să se vaite cât e ziua de lungă. 

— Ar trebui să auziţi ce spun ei despre dumneavoastră, zise 
Jessie aplecându-se spre el. 

— Ei? 

— Sunt sigură că barul era plin de lume pe vremea când 
conduceaţi afacerea. Cred că roiau femeile pe aici. 

— De ce credeţi aşa ceva? 

— Un tip bine ca dumneavoastră? Mai e nevoie să vă spun 
şi altceva? Pun pariu că încă mai aveţi de-a face cu doamnele. 
Jessie îngenunchease lângă bătrân. Zâmbetul de pe faţa 
acestuia se lăţise; apropierea de o femeie frumoasă era o 
plăcere care trebuia savurată. 

— Imi plac americanii, zise bătrânul. Din ce în ce mai mult. 

— Şi americanilor le place de dumneavoastră, spuse Jessie 
apucându-i braţul şi strângându-i-l uşor. 

El trase adânc aer în piept, inhalându-i parfumul. 

— Draga mea, miroşi ca un vin bun de Tokai, din acela din 
care beau împărații. 

— Sunt sigură că le spuneţi la fel tuturor femeilor. El se 
încruntă o clipă. 

— In nici un caz, spuse bătrânul. Apoi zâmbi din nou. 
Numai celor drăguţe. 

— Sunt sigură că pe vremuri aţi cunoscut multe fete 
drăguţe din Molnar. 

Bătrânul scutură din cap. 

— Eu am crescut într-un loc mult mai sus pe Tisă. Aproape 
de Sarospatak. M-am mutat aici în anii '50, când nu mai exista 
nici urmă de Molnar. Numai stânci, pietre şi copaci. Vezi, fiul 
meu aparține unei generaţii de  dezamăgiţi. Este un 
csalodottak. Cei ca mine, care au supravieţuit epocii lui Bela 
Kun, a lui Miklos Horthy, a lui Ferenc Szalasi şi Matyas Rakosi, 
ştim când trebuie să ne arătăm recunoştinţa. Nu ne-am 
aşteptat niciodată la minuni. Aşa că nu avem motive de 

dezamăgire. Am un fiu care toarnă bere pentru ruteni toată 
ziua, însă mă auziţi pe mine că mă plâng? 

— Acum chiar că trebuie să plecăm, zise Janson. Jessie nu-şi 
lua ochii din cei ai bătrânului. 

— Ştiu că pe vremuri lucrurile erau foarte diferite. Nu trăia 
pe aici un fel de baron, un nobil bătrân? 

— Pământurile contelui Ferenczi-Novak se întindeau până la 
munţii aceia, arătă el cu un gest vag. 

— Trebuie că era o privelişte! Există şi un castel sau 
altceva? 

— Au existat, spuse bătrânul cu gândurile aiurea. Se vedea 
că nu dorea ca ea să plece. Castel şi tot ce trebuia. 

— Doamne, mă întreb dacă nu cumva mai trăieşte cineva 
care să-l fi cunoscut pe contele ăsta. Ferenczi-Novak parcă aţi 
spus? 

Bătrânul rămase tăcut câteva clipe şi faţa sa căpătă 
trăsături aproape asiatice. 

— Ei bine, zise el într-un târziu, ar mai fi o bătrână, bunica 
Gitta. Gitta Bekesi. Ştie şi ea englezeşte. Se spune că a 
învăţat-o de mică, pe când lucra la castel. Ştiţi cum era - 
rusoaicele de viţă nobilă ţineau să vorbească franţuzeşte, 
nobilele unguroaice vorbeau englezeşte. Toată lumea dorea 
să arate altfel decât era cu adevărat... 

— Bekesi, aţi spus? îl întrerupse Jessie blând. 

— Poate că nu-i o idee prea bună. Multă lume spune despre 
ea că trăieşte în trecut. Nu vă garantez că e în toate minţile. 
Insă el puţin e o unguroaică adevărată. Ceea ce nu se poate 
spune despre mulţi din cei de-aici. Incepu să râdă înfundat, 
aproape înecându-se. Trăieşte într-o fermă veche, al doilea 
drum la stânga, apoi încă o dată la stânga, aproape de curbă. 

— Putem să-i spunem că venim din partea dumneavoastră? 

— Mai bine nu, spuse el. N-aş vrea să se supere pe mine. 
Nu prea îi plac străinii. Incepu din nou să râdă. Ca să nu zic 
mai multe! 

— Ştiţi cum se spune în America, zise Jessie aruncându-i o 
privire dulce. Nu există străini, ci numai prieteni care încă nu 
s-au întâlnit. 

Fiul bătrânului, tot cu şorţul legat peste burta rotundă, ieşi 
pe verandă, aruncându-le o privire încărcată de resentimente. 

— Mai e ceva cu voi, americanii, rânji el. Aveţi o infinită 
capacitate de a vă face iluzii. 


Situată la jumătatea pantei blânde a unui deal, clădirea din 
cărămidă cu două etaje arăta la fel ca toate celelalte ferme 
care punctau această zonă rurală. Putea fi veche de o sută de 
ani, de două sau de trei sute. Probabil că pe vremuri locuise 
acolo un ţăran prosper împreună cu familia. Dar pe măsură ce 
se apropiau se vedea din ce în ce mai bine că trecerea anilor 
lăsase urme adânci. Ferestrele mici ale podului, chiar sub 
acoperiş, aveau aspectul unor ochi cu cataractă; în unele 
locuri sticla fusese înlocuită cu plastic, care începuse să se 
descompună la soare. Pe peretele din faţă se vedeau câteva 
fisuri care plecau de la nivelul fundaţiei şi urcau până la 
jumătatea peretelui. Vopseaua de pe obloanele de lemn era în 
bună măsură jupuită. Greu de crezut că locuia cineva acolo. 
Janson se gândea la privirea amuzată a bătrânului, la licărul 
din ochii lui şi se întreba dacă nu cumva le jucase vreo festă. 

Parcară pe marginea drumului - care îşi merita cu greu 
numele fiindcă avea pavajul spart şi era plin de gropi, dovadă 
că fusese lăsat în paragină. Porniră pe jos, urmând ceea ce 
fusese cândva un drumeag pentru vite, acum aproape 
imposibil de utilizat din cauza buruienilor. Casa era aşezată în 
pantă, aproape un kilometru mai jos de şosea, o ilustrare 
perfectă a paraginii. 

Când mai aveau foarte puţin până la intrare, Janson auzi un 
zgomot. Un foşnet abia perceptibil. După o clipă recunoscură 
mârâitul unui câine. Şi apoi auziră şi lătratul lui gutural. 

Prin ochiurile înguste de sticlă ale uşii Janson putu să vadă 
trupul alb al animalului care începuse să sară, neliniştit. Era 
un kuvasz, o veche rasă ungurească, folosită drept câine de 
pază de mai bine de un mileniu. Rasa era foarte puţin 
cunoscută în Vest, însă prea bine ştiută de Janson care 
avusese de-a face cu un asemenea animal cu ani în urmă. Ca 
şi alte rase de câini, crescute pentru pază - mastiff, pitbull, 
alsacieni, dobermani - îşi apărau cu străşnicie stăpânii şi erau 
foarte agresivi cu străinii. Se spunea că unul din regii maghiari 
din secolul al cincisprezecelea nu avea încredere decât în 
câinii săi kuvasz. Animalele din această rasă aveau o 

înfăţişare nobilă, cu pieptul lat, muşchi puternici, bot lung şi 
blană albă, groasă. Insă Janson văzuse o asemenea blană 
albă, mânjită cu sânge de om. Ştia de ce e în stare un câine 
kuvasz stârnit. Dinţii incisivi erau foarte ascuţiţi, fălcile 
puternice, iar aspectul său liniştit putea transforma 
instantaneu animalul într-o masă de muşchi şi colţi. 

Câinele care o păzea pe Gitta Bekesi nu era creatură uriaşă 
pe seama căreia circulau atâtea legende; măsura cam un 
metru înălţime şi cântărea în jur de cincizeci de kilograme 
după aprecierea lui Janson. Pentru moment, animalul era sută 
la sută energie ostilă. Puţine creaturi puteau fi atât de 
periculoase ca un kuvasz întărâtat. 

— Doamna Bekesi! strigă Janson. 

— Plecaţi de aici! se auzi o voce tremurândă. 

— Câinele dumneavoastră este un kuvasz, nu-i aşa? Ce 
animal frumos! Nu mai există aşa ceva! 

— Animalul ăsta frumos abia aşteaptă să-şi înfigă colții în 
gâtul tău, zise bătrâna care îşi recăpăta treptat vocea. Vorbele 
ei se auzeau clar prin fereastra deschisă, însă femeia rămase 
în umbră. 

— Să ştiţi că am bătut o cale tare, tare lungă până aici, 
interveni Jessie, tocmai din America. Ştiţi, bunicul meu era 
dintr-un sat numit Molnar. Oamenii spun că dumneavoastră 
aţi fi singura persoană care ne-ar putea spune câte ceva 
despre acest sat. 

Vreme de câteva clipe, tăcerea din interiorul casei nu fu 
întreruptă decât de mârâitul înfundat al câinelui. 

Jessie se uită la Janson şi îl întrebă în şoaptă: 

— Câinele ăsta te-a cam speriat, nu-i aşa? 

— Să-mi aminteşti să-ţi povestesc ce s-a întâmplat în 
Ankara în 1978, răspunse repede Janson. 

— Ştiu ce s-a întâmplat la Ankara. 

— Ascultă-mă pe mine. Nu ştii. 

Într-un târziu, glasul femeii sparse tăcerea: 

— Bunicul tău. Cum îl chema? 

— Familia lui se numea Kis, răspunse Jessie folosind acelaşi 
nume foarte răspândit în Ungaria. Dar mă interesează mai 
mult să descopăr atmosfera locului, a lumii în care a crescut. 
Nu vreau să vă întreb neapărat despre el. Vă rog să mă 

credeţi, nu vreau decât... 

— Minţi, zise bătrâna. Minti! vocea ei răsună ca un urlet. 
Toţi străinii umblă cu minciuni. Ar trebui să vă fie ruşine. 
Plecaţi! Plecaţi sau o să vă dau ceva drept amintire. Auziră 
amândoi sunetul caracteristic al cartuşelor băgate pe ţeava 
unei puşti. 

— La naiba, şopti Jessie. Ce ne facem? 

Janson ridică din umeri. 

— Când nu merge nimic? Adevărul. 

— Hei, doamnă, strigă Jessie. Aţi auzit vreodată de un conte 
pe nume Jan6s Ferenczi-Novak? 

Urmă o lungă tăcere. Apoi, cu o voce hârâită, bătrâna 
întrebă: 

— Cine sunteţi voi? 


Ahmad Tabari era impresionat de rapiditatea cu care 
lucrase şeful serviciului de informaţii. Erau acum la cea de-a 
treia întâlnire şi Al-Mustashar îşi pusese deja farmecele în 
mişcare. 

— Lucrăm în mai multe faze, îi spuse libianul cu ochii 
strălucind. Un transport de arme se îndreaptă chiar acum spre 
oamenii tăi din Nepura. Se referea la un port din nord-estul 
provinciei Kenna. Aranjamentele astea nu sunt chiar uşor de 
obţinut. Sper că nu vor fi probleme cu interceptarea. Navele 
de război din Anura v-au dat ceva de furcă, nu-i aşa? 

Luptătorul kagama răspunse precaut: 

— Câteodată e nevoie să faci şi câte un pas înapoi pentru 
ca după aceea să faci unul înainte. Chiar şi victoriile Profetului 
nu au fost întotdeauna obţinute prea uşor. Altfel n-ar fi fost 
victorii. Adu-ţi aminte de Armistițiul de la Hudaybiyah. 

Se referise la înţelegerea pe care Mohamed o făcuse cu 
locuitorii din Khaybar, o localitate nu departe de Medina. 

Ibrahim Maghur dădu din cap afirmativ. 

— Profetul a aşteptat până când trupele sale au devenit 
suficient de puternice şi abia atunci a încălcat pactul, i-a 
învins pe conducătorii Adin Khaybar şi i-a alungat pe 
necredincioşi din Arabia. In ochii libianului apăru o sclipire. 

— Sunt trupele tale suficient de puternice? 
— Cu ajutorul tău şi al lui Allah, vor fi în curând. 

— Eşti un adevărat Calif, zise colonelul Maghur. 

— Când ne-am întâlnit prima oară mi-ai spus că istoria este 
făcută de personalităţi, răspunse conducătorul kagama după o 
vreme. 

— Asta e ceea ce cred eu. 

— Dar istoria poate fi şi distrusă de personalităţi. De 
oameni cu multă putere şi faimă, ale căror ambiţii imperiale 
sunt ascunse sub un văl de compasiune umanitară. Oameni 
care încearcă să se opună luptei juste cu predici despre pace - 
care sunt în stare să facă orice pentru a împiedica violenţa de 
care e nevoie pentru justiţia supremă. 

Maghur încuviinţă încet din cap. 

— Discernământul tău, precum şi geniul tău tactic îţi vor 
garanta locul în cartea de istorie şi triumful suprem al luptei 
tale în numele ummah. Am înţeles despre cine vorbeşti. Acest 
om este într-adevăr un duşman al revoluţiei. Din păcate, toate 
încercările noastre de a-l distruge s-au dovedit inutile până 
acum. 

— Nu pot să uit că a fost prizonierul meu. 

— Şi a reuşit totuşi să-ţi scape din gheare. E la fel de 
lunecos ca un şarpe. 

Faţa lui Ahmad Tabari se schimonosi când îşi aminti. Toate 
eşecurile sale începuseră cu lovitura aceea umilitoare. 
Diamantul de pe coroana sa fusese furat de un hoţ pe timpul 
nopţii. Până în momentul respectiv nimic nu umbrea aura de 
triumf şi de încredere a lui Tabari: adepţii lui erau convinşi că 
fiecare mişcare a Califului era binecuvântată de Allah însuşi. Şi 
deodată, cu numai o zi înainte de Id ul-Kebir, proaspăt 
ocupată fortăreață a Califului fusese invadată şi legendarul 
său prizonier eliberat. De atunci parcă nimic nu mai mergea 
cum trebuie. 

— Şarpele trebuie vânat şi ucis înainte de a putea merge 
mai departe, spuse Maghur. 

Privirea lui Tabari era de nepătruns, însă mintea sa lucra cu 
furie. O mişcare ca aceea pe care o conducea el depindea de 
sentimentul că victoria finală era inevitabilă: accidentul acela 
nenorocit reuşise să zdruncine această aparenţă de 
inevitabilitate. Efectul nedorit asupra moralului trupelor sale 
fusese exploatat de forţele Republicii Anura şi fiecare raid al 

lor încununat de succes nu făcuse decât să accentueze 
pierderea încrederii în rândul oamenilor săi. Era un cerc vicios. 
Pentru a ieşi din el era nevoie de un act de curaj. Libianul 
înţelesese asta. 

Tabari îl privi drept în ochi. 

— Eşti dispus să mă ajuţi? 

— Poziţia mea în guvern e de aşa natură încât sunt nevoit 
să acţionez pe ascuns. Regimul de la Tripoli nu poate fi pus în 
legătură cu activităţile tale. Totuşi, există şi alţii a căror 
ospitalitate poate fi folosită în avantajul tău. 

— Te referi din nou la Republica Islamică Mansur, zise 
luptătorul fixându-l cu o privire sfredelitoare. 

Mansur fusese la origine o mişcare secesionistă în Yemen, 
condusă de un mullah carismatic: dacă forţele yemenite nu 
reacţionaseră, aceasta se explică prin faptul că separarea nu 
provocase nici o pierdere valoroasă. Pradă, în cea mai mare 
parte, dunelor mişcătoare din deşertul Rub'al Khali, Mansur nu 
era decât o regiune înfiorător de săracă, ale cărei exporturi se 
rezumau la khat şi la produse ieftine de artizanat. Noul guvern 
nu putea să ofere cetăţenilor săi decât o versiune shiită a 
Saharei: pietate în veşminte medievale. În timp ce exporturile 
sale materiale erau foarte reduse, Mansurul începuse să-şi 
facă un renume ca exportator al radicalismului islamic şi al 
fervoarei revoluţionare pe care o implică. 

Ibrahim Maghur zâmbi. 

— In câteva ocazii, bărbaţii credincioşi din Mansur mi-au 
vorbit despre temerile în ceea ce priveşte securitatea lor. Mi- 
am permis să le spun că am identificat pe cineva care este şi 
devotat lui Allah şi expert în astfel de probleme. Mă vei însoţi 
la Khartoum, unde am aranjat un transport aerian special 
pentru tine. Vei fi primit în oraşul din deşert care este capitala 
statului lor şi sunt sigur că vei descoperi un popor cu adevărat 
ospitalier. O dată ajuns acolo, poţi să-ţi scrii singur legitimaţia. 

— Şi ei or să mă ajute să găsesc şarpele? 

Maghur clătină din cap. 

— Eu o să te ajut să găseşti şarpele. Vom rămâne în 
contact. 

Gazdele tale din Maghur îţi vor oferi numai identitatea oficială 
şi mobilitatea de care ai nevoie. Cu alte cuvinte, Mansur va fi 

armăsarul pe care vei călări. 

O adiere de vânt uscat le flutură veşmintele largi. 

— Se spune că dacă te răzvrăteşti împotriva unui rege, 
trebuie să-l ucizi, zise gânditor Califul. 

— Inamicii tăi vor afla curând cât de adevărată e această 
zicală, declară libianul. Prin intermediul oamenilor plătiţi de el, 
Peter Novak te-a atacat - însă nu a reuşit să te ucidă. Acume 
rândul tău să-l loveşti... 

— Şi să-l ucid. Vorbele fuseseră rostite ca un fapt divers. 

— Intr-adevăr, admise Maghur. Dreptatea lui Allah cere 
acest lucru. Totuşi, timpul devine scurt, pentru că setea celor 
care te însoțesc în revoluţie e mare. 

— Şi cum poate fi potolită această sete? 

— Cu sângele infidelului, spuse Maghur. Va curge că sucul 
celei mai dulci rodii şi o dată cu el cauza voastră o să-şi 
recapete sufletul. 

— Sângele infidelului, repetă Califul. 

— Singura problemă rămâne cui îi poţi încredința sarcina... 
de a-l extrage. 

— Să încredinţez? Califul clipi. 

— Pe care din oamenii tăi vrei să-i trimiţi? 

— Pe care din oamenii mei? Luptătorul kagama păru uşor 
ofensat. Asta nu e o sarcină care să fie delegată. Aducţi 
aminte că Profetul însuşi a condus atacul împotriva celor din 
Khaybar. 

Libianul se holbă plin de respect pentru liderul rebelilor. 

— Sângele infidelului va curge într-adevăr, spuse Califul şi 
ridică mâinile. Aceste palme vor fi pline de sângele lui Peter 
Novak. 

— Şi asta va aduce binecuvântarea lui Allah, zise libianul 
înclinându-se. Hai cu mine acum. Armăsarul trebuie să fie deja 
înşeuat. Oamenii din Mansur te aşteaptă, Califule. 

Fără tragere de inimă, Gitta Bekesi se lăsă convinsă până la 
urmă să le dea drumul să intre în clădirea dărăpănată în care 
îşi ducea viaţa singură, alături de sălbaticul său câine. 

Opoziția animalului era însă mult mai mare: deşi stătea 
deoparte, ascultător, puteai spune, după poziţia lui rigidă, că 
la cel mai mic semn al stăpânei sale va fi gata să se arunce 
asupra vizitatorilor. 

Bătrâna era la fel de decrepită ca şi locuinţa. Pielea îi 
atârna pe oasele descărnate; părul rărit lăsa să se vadă 
scalpul albicios; ochii ei duri erau înfundaţi în orbite. Dacă o 
dată cu vârsta ceea ce fusese dur în înfăţişarea sa se mai 
îndulcise, trecerea anilor contribuise în acelaşi timp şi la 
înăsprirea a ceea ce fusese frumos pe chipul femeii, 
ascuţindu-i pomeţii şi transformându-i gura într-o tăietură 
aspră. 

Era chipul unei supraviețuitoare. 

Din articolele pe care le citise, Janson ştia că Peter Novak 
avea opt ani în 1945, când forţele distrugătoare conduse de 
Hitler şi Stalin şterseseră de pe faţa pământului satul de 
fermieri care fusese Molnarul, locul său de naştere. Populaţia 
satului Molnar nu fusese niciodată prea mare - sub o mie la 
începutul anilor ‘40. Aproape toţi pieriseră. Chiar dacă n-ar fi 
fost vorba de semnele trecerii vremii, putea cineva care trăise 
un asemenea cataclism să nu fie marcat pentru totdeauna de 
tragicul eveniment? 

In şemineul din sufrageria vastă, focul ardea molcom. Pe 
policioara de lemn de deasupra, o fotografie sepia încadrată 
într-o ramă de argint care îşi pierduse luciul înfăţişa o tânără 
frumoasă. Gitta Bekesi, aşa cum era pe vremuri: o fată 
sănătoasă de la ţară, al cărei chip emana prospeţime şi un 
început de senzualitate. Se uita drept în ochii lor, bătându-şi 
parcă joc de trecerea vremii. 

Jessie se apropie de fotografie. 

— Ce frumoasă eraţi, spuse ea simplu. 

— Frumuseţea poate fi un blestem, răspunse bătrâna. Din 
fericire, nu durează niciodată prea mult. Plescăi din limbă şi 
câinele veni şi se aşeză lângă ea. Femeia se întinse şi scarpină 
animalul pe spate cu degetele ei ca nişte gheare. 

— Am înţeles că aţi lucrat pe vremuri pentru conte, spuse 
Janson. Contele Ferenczi-NovakKk. 

— Nu vreau să vorbesc despre astfel de lucruri, zise femeia. 

Şedea într-un balansoar aproape desfundat. |n spatele 

femeii, rezemată de perete, se odihnea puşca ei veche. 

— Trăiesc singură aici şi nu cer altceva decât să fiu lăsată 
în pace. Vă spun că vă pierdeţi timpul. Aşa. V-am lăsat 
înăuntru. Acum puteţi să mergeţi şi să spuneţi că aţi stat de 
vorbă cu bătrâna şi i-aţi pus întrebările voastre. Puteţi să le 
povestiţi celor interesaţi că Gitta Bekesi nu v-a spus nimic. Ba 
nu, o să vă spun ceva: în Molnar nu era nici o familie Kis. 

— Staţi puţin - „celor interesaţi”? Cine e interesat? 

— Eu nu, replică femeia şi, privind drept înainte, tăcu. 

— Alea sunt castane? întrebă Jessie, arătând spre un vas 
aşezat pe o măsuţă lângă scaunul femeii. 

Bekesi dădu afirmativ din cap. 

— Pot să iau şi eu una? Ştiu că nu e deloc politicos să cer, 
însă miroase în toată casă a castane coapte şi-mi lasă gura 
apă. 

Gitta Bekesi se uită spre vasul cu castane şi dădu afirmativ 
din cap. 

— Sunt încă fierbinţi, zise ea invitând-o pe Jessie să se 
servească. 

— Imi aduc aminte de bunica - de fiecare dată când ne 
duceam la ea ne cocea castane... Jessie zâmbi amintirii. Şi 
asta făcea ca fiecare zi să semene cu Crăciunul. Termină de 
cojit o castană şi o mâncă cu poftă. E perfectă. O castană 
perfectă. A meritat un drum de cinci ore cu maşina. 

Bătrâna încuviinţă printr-o mişcare a capului, parcă era mai 
puţin distantă acum. 

— Se usucă prea tare dacă le coci peste măsură. 

— Şi dacă nu le coci suficient sunt prea tari, completă 
Jessie. Insă dumneavoastră aveţi o adevărată ştiinţă. 

Pe buzele femeii apăru un zâmbet uşor de satisfacţie. 

— Nu-i aşa că toţi vizitatorii dumneavoastră vă cer castane? 
O întrebă Jessie. 

— Nu primesc nici un fel de vizitatori. 

— Niciunul? Mi-e greu să cred aşa ceva. 

— Foarte puţini. Foarte, foarte puţini. 

Jessie dădu din cap. 

— Şi cum vă purtaţi cu cei prea zgomotoşi? 

— Acum câţiva ani a fost pe aici un tânăr jurnalist englez, 
zise bătrâna privind în gol. Avea atâtea întrebări. Scria un 

articol despre Ungaria în timpul războiului şi după război. 

— Chiar aşa? întrebă Janson, deodată atent. Mi-ar plăcea să 
citesc ce a scris. 

Bătrâna pufni. 

— N-a mai apucat să scrie nimic. La câteva zile după vizita 
lui aici a murit într-un accident de maşină în Budapesta. Toată 
lumea zice că frecvenţa accidentelor este foarte ridicată 
acolo. 

Temperatura din încăpere păru să scadă brusc. 

— Mi s-a părut însă foarte curios, spuse femeia. 

— A întrebat şi el despre conte? se repezi Jessie. 

— Mai ia o castană, o invită bătrâna. 

— Se poate? Nu vă supăraţi? 

Bătrâna dădu din cap mulţumită. După câteva clipe zise: 

— Era contele nostru. Nu aveai cum să trăieşti în Molnar şi 
să nu-l cunoşti pe conte. Pământul pe care munceau oamenii 
era al contelui sau fusese al lui cândva. Una dintre familiile 
cele mai vechi - aveau rădăcini în unul din cele şapte triburi 
care au format națiunea maghiară în anul 1000. Străvechea 
lui moşie era aici, chiar dacă petrecea cea mai mare parte a 
timpului în capitală. Bătrâna ridică ochii mici în tavan. Lumea 
zice că sunt o bătrâna care trăieşte în trecut. Poate că e 
adevărat. Insă locurile astea sunt în calea tuturor răutăţilor. 
Ferenczi-Novak a înţeles asta cel mai bine. 

— A înţeles oare? întrebă Jessie. 

Bătrâna o privi liniştită câteva clipe. 

— Poate că bei cu mine un păhăruţ de palinka. 

— Nu trebuie să vă deranjaţi, doamnă. Gitta Bekesi îşi mută 
privirea de la ea şi nu mai zise nimic, evident ofensată. 

Jessie se uită la Janson, apoi din nou la bătrâna. 

— Mă rog, dacă aveţi. 

Bătrâna se ridică încet şi se îndreptă cu paşi şovăielnici 
spre bufet. Scoase de acolo o carafă enormă plină cu un lichid 
incolor şi turnă puţin în două păhărele. 

Jessie luă unul. Bătrâna se aşeză înapoi în scaun şi o privi 
pe Jessie sorbind o înghiţitură. 

Brusc, scuipă lichidul din gură. Fusese ceva involuntar, ca 
un strănut. 

— lisuse, vă rog să mă scuzaţi! reuşi ea să spună cu o voce 

sugrumată. 

Bătrâna zâmbea viclean. 

Jessie se lupta să-şi recapete respiraţia. 

— Ce naiba... oftă ea cu ochii în lacrimi. 

— Pe aici, noi îl facem în casă, spuse femeia. Nouăzeci de 
grade. E cam tare, nu-i aşa? 

— Puțin cam prea tare, răspunse Jessie cu o voce răguşită. 
Bătrâna dădu paharul peste cap şi se relaxa brusc. 

— Totul a pornit de la Tratatul de la Trianon din 1920 şi de 
la pierderea teritoriilor. A trebuit să cedăm românilor şi 
iugoslavilor aproape trei pătrimi din pământul nostru. Vă 
puteţi imagina cum a fost resimţită această nenorocire? 

— Ca o amputare, sugeră Janson. 

— Exact aşa - un sentiment ciudat că o parte din tine era 
iacă acolo, dar totuşi nu acolo. Nem, nem solia! Acesta era 
strigătul naţional şi însemna „Nu, nu, niciodată". Era răspunsul 
la întrebarea „Poate rămâne situaţia aşa?" Orice şef de gară 
avea înscrise cuviinţele astea cu flori în grădina sa. Dreptate 
pentru Ungaria! Insă nimeni din afară nu a luat în serios setea 
asta faţă de teritoriile pierdute. Nimeni în afară de Hitler. O 
mare nebunie - ca şi cum ai fi călărit un tigru. Guvernul de la 
Budapesta a încercat să-l câştige de partea lui. In scurt timp 
au ajuns în burta fiarei. A fost o greşeală pentru care ţara asta 
avea să sufere teribil. Insă nimeni nu a suferit mai mult decât 
noi. 

— Şi unde vă aflaţi dumneavoastră când... 

— Toate casele au fost incendiate. Toţi oamenii care locuiau 
aici - ai căror strămoşi au lucrat pământurile astea de când 
lumea - ridicaţi din paturi, de pe câmpuri, de la masă. Strânşi 
grămadă şi forţaţi sub ameninţarea puştilor să meargă pe 
albia îngheţată a Tisei până ce gheaţa a cedat şi ei au căzut în 
apă. Familii întregi, mergând mână în mână şi deodată, o clipă 
mai târziu, luptându-se să se salveze de la înec în apa 
îngheţată. Se spune că zgomotul pe care îl făcea gheaţa care 
se crăpa se auzea până sus, în vii. Eu mă aflam în castel în 
momentele acelea şi castelul era bombardat. Aveam impresia 
că se prăbuşesc pereţii peste noi. A fost distrus în cea mai 
mare parte. Noi eram în siguranţă, în pivniţă. In ziua 
următoare, trupele au plecat mai departe şi eu m-am întors în 

satul în care mă născusem, la singură casă pe care o 
cunoşteam şi - nimic. 

Vocea ei devenise şoaptă. 

— Nimic decât jaf şi distrugere. Ruine fumegânde. Câteva 
ferme izolate, situate mai sus, scăpaseră. Insă satul Molnar, 
care supravieţuise jafului românilor, care scăpase de tătari şi 
de turci, încetase să mai existe. Nu mai era. Şi pe râu pluteau 
atâtea trupuri, ca nişte sloiuri. Şi printre ele, goale, umflate, 
vinete se aflau şi trupurile părinţilor mei. 

Bătrâna îşi duse o mână la tâmplă. 

— Când vezi de ce sunt în stare oamenii să le facă altor 
oameni ţi se face ruşine... că trăieşti pe acest pământ. 

Cei doi americani nu scoaseră o vorbă. 

— Cum de vă aflaţi în castel? întrebă Janson după câteva 
clipe. 

Femeia zâmbi, năpădită de amintiri. 

— Janos Ferenczi-Novak era un om minunat şi aşa era şi 
lllana lui. A fost un privilegiu pentru mine să-i slujesc şi n-am 
uitat niciodată lucrul ăsta. Vedeţi, părinţii şi bunicii şi 
străbunicii mei, toţi au lucrat pământul. Au fost ţărani, însă 
de-a lungul timpului nobilii le-au dăruit mici parcele de 
pământ. Creşteau acolo cartofi şi viţă de vie şi tot felul de 
pomi fructiferi. Işi făcuseră anumite speranţe în privinţa mea, 
cred. Eram o fetiţă tare drăguță. Asta-i adevărul. S-au gândit 
că dacă voi lucra ca servitoare la castel voi învăţa câte ceva. 
Poate că contele m-ar lua la Budapesta şi aş întâlni acolo un 
bărbat deosebit. Mama nutrea asemenea visuri. O cunoştea 
pe una din femeile care ajutau la gospodăria contelui şi i-a 
prezentat-o acesteia pe fiica ei. Lucrurile s-au legat şi aşa am 
ajuns să-l cunosc pe conte şi pe frumoasa lui soţie cu ochi 
albaştri, Illana. Contele petrecea din ce în ce mai mult timp la 
Budapesta, în cercurile guvernamentale din preajma 
regentului Horthy. Era un apropiat al lui Miklos Kallay, cel ce 
avea să devină prim-ministru. Cred că până la urmă ajunsese 
şi el ministru în guvernul lui Kallay. Contele era un bărbat 
educat. Guvernul avea nevoie de oameni ca el şi contele avea 
un pronunţat simţ civic. Chiar şi în perioada aceea reuşea să 
petreacă vreo câteva săptămâni pe an pe moşia de la Molnar. 
Un sat mititel. O singură crâşmă. O băcănie ţinută de un evreu 

de prin Hodmezovasarhely. Dar cei mai mulţi erau ţărani şi 
tăietori de lemne. Oameni simpli, care trudeau de-a lungul 
Tisei. Şi a venit ziua când mama m-a dus la castelul de pe 
deal - castelul pe care ni-l imaginasem, copii fiind, ca pe o 
continuare a muntelui. 

— Cred că vă e foarte greu să vă amintiţi întâmplări care s- 
au petrecut cu atâţia ani în urmă, se aventură Jessie. 

Bătrâna clătină din cap. N 

— Ziua de ieri e înecată în ceață. Insă ceea ce s-a petrecut 
acum şaizeci de ani e la fel de real de parcă s-ar întâmpla 
chiar acum. Aleea lungă, lungă care ducea la grajduri. Stâlpii 
de piatră ai porţii cu sculpturile măcinate de vreme. Şi apoi, 
înăuntru, scara imensă cu treptele tocite. Am simţit că mi se 
taie respiraţia. Se spunea că pe treptele acelea dormiseră 
mulţi oaspeţi prea beţi ca să ajungă în paturile lor. Mai târziu, 
după ce ajunsesem să fac parte din personalul castelului, am 
auzit-o chiar pe contesa Illana vorbind despre astfel de lucruri 
- era atât de amuzantă şi îngăduitoare. Nu-i plăcuseră 
niciodată coarnele de cerb agăţate pe pereţi - nu există aşa 
ceva în fiecare castel? Protestă ea. Tablourile erau de Teniers 
cel Tânăr. „Ca în orice castel din Europa Centrală", am auzit-o 
odată pe contesă zicându-i cuiva. Mobila, „stil Franz Josef 
târziu”, spunea ea. Şi ce întunecată era sala mare. Nu se 
îndurau să găurească frescele acelea, înţelegeţi, ca să bage 
curent electric. Aşa că foloseau lumânări. Imi amintesc că în 
sala aceea se afla un pian mare, din lemn de trandafir. 
Acoperit cu cea mai delicată dantelă şi deasupra cu un sfeşnic 
de argint care trebuia lustruit cu mare atenţie în fiecare 
sâmbătă. lar afară era la fel de frumos. Mi-aduc aminte cât de 
emoţionată eram când m-am plimbat pentru prima oară în 
grădina englezească din spate. Erau acolo imenşi copaci de 
catalpa, cu ramuri diforme şi păstăi răspândite pretutindeni, 
salcâmi pitici, nuci. Contesa era foarte mândră de grădina ei 
englezească. Ne-a învăţat să pronunţăm corect numele 
tuturor florilor. În engleză, da, în engleză. O altă membră a 
personalului m-a învăţat şi pe mine limba asta. Illanei îi plăcea 
să se adreseze oamenilor în engleză, de parcă am fi trăit într-o 
casă britanică de la ţară şi aşa am învăţat şi noi. 

Faţa bătrânei se luminase. 

— Grădina aia englezească. Mirosul ierbii proaspăt tunse, 
parfumul trandafirilor şi al fânului - mă simţeam ca în Paradis. 
Ştiu că lumea zice despre mine că trăiesc în trecut, însă e un 
trecut în care merită să trăieşti. 

Janson îşi aminti de ruinele care se zăreau mai sus, pe deal: 
nu rămăseseră din vasta proprietate decât nişte resturi de 
ziduri pe jumătate ascunse de iarbă înaltă. Grămezi de 
cărămizi ce măreau locul unde fuseseră odinioară impozantele 
coşuri ale căminelor se ridicau deasupra vegetației ca nişte 
buturugi. Un castel care veghease falnic timp de secole fusese 
transformat în ruină. O lume dispărută. Bătrâna fusese cândva 
într-o grădină încântătoare. Acum trăia în umbra ruinelor. 

Focul de lemne din vatră începu să sfârâie şi să trosnească 
şi timp de un minut nu vorbi nimeni. 

— Castelul răsuna probabil şi de paşii copiilor, zise Jessie 
într-un târziu. 

— Au avut un singur copil. Peter. Vrei să-ţi mai torn nişte 
palinka? N 

— Sunteţi foarte drăguță, doamnă, spuse Jessie. Insă nu 
mai vreau. 

— Peter ați spus, repetă Janson, chipurile într-o doară. Când 
s-a născut? 

— Ziua lui de naştere a fost în prima sâmbătă a lunii 
octombrie 1937. Un băiat atât de drăguţ. Atât de frumuşel şi 
de deştept! Se vedea că era sortit să ajungă cineva. 

— Şi a ajuns? 

— Parcă îl văd cum mergea încoace şi-ncolo pe coridoarele 
lungi cu oglinzi, îmbrăcat în costumaşul lui de Peter Pan, cu 
ciorăpeii trei sferturi şi pălărioara de marinar. li plăcea grozav 
să-şi privească imaginea reflectată de două oglinzi aşezate 
faţă în faţă, multiplicată la nesfârşit, din ce în ce mai mică. 
Zâmbetul bătrânei desenase o mulţime de riduri. 

— Şi părinţii săi ţineau aşa de mult la el. Vă puteţi imagina. 
Băiatul era singurul lor copil. Naşterea fusese dificilă şi o 
lăsase pe contesă incapabilă să mai conceapă. 

Bătrâna se afla acum undeva departe, într-o altă lume: o 
lume pierdută, dar încă vie în amintirea ei. 

— Intr-o bună zi, imediat după prânz, ca un năzdrăvan, a 
şterpelit şi a mâncat nişte prăjiturele pregătite pentru ceai şi 

bucătăreasa l-a certat. Din întâmplare contesa Illana a auzit-o. 
Să nu mai vorbeşti niciodată aşa cu copilul nostru, i-a spus ea 
cu o voce ca de gheaţă. Bettinei, bucătăreasa, i-au luat foc 
obrajii, însă n-a spus nimic. A înţeles. Toate fetele am înţeles. 
El nu era... ca toţi copiii. Dar nu răsfăţat, trebuie să înţelegeţi 
asta. Era luminos ca prima zi de iulie, cum zicem noi, 
maghiarii. Când era mulţumit de ceva zâmbea de ziceai că i se 
va rupe faţa. Un copil binecuvântat. Ar fi putut ajunge orice. 
Absolut orice. 

— Cred că Peter era comoara părinţilor săi, spuse Jessie. 
Bătrâna începu să mângâie din nou câinele cu mişcări ritmice. 

— Un băieţel atât de perfect. Ochii i se luminară de parcă l- 
ar fi văzut aievea pe băiat, îmbrăcat în pantalonaşi scurţi şi cu 
bereta de marinar, privind în oglinzile paralele. 

incepu să clipească repede şi închise ochii, strângând 
pleoapele ca şi cum ar fi vrut să păstreze imaginile acelea în 
mintea sa pentru totdeauna. 

— Făcea nişte puseuri de febră grozave, era atât de 
fierbinte şi se zvârcolea şi vomă întruna. A fost o epidemie de 
holeră, cred că ştiţi. Era atât de fierbinte când îl atingeai. Şi 
apoi atât de rece. Am fost una dintre cele care a vegheat la 
patul lui. 

Bătrâna puse amândouă mâinile pe faţa câinelui, căutând 
alinarea în forţa şi devotamentul animalului. 

— N-am să pot uita niciodată dimineaţa aceea - când i-am 
găsit trupuşorul rece, cu buzele palide, cu obrăjorii ca ceară. 
Ni s-a rupt inima la toţi când s-a întâmplat. Avea numai cinci 
anişori. Poate exista un sfârşit mai trist? Mort înainte de a 
avea cu adevărat şansa de a trăi. 

Janson se simţi cuprins de ameţeală, complet dezorientat. 
Peter Novak murise în copilărie? Cum era posibil aşa ceva? 
Era oare o greşeală - descrisese femeia o altă familie, un alt 
Peter? 

Şi totuşi, toate detaliile referitoare la viaţa filantropului 
coincideau: Peter Novak, iubitul şi unicul fiu al contelui Janos 
Ferenczi-Novak se născuse în octombrie 1937 şi crescuse în 
satul Molnar, care fusese distrus în război. Aşa scria în toate 
biografiile oficiale. 

Dar restul? 

Nu încăpea nici o îndoială că femeia spunea adevărul aşa 
cum şi-l amintea. Şi totuşi ce însemnau toate astea? 

Peter Novak: omul care nu existase niciodată. Din ce în ce 
mai neliniştit, Janson analiza diverse posibilităţi. Jessie îşi 
desfăcu rucsacul şi scoase albumul de fotografii cu Peter 
Novak. Il deschise la un prim plan în culori al marelui om şi i-l 
arătă Gittei Bekesi. 

— Il vedeţi pe tipul ăsta? Numele /u; este Peter Novak. 

Bătrâna se uită la fotografie, apoi o privi pe Jessie ridicând 
din umeri. 

— Nu urmăresc ştirile. Nu am televizor şi nu cumpăr ziare, 
îmi pare rău. Dar, da, cred că am auzit de bărbatul ăsta. 

— Are acelaşi nume ca şi băiatul contelui. E sigur că nu 
poate fi aceeaşi persoană? 

— Peter, Novak - astea sunt nume foarte obişnuite în ţara 
noastră, spuse bătrâna ridicând iar din umeri. Bineînţeles că 
nu este fiul contelui Ferenczi-Novak. Băiatul a murit în 1942. 
V-am spus doar. Se uită iar la fotografii. 

— In afară de asta, ochii acestui bărbat sunt căprui. 
Aspectul ăsta i se păru prea evident că să mai insiste, dar 
adăugă: Ochii micuţului Peter erau albaştri ca apele lacului 
Balaton. Albaştri ca ai mamei sale. 


Şocaţi, cei doi porniră pe lungul drum înapoi la maşină, la 
mai bine de un kilometru mai sus, pe deal. Când ferma 
dispăru în mijlocul vegetației, începură să vorbească încet, 
încercând să descâlcească misterul care se adâncea. 

— Dar dacă a mai existat un copil? întrebă Jessie. Un alt 
copil de care nu ştia nimeni şi care a luat numele fratelui său. 
Un frate geamăn ţinut ascuns, poate. 

— Bătrâna părea sigură că a fost un singur copil. Nu era 
uşor să ascunzi un copil de ochii personalului. Bineînţeles, 
dacă Ferenczi-Novak era atât de paranoic pe cât se spune, 
orice stratagemă poate fi imaginată. 

— Dar de ce? Doar nu era nebun? 

— Nu nebun, însă îngrozitor de temător pentru viaţa 
copilului său, răspunse Janson. Ungaria a trecut printr-o 
perioadă explozivă. Adu-ţi aminte ce ai citit despre asta. Bela 
Kun a preluat puterea în martie 1919 şi a condus ţara o sută 

treizeci şi trei de zile. Un regim al terorii. Urmat de un 
masacru şi mai înfiorător al celor care l-au ajutat să obţină 
puterea. Familii întregi au fost măcelărite - aşa-zisa Teroare 
Albă a amiralului Horthy. Represaliile şi contrarepresaliile 
reprezentau un mod de viaţă în zilele acelea. Contele 
înţelesese probabil că cei care se ridică împreună sunt sortiţi 
să dispară tot împreună. Că asocierea sa cu primul-ministru 
Kallay putea reprezenta o condamnare la moarte nu numai 
pentru el, ei şi pentru întreaga sa familie. 

— Se temea de comunişti? 

— Şi de fascişti şi de comunişti. Sute de mii de oameni au 
fost omorâţi la sfârşitul anului 1944 şi începutul lui 1945 după 
ce Crucea cu Săgeţi a preluat puterea. Adu-ţi aminte, membrii 
organizaţiei Crucea cu Săgeţi erau indivizi care considerau că 
Horthy e prea blând! Adevăraţi nazişti unguri. Atunci când 
Armata Roşie a luat ţara în stăpânire, a urmat o altă serie de 
masacre. Alte sute de mii au fost omorâţi. Duşmanii revoluţiei, 
nu-i aşa? Oameni ca Ferenczi-Novak au fost prinşi ca într-un 
cleşte. Câte cazuri au existat în istorie în care o ţară să treacă 
de la extrema stângă la extrema dreaptă şi apoi din nou la 
extrema stângă, fără nici o pauză între transformări? 

— Prin urmare, ne-am întors la întrebarea: cum să aduci un 
copil într-o astfel de lume? Poate că oamenii ăştia s-au gândit 
că e imposibil. Că orice copil pe care l-ar avea trebuia ascuns. 

— Ca Moise în coşuleţul de papirus, gândi Janson cu voce 
tare. Insă asta ridică alte întrebări. Novak spune lumii întregi 
că aceştia sunt părinţii lui. De ce? 

— Pentru că ăsta-i adevărul? 

— Nu prea cred. Un astfel de copil trebuie să fi fost învăţat 
să se teamă de adevăr, să privească adevărul ca pe un lucru 
foarte periculos - pentru Dumnezeu, e posibil ca nici măcar să 
nu fi ştiut adevărul. Asta-i cu copiii: nu le poţi spune lucruri 
cărora nu le pot face faţă. In Germania nazistă, atunci când un 
copil evreu era ascuns de către o familie creştină, copilului nu 
i se spunea, nu i se putea spune adevărul. Riscul era prea 
mare: era foarte posibil ca el să spună ceva colegilor de joacă 
sau unui profesor. Singura cale prin care putea fi protejat de 
consecinţele unui adevăr potenţial foarte periculos era să-l ţii 
departe de acel adevăr. Abia mai târziu, când copilul va fi 

crescut, putea să afle acel adevăr. În afară de asta, dacă 
părinţii lui Novak au fost cine spune el că au fost, este sigur că 
această Gitta Bekesi ar fi ştiut despre asta. Sunt sigur. Nu 
cred că au avut alt copil. Cred că femeia ne-a spus adevărul: 
Peter Novak, unicul fiu al contelui, a murit de copil. 

Umbrele se alungeau în timp ce soarele se ascundea în 
spatele culmilor din depărtare. Câteva minute mai târziu, 
poieniţe, care cu puţin înainte fuseseră scăldate în aur, 
deveniră cenuşii. In regiunea aceea deluroasă, asfinţitul venea 
repede, abia previzibil. 

— Afacerea asta se transformă într-o afurisită de sală a 
oglinzilor, ca aceea de care povestea bunica Gitta. leri ne 
puneam întrebarea dacă nu cumva vreun impostor îşi însuşise 
identitatea lui Peter Novak. Acum e din ce în ce mai evident 
că Peter Novak însuşi a furat identitatea altcuiva. Un copil 
mort, un sat distrus - şi, pentru cineva anume, o mare şansă. 

—  Insuşire de identitate, spuse Janson. lreproşabil 
executată. 

— Dacă stai să te gândeşti, planul e genial. A ales un sat 
care a fost complet lichidat în timpul războiului - aşa că 
practic nu mai există nimeni care să-şi amintească ceva 
despre copilăria lui. Toate documentele, certificate de naştere 
şi de deces, distruse după ce locul a fost incendiat. 

— A fost o mişcare bună să ia identitatea unui fiu de 
aristocrat, spuse Janson. L-a ajutat să scape de o grămadă de 
potenţiale întrebări în legătură cu originile sale. Nimeni nu 
trebuia să se minuneze cum de putea fi atât de educat şi de 
umblat prin lume fără o evidenţă a studiilor sale. 

— Exact. Unde ar fi putut urma şcoala? Hei, a făcut-o în 
particular - fiu de conte, nu? De ce se ferea aşa? Pentru că 
acest aristocrat, acest Janos Ferenczi-Novak, are o mulţime de 
inamici şi motive bune pentru a fi paranoic. Totul se 
potriveşte, chiar foarte strâns. 

— Ca bucăţile de parchet. Prea strâns. Următorul lucru care 
se ştie despre el e că a fost un mare speculant de valută. 

— Un om fără trecut. 

— O, nu, el are un trecut. Numai că e un trecut pe care nu-l 
cunoaşte nimeni. 

Lui Janson îi reveniră brusc în minte avionul Gulfstream V al 

filantropului şi literele cursive, albe de pe fuselajul indigo al 
aparatului: Sok kicsi sokra megy. Novak repetase acelaşi 
proverb maghiar şi în buletinul de ştiri. Din multe lucruri 
mărunte poate rezulta unul mare. Cuvintele pe care i le 
spusese în avion Marta Lang, Novak a demonstrat de 
nenumărate ori cine este cu adevărat. Un om pentru toate 
vremurile şi un om pentru toţi semenii săi, căpătaseră acum o 
altă rezonanţă. 

Cine era în realitate acest om? 

Jessie sări cu uşurinţă peste un trunchi de copac răsturnat 
în drumul lor. 

— Lucrul la care mă gândesc mereu este de ce? De ce 
această înşelătorie? Doar toată lumea îl iubeşte. Este un 
adevărat erou al timpurilor noastre. 

— Chiar şi sfinţii au ceva de ascuns, răspunse Janson, 
ocolind trunchiul de copac. Dacă omul provine dintr-o familie 
care a fost implicată în atrocitățile comise de cei din Crucea 
cu Săgeţi? Trebuie să ai în vedere că e vorba despre o ţară în 
care oamenii nu uită aşa uşor, o ţară în care răzbunarea este 
la ordinea zilei, în care familii întregi, inclusiv copiii şi nepoţii, 
au fost decimate sau deportate fiindcă se aflaseră de partea 
cui nu trebuia. Aceste cicluri de vendetă au reprezentat o 
caracteristică a istoriei maghiare în secolul XX. Dacă trecutul 
tău ar ascunde ceva necurat ai face orice să scapi de el. 
Bunica Gitta nu e singura persoană de pe aici care trăieşte în 
trecut. Gândeşte-te la asta. Să zicem că Novak ar proveni 
dintr-o familie cu legături cu Crucea cu Săgeţi. Indiferent dacă 
el, personal, ar fi făcut sau nu ceva rău, legătura asta ar fi de 
fiecare dată menţionată, în fiecare interviu, în fiecare discuţie. 

Jessie încuviinţă cu o mişcare a capului. 

— „Părinţii mănâncă struguri acri şi copiilor li se strepezesc 
dinţi”", aşa cum se spune în Cartea lui leremia. 

— E posibil ca ăsta să fie motivul, admise Janson. Cu toate 
acestea, el avea o bănuială că lucrurile nu erau chiar aşa de 
simple. În mintea lui se insinua ceva nedesluşit, însă 
supărător, ca o insectă minusculă. Un gând neclar, îndepărtat 
şi totuşi acolo. 

Dacă ar reuşi să se concentreze, să alunge toate celelalte 
gânduri care nu-i dau pace! 

Trecură câteva clipe până să recunoască sunetul care 
ajunsese până la el. Era nedesluşit şi aproape imperceptibil şi 
totuşi, după ce îşi încorda auzul, reuşi să recunoască sursă şi 
inima începu să-i bată cu putere. 

Era ţipătul unei femei. 

O, Doamne, nu! 

Spinii şi ramurile vegetației îi biciuiau şi-i zgâriau picioarele 
lui Janson pe când alergă în jos, pe panta dealului. Era atent 
doar asupra locului unde punea piciorul când sărea peste 
bolovani şi mici tufe; un pas greşit în terenul acesta 
accidentat putea duce la o entorsă sau chiar la ceva mai rău. 

li ordonase lui Jessie să se întoarcă imediat la maşină; ar fi 
fost o nenorocire dacă inamicii ar fi ajuns acolo înaintea lor. 

Trebuia să urce ca să ajungă la Lancia, însă Jessie alergă ca 
o gazelă şi în câteva clipe avea să fie la maşină. 

După câteva minute, răsuflând ceva mai greu ca de obicei, 
Janson ajunse din nou în faţa fermei dărăpănate în care trăia 
bătrâna. Ţipetele încetaseră, înlocuite de o tăcere alarmantă. 

Uşa de la intrare rămăsese întredeschisă şi înăuntru se 
putea vedea o privelişte despre care Janson înţelese imediat 
că avea să-i rămână întipărită pentru întotdeauna în memorie. 
Nobilul kuvasz zăcea întins pe o parte; abdomenul îi fusese 
spintecat şi maţele animalului formaseră pe covor o grămadă 
roşie, lucioasă şi aburindă. Lângă el, răstignită în balansoar, 
se afla Gitta Bekesi, femeia care supravieţuise Terorii Roşii şi 
Terorii Albe, grozăviilor a două războaie mondiale, invaziei 
tancurilor din 1956, calamităţilor datorate oamenilor şi naturii. 
Faţa ei era acoperită de rochia de muselină care îi fusese 
înfăşurată în jurul capului şi îi lăsase descoperit pieptul flasc, 
plin de răni oribile. O mulţime de tăieturi mici, cu margini roşii 
- fiecare dintre ele o înţepătură de baionetă după cum putu 
să-şi dea seama Janson - se încrucişau pe pielea albicioasă a 
femeii într-un desen grotesc. Lamele  agresorilor îi 
străpunseseră trupul de zeci de ori. Pe braţele şi picioarele ei 
dezgolite se vedeau umflături roşii produse de forţa cu care 

fusese strânsă. Femeia fusese ţintuită pe scaun şi torturată cu 
o baionetă. Căutaseră oare să-i smulgă informaţii? Sau fusese 
numai o pedeapsă sadică pentru informaţiile pe care le 
divulgase deja? 

Ce fel de monştri puteau face aşa ceva? Janson rămăsese 
ca paralizat. Se uită de jur-împrejur şi văzu pete proaspete de 
sânge pe podea şi pe pereţi. Atrocităţile fuseseră comise doar 
cu câteva clipe înainte de sosirea lui. 

Oaspeţii femeii fuseseră la fel de rapizi pe cât fuseseră de 
cruzi. 

Şi unde se aflau acum? Nu aveau cum să fi ajuns prea 
departe. Urma să fie el următoarea lor victimă? j 

Inima lui Janson bătea cu putere, într-un ritm măsurat. In 
loc să-l neliniştească, perspectiva confruntării îi crease o 
ciudată stare de exaltare. Bătrâna fusese o pradă uşoară; 
indiferent cine îi făcuse asta avea să afle că el nu era aşa 
ceva. Simţea furia punând stăpânire pe el, un sentiment cu 
care fusese cândva foarte obişnuit şi care tocmai de aceea îi 
producea acum şi o ciudată stare de pace sufletească. Furia 
avea să-l elibereze. li reveniră în urechi cuvintele parţial 
batjocoritoare ale lui Derek Collins: Janson, violența este ceva 
la care tu te pricepi foarte, foarte bine... îmi zici acum că îţi 
fac rău crimele. O să-ţi spun acum ceea ce ai să descoperi şi 
singur într-o bună zi: aceasta este singura cale prin care ai să 
simți întotdeauna că trăieşti. 

| se părea adevărat acum. Ani de zile fugise de propria 
natură. Astăzi nu va fugi. Privi încă o dată carnagiul, când prin 
mintea lui trecu un gând tăios ca lama unei săbii. Cei care 
pricinuiseră atâta suferinţă aveau să cunoască la rândul lor 
suferinţa. 

Unde se aflau oare? 

Pe aproape, foarte aproape. Pentru că ticăloşii aceştia pe el 
îl căutau. Probabil că acum urcau dealul. Va izbuti Jessie să 
ajungă la maşină înaintea lor? 

Trebuia să urce pe un loc mai înalt pentru a avea o privire 
de ansamblu asupra terenului operaţiunii. Clădirea fermei 
avea forma tradiţională a literei L, cu o curte în mijloc, 
încăperile de locuit şi cele de lucru sub acelaşi acoperiş. In 
unghi drept faţă de casă se afla o poartă înaltă peste care se 

înălța un hambar pentru fân, iar alături de poartă - grajdurile 
pentru căi. 

Janson traversă în fugă curtea şi urcă pe o scară până în 
hambarul pentru fân. Un capac care dădea pe acoperiş îi 
permise să se urce rapid până în vârf. La jumătate de 
kilometru distanţă de coama dealului putu să vadă un grup de 
bărbaţi înarmaţi îndreptându-se spre Jessie Kincaid. Era 
imposibil să le distingă figurile în lumina slabă a înserării însă 
după cum se mişca vegetaţia în jurul lor se vedea cum 
înaintează. Janson auzi apoi bătăile din aripi ale unor păsări 
care se ridicau în văzduh croncănind supărate; cineva le 
deranjase. Un moment mai târziu văzu ceva mişcându-se în 
tufele care înconjurau clădirea veche a fermei şi înţelese. 

Căzuse într-o capcană! 

Ticăloşii contaseră pe faptul că el va auzi strigătele 
bătrânei. Nu făcuseră altceva decât să-l atragă înapoi la 
fermă. Il aduseseră exact unde vruseseră - şi acum aveau 
posibilitatea să-i facă exact ce voiau! Nivelul adrenalinei îi 
crescu, având ca efect ascuţirea bruscă a simţurilor. 

Cu toate că fermă era înconjurată de ziduri şi se putea intra 
numai pe poartă, ei o încercuiseră şi îşi făceau acum apariţia 
ieşind din tufişuri şi pregătindu-se să intre în curte. Probabil 
că-l văzuseră când intrase şi îl aşteptaseră să iasă. Janson nu 
putea scăpa de acolo neobservat. Pe Kincaid o vor prinde în 
drum spre maşină; pe el îl vor lichida sau captura în acest 
spaţiu închis, transformat acum în închisoare. Fasciculele 
luminoase ale lanternelor lor cercetau fiecare latură a casei; 
Janson putu astfel să le vadă şi carabinele. Erau pregătiţi să-şi 
lovească prada la prima ocazie favorabilă, în locul unde se 
afla, Janson era o ţintă uşoară - nu putea trece mult timp până 
ce lumina lanternelor avea să măture acoperişul hambarului, 
descoperindu-i silueta. 

Janson cobori degrabă de pe acoperiş, făcând cât mai puţin 
zgomot. Se lăsă să cadă pe duşumeaua murdară. Dacă 
duşmanii lui nu împânziseră încă locul era doar fiindcă nu 
ştiau dacă el era înarmat. Preferau să aştepte, să acţioneze cu 
precauţie, astfel încât să-l lichideze fără să-i permită să-l 
prindă pe vreunul dintre ei. 

Janson străbătu în fugă curtea şi intră din nou în sufrageria 


445 


bătrânei. Focul care pâlpâia în cămin arunca o lumină sinistră 
asupra masacrului. Nu avea însă de ales decât să se întoarcă 
aici. Bătrâna avea parcă o puşcă, nu-i aşa? 

Puşca dispăruse. Desigur, fusese acolo. Nu era genul de 
obiect care să treacă neobservat de asemenea indivizi şi 
dezarmarea unei octogenare fusese floare la ureche pentru ei. 
Totuşi, dacă bătrâna avea puşcă înseamnă că ţinea pe undeva 
şi o rezervă de cartuşe. 

O rază de lumină mătură sufrageria în căutarea unui semn 
de mişcare - un semn că el se afla acolo. Janson se lăsă 
imediat la podea. Voiau să-l localizeze, să-i limiteze progresiv 
libertatea de mişcare. De îndată ce ar fi ştiut precis în care 
clădire se ascundea, ar fi putut să forţeze intrarea în curte şi 
să înconjure structura respectivă. Deocamdată, singurul lui 
aliat era incertitudinea. 

Se târî până în bucătărie, ferindu-se să apară în raza lor 
vizuală. Unde ar fi putut bătrâna să ţină cartuşele? Cartuşele 
propriu-zise nu puteau fi folosite ca arme împotriva 
urmăritorilor săi. Dar exista şi o altă cale de a se folosi de ele. 
Reuşise să supravieţuiască până acum numai fiindcă ei nu 
cunoşteau exact locul în care se afla însă avea nevoie de mai 
mult. l-ar putea învinge numai dacă ar transforma 
incertitudinea lor în eroare. 

Deschise mai multe sertare de la dulapul din bucătărie, dar 
nu găsi decât tacâmuri şi borcane cu condimente. De-abia 
într-o mică debara, lângă bucătărie, descoperi ceea ce căuta, 
chiar într-o cantitate mai mare decât sperase. Zece cutii de 
cartuşe standard Biro Super 10, cu câte douăzeci de bucăţi 
fiecare. Luă câteva cutii şi se târî înapoi în sufragerie. 

Afară se auzeau strigăte într-o limbă pe care nu o desluşi. 
Dar nu-i scăpa înţelesul: aveau să vină mai mulţi oameni ca să 
ocupe poziţii în jurul fermei. 

Janson puse o mână de cartuşe în tigaia ce atârna deasupra 
focului din cămin, acolo unde femeia copsese castane. 
Cartuşele erau formate dintr-un tub de plastic cu striaţiuni 
cafenii, cu câte un căpăcel de alamă la fiecare capăt. |n 
interior se aflau alice de plumb şi praf de puşcă şi, cu toate că 
fuseseră proiectate să detoneze sub acţiunea cuiului percutor 
al puştii, suficientă căldură putea produce acelaşi efect. 

Focul abia mai pâlpâia şi tigaia se afla la aproape un metru 
deasupra. Putea să se bizuie pe această improvizație? 

Janson mai puse un buştean pe foc şi se întoarse în 
bucătărie. Aşeză o cratiţă masivă de fontă pe unul din 
ochiurile vechii plite electrice şi aruncă înăuntru o altă mână 
de cartuşe. Potrivi temperatura rezistenţei electrice la mediu. 
Avea să treacă mai bine de un minut până când fundul cratiţei 
să înceapă să se încălzească. 

Dădu drumul apoi şi la cuptor, puse ultimele cincizeci de 
cartuşe pe grătarul aflat cam la treizeci de centimetri sub 
rezistenţă şi regla temperatura la maximum. Fără îndoială, 
cuptorul avea să se încălzească ultimul. Ştia că nu erau decât 
nişte calcule foarte aproximative. Ştia de asemenea că nu 
avea alternative mai bune. 

Traversă curtea încovoiat, cât mai aproape de pământ, 
trecu de grajduri şi se urcă iar în hambar. Şi începu să 
aştepte. 

O vreme nu se auziră decât vocile bărbaţilor care se 
apropiau din ce în ce mai mult şi ocupau poziţii sigure, în afara 
razei vizuale a ferestrelor, comunicând unul cu altul prin 
comenzi scurte şi semnale luminoase. Deodată, aerul fu 
zguduit de o explozie, urmată în succesiune rapidă de alte 
patru. Se auzi imediat focul de răspuns al unei arme automate 
şi zgomotul de sticlă spartă. Ferestrele vechi din faţă ale 
clădirii se transformaseră într-un nor de cioburi şi aşchii. 

Pentru Janson, secvențele acustice aveau o semnificaţie 
precisă. Cartuşele din cămin explodaseră primele, exact aşa 
cum sperase. Trăgătorii făcuseră o presupunere logică. 
Focurile de armă din sufragerie le indicaseră că de acolo se 
trăgea asupra lor. Aveau acum ceea ce aşteptaseră: o 
localizare precisă. 

Adică exact localizarea greşită. 

Strigăte insistente îi chemau pe ceilalţi să se alăture luptei 
din partea din faţă a fermei. 

O serie de explozii înfundate îi indicară lui Janson că şi 
cartuşele aflate pe plită se încălziseră până la limita detonării. 
Urmăritorii săi aveau să creadă că prada se retrăsese în 
bucătărie. Printre scândurile ce formau peretele hambarului 
văzu un singur trăgător cu o armă automată rămas în urmă; 

partenerii săi alergau în partea cealaltă pentru a lua parte la 
asalt. 

Janson îşi scoase micul său pistol Beretta şi, prin aceeaşi 
crăpătură, îl aţinti asupra bărbatului izolat, îmbrăcat într-un 
echipament verzui. Nu putea încă să tragă - nu putea risca să- 
şi dezvăluie astfel poziţia. Auzi zgomotul făcut de paşii grei 
care străbăteau încăperile din clădirea principală: trăgătorii 
distrugeau casa, încercând să-i găsească ascunzătoarea. 
Aşteptă până ce se auzi explozia celor cincizeci de cartuşe 
ascunse în cuptor înainte de a apăsa pe trăgaci. Zgomotul 
loviturii era greu de sesizat în hărmălaia ce urmase primei 
explozii. 

Trase exact la momentul potrivit. 

Incet, bărbatul masiv se prăbuşi cu faţa în sus. Trupul lui 
căzu aproape fără zgomot pe covorul de frunze. 

Poziţia rămăsese acum nepăzită: Janson deschise trapa 
hambarului şi se repezi spre bărbatul căzut la pământ, ştiind 
că ceilalţi nu se vor uita la el. O clipă, îi trecu prin gând să 
dispară în întunericul dens de pe deal; putea face acest lucru, 
dispăruse doar şi în alte ocazii, în condiţii similare de teren. 
Era convins că putea scăpa de urmăritorii săi, făcându-şi apoi 
apariţia, după o zi sau două, într-unul din satele din zonă. 

Işi aminti însă de femeia ucisă, de trupul ei ciopârţit cu 
sălbăticie şi orice gând de a fugi îi dispăru din minte. Inima îi 
bătea cu putere şi umbrele înserării păreau că ajung acum la 
el printr-o perdea roşie. Văzu că glonţul său îl lovise pe bărbat 
imediat deasupra liniei părului; numai o şuviţă subţire de 
sânge care se scurgea spre frunte indica locul impactului. li 
luă mortului pistolul mitralieră şi banduliera şi îşi trecu 
cureaua armei în jurul umerilor. 

Nu avea timp de pierdut. 

Echipa de agresori se adunase acum în casă şi bărbaţii 
tropăiau dintr-o încăpere în alta şi trăgeau foc după foc. 
Gloanţele lor erau îndreptate spre dulapuri, comode sau orice 
altă potenţială ascunzătoare şi, deocamdată, se înfigeau 
numai în lemn, deşi ţinta lor era carnea de om. 

Dar acum ei căzuseră în capcană. 

Fără zgomot, Janson dădu ocol până în partea din faţă a 
fermei, trăgând după el trupul bărbatului ucis. In frânturile de 

lumină ale lanternelor reuşi să recunoască o faţă, apoi încă 
una şi încă una. li îngheţă sângele în vine. Erau feţe dure. 
Crude. Feţele unor bărbaţi cu care lucrase, cu mulţi ani în 
urmă, în Operațiunile Consulare şi de care nu-i plăcuse 
niciodată. Erau nişte brute - brute nu atât ca purtări, cât mai 
ales ca sensibilitate. Oameni pentru care forţa brută 
reprezenta principalul atu, al căror cinism nu era produsul 
unui idealism dezamăgit, ci al avariţiei şi rapacităţii. Indivizii 
aceştia nu aveau ce căuta în serviciul guvernului; în opinia lui 
Janson, simpla lor prezenţă reducea credibilitatea morală a 
serviciului pentru care lucra. Talentele tehnice pe care le 
foloseau în munca lor erau umbrite de lipsa oricărei fărâme de 
conştiinţă, de neputinţa de a înţelege că obiectivele legitime 
necesitau câteodată abordarea unor tehnici mai puţin 
ortodoxe. 

lşi scoase haina şi îmbrăcă cadavrul cu ea, apoi propti 
trupul bărbatului în spatele unui castan; cu un şiret legă 
lanterna de mâna lipsită de viaţă a bărbatului. Culese câteva 
bucățele de lemn şi fixă pleoapele mortului în aşa fel încât 
omul părea că priveşte ţintă. Era o cruzime să transformi 
mortul în propria efigie. Dar în lumina slabă a înserării era 
suficient pentru a înşela la prima vedere şi asta era tot ceea 
ce îşi dorea. Janson mătură interiorul sufrageriei cu o rafală 
trasă prin ferestrele care şi aşa avuseseră de suferit. Cei trei 
bărbaţi pe care îi văzuse se contorsionară oribil când gloanţele 
le perforară diafragmă, intestinele, aorta, plămânii. In acelaşi 
timp, rafală neaşteptată îi alertă pe ceilalţi. 

Janson se rostogoli spre trunchiul strâmb al castanului, 
aprinse lanterna legată de antebraţul mortului, se repezi apoi 
fără zgomot spre bolovanul aflat în umbră la vreo trei metri 
distanţă şi aşteptă în întuneric. 

— Acolo! strigă cineva. 

Nu durase decât câteva secunde până când momâia le 
atrăsese atenţia. Zăriră strălucirea lanternei care lumină un 
pic haina cenuşie şi poate, o parte din faţa unui bărbat 
ghemuit după copac. Ajunseseră aproape instantaneu la 
aceeaşi concluzie: de-acolo venise rafala mortală. 

Răspunsul lor fu exact cel aşteptat: patru dintre membrii 
comandoului îşi îndreptară imediat armele automate asupra 

corpului ghemuit. Lătratul simultan al armelor lor puternice 
era asurzitor: în câteva clipe, cei patru trimiseră sute de 
gloanţe în direcţia fostului lor tovarăş. 

Zgomotul şi concentrarea furioasă a trăgătorilor lucrau în 
folosul lui Janson: el trase rapid, unul după altul, patru gloanţe 
cu pistolul său Beretta. Distanţa nu era decât de zece metri; 
precizia loviturilor sale ireproşabilă. Toţi cei patru bărbaţi se 
prăbuşiră la pământ, fără suflare, armele lor automate reduse 
brusc la tăcere. 

Mai rămăsese un singur om; Janson putea să-i vadă profilul 
prin perdeaua ferestrei de la etaj. Era înalt, cu părul cârlionţat 
tuns scurt, cu mişcări rigide. Era una dintre feţele pe care 
Janson le recunoscuse şi îl putea identifica acum după 
rapiditatea şi eficienţa cu care se mişca. Era un lider. Era 
liderul echipei, ofiţerul comandant. Din puţinul pe care îi 
văzuse Janson în legătură cu felul în care comunicaseră 
indivizii până atunci, măcar asta era evident. 

Işi aminti şi numele individului: Simon Czerny. Un agent de 
la Operaţiuni Consulare specializat în acţiuni clandestine. Căile 
lor se încrucişaseră de mai multe ori pe la mijlocul anilor '80, 
în Salvador şi Janson îl considerase încă de atunci drept un om 
periculos, căruia îi păsa foarte puţin de viaţa civililor 
nevinovaţi. 

Totuşi, Janson nu voia să-l omoare. Nu înainte de a avea o 
mică discuţie. 

Se va lăsa însă individul aşa uşor? Bărbatul era mai deştept 
decât ceilalţi. El înţelesese subterfugiul lui Janson mai repede, 
fusese primul care recunoscuse înşelătoria şi care încercase 
să-şi atenţioneze oamenii. Instinctele sale tactice erau foarte 
fine. Un om ca el nu se va expune fără rost pericolului, ci va 
aştepta ivirea unei ocazii favorabile. 

Janson nu putea să-i permită un asemenea lux. 

Comandantul echipei devenise acum invizibil; ieşise din 
raza de acţiune a armei lui Janson. Acesta alergă către 
sufrageria acum în ruine, plină de cioburi de sticlă, de tuburi 
de cartuşe, de cadavre şi aşchii de mobilă. Intr-un colţ zări 
carafa uriaşă de palincă. Recipientul fusese crăpat într-o 
parte, fără îndoială în urma impactului cu vreo alică, însă 
sticlă nu se spărsese. Janson ştia ce avea de făcut. Căută prin 

buzunarele unuia dintre cei căzuţi până dădu de o brichetă. 
Incepu să verse apoi prin sufragerie şi pe culoarul care ducea 
la bucătărie alcoolul de nouăzeci de grade şi folosi bricheta ca 
să aprindă lichidul volatil. In câteva secunde, întreaga 
încăpere fu cuprinsă de flăcări albăstrui; curând, flăcările 
albastre se uniră cu cele galbene, iar între timp luară foc şi 
perdelele, ziarele şi tapiţeria scaunelor. Nu peste multă vreme 
avea să ia foc şi mobila, pardoseală, tavanul şi etajul de 
deasupra. 

Janson aşteptă ca flăcările să crească în intensitate până 
când se uniră într-o mare de albastru şi galben. Nori de fum 
începuseră să se ridice prin spaţiul îngust al casei scării. 

Simon Czerny trebuia să ia o decizie - deşi nu avea prea 
multe opţiuni. Să rămână pe loc însemna să piară în flăcări. 
Nu putea nici să scape prin spate, în curte, fără să treacă 
printr-un zid de flăcări: Janson se asigurase în sensul ăsta. 
Singura cale de scăpare era în jos, pe scări, apoi prin uşa din 
faţă. 

Czerny era însă un profesionist experimentat; îşi imagina că 
Janson îl va aştepta afară. Avea să-şi ia măsuri de prevedere. 

Janson auzi paşii grei ai bărbatului chiar mai devreme decât 
se aşteptase. Insă de cum ajunse în pragul scării, Czerny 
slobozi o rafală de gloanţe care acoperi un unghi de aproape o 
sută optzeci de grade. Oricine l-ar fi aşteptat afară ar fi fost 
lovit de focul pistolului mitralieră. Janson nu se putu opri să nu 
admire eficienţa şi spiritul de prevedere al lui Czerny, în 
vreme ce, pivotând din spate, privea trunchiul acestuia. 

Se ridică din ascunzătoare, de după scara care cobora în 
sufrageria a cărei podea era acum cuprinsă de flăcări - un loc 
la care duşmanul său nu se aşteptase. 

Cât Czerny trase o altă salvă în spaţiul din faţa fermei, 
Janson se aruncă asupra lui şi-i smulse arma din mână. Omul 
reacţiona violent, însă furia îl făcuse pe Janson de neoprit. Il 
pocni cu genunchiul drept în rinichi, apoi îl trase spre veranda 
pardosită cu dale de piatră. li prinse mijlocul între picioare şi-i 
forţă gâtul pe spate, într-un arc dureros. 

— Noi doi vom petrece câteva clipe plăcute împreună, zise 
Janson cu buzele, lipite de urechea lui Czerny. 

Cu un efort aproape supranatural, Czerny reuşi să se ridice 

şi să se elibereze din strânsoare. Alergă spre curte, 
îndepărtându-se de casa cuprinsă de flăcări. Janson porni 
după el şi-l dobori iar la pământ cu o lovitură de umăr. Czerny 
scoase un răcnet în momentul în care Janson, cu o mişcare 
rapidă, îi răsuci braţul la spate, dislocându-i-l şi obligându-l 
concomitent să se întoarcă cu faţa în sus. Janson se aplecă 
asupra lui, strângându-l cu putere de gât. 

— Aşadar, unde rămăsesem? A, da: dacă nu-mi spui 
imediat ce vreau să aud de la tine, n-ai să mai poţi vorbi 
niciodată. 

Janson scoase un cuţit de la centura lui Czerny. 

— Am de gând să-ţi jupoi pielea de pe faţă că nici propria ta 
mamă n-o să te mai recunoască. Acum spune-mi adevărul. Nu 
mai lucrezi la Operaţiuni Consulare, nu-i aşa? 

Czerny începu să râdă amar. 

— Nu erau decât o adunătură de cercetaşi - o afurisită 
adunătură de copii care se jucau de-a adulţii. Mai bine s-ar fi 
apucat să vândă prăjituri din uşă în uşă, ca să facă ceva cu 
adevărat important. 

— Tu faci ceva cu adevărat important acum? 

— Spune-mi ceva. Cum de naiba mai ai curajul să faci 
umbră pământului? Nu eşti decât un ticălos şi aşa ai fost 
întotdeauna. Mă refer la ceea ce s-a întâmplat cu mult timp în 
urmă. La ticăloşiile care s-au întâmplat din cauza ta - trădător 
nenorocit ce eşti. Cineva a încercat să te ajute cândva, un 
erou adevărat şi cum l-ai răsplătit? L-ai trădat, l-ai împins în 
faţa plutonului de execuţie. Ar fi trebuit ca tu să fii la Mesa 
Grande în locul lui, tu, nemernicule! 

— Nebun ticălos! urlă Janson scârbit şi ameţit. Apăsă lama 
cuţitului de obrazul ţepos al bărbatului. Faci parte dintr-un fel 
de echipă de represalii a celor din Da Nang? 

— Cred că glumeşti. 

— Pentru cine lucrezi? întrebă Janson. La dracu'! Pentru 
cine lucrezi? 

— Pentru cine lucrezi tu? tuşi bărbatul. Nici măcar nu ştii. Ai 
fost programat ca un afurisit de laptop. 

— E timpul să dai drumul la muzică, ticăloşiile, şuieră 

— Te-au zăpăcit atât de tare încât nu mai ştii nimic, Janson. 
Şi nici nu vei afla vreodată. 

— Stai pe loc! 

Strigătul venise de undeva de deasupra lui; Janson ridică 
privirea şi-l văzu pe barmanul burtos cu care stătuseră de 
vorbă mai devreme. 

Nu mai purta şorţul alb. Şi în mâinile lui mari şi roşii ţinea o 
puşcă cu două ţevi. 

— Nu aşa se spune mereu în filmele alea tâmpite 
americane cu poliţişti? Nu sunteţi bine veniţi aici! zise 
bărbatul. Acum o să vă arăt cât de nedoriți sunteţi. 

Janson auzi zgomotul făcut de cineva care alerga, sărea 
peste bolovani şi peste tufe. De la mare distanţă desluşi 
silueta suplă a lui Jessie; într-adevăr, Kincaid îşi făcu în curând 
apariţia, cu carabina ei cu lunetă agăţată la spate. 

— Aruncă drăcia aia! strigă ea. Avea un pistol în mână. 

Ungurul nici măcar nu catadicsi să întoarcă privirea în 
direcţia ei şi îşi armă atent puşca de pe vremea celui de-al 
doilea război mondial. 

Jessie trase un singur foc ţintit cu grijă în direcţia capului 
său. Burtosul se prăbuşi pe spate ca un copac retezat. 

Janson puse mâna pe puşcă şi se ridică în picioare. 

— Mi-am pierdut răbdarea, Czerny. Şi tu ţi-ai pierdut toţi 
aliaţii. 

— Nu înţeleg, se răsti Czerny. 

Jessie dădu din cap. 

— Am lichidat patru ticăloşi pe deal. se aplecă lângă 
Czerny: Băieţii tăi, nu-i aşa? Mi-am închipuit eu. Nu mi-a 
plăcut atitudinea lor. 

Frica scapără în ochii lui Czerny. 

— Şi l-am văzut apărând şi pe barmanul ăsta. Ţi-ai închipuit 
că nu ştim de el. 

— Frumoasă lovitură, zise Janson, aducându-i puşca. 

Jessie ridică din umeri. 

— Individul mi-a displăcut de la început. 

— Bieţi cercetaşi, zise Czerny. Culegeţi insigne în timp ce 
lumea arde. 

— Te mai întreb încă o dată: pentru cine lucrezi? Reluă 
Janson. 

— Pentru aceeaşi persoană pentru care lucrezi şi tu. 

— Nu-mi vorbi mie în şarade. 

— Toată lumea lucrează pentru el acum. Numai că doar 
câţiva dintre noi ştim acest lucru. Incepu să râdă, un râs 
uscat, supărător. Tu crezi că deţii controlul asupra situaţiei? 
Nu-i adevărat. 

— Pune-mă la încercare, spuse Janson. Pusese gheata pe 
gâtul lui Czerny şi, deşi nu aplica deocamdată nici o presiune, 
era clar că era gata în orice clipă să-i frângă gâtul. 

— Prostule! Are acum tot guvernul Statelor Unite la 
picioare. E/ controlează acum situaţia! Eşti prea ignorant ca să 
înţelegi lucrurile astea. 

— Ce naiba vrei să spui? 

— Ştii cum ţi se spunea: maşina. Ca şi cum n-ai fi fost om. 
Dar mai este ceva în legătură cu maşinile. Ele fac ceea ce sunt 
programate să facă. 

Janson îl lovi tare cu piciorul în coaste. 

— Cred că nu înţelegi. Noi nu ne jucăm aici de-a Vrei să fii 
milionar, ci Adevărul sau Consecințele. 

— Eşti ca soldaţii ăia japonezi pierduţi prin peşterile din 
Filipine, care nu ştiau că războiul s-a terminat şi că ei au 
pierdut, zise Czerny. S-a terminat, ai înţeles? Şi tu ai pierdut. 

Janson îngenunche şi apăsă vârful cuţitului pe faţa lui 
Czerny, desenându-i o linie pe obrazul drept. 

— Pentru - Cine - Lucrezi? 

Czerny începu să clipească repede, cu ochii umezi de frică 
şi din cauză că înţelesese că nimeni nu îl mai putea salva. 

— Rupe-l, iubitule, spuse Jessie. 

— O să ne spui mai devreme sau mai târziu, zise Janson. 
Ştii asta. Depinde numai de tine... dacă-ţi pierzi faţa sau nu. 

Czerny închise ochii şi pe chipul lui se aşternu o expresie 
hotărâtă. Cu o mişcare bruscă, se întinse spre cuţit şi prelua 
controlul asupra lui. Janson se dădu rapid înapoi, în afara razei 
de acţiune a lamei, iar Jessie înainta cu arma în mână, însă 
nici unul dintre ei nu anticipase următoarea mişcare a 
bărbatului. 

El îşi înfipse lama în gât şi, cu o mişcare tremurândă, 
secţiona adânc. In mai puţin de două secunde, venele şi 
arterele care alimentau creierul fuseseră tăiate. Sângele ţâşni 
la început cu putere, apoi încetă în momentul în care şocul 
opri organul care îl pompa. 

Czerny se omorâse, îşi tăiase mai degrabă gâtul decât să se 
expună unui interogatoriu. 

Pentru prima dată în decursul ultimei ore, furia care pusese 
stăpânire pe Janson se topi, lăsând locul dezamăgirii şi 
neîncrederii. Inţelese semnificația spectacolului care se 
desfăşurase în faţa sa. Czerny preferase să moară decât să 
aibă de-a face cu ceea ce l-ar fi aşteptat dacă ar fi vorbit. 
Sugera o disciplină cu adevărat înspăimântătoare care fusese 
insuflată acestor ticăloşi: un lider care conducea şi nu în mică 
măsură, prin teroare. 

Milioane într-un cont din Insulele Cayman. Un ordin de 
lichidare de la Operațiunile Consulare. Un Peter Novak care nu 
existase niciodată, care murise şi reapăruse. Ca o parodie 
grotescă a învierii lui Mesia. Ca un fel de Hristos maghiar. 

Sau ca un antihrist. 

Şi aceşti bărbaţi, aceşti foşti membri ai Operaţiunilor 
Consulare. Janson îi cunoscuse foarte puţin, însă ceva îi 
stăruia în memorie. Cine fuseseră cei care îl atacaseră? Erau 
ei cu adevărat foşti agenţi de la Operaţiuni Consulare? Ori 
erau agenţi activi? 

Drumul până la Sarospatak dură numai două ore, însă două 
ore pline de tensiune. Janson rămase permanent în alertă, 
atent la oricine ar fi putut să-i urmărească. Ajunşi în oraş, 
depăşiră vastul Gimnaziu Arpad, cu faţada sa impresionantă şi 
se opriră în faţa unui kastely szalloda, fostă casă aparţinând 
nobilimii, transformată acum în hotel. 

Funcţionarul de la recepţie - un bărbat între două vârste, cu 
pieptul scofâlcit şi cu maxilarul superior încălecat peste cel 
inferior - aproape că nici nu se uită la ei sau la documentele 
lor. 

— Avem o singură cameră liberă, spuse el. Cu două paturi, 
vă convine? 

— E perfect, spuse Janson. 

Funcţionarul le întinse o cheie de hotel de modă veche, de 
care atârna o placă de alamă cu numărul camerei. 

— Micul dejun se poate servi între şapte şi nouă, le mai zise 
el. Vă doresc şedere plăcută în Sarospatak. 

— Aveţi o ţară atât de frumoasă, spuse Jessie. 

— Şi noi credem acelaşi lucru, spuse funcţionarul zâmbind 
profesional, fără să-şi arate dinţii. Cât timp intenţionaţi să staţi 
la noi? 

— O singură noapte, răspunse Janson. 

— Vă recomand să vizitaţi castelul Sarospatak, doamnă 
Pimsleur, zise funcţionarul, ca şi cum atunci ar fi observat-o 
pentru prima oară pe Jessie. Fortificațiile sunt cu adevărat 
impresionante. 

— Am remarcat şi noi când am trecut pe lângă el, zise 
Janson. 

— Sunt cu totul altceva văzute de aproape. 

— O mulțime de lucruri sunt diferite când le priveşti de 
aproape, replică Janson. 

Ajunşi în camera sobră de hotel, Jessie petrecu aproape 
douăzeci de minute vorbind la telefonul mobil. Ţinea în mână 
o bucată de hârtie pe care Janson notase numele a patru foşti 
agenţi ai Operaţiunilor Consulare pe care îi identificase. In 
momentul în care închise aparatul, arăta dezorientată. 

— Ce ţi-a spus iubitul tău în legătură cu statutul lor: sunt 
activi sau au ieşit din organizaţie? 

— lubit? Dacă l-ai vedea ţi-ai da seama că nu ai motive să 
fii gelos. li trebuie un spaţiu foarte mare ca să ia curbele, 
înţelegi? 

— Gelos? Nu te flata singură. 

Jessie făcu un gest necuviincios cu mâna şi dădu ochii peste 
cap. 

— Uite care-i treaba. Indivizii nu mai erau activi. 

— leşiţi la pensie. 

— Nici ieşiţi la pensie. 

— Cum adică? 

— Potrivit documentelor oficiale, tipii sunt morţi de aproape 
zece ani. 

— Morți? Asta pretind ei? 

— Îţi aduci aminte de explozia Qadal din Oman? Qadal 
fusese locul din Oman unde staţiona o unitate a Infanteriei 
Marine a Statelor Unite, precum şi o bază a serviciilor de 

informaţii americane în Golful Persic. La mijlocul anilor ‘90, un 
atentat cu bombă pus la cale de terorişti se soldase cu 
moartea a patruzeci şi trei de soldaţi americani. Vreo duzină 
de „analişti”de la Departamentul de Stat care se aflau acolo 
au pierit şi ei. 

— Una din acele „tragedii rămase nerezolvate”, zise Janson 
pe un ton neutru. 

— Ei bine, documentele spun că toţi indivizii pe care i-ai 
pomenit tu au murit în explozie. 

Janson încreţi fruntea, încercând să asimileze informaţia, 
incidentul din Oman fusese probabil o acoperire. Făcuse 
posibilă dispariţia convenabilă a unui întreg contingent de 
agenţi de la Operațiunile Consulare - doar pentru ca să 
reapară, poate, în slujba unei alte puteri. Dar care putere? 
Pentru cine lucrau? Ce fel de secret putea determina un tip 
dur ca Czerny să-şi taie singur gâtul? Fusese ultima sa acţiune 
un act determinat de frică sau de convingere? 

Jessie se plimba gânditoare prin încăpere. 

— Sunt morţi şi totuşi nu au murit, nu-i aşa? Există vreo 
posibilitate ca Peter Novak pe care l-am văzut la CNN să fie 
acelaşi Peter Novak pe care îl ştie toată lumea? Nu contează 
care e adevăratul lui nume de naştere. E posibil să nu se fi 
aflat în avionul care a explodat? Să se fi urcat la bord şi apoi 
să fi ieşit cumva din aparat înainte ca acesta să-şi ia zborul? 

— Am fost acolo, am văzut totul cu ochii mei... pur şi simplu 
nu-mi închipui cum s-ar fi putut întâmpla aşa ceva. Janson 
clătină încet din cap. Am retrăit de atâtea ori scena asta. Pur 
şi simplu nu-mi imaginez. 

— Inimaginabil nu înseamnă şi imposibil. Trebuie să fie o 
cale de a demonstra că e vorba de acelaşi om. 

Jessie întinse pe o măsuţă un teanc de fotografii ale lui 
Novak făcute de-a lungul anului precedent şi descărcate de 
Janson de pe Internet în vila din Lombardia a lui Alasdair Swift. 
Una dintre ele era de pe situl web al CNN-lui şi îl înfăţişa pe 
filantrop la ceremonia de premiere a femeii din Calcutta, 
ceremonie pe care o văzuseră şi la televizor. Işi scoase din 
geantă lupa de bijutier şi rigla pe care le cumpărase pentru a 
analiza hărţile regiunii Bükk şi cercetă imaginile împrăştiate în 
faţa ei. 

— Ce vrei să faci? o întrebă Janson. 

— Ştiu ce crezi tu că ai văzut. Insă trebuie să existe o 
posibilitate să-ţi demonstrez că avem de-a face cu aceeaşi 
persoană. Chirurgia plastică poate face adevărate minuni. 
Zece minute mai târziu tot ea întrerupse tăcerea care se 
lăsase: 

— lisuse Hristoase! exclamă ea în şoaptă. 

Se întoarse să-l privească şi faţa ei era palidă. 

— Bineînţeles că trebuie să luăm în calcul şi elemente cum 
ar fi distorsionarea imaginilor produsă de lentile şi la început 
am crezut că asta este. Insă aici e şi altceva. In funcţie de 
fotografia în care apare, individul pare a avea înălţimi uşor 
diferite. Foarte greu de remarcat - nu mai mult de un 
centimetru diferenţă. Uite-l aici, lângă directorul Băncii 
Mondiale. Şi uite-l din nou, cu altă ocazie, lângă acelaşi tip. Se 
pare că amândoi poartă în ambele imagini aceiaşi pantofi. E 
posibil să fie modul în care îşi ţine călcâiele, nu? Insă există şi 
diferenţe, foarte greu de observat ce-i drept, în ceea ce 
priveşte lungimea antebraţului. Şi raportul dintre lungimea 
antebraţului şi lungimea femurului... 

Jessie arăta cu degetul către una dintre fotografii, în care 
Novak mergea alături de primul-ministru din Slovenia. Prin 
pantalonii de culoare gri se vedea conturul unui genunchi 
îndoit, precum şi linia pe care o făcea partea de sus a pulpei 
cu şoldul. Femeia arătă spre o configuraţie similară care 
apărea în altă fotografie. 

— Aceleaşi încheieturi cu proporţii diferite, spuse ea, 
răsuflând adânc. E ceva putred aici. 

— Ce vrei să spui? 

Jessie mai răsfoi un timp albumul cu fotografii pe care îl 
cumpărase în Budapesta, făcând din când în când măsurători 
cu rigla. Într-un sfârşit începu din nou să vorbească: 

— Raportul dintre lungimea degetului arătător şi lungimea 
degetului mare. Nu e constant. Or fi ele fotografiile imprimate 
răsturnat însă mâna la care are verigheta trebuie să fie 
aceeaşi. 

Janson se apropie şi el de fotografii. Bătu cu degetul în 
anumite porţiuni ale imaginilor. 

— Osul trapez faţă de metacarp. Uite un alt deget arătător. 

Verifică-l şi pe ăsta. Suprafaţa centrală a omoplatului - se 
vede ieşind în relief prin cămaşă. Hai să verificăm şi aici 
proporţiile. 

Cu ajutorul lupei şi al riglei, Jessie continuă să caute şi să 
găsească mici diferenţe fizice. Lungimea degetului arătător în 
relaţie cu lungimea degetului mijlociu, lungimea fiecărui braţ; 
distanţa dintre bărbie şi mărul lui Adam. Pe măsură ce 
exemplele se înmulţeau scepticismul iniţial dispărea încetul cu 
încetul. 

— Întrebarea e cine este acest bărbat? Jessie dădu din cap 
abătută. 

— Cred că vrei să spui că întrebarea este cine sunt aceşti 
bărbați? 

Jessie îşi apăsă degetele pe tâmple. 

— OK, hai să ne gândim puţin. Să zicem că vrei să pui mâna 
pe tot ce are tipul ăsta. Il ucizi, apoi îi iei locul fiindcă ai făcut 
cumva să arăţi identic cu el. Viaţa lui devine viaţa ta. Ceea ce- 
i al lui devine al tău. E un plan genial. Şi ca să fii sigur de 
reuşită participi şi la nişte evenimente publice pretinzând că 
eşti persoana respectivă - un fel de repetiţie cu costume. 

— Dar nu s-ar prinde adevăratul Peter Novak de ce se 
întâmplă? 

— Poate că da, poate că nu. Dar să mai spunem că aveai un 
avantaj asupra lui, că ştiai un secret pe care el încerca să-l 
ascundă... aşa că puteai să-l şantajezi cumva. Nu ar putea fi 
posibil? 

— Atunci când nu ai nici o explicaţie bună, cele rele încep 
să arate din ce în ce mai bine. 

— Aşa zic şi eu, oftă Jessie. 

— Mai să încercăm o altă rută. Nu pot să ajung la Peter 
Novak sau la cine îşi spune astfel. Pe cine altcineva 
cunoaştem care ar putea şti ceva? 

— Poate că nu e vorba de indivizii care încearcă să te 
oprească, ci de cei care dau ordinele. 

— Exact. Şi cred că ştiu despre cine e vorba. 

— Te referi la Derek Collins, spuse ea. Directorul 
Operaţiunilor Consulare. 

— Echipa Lambda nu acţionează fără aprobarea lui directă, 
spuse el. Ca să nu mai vorbim de celelalte echipe pe care le- 

am văzut desfăşurate. Socot că e timpul să-i fac o vizită 
acestui domn. 

— Ascultă-mă, zise ea foarte serioasă. Nu trebuie să te 
apropii prea mult de omul ăsta. Dacă Derek Collins te vrea 
mort nu te aştepta să pleci viu de la întâlnirea cu el. 

— İl cunosc pe individ, spuse Janson. Ştiu ce fac. 

— Şi eu ştiu ce spun. E vorba că vrei să-ţi bagi capul în gura 
leului. ţi dai seama ce nebunie? 

— Nu am de ales, răspunse Janson. 

Cu mare greutate, Jessie îl întrebă într-un târziu: 

— Când plecăm? 

— Nu există nici un „noi” aici. Mă duc singur. 

— Crezi că nu sunt destul de bună? 

— Ştii că nu e vorba despre asta, ripostă Janson. Vrei o 
confirmare? Eşti bună, Jessie. Eşti cea mai bună. Asta vrei să 
auzi? Ei bine, e adevărat. Eşti ageră şi deşteaptă brici, eşti 
foarte rapidă, te adaptezi uşor la orice situaţie, eşti stăpână 
pe tine şi eşti probabil cel mai bun trăgător cu care am avut 
de-a face vreodată. Asta nu schimbă cu nimic datele 
problemei: ceea ce trebuie să fac în continuare trebuie să fac 
singur. Nu poţi să vii şi tu. E un risc pe care nu e nevoie să ţi-l 
asumi. 

— E un risc pe care nici tu nu ar trebui să ţi-l asumi. Intri în 
cuşca leului nici măcar cu un scaun şi un bici. 

— Te rog să mă crezi, va fi ca o plimbare prin parc, zise 
Janson cu o urmă de zâmbet. 

— Spune-mi că nu eşti încă supărat pe mine pentru ceea ce 
s-a întâmplat la Londra. Pentru că... 

— Jessie, am mare nevoie ca tu să continui cercetările la 
birourile din Amsterdam ale Fundaţiei Libertatea. O să vin şi 
eu acolo în cel mai scurt timp. Nu putem ignora posibilitatea 
ca acolo să apară ceva sau cineva la care nu ne aşteptăm. In 
ceea ce-l priveşte pe Derek Collins, pot să-mi port şi singur de 
grijă. Totul va fi în ordine. 

— Părerea mea e că ţi-e teamă să mă supui riscurilor, spuse 
Jessie. Eu aş numi asta lipsă de profesionalism, tu nu? 

— Nu ştii despre ce vorbeşti. 

— La naiba, poate că ai dreptate. 

Jessie tăcu câteva clipe, evitându-i privirea. 

— Poate că nu sunt încă pregătită. 

Deodată, femeia zări o mică pată de sânge pe dosul palmei 
drepte. Păli uitându-se la ea. 

— Ce am făcut azi, acolo, pe dealurile alea... 

— Ceea ce a trebuit să faci. Să alegi între a ucide şi a fi 
ucis. 

— Ştiu, spuse ea cu voce scăzută. 

— Nu e nevoie să-ți şi placă aşa ceva. Nu e nici o ruşine în 
ceea ce simţi. A lua viaţa unei alte fiinţe umane este o 
răspundere foarte mare. O răspundere de care am încercat 
mereu să fug în ultimii cinci ani. Insă nu trebuie să uiţi un alt 
adevăr. Uneori violenţa este singurul lucru care poate învinge 
violenţa şi deşi fanaticii şi nebunii pot interpreta distorsionat 
acest precept, el rămâne încă un adevăr. Tu ai salvat ziua. M- 
ai salvat pe mine. li aruncă un zâmbet încurajator. 

Jessie încercă să-i întoarcă zâmbetul. 

— Privirea asta recunoscătoare nu-şi are locul. Ne-am 
salvat vieţile unul altuia. OK? Suntem chit. 

— Ce eşti tu de fapt, puşcaş sau contabil? 

Jessie încercă să râdă, însă privirea îi căzu din nou asupra 
petei de sânge. Câteva clipe rămase tăcută. 

— Numai că mi-a trecut prin cap deodată că tipii ăia aveau 
şi ei părinţi. 

— Va trebui să înveţi să nu te mai gândeşti la aşa ceva. 

— Şi asta zici tu că e bine? 

— Câteodată, spuse Janson înghițind cu greu, câteodată 
este un lucru necesar. 

Jessie dispăru în baie şi Janson auzi duşul curgând multă 
vreme. Când reveni de acolo, trupul ei suplu şi totuşi plin de 
curbe era înfăşurat într-un halat de baie. Jessie se îndreptă 
spre patul cel mai apropiat de fereastră. Lui Janson parcă nu-i 
venea să creadă cât de delicată şi feminină i se părea acum 
Jessie. 

— Aşadar, mâine de dimineaţă mă părăseşti, spuse ea după 
câteva momente. 

— Eu n-aş zice chiar aşa. 

— Mă întreb ce şanse am să te mai văd vreodată, spuse ea. 

— Haide, Jessie. Nu te mai gândi astfel. 

— Poate că ar trebui să păstrăm această zi - sau noapte - 

pentru noi. 

El îşi putea da seama că îi era frică şi pentru el şi pentru ea. 

— Am ochi foarte buni. Ştii şi tu. Nu am nevoie de luneta 
armei ca să văd ceea ce am în faţa ochilor. 

— Şi ce ar fi asta? 

— Pot să văd cum te uiţi la mine. 

— Nu înţeleg ce vrei să spui. 

— Haide o dată, soldatule, îndrăzneşte. A venit clipa să-mi 
spui cât de mult îţi aduc eu aminte de fosta ta soţie. 

— De fapt, nu semeni deloc cu ea. 

Jessie făcu o pauză. 

— Nu te simţi la largul tău în prezenţa mea. Nu încerca să 
negi asta. 

— Nu cred că ai dreptate. 

— Ai fost în stare să supravieţuieşti optsprezece luni sub 
tortură şi interogatorii din partea nord-vietnamezilor, însă te 
dai înapoi când mă apropii eu de tine. 

— Nu, zise el, însă gura i se uscase. 

Ea se ridică şi veni lângă el. 

— Şi ochii ţi se măresc, obrajii ți se înroşesc şi inima începe 
să-ţi bată cu putere. Se întinse spre el, îi luă mâna şi şi-o 
apăsă pe gât. Acelaşi lucru se întâmplă şi cu mine. Simti? 

— Un agent nu trebuie să facă presupuneri, spuse Janson 
însă putea să-i simtă pulsul sub pielea caldă, mătăsoasă şi 
pulsul ei părea să aibă acelaşi ritm cu al lui. 

— Mi-amintesc ce ai scris odată despre cooperarea dintre 
agenţiile din mai multe ţări: „Pentru a putea lucra împreună 
că aliaţi este important ca orice tensiune care poate apărea să 
fie rezolvată printr-un schimb liber şi deschis”. 

In ochii ei apăru o licărire veselă. Şi apoi ceva mai blând, 
ceva ca o căldură. 

— Inchide ochii şi gândeşte-te la ţara ta. 

Se apropie şi mai mult de el şi îşi desfăcu halatul. Sânii ei 
erau ca două globuri perfecte, cu sfârcurile ridicate şi Jessie se 
aplecă spre el şi-i cuprinse faţa cu palmele. Privirea ei era 
caldă şi fixă. 

— Sunt gata să-ţi accept misiunea diplomatică. 

— Există un articol în manual care interzice fraternizarea, 
spuse Janson în timp ce ea îi scotea cămaşa. 

Jessie îşi apăsă buzele pe ale lui, topindu-i şi ultima fărâmă 
de rezistenţă. 

— Tu numeşti asta fraternizare? îl întrebă ea, lăsând să-i 
cadă halatul. Doar toată lumea ştie ce mare agent de 
penetrare eşti. 

El deveni conştient de parfumul delicat emanat de trupul ei. 
Buzele ei erau moi şi umede şi le simţea coborând pe faţă 
spre gură, invitându-l. Il atingea uşor cu degetele pe obraji, pe 
bărbie, pe urechi. Putea să-i simtă sânii, moi, dar fermi, strâns 
lipiţi de pieptul lui, picioarele încolăcite în jurul picioarelor lui, 
întregul ei trup plin de forţă lângă al lui. 

Apoi, deodată, ea începu să tremure şi să suspine, lipindu- 
se şi mai strâns de el. El îi depărta blând faţa şi văzu că obrajii 
ei erau plini de lacrimi. Văzu durerea din ochii ei, durere 
amplificată de propriile ei spaime şi de umilinţa de a fi văzută 
de el în starea asta. 

— Jessie, zise el încet. Jessie. 

Ea clătină din cap, neajutorată, apoi se cuibări la pieptul lui 
musculos. 

— Nu m-am simţit niciodată atât de singură, spuse ea. Atât 
de speriată. 

— Nu eşti singură şi frica e ceea ce ne ţine în viaţă. 

— Tu nu ştii cum e să-ţi fie frică. 

El o sărută tandru pe frunte. 

— Te înşeli amarnic. Mi-e frică în permanenţă. Aşa cum ti- 
am zis, din cauza asta sunt încă aici. Din cauza asta suntem 
aici amândoi. 

Jessie îl trase spre ea cu o mişcare violentă. 

— lubeşte-mă, spuse ea. Vreau să simt şi eu ce simţi tu. 
Vreau să te simt. Acum. 

Cele două trupuri înlănţuite se rostogoliră pe patul încă 
nedesfăcut, cuprinse de o pasiune disperată, tremurând în 
anticiparea momentului de contopire. 

— Nu mai eşti singură, iubita mea, murmură Janson. Nici 
unul dintre noi nu mai e singur. 


Oradea, un oraş în extremitatea vestică a României, se afla 
la doar trei ore de mers cu maşina de Sarospatak şi, ca şi în 
cazul altor oraşe din Europa de Est, frumuseţea sa se datora 

sărăciei postbelice. Clădirile magnifice din secolul al XIX-lea 
fuseseră conservate pur şi simplu pentru că nu existaseră 
destule resurse pentru a fi înlocuite cu urâţeniile moderne 
specifice blocului comunist. Pentru a-ţi face o idee asupra 
transformărilor pe care le ratase oraşul era suficient să 
priveşti clădirea lipsită de imaginaţie, de orice semn distinctiv, 
a aeroportului, care nu se deosebea cu nimic de celelalte 
câteva sute de aeroporturi ce împânzeau continentul. 

Pentru ceea ce avea de făcut în continuare Jessie, 
aeroportul acesta era la fel de bun ca oricare altul. 

In apropierea celui de-al cincilea terminal, un bărbat 
îmbrăcat într-o uniformă galben cu albastru îşi ţinea strâns 
lipite documentele de corp ca să nu i le zboare vântul. Avionul 
cargo al firmei DHL - un Boeing 727 modificat - se pregătea 
pentru un zbor direct până pe aeroportul Dulles din 
Washington şi inspectorul tehnic însoțea pilotul la avion. Lista 
verificărilor era foarte lungă. Turnicheţii de la ulei erau strânşi 
în mod corespunzător? Era oare compartimentul motorului aşa 
cum trebuia să fie, fără obiecte străine în zona paletelor de 
intrare? Erau siguranţele poziţionate în mod corespunzător pe 
roţile trenului de aterizare, presiunea din pneuri normală, 
eleroanele, flapsurile şi ansamblul direcţiei în bună stare de 
funcţionare? 

In cele din urmă se trecu la inspecția încărcăturii. Ceilalţi 
membri ai echipei tehnice se duseră să pregătească de zbor 
un avion cu elice, folosit pentru transportul pachetelor din mai 
multe zone ale ţării până la Oradea. Pilotul primi în final 
aprobarea de zbor şi nimeni nu remarcă faptul că bărbatul 
îmbrăcat în uniforma galben-albastră rămăsese în avion. 

Numai după ce avionul atinse altitudinea de croazieră, 
Janson îşi scoase haina de inspector tehnic şi se aşeză mai 
bine în fotoliu. Pilotul, şezând lângă el în cabină, trecu pe 
pilotul automat şi se întoarse către vechiul său prieten. 
Trecuseră mai bine de douăzeci de ani de când Nick Milescu 
îşi încheiase activitatea ca pilot de vânătoare în Forţele 
Speciale Americane, însă circumstanţele în care el şi Janson se 
cunoscuseră dăduseră naştere unor legături foarte puternice, 
bazate pe loialitate. Janson nu se oferise să-i explice motivul 
călătoriei sale şi Milescu nu întrebase nimic. Românul 

considera drept un privilegiu posibilitatea de a-i face un 
serviciu lui Janson, orice serviciu. Ceea ce-i ceruse era departe 
de a acoperi datoria lui faţă de el. 

Niciunul dintre ei nu observase - nu avea cum să observe - 
bărbatul cu faţă lată din camionul pentru alimente ce aştepta 
la una din rampele de încărcare şi ai cărui ochi duri şi în 
permanentă mişcare nu se prea potriveau cu aerul plictisit şi 
lipsit de entuziasm pe care îl afişa. Niciunul dintre ei nu avu 
cum să-l vadă vorbind grăbit la un telefon mobil de îndată ce 
avionul cargo îşi strânse roţile şi începu să se înalțe în văzduh. 
Identificarea vizuală: confirmată. Planurile de zbor: copiate. 
Destinația: verificată. 

— Dacă vrei să te întinzi un pic, e un pat chiar în spate, îi 
spuse Milescu lui Janson. Când zburăm cu copilot, ei îl folosesc 
câteodată. Zborul de la Oradea până la Washington durează 
zece ore. 

Oricum, de la aeroportul Dulles mai avea foarte puţin până 
la locul unde spera să-l întâlnească pe Derek Collins. Poate că 
Jessie avusese dreptate şi nu va supravieţui acestei întâlniri. 
Era însă un risc pe care trebuia să şi-l asume. 

— Nu cred că mi-ar strica un pui de somn, recunoscu 
Janson. 

— Nu suntem decât noi doi aici şi câteva mii de documente 
şi pachete expediate de diverse companii. Nu se anunţă nici o 
furtună. Deci nimic care să-ţi tulbure visurile. 

Janson îi întoarse zâmbetul. Pilotul nu avea de unde să ştie 
cât de gravă era situaţia lui. 


Soldatul Viet Cong fusese convins în dimineaţa aceea că 
prizonierul american murise. 

Janson era prăbuşit la pământ, cu capul strâmbat într-un 
unghi nefiresc. In jurul gurii şi al nasului roiau muştele şi 
prizonierul slăbit nu făcea nici o mişcare pentru a le alunga. 
Ţinea ochii întredeschişi, aşa cum se întâmplă de cele mai 
multe ori cu cadavrele. Infometarea şi boala îşi făcuseră lentul 
lor efect în cele din urmă? 

Gardianul descuie cuşca şi lovi prizonierul cu piciorul. Nici 
un răspuns. Se aplecă şi puse mâna pe gâtul ostaticului. 

Şi încremeni de uimire şi de spaimă în momentul în care 

prizonierul, slab ca un băț, îl cuprinse fulgerător cu picioarele 
în jurul mijlocului ca un amant iubitor, îi scoase pistolul din toc 
şi-l izbi cu putere în cap. Mortul înviase. Janson îl mai lovi încă 
o dată în cap cu mânerul pistolului şi de astă dată gardianul se 
prăbuşi la pământ. Janson o luă la fugă şi intră iute în junglă; 
calculase că putea obţine un avans de cincisprezece minute 
până când avea să se dea alarma şi câinii aveau să pornească 
în urmărirea lui. Poate că animalele nu vor reuşi să străbată 
desişul; era foarte greu şi pentru el, chiar dacă lovea în stânga 
şi-n dreapta, cu mişcări de robot, în pereţii vegetali. Nu ştia 
cum de mai era în stare să se mişte, cum de reuşea să se ţină 
pe picioare, dar mintea lui refuza să ia act de starea sa fizică 
deplorabilă. 

Un pas înaintea celuilalt. 

Tabăra Viet Cong, ştia el, se află undeva în regiunea Tri- 
Thien din Vietnamul de Sud. Valea din sud era plină de 
luptători de gherilă. Pe de altă parte, asta era zona cea mai 
îngustă a ţării. Distanţa de la graniţa cu Laosul, în vest şi 
ţărmul mării, în est, nu era mai mare de douăzeci şi cinci de 
kilometri. Trebuia să ajungă pe coastă. Dacă ar putea ajunge 
pe coasta Mării Chinei de Sud, ar fi în siguranţă. 

Ar putea să se întoarcă la ai săi. 

Era un drum greu? Nu conta. Nimeni nu venea să-l salveze. 
Ştia acum. Numai el îşi putea salva viaţa. Terenul de sub 
picioarele lui începu să coboare, din ce în ce mai neregulat, 
până când, în cea de-a doua zi de mers, ajunse pe malul unui 
râu lat. Un pas în faţa celuilalt. Intră în apa mâloasă şi caldă a 
râului şi descoperi că picioarele sale puteau să atingă fundul 
apei chiar şi acolo unde era cea mai adâncă. Când ajunsese 
aproape de mijlocului râului văzu pe malul celălalt un băiat 
vietnamez. Janson închise ochii, obosit şi când îi deschise din 
nou, băiatul dispăruse. 

Fusese o halucinație? Da, asta trebuie să fi fost. Probabil că 
îşi imaginase că vede băiatul. Ce altceva îşi mai imaginase? 
Scăpase cu adevărat, sau mintea sa o luase razna, cedase aşa 
cum cedase şi trupul lui în cuşca aceea mizerabilă de 
bambus? 

Şi dacă nu era decât un vis, chiar dorea să se trezească? 
Poate că visul era singura evadare de care se mai putea 

bucura - şi atunci de ce să-l facă să se sfârşească? 

O viespe de apă se oprise pe umărul său şi-l înţepă. 
Muşcătura insectei era dureroasă, însă îi aduse un ciudat 
sentiment de uşurare - dacă simţea durere însemna că nu 
visa. Inchise din nou ochii şi când îi deschise şi privi iar către 
malul celălalt al râului văzu în faţa lui doi, ba nu, trei bărbaţi şi 
unul dintre ei avea un pistol mitralieră AK-47. La câţiva metri 
în faţa lui, o rafală de avertisment făcu să sară stropi din apa 
nămoloasă. Oboseala puse brusc stăpânire pe el, ca un val şi 
nu mai fu în stare decât să ridice încet braţele. In ochii 
vietnamezului înarmat nu se citea nici milă, nici curiozitate. Íl 
privea exact ca un fermier care a prins un şoarece de câmp. 


Pasager pe una din ambarcaţiunile companiei Museumboot, 
Jessie Kincaid arăta exact ca şi ceilalţi turişti, sau cel puţin aşa 
spera ea. În orice caz, vasul cu acoperiş din sticlă care înainta 
încet pe canalele Amsterdamului era plin de turişti care 
vociferau, se holbau în toate direcţiile şi manevrau fără 
încetare micuţele camere video. Strângea în mână broşura 
colorată a celor de la Museumboot în care se afirma cu 
mândrie că vasele companiei îşi duc clienţii „către cele mai 
importante muzee, artere comerciale şi zone de distracţii din 
centrul Amsterdamului”. Pe Kincaid o interesau foarte puţin 
cumpărăturile sau muzeele însă descoperise că itinerarul 
ambarcaţiunii includea şi Prinsengracht. Şi ce altă metodă mai 
bună putea găsi pentru o supraveghere discretă decât 
alăturându-se unei mulţimi de oameni implicaţi cu toţii în 
admirarea făţişă a clădirilor vechiului oraş? 

Ambarcaţiunea dădu cotul şi clădirea îi apăru în faţa 
ochilor: clădirea cu cele şapte ferestre de pe faţadă - sediul 
Fundaţiei Libertatea. Părea atât de inofensivă. Şi totuşi Jessie 
avea senzaţia că răul plutea în aer, că locul fusese poluat. 

Din când în când ducea la ochi ceea ce părea a fi un simplu 
aparat de fotografiat de 35 de mm pentru amatori. Era vorba, 
bineînţeles, de o primă recunoaştere. Trebuia să găsească o 
cale prin care să se apropie fără să fie detectată. Deocamdată 
nu făcea însă altceva decât să-şi marcheze zona de 
observaţie. 

Chiar în spatele ei erau doi copii neastâmpăraţi ai unui 

cuplu de coreeni cu priviri obosite. Mama avea o sacoşă 
decorată cu flori de floarea-soarelui, plină cu nimicuri de la 
magazinul de suveniruri de la Muzeul Van Gogh; soţul, cu o 
faţă adormită, avea căştile pe urechi, ascultând fără îndoială 
explicaţiile ghidului în versiune coreeană: /a stânga 
dumneavoastră se află... la dreapta dumneavoastră... Cei doi 
copii, băiat şi fată, erau angajaţi într-una din acele dispute 
frecvente între fraţi, pe jumătate ceartă, pe jumătate joacă, 
încercând să se atingă unul pe celălalt, cei doi o loveau destul 
de des pe Jessie, iar scuzele lor aruncate printre hohote de râs 
erau în cel mai bun caz formale. Părinţii păreau prea obosiţi ca 
să se mai jeneze. Intre timp, copiii ignorau privirile lui Jessie. 

Se întreba acum dacă n-ar fi fost mai bine să opteze pentru 
una din ambarcaţiunile companiei Rederij Lovers, care 
promitea pasagerilor „o seară de neuitat şi o cină copioasă cu 
cinci feluri”. Se gândise că varianta respectivă era cam 
nepotrivită pentru o femeie singură, însă nu ştiuse că alegerea 
era între a fi pipăită de bărbaţi străini sau de nişte copii 
străini, încercă să se concentreze asupra a ceea ce vedea. 

Nevăzut de Jessie, un bărbat se ridică puţin din 
ascunzătoarea sa de pe acoperiş, deasupra aglomeratei străzi 
Prinsengracht. Aşteptarea fusese foarte lungă, chinuitoare, 
însă acum avea un motiv să creadă că timpul nu fusese irosit. 
Da - acolo, în ambarcaţiunea cu acoperiş de sticlă. Era ea. Pe 
când îşi reglă luneta, presupunerea deveni certitudine. 

Faţa americancei era acum exact în centrul lunetei sale; 
putea să-i vadă părul şaten, pomeţii înalţi şi buzele senzuale. 
Expiră pe jumătate, apoi îşi ţinu respiraţia şi fixă reticulul 
lunetei pe partea superioară a pieptului femeii. 

Concentrarea bărbatului ajunse la maximum şi degetul lui 
începu să mângâie trăgaciul. 


29 


La mai puţin de o oră după ce părăsise aeroportul Dulles, 
Janson ajunse la o şosea îngustă care şerpuia printr-unul 
dintre cele mai liniştite ţinuturi din Eastern Shore. Era numai o 
aparenţă. Işi aminti de avertismentul lui Jessie: Dacă Derek 

Collins te vrea mort, nu te aştepta să pleci viu de la întâlnirea 
cu el. jessie era convinsă că-şi asumă un risc enorm ducându- 
se să se întâlnească faţă în faţă cu acest adversar periculos. 
Dar Janson era mânat de toată furia care se adunase în el. Pe 
lângă asta, Derek Collins era un individ care ştia numai să dea 
ordine: nu se implica niciodată în executarea lor. Ar fi fost sub 
demnitatea lui. Mâinile acelea cu degete lungi şi îngrijite nu se 
puteau murdări. Nu atâta timp cât existau alţii care să aibă 
grijă de treburile lui. 

Golful Chesapcake este înconjurat de aproape 3500 de 
kilometri de coastă şi încă mai mult dacă luăm în calcul şi 
țărmurile celor peste 150 de râuri care se varsă în el. Apele 
golfului sunt puţin adânci - între trei şi nouă metri. Janson ştia 
că fauna zonei era foarte bogată: şobolani muscaţi, nutrii, 
lebede, gâşte şi rațe sălbatice, chiar şi vulturi de mare. Însuşi 
vulturul pleşuv cuibărea în apropierea ținuturilor joase din 
comitatul Dorchester, alături de bufnița cu coarne. Bogăția 
vieţuitoarelor sălbatice făcea că ţinutul să fie foarte căutat de 
vânători. 

Şi Janson se afla aici ca să vâneze. 

Trecu peste râul Choptank în dreptul oraşului Cambridge, 
intră pe şoseaua 13, o luă spre sud, traversă încă un râu şi 
ajunse la limbă lungă de pământ cunoscută sub numele de 
Phipps Island. Pe când conducea maşina închiriată de-a lungul 
şoselei înguste, zărea printre ierburi apa golfului în care se 
reflectau razele soarelui. Vasele de pescuit înaintau încet prin 
apă puţin adâncă, trăgând năvoade pline cu crabi albaştri, 
heringi şi alte soiuri de peşte. 

După alţi câţiva kilometri ajunse în Phipps Island propriu- 
zis. Inţelese de ce Derek Collins alesese locul pentru o casă de 
vacanţă, un refugiu faţă de tensiunea existenţei sale la 
Washington. Deşi situată la o distanţă relativ mică de 
Washington, zona era izolată, foarte liniştită; configuraţia 
terenului îi conferea şi securitate. Pe măsură ce se apropia de 
casa de vacanţă a subsecretarului, Janson se simţea 
literalmente expus. O fâşie lungă şi îngustă făcea legătura cu 
peninsula propriu-zisă, ceea ce nu înlesnea o pătrundere prin 
surprindere. Un atac amfibiu ar fi fost de asemenea greu de 
realizat din cauza adâncimii foarte mici a apei care înconjura 

uscatul. Docurile de lemn unde trăgeau ambarcaţiunile se 
întindeau până departe în larg, unde apa era suficient de 
adâncă; şi lungimea acestor docuri era menită să descurajeze 
pătrunderea unor eventuali intruşi. Collins alesese o zonă în 
care, fără să fie nevoit să apeleze la mijloace electronice 
sofisticate, beneficia de avantajele naturale ale unei 
supravegheri uşoare. 

Nu te aştepta să pleci viu de la întâlnirea cu el. Directorul 
Operaţiunilor Consulare era un bărbat periculos şi hotărât; 
Janson ştia asta din proprie experienţă. El era însă la fel de 
periculos şi la fel de hotărât. 

Roţile maşinii ridicau praful - nisip amestecat cu sare 
uscată - de pe suprafaţa cenușie a şoselei care şerpuia în faţa 
sa. Va încerca Collins să-l ucidă înainte să stea de vorbă? Aşa 
va proceda dacă era convins că Janson reprezintă o 
ameninţare mortală pentru el. Mult mai probabil era ca Derek 
Collins să cheme ajutoare - Oceana Naval Air Station putea să 
trimită o pereche de elicoptere H-3 Sea King care să ajungă la 
Phipps Island în cincisprezece minute; o escadrilă de avioane 
F-I8 Hornet putea ajunge acolo chiar mai repede. 

Elementele care trebuia luate în calcul în primul rând ţineau 
de caracterul omului, nu de tehnologie. Derek Collins era un 
planificator. In viziunea lui Janson, oamenii din această specie 
stăteau închişi în birouri cu aer condiţionat şi trimiteau 
luptători în misiuni sortite eşecului, totul conform unui joc de 
şah pe care ei îl numeau strategie. Un pion a fost mutat, un 
pion a fost luat. Din perspectiva celor ca Derek Collins, valorile 
umane nu erau decât nişte pioni. Janson îşi mânjise mâinile cu 
sângele a cinci foşti agenţi de la Operațiunile Consulare şi era 
acum hotărât să-l înfrunte pe cel care-i angajase, îi antrenase, 
îi îndrumase, îi trimisese în acţiune - pe bărbatul care voia să 
controleze şi destinul lui, să-l transforme într-o simplă bucată 
de lemn cioplit pe o tablă de şah. . 

Da, Collins era un om hotărât. Insă Janson, care îl detesta 
profund, era la fel de hotărât. Collins fusese principalul motiv 
pentru care părăsise el Operațiunile Consulare. Un ticălos 
arogant şi fără inimă, Derek Collins avea o singură calitate: 
ştia foarte bine cine era. Nu-şi făcea iluzii în privinţa propriei 
persoane. Era un politician desăvârşit, ticălos care reuşea 

mereu să-şi asume merite ce nu-i aparţineau şi astfel de 
oameni izbuteau întotdeauna să supravieţuiască în jungla de 
marmură a capitalei. Nimic din toate acestea nu-l deranja pe 
Janson; le privea chiar ca pe nişte trăsături omeneşti. Ceea ce- 
| deranja însă era convingerea egoistă a acestui om că 
rezultatul justifică întotdeauna mijloacele. Janson văzuse unde 
putea duce această convingere - o trăise de câteva ori pe 
propria-i piele - şi i se făcuse silă. 

leşi de pe şosea şi trase maşina în spatele unor sălcii 
printre care creşteau tufe dese de dafin. Cei doi kilometri 
rămaşi avea să-i parcurgă pe jos. Dacă prietenii lui Jessie o 
informaseră corect, Collins ar trebui să se afle în locuinţa de 
vacanţă şi singur. Collins îşi pierduse soţia şi prefera 
singurătatea; se contura astfel o altă trăsătură a personalităţii 
sale, aceea că, deşi era foarte priceput în relaţiile cu ceilalţi 
oameni, era de fapt o persoană puţin sociabilă. 

Janson se îndreptă spre mal, o bandă cafenie formată din 
pietre, nisip şi scoici sparte. Deşi avea ghete cu tălpi groase, 
călca uşor pe terenul umed al țărmului ca să nu facă zgomot. 
Casa lui Janson, joasă, nu reprezenta o ţintă pentru cei rău- 
intenţionaţi. Era însă un aspect care îl asigura şi pe Janson că, 
atât timp cât rămânea pe țărm, nu putea fi văzut. 

Soarele îi bătea în ceafă şi pe cămaşa lui de bumbac se 
întindeau pete de transpiraţie şi stropi de apă sărată venite 
dinspre golf. Când valurile se retrăgeau în apă se observa un 
desen complicat: realiză că de-a lungul țărmului, de la mal 
până la o oarecare distanţă în larg, erau întinse plase 
susţinute de mici balize. Măsurile de securitate erau discrete, 
dar nu nesemnificative, pentru că plasele erau prevăzute fără 
îndoială cu senzori; un atac amfibiu ar fi fost imposibil fără să 
fie depistat. 

Auzi zgomotul unor paşi la câţiva metri în faţa sa, pe aleea 
pardosită cu scânduri de lemn, acolo unde terenul forma o 
coroană în partea cea mai înaltă a plajei. Un tânăr în uniformă 
de camuflaj, verde şi negru, pantaloni strânşi pe picior, ghete 
solide, cu o armă la centură: uniforma obişnuită a celor din 
Garda Naţională. Zgomotul paşilor săi, lovind lemnul cu 
cauciucul tare al tălpilor, era regulat - o santinelă care îşi 
făcea rondul obişnuit, nu cineva alertat de prezenţa unui 

intrus. 

Janson continuă să înainteze pe nisipul ud de pe țărm. 

— Hei, tu! Tânărul în uniformă îl observase şi venea spre el. 
N-ai văzut indicatoarele? Nu ai voie aici. Nu e voie să 
pescuieşti, nu e voie să cauţi scoici, nu e voie să faci nimic. 

Faţa bărbatului era roşie, nu apucase să se bronzeze; era 
evident că fusese pus doar de curând în postul ăsta şi nu 
avusese timp să se adapteze la orele lungi petrecute în aer 
liber. 

Janson se întoarse cu faţa spre el, încovoind puţin umerii ca 
să pară mai bătrân şi mai neputincios. Un om al mării plin de 
sare, un localnic. Cum ar fi răspuns un localnic? Işi aminti de 
convorbirea pe care o avusese cu mult timp în urmă cu unul 
dintre ei, un pescar. 

— Ai idee cine sunt eu, tinere? 

Janson îşi relaxa muşchii feţei şi în voce avea un uşor 
tremur care sugera infirmitatea. Folosea vocalele specifice 
vechiului accent din Eastern Shore. 

— Eu, familia mea trăim pe-aici cu mult înainte să te fi 
născut tu. Am fost aici în vremuri grele, dar şi în vremuri mai 
bune. Aici ţărmul e proprietate publică. Nora mea e de cinci 
ani în Lower Eastern Shore Heritage Committee. Te înşeli dacă 
crezi că poţi să-mi interzici mie să merg pe unde legea spune 
că am voie. Imi cunosc drepturile. 

Gardianul se încruntă, pe jumătate amuzat de vorbăria 
bătrânului marinar care îi oferise un prilej să mai alunge puţin 
monotonia. Ordinele erau însă foarte clare. 

— Nu contează, asta este o zonă interzisă şi există cel puţin 
o duzină de indicatoare care te avertizează. 

— Trebuie să ştii că strămoşii mei se aflau pe aceste locuri 
încă de pe vremea când trupele Uniunii intraseră în Salisbury 
şi... 

— Ascultă, taică, spuse soldatul frecându-şi nasul roşu care 
începuse să se cojească. Dacă mă mai plictiseşti mult, te duc 
imediat în cătuşe la autorităţile federale. Conversaţia a luat 
sfârşit. 

Se propti în faţa lui Janson. 

— Dacă ai vreo plângere, scrie-i reprezentantului vostru în 
Congres. 

472 


Tânărul îşi umflă ameninţător pieptul şi duse mâna la tocul 
cu arma. 

— Uite la el ce plin de sine şi zburlit e! Janson făcu cu mâna 
un gest de desconsiderare. Nu sunteţi decât nişte amărâţi de 
paznici care habar n-aveţi să deosebiți o rață scufundătoare 
de o rață obişnuită. 

— Paznici? pufni soldatul dând nervos din cap. Crezi că asta 
suntem noi, paznici? 

Brusc, Janson sări la el, acoperindu-i gura cu mâna dreaptă 
şi apucându-l de ceafă cu stânga. Se prăbuşiră amândoi şi 
zgomotul impactului fu absorbit de nisip, o bufnitură înfundată 
acoperită de ţipetele pescăruşilor şi foşnetul continuu al 
ierburilor. Înainte de a atinge pământul, mâna lui Janson 
coborâse la brâul tânărului şi apucase pistolul M9 al acestuia. 

— Niciodată nu mi-au plăcut cei care fac pe deştepţii, zise 
el încet, fără urmă de accent, apăsând ţeava revolverului în 
traheea tânărului. 

Bărbatul se holbă, înspăimântat. 

— Ai să primeşti acum alte ordine şi ar fi bine să le execuţi 
întocmai: un singur sunet şi eşti mort, tinerelule. Cu mişcări 
rapide, Janson îi scoase centura şi o folosi ca să-i lege 
încheieturile mâinilor de glezne. Rupse apoi fâşii din haina lui 
de camuflaj, i le îndesă în gură şi legă apoi căluşul cu şiretul 
de la o gheată. După ce băgă în buzunar pistolul M9 şi 
aparatul de emisie recepţie Motorola cu care era echipat 
gardianul, îl săltă ca pe un sac şi-l ascunse în spatele unei 
tufe. Janson o luă la picior şi, după ce părăsi plaja, înaintă prin 
iarbă. Există probabil cel puţin încă un gardian care patrula - 
era clar că locuinţa de vacanţă a subsecretarului fusese 
clasificată drept obiectiv de importanţă federală - însă spera 
ca aparatul Motorola T6220 să-l înştiinţeze din timp dacă se 
dăduse alarma. 

După alte cinci minute, Janson se trezi pe coama sudică a 
unei dune cu vegetaţie rară, de unde nu se mai vedea casa. 
Ritmul paşilor lui scăzuse, ghetele afundându-i-se în nisipul 
moale, mocirlos, însă nu mai avea mult până la destinaţie. 

Aruncă încă o dată o privire către apele liniştite al Golfului 
Chesapcake - liniştite numai în aparenţă, fiindcă forfoteau de 
viaţă. In depărtare putea să zărească Insula Tangier, câţiva 

kilometri mai la sud. Acum locul nu era decât una din 
capitalele mondiale ale pescuitului; în 1812, însă, în timpul 
singurului război în care trupe străine puseseră piciorul pe 
pământ american, insula reprezentase baza operaţiunilor 
britanice. Şantierele navale din St. Michaels se aflau în 
apropiere; în jurul portului se învârteau în zilele acelea vasele 
care asigurau blocada. Janson îşi aminti de o filă de istorie 
militară: la St. Michaels locuitorii desfăşuraseră unul dintre 
clasicele vicleşuguri din secolul al XIX-lea. Aflând de iminenţa 
unui atac al britanicilor, cetăţenii stinseseră toate lămpile din 
oraş. Le suiseră în vârfurile copacilor şi le aprinseseră din nou. 
Britanicii deschiseseră focul asupra oraşului, însă, induşi în 
eroare de poziţia lămpilor, ţintiseră prea sus şi îşi irosiseră 
astfel ghiulelele. 

Acesta era Eastern Shore: atât de mare seninătate 
ascundea atât de mult sânge. Trei secole de străduinţe, de 
lupte şi de linişte. Era perfect de înţeles de ce Derek Collins îşi 
stabilise aici locuinţa privată. 

— Soţiei mele Janice îi plăcea locul acesta. 

Bine cunoscută voce se auzi deodată, fără nici un 
avertisment şi Janson se întoarse în loc şi dădu cu ochii de 
Derek Collins. Degetele sale căutau trăgaciul pistolului ascuns 
în buzunar. 

Singurul lucru neobişnuit era ţinuta birocratului: bărbatul pe 
care nu-l văzuse decât îmbrăcat în costume închise - 
bleumarin sau gri-cărbune - purta acum pantaloni kaki şi o 
cămaşă colorată. 

— şi punea şevaletul chiar acolo unde stai tu, îşi scotea 
acuarelele şi încerca să prindă lumina. Asta spunea ea mereu 
că face: încerca să prindă lumina. 

Ochii lui Collins erau lipsiţi de viaţă, obişnuita strălucire şi 
expresie de aviditate fiind înlocuite de o privire sumbră şi 
îngrijorată. 

— A murit de policitemie, cred că ştii. Sau poate nu. O 
boală a măduvei oaselor care făcea ca organismul ei să 
producă prea multe celule sanguine. Janice a fost cea de-a 
doua soţie a mea, cred că asta ştii. Un nou început. La câţiva 
ani după căsătorie, într-o seară, după ce făcuse o baie 
fierbinte, a început să o mănânce pielea şi acesta a fost 

primul semn al bolii. Ciudat, nu-i aşa? Boala a progresat încet 
şi până la urmă şi-au făcut apariţia durerile de cap, ameţeala, 
sentimentul de sfârşeală şi i s-a pus diagnosticul. Aproape de 
sfârşit şi-a petrecut cea mai mare parte a zilelor aici, pe 
Phipps Island. Veneam să o văd şi o găseam aici, în faţa 
şevaletului, încercând să combine culorile astfel încât să redea 
asfinţitul. Se lupta cu culorile. Prea adesea, spunea ea, 
acestea arată ca sângele. Ca şi cum ceva din interiorul ei 
semnala cu disperare să fie eliberat. 

Collins se afla la numai trei metri distanţă de Janson, însă 
vocea lui părea să vină de la mare distanţă. Stătea cu mâinile 
în buzunar şi privea către golful care se întuneca treptat. 

— Îi plăcea să privească păsările. Nu credea că e în stare să 
le picteze, însă îi plăcea să le privească. O vezi pe aia de 
lângă arborele ţepos? Cenuşie pe spate, albă pe piept şi cu 
cercurile alea negre în jurul ochilor, ca un raton? 

Pasărea era cam de mărimea unui prigor şi ţopăi a de pe o 
creangă pe alta. 

— E un sfrancioc, spuse Collins. O pasăre din partea locului. 
Soţia mea o considera frumoasă. Lanius Ludovicianus. 

— Cunoscută mai degrabă sub numele de pasărea-măcelar, 
zise Janson, a cărui inimă bătea cu putere. 

Pasărea scoase un tril pe două note. 

— Cred că ştii despre ce-i vorba, spuse Collins. E o pasăre 
neobişnuită, nu-i aşa, fiindcă vânează alte păsări. Uită-te însă 
atent. Nu are gheare. Asta-i partea ciudată. Vietatea asta 
profită de mediul înconjurător - îşi înfige victimă în spini sau în 
sârmă ghimpată înainte de a rupe bucăţi din ea. Nu are nevoie 
de gheare. Ştie că lumea e plină de înlocuitori de gheare. 
Foloseşte ce-i vine la îndemână. 

Pasărea scoase un tril strident şi îşi luă zborul. 

Collins se întoarse şi-l privi pe Janson. 

— Hai să mergem înăuntru! 

— Nu mă percheziţionezi? întrebă Janson pe un ton 
nepăsător. Era surprins cât de relaxat părea Collins şi era 
hotărât să-şi păstreze stăpânirea de sine. Să vezi ce arme am? 

Collins începu să râdă şi aerul său solemn dispăru vreme de 
o clipă. 

— Janson, tu însuţi eşti o armă, spuse el. Ce-ai vrea să fac, 

să-ţi tai toate membrele şi să te pun într-o vitrină? Clătină din 
cap. Uiţi că te cunosc foarte bine. In afară de asta, am în faţă 
un bărbat care-şi ţine mâinile sub haină şi umflătura aceea 
mai jos de umăr este fără îndoială un pistol îndreptat spre 
mine. Bănuiesc că l-ai luat de la Ambrose. Săracul băiat, bine 
pregătit, însă fără îndoială nu cel mai ascuţit cuţit din sertar. 

Janson nu răspunse, însă continua să ţină degetul pe 
trăgaci. Pistolul M9 putea să sloboadă în orice clipă un glonţ 
prin stofa hainei: pe Collins îl despărţea de moarte o singură 
mişcare de deget şi el ştia asta. 

— Hai, spuse el. Mergem amândoi. Un cuplu paşnic şi 
vulnerabil. O demonstraţie a acceptării puterii de distrugere şi 
a liniştii profunde provocate de echilibrul fricii. Janson nu zise 
nimic. Collins nu era agent de teren; asta nu însemna că era 
mai puţin periculos. Străbătură împreună aleea podită cu 
scânduri din lemn de cedru albicioase şi bătute de vânt şi 
intrară în locuinţa lui Collins. Era o locuinţă clasică, specifică 
zonelor de coastă, probabil o construcţie de la începutul 
secolului al XX-lea: acoperişul decolorat de capriciile vremii, 
dormitoare mici la etaj. Nimic prea bătător la ochi, cel puţin la 
prima vedere. 

— Ai reuşit să obţii pentru casa ta de weekend clasificare 
de obiectiv de importanţă federală, spuse Janson. Bună 
mişcare. 

— Este un obiectiv de clasă A-4, în perfectă concordanţă cu 
specificaţiile. După dezastrul cu John Deutch, nimeni nu a mai 
vrut să fie prins că-şi ia de lucru acasă şi că lucrează cu 
documente secrete pe calculatorul neprotejat din dormitor. 
Pentru mine, cea mai bună soluţie a fost să transform casa 
asta în birou. Un birou în afara sediului. 

— Din cauza asta fac de pază cei din Garda Naţională. 

— Câţiva băieţi care patrulează prin zonă. In după-amiaza 
asta e rândul lui Ambrose şi al lui Bamford. Se asigură că nu 
pescuieşte nimeni acolo unde nu ar trebui - cam cu asta se 
ocupă cea mai mare parte din timp. 

— Eşti singur aici? 

Collins zâmbi uşor. 

— O minte suspicioasă ar putea crede că sub întrebarea 
asta se ascunde o ameninţare. Incepu să se mişte de colo 

până colo prin bucătăria în care străluceau suprafeţe de lucru 
din oţel inoxidabil şi tot felul de ustensile sofisticate. 
Răspunsul este însă afirmativ, îmi convine mai mult aşa. 
Reuşesc să gândesc mai bine. 

— Potrivit experienţei mele, cu cât oamenii ca tine gândesc 
mai mult, cu atât mai multe lucruri neplăcute se întâmplă, zise 
Janson sarcastic. 

Ţinea încă strâns în mâna dreaptă pistolul Beretta, cu tocul 
sprijinit de tejghea. Atunci când Collins se deplasă în spatele 
coşului de evacuare a plitei, Janson îşi schimbă şi el uşor 
poziţia aşa încât să-l aibă în permanenţă sub ameninţarea 
armei. 

Collins îi întinse lui Janson o cană cu cafea. Făcu acest lucru 
cu mişcări foarte calculate - calculat de neameninţătoare. O 
cană plină cu lichid fierbinte putea reprezenta o armă, aşa că 
el o împinse foarte uşor pe tejghea. Nu voia ca Janson să ia în 
calcul posibilitatea ca lichidul din cană să-i fie aruncat în faţă 
şi să ia contramăsuri. Procedând astfel îşi trata musafirul cu 
respect şi în acelaşi timp se ferea de orice violenţă. Collins 
parcursese un drum foarte lung până să ajungă în fruntea unei 
agenţii secrete de informaţii şi reuşise acest lucru fără să-şi 
rupă nici măcar o unghie; fără îndoială că nu voia să dea greş 
tocmai acum. 

— După ce Janice a terminat de pus la punct toate astea - 
Collins arătă cu un gest larg către mobilă şi ustensilele de 
bucătărie - cred că denumise locul ăsta „colţ”. Colţul pentru 
servit cina sau colţul pentru servit micul dejun şi aşa mai 
departe. 

Şedeau amândoi acum în faţa tejghelei negre din granit 
lustruit, suiţi pe scaune înalte din oţel şi piele. Collins luă o 
gură de cafea. 

— Maşina automată de făcut cafea a lui Janice. O maşinărie 
din inox grea de treizeci de kilograme, dotată cu mai multă 
putere de calcul decât modulul lunar. Şi totul pentru a face o 
ceaşcă sau două de cafea. E genul de drăcovenii pe care le 
inventează de obicei Pentagonul, nu-i aşa? 

Prin ochelarii săi groşi, cu sticlă fumurie, Collins privi 
deodată amuzat şi curios. 

— Te întrebi probabil de ce nu ţi-am cerut până acum să pui 

arma jos. Asta se spune în astfel de situaţii, nu-i aşa? „Lasă 
arma jos şi hai să discutăm” - cam aşa ceva. Intotdeauna vrei 
să arăţi că eşti cel mai deştept din clasă, nu? 

Janson luă şi el o gură de cafea însă duritatea privirii lui nu 
slăbise. Collins avusese grijă să toarne cafeaua în faţa lui, 
vrând astfel să-i arate că nu-i turnase droguri sau otravă. Tot 
aşa, când adusese cănile pe tejghea îl lăsase pe Janson să-şi 
aleagă una. Janson nu se putea stăpâni să nu admire 
minuţiozitatea cu care birocratul încerca să anticipeze orice 
gând paranoic al fostului său angajat. 

Collins ignoră remarca. 

— Adevărul e că aş prefera să ţii arma îndreptată spre mine 
- pentru că sunt sigur că acest lucru are un efect liniştitor 
asupra nervilor tăi. Mult mai liniştitor, sunt sigur, decât orice 
aş putea eu să-ţi spun. Faptul că ai arma în mână te face şi pe 
tine să nu acţionezi imprudent. Ridică din umeri. Vezi, te fac 
martorul gândurilor mele. Cu cât relaţia noastră e mai onestă, 
cu atât mai relaxat te vei simţi şi tu. 

— Un calcul foarte interesant, mârâi Janson. Subsecretarul 
de stat ajunsese fără îndoială la concluzia că avea mai multe 
şanse să scape nevătămat dacă arăta că a înţeles perfect că 
viaţa sa se află în mâinile agentului. Dacă poți să mă ucizi, 
atunci nu mă răni - acesta era raţionamentul lui Collins. 

— Ca să sărbătoresc această zi de sâmbătă, eu o să beau 
cafeaua în stil irlandez, zise Collins scoțând o sticlă de whisky 
şi turnându-şi puţin în cană. Vrei şi tu? 

Janson se încruntă. 

— Eram sigur, zise Collins. Eşti în timpul serviciului, nu-i 
aşa? Işi puse în cană şi puţină frişca. 

— In preajma ta? Intotdeauna. 

Collins zâmbi resemnat. 

— Pasărea pe care am văzut-o mai adineauri - este un uliu 
care se crede pasăre cântătoare. Cred că ne aducem amândoi 
aminte de o conversaţie pe care am purtat-o cu mult timp în 
urmă. Unul dintre interviurile tale „de ieşire din sistem”. Ţi-am 
spus atunci că tu eşti un uliu. Nu ai vrut să mă asculţi. Ai 
crezut că poţi să fii pasăre cântătoare. Insă nu ai reuşit şi nici 
nu vei putea vreodată. Tu vei rămâne un uliu, Janson, pentru 
că asta e natura ta. La fel ca pasărea aia. 

Collins mai luă o gură de cafea. 

— Intr-o zi am ajuns acolo şi am găsit-o pe Janice în faţa 
şevaletului, încercând să picteze. Am găsit-o plângând în 
hohote. Am crezut că poate... nu ştiu ce am crezut. S-a 
dovedit până la urmă că văzuse cum pasărea asta cântătoare, 
aşa cum o consideră ea, înfipsese o pasăre mai mică într-unul 
din spinii unei tufe şi o lăsase să atârne acolo. După câtva 
timp, uliul se întorsese şi cu ciocul lui încovoiat, rupea bucăţi 
din mica vietate. O pasăre-măcelar care făcea ceea ce toate 
păsările-măcelar fac, cu ciocul plin de viscerele însângerate 
ale unei alte păsări. Pentru Janice a fost ceva oribil. Ca o 
trădare. Ea nu bănuia că natura poate fi atât de crudă. Nu se 
potrivea deloc cu imaginea ei despre lume. Şi ce puteam eu 
să-i explic? Că un uliu care cântă rămâne tot un uliu? 

— Poate că e şi una şi alta, Derek. Nu o pasăre cântătoare 
care pretinde că e uliu, ei un uliu care e în acelaşi timp şi 
pasăre cântătoare. O pasăre cântătoare care se transformă în 
uliu la nevoie. De ce trebuie să alegem? 

— Pentru că trebuie să alegem una din două. Puse cu 
zgomot cana pe tejgheaua de granit şi zgomotul vasului greu 
de ceramică lovit de piatră accentua schimbarea bruscă de 
ton. 

— Şi tu trebuie să alegi. De care parte eşti? 

— De care parte eşti tu, Collins? 

— Nu am trecut niciodată de cealaltă parte, răspunse el. 

— Ai încercat să mă ucizi. 

Collins îşi plecă fruntea. 

— Ei bine, da şi nu, replică el şi sinceritatea asta îl ului pe 
Janson mai mult decât ar fi făcut-o o negare indignată. Collins 
nu se apăra deloc; se purta de parcă ar fi fost vorba despre 
factorii care contribuiau la eroziunea provocată de apele 
golfului. 

— Mă bucur că poţi vorbi cu atâta detaşare despre aşa 
ceva, zise Janson, glacial. Cei cinci oameni ai tăi care şi-au 
sfârşit carieră pe valea râului Tisa păreau mai puţin dispuşi să 
filosofeze. 

— Nu erau ai mei, zise Collins. Ştiu că e greu să înţelegi. 

— N-aş vrea să crezi că-mi eşti dator cu vreo explicaţie, zise 
Janson cuprins de un val de furie rece. Despre Peter Novak. 

Despre mine. Despre motivul pentru care ai vrut să mă omori. 

— Vezi tu, asta a fost o greşeală - trimiterea Echipei 
Lambda şi ne simţim cu toţii teribil de vinovaţi în legătură cu 
directiva aceea de salvare. Greşeală, greşeală, greşeală. Insă 
în ceea ce priveşte ostilitățile din Ungaria, nu pot decât să-ţi 
spun că nu au fost ordonate de noi. Asta a fost odată, însă nu 
şi acum. Asta-i tot ce pot să-ţi spun. 

— Prin urmare, pot considera că totul a fost pe deplin 
lămurit, replică Janson cu o voce plină de sarcasm. 

Collins îşi scoase ochelarii şi clipi de câteva ori. 

— Te rog să nu mă înţelegi greşit. Sunt sigur că am proceda 
din nou la fel. Uite ce e, nu eu am dat ordinul, eu am fost cel 
care nu l-a contramandat, deşi aş fi avut posibilitatea. Toţi cei 
implicaţi în operaţiunea asta - ca să nu mai pomenesc de toţi 
spionii din prima linie de la CIA şi celelalte agenţii - au fost 
convinşi că ai luat-o razna, că ai luat o mită de şaisprezece 
milioane de dolari şi aşa mai departe. Vreau să spun că 
dovezile erau clare ca lumina zilei. La început şi eu am crezut 
acelaşi lucru. 

— Apoi te-ai gândit mai bine. j 

— Numai că nu puteam anula ordinul fără o explicație. In 
caz contrar, lumea ar fi presupus că am luat-o şi eu razna sau 
că am fost cumpărat la rândul meu de tabăra adversă. Nici 
una dintre variante nu era acceptabilă. Şi adevărul a fost că 
nu puteam oferi nici o explicaţie. Nu fără a compromite un 
secret de la cele mai înalte niveluri. Singurul secret care nu 
putea fi niciodată compromis. Tu nu vei fi niciodată în stare să 
priveşti obiectiv toate astea fiindcă vorbim despre propria ta 
supravieţuire. Insă munca mea depinde în întregime de 
priorităţi şi unde există priorităţi, eşti nevoit să faci sacrificii. 

— Eşti nevoit să faci sacrificii? strigă Janson dispreţuitor. 
Vrei să spui că eu trebuia să fiu sacrificat. Se aplecă spre 
Collins, furibund: Poţi să-ţi scoţi ciocul încovoiat din pântecele 
meu rănit. N-am să discut. Crezi că eu l-am ucis pe Peter 
Novak? 

— Ştiu că nu tu ai făcut-o. 

— Dă-mi voie să-ţi pun o întrebare simplă, începu Janson. 
Peter Novak e mort? 

Collins oftă. 

— Ei bine şi la întrebarea asta răspunsul meu e şi da şi nu. 

— La dracu'! explodă Janson. Vreau un răspuns. 

— Dă-i drumul, spuse Collins. 

— Hai să începem cu o descoperire destul de ciudată pe 
care am făcut-o. Am studiat în detaliu zeci de fotografii ale lui 
Peter Novak. Nu am de gând să interpretez ce am descoperit, 
ci doar să-ţi prezint rezultatele cercetărilor. Am descoperit 
anumite diferenţe, subtile, însă măsurabile, ale dimensiunilor 
sale fizice. Raportul dintre lungimea degetului arătător şi 
lungimea degetului mare. Dintre osul trapezoid şi 
metacarpian. Diferenţa dintre suprafaţa omoplatului lipit de 
cămaşă, în două fotografii luate la numai câteva zile distanţă. 

— Concluzia: acelea nu erau fotografiile unui singur bărbat, 
vocea lui Collins era lipsită de orice inflexiune. 

— M-am dus până la locul lui de naştere. A existat un Peter 
Novak, fiul lui Janos şi lllana Ferenczi-Novak. A murit 
aproximativ la cinci ani, în 1942. 

Collins dădu afirmativ din cap şi, din nou, lipsa lui de reacţie 
era mai înfiorătoare decât orice altă reacţie ar fi putut să aibă. 

— Ai făcut o treabă excelentă, Janson. 

— Spune-mi adevărul, spuse Janson. Nu sunt nebun. Am 
văzut un om murind. 

— Ai dreptate. 

— Şi nu un om oarecare. E vorba despre Peter Novak - o 
legendă vie. 

— Bingo. Collins scoase un pocnet cu limba. Ai spus-o tu 
însuţi. O legendă vie. 

Janson simţi un gol în stomac. O legendă vie. O creaţie a 
profesioniştilor din domeniul informaţiilor. 

Peter Novak era o legendă creată de agenție. 

Collins se lăsă să alunece de pe scaun şi se ridică. 

— Vreau să-ţi arăt ceva. 

Porni spre biroul său, o cameră mare, cu ferestre care 
dădeau spre golf. Pe rafturile simple de lemn se înşiruiau 
numere vechi din Studii în Informații, o revistă cu conţinut 

secret, destinată serviciilor clandestine americane. Monografii 
ale conflictelor internaţionale erau amestecate cu romane 
populare şi volume terfelite din Afaceri Internaționale. Un 
calculator UltraSPARC produs ele Sun Microsystems era 
conectat la un dulap în care se afla un server puternic. 

— lţi aduci aminte de Vrăjitorul din Oz? Sunt sigur că te-au 
întrebat despre aşa ceva când erai prizonier. Am înţeles că 
anchetatorii nord-vietnamezi erau  obsedaţi de cultura 
populară americană. 

— N-am discutat despre subiectul ăsta, replică tăios Janson. 

— Nu, tu eşti prea dur ca să le dezvălui sfârşitul poveştii. N- 
ai vrut să periclitezi în felul ăsta securitatea noastră 
naţională... Scuză-mă. A fost o prostie din partea mea să spun 
aşa ceva. Să ştii că există un lucru care ne diferenţiază pe noi 
doi: orice s-ar întâmpla tu vei rămâne mereu un afurisit de 
erou şi eu voi fi mereu un funcţionar civil, iar anumiţi oameni 
te vor considera întotdeauna mai valoros. Ironia face ca 
printre acei „anumiţi oameni” să mă număr şi eu. Sunt gelos. 
Sunt unul dintre aceia care şi-ar fi dorit să sufere fără să-şi 
dorească vreodată să sufere cu adevărat. Ca şi cum ţi-ai dori 
să fi scris o carte fără ca vreodată să fi avut intenţia să scrii 
una. 

— Putem să trecem mai repede peste toate astea? 

— Vezi tu, am crezut mereu că acesta este momentul în 
care ne pierdem inocenţa. Sus, acolo, este marele şi 
puternicul Oz, iar aici, jos, în spatele cortinei, prostimea. Insă 
nu e vorba numai de el, ci de întreaga maşinărie, ţoalele, 
levierele, ţevile pe unde ies aburii, motorul şi aşa mai departe. 
Crezi că a fost uşor să asamblăm toate astea? Dar odată pus 
totul în mişcare, nu prea contează pe cine ai în spatele 
cortinei, sau cel puţin aşa credeam noi. Contează maşinăria, 
nu omul. 

Directorul Operaţiunilor Consulare începuse să vorbească 
aiurea; starea de nervozitate pe care nu şi-o permitea 
niciodată în public îl făcea să fie ciudat de volubil. 

— Imi pui răbdarea la încercare, zise Janson. |ţi dau un sfat. 
Nu pune niciodată la încercare răbdarea unui om care ţine o 
armă. 

— Ne apropiem de /a gran scena şi nu vreau să pierzi nimic. 

Collins făcu un gest către calculatorul care bâzâia monoton. 
Eşti gata pentru asta? Pentru că intrăm în zona acelor 
informaţii atât de secrete încât cei care le află trebuie să 
moară după aceea. 

Janson îşi plasă pistolul cu cătarea îndreptată fix între ochii 
lui Collins şi directorul Operaţiunilor Consulare adăugă repede: 

— A fost numai o figură de stil. Noi am depăşit faza asta - 
noi, cei care suntem în program vreau să spun. Jucăm acum 
un altfel de joc. Şi tot un altfel de joc joacă şi el. 

— Incetează să mai baţi câmpii, zise Janson scrâşnind din 
dinţi. 

— S-o luăm în ordine. Collins întoarse din nou capul către 
calculator. Poţi să zici că ăsta-i Peter Novak. Acesta şi alte 
sute de sisteme de calcul cu grad de securitate omicron 
legate între ele. Peter Novak nu este în realitate decât o sumă 
de biţi, bytes şi semnături digitale de transfer fără origine şi 
fără destinaţie. Peter Novak nu este o persoană. Nu este decât 
un proiect. O invenţie. O legendă. Şi pentru o bună bucată de 
vreme, o legendă care s-a bucurat de un succes deosebit. 

Mintea lui Janson se întunecă brusc, cuprinsă parcă de o 
furtună de nisip, însă la fel de brusc, îşi recapătă o claritate 
supranaturală. 

Era o nebunie - o nebunie care avea totuşi sens. 

— Te rog, zise el încet şi calm birocratului, continuă. 

— Ar fi bine dacă ne-am aşeza în altă parte, spuse Collins. 
Sistemul ăsta are atâtea sigilii electronice şi măsuri de 
siguranţă încât trece pe modul de ştergere automată a 
fişierelor dacă sufli mai tare spre el. Intr-o zi s-a izbit o molie 
de fereastră şi am pierdut ore de muncă. 

Se aşezară în sufragerie, a cărei mobilă avea o tapiţerie 
înflorată care, prin anii '70, devenise normă pentru casele de 
vacanţă de pe litoral. 

— Ideea era strălucită. Atât de strălucită încât pentru foarte 
mult timp a existat o dispută aprigă cu privire la cel care a 
gândit-o primul. Inţelegi, cum ar fi cine a inventat primul 
radioul. Cu singura diferenţă că numărul de persoane care 
ştiau despre asta era mic, mic de tot. Trebuia să fie mic. 
Evident că predecesorul meu, Daniel Congdon, era la curent 
cu proiectul. La fel şi Doug Albright, un protejat de-al lui David 

Abbott. 

— De Albright am auzit. Cine e Abbott? 

— E cel care a conceput întregul scenariu „Câine" la 
sfârşitul anilor '70, în încercarea de a pune mâna pe Carlos. 
Acelaşi tip de gândire strategică a stat şi la baza Programului 
Mobius. Conflicte asimetrice în care statele se opun unor 
actori individuali. Lupta e inegală, însă nu aşa cum îţi 
imaginezi tu. Gândeşte-te la conflictul dintre un elefant şi un 
ţânţar. Dacă ţânţarul respectiv e purtător de encefalită, Jumbo 
nu prea are cum să se apere şi poţi să ai foarte uşor un 
elefant mort. Problema se pune la fel şi în cazul statelor. Ideea 
strălucită a lui Abbott a fost că în lupta cu teroriştii e imposibil 
să mobilizezi ceva aşa de greu de stăpânit ca un stat; e 
necesar să-i contracarezi cu o stratagemă pe măsură: crearea 
de actori individuali care, în cadrul unui mandat foarte larg, au 
un grad ridicat de autonomie. 

— Mobius? j 

— Programul Mobius. In principiu este vorba despre ceva 
care a început sub forma unui mic grup la Departamentul de 
Stat. In curând a fost necesar să se extindă şi în afara 
Departamentului pentru că, spre a funcționa, era nevoie de o 
structură care să înglobeze indivizi din mai multe agenţii. A 
fost cooptat deci un tip gras care a lucrat la Hudson Institute, 
apoi a condus Secţia Operaţiuni la DIA, la băieții ăia „dedicați 
pentru excelenţă”. După moartea sa, conducerea a fost 
preluată de adjunctul lui, adică de Doug. După aceea a mai 
venit un vrăjitor al calculatoarelor de la CIA. Apoi omul de 
legătură al Biroului Oval cu Consiliul de Securitate Naţională, 
însă acum şaptesprezece ani era vorba numai de un mic grup 
la Departamentul de Stat. Şi ei analizau diferite variante şi au 
ajuns până la urmă la acest scenariu. Ce-ar fi dacă ar aduna în 
secret o mică echipă de analişti şi experţi al căror scop să fie 
crearea unui miliardar străin imaginar? Cu cât rumegau mai 
mult această idee, cu atât le plăcea mai mult. Le plăcea 
pentru că, cu cât se gândeau mai mult la ea, cu atât părea 
mai realizabilă. Simțeau că pot face ca acest lucru să se 
întâmple. Şi în clipa în care au început să-şi dea seama ce se 
putea obţine de pe urma ei, ideea a devenit irezistibilă. Se 
puteau obţine rezultate foarte valoroase. Aveau posibilitatea 

să servească interesele Americii într-un fel în care America 
însăşi nu era în stare. Puteau face în aşa fel încât lumea să 
devină mai bună. Numai avantaje. Aşa s-a născut Programul 
Mobius. 

— Mobius, zise Janson. O bandă închisă în care interiorul 
este unul şi acelaşi cu exteriorul. 

— In cazul acesta, outsiderul este cineva din interior. 
Mogulul devine o figură independentă pe plan mondial, fără 
nici o legătură cu Statele Unite. Adversarii noştri nu sunt şi 
adversarii lui. Ei pot fi aliaţii acestui om. El are capacitatea de 
a rezolva situaţii în locuri de care noi nu ne putem apropia. 
Dar mai întâi a trebuit să-l creăm şi asta de la zero. Crearea 
unui trecut credibil a fost prima încercare. Drept loc de 
naştere, creatorii programului au ales un sat din Ungaria care 
a fost lichidat în anii '40. 

— Pentru că toate documentele fuseseră distruse şi 
aproape toţi locuitorii ucişi. 

— Molnarul a fost o adevărată binecuvântare. Vreau să 
spun că, desigur, a fost teribil, toate masacrele şi distrugerile 
alea, însă locul era perfect pentru program, mai ales dacă 
adăugai şi scurtă şi nefericita carieră a contelui Ferenczi- 
Novak devenea perfect plauzibil faptul că băiatul nostru 
avusese o copilărie despre care nu se cunoşteau prea multe 
detalii. Toţi cunoscuţii omorâţi, iar tatăl terorizat de gândul că 
duşmanii i-ar putea lua copilul. Aşa că îl ţine ascuns şi îi oferă 
o educaţie privată. O poveste ciudată poate, însă destul de 
plauzibilă. 

— Trebuie că a existat şi o listă cu locurile pe unde a lucrat, 
spuse Janson, însă cred că asta a fost partea cea mai uşoară. 
Probabil că i-aţi restrâns „cariera” la câteva organizaţii aflate 
sub controlul vostru. 

— Multă lume face investigaţii, însă se găseşte câte un şef 
cărunt de departament, probabil pensionat, care spune: „O 
da, îmi aduc aminte de tânărul Peter. Cam încrezut, însă un 
analist financiar deosebit. Eram aşa de mulţumit de el că nu 
mă deranja că prefera să lucreze la domiciliu. Suferea puţin de 
agorafobie, dar cine putea să-l acuze după un trecut atât de 
traumatizant ca al lui?” şi alte asemenea. 

Janson ştia că astfel de bărbaţi şi femei erau compensaţi 

generos pentru că în una-două ocazii, sau poate niciodată, 
erau gata să spună o minciună unui reporter mai curios. Ştia 
şi că oamenii aceştia nu cunoşteau şi reversul târgului: 
monitorizarea permanentă a convorbirilor lor telefonice, 
reţeaua de supraveghere care îi însoțea pe întreaga durată a 
vieţii - dar ceea ce nu ştiau nu le putea dăuna. 

— Şi evoluţia lui spectaculoasă? Cum aţi reuşit să o 
construiți? Ă 

— Ei bine, aici lucrurile au început să se complice. Insă, aşa 
cum ţi-am mai zis, Programul Mobius se afla pe mâna unei 
echipe strălucite de experţi. Ei - noi, aş putea să spun, deşi eu 
nu am fost cooptat decât acum şapte ani - au reuşit câteva 
lovituri la bursă. Şi, voila, am obţinut un om în fruntea unui 
imperiu personal. Un om care avea posibilitatea să 
manipuleze evenimente globale într-un fel în care noi n-am fi 
reuşit niciodată. 

— Să manipuleze...? Adică cum? întrebă Janson. 

— Credeam că ai înţeles. Fundaţia Libertatea. Cu agenda ei 
de rezolvare a conflictelor. „Democraţia direcţionată.” Şi alte 
asemenea. 

— Deci acest finanţist filantrop, „pacificatorul”... 

— A primit numele ăsta într-o emisiune de ştiri şi aşa i-a 
rămas. Pentru un motiv foarte bun. Pacificatorul a creat o 
fundaţie cu birouri în aproape fiecare capitală regională din 
lume. 

— Şi incredibilul sprijin financiar pe care l-a acordat? 

— Nu este ţara asta cea mai bună? Şi nu e aşa că oricât de 
mult bine am face, tot sunt destui care ne urăsc? Da, el nu 
face decât să aplice balsam peste rănile lumii. Vezi tu, la 
Banca Mondială se apelează atunci când nu mai există nici o 
şansă. La tipul acesta se apelează prima dată. Ceea ce 
înseamnă că are o influenţă enormă asupra guvernelor din 
întreaga lume. Peter Novak: un ambasador itinerant al păcii şi 
stabilităţii. 

— Ulei peste apele tulburi. N 

— Un ulei foarte scump, fii sigur de asta. Insă „Novak” avea 
posibilitatea să medieze şi să rezolve conflicte de care noi nu 
ne-am fi putut apropia niciodată deschis. A fost în măsură să 
lucreze eficient cu regimuri care ne consideră marele Satana. 

El a reprezentat politica externă a unui singur om. Şi ceea ce 
l-a făcut atât de al naibii de eficient a fost tocmai faptul că, 
aparent, nu are nici o legătură cu noi. 

Janson simţea că ameţeşte şi-i răsunau în cap tot felul de 
voci care îl amenințau şi îi atrăgeau atenţia în acelaşi timp. 
Nikos Andros: Voi, americanii, n-aţi reuşit niciodată să 
înțelegeţi antiamericanismul. Vă doriţi atât de mult să fiți 
iubiţi, încât nu puteţi înțelege de ce există, atât de puțină 
dragoste fată de voi. Un om cu ghete mari care se întreabă de 
ce furnicile de sub tălpile sale îl urăsc şi se tem de el. Angus 
Fielding: Singurul lucru pe care voi, americanii, nu l-aţi înțeles 
niciodată prea bine e cât de adânc poate să fie 
antiamericanismul... Sărbul cu ochelarii cu rama aurită: Voi, 
americanii, doriţi întotdeauna feluri care nu se află. In meniu, 
nu-i aşa? Niciodată nu vi se par suficiente felurile din care să 
alegeți. Barmanul ungur cu ocupaţii periculoase în timpul 
liber: Voi, americanii, vă plângeți de traficanţii de droguri din 
Asia şi în timpul ăsta inundaţi lumea cu echivalentul electronic 
al drogurilor... Oriunde vă duceti dați peste urmele voastre. 
Dâra lăsată, de şarpe s-a întins peste tot. 

Vuietul vocilor se reduse treptat la un singur refren: 

Voi, americanii. 

Voi, americanii. 

Voi, americanii. 

Voi, americanii. 

Janson îşi stăpâni cu greu un fior. A 

— Dar cine este - era - Peter Novak? Intrebă el. 

— A fost ca în filmul Omul de şase milioane de dolari 
„Domnilor, putem să-l refacem, avem tehnologia necesară. 
Avem posibilitatea să-l facem mai bun decât a fost înainte. 
Mai bun. Mai puternic. Mai rapid". 

Collins se opri brusc. 

— Ei, mă rog, mai bogat. Realitatea e că pentru aceasta au 
fost desemnaţi trei agenţi. Toţi arătau la fel, foarte apropiaţi 
pentru a demara. Apoi, chirurgia plastică i-a făcut aproape 
identici. Au fost folosite tot felul de micrometre computerizate 
- o procedură foarte complexă. Dar era necesar să avem şi 
nişte copii: dată fiind investiţia, nu ne puteam permite ca 
prietenul nostru să sfârşească strivit de vreun autobuz sau în 

urma unui atac de cord. Trei ni s-a părut o cifră rezonabilă. 

Janson îl privi pe Collins uluit. 

— Cine ar fi acceptat vreodată să facă aşa ceva? Să lase să 
i se şteargă identitatea, să moară pentru toţi cei care l-au 
cunoscut, să lase să i se transforme înfăţişarea... 

— Cineva care nu avea de ales, replică Collins misterios. 

Janson simţi că i se întoarce stomacul pe dos. Ştia că 
sângele rece al lui Collins era numai o faţadă, însă lipsa de 
sentiment a raţionamentului său rezuma tot: condamnabila 
aroganță a planificatorilor. Afurisiţii strategi cu obrajii lor 
perfect raşi, convinşi că ceea ce merge pe hârtie funcţionează 
şi în lumea reală. Indivizi care priveau lumea ca pe o tablă de 
şah, fără să le treacă prin cap că urmările schemelor lor 
măreţe vor fi suportate de oameni în carne şi oase. Nu avea 
puterea să se uite la birocratul ăsta nenorocit şi mută privirea 
pe vasul de pescuit care îşi făcuse apariţia dincolo de zona de 
securitate care începea la o distanţă de un kilometru de țărm, 
marcată cu balize de avertizare. 

— Cineva care nu avea de ales? Janson clătină din cap. 
Adică aşa cum nici eu nu aveam de ales când ai pus să fiu 
UCIS. 

— lar ne întoarcem la asta. Collins dădu ochii peste cap. 
Cum ţi-am mai zis, anularea ordinului de lichidare ar fi dat 
naştere la prea multe întrebări. Băieţii de la CIA primiseră 
informaţii credibile cum că Novak a fost ucis şi că tu eşti 
amestecat în chestia asta. Operațiunile Consulare au primit 
informaţii asemănătoare. Era ultimul lucru asupra căruia noi, 
cei de la Mobius, am fi vrut să se facă vâlvă, însă a trebuit să 
intrăm în joc. La timpul respectiv, am făcut ceea ce am crezut 
eu că e mai bine. Cuvintele erau simple vorbe, nu exprimau 
nici sadism, nici părere de rău. 

O perdea roşie acoperi o clipă vederea lui Janson: care 
insultă era mai mare, se întreba el - să fii executat ca un 
trădător sau să fii sacrificat ca un pion? Din nou vasul de 
pescuit îi atrase atenţia, dar de data asta imaginea era 
însoţită de un apăsător sentiment de pericol. Ambarcaţiunea 
era prea mică pentru a fi un vas căutător de crabi şi prea 
aproape de țărm ca să pescuiască bibani sau peşte de stâncă. 

Şi chestia aia groasă care ieşea de sub prelata care flutura 

pe punte nu era un suport pentru plasele de pescuit. 

Janson văzu mişcându-se gura birocratului, dar nu îl mai 
auzi fiindcă întreaga sa atenţie se îndreptă brusc asupra unei 
ameninţări mortale iminente. Da, locuinţa lui Collins se afla pe 
o limbă îngustă de uscat, lungă de patru kilometri, însă 
senzaţia de siguranţă conferită de izolare era o iluzie. O iluzie 
care se destramă simultan cu primul proiectil de artilerie care 
explodă în sufrageria lui Collins. 


Un torent de adrenalină sili conştiinţa lui Janson să se 
concentreze la maximum. Proiectilul intrase pe fereastră şi se 
izbise de peretele opus, umplând camera cu aşchii de lemn, 
cioburi şi bucăţi de moloz; explozia fusese atât de puternică 
încât urechile celor doi o înregistrară mai puţin ca un sunet, ci 
mai degrabă ca o durere. Camera se umplea încet cu un fum 
negru şi Janson înţelese de ce scăpaseră cu viaţă. Ştia că 
obuzele aveau o viteză de peste trei sute de rotații pe 
secundă şi rezultatul combinării dintre această mişcare şi 
forţa de izbire fusese că proiectilul intrase adânc în structura 
de lemn şi ghips a clădirii înainte de a exploda. Numai aşa 
scăpaseră de o ploaie fatală de schije ascuţite. Conștient de 
trecerea fiecărei milisecunde, Janson îşi aminti şi că primele 
lovituri erau destinate reglării tirului. Cea de-a doua lovitură 
nu va mai trece la trei metri deasupra capetelor lor. Cel de-al 
doilea obuz, în cazul în care rămâneau pe loc, nu le va mai 
acorda timp să analizeze viteze de rotaţie şi timpi de 
detonație. 

Structura de lemn a casei nu le oferea nici o protecție. 
Janson sări de pe canapea şi se năpusti spre garajul lipit de 
clădire. Era singura lor speranţă. Uşa era deschisă şi Janson 
cobori câteva trepte până la podeaua de beton unde se afla o 
maşină decapotabilă. Un Corvette galben, ultimul model. 

— Aşteaptă-mă! încercă să strige Collins. 

Avea faţa plină de funingine şi abia mai putea răsufla după 
încercarea de a ţine pasul cu Janson. 

— E maşina mea Z6. Cheile sunt la mine. Collins flutura 
cheile în mână, revendicând dreptul de proprietate. 

Janson îi smulse cheile din mână şi se sui la volan. 

— Prietenii nu-şi lasă prietenii să se urce beţi la volan, zise 

el şi îl dădu la o parte pe secretarul de stat care amuţise de 
uimire. Poţi veni cu mine sau nu. 

Collins se repezi la uşă, apăsă butonul de acţionare şi sări 
pe bancheta de lângă Janson, care acceleră la maximum şi 
ieşi în marşarier din garaj exact în momentul în care uşa grea 
se ridicase abia cu un milimetru peste capota maşinii. 

— Era cât p-aci, zise Collins cu faţa plină de sudoare. 

Janson nu răspunse nimic. 

Utilizând cu uşurinţa unui organist frâna de mână, volanul şi 
pedală de acceleraţie, într-o succesiune rapidă, Janson 
execută o întoarcere pe loc, după care se repezi cu toată 
viteza pe şoseaua îngustă pavată cu macadam. 

— Cred că n-a fost o mişcare chiar atât de deşteaptă, zise 
Collins. Acum suntem absolut expuşi. 

— Plasele alea... se întind pe toată lungimea insulei, nu? 

— Da, cam un kilometru în larg. 

— Atunci foloseşte-ţi puţin creierul. Orice vas care încearcă 
s-o taie de-a dreptul se încurcă în plase. Aşa că dacă nava aia 
vrea să obţină o nouă linie de tragere asupra noastră, trebuie 
să facă un ocol foarte mare. E o ambarcaţiune destul de 
înceată, aşa că n-o să aibă destul timp. Intre timp menţinem 
casa între noi şi ei: protecţie şi inducere în eroare a 
adversarului, concomitent. 7 

— Ai dreptate, admise Collins. Insă aş vrea să te rog s-o iei 
către micul debarcader din dreapta. O dată ajunşi acolo, cei 
de pe vas nu ne mai pot vedea. In plus, putem să luăm o 
barcă cu motor până la țărm dacă e cazul. Vocea lui era acum 
calmă, autoritară. Vezi aleea aceea la dreapta? Intră acolo - 
acum. 

Janson continuă drumul fără să schimbe direcția. 

— La naiba, Janson! strigă Collins. Debarcaderul ăla era cea 
mai bună şansă a noastră. j 

— Cea mai bună şansă de a fi aruncaţi în aer. lţi imaginezi 
că nu s-au gândit şi ei la lucrul ăsta? Mai mult ca sigur că au 
lăsat acolo un dispozitiv cu explozie întârziată. Incearcă să 
gândeşti la fel ca ei! 

— Intoarce! strigă Collins. La naiba, Paul, cunosc locul ăsta. 
Doar trăiesc aici şi ştiu... 

O explozie puternică în spatele lor îi acoperi restul vorbelor: 

debarcaderul sărise în aer. O bucată de cauciuc se ridică în 
văzduh şi ateriză pe marginea drumului. 

Janson apăsă şi mai tare pe pedală de acceleraţie, gonind 
pe şoseaua îngustă cu o viteză mult mai mare decât ar fi fost 
sigur pe un astfel de drum. La o sută treizeci pe kilometri pe 
oră, iarba înaltă şi copacii ţepoşi se vedeau în oglinda 
retrovizoare zburând de lângă ei. Motorul urla din ce în ce mai 
tare, ca şi cum toba de eşapament ar fi fost spartă. Avea 
impresia că va intra curând în apa golfului, limba de pământ 
nemăsurând mai mult de douăzeci de metri în lăţime. Janson 
ştia că nisipul reducea forţa de tracţiune la fel ca o peliculă de 
ulei, aşa că reduse puţin viteza. 

Urletul motorului nu scăzu însă în intensitate. 

Nu era sunetul motorului maşinii lor. 

Janson întoarse capul la dreapta şi văzu vehiculul pe pernă 
de aer. Un model amfibiu militar. 

Alunecă pe suprafaţa apei golfului, un ventilator puternic 
menţinându-l suspendat la peste un metru deasupra apei şi a 
plaselor de protecţie. Era de neoprit. 

Janson se simţea de parcă ar fi înghiţit gheaţă. Terenul jos 
din jurul golfului Chesapcake era perfect pentru resursele 
maşinăriei. Uscatul nu le oferea protecţie: spre deosebire de 
ambarcaţiunea de mai înainte, vehiculul pe pernă de aer se 
putea mişca la fel de uşor pe o suprafaţă uscată ca şi pe una 
cu apă. Motorul puternic îi permitea să ţină pasul cu maşina 
lor. Era un vehicul mult mai periculos decât vasul de dinainte 
şi în scurt timp avea să-i ajungă! Zgomotul făcut de ventilator 
era asurzitor şi mica maşină decapotabilă se clătina periculos 
în curentul de aer provocat de acesta. 

Janson îşi aruncă încă o dată ochii către vehiculul pe pernă 
de aer. Din lateral semăna cu un iaht, prevăzut în faţă cu o 
cabină cu ferestre. La celălalt capăt al vehiculului se afla 
ventilatorul acela puternic. Sub vehicul atârnau perdelele 
grele de cauciuc sub care se forma perna de aer. Plutea 
deasupra apei aparent fără efort. 

Janson apăsă la maximum pedala de acceleraţie numai ca 
să descopere cu groază că ambarcaţiunea nu numai că reuşea 
să ţină pasul cu ei, dar se şi apropia. Şi că, ghemuit chiar 
lângă suportul ventilatorului, un bărbat cu apărătoare pe 

urechi agita ceea ce părea să fie o mitralieră M60. 

Cu o mână pe volan, Janson îndreptă pistolul spre vehiculul 
pe pernă de aer şi goli un întreg încărcător. Mişcarea în viteză 
a celor două vehicule făcea însă imposibilă ochirea precisă. 
Gloanţele loviră zgomotos paletele masive de oţel ale 
ventilatorului şi atât. 

Era ultimul său încărcător. 

Clătinându-se uşor pe crăcanele care-i sprijineau ţeava, 
mitraliera M60 începu să grohăie şi Janson îşi aminti de ceea 
ce numeau „scroafă” în Vietnam. Se lăsă cât mai jos cu 
putinţă în scaun, fără să dea drumul volanului şi maşina 
începu să tremure ca un ciocan pneumatic în clipa în care 
gloanţele calibrul 7.62 mm începură să muşte din caroseria de 
oţel cu o viteză de două sute de lovituri pe minut. 

Urmă o pauză neaşteptată: să se fi blocat bandă cu 
cartuşe? Se supraîncălzise ţeava? În mod normal, pentru a 
preveni supraîncălzirea, ţeava trebuia înlocuită după tragerea 
a cinci sute de gloanţe şi probabil că zelosul trăgător nu ţinuse 
seama de acest lucru. Slabă consolare: pilotul vehiculului pe 
pernă de aer profitase de întrerupere pentru a schimba 
direcţia. Ambarcaţiunea se deplasă o vreme paralel cu maşina 
sport, apoi urcă brusc deasupra plajei şi chiar a şoselei. Se 
afla acum la numai câţiva metri în urma lor şi puternicul motor 
cu elice părea că vrea să înghită micuța maşină. Janson auzi 
un alt zgomot puternic, de tonalitate joasă. Nu putea însemna 
decât un singur lucru: porniseră un motor auxiliar care acţiona 
un alt ventilator de propulsie. In oglinda retrovizoare văzu cu 
groază perdelele de PVC începând să fluture şi mai tare şi 
vehiculul, care până atunci zburase cam la treizeci de 
centimetri deasupra solului, se ridică deodată mult mai sus. 
Urletul motoarelor se unise cu vuietul furtunii de nisip care se 
iscase în urma lor. 

Era din ce în ce mai greu să respire în norul de praf ridicat 
de vehiculul agresorilor. Ambarcaţiunea era pe jumătate 
acoperită de norul de praf, însă Janson zări prin geamul din 
faţă al cabinei faţa unui bărbat solid care purta ochelari. 

Văzu chiar că bărbatul zâmbea. 

Vehiculul pe pernă de aer se mai ridică treizeci de 
centimetri în aer, apoi începu să salte ca un cal nărăvaş. In 

momentul în care perdelele din faţă ale vehiculului atinseră 
unul dintre capacele roţilor din spate, Janson, îngrozit, înţelese 
ce intenţie aveau urmăritorii lor: încercau să se urce cu 
maşinăria peste ei. 

Se uită cu coada ochiului şi-l văzu pe Collins aplecat în faţă, 
cu palmele pe urechi ca să se apere de zgomotul îngrozitor. 

Vehiculul pe pernă de aer începuse din nou să salte şi să se 
încline, pe când elicea împingea cu putere aerul care devenise 
o substanţă greu de suportat, la fel ca apă dintr-un tun cu 
apă. Prin norul de praf şi nisip, Janson reuşi să vadă în oglinda 
retrovizoare lamele de propulsie auxiliare montate pe burta 
vehiculului. Ca şi cum atacul lateral cu mitraliera M60 nu 
fusese suficient, asasinii doreau să le arate că puteau foarte 
uşor să coboare deasupra lor cu puternicele lame ale 
ventilatorului de pe burta vehiculului, ca o gigantică maşină 
de tuns iarba, distrugând maşina şi decapitând ocupanţii. 

În momentul în care maşinăria se izbi din nou de spatele 
automobilului, Janson trase puternic de volan spre stânga şi 
părăsi şoseaua. Roţile începură să se învârtă în gol şi pierdură 
imediat din viteză. 

Vehiculul cu pernă de aer trecu pe lângă ei, mişcându-se 
prin aer aparent fără nici un efort; se opri şi schimbă direcţia 
de mişcare fără să întoarcă. 

Fusese o manevră foarte dibace: pentru prima dată 
bărbatul din spatele mitralierei M60 avea linie directă de 
tragere spre şofer şi pasagerul acestuia. În timp ce îl privea pe 
individul care introducea o bandă nouă cu cartuşe în 
mecanismul de dare a focului, Janson auzi sunetul motorului 
altei ambarcaţiuni - o barcă cu motor care se îndrepta cu 
toată viteza spre țărm. 

O, Dumnezeule, nu! 

În barcă, un individ în poziţie de tragere pe burtă, cuo 
armă în mâini. Îndreptată spre ei. 

Barca era echipată cu un motor de avion cu turbină, fiindcă 
zbura prin apă cu probabil mai mult de două sute cincizeci de 

kilometri pe oră. Ambarcaţiunea sălta pe deasupra apei, 
lăsând în urmă o dâră de spumă. Barca se mărea rapid, ca un 
spectacol hipnotizant al morţii. La aproape patru kilometri de 
casă, plasa joasă se sfârşise; nu îi mai proteja nimic de 
trăgătorul care se apropia cu viteză. Nimic. 

Unde se puteau duce? Unde s-ar fi aflat în siguranţă? 

Janson reveni cu maşina pe şosea şi auzi scrâşnetul făcut 
de roţi şi de şasiu în momentul în care vehiculul părăsi solul 
moale şi ţâşni pe asfaltul dur. Dar dacă ar încerca să izbească 
vehiculul pe pernă de aer, dacă ar apăsa la maximum pedala 
de acceleraţie, testând rezistenţa structurii de fibră de sticlă a 
maşinăriei la impactul cu corpul de oţel al automobilului? 
Şansele să poată atinge vehiculul înainte ca gloanţele 
mitralierei M60 să perforeze maşina şi pe cei care se aflau în 
ea erau însă foarte mici. 

Ghemuit sub elicea aparatului, bărbatul din spatele 
mitralierei rânji cu răutate; piedica era trasă; fusese activată 
tragerea cu foc automat. |n câteva secunde individul le va 
servi o ploaie de gloanţe. Deodată bărbatul se prăbuşi în faţă, 
fără suflare, lovind cu fruntea ţeava mitralierei sprijinită de 
bipod. 

Mort. 

Deasupra apelor din Golful Chesapcake se auzi un sunet 
lung ciudat, ca pocnetul unui dop, urmat de ecouri, apoi încă 
unul şi motorul vehiculului pe pernă de aer se opri brusc, iar 
maşinăria ateriza la câţiva metri în faţa lor într-o poziţie 
ciudată - jumătate pe şosea, jumătate pe malul de pământ 
alăturat. Nimeni nu ar fi parcat aşa un astfel de vehicul. 

Ca şi în cazul multor altor vehicule şi dispozitive militare şi 
elementele de control ale vehiculului pe pernă de aer erau 
desigur proiectate aşa încât necesitau o presiune activă 
continuă - cu alte cuvinte, maneta de comandă trebuia ţinută 
strâns de mâna unui om. |n caz contrar, într-o acţiune de 
luptă, dacă soldatul care conducea vehiculul era ucis, 
maşinăria, ca o armă automată, putea produce victime în 
rândul forţelor proprii. In momentul în care vehiculul atinse 
pământul, Janson văzu că şi pilotul zăcea răstignit pe parbriz. 

Două focuri, doi morţi. 

Se auzi o voce strigând pe deasupra apelor golfului, în timp 

ce huruitul motorului bărcii scădea în intensitate, oprindu-se. 
— Paul! Eşti teafăr? 
O voce venită dinspre barcă cu motor. 
Vocea unei femei care îi salvase pe amândoi. 
Jessica Kincaid. 


Janson sări din maşină şi alergă spre țărm; o văzu pe Jessie 
în barca ce se oprise la zece metri în larg. Nu se putuse 
apropia mai mult fără a risca să înţepenească ambarcaţiunea 
în apă puţin adâncă. 

— Jessie! strigă el. 

— Recunoaşte că m-am descurcat de minune! spuse Jessie 
cu un aer triumfător. 

— Două lovituri în cap, trase dintr-o barcă în plină viteză? 
Asta-i ceva demn de cartea recordurilor! zise Paul. 

Se simţea, brusc, absurd de uşurat. 

— Să ştii că am avut tot timpul situaţia sub control. 

— Mda, am văzut, replică ea ironic. 

Derek Collins se apropia de ei. Mergea încordat; respira 
greu şi stratul de nisip şi sare lipit de faţa lui udă de sudoare îl 
făcea să arate ca o mumie. 

Janson se întoarse încet şi îl privi drept în ochi. 

— Asta numeşti tu distracţie? 

— Ce? 

— Indivizii ăştia nu sunt oamenii tăi? Său iar e unul din 
momentele alea în care n-ai nici cel mai mic amestec? 

— La naiba, bineînţeles că n-am nici un amestec! Cum poţi 
să crezi că aş avea? Erau cât pe ce să mă ucidă, pentru 
numele lui Dumnezeu! Eşti chiar atât de orb şi plin de tine 
încât nu mai vezi adevărul nici când e în faţa ochilor tăi? 
Oamenii ăştia voiau să ne omoare pe amândoi. 

Spuse toate astea cu o voce ridicată, în ton cu spaima care 
se vedea că pusese stăpânire pe el. Janson ajunse la concluzia 
că spunea probabil adevărul. Dacă aşa stăteau lucrurile, 
atunci cine era în spatele acestei ultime încercări? 

Ceva în comportarea lui Collins îl deranja însă pe Janson: cu 
tot aerul lui inocent, se vedea că ascunde ceva. 

— Poate că ai dreptate. Insă am senzaţia că ştii cine erau 
cei care ne-au atacat. 

Collins întoarse capul şi se uită în altă parte. 

— La naiba Collins! Dacă ai ceva de spus, spune acum! 

Un val de dezgust îl străbătu pe Janson pe când îl privea pe 
acest birocrat înspăimântat, însă la fel de încăpățânat, acest 
om cu un calculator în loc de suflet. Nu-şi putea scoate din 
minte că Derek Collins fusese cel care stătuse deoparte când 
era pus în aplicare ordinul de sancţionare fără să-i pese de 
sacrificiul unui pion în jocul cel mare. Nu voia să aibă nimic 
de-a face cu acest om. 

— Ai pierdut, spuse Janson încet. Din nou. Dacă vrei să mă 
vezi mort trebuie să te străduieşti ceva mai mult. 

— i-am mai spus-o, Janson. Asta a fost atunci. Acum e 
altceva. Planul jocului s-a schimbat. Din cauza asta ţi-am 
povestit despre program, naiba să-l ia de program - cel mai 
mare, cel mai periculos secret al Statelor Unite ale Americii. 
Mai sunt însă multe alte lucruri pe care nu sunt autorizat să ţi 
le spun. 

— Alte minciuni de-ale tale, pufni Janson. 

— Nu, nu sunt minciuni. Nu pot să-ţi spun eu despre ce e 
vorba, dar mai sunt o grămadă de lucruri pe care trebuie să le 
afli. Pentru numele lui Dumnezeu, trebuie să vii cu mine la 
Washington ca să te întâlneşti cu echipa Mobius. Avem nevoie 
de tine în program, OK? li puse o mână pe umăr. Janson i-o 
dădu jos, dezgustat. 

— Ai nevoie de mine în program? Dă-mi voie să te întreb 
ceva mai întâi - şi ar fi bine să-mi răspunzi cinstit fiindcă o să- 
mi dau seama dacă minţi sau nu. 

— Ţi-am spus că nu sunt autorizat să-ţi dezvălui... 

— Nu e o întrebare în legătură cu imaginea de ansamblu. E 
o întrebare referitoare la o bucăţică din imagine, la un detaliu. 
Mi-ai povestit despre o echipă de chirurgi de elită care a 
operat trei agenţi. Mă întreb ce s-a întâmplat cu membrii 
acelei echipe de chirurgi. Unde sunt ei acum? 

Collins clipi de câteva ori iritat. 

— Naiba să te ia, Janson. Ştii foarte bine care e răspunsul la 
întrebarea asta. 

— Vreau să-l aud din gura ta. 

— Securitatea acestei operaţii a fost excepţională. 
Persoanele care ştiau despre ea puteau fi numărate pe 

degetele de la două mâini. Fiecare cu autorizare obţinută la 
cel mai înalt nivel, oameni al căror devotament a fost dovedit 
- profesionişti în domeniul informaţiilor. 

— Insă a trebuit să apelaţi la serviciile unor chirurgi de 
mare calibru. O echipă de oameni din afara programului. 

— De ce vrei să vorbim despre aşa ceva? Doar ştii foarte 
bine care este logica. Ai spus-o tu însuţi: fiecare a fost necesar 
pentru succesul programului. Fiecare reprezenta însă, inerent, 
un risc de securitate. Ceea ce nu era acceptabil. 

— Prin urmare, Programul Mobius a respectat protocolul. 
Planificatorii voştri au dispus să fie ucişi. Până la ultimul. 

Collins nu zise nimic, dar lăsă capul în jos. 

Janson simţi că-l arde ceva pe dinăuntru, deşi Collins nu 
făcuse decât să-i confirme suspiciunile. Probabil că li se 
acordase o perioadă de douăsprezece luni ca să şteargă 
urmele. Nu era prea greu. Un accident de maşină, o moarte 
prin înec, o ciocnire fatală pe o pistă dificilă de schi - doar 
chirurgii de renume au tendinţa să fie sportivi agresivi. Nu, 
desigur că n-a fost dificil. Agenţii care executaseră sentinţa 
priviseră acest lucru ca pe o simplă sarcină, ca pe o treabă 
bifată. Realitatea umană - durerea soțiilor, a copiilor; familiile 
greu lovite, copilăria distrusă, efectele dezolării şi disperării - 
nu era o realitate de luat în considerare ori măcar 
conştientizată de cei care elaboraseră directivele de lichidare. 
Janson îl sfredelea cu privirea pe Collins. 

— Mici sacrificii pentru binele general, nu? Aşa m-am gândit 
şi eu. Nu, Collins, n-am de gând să intru în program. În orice 
caz, nu în programul tău. Ştii ceva, Collins? Tu nu eşti nici 
pasăre cântătoare, nici uliu. Nu eşti decât un şarpe şi asta vei 
fi mereu. 

Janson privi spre apă, o văzu pe Jessie Kincaid în barca ce 
se legăna pe valuri, îi văzu părul scurt răvăşit de briza uşoară 
şi inima începu să-l doară de parcă ar fi fost gata să 
explodeze. Poate Collins spusese adevărul în ceea ce priveşte 
rolul Operaţiunilor Consulare în această afacere; era însă la fel 
de posibil să mintă. Singurul adevăr verificat era că el, Janson, 
nu putea avea încredere în el. Sunt o grămadă de lucruri pe 
care trebuie să le afli... Vino cu mine. Era exact tipul de frază 
pe care Collins era gata s-o folosească pentru a-l atrage către 

pierzanie. 

Janson se uită din nou către barca cu motor care se legăna 
la zece metri de țărm. Nu era o alegere prea dificil de făcut. 
Se întoarse brusc şi alergă spre apă fără să se uite înapoi. 
Făcu câţiva paşi în apă mică, apoi se aruncă spre barcă în 
care se afla Jessie, înotând cu mişcări energice. Apă rece îi 
răcorea trupul înfierbântat. 

Când urcă în barcă, Jessie se aplecă şi îi luă mâna între 
palmele ei. 

— Ciudat, parcă trebuia să fii în Amsterdam, zise Janson. 

— Să zicem că nu-mi mai place atât de mult locul acela. Mai 
ales după ce doi plozi răsfăţaţi erau cât pe ce să mă 
trântească la pământ şi din greşeală mi-au salvat viaţa. 

— Vrei să repeţi? 

— E o poveste mai lungă. O să-ţi explic mai târziu. El îşi 
încolăci braţele în jurul trupului ei fierbinte. 

— OK, întrebările mele pot aştepta. Probabil că ai şi tu 
câteva întrebări să-mi pui. 

— O să încep cu una, zise ea. Suntem parteneri? Janson o 
trase mai aproape de el. 

— Da, zise el. Suntem parteneri. 


PARTEA A PATRA 

- Nu înţelegeţi, spuse curierul, un bărbat de culoare 
încăpățânat, aproape de treizeci de ani, cu ochelari fără rame, 
cu lentile alungite. Aş putea să-mi pierd slujba pentru aşa 
ceva. Aş putea fi arestat şi condamnat. 

Arătă spre emblema cusută pe pieptul hainei sale albastre 
pe care era înscris cu litere caligrafice bine cunoscutul nume 
al companiei: Caslon Couriers. Caslon: serviciul de curierat 

extrem de scump, extrem de sigur la care apelau cele mai 
renumite corporaţii şi cele mai cunoscute personalităţi atunci 
când doreau să transmită documente ultrasecrete. Un serviciu 
ale cărui discreţie şi promptitudine câştigaseră loialitatea 
clientelei sale exclusiviste. 

— Fraţii ăştia nu se joacă. 

Şedea la o masă din restaurantul Starbucks din Manhattan, 
la intersecţia dintre Thirtyninth Street şi Broadway şi bărbatul 
acesta politicos, cu părul grizonat, care i se alăturase la masa 
lui era foarte insistent. Era, după cum îi explicase, un 
funcţionar de rang înalt al Fundaţiei Libertatea şi soţia sa 
făcea parte din conducerea biroului din Manhattan. Da, 
recunoştea că procedeul nu era prea corect, însă era la 
capătul resurselor. Avea toate motivele să bănuiască cum că 
soţia sa primea pachete de la un admirator. 

— Şi nici măcar nu sunt sigur cine este individul! Curierul 
continuă să se foiască neliniştit pe scaun până în clipa în care 
Janson scoase din portofel, una câte una, bancnote de o sută 
de dolari. Ochii curierului începură să se încălzească în spatele 
ochelarilor văzând că numărul hărtiilor ajunsese la douăzeci. 

— Eu sunt plecat de acasă aproape şaizeci la sută din timp, 
adică vreau să spun că sunt conştient că are timp să-i umble 
mintea, zise bărbatul cu părul grizonat. Insă nu mă pot lupta 
cu cineva pe care nu-l cunosc, înţelegi? Şi ea n-o să 
recunoască niciodată. Am văzut că are o mulţime de nimicuri, 
dar ea spune că şi le-a cumpărat singură. Insă eu ştiu că nu-i 
adevărat. Nu e genul de lucruri pe care ţi le cumperi singur. 
Sunt obiecte pe care o femeie le primeşte de la un bărbat şi 
ştiu asta fiindcă am oferit şi eu astfel de cadouri. Domnule, nu 
vreau să spun că eu aş fi perfecțiunea întruchipată. Insă cred 
că trebuie să clarificăm situaţia, soţia mea şi cu mine. Vă rog 
să mă credeţi că nici mie nu-mi vine să cred că fac chestia 
asta. Să ştiţi că nu-mi stă în fire aşa ceva. 

Curierul dădu înţelegător din cap, apoi se uită la ceas. 

— Vă rog să mă credeţi că am vorbit foarte serios când v- 
am pomenit de închisoare. Ne-au repetat chestia asta de 
nenumărate ori înainte şi după angajare. Te pun să semnezi 
tot felul de angajamente în acest sens şi dacă eşti prins că le- 
ai încălcat, te ard de nu te vezi. 

Bogătaşul încornorat duse mâna la inimă cu un gest plin de 
demnitate. 

— Aşa ceva nu se va întâmpla. Eu nu vă cer să-mi daţi nici 

un document. Nu vă cer să faceţi nimic ilegal. Nu vă cer decât 
să-mi permiteţi să mă uit pe formularul de expediţie. 
Nu vă cer să-mi daţi documentul, ei doar să mă uit pe el. Şi 
dacă aflu ceva, dacă individul e cel pe care-l bănuiesc eu, 
nimeni n-o să afle niciodată. Vă implor, trebuie să-mi daţi mie 
şi Martei o şansă. Şi asta e singura cale. 

Curierul dădu brusc din cap, convins. 

— Dacă nu plec acum, o să-mi dau peste cap tot programul. 
Ce-aţi zice dacă ne-am întâlni peste patru ore în atriumul de la 
parterul clădirii Sony, la intersecţia străzilor Fiftyfifth şi 
Madison. 

— Prietene, să ştii că ai luat o hotărâre corectă, zise Janson 
cu însufleţire, fără să facă nici o aluzie la cele două mii de 
dolari cu care îl „sensibilizase”; era un amănunt sub 
demnitatea unor bărbaţi ca ei. 

Câteva ore mai târziu, aşezat pe un scaun metalic lângă 
fântâna arteziană din mijlocul atriumului generos de la Sony, 
reuşi să parcurgă formularele respective. Inţelese că fusese 
prea optimist: livrările nu conţineau şi adresa expeditorului, ci 
numai un cod poştal care indica foarte aproximativ locul de 
unde se ridica pachetul. Persevera însă, căutând un tipar. Erau 
zeci de pachete trimise din diverse locuri, din oraşe care 
corespundeau cu locaţiile birourilor Fundaţiei Libertatea. 
Printre acestea se aflau însă şi câteva pachete trimise Martei 
Lang dintr-un loc care nu corespundea nici unuia din sediile 
fundaţiei. De ce Caslon Couriers ridica regulat pachete dintr- 
un orăşel din munţii Blue Ridge? 

— Da, îi spuse el curierului cu o voce sumbră. Este exact 
aşa cum am bănuit. Janson se uită de jur-împrejur un spaţiu 
public acoperit, decorat cu plante şi jocuri de apă a cărui 
amenajare fusese solicitată probabil de comisia de urbanism 
în schimbul aprobării înălţimii. 

— Ea mi-a zis că nu se mai vede cu el şi poate că chiar aşa 
s-a şi întâmplat, cel puţin pentru o vreme. Insă acum au luat-o 
de la capăt. Trebuie să reluăm şedinţele de terapie a cuplului. 

Cu o privire tristă, Paul Janson îi întinse mâna curierului, în 

palmă se aflau alte câteva bancnote şi bărbatul de culoare îi 
strânse mâna cu căldură. 

— Sincer, îmi pare foarte rău, zise curierul. Cercetările 
suplimentare pe care le făcu ulterior - câteva ore petrecute în 
bibliotecă publică din New York - nu reuşiseră decât să ridice 
şi mai multe semne de întrebare. Oraşul Millington din Virginia 
se dovedi localitatea cea mai apropiată de vastă proprietate în 
mijlocul căreia se afla o reşedinţă construită de John Vincent 
Astor prin 1890, o clădire care, potrivit aprecierii câtorva 
arhitecţi renumiţi, putea rivaliza cu legendara reşedinţă din 
Biltmore în ce priveşte eleganța şi grija pentru detaliu. La un 
moment dat, în anii '50, proprietatea trecuse în mâinile lui 
Maurice Hempel, un misterios magnat al diamantelor din 
Africa de Sud care murise între timp. Şi acum? Cine era 
proprietarul? 

Cine trăia acum acolo? 

Se contura un singur răspuns: bărbatul pe care lumea îl ştia 
drept Peter Novak. Era asta o certitudine? Nici pe departe. 
Insă fără îndoială că era ceva adevăr în spatele acestor indicii 
care îi atrăseseră atenţia asupra localităţii acesteia izolate. 
Controlul necesita comunicaţii: dacă acest ultim „Novak” care 
supravieţuise se afla încă la comanda imperiului său, trebuia 
să comunice cumva cu adjuncţii săi. Cu oameni ca Marta 
Lang. Pentru ca planul lui Janson să reuşească era nevoie deo 
breşă în canalele de comunicaţii. Spera că, ascultând atent 
vibraţiile uşoare ale pânzei, să ajungă la păianjen. 


La capătul unei dimineţi petrecute pe şosea, Janson se 
simţea din ce în ce mai nesigur în legătură cu presupunerile 
sale. Nu cumva fusese oare mult prea uşor? Monotonia 
drumului nu reuşise să-i destindă nervii întinşi la maximum. 
Rulase cu viteză constantă cea mai mare parte a drumului şi 
la un moment dat părăsise autostrada cu plată pentru una din 
şoselele mai înguste care se încolăceau în jurul munţilor Blue 
Ridge ca o reţea de râuri create de mâna omului. Locul 
ogoarelor verzi ale fermelor fusese luat de siluetele verzi- 
albastre ale dealurilor care se înălţau unul după altul până 
dincolo de orizont. Imaginea din faţa lui, încadrată în parbrizul 
maşinii, era minunată prin însăşi simplitatea ei. Pe marginile 

neîngrijite ale şoselei se întindeau terenuri argiloase acoperite 
cu muşchi. Janson trebui în curând să se concentreze asupra 
şoselei care devenise o succesiune continuă de mici 
neregularități. Crăpături ce fuseseră acoperite cu plombe 
negre; urme de roţi care intraseră în derapaj; marcaje a căror 
vopsea era parţial ştearsă de intemperii. 

La câţiva kilometri după ce depăşise un camping, Janson 
văzu un indicator la intrarea pe şoseaua spre Castleton şi 
înţelese că nu mai era mult până la Millington. Pe un panou 
strident colorat de pe marginea drumului se putea citi: 
PARCUL DE MAŞINI SECOND HAND AL LUI JED SIPPERLY - 
CUMPĂRAŢI DE AICI NOUA DUMNEAVOASTRA MAŞINA! Anunţul 
era scris cu litere albe şi albastre cu vopsea de maşină pe o 
tablă montată sus, pe un stâlp. De sub şuruburile de la colţuri 
se prelingeau dâre de rugină. Janson intră în parcare. 

Era a doua oară când schimba maşina în cursul acestei 
călătorii; în Maryland cumpărase o Altima, ultimul model, 
direct de la proprietar. Schimbarea maşinilor era o procedură 
standard în călătoriile lungi. Era sigur că nu fusese urmărit, 
însă exista întotdeauna posibilitatea „supravegherii soft”: un 
sistem de observare pasiv, agenţi instruiți să observe, nu să 
urmărească. Tânăra din Dodge care ridicase ochii de pe ziar şi 
se uitase la plăcuţa de înmatriculare a maşinii lui; bărbatul 
gras care stătea lângă maşina trasă pe trotuar, cu capota 
ridicată, părând că aşteaptă echipa de la service. Mai mult ca 
sigur că toţi aceştia erau cât se poate de inocenți, dar nu 
putea fi sută la sută sigur. Supravegherea pasivă, deşi cu 
efecte limitate, era foarte greu de detectat. Aşa că, după 
anumite intervale de timp, Janson schimba maşina. Dacă 
cineva dorea să-i urmărească mişcările, sarcina sa era mult 
îngreunată. 

Când Janson cobori din maşină şi se îndreptă spre clădirea 
joasă cu aspect de container în care se aflau birourile, un 
câine mare, de peste şaizeci de kilograme, se izbea de gardul 
de sârmă. Pe o hârtie lipită de fereastră se putea citi: TOATE 
OFERTELE SUNT LUATE IN CONSIDERARE. Animalul acela mare 
- un metis printre ai cărui strămoşi se numărau probabil un 
pitbull şi un doberman sau un mastiff - era închis într-un colţ 
al parcului de maşini. Janson se gândea că, exceptând 

mărimea, acest animal necăjit era în deplin contrast cu nobilul 
kuvasz cu blană albă al bătrânei unguroaice. Dar poate că 
animalele erau la fel de diferite ca şi stăpânii pe care-i 
serveau. 

Un bărbat de treizeci şi ceva de ani, cu ţigară în colţul gurii, 
ieşi din container cu mişcări domoale. li întinse o mână lui 
Janson, însă cu o mişcare cam bruscă. O fracțiune de secundă, 
Janson fu cât pe ce să-i aplice o lovitură năprasnică la gât; 
reuşi să se controleze şi-i strânse mâna individului. Îl deranja 
faptul că reflexele acestea funcționau şi în contexte civile; 
erau însă aceleaşi reflexe care îi salvaseră viaţa în 
nenumărate ocazii. Violenţa în asemenea situaţii era de cele 
mai multe ori nepotrivită. Important era însă că reuşea să ţină 
asemenea impulsuri sub control. Doar nu era să-l lase pe 
tânărul ăsta întins pe jos, gemând de durere. Nu, individul va 
fi mulţumit după târgul pe care i-l va propune şi cu o grămadă 
de bani în buzunar. 

— Mă numesc Jed Sipperly, spuse bărbatul cu o strângere 
de mână energică; cineva îi spusese probabil că inspiră 
încredere în felul ăsta. 

Faţa lui cărnoasă era încă fermă sub claia de păr şaten 
deschis; soarele îl arsese şi se înroşise începând din partea de 
sus a nasului şi continuând pe sub ochi. Probabil că mersese 
multe ore cu maşina, însă Janson avu deodată senzaţia că îl 
vede pe vânzătorul de maşini aşa cum avea să arate peste 
câteva zeci de ani. Buzele cărnoase şi obrajii se vor lăsa; 
părţile expuse la soare ale feţei se vor transforma în riduri şi 
cute. Ceea ce acum se putea considera o roşeaţă sănătoasă 
va deveni o reţea de capilare. Părul îi va albi şi se va retrage 
în jurul cefei şi al tâmplelor. 

Pe masa din prefabricate de lemn din biroul umbros, Janson 
zări o sticlă deschisă de Budweiser şi o scrumieră aproape 
plină. Şi acestea vor grăbi transformarea, dacă nu cumva 
începuseră deja. 

— Ce pot să fac pentru dumneavoastră? respiraţia lui Jed 
mirosea a bere şi, în momentul în care se apropie de el, 
Janson remarcă ridurile de la coada ochilor. 

Afară se auzi din nou zgomotul făcut de câinele care se 
izbea de gard. 

— Nu-l luaţi în seamă pe Butch, spuse bărbatul. Cred că-i 
place chestia asta. Mă scuzaţi o clipă? Jed Sipperly ieşi în 
parcare, se duse până aproape de lanţul care închidea locul şi 
ridică de jos o păpuşică de cârpă pe care o aruncă în spaţiul în 
care era închis câinele. Era ceea ce părea să fi dorit uriaşul 
animal: câinele se repezi asupra păpuşii şi o prinse între 
labele uriaşe. Din câteva mişcări cu limba lui mare şi roz o 
şterse de praf. 

jed se întoarse la client şi se scuză printr-o ridicare din 
umeri. 

— Uitaţi-vă la el cum o linge - e aşa de ataşat de păpuşa 
aia, cred că nu-i sănătos, spuse el. Gândesc că toate fiinţele 
au pe cineva pe lumea asta. E un adevărat câine de pază, cu 
toate că nu latră deloc. Ceea ce uneori e un lucru bun. 

Pe buzele lui Jed apăruse un zâmbet profesional, tipul de 
zâmbet caracteristic birocraţilor şi vânzătorilor. 

— Maşina aceea Nissan Altima e a dumneavoastră? 

— Mă gândesc la un schimb, spuse Janson. 

Pe faţa lui Jed apăru o expresie îndurerată, un comerciant 
care parcă fusese rugat să dea ceva de pomană. 

— Primim o mulţime de maşini din astea. Mie îmi plac. 

Chiar am o slăbiciune pentru ele. Asta mă duce la ruină. Cei 
mai mulţi oameni nu prea se dau în vânt după maşinile astea 
japoneze, în special pe-aici, pe la noi. Câţi kilometri aveţi cu 
ea? 

— Cincizeci de mii, spuse Janson. Ceva mai mult poate. Din 
nou o strâmbătură. 

— Aţi ales un moment foarte bun s-o vindeţi. Pentru că 
transmisiile astea de Nissan încep să facă probleme după 
şaizeci de mii. V-am spus asta pe gratis. Oricine v-ar spune 
acelaşi lucru. 

— Mulţumesc pentru sfat, spuse Janson dând din cap fără 
să dea vreun semn că s-ar îndoi de veridicitatea afirmațiilor 
vânzătorului. Purtarea individului îi trezea o oarecare 
simpatie. 

— Mie, personal, îmi plac maşinile astea, cu toate 
problemele lor mecanice. Imi place cum arată. Şi reparaţiile 
nu sunt o problemă pentru mine, fiindcă avem un atelier la 
care putem apela. Dacă ceea ce vă interesează pe 

dumneavoastră în primul rând este o maşină sigură, vă pot 
indica unul sau două modele care vă vor supravieţui probabil. 

Bărbatul arătă spre un sedan maro. 

— Vedeţi Fordul acela Taurus? Una dintre cele mai bune 
maşini făcute vreodată. Merge perfect. Unele dintre ultimele 
modele sunt pline cu tot felul de chestii speciale pe care nu le 
foloseşti niciodată. Cu cât au mai multe fleacuri de astea 
inutile cu atât sunt mai mari şansele ca ceva să nu meargă 
cum trebuie. Modelul ăsta are cutie de viteze automatică, are 
radio, aer condiţionat şi e gata de plecare. Nu trebuie decât 
să-i schimbaţi uleiul la fiecare cinci mii de kilometri, s-o 
alimentaţi cu benzină fără plumb şi nu aveţi probleme. 
Domnul meu, nu aveţi probleme. 

Janson se uita cu o privire recunoscătoare la vânzătorul 
care încerca să-l înşele oferindu-i la schimb pentru maşina lui 
Altima, ultimul model, un Ford Taurus îmbătrânit şi cerându-i 
şi patru sute de dolari pe deasupra. 

— E o afacere foarte bună, îl asigură Jed Sipperly. Adevărul 
e că am o slăbiciune faţă de Altima, cam la fel cum Butch e 
îndrăgostit de păpuşa lui. E cam lipsit de sens, însă dragostea 
nu e un sentiment raţional nu-i aşa? Aţi venit aici cu o maşină 
de asta şi bineînţeles că o să plecaţi cu unul dintre cele mai 
bune modele pe care le am în parc, deşi oricine altcineva ar 
zice: „Jed, ai înnebunit? Cutia asta de conserve japoneză nu 
face nici cât capacul de la o roată a Taurusului”. Poate chiar e 
o nebunie. 

Bărbatul făcu cu ochiul. 

— Hai să încheiem afacerea înainte să-mi schimb 
hotărârea. Sau înainte să treacă efectul berii pe care am băut- 
o! 

— Vă apreciez francheţea, spuse Janson. 

— Uitaţi ce e, zise vânzătorul semnând chitanța cu un gest 
larg, îmi mai daţi încă cinci dolari şi puteţi lua şi câinele cu 
dumneavoastră! Bărbatul se căzni să râdă: Sau poate ar 
trebui să vă plătesc eu ca să mă scăpaţi de el. 

Janson zâmbi, îi făcu un semn cu mâna şi, în timp ce se 
urca în maşina veche de şapte ani, auzi zgomotul făcut de 
deschiderea unei alte sticle de Budweiser - fără îndoială 
pentru a celebra târgul. 

îndoielile pe care le încercase Janson pe toată durata 
călătoriei sporiră în clipa în care ajunse la destinaţie. Zona din 
jurul oraşului Millington era sărăcăcioasă şi foarte puţin 
atractivă. Pur şi simplu nu aducea cu locul pe care l-ar alege 
un miliardar pentru a se retrage. 

Existau alte oraşe - cum ar fi Little Washington, puţin mai la 
nord, nu departe de Autostrada 211 - unde economia locală 
fusese înlocuită de afacerea distrugătoare de suflete a 
atragerii turiştilor. Acestea erau de fapt nişte orăşele-muzeu - 
orăşele ale căror case albe erau pline cu veselă de porțelan 
Colonial Homestead şi luminări „originale” din ceară de albine 
produse într-o fabrică din Trenton. Fermele fuseseră 
transformate în restaurante scumpe, iar fiicele fermierilor şi 
ale celor care lucraseră în industria lemnului şi a petrolului - 
oricum, cele care nu plecaseră încă - acceptaseră să se 
îmbrace în costume caraghioase în stil „colonial” şi să se 
adreseze turiştilor cu: „Mă numesc Linda şi voi avea grijă de 
dumneavoastră în seara asta”. Populaţia locală era gata să-i 
întâmpine pe vizitatori cu o căldură prefăcută şi cu un zâmbet 
larg şi lacom. Ce putem face pentru dumneavoastră? 

Valul de turişti nu atinsese niciodată oraşul Millington. Nu 
trecu prea mult până ce Janson îşi făcu o părere. Doar puţin 
mai mare ca un sat, localitatea era cumva prea reală ca să fie 
pitorească. Cocoţat pe pantele stâncoase ale Muntelui Smith, 
orăşelul trata mediul natural înconjurător ca pe ceva care 
trebuia cucerit, nu ambalat şi vândut pentru valoarea estetică. 
În vecinătate nu se află nici un hotel. Motelurile cele mai 
apropiate erau foarte simple, filiale locale ale unor lanţuri 
naţionale şi deservite în cea mai mare parte de imigranţi 
proveniţi din subcontinentul indian: erau suficient de bune 
pentru şoferii de camioane care opreau acolo să-şi petreacă 
noaptea, însă puţin atrăgătoare pentru oameni de afaceri în 
căutare de „centre de conferinţe”. Era un orăşel care se 
cufunda în beznă la zece seara, după care, singurele lumini 
care se mai puteau vedea veneau de jos, din vale, unde oraşul 
Montvale strălucea ca o metropolă decadentă. Cea mai mare 
firmă era o fostă fabrică de hârtie care producea acum 
cărămizi glazurate şi care avea ca domeniu secundar de 

activitate exploatarea materiilor prime; aproape o duzină de 
bărbaţi se ocupau cu încărcarea carbonarului de potasiu. Ceva 
mai în afara oraşului, o fabrică mai mică era specializată în 
produse decorative din lemn. Restaurantul oraşului, aflat la 
intersecţia străzilor Main şi Pemberton, servea de-a lungul 
întregii zile ouă ochiuri, cartofi prăjiţi şi cafea şi, în cazul în 
care le comandai pe toate trei, primeai gratuit şi un suc de 
roşii sau de portocale, chiar dacă nu mai mult decât un 
păhăruţ. La staţia de benzină se afla un „foodmart” pe 
rafturile căruia se înşirau aceleaşi gustări învelite în celofan 
care se găseau pe toate şoselele americane. Muştarul din 
băcănia locală era de două feluri, galben, marea French, sau 
maro, marea Gulden: nici vorbă de sortimente cu boabe sau 
cu infuzie de tarhon pe rafturi, nici urmă de moutarde au 
poivre vert. Era exact tipul de oraş care-i plăcea lui Janson cel 
mai mult. 

Şi totuşi, dacă documentele vechi de câteva zeci de ani 
erau corecte, pe undeva, printre aceste dealuri era ascunsă o 
proprietate întinsă, atât de secretă pe cât de secretă putea fi 
o asemenea reşedinţă - atât din punct de vedere legal, cât şi 
fizic. Pentru că era foarte greu de stabilit cine stăpânea 
respectiva reşedinţă. Era oare posibil ca „Novak” - sau cel 
care îşi spunea astfel - să se afle prin preajmă? Janson simţi 
că i se încreţeşte pielea capului când se gândi la această 
eventualitate. 

Ceva mai târziu, Janson se găsea în cafeneaua situată în 
colţul străzilor State şi Pemberton şi intră în vorbă cu bărbatul 
de la tejghea. Fruntea înclinată, ochii apropiaţi şi bărbia 
puternică îi confereau acestuia o figură de maimuţă, însă 
individul se dovedi surprinzător de bine informat. 

— Prin urmare vă gândiţi să vă mutaţi pe-aici? Vânzătorul 
mai turnă cafea în cana lui Janson. Daţi-mi voie să ghicesc. Aţi 
făcut bani într-un oraş mare şi acum căutaţi pacea şi liniştea 
de la ţară, nu-i aşa? 

— Cam aşa ceva, admise Janson. Pe peretele din spatele 
casei de marcat era prinsă o inscripţie cu litere albe cursive pe 
fond negru: Cafeneaua lui Kenny - Locul unde calitatea se 
îmbină cu servirea promptă. 

— Sunteţi sigur că nu doriţi ceva mai apropiat de confortul 

cu care aţi fost obişnuit? Cunosc o doamnă în Pemberton care 
se ocupă de tranzacţii imobiliare, dar nu sunt sigur că veţi găsi 
pe aici casa pe care o doriţi. 

— Mă gândesc să construiesc, spuse Janson. Cafeaua era 
amară, se cunoştea că fusese ţinută prea mult pe plita 
fierbinte. Se uită absent spre tejgheaua al cărei model ce 
imita carourile unei ţesături se albise la mijloc, acolo unde 
probabil că era cel mai mare trafic de farfurii şi tacâmuri. 

— Pare o idee bună. Asta dacă vă permiteţi să faceţi ceva 
drăguţ. Mirosul loţiunii după ras se amesteca nefericit cu 
miasmele de grăsime arsă şi unt venite din bucătărie. 

— Nici n-ar avea sens altfel. 

— Da, aveţi dreptate, n-ar avea sens altfel, recunoscu omul. 
Băiatul meu, de exemplu, se gândea să se îmbogăţească într- 
un fel tare ciudat. Ceva cu o firmă pe Internet. Un fel de 
comerţ electronic. Luni de zile ne-a împuiat capul cu „modelul 
de afacere”, „valoarea adăugată” şi „comerţul electronic”. 
Spunea că cea mai grozavă chestie în legătură cu Noua 
Economie era „moartea distanțelor”, că acum nu mai 
contează unde te afli. Că suntem cu toţii în diferite noduri din 
World Wide Web şi nu contează dacă eşti în Millington, 
Roanoke sau Washington. Intrase în combinaţie cu câţiva 
prieteni din liceu. Şi-au adunat toţi banii, au plecat prin 
decembrie şi prin ianuarie s-au întors cu coada între picioare 
şi s-au angajat la şantierul autostrăzii. Soţia mea zice că a fost 
o poveste care l-a învăţat minte. Bine că nu s-a apucat de 
droguri. Eu i-am zis că nu sunt prea sigur în privinţa asta. 
Drogurile nu sunt întotdeauna ceva ce fumezi, inhalezi sau îţi 
injectezi. Banii, sau mai bine zis goana după ei, poate fi un 
drog la fel de periculos. 

— Câştigarea banilor e o chestie, cheltuirea lor alta, spuse 
Janson. Credeţi că aş putea construi pe aici? 

— Se spune că se poate construi şi pe lună. 

— Cum staţi cu transportul? 

— Aţi reuşit să ajungeţi aici, nu? 

— Da, aveţi dreptate. 

— Şoselele sunt destul de bune. Privirea bărbatului urmărea 
un spectacol de pe cealaltă parte a străzii. O tânără blondă 
spăla trotuarul din faţa unui magazin cu articole de fierărie; 

când se aplecă, şortul scurt îi dezvelea provocator coapsele, 
fără îndoială că era evenimentul zilei. 

— Aeroport? întrebă Janson. 

— Cel mai apropiat aeroport adevărat se află probabil în 
Roanoke. A 

Janson sorbi o gură de cafea. li ungea limba ca un ulei. 

— Aeroport „adevăra”? Există şi alte feluri de aeroporturi 
pe aici? 

— Nu, adică da. Există aşa ceva prin anii '40. Un fel de mic 
aeroport construit de Armata Aerului. La aproximativ cinci 
kilometri mai sus de Clangerton Road, în locul unde drumul 
face o curbă la stânga. Ideea era că antrenau piloţii cum să 
manevreze printre munţii din România în drumul lor către 
câmpurile petrolifere de acolo. Au exersat o vreme pe aici. Mai 
târziu l-au folosit un timp cei din industria lemnului, însă acum 
afacerea asta e aproape moartă. Oricum, nu cred că e mai 
mult decât o pistă foarte îngustă. Doar nu vreţi să căraţi cu 
avionul materialele de construcţie - le puteţi aduce foarte bine 
cu camionul. 

— Şi ce s-a întâmplat cu pista aceea? A mai fost folosită 
vreodată de atunci? 

— Vreodată? Niciodată? Eu nu folosesc asemenea cuvinte. 
Omul nu-şi lua ochii de la blondă care spăla trotuarul. 

— Vă întreb pentru că un fost asociat de al meu care 
locuieşte prin apropiere mi-a pomenit de pista asta. 

Bărbatul îi aruncă o privire nemulțumită. Janson împinse 
spre el cană goală ca să i-o umple din nou, dar el nu o făcu. 

— Atunci mai bine îl întrebaţi pe asociatul ăsta al 
dumneavoastră, spuse el şi se întoarse iar să privească spre 
paradisul intangibil de peste drum. 

— Mi se pare, spuse Janson băgând câteva bancnote sub 
farfurioara pe care se afla cana, că atât dumneavoastră, cât şi 
fiul dumneavoastră aveţi o atracţie deosebită pentru extreme. 

Băcănia oraşului se afla puţin mai jos, pe aceeaşi stradă. 
Janson intră în magazin şi se adresă managerului, un bărbat 
cu o figură obişnuită, cu păr şaten deschis, lung. Reluă 
povestea şi managerul magazinului găsi că instalarea unui 
nou-venit în zonă reprezenta o afacere suficient de profitabilă 
ca să merite încurajările sale. 

— Este o idee nemaipomenită, domnule, zise el. Dealurile 
astea - adică, vreau să spun, e chiar frumos aici. Mai urcați 
câţiva kilometri pe munte şi dacă vă uitaţi în jur veţi vedea că 
peisajul e nealterat. Plus că aveţi posibilitatea să vânaţi, să 
pescuiţi şi să... Se oprise, evident incapabil să-şi imagineze un 
al treilea mod de petrecere a timpului. Nu era sigur dacă cel 
din faţa sa ar fi putut să devină unul dintre clienţii regulaţi ai 
sălii de bowling sau dacă nu ar fi fost mai degrabă interesat 
de jocurile video recent instalate. Probabil că aveau aşa ceva 
şi în oraşele mai mari. 

— Şi pentru viaţa de toate zilele? îl chestionă Janson. 

— Avem un magazin de unde se pot închiria casete video, 
răspunse bărbatul. Spălătorie automată. Magazinul acesta. Pot 
face comenzi speciale dacă aveţi nevoie. Obişnuiesc să fac 
aşa ceva pentru clienţii fideli. 

— Aveţi astfel de clienţi? 

— O, da. Există tot felul de oameni pe aici. Există un individ 
- nu l-am văzut niciodată, însă trimite pe cineva la fiecare 
câteva zile să cumpere mâncare. Cred că e superbogat. E 
proprietarul unui loc undeva în munţi, un fel de ascunzătoare 
ca a lui Lex Luthor”, îmi place să cred. Lumea zice că aproape 
în fiecare zi aterizează acolo un mic avion. Insă preferă să 
facă cumpărăturile la noi. Nu-i aşa că e o viaţă interesantă? Să 
ai pe cineva care să-ţi facă cumpărăturile? 

— Şi faceţi şi comenzi speciale pentru tipul ăsta? 

— Da, bineînţeles, spuse bărbatul. Totul e foarte, foarte 
sigur. O fi probabil Howard Hughes şi se teme că vrea cineva 
să-l otrăvească. lIncepu să râdă, imaginându-şi scena. 
Indiferent ce pofteşte, nu e nici o problemă. Eu fac comandă şi 
un camion de la Sysco vine şi o aduce. lar el trimite pe cineva 
s-o ridice şi nu-i pasă cât costă. 

— Chiar aşa? 

— Exact. Aşa că, după cum v-am mai spus, sunt gata să vă 
comand orice doriţi. Sunt sigur că Mike Nugent de la 
magazinul cu casete video face acelaşi lucru. nici o problemă. 
Vă veţi simţi foarte bine aici. Nu mai există nicăieri un 
asemenea loc. Băieţii mai fac gălăgie câteodată. Dar, în mare, 

e un loc foarte primitor. O să vă simţiţi foarte bine după ce o 
să vă stabiliţi aici. Pot paria că n-o să mai vreţi să plecaţi 
niciodată. 

O femeie cu păr cărunt din sectorul cu produse congelate îl 
strigă pe interlocutorul lui Janson: 

— Keith? Keith dragă? 

Bărbatul se scuză şi se îndreptă spre noua sa clientă. 

— Peştele ăsta e proaspăt sau congelat? întrebă ea. 

— Este congelat proaspăt, explică Keith. 

Pe când cei doi continuau să discute dacă eticheta de pe 
peşte înseamnă că e proaspăt sau congelat, Janson se 
îndreptă spre partea din spate a magazinului. Uşa de la 
magazie era deschisă şi el păşi înăuntru fără să se sfiiască. Pe 
un mic birou metalic era o stivă de file albastre cu comenzi de 
la Sysco. Le răsfoi rapid până ajunse la una care purta 
ştampila COMANDA SPECIALA. Aproape de partea de jos a 
unei coloane lungi cu diverse nume de alimente scrise cu 
litere mici, văzu o denumire subliniată. O comandă de crupe 
de hrişcă. 

Trecură câteva secunde până reuşi să facă legătura. Crupe 
de hrişcă - cunoscute şi sub numele de caşă. Janson simţi o 
emoție puternică în clipa în care îşi reaminti nenumăratele 
articole din ziare şi reviste. /și începe fiecare zi cu un mic 
dejun spartan la care mănâncă numai caşă... Un detaliu care 
se regăsea în zeci de astfel de articole, alături de referinţele 
aproape obligatorii la „garderobă sa făcută de comandă”, la 
„atitudinea sa aristocratică” şi la „privirea obişnuită să 
comande”... Fraze banale pentru descrierea „colorată” a 
acestui om. şi începe fiecare zi cu un mic dejun spartan la 
care mănâncă numai caşă... 

Era deci adevărat. Undeva, ascuns pe Muntele Smith, locuia 
bărbatul pe care lumea îl cunoştea sub numele de Peter 
Novak. 

Cerşetoarea se aplecă peste coşul de gunoi din plasă de 
sârmă de la intrarea în Bryant Park, în inima Manhattanului, cu 

privirea atentă a unui poştaş care se apropie de cutia poştală. 
Hainele ei, aşa cum se întâmplă de obicei cu cei fără locuinţă, 
erau rupte, murdare şi neobişnuit de grele pentru acel 
anotimp - trebuia să fie suficient de groase ca s-o apere de 
frigul nopţilor petrecute pe stradă, iar razele soarelui nu erau 
atât de puternice încât s-o facă să-şi dea jos ceva de pe ea, 
fiindcă aceste haine şi sacul plin cu sticle şi cutii goale de bere 
reprezentau singura ei avere. Pe sub costumul murdar de 
blugi purta haine de corp de un cenuşiu murdar care se 
vedeau pe la încheieturile mâinilor şi la glezne. In picioare 
avea pantofi sport a căror talpă începuse să se desprindă, cu 
şireturi rupte şi înnodate din nou. Pe cap, cu cozorocul tras în 
jos, avea o şapcă din nailon pe care nu se vedea simbolul 
vreunei echipe sportive, ci al unei firme de calculatoare care 
dăduse faliment cu un an în urmă. Işi ţinea sacul strâns lângă 
ea de parcă ar fi conţinut vreo avere. Gestul exprima doar 
atât: asta e tot ce am pe lume. Este sacul meu. Asta sunt eu. 
Pentru cei ca ea, trecerea timpului nu avea semnificaţie decât 
prin nopţile în care scăpa nemolestată, prin cutiile de bere şi 
sticlele pe care le colecta şi le schimba pe câţiva bănuţi, prin 
micile descoperiri norocoase pe care le făcea din când în când 
- un sandviş intact, încă moale şi înfăşurat în folie de nailon, 
neatins de şoareci. Purta mănuşi de bumbac, cândva albe, 
înnegrite ca urmare a scormonirii prin gunoaie. 

Jessica Kincaid nu cerceta însă gunoiul din coş; ochii ei se 
îndreptau mereu spre oglinjoara pe care o fixase de coşul de 
gunoi în aşa fel încât să-i poată observa pe cei care intrau şi 
ieşeau din birourile Fundaţiei Libertatea, de pe cealaltă parte 
a străzii. După mai multe zile de pândă fără nici un rezultat, 
prietenul lui Janson, Cornelius Eaves, o sunase noaptea 
trecută, foarte emoţionat: Marta Lang părea să fi reapărut. 

Nu era o iluzie, Jessie era sigură. O femeie care se potrivea 
cu descrierea amănunţită pe care Janson o făcuse directorului 
adjunct Marta Lang fusese printre cei care intraseră acolo în 
dimineaţa aceea: o limuzină Lincoln cu geamuri fumurii o 
lăsase în faţa intrării la ora opt dimineaţa. Deşi în orele 
următoare femeia nu se mai arătase, Jessie nu putea risca să- 
şi părăsească postul. Deghizată cum era, Jessie nu atrăgea 
aproape deloc atenţia fiindcă locuitorii oraşului se obişnuiseră 

de mult să nu-i observe pe nefericiţii din preajma lor. Din când 
în când ea se mai deplasă până la alte două coşuri de unde 
observa clădirea cu birouri de pe Strada 40, însă revenea 
mereu la primul, cel mai apropiat de clădire. Aproape de 
prânz, doi angajaţi în uniforme roşu aprins de la serviciul de 
întreţinere al Bryant Park Business Improvement District 
încercaseră să o alunge de acolo, însă fără prea multă tragere 
de inimă: salariile lor nu erau destul de stimulative pentru a-şi 
da prea multă osteneală să vadă de parcul pe care îl aveau în 
grijă. Mai târziu, un comerciant senegalez cu o valiză plină cu 
ceasuri Rolex false încercase să-şi improvizeze taraba chiar 
lângă ea. Jessie se împiedică de două ori „accidental” de 
taraba omului, împrăştiindu-i marfă pe jos. După a doua 
încercare, africanul se hotărî să-şi găsească un alt loc, nu 
înainte de a-i adresa pe limba lui câteva epitete probabil nu 
chiar măgulitoare. 

Se făcuse aproape ora şase când eleganta femeie cu părul 
alb îşi făcu din nou apariţia, ieşind pe uşa pivotantă a clădirii 
cu o expresie lipsită de orice griji. Se urcă din nou în limuzina 
care o adusese de dimineaţă şi o porni spre intersecţia cu 
Fifth Avenue. Jessie reţinuse numărul maşinii şi i-l comunică 
prin radio lui Cornelius Eaves, al cărui vehicul - un taxi galben 
cu semnul ÎN AFARA ORELOR DE PROGRAM afişat - aştepta în 
faţa unui hotel situat nu departe de celălalt capăt al 
cvartalului. 

Eaves nu cunoştea prea multe despre misiunea în care 
fusese implicat; ştia însă destule pentru a nu mai pune 
întrebări. Jessie Kincaid, la rândul ei, nu fusese generoasă cu 
explicaţiile. Erau implicaţi, ea şi Janson, într-o vendetă 
personală? Primiseră o misiune în vreun proiect ultrasecret 
care necesita şi implicarea ad-hoc a altor talente? Eaves, care 
se retrăsese de mai mulţi ani din serviciul activ şi abia aştepta 
ceva interesant care să-i ocupe timpul, nu ştia. Fusese 
suficientă rugămintea pe care i-o adresase Janson şi privirea 
tinerei femei, încrederea cuiva care făcea ceea ce trebuia 
făcut. Urcată pe bancheta din spate a taxiului lui Eaves, Jessie 
îşi scoase şapca, scăpă de zdrenţele murdare şi rămase în 
haine obişnuite de stradă: pantaloni strânşi pe picior, un tricou 
de bumbac în culori pastelate şi pantofi cu talpă joasă. Se 

curăţă pe faţă cu nişte şerveţele umede, îşi zburli părul cu 
mişcări viguroase şi după câteva minute arăta din nou 
prezentabil, adică avea o înfăţişare obişnuită, greu de 
remarcat. 

Zece minute mai târziu aveau o adresă: 1060 Fifth Avenue 
era o clădire frumoasă, de dinainte de război, a cărei faţadă 
de calcar devenise cenuşie din cauza aerului poluat al 
oraşului. Deasupra intrării, care nu dădea spre bulevard, ci 
după colţ, pe Eithty-ninth Street, se afla o tendă discretă, 
verde. Jessie se uită la ceas. Deodată simţi că i se strânge 
pielea de pe cap. Ceasul! Îl purtase şi când se afla în postul de 
observaţie de lângă Parcul Bryant! Ştia că cei ce păzeau sediul 
fundaţiei erau atenţi la orice anomalie, la orice detaliu 
discordant. Purta la mână un ceas subţire, un Hamilton, care 
fusese cândva al mamei sale. Era normal că o cerşetoare să 
poarte un asemenea ceas? Devenea din ce în ce mai 
neliniştită pe măsură ce încerca să-şi imagineze cum arătase 
cu puţin timp înainte, să-şi dea seama dacă un gardian 
înarmat cu un binoclu ar fi putut observa obiectul strălucitor 
de la încheietura ei. Ei nu i-ar fi scăpat aşa ceva dacă ar fi fost 
în locul lor. Trebuia să presupună că nici lor nu le scăpase. Se 
concentra asupra imaginii mentale a mâinii sale întinse, 
căutând prin coşul de gunoi ca un arheolog... în faţa ochilor îi 
apăru imaginea mănuşii care îi acoperise mâna, apoi, 
suprapusă, marginea zdrenţuită a mânecii cămăşii de corp. Da 
- cămaşa de corp era cu câteva numere mai mare şi ceasul de 
la mână fusese acoperit în întregime de mânecă. Treptat, 
nodul din stomac cedă. Nu se întâmplase nimic, nu? Ştia totuşi 
că era vorba despre acel soi de greşeală pe care nu şi-o 
puteau cu nici un chip permite în clipa de faţă. 

— la-o în jurul cvartalului, Corn, zise ea. Încet. 


Conducând Taurusul maro în sus pe şoseaua care şerpuia 
printre munţi, şosea cunoscută sub numele de Clangerton 
Road, Janson ajunse la intersecţia nemarcată despre care 
pomenise bărbatul de la magazin. Trecu de ea, mai înaintă 
puţin pe şosea, apoi scoase maşina de pe drum, ascunzând-o 
în spatele unor tufe dese. Nu ştia la ce se putea aştepta, însă 
simţul de prevedere îi spunea că era bine că sosirea lui să 

atragă cât mai puţin atenţia. 

Intră în pădure şi, păşind pe covorul moale de ace de pin şi 
crenguţe rupte, se întoarse la drumul pe lângă care trecuse 
puţin mai devreme. Aerul era plin de mireasma bătrânei 
păduri de pin, un miros care îi amintea de deodorantele şi 
dezinfectanţii care încercau să-l imite. Pădurea părea neatinsă 
de mâna omului. Prin astfel de păduri îşi croiseră drum acum 
patru sute de ani primii colonişti europeni care se stabiliseră 
pe acest pământ virgin, deschizându-şi drum cu flintele, cu 
cuţitele şi făcând comerţ cu indigenii care îi depăşeau cu mult 
în număr şi pricepere. Acestea erau începuturile obscure a 
ceea ce avea să devină cea mai mare putere de pe planetă. 
Astăzi terenul acesta era unul dintre cele mai frumoase din 
ţară şi, după părerea lui Janson, frumuseţea sa era cu atât mai 
mare cu cât purta mai puţin amprenta celor care trăiseră pe 
aici. 

Şi găsi terenul de aterizare. 

Se afla într-un luminiş apărut brusc în pădure şi era 
surprinzător de bine întreţinut: crengile copacilor şi tufişurile 
de pe margine fuseseră retezate de curând, iar iarba de pe 
pista lungă, ovală, era tunsă cu grijă. Terenul era gol, cu 
excepţia unei maşini de teren acoperite cu o prelată. Cum 
ajunsese vehiculul acolo era un mister, fiindcă nu se zărea nici 
o cale de acces la terenul de aterizare, în afară, bineînţeles, 
dinspre cerul de deasupra. 

Pista era în întregime ascunsă de pădurea deasă care o 
înconjura. Dar aceşti copaci îi puteau oferi protecţie şi lui 
Janson, care începu să-şi amenajeze un post de observaţie. 

Se cuibări în spatele unui pin bătrân, ascuns aproape cu 
totul de trunchiul acestuia şi de crengile pline cu ace. Işi 
sprijini binoclul de o creangă şi aşteptă. 

Şi aşteptă. 

Orele se scurgeau greu, singurii săi vizitatorii fiind ţânţarii şi 
alte insecte supărătoare. Cu toate acestea, Janson nu lua în 
seamă trecerea timpului. Se afla acum în alt spaţiu: un ici de 
transă a lunetistului. O parte din mintea sa se lăsase pradă 
gândurilor, în timp ce cealaltă rămăsese într-o stare de veghe 
atentă. 

Era convins că va avea loc o aterizare în ziua aceea, nu 

numai din cele auzite la băcănie ci, mai ales, pentru că o 
structură de comandă şi control nu se putea bizui numai pe 
transferul electronic al informaţiilor: pachete, curieri, oamenii 
trebuia să sosească şi să plece continuu. Şi totuşi, dacă 
greşea şi nu făcea decât să irosească bunul cel mai de preţ - 
timpul? 

Nu se înşelase. Ca bâzâitul unei insecte la început, 
zgomotul deveni din ce în ce mai puternic, indicând 
apropierea unui avion care venea la aterizare. Fiecare nerv şi 
fiecare muşchi al corpului său se încorda, în alertă. 

Avionul era un Cesna din seria 340, cu două motoare, iar 
pilotul, aşa cum remarcă Janson după graţia cu care pusese 
aparatul pe sol, era un profesionist desăvârşit, nu un tehnician 
care împrăştie îngrăşăminte pe ogoare. Pilotul, într-o uniformă 
albă, ieşi din carlingă şi desfăcu o scară de aluminiu cu şase 
trepte. Soarele se reflecta în fuzelajul strălucitor, 
împiedicându-l pe Janson să vadă prea bine. Văzu totuşi că un 
pasager cobori rapid din avion, ajutat de un al doilea asistent, 
în uniformă albastră şi se îndreptă spre maşina de pe pistă. 
Asistentul ridică prelata care acoperea vehiculul, dând la 
iveală un Range Rover - se pare blindat, după gardă mică la 
sol - şi deschise portiera din spate ca pasagerul să poată urca. 
Câteva momente mai târziu, maşina de teren porni în viteză. 

La naiba! Janson se chinuise să vadă cu binoclul cine era 
pasagerul, însă lumina puternică a soarelui şi interiorul 
întunecos al maşinii îi zădărniciseră încercările. Un sentiment 
de neputinţă urca în el ca mercurul într-un termometru 
supraîncălzit. Cine era pasagerul? „Peter Novak"? Unul dintre 
locotenenţii săi? Imposibil de spus. 

Intre timp maşina dispăruse. 

Unde? 

Parcă se evaporase. Janson se desprinse de copac şi scrută 
din mai multe unghiuri, cu ajutorul binoclului, terenul de 
aterizare, până să-şi dea seama ce se întâmplase. Cărarea, 
largă doar atât cât să permită trecerea maşinii, fusese tăiată 
în pădure sub un anumit unghi. Din cauza copacilor, era 
invizibilă dacă nu priveai dintr-o anumită direcţie. Un 
aranjament admirabil, menit să ascundă drumul de privirile 
indiscrete. Motoarele avionului începură să zumzăie din nou, 

aparatul întoarse şi îşi luă zborul. 

Pe când fumul acru de carburant se ridica printre copaci, 
Janson se îndreptă spre cărare. De vreo doi metri şi jumătate 
lată, era acoperită de ramuri la vreo doi metri deasupra solului 
- destul de sus ca să permită trecerea maşinii blindate. 
Cărarea mărginită de copaci fusese pavată de curând - un 
şofer care cunoştea drumul o putea parcurge în mare viteză - 
şi totuşi nu putea fi văzută nici din aer. 

Urma o misiune de recunoaştere mergând pe jos. 

Janson avea de gând să urmeze drumul fără să calce 
propriu-zis pe el, ci paralel, la o distanţă de aproximativ zece 
metri, că nu cumva să activeze vreun sistem de alarmă sau de 
supraveghere. Avea de făcut un drum lung şi, aşa cum se 
dovedi curând, foarte solicitant. Trecu peste colţi ascuţiţi de 
stâncă, îşi făcu drum prin desişul pădurii şi coborî pante 
abrupte de teren erodat. După douăzeci de minute muşchii săi 
începură să protesteze, dar el nu micşoră ritmul. Se agăţă de 
o altă ramură şi durerea din palme îi aminti că mâinile sale, 
odinioară atât de bătucite, îşi pierduseră căluşurile: petrecuse 
prea mulţi ani organizându-şi clienţii. Răşina de pin i se lipea 
de palme ca un clei; aşchii de scoarță îi intrau în piele. Pe 
când se căznea astfel, o fierbinţeală îi cuprinse partea de sus 
a corpului şi gâtul ca o iritare. O ignoră, încercând să se 
concentreze asupra următorului pas. Un pas înaintea celuilalt: 
doar aşa putea înainta. In acelaşi timp, se străduia că 
mişcările sale să fie cât mai silenţioase, preferând, ori de câte 
ori era posibil, să calce, pe ieşiturile de stâncă şi nu pe covorul 
pădurii care trosnea. Maşina dispăruse de mult, desigur şi îşi 
formase deja o idee asupra direcţiei în care se îndrepta 
drumul acela îngust, însă nu putea să renunţe la observarea 
directă a obiectivului. Fiecare pas înaintea celuilalt: în curând 
mişcările lui deveniră automate şi, în ciuda tensiunii, îl 
năpădiră iar amintirile. 


Fiecare pas înaintea celuilalt. 

Americanul numai piele şi oase plecă fruntea şi se predă 
noilor săi gardieni. Ştirea despre fuga prizonierului se 
răspândise fără îndoială prin toată zona, fiindcă muntenii şi 
ceilalţi săteni ştiau exact cine era şi unde trebuia să fie 

returnat. 

Se chinuise să-şi croiască drum prin jungla deasă timp de 
două zile, luptând cu fiecare fibră a fiinţei sale - şi pentru ce? 
Atât de aproape şi totuşi atât de departe. Pentru că acum 
avea s-o ia din nou de la capăt, numai că de data asta avea să 
fie mai rău: pentru comandantul unităţii, fuga prizonierului 
însemna o mare ruşine. Ofiţerul îl va lovi cu pumnii până când 
îi va trece furia. Supravieţuirea lui Janson va depinde în 
întregime de cât de energic va fi comandantul. Simţi că-l 
cuprinde disperarea, că e gata să se prăbuşească, luat parcă 
de un curent puternic. 

Nu! Nu după tot ce îndurase. Nu atât timp cât Demarest 
trăia încă. Nu îi va oferi această victorie. 

Doi soldaţi Viet Cong îl duceau pe Janson sub ameninţarea 
puştilor, de-a lungul unui drumeag noroios, unul în faţă şi 
celălalt în spate, neacordându-i nici o şansă. Oamenii din 
satele prin care treceau se holbau la el, întrebându-se 
probabil cum de cineva atât de epuizat şi de slab mai avea 
putere să se mişte. Şi el se minuna. Nu avea cum să-şi 
cunoască limitele puterii decât în clipa în care va trece dincolo 
de aceste limite. 

Probabil că nu s-ar fi împotrivit dacă soldatul din spatele lui 
nu s-ar fi apropiat şi nu l-ar fi plesnit peste ceafă, exasperat 
de încetineala paşilor săi. | se păruse insulta supremă şi 
Janson explodase - se lăsase pradă instinctelor sale perfect 
antrenate. Mintea ta nu are o minte a ei, le spunea Demarest 
în timpul şedinţelor de antrenament, pentru a accentua felul 
în care trebuia să înveţe să-şi controleze conştiinţa. După 
multe ore de antrenament, reflexele dobândite reuşiseră să 
înlocuiască instinctele primare până deveniseră parte din 
fiinţa lor. 

Janson întoarse brusc spre dreapta şoldul şi picioarele ale 
căror tălpi alunecară pe cărare ca pe gheaţă, păstrându-şi 
umerii în aceeaşi poziţie pentru a nu-l alerta pe soldat în 
legătură cu ceea ce avea să se întâmple: o lovitură 
fulgerătoare cu vârful degetelor în timp ce degetul cel mare 
era îndoit şi lipit de palmă. Mâna întinsă intrase în plin în gâtul 
soldatului, sfărâmându-i cartilajul traheii şi dându-i capul pe 
spate. Janson se uită apoi peste umăr către celălalt soldat şi 

dobândi noi puteri la vederea expresiei de frică şi consternării 
acestuia. li aplică o lovitură puternică cu piciorul în vintre, 
ridicând călcâiul în sus şi înapoi; forţa loviturii se datoră 
vitezei, iar încercarea soldatului de a se repezi spre el nu făcu 
decât să-i mărească efectul. In clipa în care soldatul se aplecă 
în faţă de durere, Janson continuă cu o lovitură cu piciorul 
aplicată în arc, care îi atinse vietnamezului partea laterală a 
capului. Când piciorul său lovi cu putere craniul soldatului, o 
vibraţie violentă se transmise de-a lungul întregului picior, 
făcându-l să-şi pună întrebarea dacă nu cumva îşi fracturase 
vreun os. Adevărul e că nici nu-i păsa. Apucă pistolul 
mitralieră AK-47 din mâna soldatului care fusese în spatele 
său şi, folosindu-l ca pe o bâtă, începu să-l lovească până ce 
omul nu mai mişcă. 

— Xin loi, mărâi el. Imi pare rău. 

Intră apoi rapid în junglă şi se îndreptă spre următorul deal. 
Se va lupta până va ajunge pe țărm. De data asta nu mai era 
singur: avea cu el un pistol mitralieră al cărui pat fusese 
mânjit cu sângele unui alt bărbat. Va continua să meargă, un 
pas înaintea celuilalt şi era gata să omoare pe oricine ar fi 
încercat să-l împiedice. Pentru duşmani nu va arăta nici o 
milă, numai moarte. 

Şi nu îi va părea rău. 


Un pas înaintea celuilalt. 

Mai trecu o oră până ce Janson depăşi şi ultimul prag de 
stâncă şi văzu proprietatea Smith Mountain. Da, era exact 
ceea ce se aşteptase să găsească şi cu toate astea priveliştea 
îi tăie răsuflarea. 

Era un platou care apărea brusc, cu o suprafaţă de 
aproximativ patru mii de metri pătraţi acoperiţi cu iarbă de 
Kentucky de un verde la fel de strălucitor ca gazonul de pe un 
teren de golf. Işi scoase binoclul. Terenul cobora puţin faţă de 
locul unde stătea el şi continuă cu o serie de creşte care se 
ridicau până la peretele de stâncă din vârful muntelui. 

Văzu şi el ceea ce văzuse Maurice Hempel, înţelese de ce 
locul acesta devenise irezistibil pentru cineva care fusese pe 
cât de solitar, pe atât de bogat. In mijlocul platoului, aproape 
inaccesibilă prin mijloace obişnuite, se afla o vilă splendidă, 

mai mică decât reşedinţa Biltmore, însă la fel de măiestrit 
proiectată. Cu toate acestea, lui Janson îi inspirară respect mai 
ales mijloacele de protecţie ale perimetrului. Ca şi când 
impedimentele naturale n-ar fi fost suficiente, o colecţie de 
obstacole high-tech făcea că proprietatea să reziste oricărei 
încercări de pătrundere. 

Drept în faţa lui se afla un gard din plasă de sârmă înalt de 
trei metri şi nu unul obişnuit. Simpla existenţă a gardului era 
în măsură să-i descurajeze pe turiştii curioşi. Dar Janson putea 
să vadă şi elementele înşelătoare ale detectorilor de presiune 
fixate pe gard: îi puteau ţine la distanţă şi pe cei mai bine 
pregătiţi spărgători. Un cablu sub tensiune trecea printre 
ochiurile plasei de sârmă, făcând legătura între mai multe 
cutii. Erau aici două sisteme de siguranţă într-unul: un sistem 
cu fir sub tensiune ranforsat cu detectori de vibrații. | se opri 
inima în loc; gardurile echipate numai cu detectori de vibrații 
puteau fi trecute cu un cleşte şi puţină răbdare. Sistemul cu 
cablu de tensiune făcea însă imposibil acest lucru. În spatele 
gardului de sârmă Janson văzu o serie de stâlpi. La prima 
vedere nu erau decât nişte stâlpi înalţi de un metru şi 
jumătate, între care nu se afla nimic. O privire mai atentă 
dezvăluia ceea ce erau de fapt. Fiecare stâlp primea şi 
transmitea un flux de microunde. In cazul sistemelor mai 
simple, era posibil să fixezi o prăjină în partea de sus a 
stâlpilor şi să sari pur şi simplu peste, evitând razele invizibile. 
Din păcate, aici stâlpii erau aşezaţi în zigzag şi razele se 
suprapuneau, protejând şi stâlpii. Fluxul de microunde era, 
fizic, imposibil de evitat. 

Şi în iarba din spatele stâlpilor? La prima vedere acolo nu se 
vedea nici o capcană, însă Janson nu se lăsă şi cercetă atent 
zona până când, cu o tresărire, reuşi să identifice, nu departe 
de aleea cu pietriş, o cutie pe care se vedea logoul firmei 
TriStar Security. Acolo, sub pământ, se afla cel mai grozav 
obstacol dintre toate: un senzor de presiune cu cablu 
îngropat. Nu putea fi depăşit, nu se putea ajunge la el. Chiar 
dacă ar fi reuşit să treacă celelalte obstacole, senzorul de 
presiune rămânea în funcţiune. 

infiltrarea era pur şi simplu imposibilă. Era o problemă de 
logică. Lăsă jos binoclul, se rostogoli în spatele culmii 

stâncoase şi rămase acolo îndelung. Îl cuprinse un val de 
resemnare şi disperare. Atât de aproape şi totuşi atât de 
departe. 


Se făcuse aproape întuneric până găsi drumul îndărăt la 
maşină. Cu hainele pline de resturi de frunze şi aşchii de lemn, 
porni înapoi, mai întâi până în Millington, apoi pe Autostrada 
58, urmărind atent imaginea din oglindă retrovizoare. 

In timpul scurt care îi rămăsese la dispoziţie trebuia să facă 
mai multe opriri şi să facă unele achiziţii. Dintr-un magazin de 
vechituri de pe marginea şoselei cumpără un mixer, deşi nu 
avea nevoie decât de motorul solenoid. De la un magazin 
Radio Shack luă un telefon celular ieftin şi câteva elemente 
auxiliare. De la băcănia din Millington alese o cutie mare, 
rotundă, plină cu prăjituri, deşi nu-l interesa decât recipientul 
de metal. Intră apoi în magazinul cu articole tehnice de pe 
Main Street de unde luă clei, un recipient cu praf de cărbune 
pentru pictură, o rolă de bandă izolatoare, o pereche de 
foarfeci solide, un atomizor cu aer comprimat şi o bară 
extensibilă pentru perdele. 

— Vă place să vă reparaţi singur prin casă, nu? îl întrebase 
blondă în şort făcându-i chitanţa. Îmi plac tipii ca 
dumneavoastră, continuase ea aruncându-i un zâmbet 
promiţător. Janson îşi imagina privirea furioasă a vânzătorului 
de pe partea cealaltă a străzii. 

Ultima oprire o făcu pe Şoseaua 58 şi ajunse la parcul de 
maşini al lui Sipperly puţin înainte de închidere. După privirea 
lui înţelese că vânzătorul nu era mulţumit că-l vede din nou. 
Uriaşul câine ciuli şi el urechile, dar când văzu cine era îşi 
îndreptă din nou atenţia către păpuşa udă de salivă. 

Sipperly trase adânc din ţigară şi ieşi în întâmpinarea lui 
Janson. 

— Ştiţi că marfa vândută nu se primeşte înapoi? întrebă el 
precaut. 

Janson scoase o bancnotă de cinci dolari din portmoneu. 

— Pentru câine, spuse el. 

— Poftim? 

— Aţi spus că pot să iau câinele pentru cinci dolari, spuse 
Janson. lată cinci dolari. 

521 


Sipperly începu să râdă zgomotos, dar când înţelese că 
Janson vorbea serios, pe faţa lui cărnoasă apăru brusc o 
expresie de lăcomie. 

— Lăsând glumă deoparte, să ştiţi că sunt foarte ataşat de 
câinele ăsta, o întoarse el. E un animal cu adevărat deosebit. 
Un câine de pază excelent... 

Janson se uită la animalul acela mare, la blana lui murdară, 
neagră, cu pete maro, la botul teşit ca al unui buldog. Un 
câine obişnuit, fără nimic deosebit. 

— Numai că nu lătră, zise el. 

— Da, are şi lipsuri. Insă e un câine valoros. Nu ştiu dacă 
mă pot despărţi de el. Sunt un tip foarte sentimental. 

— Cincizeci. 

— O sută. 

— Şaptezeci şi cinci. 

— Vândut, zise Jed Sipperly cu un rânjet. Marfa vândută nu 
se schimbă. Nu uitaţi. Şi mai bine luaţi şi păpuşa aia murdară. 
Numai aşa veţi reuşi să suiţi bestia în maşină. 

Uriaşul animal îl miroşi pe Janson de câteva ori până îşi 
pierdu interesul şi într-adevăr, nu urcă în maşină decât atunci 
când el îi aruncă păpuşa pe bancheta din spate. Locul era cam 
strâmt pentru enormul animal însă el nu se plânse. 

— Mulţumesc mult, zise Janson. Apropo, ştiţi să-mi spuneţi 
de unde aş putea face rost de un detector de radar? 

— Ştiţi că aşa ceva e ilegal în statul Virginia, nu? întrebă 
Sipperly cu prefăcută severitate. 

Janson se prefăcu ruşinat. 

— Insă dacă vă interesează să cumpăraţi aşa ceva la un 
preţ convenabil, pot să vă spun că aţi nimerit exact la cine 
trebuie. Sipperly avea rânjetul cuiva care ştia că era ziua lui 
norocoasă. 

incepea să se însereze când Janson reveni în camera sa de 
la motel; până îşi pregăti echipamentul şi îl încarcă în rucsac 
se întunecase de-a binelea. Refăcu îndărăt drumul de 
dimineaţă, iar ultima porţiune, după ce părăsi maşina, o 
străbătu însoţit de câine la lumina lunii. Din cauza tensiunii, 
drumul prin pădure i se păru mai uşor de data asta, în ciuda 
greutăţii rucsacului. 

Puțin înainte de a ajunge la ultima ridicătură de pământ, îi 

scoase câinelui zgarda şi-l scarpină afectuos pe cap şi pe gât. 
Luă apoi câteva mâini de pământ şi începu să-l ungă pe cap şi 
pe blana deja plină de noroi de pe corp. Transformarea nu era 
prea grozavă; câinele fără zgardă aducea acum cu un animal 
sălbatic, o versiune mai mare a câinilor de munte care 
bântuiau coamele munţilor. Janson apucă apoi păpuşa de 
pânză şi o aruncă peste gardul din plasă de sârmă. Câinele se 
repezi după ea, iar Janson se retrase în spatele copacilor şi 
aşteptă să vadă ce se întâmplă. 

Uriaşul câine se izbi de gard, căzu înapoi, după care se 
repezi iar în plasa de sârmă, acţionând senzorii de vibraţie şi 
sistemul cu fir tensionat. Elementele de protecţie fuseseră 
proiectate cu un anumit prag de sensibilitate pentru a evita să 
fie acţionate de vânt sau de veveriţe; forţa izbiturii uriaşului 
animal depăşise cu mult acest prag. Cu un sunet ascuţit, 
ambele sisteme înregistrară prezenţa unui intrus şi imediat se 
aprinse un şir de diode de culoare albastră care marcau 
secţiunea respectivă de gard. 

Janson auzi apoi zgomotul făcut de motorul unei camere de 
luat vederi fixate pe un stâlp înalt din interiorul perimetrului 
îngrădit; aparatul era îndreptat către locul unde se produsese 
încercarea de pătrundere. Un grup de reflectoare, fixat pe 
stâlp deasupra camerei de luat vederi, se aprinse brusc şi 
secţiunea de gard asupra căreia Butch îşi continua asaltul era 
scăldată într-o lumină orbitoare. Deşi ascuns în spatele 
copacilor, Janson fu orbit şi el de lumina reflectoarelor cu 
halogen. Intervalul de timp de la prima izbitură a câinelui 
până la intrarea în acţiune a camerei: patru secunde. Janson 
nu putu decât să admire eficienţa sistemului de detectare a 
intruşilor. 

In timpul acesta, câinele îşi pusese labele din faţă pe gard: 
nu-l interesa nimic decât păpuşa lui de pânză. După ce i se 
obişnuiră ochii cu lumina, Janson văzu cum sistemul de lentile 
al camerei îşi mărea distanţa focală. Se părea că aparatul era 
acţionat de la distanţă dintr-unul din posturile de pază; 
intrusul fusese descoperit şi acum operatorii camerei de luat 
vederi măreau imaginea pentru a analiza situaţia. 

Analiză nu dură prea mult. Lămpile cu halogen fură stinse, 
camera începu din nou să se rotească şi reveni la poziţia 

iniţială, iar diodele albastre care măreau secţiunea de gard de 
veniră negre. 

Janson auzi iar câinele izbindu-se de gardul din plasă de 
sârmă. Spera animalul să-şi recapete astfel păpuşa? Incerca 
oare să-i arate păpuşii cât de mult ţinea la ea? Psihologia 
câinelui era de nepătruns; pe Janson nu-l interesa însă decât 
dacă purtarea câinelui era predictibilă. 

La fel de predictibilă era şi comportarea celor care operau 
sistemele de securitate a perimetrului. Cea mai mare calitate 
a costisitorului sistem era aceea că, într-un caz similar, nu 
necesită trimiterea unui gardian la locul cu pricina. Inspecţia 
putea fi făcută minuţios de /a distanță. Deşi câinele continua 
să se izbească de gard, diodele rămaseră stinse. Segmentul 
de gard fusese dezactivat pentru a se evita o nouă alarmă 
falsă. Janson ştia la ce concluzie ajunseseră gardienii. Fără 
îndoială că animalul urmărea o veveriţă sau o marmotă; fără 
îndoială că în câteva clipe îşi va pierde entuziasmul. 

In timp ce Butch se ghemuise şi se pregătea de o nouă 
încercare, Janson aruncă rucsacul peste gard şi începu să 
alerge. Când se afla la numai câţiva metri de gard, sări aşa 
cum făcuse câinele. Ajunse cu talpa unui picior pe gard, băgă 
şi vârful celeilalte ghete într-unul din ochiurile plasei şi se 
prinse cu ambele mâini de gard. Mişcând apoi în tandem 
mâinile şi picioarele se înălţă spre marginea de sus a gardului, 
prevăzut cu o mulţime de ghimpi ascuţiţi. Pentru a trece peste 
gard, Janson ştia că trebuie să sară menţinându-şi centrul de 
greutate deasupra marginii de sus. În acest scop îşi imagină 
că gardul era cu aproape jumătate de metru mai înalt decât în 
realitate şi se pregăti să sară peste acest punct imaginar. 
Manevrând cu capul în jos, el se prinse cu ambele mâini de 
unul dintre ochiurile de sârmă. Apoi, pivotând în jurul 
punctului de sprijin, îşi aruncă trupul peste gard şi căzu pe 
iarbă. 

Simţi ceva moale sub el. Păpuşa de pânză. Janson o ridică şi 
o aruncă peste gard; câinele o apucă delicat cu gura şi dispăru 
pe după copaci. 

Câteva clipe mai târziu, Janson auzi din nou motorul 
camerei de luat vederi care se repoziţionă şi reflectoarele cu 
halogen se aprinseră încă o dată. 


524 


Era îndreptată camera spre el? Declanşase fără să-şi dea 
seama vreun alt sistem de alarmă? Era imposibil ca atât de 
aproape de gardul din plasă de sârmă să fie îngropat şi un 
cablu sensibil la presiune; simpla mişcare sub acţiunea 
vântului a unui obiect metalic atât de mare putea produce o 
perturbaţie prea intensă în câmpul electromagnetic de 
detecție al cablului. 

Se lipi de pământ cu inima bătându-i să-i spargă pieptul. 
Hainele sale negre îl protejau în întunericul nopţii. Totuşi, în 
lumina puternică a reflectoarelor îl puteau da de gol pe fondul 
de un verde strălucitor al ierbii. După ce ochii i se obişnuiră cu 
lumina, înţelese că nu el era ţinta. După jocul umbrelor, îşi 
dădu seama că aparatura de observare era îndreptată din nou 
asupra porțiunii de gard peste care sărise. Gardienii verificau 
încă o dată integritatea baricadei înainte de a reactiva 
segmentul de gard. Patru secunde mai târziu, lumina orbitoare 
a reflectoarelor se stinse şi întunericul reveni, împreună cu un 
sentiment de uşurare. Diodele albastre care clipeau indicau că 
senzorii sensibili la vibrații intraseră din nou în acţiune. 

Janson se îndreptă acum spre şirul de stâlpi. Analiză încă o 
dată configuraţia acestora şi simţi că-şi pierde orice speranţă. 
Recunoscuse modelul şi ştia că era un sistem excelent de 
protecţie cu microunde. Pe fiecare stâlp, sub un capac de 
aluminiu, se aflau un emiţător şi un receptor; un semnal cu 
frecvenţa de 15 GHz era modulat în amplitudine. Sistemul 
avea posibilitatea să analizeze orice anomalie apărută în 
câmpul electromagnetic, să-i determine mărimea, densitatea 
şi viteza şi să transmită informaţiile către modulele centrale. 

Senzorii erau plasați în zigzag, aşa cum observase şi mai 
devreme, astfel încât fasciculele de microunde se 
suprapuneau. Nu puteai să foloseşti unul dintre stâlpi pentru a 
sări peste fluxuri de microunde, deoarece fluxul era dublat în 
dreptul stâlpilor: treceai peste un câmp pentru a nimeri în 
mijlocul celui de-al doilea. 

Janson se uită înapoi la gardul peste care trecuse. Dacă 
declanşa bariera de microunde - şi şansele ca acest lucru să 
se întâmple erau foarte mari - trebuia să se caţăre din nou 
peste gardul acela înainte să apară gardienii şi să înceapă să 
tragă. Şi asta avea să se întâmple în lumina reflectoarelor cu 

halogen, al căror rol nu era numai să permită observarea 
intrusului cu camera de luat vederi, ci să-l şi imobilizeze, 
orbindu-l. Dacă retragerea va fi necesară, atunci se va 
retrage: dar treaba va fi doar mai puţin riscantă decât 
continuarea drumului. 

Janson desfăcu rucsacul şi scoase detectorul de radar. Era 
un Phantom Il, un model de lux destinat şoferilor cărora le 
plăcea viteza şi cărora nu le plăceau amenzile. Eficienţa 
modelului consta în aceea că era în acelaşi timp şi detector şi 
emiţător de bruiaj, reuşind astfel să-l facă „invizibil” pe şofer 
pentru echipamentele de detectare a  vitezomanilor. 
Dispozitivul funcţiona prin detectarea semnalului şi trimiterea 
acestuia înapoi către radarul sursă care îl emisese. 

Janson îi scosese capacul de plastic, îi scurtase antenă şi îi 
lipise un condensator suplimentar, modificând spectrul de 
frecvenţă al aparatului în banda de microunde. Acum, fixă cu 
bandă izolantă dispozitivul de capătul barei telescopice de 
oţel. Dacă totul lucra aşa cum spera el, putea să profite de 
acea caracteristică specifică tuturor sistemelor de securitate 
instalate în aer liber: toleranța necesară faţă de animale 
sălbatice şi elementele naturii. Orice sistem de securitate era 
inutil dacă declanşa tot timpul alarme false. Sistemele cu 
microunde de exterior foloseau întotdeauna metode de 
procesare a semnalului aşa încât să facă distincţie între un 
intrus uman şi miile de alte cauze care puteau produce 
anomalii în structura semnalului - o creangă care cade adusă 
de vânt, un animal care se joacă. j 

Ceea ce se pregătea să facă era totuşi foarte riscant. In 
condiţii normale şi-ar fi testat pe teren ipotezele înainte de a- 
şi pune viaţa în pericol. N 

Mai studie încă o dată configuraţia stâlpilor. În mod 
obişnuit, sistemul funcționa şi dacă distanța dintre emițătoare 
şi receptoare era de două sute de metri. In cazul de față, 
distanța între stâlpi era de numai treizeci de metri - o 
abordare a problemei care nu făcuse economie şi care îl 
făcuse fericit pe cel ce fusese plătit să instaleze sistemul. Şi 
totuşi apropierea dintre senzori era un alt factor în favoarea 
lui Janson. Cu cât era mai mare distanța dintre stâlpi cu atât 
era mai mare lățimea fasciculului de microunde. La două sute 

de metri distanţă între stâlpi, fasciculul se lăţea într-un oval al 
cărui diametru atingea, la mijlocul distanţei între doi senzori, 
doisprezece metri. La o distanţă de numai treizeci de metri 
între stâlpi, fasciculul era mai îngust, mai bine focalizat, 
nedepăşind doi metri în diametru în punctul cel mai îngust. 
Era unul dintre lucrurile pe care se baza Janson. 

Aşa cum se aşteptase, senzorii din cel de-al doilea rând în 
zigzag emiteau către receptoarele din rândul mai apropiat de 
el şi viceversa. Punctul în care se intersectau cele două 
fascicule corespundea zonei celei mai reduse de acoperire. 
Stâlpii din rândul al doilea se aflau un metru mai la stânga şi 
şaizeci de centimetri mai în spatele stâlpilor din primul rând; 
modelul se repeta la o distanţă de treizeci de metri în partea 
cealaltă. Janson imagină o linie care lega perechea de stâlpi 
alăturaţi; apoi o linie imaginară care lega următoarea 
pereche. La mijlocul distanţei între aceste două linii paralele 
trebuia să fie punctul în care zonă de acoperire era minimă. 
Janson se deplasă către acel punct, sau către locul în care 
estimase el că s-ar afla. Ţinând bara de oţel în mână, îndreptă 
aparatul Phantom Il către punctul respectiv. Sistemul ar fi 
trebuit să detecteze imediat prezenţa unui obiect, însă în 
acelaşi timp să determine că forma liniilor de câmp magnetic 
nu corespundea cu pătrunderea unei persoane. Sistemul avea 
să rămână tăcut până în momentul în care Janson însuşi va 
încerca să treacă. Acela va fi momentul adevărului. Aparatul 
de bruiaj radar va induce el în eroare receptoarele, 
împiedicându-le să înregistreze prezenţa unui intrus uman? 

Nu putea fi sigur nici măcar de faptul că aparatul Phantom 
II lucra. Ca o măsură de precauţie, Janson îi demontase 
afişajul; nu mai exista deci lumina roşie care să indice faptul 
că aparatul emitea un semnal asemănător cu cel pe care-l 
recepționa. Trebuia să se bazeze pe noroc. Păstrând aparatul 
fix în aceeaşi poziţie, Janson începu să se deplaseze de-a 
lungul barei, schimbând mâna cu care o ţinea suspendată în 
aer. Când ajunse la capătul barei, în locul unde se afla 
aparatul, roti bara şi începu să se îndepărteze cu spatele de 
bariera de microunde, mişcând braţele la fel ca în partea 
cealaltă. 

Şi... trecuse. 

Trecuse. 

Se afla acum la o distanţă sigură de cealaltă parte a 
barierei. Insă locul respectiv nu era sigur deloc. 

Inainta pe pantă uşoară care ducea către clădire, simțind că 
i se ridică părul de pe ceafă, conştient de pericolele şi mai 
mari care îl aşteptau. 

Se uită la afişajul cu leduri al voltmetrului pe care îl ţinea în 
mâinile făcute căuş. Nu era un aparat nemaipomenit de 
performant însă ar trebui să funcţioneze. 

Aparatul nu înregistra nimic. nici o activitate. Mai înainta 
trei metri. Valorile indicate de aparat începură să crească; mai 
făcu un pas şi valorile crescură brusc. Se apropia de senzorii 
de presiune subterani. Deşi voltmetrul indica faptul că se afla 
încă departe de cablul îngropat, el ştia că fluxul 
electromagnetic al cablului TriStar crea un câmp de detecție 
cu o lăţime mai mare de doi metri. 

Rata de creştere a valorilor pe afişajul voltmetrului sugera 
că se apropia de câmpul activ. La douăzeci de centimetri sub 
stratul de iarbă se afla un cablu coaxial care avea din loc în 
loc întreruperi în conductorul exterior, eliminând astfel fluxul 
electromagnetic ce era detectat de un cablu paralel de 
recepţie ascuns sub aceeaşi cămaşă. Rezultatul era un câmp 
de detecție volumetric care înconjura cablul coaxial, înalt 
aproape de treizeci de centimetri şi doi metri lăţime. Ca şi în 
cazul celorlalte sisteme de detecție de exterior, 
microprocesoarele sistemului erau programate să facă 
distincție între diverse perturbații. Trecerea unui animal de 
zece kilograme nu provoca declanşarea alarmei; nu acelaşi 
lucru se întâmpla cu un băiat de treizeci şi cinci de kilograme. 
Viteza intruşilor era un alt element care putea fi detectat şi 
interpretat. Zăpada, grindină, frunzele, schimbările de 
temperatură  - toate acestea puteau altera fluxul 
electromagnetic. Creierul sistemului avea însă posibilitatea să 
filtreze astfel de zgomote. 

Spre deosebire de sistemul de protecţie cu microunde, 
acesta nu putea fi bruiat. Cablul îngropat era inaccesibil, iar 
sistemul TriStar era prevăzut cu protecţie redundantă la 
distrugere, astfel încât orice întrerupere a circuitelor putea fi 
detectată şi declanşa alarma. Exista o singură cale de a păcăli 

sistemul. 

Şi acesta era peste cablu. 

Janson trase spre el bara telescopică şi, răsucindu-i 
segmentele în sens invers acelor de ceasornic, o blocă la 
lungimea maximă. Se dădu câţiva paşi înapoi spre stâlpii cu 
microunde şi, ţinând bara înainte cu amândouă mâinile, 
începu să alerge spre cablul îngropat, imaginându-şi că fluxul 
electromagnetic lat de doi metri era o barieră fizică. 

Alerga din ce în ce mai repede cu bara în mâini şi o propti 
în pământ exact în locul unde bănuia că se află îngropat 
cablul. 

Mai făcu un pas şi se aruncă în aer. Răsuci genunchiul drept în 
sus şi înainte şi în acelaşi timp şi şoldurile, sprijinindu-se pe 
bară. Dacă totul mergea bine, forţa elanului avea să-l facă să 
ajungă la o distanţă sigură de partea cealaltă a cablului. 

Nu avea nevoie de o săritură atletică, foarte înaltă, ci de una 
cât mai lungă; era necesar să-şi menţină corpul la câteva zeci 
de centimetri deasupra solului. Detectorul volumetric avea să 
fie alertat numai de bara subţire care fusese înfiptă în 
pământ, însă aceasta nu avea nici pe departe volumul sau 
modelul de perturbare a fluxului electromagnetic 
corespunzător unui intrus uman. Privea plin de speranţă zona 
de iarbă unde spera să aterizeze, la o distanţă confortabilă de 
locul unde era îngropat cablul, când simţi că bara de metal se 
frânge sub greutatea lui. 

O, Dumnezeule, nu! 

Bara se rupse chiar în mijlocul arcului săriturii şi Janson se 
prăbuşi greoi pe pământ, doar la câteva zeci de centimetri de 
locul unde estimase că se află cablul coaxial. 

Prea aproape! 

Sau nu? Nu putea fi sigur şi această incertitudine era lucrul 
cel mai îngrijorător. 

Un val de sudoare rece îl năpădi aproape instantaneu când 
se rostogoli în afara zonei. Acum, în orice clipă va putea afla 
dacă activase sau nu senzorii de presiune. Reflectoarele se 
vor aprinde; camera de luat vederi se va întoarce spre el. 

Şi apoi, după ce chipul lui va apărea pe monitoare, o armată 
de gardieni înarmaţi până în dinţi vor umple zona. Baricadele 
şi sistemele de alarmă care înconjurau proprietatea făceau 

inutilă orice încercare de scăpare. 

Aştepta ţinându-şi respiraţia şi speranţele lui creşteau cu 
trecerea fiecărei secunde. Nimic. Sărise peste cablu fără să 
perturbe câmpul electromagnetic. Toate cele trei sisteme de 
securitate se aflau acum în spatele lui. 

Se ridică în picioare şi privi către vila care se contura în faţa 
lui. Văzută de aproape, grandoarea clădirii îţi tăia respiraţia. 
De fiecare parte a corpului principal se înălța câte un turn cu 
acoperiş conic; exteriorul clădirii era placat cu gresie Briar Hill. 
Acoperişul era înconjurat cu o balustradă bogat decorată şi 
avea în partea superioară încă o balustradă, ceva mai mică. 
Clădirea era un amestec eclectic de stiluri arhitecturale. Ce 
rost avea această ostentaţie dacă nimeni nu o putea vedea? 

Nu se vedea nici o lumină, cu excepţia a ceea ce putea fi 
considerată iluminare standard pe timp de noapte; locatarii se 
aflau oare în camerele din spate? Era totuşi prea devreme ca 
cineva să se fi culcat. Ceva îl neliniştea pe Janson, însă nu ar fi 
putut spune ce şi nici nu mai avea timp să se întoarcă. 

Se târî spre latura din stânga clădirii până la o uşă laterală 
îngustă. 

Lângă uşa neagră, bogat sculptată, era montat în peretele 
de piatră un panou cu tastatură electrostatică, asemănător cu 
cele folosite la automatele bancare. Dacă apăsai pe cifrele 
corecte, alarma se dezactiva. Janson scoase din rucsac un 
spray şi acoperi tastatură cu un jet subţire de praf de cărbune. 
Dacă totul mergea bine, cărbunele va evidenția amprentele şi, 
în funcţie de dispunerea lor, Janson putea determina care cifre 
formau codul de intrare; spera să descopere frecvenţa cu care 
se repetau cifrele în funcţie de stratul de grăsime de pe 
fiecare tastă. 

Niciun rezultat. Nu reuşi să descopere nici un model. Aşa 
cum se temuse, cifrele de pe tastatură apăreau într-o ordine 
aleatoare, niciodată la fel a doua oară. 

Incercă să-şi limpezească gândurile. Atât de aproape şi 
totuşi atât de... Nu, nu era încă scos din joc. Dezactivarea 
alarmei ar fi fost extrem de utilă; dar el nu epuizase planurile 
de rezervă. Uşa era prevăzută cu un sistem de alarmă. 
Trebuia să accepte acest lucru. Dar dacă sistemul de alarmă 
nu detecta deschiderea uşii, nu avea de ce să se declanşeze. 

Cu ajutorul unei lanterne, Janson cercetă atent suprafaţa 
întunecată a uşii până ce dădu peste capetele mici ale unor 
şuruburi înfipte în panoul de sus, fără îndoială şuruburile care 
fixau  întrerupătorul care declanşa alarma. Contactele 
întrerupătorului metalic din tocul uşii rămâneau închise cu 
ajutorul unui magnet ascuns în partea de sus a uşii. Atât timp 
cât uşa era închisă, magnetul ţinea închise contactele şi 
asigură continuitatea circuitului electric. Janson scoase un 
magnet puternic din rucsac şi, folosind un adeziv cu uscare 
rapidă, îl lipi în partea de jos a tocului. 

Trecu apoi la încuietoarea uşii. Făcu încă o descoperire 
neplăcută: nu exista gaură pentru cheie. Uşa se deschidea cu 
cartelă magnetică. Putea fi pur şi simplu forţată? Nu: trebuia 
să presupună că uşa de lemn era prevăzută în interior cu o 
puternică armătură metalică şi că sistemul de închidere avea 
mai multe zăvoare solide. Era o uşă pe care trebuia s-o rogi 
frumos ca să se deschidă. Dacă nu dărâmai o bucată de zid, 
nu aveai cum s-o forţezi. 

Dar Janson era pregătit şi pentru această eventualitate. Cu 
sculele sale improvizate şansele de succes erau însă mult mai 
mici decât cu instrumentele cu care era obişnuit. Şperaclul 
său magnetic nu era o sculă impresionantă, învelit cum era în 
bandă adezivă. Janson scosese miezul solenoidului şi-l 
înlocuise cu o bară de oţel. La celălalt capăt al barei lipise un 
dreptunghi de tablă de oţel pe care îl tăiase din cutia de 
biscuiţi cu foarfecele. Partea electronică - un generator de 
zgomot aleator - era formată din circuitul cu tranzistori pe 
care îl luase din telefonul celular. Alimentă aparatul improvizat 
cu o pereche de baterii alcaline şi acesta începu să producă 
un câmp magnetic oscilant: oscilaţiile aveau să dezactiveze 
senzorii care ţineau uşa blocată. 

Janson introduse placă metalică în fantă şi aşteptă. 
Secundele treceau prea încet. Nimic. 

Stăpânindu-şi cu greu dezamăgirea, verifică contactele 
bateriei şi introduse iar cartela metalică. Trecură din nou 
câteva secunde interminabile şi deodată auzi cheul produs de 
activarea solenoidului încuietorii. Zăvoarele încuietorii se 
retrăgeau. 

Expiră încet, profund şi deschise uşa. 

Din moment ce casa era ocupată, se aştepta ca toate 
sistemele fotoelectrice de alarmă din interior să fie 
dezactivate. Dacă se înşelase, nu va trece prea mult timp 
până va afla. Janson închise încet uşa în urma lui şi, pe 
întuneric, înainta pe un culoar lung. 

După câţiva zeci de metri zări o geană de lumină. Venea de 
sub o uşă din stânga sa. 

La o scurtă examinare părea o uşă obişnuită, neîncuiată şi 
fără sistem de alarmă. Ce se ascundea oare în spatele ei? 

Un birou? O sală de conferinţe? 

Stomacul i se strânse de frică. Toate instinctele emiteau 
frenetic semnale de alarmă. 

Ceva nu era în ordine. 

Era prea târziu să se mai întoarcă, oricare ar fi fost riscurile. 
Scoase pistolul din tocul de la brâu şi, ţinând arma în faţă, se 
năpusti în încăperea luminată. 

Pentru ochii lui, care se obişnuiseră cu întunericul, spaţiul 
era orbitor de luminos, datorită numeroaselor lămpi cu picior, 
lămpilor de pe mese şi candelabrului - şi Janson închise 
involuntar ochii, cuprins de un profund sentiment de teamă. 

Deschise imediat ochii şi mătură cu privirea încăperea. Se 
afla într-un salon splendid, împodobit cu damascuri, piele şi 
mobilier vechi bogat poleit. lar în mijlocul încăperii. $edeau 
aşezaţi opt bărbați şi femei care se uitau la el. 

Janson simţi că i se goleşte faţa de sânge. 

Oamenii aceştia îl aşteptau. 

— De ce ţi-a trebuit atâta timp, domnule Janson? întrebarea 
fusese pusă pe un ton de un familiarism bine exersat. Collins 
mi-a spus că ai să fii aici la opt. E trecut de opt şi jumătate. 

Janson clipi de câteva ori, însă realitatea din faţa ochilor 
rămase neschimbată. 

II privea pe preşedintele Statelor Unite. 

Preşedintele Statelor Unite. Directorul  Operaţiunilor 
Consulare. Şi ceilalţi? 
Şocul îl paralizase. Stătea pironit locului, dar în mintea lui 

se dădea o adevărată luptă. 

Nu putea fi adevărat. Şi totuşi era. 

Aceşti bărbaţi în costum şi cravată îl aşteptau aici, în 
luxoasa reşedinţă şi Janson îi recunoscu pe cei mai mulţi 
dintre ei. Se afla acolo secretarul de stat, un bărbat voinic ce 
părea mai puţin impunător ca de obicei. Subsecretarul pentru 
Afaceri Internaţionale de la Trezorerie, un economist rotofei, 
format la Princeton. Preşedintele Consiliului Naţional de 
Informaţii al Apărării, un bărbat solid care părea veşnic 
nervos. Mai erau şi alţi câţiva tehnicieni cu feţe lipsite de 
expresie, care schimbau priviri nervoase. Cunoştea genul. 

— la loc, Paul. 

Da, cel care vorbea era Derek Collins, cu ochii lui cenuşii 
ascunşi în spatele unor ochelari negri de plastic. 

— Simte-te ca acasă, îi zise el, făcând un gest larg. Dacă 
putem numi asta acasă. 

Incăperea era spațioasă şi bogat decorată în stilul 
englezesc din secolul al XVII-lea, cu lambriuri şi ornamente din 
ghips; lambriurile din mahon de pe pereţi străluceau în lumina 
revărsată de candelabrul de cristal fin. Parchetul avea un 
model complicat din lemn de culoare închisă şi deschisă - 
stejar şi abanos. 

— Ne cerem scuze pentru această programare greşită, 
Paul, continuă Collins. 

Programare greşită? 

— Curierul era plătit de voi? întrebă Janson cu o voce plată. 
Collins dădu afirmativ din cap. 

— Ne-am gândit şi noi că ai să încerci să obţii accesul la 
documentele fundaţiei. De îndată ce ne-a raportat că l-ai 
contactat am înţeles că ni se oferă o oportunitate deosebită. 
Nu erai tu omul care să răspundă la o invitaţie oficială. A fost 
singura cale prin care te puteam implica şi pe tine. 

— Să mă implicaţi şi pe mine? indignarea îi oprea cuvintele 
în gât. 

Intre Collins şi preşedinte avu loc un schimb rapid de priviri. 

— De asemenea, a fost cea mai bună metodă de a le 
demonstra acestor domni că mai ai încă toate calităţile 
necesare. Să le arăt că abilităţile tale sunt pe măsura 
reputației de care te bucuri. Dumnezeule, trebuie să 

recunoaştem că a fost o infiltrare impresionantă. Şi înainte de 
a te enerva şi a te supăra mai tare, cred că e foarte important 
să înţelegi că cei prezenţi în această încăpere sunt singurii 
care au rămas din cei care cunoşteau adevărul despre Mobius. 
Vrei sau nu, eşti şi tu acum un membru al acestui grup select. 
Asta este o situaţie în care Statele Unite au nevoie de tine. 

— La naiba, Collins! Janson băgă pistolul în toc şi îşi puse 
mâinile în şolduri. Tremura de furie. 

Preşedintele îşi drese glasul. 

— Domnule Janson, să ştiţi că depindem cu adevărat de 
dumneavoastră. 

— Cu tot respectul, domnule preşedinte, răspunse Janson, 
însă m-am săturat de atâtea minciuni. 

— Ai grijă cum vorbeşti, Paul, interveni Collins. 

— Domnule Janson? 

Preşedintele se uită la el cu acea privire celebră care putea 
fi în acelaşi timp severă şi amuzată. 

— Minciunile reprezintă un mod de viaţă pentru majoritatea 
funcţionarilor din Washington. Nu te contrazic în privinţa asta. 
Se minte şi se va minţi şi în continuare fiindcă binele ţării o 
cere. Dar vreau să înţelegi foarte bine un lucru. Te afli în 
interiorul unei clădiri federale secrete, de maximă securitate. 
Nu există aparate de înregistrare, nu se iau stenograme, nu se 
înregistrează nimic. Ce înseamnă asta? Înseamnă că ne aflăm 
într-un loc în care ne putem desface cu toţii chimonourile şi 
exact asta vom face în continuare. Această întâlnire nu are un 
caracter oficial. E ca şi cum n-ar avea loc. Eu nu sunt aici şi 
nici dumneavoastră. Asta e minciună care face ca dezvăluirea 
adevărului să fie posibilă. Pentru că, în continuare, tot ceea ce 
se va întâmpla aici are legătură cu aflarea adevărului de către 
dumneavoastră şi de către noi. Nimeni nu vrea să vă 
impresioneze. Insă este deosebit de important şi de urgent să 
vă punem la curent cu situaţia din Programul Mobius. 

— Programul Mobius, zise Janson. Am fost deja informat. 
Cel mai mare filantrop şi umanist al lumii, ambasadorul 
itinerant, „pacificatorul”, nu e altceva decât o ficţiune produsă 
de prietenii dumneavoastră din Washington. Acest sfânt al 
zilelor noastre nu e decât creaţia... cui? A unei echipe de 
planificatori. 

— Sfânt? îl întrerupse preşedintele Consiliului Naţional de 
Informaţii. Programul nu are valenţe religioase. Am avut 
întotdeauna grijă să evităm aşa ceva. 

— Slavă Domnului, zise Janson cu voce de gheaţă. 

— Mi-e teamă că e vorba de mult mai mult decât cunoaşteţi 
dumneavoastră, interveni secretarul de stat. Şi având în 
vedere că este cel mai exploziv secret din istoria republicii, 
veţi înţelege de ce am fost puţin nervoşi. 

— O să vă spun pe scurt despre ce este vorba, zise 
Preşedintele. 

Era clar că el prezida adunarea; un bărbat obişnuit să 
comande, care nu avea nevoie să facă prea mult caz de 
autoritatea sa. 

— Creatura noastră nu mai este a noastră. Am pierdut 
controlul asupra ei. 

— Paul? zise Collins. Te rog, ia loc. O să dureze ceva timp. 

Janson se lăsă să cadă într-un fotoliu din apropiere. 
Tensiunea din încăpere era palpabilă. 

Privirea preşedintelui Berquist se mută spre fereastra care 
oferea o vedere asupra grădinii din spatele proprietăţii. In 
lumina lunii se putea distinge formă regulată a grădinii în stil 
italian, un labirint rectiliniu format din gard viu şi tufe de tisă 
tunse. 

— Ca să-l citez pe unul dintre predecesorii mei, spuse 
Preşedintele, am făcut din acest om un Dumnezeu, deşi raiul 
nu era în posesia noastră. Preşedintele se uită spre Douglas 
Albright, bărbatul de la Agenţia de Informaţii a Apărării. Doug, 
vrei să începi tu? 

— Am înţeles că vi s-a explicat deja ce a stat la originea 
acestui program. Aşa că ştiţi că am avut trei agenţi foarte 
ataşaţi ideii care au fost pregătiţi să joace rolul lui Peter 
Novak. Redundanţa era absolut necesară. 

— Da, da. Aţi investit prea mulţi bani în proiectul ăsta ca să 
riscaţi ca omul vostru să fie călcat de un taxi spuse Janson pe 
un ton acru. Însă cum aţi rezolvat cu soţia? 

— Tot un fost agent, spuse bărbatul de la Agenţia de 
Informaţii a Apărării. A ajuns şi ea sub cuţit, ca să evităm 
situaţia în care s-ar fi întâlnit cu cineva care o cunoştea. 

— O mai ţii minte pe Neil Pearson? întrebă încet Collins. 

Janson rămase ca trăsnit. Deci din cauza asta i se păruse 
nevasta lui Novak atât de cunoscută. Relaţia lui cu Neil 
Pearson fusese de scurtă durată, însă memorabilă. Se 
întâmplase la câţiva ani după ce se angajase la Operaţiuni 
Consulare; la fel ca şi el, colega cu care lucra era necăsătorită, 
tânără şi plină de energie. Lucrau amândoi sub acoperire în 
Belfast şi treceau drept soţ şi soţie. Nu le trebuise prea mult 
ca să adauge un element de realitate legendei. Relaţia lor 
fusese una fierbinte, plină de electricitate, mai degrabă o 
emanaţie a trupurilor decât a inimilor. li cuprinsese brusc, ca o 
febră şi se dovedise la fel de efemeră, Erau însă anumite 
amintiri în legătură cu ea care nu se puteau şterge niciodată. 
Degetele acelea lungi şi elegante nu puteau fi niciodată 
confundate. Şi ochii: între ei fusese ceva. Simţise un frison 
oare, chiar şi la Amsterdam? 

Janson se cutremură, imaginându-şi femeia pe care o 
cunoscuse cândva sub lama rece a bisturiului. 

— Cum adică aţi pierdut controlul? întrebă el. 

Urmă un moment de tăcere apăsătoare, întrerupt de 
subsecretarul pentru afaceri internaţionale de la Trezorerie: 

— Să începem cu următoarea problemă operaţională: cum 
să asiguri fondurile uriaşe necesare pentru crearea iluziei unui 
filantrop de clasă internaţională? Nu mai e nevoie să spun că 
era imposibil că Programul Mobius să deturneze pur şi simplu 
fondurile din bugetul limitat şi atent monitorizat al agenţiilor 
de informaţii. S-a putut obţine o sumă iniţială, atât şi nimic 
mai mult. Aşa că programul a trebuit să se bazeze pe sursele 
noastre de informaţii ca să-şi creeze propria finanţare. Am 
utilizat informaţiile obţinute din interceptarea semnalelor... 

— lisuse Hristoase - voi vorbiţi aici despre Echelon? 
exclamă Janson. 

Echelon era un sistem complex de strângere a informaţiilor 
format dintr-o reţea de sateliți instalaţi pe orbite joase şi 
destinaţi  interceptării semnalelor: toate convorbirile 
internaţionale, toate formele de telecomunicaţii care implicau 
utilizarea sateliților - ceea ce era valabil pentru marea lor 
majoritate - puteau fi depistate şi întrerupte de către flotilă de 
sateliți spioni. Volumul uriaş de informaţii era transmis unui 
ansamblu de instituţii de colectare şi analiză, toate sub 

controlul Agenţiei de Securitate Naţională. Sistemul avea 
posibilitatea să monitorizeze orice formă de convorbiri 
telefonice internaţionale. Agenţia de Securitate Naţională 
respinsese în repetate rânduri zvonurile că ar folosi 
interceptările de semnale telefonice în alte scopuri în afara 
celor strict legate de securitatea naţională. Şi iată acum 
confirmarea şocantă a ceea ce nici măcar cei mai suspicioşi 
dintre suspicioşi nu bănuiau. 

Subsecretarul de la Trezorerie încuviinţă cu un aer sumbru. 

— Echelon şi alte sisteme ne-au permis să obţinem 
informaţii sensibile, ultrasecrete asupra deciziilor băncilor 
centrale din întreaga lume. Se pregătea Bundesbank să 
devalorizeze marca germană? Era gata Malaysia să-şi 
întărească ringgit-ul? Se hotăra guvernul de la Londra să lase 
lira sterlină să coboare? Cât de valoros era să ştii toate 
acestea, chiar şi numai cu câteva zile înainte? Creaţia noastră 
a fost înarmată cu aceste informaţii, pentru că cele mai bune 
fructe ale serviciilor noastre de informaţii au fost puse la 
dispoziţia sa. Ceea ce a urmat a fost o joacă de copii. Prin 
intermediul omului nostru am participat la câteva tranzacţii 
financiare masive şi foarte profitabile. Rapid, douăzeci de 
milioane au devenit douăzeci de miliarde - apoi mult, mult 
mai mult. In faţă era un finanţist legendar. Şi nimeni nu 
trebuia să afle că strălucita lui intuiţie şi instinctele sale erau 
de fapt rezultatul... 

— Abuzului unui program de supraveghere al guvernului 
Statelor Unite, îl întrerupse Janson. 

— Aveţi dreptate, spuse sobru preşedintele Berquist. Aveţi 
dreptate. Cred că nu mai e nevoie să vă spun că acest 
program demarase cu mult înainte de a prelua eu funcţia. Cu 
ajutorul acestor măsuri extraordinare, Programul Mobius a 
creat un miliardar aflat în atenţia lumii întregi... nu a luat însă 
în calcul factorul uman - posibilitatea că accesul şi controlul 
asupra acestei bogății şi puteri imense să devină o atracţie 
mult prea puternică cel puţin pentru unul dintre cei trei 
agenţi. 

— Nu vă învăţaţi minte niciodată, domnilor? spuse Janson 
furios. Legea consecinţelor neplanificate - o ştiţi? Pentru că ea 
vă ştie cu siguranţă. 

Privirea lui trecea de la o faţă la alta. 

— Istoria serviciilor americane de informaţii este murdărită 
de tot felul de planuri grozav de ingenioase care au făcut mai 
mult rău decât bine. Vorbiţi despre „factorul uman” de parcă 
n-ar fi loc pentru aşa ceva în afurisitele voastre planuri. Janson 
se întoarse spre Collins. Te-am întrebat, atunci când am 
discutat, cine ar fi putut accepta să joace un astfel de rol - să- 
şi piardă identitatea. Ce fel de om ar face aşa ceva? 

— Da, zise Collins şi ţi-am răspuns, „cineva care nu mai 
avea de ales”. Realitatea e că tu îl cunoşti pe acest cineva. Se 
numeşte Alan Demarest. 

Janson simţi că-i îngheaţă sângele în vine şi în faţa ochilor îi 
apăru chipul fostului său comandant. Alan Demarest! | se făcu 
greață şi capul începu să-i zvâcnească dureros. 

Era o minciună! 

Alan Demarest era mort. Executat de guvernul Statelor 
Unite. Numai faptul că Janson fusese martor la pedeapsă 
supremă îi permisese să supravieţuiască tuturor amintirilor. 

La întoarcerea din Vietnam, Janson scrisese mai multe 
rapoarte în baza cărora, după cum fusese asigurat, Demarest 
fusese acuzat. Fusese convocat un tribunal militar secret, 
decizia se luase la cele mai înalte niveluri: valorile morale ale 
naţiunii erau prea vulnerabile pentru a îngădui ca activităţile 
lui Demarest să ajungă la urechile publicului şi justiţia trebuia 
aplicată neîntârziat. Depoziţiile amănunțite făcute de Janson 
sub jurământ simplificaseră cazul. Demarest fusese declarat 
vinovat după numai câteva ore de deliberări şi condamnat la 
moarte. Bărbatul pe care unul dintre agenții de 
contrainformaţii îl numise „Domnul Kurtz din Khe Sanh” fusese 
executat de către un pluton militar. Şi Janson asistase la 
execuție. 

Mesa Grande. La poalele Munţilor San Bernardino. Cercul de 
pânză din faţa inimii - alb, apoi roşu aprins. 

Janson se holba mut de uimire la Collins şi simţea cum îi 
pulsează sângele într-o venă pe frunte. 

— Un om care n-a avut de ales, spuse Collins implacabil. 
Era un om strălucit, a cărui minte reprezenta un instrument 
extraordinar. Dar un om care, aşa cum ai descoperit şi tu, 
avea nişte defecte îngrozitoare. Aşa că până la urmă ne-am 
hotărât. Aveam nevoie de cineva cu talentele lui iar loialitatea 
sa absolută faţă de ţara lui nu a fost niciodată pusă la 
îndoială, chiar dacă metodele folosite nu erau chiar ortodoxe. 

— Nu, zise Janson şi nu se auzi decât o şoaptă. Clătină încet 
din cap. Nu, e imposibil. 

Collins ridică din umeri. 

— Gloanţe oarbe, vopsea. Recuzita obişnuită. Ţi-am arătat 
exact ce voiai să vezi. 

Janson dădu să vorbească, însă nu reuşi să articuleze nici 
un cuvânt. 

— Imi pare rău că ai fost minţit în toţi aceşti ani. Erai 
convins că Demarest trebuia să ajungă în faţa unei curţi 
marţiale şi executat pentru ceea ce a făcut, aşa că ţi s-a spus 
că asta s-a şi întâmplat, ţi s-a arătat că asta s-a întâmplat. 
Dorinţa ta de dreptate era de înţeles - tu nu aveai însă în 
vedere întreaga imagine, în orice caz nu din punctul de vedere 
al planurilor noastre. Material de asemenea calitate nu se 
găseşte la tot pasul, cel puţin în domeniul nostru de activitate. 
La urma urmei, n-a fost decât o simplă problemă de resurse 
umane. 

— Resurse umane, repetă Janson cu voce stinsă. 

— Ai fost minţit pentru că asta era singura cale prin care te 
puteam păstra. Şi tu reprezentai un material deosebit. 
Singurul lucru care te-ar fi putut face să uiţi totul era credinţa 
că Demarest a suferit pedeapsa capitală. Procedând aşa, te- 
am împăcat şi pe tine şi ne-am liniştit şi noi, fiindcă aşa tu 
puteai merge mai departe ca să faci lucrurile pentru care te-a 
înzestrat Dumnezeu. Câştig total de ambele părţi. Părea o 
soluţie foarte bună. Lui Demarest i s-a oferit posibilitatea să 
aleagă. Putea să apară în faţa unui tribunal, să înfrunte 
muntele de probe pe care le furnizaseşi tu şi să fie probabil 
condamnat la moarte. Alternativa era să-şi pună viaţa în 
mâinile noastre. Să accepte să continue să trăiască la 
discreţia celor care îl controlau, care puteau oricând să-i ia 
înapoi darul. Trebuia să accepte orice sarcină pentru că nu 

avea de ales. Toate acestea făceau din el un element deosebit 
de valoros. 

— Demarest trăieşte. Janson se lupta din greu să 
vorbească. Tu l-ai recrutat pentru misiunea asta? 

— La fel cum te-a recrutat el pe tine. 

— Ce naiba vrei să spui? 

— Probabil că „recrutarea" e un cuvânt prea blând, spuse 
Collins. 

Bărbatul de la DIA interveni şi el în discuţie: 

— Logica după care a fost ales era inatacabilă. 

— La naiba! ţipă Janson. Inţelesese totul. Demarest fusese 
primul Peter Novak: primus interpares. Ceilalţi fuseseră aleşi 
aşa încât să se potrivească cu structura lui corporală. Trebuia 
să fie primul datorită calităţilor lui remarcabile ca lingvist, 
actor şi agent operativ strălucit. Demarest fusese cel mai bun 
pe care îl avuseseră. Le-a trecut măcar o clipă prin cap că 
putea fi riscant să încredinţeze o asemenea responsabilitate 
cuiva atât de lipsit de conştiinţă - unui sociopat? 

Janson închise ochii şi în capul lui năvăli un potop de 
imagini. 

Demarest nu era crud pur şi simplu, ei avea o atracţie 
deosebită faţă de cruzime. Un individ care trata provocarea 
durerii ca un mare specialist. Janson îşi amintea mirosul cărnii 
arse în momentele în care cablurile legate la bateria maşinii 
fuseseră lipite de pântecele vietnamezului. Ochii îngroziţi ai 
acestuia. Şi refrenul pe care Demarest îl repeta aproape cu 
blândeţe în timp ce-l interoga pe tânărul pescar: „Uită-te în 
ochii mei. Uită-te în ochii mei”. 

Prizonierul scotea gemete întretăiate, ca un animal pe 
moarte. Demarest se oprise puţin ca să asculte câteva măsuri 
de muzică corală. Apoi se îndreptase spre cel de-al doilea 
prizonier. „Uită-te în ochii mei”, îi spusese şi acestuia. Scosese 
apoi un pumnal mic dintr-o teacă de la centură şi făcuse o 
mică tăietură pe burta prizonierului. Pielea şi țesuturile de 
dedesubt fuseseră despicate imediat, trase de tensiunea din 
frânghie. Bărbatul începuse să urle. 

Şi urlă. Şi urlă. 

Janson putea auzi şi acum urletele acelea. Urletele îi 
umpluseră capul, amplificate de conştientizarea realităţii 

îngrozitoare că tocmai pe acest individ îl aleseseră ei pentru 
a-l transforma în cel mai puternic om de pe planetă. Derek 
Collins se uită de jur-împrejur înainte de a continua, de parcă 
ar fi dorit să audă şi opiniile celorlalţi. 

— Dă-mi voie să ajung la subiect. Demarest a reuşit să 
preia controlul asupra tuturor valorilor create în folosul 
Programului Mobius. Fără să mai intru în detalii, pot să-ţi spun 
că a schimbat toate conturile bancare, reuşind să ocolească 
măsurile pe care le luasem noi tocmai pentru a preveni o 
asemenea eventualitate. Şi trebuie să ştii că măsurile astea 
erau al naibii de extinse. Existau sisteme de criptare de înaltă 
siguranţă care necesitau autorizaţia de la structurile centrale 
ale Programului Mobius pentru transferuri substanţiale de 
fonduri. Codurile erau regulat schimbate şi împărţite între cei 
trei actori, aşa încât nici unul dintre ei să nu poată obţine 
controlul asupra întregului sistem - mai multe bariere una 
după alta. Măsurile de securitate păreau insurmontabile. 

— Şi cu toate astea au fost surmontate. 

— Da. A obţinut controlul. 

Janson clătină din cap, scârbit de ceea ce auzea. 

— Cu alte cuvinte, uriaşul imperiu al Fundaţiei Libertatea, 
toate fondurile acestuia se află acum sub controlul unui 
individ periculos şi instabil. Cu alte cuvinte, nu-l mai conduceţi 
voi pe el, ei el vă conduce pe voi. 

Nici o obiecţie. 

— Şi Statele Unite nu îl pot demasca, spuse secretarul de 
stat. Nu fără a-şi demasca propria implicare. 

— Şi când v-aţi dat seama ce se întâmplă? întrebă Janson. 

Cei doi tehnicieni se foiră stânjeniţi în fotoliile Louis XV, 
corpurile lor masive punând în pericol structurile delicate de 
lemn. 

— In urmă cu câteva zile, răspunse Collins. Aşa cum ţi-am 
spus, Programul Mobius se baza pe sisteme protejate 
împotriva căderii, sau cel puţin aşa credeam noi. Uite ce e, la 
sistemul acesta au lucrat câteva dintre cele mai strălucite 
creiere - să nu crezi că nu ne-am gândit la toate variantele, 
pentru că ne-am gândit. Mijloacele prin care puteam să-l 
controlăm erau formidabile. Numai de curând a reuşit el să 
găsească o cale pentru a le ocoli. 


541 


— Şi Anura? 

— Loviturile lui de maestru, spuse preşedintele Consiliului 
Naţional al Serviciilor de Informaţii. Am fost cu toţii victimele 
unui plan elaborat. Când am auzit că omul nostru a fost prins 
acolo, am intrat în panică şi am acţionat exact aşa cum se 
aştepta Demarest. l-am încredinţat cel de-al doilea set de 
coduri, cele care în mod normal ar fi trebuit să fie sub 
controlul bărbatului pe care luptătorii de gherilă se pregăteau 
să-l execute. A fost un pas considerat necesar, o soluţie 
temporară. Ceea ce n-am înţeles noi însă a fost că luarea de 
ostatici a fost pusă la cale chiar de Demarest. Evident, a 
folosit drept mijlocitor un locotenent de-al său pe nume 
Bewick, un mijlocitor pe care Califul îl cunoştea drept 
„Intermediarul”. Totul foarte, cum să spun, igienic. 

— Dumnezeule... 

— De aceea nu am reuşit să ne dăm seama că Demarest 
era răspunzător şi de moartea celui de-al treilea agent, cu un 
an înainte. Am crezut că sforile marionetei noastre nu se pot 
rupe niciodată. Acum ştim că am greşit. 

— Acum e prea târziu, spuse Janson şi văzu pe feţele 
tensionate ale celor din jur acceptarea acuzaţiei - şi faptul că 
acest lucru conta foarte puţin acum. Intrebare: de ce m-a 
implicat Demarest şi pe mine în toată afacerea asta? 

li răspunse Collins: 

— Mai e nevoie să întrebi? Individul te urăşte, te acuză că i- 
ai distrus cariera, că din cauza ta şi-a pierdut libertatea, că ai 
făcut în aşa fel încât să fie pedepsit tocmai de guvernul pe 
care el era convins că-l slujise cu devotament. El nu vrea să te 
omoare pur şi simplu. El vrea ca tu să fii acuzat, umilit, 
spânzurat, omorât de propriul tău guvern. După faptă şi 
răsplată - cred că aşa vede el lucrurile. 

— Probabil că vreţi să spuneţi „Nu v-am zis eu că aşa o să 
se întâmple?”, zise preşedintele Berquist. Aveţi tot dreptul. 
Am citit şi eu copii ale rapoartelor dumneavoastră în legătură 
cu locotenent-comandorul Demarest. Însă trebuie să înţelegeţi 
cum stau lucrurile în momentul de faţă. Nu numai că 
Demarest şi-a eliminat dublurile, dar a trecut acum într-o nouă 
fază, mult mai periculoasă. 

— Ce vreţi să spuneţi? 

— Păpuşa a început să-i omoare pe păpuşari, spuse Doug 
Albright. A început să distrugă Programul Mobius. 

— Şi cine anume se află pe lista personajelor? 

— Te uiţi la ei acum. Toţi cei din încăperea asta. 

Janson se uită de jur-împrejur. 

— Ar fi trebuit să fie şi cineva de la Agenţia de Securitate 
Naţională, se împotrivi el. 

— Ucis. 

— Cine a proiectat structura de bază a sistemului? 

— Un adevărat maestru de la CIA. Ucis şi el. 

— Şi - o, Dumnezeule... 

— Da, consilierul pe probleme de securitate naţională al 
preşedintelui, spuse Albright. Moartea lui Charlotte a fost pe 
prima pagină a ziarelor astăzi, nu? Moartea lui Clayton 
Ackerley nu a fost atât de mediatizată - oficial e vorba de 
sinucidere, a fost găsit în maşina lui cu motorul pornit şi uşa 
garajului închisă. Lui Demarest nu-i plac lucrurile făcute de 
mântuială. Şi-a alcătuit o listă şi o verifică atent... 

— În clipa asta, o mare parte din cei care ştiau adevărul 
despre Peter Novak au fost eliminaţi, spuse secretarul de stat 
cu o voce răguşită de emoție. 

— Toţi... mai puţin bărbaţii şi femeile din această încăpere, 
zise Collins. 

Janson clătină încet din cap. Nu era vorba numai de 
cataclismul mondial care se întrezărea, ci şi de o ameninţare 
mult mai imediată la adresa celor de faţă. Atât timp cât Alan 
Demarest rămânea la conducerea imperiului lui Novak, toţi cei 
din încăpere trebuiau să se teamă pentru vieţile lor. 

— Imi pare rău, Paul. Este prea târziu ca să intri în acest 
ciclu al morţii, spuse Collins trist. 

— La naiba, Derek, ripostă Janson întorcându-se spre 
subsecretarul de stat fără să-şi ascundă furia. Ştiai doar ce fel 
de om este Demarest! 

— Aveam toate motivele să credem că-l putem controla! 

— Acum are el toate motivele să creadă că vă poate 
controla pe voi, replică Janson. 

— Devine din ce în ce mai evident că Demarest plănuia 
această lovitură de stat de ani de zile, spuse secretarul de 
stat. Aşa cum au demonstrat-o ultimele sale crime, Demarest 

a înfiinţat o miliţie privată, a recrutat zeci dintre foştii săi 
colegi pe care-i foloseşte ca locotenenţi şi apărători personali. 
Sunt foşti agenţi operativi care cunosc codurile şi procedurile 
celor mai avansate strategii ale noastre de teren. lar mogulii 
corupți din fostele state comuniste - cei care pretind că au 
luptat cândva împotriva lui - sunt de fapt în aceeaşi echipă cu 
el şi i-au pus la dispoziţie centurionii lor. 

— Aţi numit-o lovitură de stat, spuse Janson. Un termen 
rezervat de obicei pentru răsturnarea şi înlocuirea unui şef de 
stat. 

— In felul ei, Fundaţia Libertatea nu este cu nimic mai 
prejos decât oricare stat, replică secretarul. Şi e posibil ca în 
curând să devină mult mai puternică. 

— Adevărul este, spuse preşedintele, intrând direct în 
miezul problemei, că Demarest deţine dovezi în legătură cu 
tot ceea ce am făcut. Ne poate şantaja şi obliga să facem tot 
ceea ce-i trece prin cap. Vreau să spun, o, Doamne! 
Preşedintele răsuflă din greu. Dacă s-ar afla că Statele Unite 
au manipulat în secret evenimente globale - ca să nu mai 
vorbim despre utilizarea sistemului Echelon pentru a obţine 
profit de pe urma deciziilor voluntare ale altor ţări ar fi un 
dezastru colosal. Congresul mi-ar sări imediat în cap, dar ăsta 
ar fi răul cel mai mic. Ne-am putea aştepta la revoluţii tip 
Khomeini peste tot în lumea a treia. Am pierde toţi aliaţii pe 
care-i avem - am deveni instantaneu paria printre celelalte 
naţiuni. NATO însăşi s-ar prăbuşi... 

— Adio, Pax Americană, murmură Janson. Era adevărat: era 
un secret atât de exploziv care, dacă ar fi vreodată dezvăluit, 
ar duce la rescrierea istoriei. 

Preşedintele continuă: 

— Ne-a trimis acum un mesaj prin care ne cere să-i predăm 
controlul asupra sistemului Echelon. Şi asta doar pentru 
început. După informaţiile pe care le avem, urmează codurile 
nucleare. 

— Şi ce i-aţi răspuns, domnule preşedinte? 

— L-am refuzat, normal. Preşedintele îi aruncă o scurtă 
privire secretarului de stat. Eu l-am refuzat, la naiba. 
Impotriva sfaturilor tuturor consilierilor mei. Nu voi rămâne în 
istorie ca omul care a dat Statele Unite pe mâna unui maniac! 

— Ne-a dat şi un termen limită concomitent cu ultimatumul, 
spuse Collins. Şi timpul trece. 

— Şi nu îl puteţi elimina? 

— O, ce idee măreață, zise Collins ironic. Aduni câţiva băieţi 
supăraţi, îi înarmezi cu o lampă cu benzină şi o pereche de 
cleşti şi e vai de fundul lui. Cum de nu ne-am gândit la chestia 
asta? Stai puţin - cred că ne-am gândit totuşi. La dracu’, 
Janson, dacă am putea să-l găsim pe ticălos, l-am da gata 
imediat, indiferent cât de bine păzit ar fi. L-aş împuşca eu 
însumi. Problema e că nu îl putem găsi. 

— Am încercat totul, spuse preşedintele Consiliului Naţional 
al Serviciilor de Informaţii. Am încercat să-l momim, să-l 
atragem într-o capcană, să-l silim să iasă din vizuină - 
degeaba. A devenit invizibil. 

— Ceea ce n-ar trebui să fie o surpriză, zise Collins. 
Demarest a devenit un maestru în rolul de plutocrat retras şi 
în clipa de faţă resursele de care dispune el sunt mult mai 
mari decât ale noastre. În plus, orice persoană pe care am 
implica-o în această afacere ar reprezenta un alt pericol 
potenţial: nu ne putem permite să mărim numărul persoanelor 
implicate. Logica operaţională este evidentă şi în afara 
oricărei discuţii. Intelegi? Nu suntem decât noi. 

— Şi dumneavoastră, spuse preşedintele Berquist. 
Dumneavoastră sunteţi speranţa noastră. 

— Dar cei care se opun din convingere lui „Peter Novak”, 
legendarul umanist? Se ştie că are destui duşmani. Nu există 
nici o cale prin care să mobilizați un fanatic, o acţiune...? 

— Ne sugerezi acum o afacere destul de necurată, spuse 
Collins. Imi place cum gândeşti. 

— Ne-am adunat aici ca să aflăm adevărul, îi spuse 
preşedintele cu o privire severă. Spune-i. 

— Adevărul e că am încercat şi manevra asta. 

— Şi..? 

— Putem spune că am renunţat fiindcă, aşa cum ţi-am mai 
spus, a fost imposibil să-l localizăm. Nu reuşim să-l găsim şi 
nici nebunul acela, maestru al terorii, nu e mai breaz. Janson 
închise ochii. 

— Califul! O, Doamne! 

— Eram sigur că ai să înţelegi, spuse Collins. 

— Individul ăsta se gândeşte numai la răzbunare, zise 
Janson. Faptul că faimosul său prizonier a reuşit să scape a 
reprezentat o mare umilinţă pentru el. A fost făcut de râs în 
faţa adepților săi. Ceea ce poate duce la pierderea puterii. 

— AŞ putea să-ţi arăt un raport gros care ajunge exact la 
aceeaşi concluzie, spuse Collins. Până acum suntem la aceeaşi 
pagină amândoi. f 

— Dar cum reuşiţi să-l manevraţi? In viziunea lui, toți 
Occidentalii sunt întruchiparea Satanei. 

Secretarul de stat îşi drese glasul, stânjenit. 

— Ne desfacem chimonourile, repetă preşedintele. Ai uitat? 
Nimic din ceea ce se spune aici nu părăseşte pereții acestei 
încăperi. 

— OK, spuse Derek Collins. E o afacere delicată. Există 
cineva în structurile de conducere ale serviciilor de informaţii 
libiene care... lucrează din când în când cu noi. Ibrahim 
Maghur. E un client rău, da? Oficial, noi vrem să punem mâna 
pe el. Se ştie că a fost implicat în atentatul cu bombă din 
discoteca aceea din Germania în care au murit doi soldaţi 
americani. A avut de-a face şi cu atentatul de la Lockerbie. A 
sprijinit tot felul de organizaţii teroriste. 

— Şi cu toate acestea individul este în slujba Americii, 
spuse Janson. Sfinte Doamne! Te face să te simţi mândru că 
eşti soldat. 

— Aşa cum ţi-am spus, e o afacere delicată. Asemănătoare 
cu cea în care a fost implicat Ali Hassan Salameh. 

Pe Janson îl trecu un fior de-a lungul şirei spinării. Aii 
Hassan Salameh fusese creierul masacrului din 1972 de la 
Olimpiada din Munchen. De asemenea, individul fusese timp 
de mai mulţi ani cel mai important contact al CIA în 
Organizaţia pentru Eliberarea Palestinei. Era pe vremea când 
Statele Unite refuzau să recunoască organizaţia. Legătura 
asta secretă le permitea însă să asigure protecţia americanilor 
aflaţi în Liban. Erau avertizaţi de fiecare dată când se 
pregătea un atentat în Beirut şi aşa fusese cruțat un număr de 
vieţi americane. Din punct de vedere pur matematic, afacerea 
funcţiona; era însă vorba de un pact cu diavolul. Lui Janson îi 
veni în minte un verset din Epistolă a doua către Corinteni: 
Căci ce însoţire are dreptatea cu fărădelegea? Sau ce legătură 

are lumină cu întunericul? 

— Deci libianul acesta - libianul nostru - îl conduce pe Calif? 
Janson înghiţi cu greu. Ce ironie să afli că unul dintre cei mai 
periculoşi terorişti de pe planetă a fost de fapt triplu 
manipulat. 

— Ştiu că pare absurd, însă eram gata să ne agăţăm şi de 
un fir de păi, spuse Collins. La naiba, încă suntem. Vreau să 
spun, dacă ai vreo idee cum l-am putea folosi mai bine, dă-i 
drumul. Problemă rămâne: nu reuşim să dăm de Demarest. 

— Asta în timp ce, interveni analistul acela de sistem cu 
faţa palidă, el pare să nu aibă nici o problemă să ne găsească. 

— Ceea ce înseamnă că dumneavoastră sunteţi cea mai 
bună speranţă a noastră, repetă preşedintele Berquist. 

— Tu ai fost cel mai bun învățăcel al său, spuse Collins. 
Trebuie să recunoşti asta. Aţi lucrat împreună în mai multe 
misiuni, îi cunoşti  şiretlicurile, îi cunoşti obiceiurile şi 
trăsăturile de caracter. El a fost primul tău mentor. Şi, 
bineînţeles, nimeni nu e mai bun ca tine pe teren, Janson. 

— Cu laudele astea nu obţineţi nimic, spuse Janson printre 
dinţi. | 

— Asta-i adevărul, Paul. Este aprecierea mea din punct de 
vedere profesional. Nu există altcineva mai bun. Nu există 
nimeni cu mai multe resurse şi cu mai multă iscusinţă. 

— În afară de... Doug Albright începuse să-şi exprime 
temerile cu voce tare, apoi renunţase. 

— Da? insistă Janson. 

Ochii bărbatului de la Agenţia de Informaţii a Apărării îl 
priveau fără milă. 

— În afară de Alan Demarest. 

Atrăgătorul bărbat de culoare, originar din Africa de Vest, 
cu părul argintiu tuns cu grijă şi ai cărui butoni de aur 
străluceau în lumina soarelui la apus, privea gânditor pe 
fereastra biroului său de la etajul treizeci şi opt şi aştepta să 
sune telefonul. Era secretarul general al Naţiunilor Unite, de 
şase ani în acest post şi ceea ce se pregătea să facă i-ar fi 

şocat fără îndoială pe cei mai mulţi dintre cei care-l 
cunoşteau. 

Era însă singura cale de a asigura supraviețuirea acelor valori 
cărora îşi dedicase viaţa. 

— Helga, zise Matineu Zinsou, aştept un telefon de la Peter 
Novak. Te rog să opreşti celelalte apeluri. 

— Desigur, spuse cea care era de multă vreme asistenta 
secretarului general, o foarte eficientă daneză pe nume Helga 
Lundgren. 

Era acea oră a zilei în care putea să-şi vadă interiorul 
biroului reflectat în imensa fereastră. Decorul se schimbase 
foarte puţin de-a lungul anilor; ar fi fost un sacrilegiu să 
înlocuiască mobila futuristă cu care înzestrase clădirea 
arhitectul finlandez Eero Saarinen. Zinsou se mulţumise să 
agaţe pe pereţi câteva ţesături tradiţionale din Benin, ţara sa 
de origine, pentru a individualiza puţin camera. Pe diverse 
suporturi amplasate strategic erau dispuse daruri primite de 
când se afla în funcţie, multe altele fiind păstrate în dulapuri, 
gata să fie scoase la vedere în cazul în care veneau în vizită 
reprezentanţi ai ţărilor respective. Dacă, de exemplu, 
ministrul de Finanţe din Indonezia sosea aici, pe perete 
apărea o mască javaneză exact în locul în care un şir de 
ornamente Edo îl întâmpinase puţin mai înainte pe ministrul 
japonez de Externe. Decorarea pereţilor ca diplomaţie, aşa 
cum îi plăcea lui Helga Lundgren să spună. 

Biroul era amplasat departe de vacarmul din Manhattan, 
într-adevăr, când privea dincolo de reflexiile de pe sticla 
ferestrei, Zinsou vedea dezolantul peisaj industrial din West 
Queens, dincolo de East River: clădirea de cărămidă a 
Companiei Schwartz Chemical cu cele patru coşuri de fum 
imense din care nu mai ieşise nimic demult. Rămăşiţele de 
cărămidă galbenă ale unui depozit anonim. Câteva fuioare de 
ceaţă treceau prin dreptul Punctului Vânătorului, locul cel mai 
apropiat din West Queens, unde strălucea încă un vechi 
simbol din tuburi de neon al firmei Pepsi-Cola, urcat din 1936 
pe acoperişul unei fabrici de îmbuteliere acum închise, ca o 
amuletă care încerca să înlăture, fără succes, incursiunile 
inamice, adică pe mogulii afacerilor imobiliare. 

Priveliştea nu era prea frumoasă, însă existau momente în 

care secretarul general Zinsou o găsea straniu de fascinantă. 
Un telescop antic de alamă fixat într-un suport de lemn de 
stejar era îndreptat către fereastră, însă Zinsou nu-l folosea 
decât foarte rar; ochii erau suficienţi pentru a vedea ce era de 
văzut. O pădure pietrificată a unor foste fabrici. Fosile ale 
industriei. Un şantier arheologic al timpurilor moderne, 
jumătate îngropat, jumătate excavat. Soarele care apunea se 
oglindea în East River şi făcea să strălucească toate 
simbolurile acelea de crom. Rămăşiţe uitate ale unor imperii 
industriale de mult apuse. Se gândea la propriul lui imperiu, 
de cealaltă parte a râului, în Manhattan. Era şi acesta destinat 
să ajungă la groapa de gunoi a istoriei? 

Soarele coborâse şi mai mult spre orizont, colorând în roz 
apa din East River în momentul în care asistenta îl înştiinţa că 
Peter Novak era la telefon. Zinsou ridică imediat receptorul. 

— Mon cher Mathieu, se auzi vocea de la capătul celălalt al 
firului. 

Avea claritatea cristalină dată de procesarea digitală a 
semnalului - fără îndoială că vorbea de la un telefon sofisticat, 
cu legătură prin satelit. Secretarul general solicitase ca toate 
convorbirile pe care urma să le aibă cu Novak să se 
desfăşoare numai prin intermediul unor linii telefonice criptate 
şi probabil că şi acest lucru sporea claritatea nefirească a 
semnalului. După un scurt schimb de amabilităţi, Mathieu 
Zinsou începu să orienteze discuţia în direcţia dorită. 

Interlocutorul său îi spunea că Naţiunile Unite erau ca un 
imens vapor care în scurtă vreme avea să rămână fără 
combustibil, adică fără bani. Acesta era miezul problemei. 

— Din multe puncte de vedere, resursele noastre sunt 
enorme, replică secretarul general. Avem sute de mii de 
soldaţi care poartă cu mânarie căştile albastre. Avem sedii în 
fiecare capitală, în care lucrează echipe de experţi care 
beneficiază de statut diplomatic. Cunoaştem în detaliu tot 
ceea ce se întâmplă în ţările respective, la toate nivelurile. Le 
cunoaştem secretele militare, planurile de dezvoltare, 
schemele economice. Un parteneriat cu Fundaţia Libertatea ar 
fi ceva foarte firesc - o concentrare a resurselor şi 
competenţelor. 

Acesta fusese preambulul. 

— Oficialii ONU operează fără oprelişti în aproape fiecare 
tară de pe planetă, continuă Zinsou. Suntem martorii 
suferințelor îndurate de popoare întregi ca urmare a 
incompetenţei sau lăcomiei conducătorilor lor. Şi cu toate 
astea nu avem posibilitatea să intervenim în politicile interne 
ale acestor state. Din cauza legilor şi regulamentelor care ne 
guvernează activitatea, a tuturor acestor sisteme de control, 
libertatea noastră de acţiune este foarte limitată. Succesele 
repurtate de organizaţia pe care o conduceţi au pus în umbră 
activitatea Naţiunilor Unite. In acelaşi timp, criza financiară 
actuală ne-a făcut mai neputincioşi ca oricând. 

___— Tot ce mi-aţi spus e perfect adevărat, spuse Peter Novak. 
Insă nu e ceva nou. 

— Nu, recunoscu Zinsou. Nu e o noutate. Şi o variantă ar fi 
să lăsăm lucrurile să continue aşa, fără să facem nimic. In 
zece ani, ONU ar ajunge la fel de lipsită de resurse ca şi unii 
din membrii săi. Ar deveni total ineficientă - nimic mai mult 
decât un club de dezbateri pentru emiri certăreţi şi despoţi ai 
unor ţări minuscule, ignoraţi de ţările dezvoltate ale lumii. Ar 
ajunge ca o balenă eşuată pe ţărmul istoriei. Sau am putea 
acţiona acum, înainte de a fi prea târziu. Am fost ales pentru 
un nou mandat de patru ani, cu sprijinul aproape unanim al 
Adunării Generale. Mă aflu pe poziţia de pe care pot lua decizii 
foarte importante. Popularitatea şi credibilitatea de care mă 
bucur îmi permit acest lucru. Şi trebuie să iau aceste decizii 
pentru a salva organizaţia. 

— Am considerat întotdeauna că reputaţia dumneavoastră 
de om vizionar este binemeritată, zise Novak. Insă acelaşi 
lucru se poate spune despre ambiguitatea strategică de care 
daţi dovadă, mon cher. Aş vrea să înţeleg mai bine ce vreţi să- 
mi propuneţi. 

— Pe scurt, nu există altă cale de salvare pentru noi în 
afară de un parteneriat cu dumneavoastră. Putem înfiinţa un 
departament comun - rezultat din reunirea resurselor 
Fundaţiei Libertatea şi ale Naţiunilor Unite - dedicat 
dezvoltării economice. Treptat, din ce în ce mai multe resurse 
instituţionale şi responsabilităţi ale ONU vor migra către acest 
departament. Ar fi ca o direcţie foarte puternică, însă 
invizibilă, în interiorul Naţiunilor Unite. Eu pot juca rolul de 

punte între cele două imperii, al dumneavoastră şi al meu. 
Finanţarea ONU va continua, bineînţeles, însă Fundaţia 
Libertatea va putea folosi în voie valorile organizaţiei. 

— Mă intrigă ceea ce spuneţi, Mathieu, zise Novak. 
Cunoaştem amândoi regulile inerţiei birocratice. Mi-aţi spus că 
invidiaţi şi admiraţi extraordinara eficacitate a Fundaţiei 
Libertatea şi vă mulţumesc pentru aceste aprecieri 
măgulitoare. Insă succesul nostru are şi o explicaţie: faptul că 
eu am păstrat întotdeauna controlul absolut. 

— Sunt perfect conştient de acest lucru, spuse secretarul 
general. Şi atunci când vă vorbesc despre „parteneriat”, vreau 
să înţelegeţi foarte bine sensul vorbelor. „Ambiguitatea 
strategică”, aşa cum aţi numit-o dumneavoastră, este adesea 
necesară din cauza rolului meu în fruntea Naţiunilor Unite. 
Există însă un aspect asupra căruia nu trebuie să planeze nici 
o ambiguitate. Controlul final va fi exercitat de 
dumneavoastră, Peter. 

Urmară câteva momente lungi de tăcere şi Zinsou îşi puse 
întrebarea dacă nu cumva se întrerupsese legătura. Apoi 
vocea interlocutorului său se auzi din nou. 

— Sunteţi într-adevăr un vizionar. Este minunat să 
întâlneşti o persoană care-ţi împărtăşeşte idealurile. 

— Este vorba despre o imensă responsabilitate. Sunteţi 
pregătit pentru aşa ceva? Zinsou nu aşteptă răspunsul şi 
continuă să vorbească pătimaş şi elocvent despre viziunea sa. 
Douăzeci de minute mai târziu, bărbatul care îşi spunea Peter 
Novak continua să manifeste o reticenţă ciudată. 

— Avem atât de multe de discutat, spuse Zinsou, 
pregătindu-se să încheie. Atât de multe lucruri care pot fi 
discutate numai faţă în faţă. Poate că ceea ce spun acum sună 
puţin pretenţios, însă cred cu adevărat că lumea depinde de 
noi doi. 

După câteva clipe îl auzi pe interlocutorul său râzând amar 
la celălalt capăt al firului. 

— Vorbiţi ca şi cum aţi vrea să-mi vindeţi Naţiunile Unite. 

— Sper că n-am spus lucrul acesta! exclamă Zinsou pe un 
ton glumeţ. E o comoară nepreţuită. Insă cred că ne-am putea 
înţelege foarte bine noi doi. 

— Şi pe termen scurt, oamenii mei de la Fundaţia 

551 


Libertatea ar primi grad de ambasadori, imunitate 
diplomatică? 

— ONU este ca o corporație cu o sută şaizeci şi nouă de 
directori executivi. Destul de greu de condus. Insă răspunsul 
la întrebarea dumneavoastră este da, în documentul pe care îi 
voi pregăti va fi specificat foarte clar acest lucru, răspunse 
secretarul general. 

— Şi cum rămâne cu dumneavoastră, mon cher Mathieu? 
Veţi servi organizaţia pe durata celui de-al doilea mandat şi 
apoi? Vocea de la telefon devenise prietenoasă. Aţi servit 
organizaţia asta atâţia ani fără să vă gândiţi la interesul 
dumneavoastră. 

— E drăguţ din partea dumneavoastră să spuneţi aşa ceva, 
zise secretarul general, intrând în jocul interlocutorului. 
Elementul personal este ceva cu totul lipsit de importanţă. 
Grija mea cea mare este supraviețuirea acestei instituţii. Insă 
voi fi franc cu dumneavoastră. Funcţia mea la ONU nu este 
plătită chiar aşa de bine. O slujbă ca, să zicem, director al unui 
nou institut al Fundaţiei Libertatea... evident cu un salariu şi 
alte beneficii pe care să le negociem... ar fi condiţii ideale 
pentru a-mi continua munca în slujba păcii internaţionale. 
lertaţi-mă că sunt atât de direct. Complexitatea proiectului pe 
care vi-l propun presupune o absolută încredere reciprocă. 

— Cred că încep să înţeleg din ce în ce mai bine şi găsesc 
proiectul foarte încurajator, spuse bărbatul care se numea 
Peter Novak, bine dispus. 

— Ce-ar fi să luăm cina împreună? Ceva tres intime. La 
reşedinţa mea. Cu cât mai curând, cu atât mai bine. Sunt gata 
să-mi fac loc în program. 

— Mon cher Mathieu, repetă bărbatul de la celălalt capăt al 
firului. 

Vocea era caldă acum, căldura cuiva căruia tocmai i se 
oferise pe tavă Organizaţia Naţiunilor Unite. Putea fi 
ornamentul final al redutabilului său imperiu, un ornament 
care se potrivea perfect. Brusc, zise în receptor: 

— O să vă caut eu. După care nu se mai auzi nimic. 

Secretarul general mai ţinu câteva clipe receptorul la 
ureche înainte de a-l pune înapoi în furcă. 

— Alors? 

552 


Se întoarse către Paul Janson, care în tot acest timp stătuse 
într-un colţ al biroului care se întuneca treptat. 

Agentul îl privi pe diplomat cu sinceră admiraţie. 

— Acum aşteptăm, zise Janson. 


Va muşca el momeala? Era o propunere foarte îndrăzneață, 
dar cu un sâmbure de adevăr. Situaţia financiară a Naţiunilor 
Unite era într-adevăr foarte proastă. Despre Mathieu Zinsou 
se putea spune orice, în afară de faptul că nu îl preocupa 
soarta organizaţiei. Era de asemenea cunoscut ca o persoană 
care vedea foarte departe. In cei patru ani petrecuţi la cârma 
Naţiunilor Unite restructurase organizaţia mult mai profund 
decât îndrăznise oricare alt secretar general. Putea fi 
considerat pasul următor chiar atât de fantezist? 

Totul fusese inspirat de o remarcă întâmplătoare a lui 
Angus Fielding şi Janson îşi reamintea de convorbirea pe care 
o avusese ieri cu bărbatul care, nu cu mult timp în urmă, îl 
ameninţase cu o armă. Bineînţeles, asta era ceva la ordinea 
zilei - aliaţi şi adversari care treceau dintr-o tabără în cealaltă. 
Conversaţia fusese puţin ciudată la început: Fielding nu ratase 
apariţia lui Novak la CNN şi se simţea acum evident ruşinat şi 
umilit, stări pe care eruditul profesor de la Trinity le încerca 
foarte rar. Fără să-i ofere prea multe detalii care ar fi putut 
dezvălui explozivul secret, Janson reuşise să-l facă pe profesor 
să-şi pună agila minte la contribuţie şi să-şi imagineze o cale 
prin care s-ar putea ajunge la misteriosul miliardar. 

Mai exista şi un alt element pe care Janson miza pentru a 
conferi mai multă credibilitate scenariului. Zinsou trebuise să 
facă faţă ani de zile unor acuzaţii de corupţie. Pe vremea când 
lucra ca tânăr funcţionar la UNESCO, un contract foarte 
profitabil fusese acordat unei firme medicale în defavoarea 
alteia. Cei care pierduseră lansaseră zvonul că Zinsou primise 
„atenţii speciale” din partea firmei victorioase. Că fusese plătit 
într-un cont secret. Acuzaţiile erau neîntemeiate şi cu toate 
acestea avuseseră priză în anumite cercuri. Tocmai această 
bănuială de corupţie era elementul care, ironia sorții, putea da 
un plus de credibilitate propunerii sale. 

Elementul hotărâtor în toată afacerea asta era însă o 
trăsătură elementară a psihologiei umane: Demarest voia ca 

ceea ce i se propusese să fie real. Dorinţele puternice au 
întotdeauna un efect gravitațional asupra a ceea ce credem: 
suntem gata să credităm mai uşor ceea ce dorim să se 
întâmple. 

Janson şedea acum la biroul lui Zinsou şi scotea dintr-un 
aparat voluminos caseta digitală pe care fusese înregistrată 
convorbirea. 

— Mă uimiţi, spuse Janson simplu. 

— O să iau asta drept o insultă, zise secretarul general 

zâmbind uşor. 
___— Implicaţia fiind că aşteptările mele nu vizau atât de sus? 
In cazul acesta vă rog să mă scuzaţi şi să consideraţi ceea ce 
am spus că o dovadă că în această încăpere se află un singur 
diplomat adevărat. 

— Soarta lumii n-ar trebui să depindă de o greşeală de 
etichetă. Simt că în cazul de faţă ar fi posibil. V-aţi gândit la 
tot ceea ce ar putea merge prost? 

— Am încredere absolută în dumneavoastră, încercă Janson 
să evite răspunsul. 

— O declaraţie pe care o găsesc puţin încurajatoare, 
încrederea mea în propria persoană e foarte mare: nu e însă 
absolută. Nici a dumneavoastră nu ar trebui să fie. Vorbesc, 
bineînţeles, în principiu. 

— Principii, spuse Janson. Abstracţiuni. 

— Atitudini toleranţe, vreţi să spuneţi. Pe buzele lui Mathieu 
Zinsou apăru un zâmbet. Nu este momentul pentru aşa ceva. 
Acum e vremea pentru detalii concrete. lată unul dintre 
acestea: planul dumneavoastră implică o serie de presupuneri 
în legătură cu o persoană care nu pare deloc predictibilă. _ 

— Nu există aici pronosticuri exacte. Aveţi dreptate. Insă 
există modele, reguli de comportament, chiar şi în cazul 
acestui om care ignoră regulile. Credeţi-mă, îl cunosc pe acest 
om. 

— Până ieri şi eu aş fi putut spune acelaşi lucru. L-am 
întâlnit pe Peter Novak în câteva ocazii. O dată la un dineu 
oficial în Amsterdam. Altă dată în Ankara, ca urmare a 
rezolvării situaţiei încordate din Cipru, rezolvare la care 
contribuise şi el - un eveniment pur protocolar. Eu eram 
purtătorul felicitărilor oficiale din partea organizaţiei noastre şi 

trebuia să anunţ retragerea trupelor ONU de pe linia de 
demarcaţie. Acum îmi dau seama că de fiecare dată m-am 
întâlnit cu o fantomă. Probabil cu o persoană diferită de 
fiecare dată - cred că există documente păstrate de 
Programul Mobius de unde rezultă acest lucru. Trebuie să 
recunosc însă că de fiecare dată mi s-a părut o persoană 
carismatică şi plăcută. O combinaţie foarte atrăgătoare. 

— O combinaţie care v-a fost atribuită şi dumneavoastră, 
zise Janson precaut. 

Zinsou spuse ceva în limbă vorbită de poporul tatălui său. 
Tatăl lui Zinsou fusese un descendent al curţii regale din 
Dahomey, pe vremuri un important imperiu din Africa de Vest. 

— O vorbă favorită a unui unchi de-al meu, marele şef, pe 
care o repeta adesea linguşitorilor care îl înconjurau. In 
traducere liberă înseamnă: cu cât mă lingi mai mult în cur, cu 
atât am senzaţia că încerci să mă păcăleşti. 

Janson începu să râdă. 

— Sunteţi chiar mai înţelept decât se spune... 

Zinsou ridică degetul arătător, chipurile dojenitor. 

— Nu pot să nu mă tot întreb. Crede oare Peter Novak ceva 
din ceea ce i-am spus sau s-a prefăcut pur şi simplu? 
Bineînţeles, e vorba de mândria mea aici. Sunt profund rănit 
în amorul propriu că cineva îşi poate închipui că aş fi într- 
adevăr în stare să vând organizaţia căreia i-am dedicat 
întreaga viaţă. Zinsou se juca cu stiloul său Montblanc. Dar 
vorbeşte doar mândria. 

— Ticăloşii sunt mereu gata să gândească rău despre alţii. 
În afară de asta, dacă planul merge, veţi avea o mulţime de 
motive să fiţi mândru. Dacă reuşim, va fi cea mai mare 
ispravă din cariera dumneavoastră. 

In încăpere se lăsă o tăcere stingheritoare. 

Zinsou nu era de felul lui un solitar: după atâţia ani 
petrecuţi în sistemul birocratic al Naţiunilor Unite, deliberările 
şi consultările deveniseră o a doua natură pentru el. Talentele 
sale diplomatice erau cel mai mult puse la încercare în 
eforturile de a aplana conflictele din interiorul organizaţiei - 
stingerea ostilităţilor între Departamentul Operaţiunilor de 
Menţinere a Păcii şi cei de la Operaţiuni Umanitare, prevenirea 
dezacordurilor între cei care lucrau în linia întâi şi superiorii lor 

din direcţiile centrale. Cunoştea perfect miile de metode prin 
care birocraţii pe care îi avea în subordine puteau frâna 
aplicarea deciziilor venite de sus şi asta pentru că în lunga sa 
carieră avusese şi el destule ocazii să folosească asemenea 
tehnici. Metodele birocratice ale luptelor interne erau la fel de 
avansate şi de sofisticate ca şi tehnicile moderne de război. 
Faptul că se ridicase atât de sus şi atât de repede se datora în 
mare măsură succeselor pe care le repurtase pe aceste 
câmpuri de luptă interioare. În plus, războiul birocratic putea fi 
considerat cu adevărat câştigat numai atunci când reuşeai să- 
i faci să creadă pe cei pe care i-ai învins că, într-un fel, de fapt 
ei erau cei victorioşi. 

Zinsou ajunsese la concluzia că a fi secretar general al 
Naţiunilor Unite era ceva asemănător cu dirijarea unei 
orchestre formate numai din solişti. O sarcină la prima vedere 
imposibilă şi care putea fi totuşi dusă la îndeplinire. Atunci 
când era în formă, Zinsou putea face ca orice comitet 
dezbinat să ajungă la o poziţie de consens pe care o alegea el 
înainte de începerea întâlnirii. Nu îşi dădea de gol preferinţele; 
era gata să manifeste simpatie faţă de poziţii pe care el, 
personal, le considera inacceptabile. Ştia foarte bine să profite 
de tensiunile între reprezentanţii speciali şi înalții comisari; se 
pricepea să conducă subtil oamenii în coaliţii temporare cu 
rivali detestaţi; ştia să orienteze discuţiile aşa cum un jucător 
priceput reuşea, cu o lovitură măiastră de tac, să trimită bila 
într-o scrie de ciocniri preconcepute. Şi la sfârşit, când 
comitetul respectiv reuşea să ajungă tocmai la poziţia pe care 
o dorise el, Zinsou, cu un oftat resemnat şi cu o risipă de 
concesivă largheţe, era gata să spună că cei din încăpere îi 
impuseseră punctul lor de vedere. Existau birocraţi al căror 
ego avea nevoie să se ştie că au câştigat. Adevărata putere 
era însă a celor pentru care conta victoria în sine şi mai puţin 
aparențele. Existau încă destui care se lăsau înşelaţi de vorba 
domoală şi de maniera curtenitoare a lui Zinsou şi nu îşi 
dădeau seama de forţa sa. Erau rataţii cărora le plăcea să 
creadă că ar putea fi învingători. Unii dintre cei care îl 
sprijineau pe Zinsou făceau acest lucru fiindcă erau 
încredinţaţi că îl puteau controla. Alţii, cei deştepţi, îl 
susțineau fiindcă înţeleseseră că acest om era cel mai eficient 

lider pe care îl avuseseră vreodată Naţiunile Unite şi fiindcă 
ştiau că ONU avea o disperată nevoie de un asemenea lider. 
Era o alianţă perfectă - atât pentru Zinsou, cât şi pentru 
organizaţia căreia îi dedicase viaţa. 

Acum, însă, acest virtuoz al consensului trebuia să opereze 
pe cont propriu. Secretul care i se încredinţase era atât de 
exploziv încât nu putea, la rândul lui, să-l mai destăinuie 
altcuiva. Nu discuţii, nu consultări, nu deliberări, reale sau 
orchestrate. Nu se afla lângă el decât acest agent american, 
un om pe care îl cunoscuse doar cu câteva ore mai înainte. 
Ceea ce-i lega acum pe aceşti doi oameni atât de diferiţi nu 
era numai explozivul secret, ei şi conştientizarea faptului că 
probabilitatea ca proiectul lor să dea greş era foarte mare. 

Aşa-zisa Doctrină Zinsou, cum o numise presa, se aplica 
numai în cazul unor intervenţii cu şanse rezonabile de succes. 
Cea de acum nu respecta acest şablon. 

Şi totuşi, ce altă alternativă aveau? 

Intr-un târziu, Janson reluă: 

— Daţi-mi voie să vă vorbesc despre acest om aşa cum îl 
cunosc eu. Este o persoană al cărei creier reprezintă un 
instrument formidabil, capabil să facă extraordinare analize în 
timp real. Când vrea, poate fi fermecător. Este în acelaşi timp 
de o cruzime inimaginabilă. Foştii mei colegi din serviciile de 
informaţii ar putea să vă spună că oameni ca el pot fi deosebit 
de valoroşi atât timp cât sunt puternic constrânşi de situaţiile 
în care sunt plasați. Eroarea planificatorilor programului a fost 
că l-au plasat într-un context care nu numai că i-a permis, dar 
i-a şi solicitat permanent talentele într-un rol în care trebuia să 
improvizeze. Un context în care o bogăţie şi o putere 
incomensurabile se aflau mereu sub nasul lui. A trebuit să 
joace rolul celui mai puternic plutocrat din lume. Numai 
regulile jocului l-au oprit să devină chiar el persoana aceea. 
Era inevitabil ca la un moment dat să încerce să străpungă 
mijloacele de protecţie ale programului. Şi până la urmă a 
reuşit. 

— Acest lucru nu era prevăzut. 

— Nu de către planificatorii Programului Mobius. Incredibile 
talente tehnice combinate cu o extraordinară stupiditate în 
ceea ce priveşte natura umană - o combinaţie tipică pentru 

acest soi de oameni. Nu, ceea ce s-a întâmplat nu a fost 
prevăzut. Insă putea fi anticipat. 

— De către dumneavoastră. 

— Desigur. Insă nu numai de mine. Bănuiesc că şi 
dumneavoastră, de exemplu, aţi fi fost în stare să anticipaţi 
riscurile. 

Secretarul general Zinsou se îndreptă către enormul său 
birou şi se aşeză în fotoliu. 

— Pe acest monstru, individul care a ajuns acum o 
ameninţare pentru noi toţi, este posibil să-l cunoaşteţi atât de 
bine cum pretindeţi. Pe mine însă nu mă cunoaşteţi. Şi tocmai 
asta mă intrigă. lertaţi-mă dacă vă spun că încrederea pe care 
mi-o arătaţi îmi subminează încrederea în dumneavoastră. 

— Ceea ce mi-aţi spus acum nu e prea diplomatic, nu? Vă 
apreciez totuşi francheţea. S-ar putea să descoperiţi însă că 
vă cunosc ceva mai bine decât vă imaginaţi. 

— A, dosarele alea ale dumneavoastră, alcătuite de agenţi 
care cred că oamenii pot fi reduşi la ceva asemănător unui 
manual cu instrucţiuni - aceeaşi gândire care a constituit 
acest Program Mobius al dumneavoastră. 

Janson clătină din cap. 

— Nu pot să pretind că noi doi ne-am cunoscut înainte, în 
orice caz nu în sensul obişnuit. Frământările mondiale din 
ultimele decade ne-au făcut însă pe amândoi să ne aflăm cam 
în aceleaşi zone tulburi ale planetei. Ştiu ce s-a întâmplat în 
Sierra Leone, în săptămâna aceea de decembrie, fiindcă mă 
aflam şi eu acolo - monitorizând toate comunicațiile dintre 
conducerea unităţilor de menţinere a păcii şi şeful delegaţiei 
speciale desemnate să coordoneze reacţia Naţiunilor Unite. 
Nu mai e nevoie să vă spun că prea multă menţinere a păcii 
nu era acolo, sângerosul război civil scăpase de sub control. 
Delegatul special Mathieu Zinsou a primit sarcina de a 
transmite la New York raportul comandantului forţelor şi 
cererea de intervenţie. Destinatarul era un înalt comisar ONU 
ce urma să prezinte documentele reprezentanţilor Consiliului 
de Securitate - care avea să le refuze, interzicând astfel 
intervenţia. 

Secretarul general îi aruncă o privire uimită, însă nu zise 
nimic. 

— Ştiaţi foarte bine că dacă se întâmpla aşa ceva, continuă 
Janson, era posibil că zece mii de oameni să fie masacrați 
inutil. 

Janson ştia că nu era nevoie să detalieze situaţia: fuseseră 
identificate mai multe depozite de arme, proaspăt alimentate 
de un traficant din Mâli. Comanda forţelor ONU aflate în zonă 
primise informaţii credibile cum că şeful rebelilor avea de 
gând să folosească aceste arme pentru a da o lovitură 
hotărâtoare în lupta dintre triburi - în primele ore ale zilei 
următoare. Liderul rebelilor avea de gând ca, folosind acele 
arme, să lanseze o incursiune adânc în regiunea Bayokuta, 
ucigându-şi fără milă duşmanii, demolând satele, amputând 
membrele copiilor. Şi toate acestea puteau fi prevenite printr- 
o operaţiune rapidă, fără riscuri prea mari, care să ducă la 
eliminarea acelor depozite ilegale. Din punct de vedere militar 
şi moral, totul era foarte clar. La fel de clar era însă şi 
protocolul birocratic. 

— Aici lucrurile devin interesante, continuă Janson. Ce face 
Mathieu Zinsou într-o astfel de situaţie? Este tipul birocratului 
perfect - ştie toată lumea. Un om integrat perfect în 
organizaţie. O persoană care respectă regulile cu sfinţenie. 
Numai că el este în acelaşi timp şi un vulpoi şiret. In mai puţin 
de o oră, biroul dumneavoastră a trimis un mesaj către înalta 
Comisie pentru Operaţiuni de Menţinere a Păcii, mesaj care 
conţinea o sută douăzeci şi trei de rapoarte şi solicitări de 
acţiune - bănuiesc că toate documentele pe care le-aţi avut 
atunci la îndemână. Ascuns printre celelalte documente, la 
numărul nouăzeci şi şapte, se afla o notificare cu specificaţia 
„A se executa în situaţia în care nu se primesc alte ordine”, 
care conţinea în termenii cei mai clari propunerea cu privire la 
acţiunea militară a trupelor ONU, indicându-se chiar şi orarul 
exact după care să se desfăşoare. Aţi comunicat apoi 
generalului care aştepta lângă Freetown că cei din comandă 
centrală a organizaţiei au fost informaţi în legătură cu planul 
şi că nu au avut nici o obiecţie. Lucru perfect adevărat. La fel 
de adevărat a fost şi că şefii de la New York nu au dat peste 
documentul respectiv decât la trei zile după ce operaţiunea se 
încheiase. 

— Nu înţeleg unde vreţi să ajungeţi, zise Zinsou, părând 

plictisit. 

— Moment în care operaţiunea intrase deja în istorie - un 
succes impresionant, un raid desfăşurat fără nici o victimă, 
prin care se evitase moartea a mii de civili neînarmaţi. Cine nu 
ar fi dorit să-şi asume meritele pentru aşa ceva? Un înalt 
comisar ONU le-a spus cu mândrie colegilor săi că, bineînțeles, 
el fusese cel care autorizase raidul, sugerând chiar că el însuşi 
avusese această idee. Şi în timp ce primea laudele de rigoare, 
individul nu putuse să nu-şi manifeste aprecierea faţă de 
Mathieu Zinsou. 

Zinsou se uită fix în ochii lui Janson. Ă 

— Secretarul general nu neagă, dar nici nu confirmă. Insă 
această poveste, continuu să susţin, nu poate confirma 
încrederea în predictibilitatea omenească. 

— Dimpotrivă - asemenea întâmplări m-au ajutat să 
recunosc semnele distinctive ale stilului dumneavoastră de 
acţiune. Şi mai târziu, în crizele din Taşkent, din Madagascar 
sau din Insulele Comore, am remarcat extraordinara 
dumneavoastră capacitate de a transforma o situaţie proastă 
într-o victorie. Am văzut ceea ce altora probabil că le-a scăpat 
- în toate aceste situaţii nu a fost atât vorba de cum aţi ştiut 
să aplicaţi regulile, cât mai ales cum aţi înţeles să faceţi ca 
aceste reguli să vă servească. 

Zinsou ridică din umeri. 

— În ţara mea avem un proverb. În traducere liberă ar suna 
cam aşa: atunci când descoperi că te afli într-o groapă, e bine 
să te opreşti din săpat. 

— Am ajuns să descopăr şi enorma dumneavoastră 
discreţie. Aţi fi avut destule prilejuri să vă lăudaţi şi n-aţi 
făcut-o niciodată. 

— Comentariile dumneavoastră sugerează un grad de 
supraveghere nepotrivit şi nepermis. 

— O să iau cuvintele dumneavoastră drept o confirmare a 
adevărului celor spuse mai sus. 

— Sunteţi un om foarte talentat, domnule Janson. M-am 
convins. 

— Daţi-mi voie să vă întreb ceva: ce i-aţi da unui om care 
are totul? 

— Nu există un astfel de om, spuse Zinsou. 

— Exact. Demarest este motivat de putere. Şi puterea este 
un lucru despre care nimeni nu poate afirma că are destulă. 

— Asta fiindcă, în parte, puterea creează propria ei 
subversiune. Secretarul general arăta îngândurat. Este una 
dintre lecţiile aşa-numitului Secol American. A fi puternic 
înseamnă a fi mai puternic decât alţii. Nu trebuie să 
subestimezi însă niciodată forţa resentimentelor în istoria 
lumii. Cea mai puternică trăsătură a celor slabi este ura lor 
faţă de cei puternici. 

Zinsou se lăsă pe spate în fotoliu şi, pentru prima dată în 
atâţia ani, simţi că-i pare rău că a renunţat la fumat. 

— Insă înţeleg unde vreţi să ajungeţi. Sunteţi convins că 
acest om este un megaloman. Cineva care nu poate avea 
niciodată destulă putere. Şi chiar asta a fost momeala pe care 
aţi pus-o în undiţă - puterea. 

— Da, zise Janson. 

— Unul dintre distinşii mei predecesori obişnuia să spună: 
„Nimic nu este mai periculos decât o idee când aceasta este 
singura pe care o ai”. Aţi fost foarte elocvent ieri, atunci când 
aţi criticat premisele pe baza cărora a fost creat Programul 
Mobius. Aveţi grijă să nu repetaţi aceleaşi greşeli. Aţi construit 
un model al acestui om... N 

— Demarest, zise Janson repede. Insă haideţi să-l numim în 
continuare Peter Novak. Să rămânem în pielea omului, cum se 
spune. 

— Aţi construit un model al acestui om şi vă aşteptaţi ca 
această creatură ipotetică să facă asta şi asta. Dar se va 
comporta oare personajul real ca modelul dumneavoastră? 
Cei pe care îi numiţi cu dispreţ drept „planificatori” ar fi 
bucuroşi să accepte. Dar dumneavoastră? Cât de bine 
fundamentată este încrederea dumneavoastră? 

Janson se uită în ochii căprui ai secretarului general, la 
expresia lui reţinută cu care întâmpinase sute de şefi de state. 
Văzu în ochii aceia o extraordinară capacitate de stăpânire şi, 
cu cât se uita mai atent, văzu şi altceva, ceva parţial 
disimulat. Văzu o spaimă profundă. Şi acesta era un alt 
sentiment pe care îl împărtăşeau amândoi, un sentiment 
născut, simplu, din realism. 

— Sunt doar convins că a avea un plan rău este mai bine 

decât a nu avea nici un plan, spuse Janson. Înaintăm pe cât 
mai multe fronturi posibil. S-ar putea să avem norocul să 
găsim o breşă. Dar şi să nu găsim niciuna. Daţi-mi voie să 
citez pe unul dintre mentorii mei: oamenii flexibili sunt cei mai 
norocoşi, fiindcă aceştia nu se vor frânge niciodată. 

— Imi place, zise Zinsou, lipindu-şi palmele una de alta. 
Chestia asta v-a spus-o un om deştept. 

— Cel mai deştept individ pe care l-am cunoscut vreodată, 
replică Janson mohorât. Omul care îşi spune acum Peter 
Novak. 

In încăpere se lăsă o tăcere de gheaţă. 

Secretarul general îşi roti fotoliul spre fereastră şi spuse: 

— Organizaţia asta a fost creată de o lume sătulă de război. 

— Dumbarton Oaks, zise Janson. 1944. 

Zinsou dădu aprobator din cap. 

— Oricât de cuprinzător a devenit mandatul ei de atunci, 
misiunea sa centrală a fost întotdeauna menținerea păcii. 
Ştiaţi că pe locul unde s-au ridicat aceste clădiri se afla mai 
înainte un abator? Vitele erau aduse cu o barjă pe East River, 
apoi conduse către abatoarele oraşului care se aflau chiar aici. 
Este ceva ce îmi reaminteşte mereu: proprietatea asta a fost 
cândva un abator. Zinsou se întoarse către agentul american: 
Trebuie să avem grijă că nu cumva să redevină. 


— Uită-te în ochii mei. 

Bărbatul înalt cu părul negru rostise aceste cuvinte cu o 
voce liniştitoare. Din cauza pomeţilor înalţi, faţa lui avea 
trăsături oarecum asiatice. Omul care îşi spunea Peter Novak 
se aplecă asupra profesorului care era întins pe burtă pe o 
masă Zackson, o platformă mare, translucidă, care îi sprijinea 
umerii şi şoldurile, permiţând în acelaşi timp abdomenului să 
atârne liber. Era un echipament standard, folosit în chirurgia 
coloanei vertebrale, care împiedica sângele să se acumuleze 
în zona respectivă şi reducea astfel sângerarea. Flacoane cu 
lichide administrate intravenos erau conectate la braţul stâng 
al celui de pe masă. Dispozitivul era reglat în aşa fel încât 
umerii şi capul profesorului erau ridicaţi şi putea să comunice 
faţă în faţă cu cel care îşi spunea Peter Novak. 

Undeva în fundal se auzea o muzică corală specifică 

secolului al XII-lea. Voci înalte cântau la unison; cuvintele 
exprimau extazul, însă pentru Angus Fielding muzica aceasta 
suna ca un imn funerar. 


O ignis spirituş paradiți, 
Vita vite omnis creature, 
Sanctus es vivifacando formas. 


Pe spatele bătrânului fusese făcută o tăietură lungă de 
cincisprezece centimetri şi câţiva cleşti metalici trăgeau într-o 
parte muşchii paravertebrali, dezgolind oasele albe ale 
coloanei vertebrale. 

— Uită-te în ochii mei, Angus, repetă bărbatul. 

Angus Fielding se uită, nu avea cum să nu se uite, însă în 
ochii aproape negri ai bărbatului nu se vedea nici urmă de 
milă. Nu aveau nimic uman. Erau doar un izvor de suferinţă. 
Bărbatul cu părul negru renunţase la accentul său maghiar 
cultivat; vocea lui avea acum inflexiuni clar americane. 

— Spune-mi exact ce ţi-a spus Paul Janson? îl întrebă el din 
nou pe fragilul profesor care tremura de spaimă. 

Bărbatul cu părul negru făcu un semn cu capul către o 
tânără asistentă care avea pregătire de tehnician ortoped. 
Femeia introduse prin teaca fibroasă care înconjura discul 
moale ce separa vertebrele a cincea şi a şasea un trocar de 
dimensiunea unei andrele. După câteva clipe făcu un semn cu 
capul: trocarul se afla pe poziţie. 

— Veşti bune, suntem aproape gata. 

Femeia introduse apoi prin orificiul trocarului un fir subţire 
de cupru izolat pe toată lungimea, cu excepţia unei mici 
porţiuni din vârf şi împinse până ce ajunse la măduva spinării, 
coloana prin care circulau impulsurile nervoase din tot corpul. 
Demarest roti rozeta unui potenţiometru până când prin firul 
de cupru începu să circule un curent electric de mică 
intensitate. Reacţia fu imediată. Profesorul începu să urle - un 
urlet puternic, care îţi îngheţa sângele în vine - până când 
rămase fără aer în plămâni. 

— A fost o senzaţie deosebită, nu? zise Demarest, 
întrerupând curentul. 

— Ţi-am spus tot ceea ce ştiu, şopti profesorul. Demarest 

manevră iar rozeta. 

— Ti-am spus, repetă profesorul în timp ce durerea 
devenea din ce în ce mai atroce, scuturându-i tot trupul. Ti-am 
spus tot ce ştiu! 

Venite parcă de pe altă lume, vocile tremurânde ale corului 
se auzeau undeva departe de agonia în care se zbătea el. 


Sanctus es unguendo 
Periculose fractos: 
Sanctus es tergendo 
Fetida vulnera. 


Nu, în hăurile negre ale ochilor bărbatului din faţa sa nu se 
citea nici o urmă de milă. Nu se vedea acolo decât paranoia: 
convingerea că inamicii săi se află peste tot. 

— Aşadar, continui să susţii acest lucru, zise Demarest, 
continui fiindcă îţi închipui că durerea va înceta în momentul 
în care eu aş fi convins că mi-ai spus tot adevărul. Durerea nu 
va înceta însă, fiindcă eu ştiu că nu mi-ai spus adevărul. 
Janson ţi-a cerut sfatul fiindcă ştia că îi eşti prieten. Că se 
poate bizui pe loialitatea ta. Cum să te fac să înţelegi că eu 
sunt cel căruia trebuie acum să-i fii loial? Simţi durerea, nu-i 
aşa? Asta înseamnă că eşti încă viu, nu? O, întreaga ta 
existenţă nu va fi de acum încolo decât un răspuns senzorial 
la durere. Sunt convins că în clipa în care am să reuşesc să te 
conving de acest lucru, abia de atunci vom începe să 
progresăm. 

— O, Dumnezeule, nu! ţipă profesorul în momentul în care 
un alt şoc electric îi parcurse trupul. 

— Extraordinar, nu? întrebă Demarest. Fiecare fibră e din 
corpul tău - fiecare dintre nervii care transmit durerea - trece 
prin trunchiul nervos pe care îl stimulez eu acum. Nici dacă ti- 
aş fi ataşat electrozi pe fiecare centimetru al corpului n-ai fi 
simţit durerea cu aceeaşi intensitate. 

Un alt urlet făcu să se cutremure încăperea - un alt urlet 
care luă sfârşit numai din cauză că se terminase şi aerul din 
piept. 

— Trebuie să înţelegi că durerea nu este acelaşi lucru cu 
tortura, continuă Demarest. Ca om de cultură, sunt sigur că 

apreciezi importanţa unei astfel de distincţii. Tortură necesită 
un element de intenţie umană. Trebuie să fie combinată cu o 
intenţie. A fi mâncat de un rechin, să zicem, nu înseamnă 
tortură - în timp ce, dacă cineva te atârnă intenţionat 
deasupra unui bazin plin cu rechini, aceea da, se poate numi 
tortură. Ai putea afirma că e un detaliu nesemnificativ, însă te 
rog să nu faci acest lucru. Vezi tu, experienţa torturii nu 
implică numai intenţia de a provoca durere. Şi subiectul 
torturii trebuie să recunoască acea intenţie. Tu trebuie să fii 
conştient acum de intenţia mea de a-ţi provoca durere. Mai 
precis, trebuie să fii conştient că eu intenţionez să te fac să 
conştientizezi intenţia mea de a-ţi provoca durere. Trebuie să 
ajungem să realizăm această structură de conştientizare 
regresivă. Crezi că noi doi am ajuns în acest stadiu? 

— Da! urlă bătrânul. Da! Da! Da! Dădu din cap dintr-o parte 
în alta când un alt impuls electric îi străbătu trupul. Era violat 
de durere, simţea că fiecare fibră a existenţei sale fusese 
siluită. 

— Sau preferi să-mi oferi o altă analiză? 

— Nu! Fielding începu iar să urle de durere. Agonia depăşea 
orice imaginaţie. 

— Ştii ce spune Emerson despre oamenii mari: „Atunci când 
este forţat, chinuit, învins, omul adevărat are şansa să înveţe 
ceva; a fost pus în situaţia să-şi folosească inteligenţa; a 
câştigat ceva; a descoperit cât este de ignorant; s-a vindecat 
de nebunia de a crede că e centrul universului". Eşti de acord? 

— Da! ţipă profesorul. Da! Nu! Da! Convulsiile musculare 
care îi scuturau spatele nu făceau decât să sporească 
durerea, deja insuportabilă. 

— Te surprinde să descoperi câtă suferinţă eşti capabil să 
înduri? Te întrebi probabil cum de poţi suporta o durere de 
asemenea magnitudine, rămânând conştient în acelaşi timp. 
Ai dreptate să fii curios. Nu trebuie să uiţi însă că nu există 
diferenţe prea mari între corpul omenesc de azi şi cel de acum 
douăzeci de mii de ani. Circuitele plăcerii şi ale durerii au 
rămas aceleaşi. Ai putea crede că nu există nici o diferenţă 
între experienţa de a fi torturat până la moarte, pe timpul, să 
zicem, Inchiziției Spaniole şi experienţa pe care ţi-o ofer eu 
acum. Ai putea crede aşa ceva, nu? Vorbind însă de pe poziţia 

unui cunoscător, te rog să mă crezi că greşeşti. 

Evoluţia înţelegerii noastre în ceea ce priveşte neurochimia 
este cu adevărat impresionantă. In mod normal, corpul 
omenesc conţine echivalentul unei supape de siguranţă: 
atunci când gradul de stimulare a fibrelor atinge un anumit 
prag, endorfinele intră în acţiune, stăvilind şi potolind durerea. 
In caz contrar intervine pierderea cunoștinței. Doamne, ce mă 
înfurii când se întâmplă aşa ceva. In ambele situaţii, 
fenomenologia durerii este limitată. E la fel ca şi strălucirea: 
nu poţi experimenta decât un nivel maxim de strălucire. 
Conurile şi bastonaşele de pe retină sunt stimulate în 
momentul acela la maximum şi, după depăşirea acelui prag, 
nu se mai constată nici o modificare în percepţia strălucirii. 
Dar în ce priveşte durerea, descoperirile contemporane în 
domeniul biochimiei fac să se schimbe datele problemei. 

Ceea ce ţi se injectează acum în venă are un rol crucial în 
obţinerea efectului, dragul meu Angus. Ştiai, nu-i aşa? [i s-a 
administrat o substanţă cunoscută sub numele de naltrexonă. 
Este un antagonist pe bază de opiu - blochează acţiunea 
elementelor care acţionează împotriva durerii, legendarele 
endorfine. Aşa că limitele normale ale durerii pot fi depăşite. 
Se ajunge la un nivel neîntâlnit în natură. 

Prelegerea fu întreruptă de un nou urlet de durere, însă 
Demarest era de neînduplecat. 

—  Gândeşte-te: datorită picăturilor de naltrexonă, ai 
posibilitatea să trăieşti experienţa unui nivel de durere pe 
care corpul omenesc nu a fost proiectat să-l suporte. Un nivel 
de durere pe care nici unul dintre strămoşii tăi nu l-a 
cunoscut, chiar dacă o fi avut nenorocul să fie mâncat de viu 
de un tigru. Şi acest nivel poate creşte fără limită. Singura 
limită, pot să afirm, este răbdarea celui care aplică tortura. ţi 
par eu un om răbdător? Pot fi foarte răbdător, Angus. Vei avea 
ocazia să afli. Pot fi foarte răbdător când trebuie. 

Angus Fielding, distinsul profesor al colegiului Trinity, făcu 
ceea ce nu mai făcuse de la vârsta de opt ani: începu să 
plângă. 

— O, ai să-ţi doreşti din tot sufletul să-ţi pierzi cunoştinţa, 
însă substanţele injectate conţin şi o combinaţie de 
dexmetilphenidat, atomoxetină şi adrafinilă, un amestec care 

te va ţine treaz. Nu ai să pierzi nimic. Va fi o experienţă 
extraordinară. Ştiu că tu crezi că ai avut parte până acum de 
suferinţe de neîndurat. Insă eu pot amplifica această suferinţă 
de zece ori, de o sută, de o mie de ori. Ceea ce ai trăit până 
acum e nimic faţă de ceea ce te aşteaptă. Presupunând, 
bineînţeles, că te menţii pe poziţie. 

Demarest întinse iar mâna spre rozetă. 

— Pentru mine este cu adevărat important să primesc 
răspunsuri satisfăcătoare la întrebările pe care ţi le pun. 

— Îți spun tot ce vrei, şopti Fielding cu obrajii plini de 
lacrimi. Orice. Demarest zâmbi şi ochii săi negri priviră în jos 
către bătrânul profesor. 

— Uită-te în ochii mei, Angus. Uită-te în ochii mei. Acum 
trebuie să-mi vorbeşti deschis. Ce /-ai spus lui Paul Janson? 

Uite, am pus pe cineva să păzească intrarea, îi spuse 
Jessica Kincaid lui Janson pe când se aflau amândoi pe 
bancheta din spate a taxiului galben. Individul crede că este 
un exerciţiu de antrenament. Dar dacă tipa iese de acolo şi se 
hotărăşte să se suie într-unul din avioanele lor particulare pe 
care le au pe aeroportul Teeterboro, e posibil s-o pierdem 
pentru totdeauna. 

Jessie purta o cămaşă de bumbac pe care se vedea 
emblema companiei de telefoane Verizon. 

— l-ai verificat pe cei din clădire? 

— l-am verificat pe toţi, răspunse ea. 

De fapt, în urma câtorva telefoane discrete, lui Kincaid i se 
confirmase ceea ce observarea directă îi sugerase de la 
început. Printre cei care locuiau în clădire se numărau mai 
mulţi finanţişti, directori de fundaţii şi indivizi cunoscuţi mai 
degrabă pentru actele lor filantropice decât pentru ceea ce se 
afla la originea averilor lor. Cei care doreau să-şi etaleze noua 
bogăţie aveau posibilitatea să facă acest lucru într-unul din 
palatele lui Donald Trump, unde fiecare suprafaţă strălucea. In 
clădirea de la numărul 1060 de pe Fifth Avenue, lifturile aveau 
încă uşile de alamă montate în 1910, precum şi lambriurile 

întunecate din lemn de brad. Comisia de admitere în clădire 
rivaliza în inflexibilitate şi autoritarism cu hunta militară din 
Myanmar; era oricând gata să refuze cererile unor eventuali 
rezidenţi care se dovedeau prea „flamboaianţi” - termenul lor 
favorit pentru respingerea cererii. Clădirea de pe Fifth Avenue 
accepta cu plăcere patroni ai artelor, însă nu şi artişti. 
Intâmpina bucuros patroni de operă, dar n-ar fi primit 
niciodată un cântăreţ de operă. Cei care sprijineau cultura 
erau bine primiţi; cei care creau cultură erau evitaţi. 

— Avem o anume Agnes Cameron care locuieşte cu un etaj 
mai sus de ea, spuse Kincaid. Face parte din comitetul 
director de la Muzeul Metropolitan de Artă, o femeie 
impecabilă din punct de vedere social. Am sunat la biroul 
directorului pretinzând că sunt ziaristă şi scriu un articol 
despre ea. Le-am spus că am aflat că are o întâlnire acolo şi 
că aş vrea să mai verific o dată citatele pe care urmează să le 
pun în articol. Mi-a răspuns o tipă foarte înţepată: „O, 
imposibil. Domnişoara Cameron se află la Paris în momentul 
de faţă”. 

— Este candidatul cel mai bun? 

— Se pare că da. Conform documentelor companiei de 
telefoane, şi-a instalat anul trecut o conexiune Internet DSL de 
mare viteză. 

li întinse şi lui Janson o cămaşă de bumbac la fel cu a ei, cu 
acelaşi blazon în negru şi roşu al firmei Verizon. 

— Am descoperit că prietenul tău Cornelius are un frate 
care lucrează la Verizon, explică ea. Face rost de toate astea 
la preţ redus. 

In afară de cămaşă, Janson fu echipat cu o centură plină cu 
aparate. Cel mai mare dintre ele era un aparat telefonic 
portocaliu folosit pentru testări. Costumul fu completat cu o 
cutie metalică de scule. 

Se apropiară de portarul care stătea sub copertina de la 
intrarea în clădire şi Jessie Kincaid fu cea care deschise 
discuţia. 

— Avem o clientă aici, cred că nu e în ţară acum, însă linia 
ei DSL a căzut şi ne-a cerut s-o punem în funcţiune cât e ea 
plecată. Jessie îi flutură portarului prin faţa ochilor o 
legitimaţie învelită în plastic. Numele clientei este Cameron. 

— Agnes Cameron, la etajul opt, zise portarul cu un accent 
pe care Janson îl recunoscu ca fiind de origine albaneză. 

Obrajii bărbatului erau plini de acnee şi caschetă cu cozoroc 
stătea cocoţată pe părul său şaten ondulat. Intră înăuntru ca 
să se consulte cu paznicul. 

— Tehnicieni de la compania de telefoane. Au venit la 
apartamentul domnişoarei Cameron. 

Cei doi îl urmară apoi pe portar în holul elegant de la 
intrare, cu pereţi lambrisaţi şi pardosit cu marmură neagră şi 
albă, dispusă ca pe haina unui arlechin. 

— Cu ce vă pot fi de folos? 

Un al doilea portar, un bărbat solid tot de origine albaneză, 
şedea pe un taburet lângă uşă. Individul se ridică în picioare. 
Era evident superiorul primului portar şi dorea să arate foarte 
clar că el era acela care lua deciziile. Vreme de câteva clipe se 
uită încruntat la cei doi fără să zică nimic. Apoi ridică 
receptorul antic al unui telefon interior de bachelită şi formă 
câteva numere. 

Janson se uită spre Kincaid: domnişoara Cameron ar fi 
trebuit să nu fie în ţară. Jessie ridică uşor din umeri. 

— Tehnicieni de la Verizon, spunea bărbatul la telefon. 
Verizon. Să repare o linie telefonică. De ce? Nu ştiu de ce. 

Portarul puse palma pe microfon şi se întoarse către cei doi 
vizitatori. 

— Menajera domnişoarei Cameron întreabă de ce nu veniţi 
atunci când e domnişoara în oraş. Săptămâna viitoare. 

Jessie dădu ochii peste cap într-un gest teatral. 

— Gata, am plecat de aici, spuse Janson furios. Am o 
rugăminte: când o vezi pe domnişoara Cameron, spune-i că 
vor mai trece câteva luni bune până vom reuşi să stabilim o 
nouă programare ca să-i reparăm legătura DSL. 

— Câteva /uni? 

— Cam patru luni durează, replică Janson cu un implacabil 
calm profesional. Poate mai puţin, dar e posibil să dureze şi 
mai mult. Lista de aşteptare e enormă. Incercăm să rezolvăm 
pe toată lumea cât mai repede posibil. Insă atunci când o 
programare este anulată, treci automat la coada listei. In 
mesajul pe care l-am primit, domnişoara spunea că doreşte ca 
treaba să fie făcută înainte de a reveni ea în oraş. Superiorul 

meu a primit trei sau patru telefoane pe tema asta. A trecut-o 
mai în faţă ca să-i facă o favoare. Acum ne ceri să plecăm. N- 
am nimic împotrivă, însă te rog să-i spui şi domnişoarei 
Cameron cum a fost. Dacă va fi cineva acuzat, nu vreau să fiu 
eu ăla. 

In vocea tehnicianului indignat oboseala se amesteca cu 
mândria jignită; era o persoană care lucra într-un imens 
sistem birocratic şi era obişnuită să fie personal acuzată de 
frecventele căderi - obişnuită cu acuzele, dar neîmpăcată cu 
ele. 

Dacă va fi cineva acuzat: portarul şef păru că şovăie. Era 
posibil să fie căutat un ţap ispăşitor, nu? O asemenea situaţie 
trebuia evitată. Incepu să vorbească din nou la telefon cu o 
voce hotărâtă. 

— Ştii ce? Cred că ar fi mai bine să-i laşi pe tipii ăştia să-şi 
facă treaba. 

Apoi le făcu un semn cu capul către cabina liftului. 

— Drept înainte şi la stânga, spuse el. Etajul opt. Menajera 
o să vă deschidă. 

— Eşti sigur? Am avut o zi foarte grea şi nu mi-ar părea rău 
să ajung mai devreme acasă. 

— Urcaţi la etajul opt şi o să vă primească înăuntru, repetă 
portarul şi în vocea lui aparent calmă se ascundea o undă de 
disperare la gândul că cei doi ar putea pleca. 

Janson şi Kincaid se îndreptară către lift. Deşi se închidea cu 
acelaşi grilaj-acordeon, ca atunci când fusese construit, în 
cabină nu se mai afla liftier. Nu erau nici camere de luat 
vederi: administraţia considerase desigur că doi portari şi un 
paznic în hol reprezentau măsuri suficiente de securitate 
pentru această clădire cu locuinţe. Rezidenţii aveau tot 
dreptul să se sărute cast în lift fără să se teamă de priviri 
indiscrete. 

Apăsară butonul corespunzător etajului şapte; oare se va 
lumina? Nici gând. Lângă fiecare buton se afla o gaură de 
cheie şi Janson fu nevoit să se chinuie cam douăzeci de 
secunde până ce, cu ajutorul a două şperacle mici, reuşi să 
deblocheze şi să activeze butonul. In sfârşit, cabina începu să 
urce şi după câteva secunde se opri tremurând uşor. Având în 
vedere generozitatea celor care ocupau apartamentele, 

aspectul antic al ascensorului trăda o mare doză de afectare. 

In sfârşit, uşile liftului se deschiseră şi cei doi se treziră în 
foaierul apartamentului. Unde se afla oare Marta Lang? Să fi 
auzit zgomotul făcut de uşile liftului? Janson şi Kincaid 
înaintară cu grijă în hol, apoi se opriră o clipă ca să asculte. 

Undeva, destul de stins, se auzea clinchetul unor ceşti de 
porțelan. În stânga holului aflat în penumbră se vedea o scară 
în spirală care ducea la etajul inferior. In dreapta se afla o altă 
scară care ducea la dormitor - sau mai multe dormitoare. Se 
părea că nivelul principal al apartamentului era cel de sub ei. 
Lang se afla probabil acolo. Verificară atent pereţii în căutarea 
unor camere de luat vederi sau a orice altceva care ar fi putut 
aduce a echipament de supraveghere. Nu se vedea nimic. 

— OK, murmură Janson. Mai departe procedăm ca la carte. 

— A cui carte? 

— A mea. 

— Am înţeles. 

Din nou un clinchet slab produs de ciocnirea de porţelanuri. 
Janson se apropie de scara care ducea jos şi se uită atent spre 
nivelul de dedesubt. Nu se vedea nimeni şi, spre uşurarea lui, 
treptele erau de marmură: nici un scârţâit nu va da alarma. 

Janson îi făcu semn lui Jessie să rămână pe loc. Apoi cobori 
iute treptele, cu spatele cât mai aproape de peretele curbat, 
în mână avea acum un mic revolver. 

Jos, în faţa lui se deschidea o cameră enormă, cu draperii 
groase la ferestre. In stânga se vedea o altă cameră, un fel de 
salon dublu. Pereţii dintre cele două camere erau din lemn 
alb, împărţiţi în panouri pictate, dispuse la intervale precise. 
Piesele de mobilier dădeau încăperii un aspect de casă de 
vacanţă concepută în mijlocul New York-ului pentru un om de 
afaceri japonez: o locuinţă scumpă şi elegantă, însă total 
lipsită de personalitate. 

Intr-o fracțiune de secundă, mintea lui Janson reduse 
decorul din faţa lui la un simplu aranjament de portaluri şi 
planuri: primele reprezentând atât zone expuse, cât şi locuri 
pe unde putea ataca, celelalte eventuale locuri sigure, unde s- 
ar putea ascunde. 

Lipit de perete, Janson înainta cu grijă prin salon. Parchetul 
lustruit era acoperit în cea mai mare parte cu mari covoare 

Aubusson, în culori stinse. Covorul nu împiedică însă un 
scârţâit care se auzi sub talpa lui în momentul în care se 
pregătea să intre în cea de-a doua cameră. Rămase ca 
electrocutat. Fiindcă acolo, în faţa sa, era o menajeră 
îmbrăcată într-o uniformă de un albastru pal. 

Femeia se întoarse spre el, ţinând strâns în faţă un 
ştergător de praf cu pene de modă veche, în timp ce figura ei 
rotundă se contorsiona într-un rânjet ciudat - un rictus 
provocat de frică? 

— Paul, fereşte-te! Era vocea lui Jessie. Nu o auzise 
coborând, însă se afla la câţiva paşi în urma lui. 

Deodată, pieptul menajerei explodă într-un jet roşu şi 
femeia se prăbuşi pe covor, zgomotul fiind atenuat de 
țesătura moale. 

Janson se întoarse şi văzu pistolul cu amortizor în mâna lui 
Jessie. De pe ţeava ieşea un fir subţire de fum. N 

— Dumnezeule! exclamă Janson, cuprins de groază. Iți dai 
seama ce ai făcut? 

— Dar tu îţi dai seama? Jessica păşi peste trupul prăbuşit şi, 
cu o mişcare de picior, împinse ştergătorul de praf care 
rămăsese în mâna întinsă a femeii. 

Nu era un dispozitiv folosit la curăţenia unei case: ascuns 
printre penele maronii era fixat un puternic revolver SAG 
Sauer, legat încă de mâna femeii ucise cu o bucată de elastic. 

Jessie trăsese la timp. Siguranţa armei era ridicată şi 
pistolul avea glonţ pe ţeavă. O fracțiune de secundă îl 
despărţise pe Janson de moarte. 

Marta Lang nu fusese singură în apartament. Nu fusese nici 
nepăzită. 

Era posibil să nu fi aflat încă de prezenţa lor? La celălalt 
capăt al camerei se vedea o altă uşă care dădea probabil într- 
o sufragerie. 

Din spatele uşii se auzi o mişcare. 

Janson se lipi rapid de peretele din stânga uşii, ţinând 
revolverul Beretta la nivelul pieptului, gata să apese pe 
trăgaci sau să lovească arma, în funcţie de necesitate. Un 
bărbat solid, cu un pistol în mână, îşi făcu brusc apariţia în 
încăpere, probabil trimis să investigheze. Janson îl izbi cu patul 
pistolului în ceafă şi bărbatul îşi pierdu cunoştinţa. Jessie reuşi 

să-l prindă înainte de a atinge podeaua şi-l trase fără zgomot 
pe covor. 

Janson rămase o clipă nemişcat ca să-şi vină în fire, 
ascultând în acelaşi timp cu atenţie; explozia de violenţă 
fusese  solicitantă şi trebuia să fie în măsură să se 
concentreze. 

Deodată se auzi o serie de Împuşcături şi uşa fu perforată 
de câteva gloanţe de mare forţă care făcură să sară în jur 
aşchii. Trăgea Marta Lang? Avea toate motivele să creadă 
acest lucru. Janson privi în direcţia lui Kincaid şi se convinse că 
partenera lui se afla în afara razei de acţiune a gloanţelor, 
lateral faţă de uşă. 

Urmă un moment de tăcere, apoi zgomotul înfundat al unor 
paşi: Janson înţelese imediat ce făcea Marta Lang - sau oricine 
altcineva se afla în spatele uşii - şi înţelese şi ce trebuia să 
facă el. Femeia voia să privească prin găurile produse în uşă 
de gloanţele pe care le trăsese, să vadă ce efect avuseseră 
loviturile. Işi stabilise foarte bine linia de tragere: nimeni nu 
putea rămâne neatins în picioare în bătaia gloanţelor sale. 

Coordonarea era extrem de importantă şi Janson avea 
foarte puţin timp. Acum! Se repezi cu toată forţa în uşă, cu 
umărul înainte. Era ca un berbec. Uşa se mişcă uşor la 
început, apoi, cu un sunet înfundat, se izbi de persoana care 
se afla de cealaltă parte şi o trânti la podea. 

Intr-adevăr, pe Marta Lang o văzu când uşa se deschise. 
Uşa o pocnise şi o proiectase într-o masă stil Hepplewhite 
chiar din spatele ei. Arma ei automată fusese aruncată în aer 
de forţa loviturii şi se afla acum pe masă, la câţiva centimetri 
de femeie. 

Cu o agilitate de felină, Lang sări în picioare şi se întinse 
către arma care strălucea. 

— Să nici nu-ţi treacă prin cap, o avertiză Jessica. 

Marta Lang ridică privirea şi o văzu pe Jessica în poziţie de 
tragere, ţinând revolverul cu ambele mâini. Poziţia trupului ei 
arăta că nu avea cum să rateze. Expresia ei spunea că nu va 
ezita nici o clipă să tragă. 

Răsuflând cu greu, Lang rămase câteva clipe fără să spună 
şi fără să facă nimic, ca şi cum nu s-ar fi putut hotărî asupra 
acţiunilor ei următoare. Intr-un târziu îşi îndreptă trupul, nu 

înainte de a verifica cu coada ochiului poziţia armei. 

— Nu aveţi nici un haz, zise ea. Partea de jos a chipului ei 
era roşie acolo unde o lovise uşa. 

— N-aţi vrea să echilibrăm puţin şansele? Să facem jocul 
mai interesant? 

Janson făcu câţiva paşi către ea şi, în momentul în care 
corpul său se interpuse între Marta Lang şi Kincaid, Lang duse 
rapid mâna în spate şi apucă arma. Janson anticipase însă 
mişcarea şi i-o smulse imediat din mână. 

— Pistol mitralieră Suomi. Foarte impresionant. Ai permis 
pentru o jucărie ca asta? 

— V-aţi năpustit în casa mea, spuse ea. Mi-aţi rănit 
personalul. Numesc asta dreptul la autoapărare. Marta Lang 
îşi trecu degetele prin părul alb coafat impecabil şi, deşi 
Janson se încorda brusc, aşteptându-se la o nouă surpriză, 
mâna ei cobori goală de acolo. Se întâmplase ceva cu femeia 
din faţa lui; vorbele ei erau parcă lipsite de orice intonaţie 
acum şi dispăruse parcă şi aerul acela distant. Ce era 
adevărat în legătură cu femeia asta? 

— Nu ne face să mai pierdem timpul şi nici noi n-o să te 
plictisim prea mult, spuse Janson. Ştim deja adevărul despre 
Peter Novak. Nu mai are nici un rost să încerci să te prefaci. E 
un om mort. S-a terminat, la naiba! 

— Nu eşti decât un idiot cu muşchi, spuse Marta Lang. Crezi 
că ai înţeles totul. Insă aşa credeai şi înainte, nu? Nu ţi se pare 
caraghios? 

— Renunţă la el, Marta, zise Janson printre dinţi. E singura 
ta şansă. Programul s-a terminat. Ordin direct de la 
preşedintele Statelor Unite. 

Femeia cu părul alb îi aruncă o privire dispreţuitoare. 

— Peter Novak este mult mai puternic. Preşedintele Statelor 
Unite nu are putere decât în lumea liberă. Marta Lang făcu o 
pauză pentru a da mai multă greutate vorbelor sale. 

— Ai început să vezi imaginea de ansamblu sau ai nevoie 
de o casetă video ca să înţelegi? 

— Ai fost înşelată. A reuşit nu ştiu cum să te atragă în 
nebunia lui. Dacă nu reuşeşti să te eliberezi rapid de vraja 
asta, eşti pierdută. 

— Ce cuvinte grele din partea unuia ca tine. Uită-te în ochii 

mei, Janson - vreau să văd dacă tu chiar crezi ceea ce spui. 
Probabil că da, cu atât mai rău pentru tine. Vorba cântecului, 
libertatea nu e decât un cuvânt folosit de cei care nu mai au 
nimic de pierdut. Te crezi un fel de erou, nu? Imi pare rău 
pentru tine, să ştii. Pentru cei ca tine nu există libertate, 
întotdeauna va fi cineva care să te manipuleze şi, când nu voi 
mai fi eu, va fi cineva cu mult mai puţină imaginaţie. 

Marta Lang se întoarse către Jessica. 

— Asta-i adevărul. Prietenul tău e ca un pian. Nu e decât o 
piesă de mobilier până nu începe cineva să cânte la el. Și 
mereu cineva cântă la el. 

Faţa femeii se schimonosi într-o grimasă. 

— Nu ţi-a trecut niciodată prin minte că e tot timpul cu trei 
paşi înaintea ta? Eşti atât de previzibil - bănuiesc că în mintea 
ta asta se cheamă caracter. El ştie exact cum gândeşti, ce eşti 
în stare să faci şi ce decizii urmează să iei. Pe toată durata 
acţiunii aceleia curajoase de la Palatul de Piatră s-a jucat cu 
tine ca un copil cu o figurină de plastic. Am avut echipamente 
de supraveghere instalate acolo, fireşte. Ţi-am urmărit fiecare 
mişcare, ştim tot ce ai făcut. Cunoşteam oricare element al 
planului tău şi ne pregătisem pentru oricare variantă 
anticipată. Normal că Higgins - acesta era numele individului 
pe care l-aţi salvat - avea să insiste s-o salvaţi şi pe 
americanca aceea. Şi bineînțeles că tu aveai să renunţi la 
locul tău în avion în favoarea femeii. Ce bărbat galanton eşti! 
Perfect previzibil. Explozia a fost comandată de la distanţă. 
Peter Novak a dirijat întreaga operaţiune ca un concert. 
Înţelege, Janson, el a fost cel care te-a manipulat tot timpul. El 
a fost la comandă până acum şi va fi şi în continuare. 

— Imi permiteţi să dobor căţeaua, domnule? întrebă Jessica, 
ridicând mâna stângă ca un cadet nerăbdător. 

— Intreabă-mă asta mai târziu, spuse Janson. Există atâtea 
alte şanse în lumea asta, Marta Lang. Apropo, ăsta e numele 
tău adevărat? 

— Ce importanţă are un nume? răspunse ea fără să pară 
prea impresionată. Când o să termine cu tine, o să zici că e 
numele tău. Uite o întrebare pentru tine: nu crezi că dacă 
vânătoarea durează suficient de mult vulpea începe să-şi 
imagineze că de fapt ea îi urmăreşte pe câini? 

— Nu înţeleg ce vrei să spui. 

— Exact aşa e lumea lui Peter Novak. Lumea în care trăiţi şi 
voi. Pe faţa femeii apăru un zâmbet neaşteptat de delicat. 
Când o întâlnise în Chicago, femeia i se păruse lui Janson 
întruchiparea unei străine educate. Acum accentul ei era 
foarte american. 

— Nu există nici un Peter Novak, spuse Jessie. 

— Adu-ţi aminte, dragă, ce se spune despre diavol - că cea 
mai mare păcăleală a lui a fost să-i convingă pe oameni cum 
că el nu există. Poţi să crezi ce vrei. 

Janson încerca să-şi amintească ceva. Se uită atent la Marta 
Lang, căutând un indiciu care ar trăda slăbiciunea. 

— Alan Demarest. Unde este? 

— Aici. Acolo. Peste tot. Ar trebui totuşi să-i spui Peter 
Novak. Aşa e politicos. 

— Unde, fir-ar să fie! 

— Nu-ţi spun, zise ea amuzată. 

— Cu ce te are la mână? explodă Janson. 

— Imi pare rău, însă habar n-ai ce vorbeşti. 

— Te are la mână cu ceva. 

— Nu înţelegi deloc, nu-i aşa? replică ea dispreţuitor. 
Viitorul îi aparține lui Peter Novak. 

Janson se holba la ea, nevenindu-i să creadă. 

— Dacă ştii unde se ascunde, crede-mă că voi scoate 
informaţia asta din tine. Să fii convinsă de asta. După câteva 
ore sub efectul scopolaminei n-ai să mai ştii care e diferenţa 
între ceea ce gândeşti şi ceea ce vorbeşti. Tot ce ai în cap va 
ieşi pe gură. Dacă ştii unde se ascunde, o să extragem asta 
din capul tău. O să extragem şi o mulţime de alte porcării. Aş 
prefera însă să vorbeşti fără ajutorul substanţelor chimice. 
Până la urmă, într-un fel sau altul tot o să ne spui ce vrem să 
aflăm de la tine. 

— Eşti atât de plin de tine, zise Marta Lang şi se întoarse 
către Jessica. Hei, dă-mi o mână de ajutor. Nu poţi da dovadă 
de puţină solidaritate feminină? Nu ştii cât de puternice sunt 
femeile când se unesc? 

Marta Lang se aplecă brusc către Janson, faţa ei ajungând 
doar la câţiva centimetri de a lui. 

— Paul, să ştii că-mi pare sincer rău pentru prietenii tăi care 

576 


au sărit în aer lângă Anura. Flutură din degete şi adăugă cu o 
voce care era numai venin: Ştiu că ai fost distrus din cauza 
iubitului tău prieten grec. Femeia râse uşor. Ce pot să spun? 
Asemenea nenorociri se mai întâmplă. 

Janson simţea zvâcnindu-i dureros o venă pe frunte şi ştia 
că faţa i se schimonosise de furie. Işi imagina cum ar fi să o 
izbească peste faţă, cum ar fi să-i fractureze oasele, să-i 
împingă cu degetele oasele nasului până în creier. Reuşi însă 
să se calmeze la fel de repede cum se aprinsese. Inţelese că 
femeia din faţa lui încerca să-l facă să-şi piardă cumpătul. 

— Nu îţi ofer trei alternative, spuse el. Numai două. Şi dacă 
nu te decizi repede, o să hotărăsc eu în locul tău. 

— Şi durează mult chestia asta? întrebă ea batjocoritor. 

Janson deveni brusc conştient de muzica corală care se 
auzea în fundal. Hildegard von Bingen. Simţi că i se zburleşte 
părul pe ceafă. 

— Imnurile Extazului, mârâi el. Umbra lui Alan Demarest. 

— Ei, eu l-am făcut să îndrăgească muzica asta, zise Marta 
Lang ridicând din umeri. Incă din copilărie. Janson se holbă la 
ea ca şi când o vedea prima oară. O mulţime de detalii 
începeau să se lege. Mişcările capului, schimbările bruşte şi 
ciudate ale vocii şi ale inimii ei, vârsta, chiar şi anumite 
expresii pe care le folosea. 

— Dumnezeule, zise el. Tu eşti... 

— Sora lui geamănă. Marta Lang începu să-şi maseze pielea 
de deasupra claviculei stângi. Faimoşii gemeni Demarest. 
Spaima oraşului Fairfield, unde am crescut. Tâmpiţii de la 
Mobius habar n-au avut că Alan m-a implicat şi pe mine în 
afacerea asta. In timp ce vorbea, mişcările ei circulare erau 
din ce în ce mai insistenţe, o aparentă reacţie la o mâncărime 
intensă. 

— Aşa că dacă speri că eu să „renunţ” la el, cum ai spus tu 
foarte poetic mai înainte, mai gândeşte-te o dată. 

— Nu ai altă soluţie, spuse Janson. 

— Ce naiba face? întrebă Jessica încet. 

— Intotdeauna există mai multe soluţii. 

Mişcările lui Lang deveniseră mai puţin ample, se 
concentrau acum într-un singur loc; începu să apese cu 
degetele într-un punct de lângă claviculă. 

— Ah, făcu ea. Asta e. Asta e. Acum mă simt mult mai 
bine... 

— Paul! strigă Jessica. Reuşise să înţeleagă cu o clipă 
înaintea lui. Opreşte-o! 

Era prea târziu. Se auzise pocnitura abia perceptibilă a unei 
capsule subcutanate şi femeia dăduse capul pe spate, ca în 
extaz; chipul ei deveni brusc purpuriu. Marta Lang scoase un 
oftat aproape senzual, care se transformă într-un gâlgâit 
înfundat. Falca îi căzu şi în colţul gurii îşi făcu apariţia un fir de 
salivă. Apoi dădu ochii peste cap şi se prăbuşi. 

Din boxe invizibile, voci fantomatice cântau: 


Gaudete în Mo, 

Quem no viderunt în terris mulți, 
Qui ipsum ardenter vocaverunt. 
Gaudete în capite vestro. 


Janson puse o mână pe gâtul lung al femeii, căutând pulsul, 
chiar dacă ştia că nu îl va găsi. Semnele otrăvirii cu cianură 
erau prea evidente. Femeia preferase să moară decât să 
cedeze şi lui Janson îi venea foarte greu să spună dacă fusese 
un act de curaj sau unul de laşitate. 

Întotdeauna există mai multe soluții, îi spusese Marta Lang. 
Întotdeauna există mai multe soluţii. În minte îi veni o voce 
din trecut: a unuia dintre vietnamezii care îl interogaseră, 
bărbatul cu ochelari cu ramă din oţel. A nu te hotări înseamnă 
a decide. 

Un telefon de pe biroul secretarului general începu să sune. 
Vocea asistentei: 

— Îmi cer scuze că vă deranjez, însă domnul Novak doreşte 
din nou să vorbească cu dumneavoastră. 

Mathieu Zinsou se întoarse către înaltul comisar pentru 
refugiaţi, o fostă politiciană irlandeză, o femeie viguroasă şi 
foarte  vorbăreaţă; invitata lui se certa frecvent cu 
subsecretarul general pentru afaceri umanitare, care punea 

mult suflet în bătăliile acestea de birou. 

— Doamnă MacCabe, îmi pare teribil de rău, însă trebuie 
neapărat să vorbesc la telefon. Cred că v-am înţeles 
îngrijorarea în legătură cu criticile venite din partea 
Departamentului pentru Afaceri Politice şi sunt convins că le 
putem înlătura dacă raționăm împreună. Rugaţi-o pe Helga să 
programeze o întâlnire cu directorii. Zinsou se ridică şi înclină 
capul cu un gest scurt, de concediere. 

Ridică apoi receptorul. 

— Vă fac legătura cu domnul Novak, spuse o voce de 
femeie. 

După câteva click-uri şi zgomote electronice, în receptor se 
auzi vocea lui Peter Novak. 

— Mon cher Mathieu, începu el. 

— Mon cher Peter, replică Zinsou. Generozitatea cu care aţi 
acceptat să luaţi în considerare ceea ce am discutat este de 
admirat. De când familia Rockefeller a donat terenul pe care 
este construit complexul de clădiri al Naţiunilor Unite, nici o 
altă persoană particulară nu s-a oferit să... 

— Da, da, îl întrerupse Novak. Mă tem însă că sunt nevoit 
să refuz invitaţia dumneavoastră la cină. 

— O! 

— Mă gândesc la ceva mult mai festiv. Sper să fiţi de acord 
cu gândirea mea. intre noi nu există secrete, nu? 
Transparenţa a fost întotdeauna foarte preţuită la ONU, nu? 

— Mă rog, până la un anumit punct, Peter. 

— O să vă spun propunerea mea şi dumneavoastră o să-mi 
spuneţi dacă e rezonabilă sau nu. 

— Vă rog. 

— Am înţeles că vinerea asta urmează să se desfăşoare o 
întrunire specială a Adunării Generale. Am visat întotdeauna 
să mă adresez acestei adunări selecte. Credeţi că e o vanitate 
prostească? 

— Bineînţeles că nu, spuse Zinsou repede. Oricum, foarte 
puţine persoane particulare au vorbit vreodată în faţa Adunării 
Generale... 

— Cred că nimeni nu poate să-mi conteste acest drept şi 
privilegiu totodată - cred că sunteţi de aceeaşi părere. 

— Bien sur. 

— Având în vedere că vor fi prezenţi foarte mulţi şefi de 
stat importanţi, nivelul securităţii va fi foarte înalt. Puteţi să 
mă consideraţi paranoic, însă m-aş simţi mai în siguranţă. 
Dacă vine şi preşedintele Statelor Unite, aşa cum am auzit că 
ar fi posibil, se va afla acolo şi o echipă de la Serviciul Secret. 
Toate astea m-ar face să mă simt mai liniştit. Şi voi fi probabil 
însoţit de primarul New York-ului, cu care sunt bun prieten. 

— Inţeleg că vreţi o apariţie spectaculoasă, comentă 
Zinsou. Trebuie să mărturisesc că parcă nu se potriveşte cu 
felul dumneavoastră de a fi, cu reputaţia dumneavoastră de 
persoană care preferă să stea departe de lumina 
reflectoarelor. 

— Tocmai de aceea vă fac această propunere, se auzi 
vocea de la celălalt capăt al firului. Ştiţi care este politica 
mea: fă-i mereu să se întrebe care va fi pasul următor. 

— Dar... discuţia noastră? Zinsou era dezamăgit şi speriat; 
se străduia să nu se dea de gol. 

— Nu trebuie să vă îngrijoraţi. O să vedeţi că nu există mai 
multă intimitate decât în lumina reflectoarelor. 


— La naiba! strigă Janson. Derulă caseta cu înregistrarea 
ultimei convorbiri cu Demarest. 

— Ce altceva aş fi putut să fac? întrebă Zinsou şi în vocea 
lui era şi spaimă şi reproş. 

— Nimic. Dacă aţi fi insistat prea mult nu aţi fi reuşit decât 
să-i treziţi suspiciuni. E un individ profund paranoic. 

— Ce părere aveţi de cererea lui? E ciudată, nu? 

— E o idee ingenioasă, zise Janson direct. Individul are mai 
multe mutări decât Bobby Fischer. 

— Insă dumneavoastră  doreaţi să-l scoateţi din 
ascunzătoare... 

— S-a gândit şi el la asta şi şi-a luat măsuri de prevedere. 
Ştie foarte bine că forţele pe care trebuie să le înfrunte sunt 
ultra-compartimentate. Ştie că celor de la Serviciul Secret nu 
o să li se spună adevărul. Se foloseşte de oamenii noştri ca de 
un scut. Şi nu e numai asta. Va urca rampa către clădirea 
Adunării Generale umăr la umăr cu primarul New York-ului. 
Orice atentat la viaţa lui l-ar pune în pericol şi pe acest 
politician foarte cunoscut. Urmează să pătrundă într-o arenă 

în care s-au luat măsuri de securitate excepţionale, şefii de 
state fiind toţi protejaţi de echipe foarte vigilente. Este ca şi 
cum ar fi înconjurat tot timpul de un câmp de forţă. Dacă un 
agent american ar încerca să tragă, ancheta care ar urma ar 
face ca toată afacerea să sară în aer. Atât timp cât Demarest 
se află la sediul Adunării Generale nu ne putem atinge de el. 
Nu avem cum. Incercaţi să vă imaginaţi - va fi permanent 
înconjurat de ceilalţi invitaţi. Cunoscută fiind generozitatea de 
care a dat dovadă peste tot în lume, reprezentanţii 
comunităţii internaţionale vor fi onoraţi să... 

— ... să-l întâmpine pe cel care reprezintă o lumină pentru 
multe naţiuni, spuse Zinsou zâmbind amar. 

— Este un plan care-l caracterizează foarte bine pe 
Demarest. „Ascuns la vedere” era una din expresiile sale 
favorite. Obişnuia să spună că, uneori, cea mai bună 
ascunzătoare este chiar sub ochii opiniei publice. 

— Cam acelaşi lucru mi-a spus şi mie, zise Zinsou gânditor. 
Se uita la stiloul pe care-l ţinea în mână, parcă încercând să-l 
transforme prin puterea minţii într-o ţigară. 

— Ce facem acum? 

Janson sorbi puţină cafea călduţă. 

— Ori îmi vine vreo idee... 

— Ori? 

Privirea lui Janson era dură. 

— Ori nu-mi vine nici una. Agentul ieşi din biroul 
secretarului general fără să mai spună nimic, lăsându-l pe 
diplomat singur cu gândurile lui. 

Zinsou simţea o apăsare în piept. Adevărul e că dormise 
foarte prost de când, la insistenţele lui Janson, preşedintele 
Statelor Unite acceptase să fie informat asupra evoluţiei crizei. 
Zinsou era şi continua să fie înspăimântat. Cum de putuseră 
Statele Unite ale Americii să fie atât de imprudenţe? Doar că 
nu erau chiar Statele Unite, ci mai degrabă un mic grup secret 
de programatori. Planificatori, aşa cum ar spune Janson. 
Secretul fusese trecut de la o administraţie prezidenţială la 
alta, la fel ca şi codurile arsenalului nuclear al ţării - şi la fel de 
periculos. 

Zinsou cunoştea personal mai mulţi şefi de state decât 
oricine altcineva. Ştia că preşedintele american subestimase 

mişcările sângeroase care se puteau declanşa în cazul în care 
adevărul despre Programul Mobius ar fi vreodată dezvăluit. 

Prin faţa ochilor îi treceau figurile  prim-miniştrilor, 
preşedinţilor, şefilor de partide, emirilor şi regilor, personalităţi 
ale unei lumi păcălite. Intreaga ordine mondială instaurată 
după război se putea prăbuşi. In toate zonele fierbinţi ale 
lumii, tratatele de soluţionare paşnică a conflictelor vor fi 
denunţate, invalidate, fiindcă autorul lor era de fapt un 
impostor - un agent american. Tratatul de pace pe care Peter 
Novak îl negociase în Cipru? Turcii şi grecii îl vor face imediat 
bucățele. Fiecare parte o va acuza pe cealaltă că a ştiut 
adevărul de la început; un pact care părea imparţial va fi 
interpretat ca favorizând subtil adversarul. lar în alte părţi? 

Criza monetară de la voi, din Malaysia? Ne pare rău, 
prietene. Din cauza noastră s-a întâmplat. Căderea lirei 
sterline de acum şapte ani care a făcut ca PIB al Marii Britanii 
să scadă cu câteva puncte? Da, faptul că noi am profitat de 
situația aceea a înrăutățit lucrurile. Ne pare teribil de rău, nu 
ştim ce-a fost în capul nostru... 

O eră de relativă pace şi prosperitate va face loc unei alteia 
lipsită în totalitate de ambele binefaceri. Şi ce se va întâmpla 
când opinia publică va afla că birourile Fundaţiei Libertatea, 
răspândite în toate ţările în curs de dezvoltare şi în Europa de 
Est, făceau parte dintr-o operaţiune sub acoperire a serviciilor 
secrete americane? Multe dintre guvernele care cooperaseră 
pur şi simplu nu vor supravieţui acestei umilinţe. Altele, ca să- 
şi păstreze credibilitatea în rândul cetăţenilor, vor suspenda 
relaţiile cu Statele Unite şi vor începe să trateze această ţară 
ca pe un adversar. Bunurile firmelor americane, chiar şi acelea 
care nu aveau nici o legătură cu Fundaţia Libertatea, vor fi 
confiscate, fondurile lor îngheţate. Comerţul mondial va primi 
o lovitură nimicitoare. In acelaşi timp, dezvăluirile ar 
reprezenta un casus belii pentru toţi nemulţumiţii şi 
dezmoşteniţii planetei; toate suspiciunile incipiente îşi vor găsi 
un catalizator. Atât în interiorul partidelor politice oficiale cât 
şi al mişcărilor de rezistenţă, dezvăluirile ar reprezenta un 
strigăt la luptă împotriva imperialismului american. Acea 
entitate pe jumătate unită care este acum Europa ar reuşi în 
sfârşit să se coalizeze împotriva unui duşman comun. 

Pe cine s-ar mai putea sprijini atunci Statele Unite? Cine ar 
mai face acest lucru? O ţară care şi-a trădat aliaţii cei mai 
apropiaţi şi cei mai loiali. O ţară care a manipulat în secret 
guvernele din lumea întreagă. O ţară care este acum ţinta 
furiei dezlănţuite a miliarde de oameni. Chiar şi organizaţiile 
dedicate cooperării internaționale vor cădea pradă 
suspiciunilor. Toate acestea vor duce, chiar dacă nu imediat, 
la prăbuşirea Naţiunilor Unite ca urmare a valurilor succesive 
de resentimente şi suspiciuni. 

Toate astea ar duce la - care era expresia folosită de 
americani? - o lume frământată. 


Califul reciti telegrama pe care o primise şi simţi o 
înflăcărare anticipativă. Era ca şi cum norii se risipiseră, dând 
la iveală o rază luminoasă de soare. Peter Novak va vorbi la 
întâlnirea anuală a Adunării Generale ONU. Omul acesta - la 
urma urmei, nu era decât un om obişnuit - îşi va face în sfârşit 
apariţia. Va fi întâmpinat cu tot felul de dovezi insipide de 
gratitudine, de lauri şi de aclamații. lar dacă planul Califului 
reuşea, va primi şi altceva. Se întoarse către ministrul 
Securităţii din Mansur - abia mai mult decât un negustor de 
covoare - şi începu să-i vorbească pe un ton curtenitor şi 
autoritar în acelaşi timp: 

— Această întâlnire a comunităţii internaţionale va 
reprezenta un moment deosebit de important pentru 
Republica Islamică Mansur. 

— Aveţi perfectă dreptate, replică ministrul, un bărbat 
obişnuit, mic de statură, care purta pe cap un simplu turban 
alb. In problemele care nu aveau legătură cu litera Coranului, 
conducătorii acestei mici ţări sărace şi dezolante puteau fi 
impresionați foarte uşor. 

— Delegația voastră va fi judecată în funcţie de 
profesionalismul şi comportamentul ei, precum şi după 
disciplina de care va da dovadă. Totul trebuie să meargă 
perfect, chiar şi în faţa unor duşmani necunoscuţi şi 
neaşteptaţi. Trebuie menţinut permanent cel mai ridicat nivel 
de securitate. 

Ministrul îşi plecă fruntea; ştia că aceste lucruri îl depăşeau 
şi mai ştia şi că nu avea rost să pretindă altceva, cel puţin nu 

în prezenţa renumitului tactician din faţa sa. 

— Din acest motiv, voi însoţi personal delegaţia. 
Dumneavoastră nu trebuie decât să-mi oferiţi acoperire 
diplomatică, în schimb eu voi avea grijă personal că totul să 
decurgă aşa cum trebuie. 

— Allah fie lăudat, zise ministrul. Este mai mult decât 
puteam spera. Ardoarea dumneavoastră va fi o adevărată 
pildă pentru ceilalţi. 

Califul încuviinţă încet din cap, acceptând măgulirea. 

— Nu fac altceva decât ce trebuie făcut. 


Clădirea era elegantă, dar anonimă - faţada ei de piatră 
brună era aidoma sutelor de alte faţade din cartierul new- 
yorkez Turtie Bay. Verandă, cenuşiu-cafenie, avea la intrare 
trepte prevăzute cu nişte proeminențe negre, în diagonală, ca 
să împiedice alunecarea în caz de umezeală sau gheaţă; în 
acelaşi timp, senzorii electronici montați dedesubt puteau 
detecta prezenţa unui intrus. Soarele se reflecta în geamul 
gros, cu carouri din plumb al sufrageriei: pur decorativ în 
aparenţă, acesta era blindat, rezistent chiar şi la gloanţe de 
mare calibru. „Steril 7” numea directorul adjunct al Agenţiei 
de Informaţii a Apărării această casă; era o clădire sigură, 
rezervată de planificatorii Programului Mobius întâlnirilor lor 
ocazionale, una dintre cele zece clădiri asemănătoare 
răspândite în ţară. Janson primise asigurări că va fi în deplină 
siguranţă aici; la fel de important, de aici avea acces la cele 
mai sofisticate echipamente de comunicații, inclusiv 
posibilitatea de a intra în cele mai cuprinzătoare bănci de date 
create de serviciile de informații ale Statelor Unite. 

Janson şedea într-o cameră de la etajul doi şi se uita pe 
nişte foi de hârtie galbenă. Avea ochii injectaţi din cauza lipsei 
de somn şi îl apucase o durere îngrozitoare de cap. Fusese 
mereu în contact, prin intermediul unor linii telefonice 
protejate, cu membrii supraviețuitori ai Programului Mobius. 
Nici unul nu părea optimist şi nici nu pretindea că ar fi. Dacă 
Novak va intra în ţară, cum o va face? Care erau şansele ca 
cei de la vamă să-i alerteze la sosirea lui? Trimiseseră câte un 
om în fiecare aeroport din ţară, particular său public. 
Autorităţilor aeroportuare li se comunicase că, din cauza unor 

„ameninţări credibile” la adresa vieţii lui Peter Novak, era de o 
importanţă crucială să comunice apariţia lui unei echipe de 
criză coordonate de Departamentul de Stat şi însărcinată cu 
protecţia demnitarilor străini. 

II sună pe Derek Collins care se afla pe Insula Phipps, unde 
numărul celor din Garda Naţională care îl păzeau fusese 
triplat. În fundal se auzea clinchetul metalic al zgărzii unui 
câine. 

— Trebuie să-ţi mărturisesc că Butch s-a ataşat foarte tare 
de mine, zise Collins. La naiba, cred că fiară vrea să se suie pe 
mine. După toate câte s-au întâmplat, e foarte relaxant să-l 
am prin preajmă. Bineînţeles că nu s-a împăcat la fel de bine 
cu muncitorii care au fost ieri aici să repare stricăciunile - se 
uita la ei de parcă ar fi fost ceva de mâncare. Dar cred că nu 
ai sunat ca să-ţi spun chestiile astea. 

— Ce se mai aude? 

— Vestea cea bună e că şarpele e pe drum - suntem 
aproape siguri, oricum. Vestea cea rea e că ieri a fost 
descoperit cadavrul lui Nell Pearson. Şi al doamnei Novak. Se 
presupune că e vorba de o sinucidere. Şi-a tăiat venele în 
cada de baie. Aşa că a retezat şi firul ăsta. 

— Dumnezeule, spuse Janson. Crezi că a fost ucisă? 

— Nu, a vrut numai să strige după ajutor. Bineînţeles că a 
fost ucisă. Insă nimeni n-o să reuşească să o dovedească 
vreodată. 

— Ce pierdere, spuse Janson. Se cunoştea că era o lovitură 
pentru el. 

— În altă ordine de idei, zise Collins cu răceală, nimeni nu a 
văzut până acum Puma. Zero, nada, nimic. Patru rapoarte 
despre indivizi care semănau cu el. Adevărul e că se poate că 
individul nostru să ici nu vină din străinătate - e posibil ca el 
să fie deja în ţară. In cazul ăsta e un joc de copii pentru el să 
apară incognito la întrunire. Trăim într-o ţară mare, foarte 
populată, cu peste cinci sute de aeroporturi internaţionale. 
Granițele noastre sunt inevitabil permeabile. Nu trebuie să-ţi 
spun asta ţie. 

— Nu cred că e momentul cel mai potrivit ca să vorbim 
acum despre lucruri imposibile, Derek, spuse agentul. 

— Iţi mulţumesc pentru cuvintele tale foarte încurajatoare, 

domnule antrenor. Crezi că există printre noi cineva care nu e 
implicat sută la sută în afacerea asta? Niciunul dintre noi nu 
ştie cine urmează pe listă. Dar dacă vrei cu adevărat să 
vorbim despre lucruri imposibile, poate că te-ar interesa să afli 
ce se mai pune la cale la Departamentul de Stat. 

Cinci minute mai târziu, Janson puse receptorul în furcă fără 
ca ceea ce auzise să-i fi potolit cât de cât temerile. Aproape 
imediat după aceea începu să sune încet telefonul gri-argintiu. 
Era linia rezervată comunicaţiilor cu Casa Albă. 

Janson ridică receptorul. Era preşedintele. 

— Uite ce e, Paul, am întors problema pe toate părţile aici, 
împreună cu Doug. Cuvântarea asta pe care Demarest vrea s- 
o ţină în faţa Adunării Generale - ar putea fi foarte bine un fel 
de ultimatum implicit. 

— Domnule preşedinte? 

— După cum ştii, mi-a cerut codurile de control asupra 
întregului sistem Echelon. Am încercat să trag de timp. 

— Să trageţi de timp? 

— Am evitat să-i dau un răspuns. Cred că mesajul pe care 
ni l-a transmis este foarte clar. Dacă nu obţine ceea ce vrea, 
are de gând să apară în faţa Adunării Generale şi să arunce 
bomba. Să dezvăluie totul şi întreaga lume să-l urmărească cu 
gura căscată. E numai o presupunere. S-ar putea foarte bine 
să ne înşelăm. Insă cu cât ne gândim mai mult, cu atât 
ameninţarea ni se pare mai posibilă. 

— Deci? 

— Mă rog lui Dumnezeu să-l lovească un trăsnet înainte să 
apuce să-şi ţină discursul. 

— Asta da plan. 

— Aşa că m-am hotărât să mă întâlnesc cu el înainte de 
întrunire. Să capitulez. Să-i satisfac cererile. 

— V-aţi programat să ţineţi un discurs la Naţiunile Unite? 

— Am lăsat-o în coadă de peşte. Va fi acolo şi secretarul de 
stat împreună cu ambasadorul nostru la ONU, reprezentantul 
permanent, negociatorul comercial, precum şi ceilalţi oficiali 
pe care îi trimitem mereu. Însă dacă ajungem să facem... 
târgul ăsta, propunerea trebuie să vină de la mine. Sunt 
singurul autorizat să facă aşa ceva. 

— Vă puneţi viaţa în pericol, domnule preşedinte. 

— Paul, viaţa mea e deja în pericol. Ca şi a ta. 

SESIUNEA ADUNĂRII GENERALE 
A NAŢIUNILOR UNITE 


Sute de şefi de state din întreaga lume 
urmează să se întâlnească 
într-un „Dialog al civilizaţiilor” 


De Barbară Corlett 


New York - Pentru cei mai mulţi dintre new-yorkezi, 
reunirea în oraşul lor a sute de şefi de state şi miniştri 
constituie un motiv de îngrijorare: vor provoca oare coloanele 
oficiale şi mai multe probleme traficului şi aşa imposibil? La 
Departamentul de Stat şi în cercurile diplomatice sunt însă pe 
ordinea de zi probleme mult mai serioase. Există speranţe că 
cea de-a cincizeci şi opta sesiune a Adunării Generale va 
conduce la reforme substanţiale şi la un nivel superior al 
cooperării internaţionale. Secretarul General al Naţiunilor 
Unite a anticipat că va fi vorba despre un „moment de 
cotitură” în istoria organizaţiei. 

Speranţele au fost amplificate de zvonurile referitoare la o 
posibilă apariţie în faţa Adunării Generale a distinsului 
filantrop şi umanist Peter Novak, Fundaţia Libertatea fiind 
comparată cu Naţiunile Unite în ceea ce priveşte influenţa sa 
globală şi chiar înfăptuirile ei pe tărâm diplomatic. Naţiunile 
Unite trebuie să primească miliarde de dolari de la naţiunile 
membre, inclusiv Statele Unite şi secretarul general nu face 
nici un secret din faptul că înghețarea salariilor ce decurge 
face foarte dificilă recrutarea şi păstrarea unor angajaţi de 
înaltă calitate. Domnul Novak, a cărui generozitate a devenit 
subiect de legendă, are probabil anumite propuneri concrete 
cu privire la ieşirea Naţiunilor Unite din criza financiară. 

Oficialităţi de rang înalt de la Naţiunile Unite au sugerat că e 
foarte posibil ca directorul Fundaţiei Libertatea să propună o 
unire a forţelor celor două organizaţii în vederea coordonării 
asistenţei pe care o acordă în regiunile afectate de sărăcie şi 
conflicte. Solitarul domn Novak nu a putut fi abordat în 
vederea unui comentariu. 

Continuare la pagina B4. 


Totul se va întâmpla a doua zi şi ceea ce se va întâmpla 
depindea de cât de bine făcuseră pregătirile. 

Un pas înaintea celuilalt. 

Janson - oficial un consultant independent pe probleme de 
securitate angajat de Biroul Executiv al secretarului general - 
petrecuse ultimele douăzeci şi patru de ore verificând 
complexul de clădiri al Naţiunilor Unite. Ce uitaseră? Incerca 
să se concentreze, dar îl învăluia o ceaţă; dormise foarte puţin 
în ultimele zile şi încerca să reziste cu cafea şi aspirină. Un 
pas înaintea celuilalt. Era o misiune de recunoaştere de care 
depindea totul. 

Complexul de clădiri al Naţiunilor Unite care se întindea de- 
a lungul lui East River, între Forty-second Street şi Fortyeighth 
Street, putea fi considerat el însuşi ca o insulă. Clădirea 
Secretariatului avea treizeci şi nouă de etaje; în peisajul pe 
verticală al oraşului, simboluri vestite precum Chrysler 
Building sau Empire State Building păreau meschine, 
comparativ - copaci alături de un munte. Elementul distinctiv 
al clădirii Secretariatului nu era înălţimea, ci lungimea imensă, 
mai mare decât a unui cvartal orăşenesc obişnuit. De fiecare 
parte a clădirii, peretele din geamuri termopan verde-albăstrui 
şi aluminiu era identic, fiecare etaj fiind demarcat prin câte un 
rând negru de timpane, simetria fiind întreruptă doar de 
grilele etajelor mecanice, dispuse la distanţe neregulate. Cele 
două laturi înguste ale clădirii erau placate cu marmură de 
Vermont - în onoarea, îşi amintea Janson, unui fost senator de 
Vermont care prezidase Comitetul Consultativ şi avusese 
funcţia de reprezentant permanent al Statelor Unite la ONU. 
Într-o epocă mult mai inocentă, Frank Lloyd Wright numise 
clădirea Secretariatului „o cutie imensă, destinată să 
transporte în iad un dezastru”. Cuvintele acestea păreau 

acum ameninţător de profetice. Imobilul Adunării Generale, 
situat chiar lângă cel al Secretariatului, în partea de nord a 
acestuia, deşi mult mai jos, se bucura de un design mult mai 
interesant. Era construit sub forma unui paralelipiped curbat, 
mai îngust la centru şi mai lat la margini. O cupolă ciudată - o 
altă concesie făcută senatorului - era plasată în mijlocul 
acoperişului, ca un ventilator uriaş. Clădirea Adunării Generale 
era acum pustie şi Janson o străbătu de la un capăt la altul de 
câteva ori, cercetând atent fiecare ungher de parcă l-ar fi 
văzut prima oară. Peretele dinspre sud era din sticlă, creând 
astfel un spaţiu de aşteptare aerisit şi luminos pentru 
delegaţii; deasupra acestuia se deschideau balcoane mari, 
albe, dispuse pe trei rânduri. In centrul clădirii, Sala Adunării 
Generale era un imens atrium semicircular, cu fotolii tapiţate 
în piele verde, dispuse în jurul podiumului central, un vast 
altar de marmură verde şi neagră. Deasupra podiumului, pe 
un uriaş perete aurit, era emblema circulară a Naţiunilor Unite 
- cele două spice ca de grâu sub o reprezentare stilizată a 
globului pământesc. Globul, cu cercurile şi liniile sale 
perpendiculare, îl ducea cu gândul la o imagine văzută prin 
luneta unei carabine. Victimă: întreaga planetă. 


— Some people wanna fill the world with silly love songs, 
încerca rusul să fredoneze fără prea mult succes. 

— Grigori? întrebă Janson în telefonul său celular. 
Bineînţeles că era Grigori. Janson se uită de jur-împrejur în 
imensa sală, oprindu-se puţin cu privirea pe cele două ecrane 
video montate de o parte şi de alta a podiumului. 

— Eşti bine? 

— Niciodată nu m-am simţit mai bine! răspunse Grigori 
Berman hotărât. Sunt din nou acasă. Am o soră medicală 
personală pe nume Ingrid! De-a doua zi am început să scap 
termometrul numai ca s-o văd cum se apleacă. Are nişte 
coapse mai ceva ca Venus! Ingrid, îi zic eu, nu vrei să ne 
jucăm de-a soră medicală? „Meester Berman”, ţipă ea foarte 
şocată, „eu sunt soră medicală”. 

— Grigori, vreau să te rog ceva. Dacă nu poţi, nu-i nici o 
problemă, dar te rog să-mi spui. Janson vorbi la telefon câteva 
minute, dându-i rusului numai câteva detalii absolut necesare; 

Berman va descoperi restul şi singur sau nu îl va descoperi. 

Grigori tăcu câteva momente după ce Janson termină de 
vorbit. 

Acum Grigori Berman e cel care a rămas cu gura căscată. 

— Ceea ce propuneţi dumneavoastră, sír, este lipsit de 
etică, este imoral, ilegal - o violare mişelească a standardelor 
şi procedurilor bancare internaţionale. O pauză. Exact ceea 
ce-mi place mie. 

— Eram sigur, spuse Janson. Şi crezi că ai să reuşeşti? 

— I get by with a little help from my friends, începu Berman 
să fredoneze iar. 

— Eşti sigur că poţi să faci asta? 

— Intreab-o pe Ingrid ce poate să facă Grigori Berman, 
răspunse rusul bâlbâindu-se de furie. Ce poate să facă 
Grigori? Mai bine întreabă ce nu poate să facă Grigori! 


Janson închise telefonul şi continuă să cerceteze sala. Se 
duse până în spatele pupitrului din marmură verde de unde 
vorbitorii se adresau adunării şi se uită de acolo la rândurile 
de fotolii unde aveau să şadă delegaţii. Şefii delegaţiilor 
naţionale urmau să umple primele cincisprezece rânduri de 
fotolii şi mese. Pe mesele curbate erau fixate plăcuţe cu 
numele ţărilor scrise cu litere albe pe fond negru: de o parte a 
culoarului central, Peru, Mexic, India, HI Salvador, Columbia, 
Bolivia şi altele pe care nu le mai distingea din cauza 
întunericului. De cealaltă parte, Paraguay, Luxemburg, 
Islanda, Egipt, China, Belgia, Yemen, Marea Britanie şi multe 
altele. Ordinea părea întâmplătoare, însă plăcuţele erau foarte 
numeroase, simboluri ale acestei lumi veşnic divizate. La 
fiecare masă erau montate butoane pe care delegaţii le 
puteau apăsa pentru a-şi manifesta intenţia de a vorbi, 
precum şi mufe pentru căştile în care se putea auzi 
traducerea simultană a luărilor de cuvânt în orice limbă. in 
spatele meselor la care şedeau delegaţiile oficiale se aflau 
alte rânduri de fotolii pentru ceilalţi membri ai delegaţiilor 
diplomatice. Deasupra se afla o structură circulară plină cu 
becuri şi înconjurată de spoturi luminoase fixate în tavan ca 
nişte stele. Pereţii curbați erau acoperiţi cu lambriuri de lemn 
şi cu vaste fresce pictate de Fernand Leger. In mijlocul unui 

balcon lung de marmură era un ceas care putea fi văzut 
numai de cei aflaţi în spatele pupitrului. In balcon erau alte 
rânduri de fotolii. Şi în spatele lor, discret încadrate cu 
perdele, se afla un şir de cabine de sticlă, în care luau loc 
traducătorii, tehnicienii şi personalul de securitate al ONU. 

Semăna cu un magnific teatru şi, în multe privinţe, chiar 
asta era. 

Janson părăsi sala şi se îndreptă spre încăperile din spatele 
podiumului: un birou la dispoziţia secretarului general şi un 
ansamblu de încăperi destinate personalităţilor. Având în 
vedere dispunerea echipelor de securitate, era pur şi simplu 
imposibil de lansat un atac în aceste spaţii. La cea de-a treia 
inspecţie, atenţia lui Janson fu atrasă de ceea ce părea a fi o 
capelă puţin folosită sau, cum era la modă să se spună acum, 
o cameră de meditaţie. Era un spaţiu mic şi îngust, cu o frescă 
de Chagall pe unul din pereţi, la care se ajungea din coridorul 
care făcea legătura dintre intrarea principală şi Sala Adunării 
Generale. 

In cele din urmă, Janson cobori rampa lungă de pe latura 
vestică a clădirii pe care aveau să urce curând delegaţiile. 
Geometria securităţii ansamblului de clădiri era 
impresionantă: corpul masiv al clădirii Secretariatului 
funcţiona ca un scut, oferind protecţie din cele mai multe 
unghiuri. Străzile adiacente aveau să fie închise pentru traficul 
obişnuit, având acces numai delegaţiile oficiale şi ziariştii 
acreditaţi. 

Alan Demarest nu ar fi putut alege o scenă mai sigură nici 
dacă s-ar fi retras într-un buncăr în Antarctica. 

Cu cât Janson analiza mai bine situaţia, cu atât admira mai 
mult geniul tactic al oponentului său. Trebuia să se întâmple 
ceva cu adevărat extraordinar pentru a-l învinge - ceea ce 
însemna că Janson se baza pe ceva ce nu exista. 

Ce însoţire are dreptatea cu fărădelegea? Sau ce legătură 
are lumină cu întunericul? 

Şi totuşi Janson vedea imperativul unei astfel de însoţiri mai 
clar decât oricine altcineva. Pentru înfrângerea acestui 
maestru al subterfugiului era nevoie de ceva mai mult decât 
de mişcările şi contramişcările calculate şi raţionale ale 
planificatorilor: era nevoie de furia neînfrânată, nesăţioasă şi 

iraţională a unui fanatic. Asupra acestui aspect nu mai era loc 
de îndoială: cea mai bună metodă prin care Demarest putea fi 
învins era ca ei să apeleze la ceva ce nu putea fi controlat. 

Planificatorii îşi imaginaseră că ei pot controla proiectul. 
Dar ei nu-l controlaseră niciodată cu adevărat, niciodată nu 
reuşiseră. Toţi se jucau cu focul. Acum trebuia să se 
pregătească să-şi frigă degetele. 


40 


Coloanele de maşini începură să sosească în Piaţa 
Naţiunilor Unite de la ora şapte dimineaţa a zilei următoare, 
aducând personalităţi de toate culorile politice şi culturale. 
Şefi de state, militari de carieră, în uniformă de gală, păşeau 
maiestuos pe rampa de la intrare de parcă şi-ar fi inspectat 
trupele, foarte mândri de decoraţiile şi eşarfele pe care şi le 
acordaseră singuri. li priveau cu dispreţ pe liderii cu umeri 
înguşti ai aşa-ziselor democraţii, care în ochii lor nu erau nimic 
altceva decât nişte bancheri încrezuţi: costumele lor închise la 
culoare şi cravatele cu nod strâns simbolizau apartenenţa la 
tagma negustorilor mai degrabă decât gloria autentică a 
puterii naţionale. La rândul lor, liderii aleşi ai democraţiilor 
libere priveau dispreţuitor tinichelele strălucitoare pe care le 
etalau generalii: ce grozavă înapoiere socială le permisese 
acestor caudillos să pună nuna pe putere? Liderii slabi îi 
priveau dispreţuitor pe cei graşi, pe care îi considerau 
incapabili să se controleze: nu era de mirare că ţările lor se 
confruntau cu datorii externe uriaşe. În schimb, liderii 
corpolenţi îi priveau pe omologii lor slăbănogi ca pe nişte 
administratori reci şi fără sevă, nu ca pe nişte adevăraţi 
conducători. Cam acestea erau gândurile care se ascundeau 
dincolo de zâmbetele cordiale. 

Ca nişte molecule văzute la microscop, grupurile de 
delegaţi se formau şi se desfăceau, se uneau şi se rupeau 
întruna. Replicile amabile, lipsite de conţinut ascundeau 
nemulțumiri profunde. Un preşedinte corpolent al unui stat din 
centrul Africii îl îmbrăţişa pe ciolănosul ministru german de 

Externe şi amândoi ştiau ce semnificaţie avea acest gest: 
Putem rezolva reeşalonarea datoriilor? De ce trebuie să fiu eu 
acum blocat în plata unor datorii pe care le-a contractat 
predecesorul meu - la urma urmei, eu am dat ordin să fie 
împuşcat! Un potentat strident împopoţonat din Asia Centrală 
îl întâmpină pe primul-ministru britanic cu un zâmbet larg, 
care ascundea însă un protest: Nu cred că disputa de frontieră 
cu vecinii noştri interesează comunitatea internatională. 
Preşedintele unei ţări membre NATO care era acum doar 
umbra unui fost mare imperiu discuta cu omologul său din 
prospera Suedie despre ultima sa vizită la Stockholm. Mesajul 
era însă următorul: £ posibil ca acțiunile noastre Împotriva 
locuitorilor satelor kurde din interiorul granițelor țării noastre 
să-i nemulțumească pe activiştii voştri în domeniul drepturilor 
omului, însă numai aşa ne putem apăra de forțele rebele. 
Fiecare strângere de mână, fiecare îmbrăţişare sau bătaie pe 
spate ascundea o nemulţumire, fiindcă nemulţumirile 
reprezentau liantului comunităţii internaţionale. 

Printre membrii delegaţiilor trecea un bărbat cu o barbă 
mare, pe cap cu un Kaffiyeh şi cu ochelari de soare: o ţinută 
obişnuită în rândul claselor conducătoare din unele state 
arabe. Arăta la fel ca oricare din sutele de reprezentanţi 
diplomatici din ţări ca lordania, Arabia Saudită, Yemen, 
Mansur, Oman sau Emiratele Unite. Bărbatul avea o expresie 
mulţumită şi sigură pe sine: fără îndoială fericit că se afla la 
New York şi abia aştepta să dea o raită prin locurile deocheate 
ale marii metropole. 

De fapt, barba amplă îndeplinea un dublu rol: nu numai că-i 
schimba înfăţişarea lui Janson, însă ascundea un mic microfon 
cu filament, activat de un comutator dintr-un buzunar de la 
pantaloni. Din precauţie, îi fixase un astfel de microfon şi 
secretarului general; acesta era cusut în gulerul auriu al 
cămăşii, fiind complet ascuns de nodul cravatei. 

Rampă ducea către un trotuar lipit de peretele clădirii 
Adunării Generale şi de unde se deschideau şapte intrări în 
peretele de marmură. Janson se mişca printre cei care 
continuau să vină şi avea permanent aerul cuiva care a zărit 
un cunoscut în mulţime. Se uită la ceas; a optzeci şi şasea 
întâlnire anuală a Adunării Generale începea peste 

aproximativ cinci minute. Va veni Alan Demarest? Avusese 
vreodată intenţia? 

Apariţia legendarului bărbat fii anunţată de un adevărat 
baraj de bliţuri. Echipele de televiziune, care până atunci 
filmaseră sosirea celorlalţi invitaţi, îşi concentrau acum 
camerele de luat vederi, microfoanele şi reflectoarele asupra 
misteriosului filantrop. Era foarte greu să-l distingi printre cei 
care se înghesuiau în jurul lui. Se afla acolo primarul New 
York-ului, cu o mână pe umărul lui Novak şi şoptindu-i 
acestuia la ureche ceva ce părea să-l amuze pe plutocrat. De 
cealaltă parte, Novak era însoţit de senatorul statului New 
York, care era şi adjunctul preşedintelui Comitetului pentru 
Relaţii Externe al Senatului. Cei trei erau urmaţi îndeaproape 
de un mic grup de funcţionari şi personalităţi publice. La 
intervale strategice erau postați agenţi ai Serviciului Secret, 
fără îndoială pentru a se asigura că în zonă nu se aflau 
lunetişti sau alţi potenţiali răufăcători. 

După ce bărbatul pe care lumea întreagă îl cunoştea sub 
numele de Peter Novak intră în holul din vestul clădirii, cei din 
anturajul său îl împinseră către apartamentul situat în spatele 
Sălii Adunării Generale. Holul începuse încet-încet să se 
golească şi delegaţii îşi ocupau locurile din sală. 

Fu rândul lui Janson să se retragă în cabina centrală de 
securitate din spatele balconului principal din Sala Adunării 
Generale. Un monitor mare era înconjurat de un şir de 
monitoare mai mici, pătrate, pe care se vedeau imagini din 
sală filmate sub diverse unghiuri. La cererea lui Janson 
fuseseră instalate camere de luat vederi şi în încăperile din 
spatele podiumului. Consultantul pe probleme de securitate al 
secretarului general dorea să poată supraveghea toate 
personajele importante. 

Manevrând elementele de control ale panoului de comandă, 
trecu de la o cameră de vederi la alta, mărind diverse imagini, 
căutând masa la care urma să se aşeze delegaţia Republicii 
Islamice Mansur. Căutarea nu dură prea mult. 

Acolo, chiar lângă culoarul central, şedea un bărbat frumos, 
îmbrăcat cu aceleaşi straie largi ca şi restul delegaţiei din 
Mansur. Janson apăsă câteva butoane de pe consolă şi chipul 
acestuia apăru pe monitorul central în locul imaginii de 

ansamblu a sălii. Janson mări şi mai mult imaginea, reduse 
prin metode digitale umbrele şi rămase parcă hipnotizat de 
figură uşor de recunoscut care umpluse ecranul. 

Ahmad Tabari. Bărbatul pe care supuşii lui îl numeau 
Califul. II străbătu un val de furie că un curent electric pe când 
studia planurile acestei feţe de abanos, nasul acvilin şi bărbia 
puternică, bine conturată. O figură carismatică chiar şi în stare 
de repaus. 

Janson apăsă alte butoane şi pe ecranul central apăru 
imaginea din încăperea din spatele podiumului. 

O figură diferită, un alt fel de carismă: carisma unui om 
care, spre deosebire de primul, nu aspira să ajungă sus, ci era 
deja acolo. Părul bogat şi negru, foarte puţin încărunţit, 
pomeţii înalţi, costumul elegant la trei nasturi: Peter Novak. 
Da, Peter Novak: era ceea ce devenise acest om şi aşa trebuia 
şi Janson să se gândească la el. Şedea la unul din capetele 
unei mese din lemn deschis, lângă un telefon conectat direct 
atât cu sistemul de comunicaţii montat pe pupitrul din sală, 
cât şi cu staţiile tehnicienilor. Intr-un colţ al încăperii se afla un 
monitor pe care VIP-urile din aceste încăperi puteau urmări 
ceea ce se petrecea în sală. 

Uşa încăperii se deschise: doi agenţi din Serviciul Secret, cu 
fire răsucite care le atârnau de căştile fixate în ureche, făcură 
o inspecţie vizuală a încăperii. 

Janson apăsă un alt buton şi schimbă unghiul de vizualizare 
a imaginii din cameră. 

Peter Novak se ridică. Zâmbi către vizitatorul său. 

Preşedintele Statelor Unite. 

Bărbatul de obicei atât de stăpân pe sine era acum cenuşiu. 
Imaginile nu erau însoţite de sunet, însă era evident că 
preşedintele le cerca acum celor de la Serviciul Secret să-l 
lase singur cu bărbatul din cameră. 

Fără un cuvânt, preşedintele scoase un plic sigilat din 
buzunarul de la piept şi îl înmână lui Peter Novak. Se vedea 
cum îi tremură mâinile. 

Priviţi din profil, contrastul dintre cei doi bărbaţi putea face 
obiectul unui studiu: unul dintre ei, liderul lumii libere, părea 
învins şi parcă adus de spate; celălalt stătea drept, cu o 
privire triumfătoare. 

Preşedintele dădu din cap şi, o clipă, lăsă impresia că ar 
vrea să mai spună ceva. Se răzgândi însă şi ieşi din încăpere. 

Janson schimbă din nou camerele de luat vederi. Novak 
băgă plicul în propriul buzunar. Janson ştia că plicul acela 
putea schimba cursul istoriei mondiale. 

Şi asta era numai prima rată. 


Califul îşi privi ceasul. Sincronizarea era totul. Din cauza 
detectoarelor de metale fusese imposibil, chiar şi pentru 
membrii delegaţiei oficiale, să introducă arme de foc în 
incintă; se aşteptase la aşa ceva. Totuşi, a obţine o astfel de 
armă era un lucru elementar. In interiorul clădirii se aflau sute 
de arme, proprietatea gărzilor Naţiunilor Unite sau a altora cu 
aceleaşi misiuni. Califul nu se temea de ei: le ţinuse piept 
unora dintre cei mai periculoşi luptători din lume. Prin 
valoarea sa personală câştigase respectul celor care îl urmau. 
Numai priceperea în tălmăcirea versetelor Coranului nu ar fi 
fost suficientă. Poporului său îi trebuia lideri curajoşi, puternici 
atât trupeşte, cât şi intelectual. 

Nu numai că va recâştiga aura de invincibilitate pe care o 
pierduse la Steenpaleis, în noaptea aia îngrozitoare, dar o va 
dubla după ce va îndeplini acest act, cel mai îndrăzneţ dintre 
toate. După această ispravă va trebui să-şi facă drum prin 
învălmăşeala ce va urma până la barca cu motor ancorată pe 
East River, la cincizeci de metri de clădire. 

Da, a pune mâna pe o armă puternică era ceva la fel de 
uşor ca a o lua de pe un raft dintr-un depozit. Prudenta îi 
cerea însă să aştepte până în ultimul moment. Dacă obținea 
prea repede arma, şansele de a fi dat de gol erau mai mari. 
Securizarea armei însemna, la urma urmei, scoaterea din 
funcţiune a celui care o deţinea. 

Conform programului pe care îl primise prin intermediul 
ambasadorului Republicii Mansur la ONU, Peter Novak urma 
să-şi înceapă discursul în mai puţin de cinci minute. Aşa că 
venise momentul ca acest membru al echipei care asigura 
securitatea delegaţiei din Mansur să facă o scurtă vizită la 
toaletă. Califul împinse uşa care dădea afară din sală şi porni 
către capelă. 

Mergea foarte repede şi tălpile sandalelor sale răsunau pe 

mozaicul din hol. Reuşi să atragă atenţia unui agent din 
Serviciul Secret, un individ tuns scurt, cu o bărbie pătrată. Era 
chiar mai bine decât dacă ar fi dat peste un simplu membru al 
serviciului de securitate de la ONU: armamentul celor din 
Serviciul Secret era de calitate superioară. 

— Domnule, strigă el către agentul îmbrăcat în costum. Fac 
parte din cei care asigură protecţia conducătorului Republicii 
Islamice Mansur. 

Agentul se uită în altă parte; şefii de state străini nu intrau 
sub jurisdicţia sa. 

— Am primit un raport cum că cineva se ascunde acolo! 
Califul gesticula arătând spre capelă. 

— O să rog pe cineva să verifice, spuse calm americanul. 
Nu pot să-mi părăsesc postul. 

— Dar e chiar aici, foarte aproape. Personal, cred că nu e 
nimeni acolo. 

— Am căutat peste tot cu câteva ore mai înainte. Şi eu 
înclin să cred că e doar o alarmă falsă. 

— Şi nu vreţi să aruncaţi totuşi o privire? Mai puţin de 
treizeci de secunde din preţiosul dumneavoastră timp? Mai 
mult ca sigur că alarma e falsă, însă dacă ne înşelăm, 
amândoi vă trebui să explicăm de ce n-am luat nici o măsură. 

Agentul oftă plictisit. 

— Arătaţi-mi locul. 

Califul deschise mica uşă de lemn care dădea în capelă şi 
aşteptă până ce agentul de la Serviciul Secret intră înăuntru. 

Capela era lungă şi îngustă, cu un tavan jos şi luminată 
discret; un spot luminos era îndreptat spre o cutie lăcuită 
plasată aproape de capătul sălii. Cutia era acoperită cu o 
placă de sticlă strălucitoare - pesemne aşa vede un designer 
occidental seculara religiozitate. Pe peretele din faţă se vedea 
o frescă plină cu semilune, cercuri, pătrate, triunghiuri, toate 
amestecate şi suprapuse, semnificând fără îndoială un 
amalgam de credinţe. Totul era foarte occidental, făcut cu 
înfumurarea că cineva le poate cuprinde pe toate, ca 
ingredientele dintr-un Big Mac. In partea cealaltă, aproape de 
intrare, era un rând de bănci. Pardoseala era alcătuită din 
plăci de ardezie neregulate. 

— Nu-i un loc unde să se ascundă cineva, zise agentul. Nu e 

nimic aici. 

Uşa grea se închise în urma lor, retezând dintr-o dată 
zgomotele care veneau de pe culoar. 

— Chiar dacă ar fi fost, nu aveţi nici o armă. Sunteţi 
neajutorat în faţa unui asasin. 

Bărbatul din Serviciul Secret rânji şi îşi desfăcu haina, 
lăsând să se vadă revolverul cu ţeava lungă fixat într-un toc 
atârnat de umăr. 

— Imi cer scuze, zise Califul şi se întoarse cu spatele la 
american, aparent captivat de frescă de pe perete. Se dădu 
chiar un pas înapoi ca să o vadă mai bine. 

— Imi pierd timpul aici, zise agentul. 

Brusc, Califul dădu capul pe spate, lovindu-l puternic pe 
celălalt în bărbie. Pe când agentul se prăbuşea, Califul duse 
mâna către tocul de sub haina acestuia şi scoase un revolver 
Ruger SP101 echipat cu o ţeava lungă de doisprezece 
centimetri. II mai lovi încă o dată pe agent cu patul pistolului 
în cap, asigurându-se că infidelul acesta plin de sine va 
rămâne inconştient pentru mai multe ore. 

Ascunse revolverul în mica sa servietă de piele, apoi trase 
corpul musculos al agentului în spatele cutiei luminate, unde 
nu putea fi văzut de cineva care ar intra în capelă. 

Era timpul să se întoarcă în sala Adunării Generale. Venise 
timpul să se răzbune pentru umilinţa suferită. Venise timpul 
să se înscrie în cartea de istorie a lumii. Se va dovedi demn de 
titlul pe care i-l dăduseră susţinătorii săi. Va demonstra că 
este un adevărat Calif. De data asta nu va rata. 


Jos, în apartament, becul indicator de pe telefonul negru 
începu să clipească: era procedura standard prin care bărbatul 
din încăpere era anunţat că peste cinci minute se va adresa 
adunării conducătorilor planetei. 

Novak se întinse, ridică receptorul, ascultă şi spuse 
„Mulţumesc”. 

Privind, Janson simţi un fior de nelinişte. 

Ceva nu era în regulă. 

Disperat, se repezi asupra butonului REWIND şi reluă 
ultimele zece secunde ale înregistrării video. 

Becul care pâlpâia pe aparatul telefonic. Peter Novak 

întinzând mâna să apuce receptorul, ducând apoi receptorul la 
ureche... 

Ceva nu era în regulă. 

Dar ce? |n subconştientul lui Janson suna un semnal de 
alarmă, însă era obosit, atât de obosit încât nu reuşea să 
înlăture ceața care îl împiedica să raţioneze. 

Derulă din nou ultimele secvenţe ale înregistrării. Becul 
care pâlpâia pe telefon. 

Peter Novak care, deşi apărat de atâţia, se afla pentru 
moment singur în apartament şi se întindea să apuce 
receptorul telefonului pentru ultimele instrucţiuni înainte de a 
apărea în faţa delegaţiilor. intindea mâna dreaptă. 

Peter Novak ţinând receptorul la ureche. 

La urechea dreaptă. 

Janson avu senzaţia că un strat de gheaţă îi învăluie tot 
corpul. Prin faţa ochilor îi treceau acum o cascadă de imagini 
şi începea să vadă totul cu o claritate înspăimântătoare. 
Imaginile şi sunetele se derulau într-un ritm năucitor. 
Demarest în spatele biroului său la baza de la Khe Sanh, 
întinzând mâna după receptor. Rapoartele astea sunt mai rău 
decât nefolositoare! Demarest ţinând receptorul strâns lipit de 
ureche. Demarest vorbind din nou: O mulțime de lucruri se pot 
întâmpla într-o zonă liberă. Demarest în zonă mlăştinoasă de 
lângă Ham Luong întinzând mâna după radiotelefon, 
ascultând atent, apoi strigând o serie de comenzi, întinzându- 
se după telefon cu mâna stângă, ţinând receptorul la urechea 
stângă. 

Alan Demarest era stângaci. Invariabil. 

Bărbatul din apartament nu era Alan Demarest. 

lisuse Hristoase! Janson simţi că îi bubuie sângele în 
tâmple. 

Demarest trimisese o dublură. Un impostor. Dacă duşmanul 
tău are o idee bună, foloseşte-te de ea, îi spusese Demarest 
pe câmpurile de luptă din Vietnam. Planificatorii Programului 
Mobius erau acum duşmanii lui Demarest. Işi câştigase 
libertatea distrugând propriile duplicate, dar apoi plănuise ani 
de zile nu numai pentru a acumula valori şi aliaţi, ci şi pentru 
a-şi crea propriul duplicat - unul care de data asta era sub 
controlul său. 

Cum de nu se gândise Janson la aşa ceva? 

Impostorul din apartament nu era Peter Novak; era un 
individ care lucra pentru el. Da, era exact tipul de plan la care 
s-ar fi gândit Demarest. Care era gata oricând să inverseze 
unghiul de vedere. Să vezi cele dovă lebede albe în locul 
uneia negre. Să vezi o felie de plăcintă în locul plăcintei cu o 
felie lipsă. Răsuceşte feţele cubului Necker în afară, nu 
înăuntru. Învață să stăpâneşti esenţa lucrurilor, puiule. 

Bărbatul care se pregătea să se adreseze Adunării Generale 
era doar o momeală care avea să-i ducă pe toţi la pieire în 
câteva minute, bărbatul acesta, această copie a unei copii, 
acest de două ori fals Novak, avea să-şi ocupe locul pe 
podiumul de marmură verde. 

Şi va fi ucis. 

lar nenorocirea nu se va întâmpla din cauza lui Novak, ci 
din cauza lor. Atentatul va confirma suspiciunile paranoice ale 
lui Demarest: duşmanii săi vor fi daţi de gol în clipa în care va 
descoperi că invitaţia fusese doar un complot. 

În acelaşi timp, prin uciderea falsului Peter Novak va fi 
distrusă şi ultima legătură directă pe care o mai aveau cu Alan 
Demarest. Nell Pearson era moartă. Marta Lang era moartă. 
Toate firele care puteau să-i ducă la Demarest fuseseră tăiate, 
toate, cu excepţia bărbatului din apartamentul pentru invitaţi. 
Bărbatul care îşi sacrificase probabil jumătate de an din viaţă 
ca să se refacă în urma operaţiilor chirurgicale la care fusese 
supus. Bărbatul care, de voie sau de nevoie, îşi sacrificase 
propria identitate în folosul maniacului care ţinea acum în 
mâini viitorul omenirii. Dacă acest bărbat era ucis, ultima 
pistă care îl putea conduce pe Janson la Demarest va fi 
distrusă. 

Şi dacă el urca pe podium, va fi ucis. 

Schema pe care o puseseră în mişcare nu mai putea fi 
oprită. Maşinăria nu se mai afla sub controlul lor: tocmai ceea 
ce încercaseră să evite putea fi acum fatal. 

Janson începu să schimbe disperat camerele de luat vederi 
până ce pe ecran apăru delegaţia din Mansur. Fotoliul de 
lângă culoar în care şezuse Califul era acum gol. 

Unde putea fi? 

Janson trebuia să-l găsească: doar aşa puteau evita o 


600 


catastrofă. Îşi activă microfonul şi începu să vorbească, 
cuvintele sale fiind transmise în casca secretarului general. 

— Va trebui să amânaţi intrarea lui Novak. Am nevoie de 
zece minute. 

Secretarul general şedea pe unul din locurile din spatele 
pupitrului şi zâmbea către delegaţiile din faţa sa. 

— Imposibil, şopti el fără să-şi schimbe expresia. 

— Faceţi ce vă spun! zise Janson. Sunteţi secretar general, 
ce naiba! Vă descurcaţi dumneavoastră! 

După care alergă pe scara capitonată spre culoarul care 
dădea în Sala Adunării Generale. Trebuia să-l găsească pe 
fanaticul din Anura. Asasinatul pe care îl pregătea el nu va 
salva lumea, ci îi va grăbi sfârşitul. 

Janson alerga fără zgomot pe culoarul pardosit cu dale 
albe. Califul dispăruse din Sala Adunării Generale - ceea ce 
însemna poate că se dusese să recupereze o armă pe care el, 
sau un tovarăş de-al lui, reuşise cumva s-o introducă în 
incintă. Holul din sud, puternic luminat prin peretele de sticlă, 
era gol: în ascensorul uriaş nu se afla nimeni. Se repezi către 
sala de aşteptare a delegaților. Aşezate pe o sofa acoperită cu 
piele albă, două femei blonde erau adâncite în conversaţie: 
după cum arătau, făceau probabil parte dintr-o delegaţie 
scandinavă şi probabil că nu mai găsiseră loc în Sala Adunării 


Generale. In afară de asta, nimic. 
Unde putea fi? Prin mintea lui Janson treceau tot felul de 
posibilităţi. 


Pune întrebarea astfel: unde te-ai afla tu dacă ai fi în locul 
lui? 

Capelă. Un spaţiu alungit şi îngust, aproape niciodată 
folosit, dar mereu deschis. Se afla chiar lângă birourile 
secretarului general, în partea cealaltă a peretelui curbat din 
fața Sălii Adunării Generale. Singura încăpere din clădire unde 
cineva putea fi sigur că trece neobservat. 

Janson o luă iar la goană şi, cu toate că tălpile de cauciuc 
ale pantofilor săi făceau foarte puţin zgomot, respirația sa se 

auzea din ce în ce mai tare. 

Impinse uşa grea a capelei şi văzu un bărbat în straie albe 
şi largi aplecat în spatele unei cutii mari şi negre de lemn. 

Uşa se închise în spatele lui Janson şi bărbatul se întoarse spre 
el. 

Califul. 

O clipă, Janson se sufocă de emoție şi ură. Reuşi însă să 
afişeze o expresie prietenoasă de surpriză. 

Califul vorbi primul. 

— Khaif hallak ya akhi. 

Janson îşi aminti de barba lui mare şi de pânza de pe cap şi 
făcu un efort să zâmbească. Inţelesese că bărbatul i se 
adresase în arabă; probabil o formulă de politeţe fără 
importanţă, însă nu putea fi sigur. Se strădui să-i răspundă în 
ceea ce considera el a fi cea mai bună engleză de Oxbridge - 
membrul unei familii regale arabe era educat, desigur, într-o 
asemenea instituţie. N 

— Dragul meu frate, sper că nu te-am deranjat. Insă am o 
migrenă atât de puternică încât speram să găsesc alinare în 
discuţia cu Profetul. 

Califul se îndreptă spre el. 

— Dar ar fi păcat să pierdem ceea ce se întâmplă în sală, 
evenimentul pentru care am bătut atâta cale. Nu eşti de 
acord? 

Vocea sa era ca sâsâitul unui şarpe. 

— Ai dreptate, fratele meu, zise Janson. 

Pe când Califul venea spre el, scrutându-l de aproape, 
Janson simţi că i se zburleşte părul. Califul se apropie până 
ajunse doar la câţiva centimetri de el. Janson îşi aminti că 
regulile sociale în legătură cu distanţa fizică minimă admisă 
variau în funcţie de cultură şi că arabii obişnuiau să se apropie 
mai mult unii de ceilalţi decât vesticii. Califul îi puse o mână 
pe umăr. 

Era un gest blând, prietenesc, menit să câştige încrederea - 
un gest venit însă din partea celui care îi ucisese soţia. 

Fără să vrea, Janson se dădu înapoi. 

Prin mintea sa trecea o avalanşă de imagini: valul de 
distrugeri, ruinele clădirii din centrul oraşului Caligo, telefonul 
care suna să-l anunţe că soţia sa era moartă. 

Califul se schimbă brusc la faţă. 

Janson se dăduse de gol. 

Asasinul ştia. 

Ţeava lungă a unui pistol era înfiptă acum în pieptul lui 
Janson. Califul se hotărâse: oaspetele acesta suspect nu putea 
fi lăsat să plece. 


Mathieu Zinsou se uita la sală plină şi vedea cum oamenii 
aceia puternici - bărbaţi şi femei începeau să-şi piardă 
răbdarea. Promisese că va vorbi foarte puţin şi iată că 
introducerea sa devenise neobişnuit de lungă şi incoerentă. 
Dar nu avea altă soluţie decât să continue să tragă de timp! 
Văzu schimbul de priviri dintre ambasadorul american la ONU 
şi colegul său, reprezentantul permanent al Statelor Unite; 
cum se făcea că acest maestru al oratoriei devenise atât de 
plictisitor? 

Privirea secretarului general cobori din nou pe foile de pe 
pupitru. Citise deja patru paragrafe; nu mai avea nimic 
pregătit şi, în tensiunea momentului, habar n-avea ce ar mai fi 
putut spune. Doar cei care îl cunoşteau foarte bine ar fi putut 
observa că faţa lui cafenie se golise de sânge. 

— S-au înregistrat progrese în toată lumea, spuse el rostind 
foarte clar vocalele, parcă pentru a ascunde banalitatea 
stânjenitoare a mesajului. Asistăm la un real avans în 
dezvoltarea şi armonia internaţională în Europa, din Spania 
până în Turcia, din România până în Germania, din Elveţia, 
Franţa şi Italia până în Ungaria, Bulgaria şi Slovacia, ca să nu 
mai menţionez Republica Cehă, Slovenia şi, bineînţeles, 
Polonia. Progrese reale au fost făcute şi în America Latină - 
din Peru până în Venezuela, din Ecuador până în Paraguay, din 
Chile până în Guyana şi Guyana Franceză, din Columbia până 
în Uruguay şi Bolivia, din Argentina până în... Avu un lapsus. 
Incepu să privească disperat delegaţiile din faţa sa, sărind de 
la o plăcuţă cu denumirea ţării la alta. 

— Până în Surinam! Simti o mare uşurare că reuşise să 
găsească răspunsul la timp. Evoluţia situaţiei din Surinam în 
particular a fost deosebit de încurajatoare. 

Cât va mai putea trage de timp? De ce îi trebuia lui Janson 
atâta timp? 

603 


Zinsou îşi drese glasul. Era un bărbat care transpira foarte 
rar; acum era lac de sudoare. 

— Bineînţeles, am fi nedrepţi dacă nu am aminti despre 
progresele înregistrate în rândul naţiunilor din jurul 
Pacificului... 


Janson se uita fix la bărbatul care îi furase fericirea la care 
crezuse că are şi el dreptul, la omul care îl lăsase fără averea 
cea mai de preţ a vieţii sale. Indoi puţin genunchii, cu 
picioarele depărtate la nivelul umerilor. 

— Te-am jignit, spuse el trist. Apoi, brusc, îşi repezi cotul 
mâinii stângi în umărul drept al califului şi îl prinse cu ambele 
mâini de încheietura braţului în care ţinea arma. Il seceră apoi 
cu piciorul stâng şi se prăbuşiră amândoi. Califul îl izbi de mai 
multe ori cu palma mâinii stângi peste tâmplă. Totuşi, Califul 
avea posibilitatea să se elibereze din strânsoare, aşa că 
Janson fu nevoit să-i suporte loviturile. Singura apărare 
posibilă era ofensiva. Janson îi răsuci în sus mâna în care ţinea 
pistolul. Califul fu nevoit să se supună direcţiei pe care era 
exercitată presiunea şi acum revolverul era îndreptat către 
trupul lui Janson. 

Nu era nevoie decât de o fracțiune de secundă ca apăsarea 
degetului pe trăgaci să declanşeze o lovitură mortală. 

Janson îi izbi însă rapid mâna în care ţinea pistolul de 
pardoseală producându-i o durere care îl făcu să slăbească 
strânsoarea armei. Cu o mişcare fulgerătoare, Janson apucă 
pistolul şi se ridică în picioare. Anuranul rămase întins pe 
podea. 

Arma era acum în mâna lui Janson. 

Imediat apăsă comutatorul care activa microfonul de la 
gură. 

— Amenințarea a fost neutralizată, îi comunică secretarului 
general. 

Apoi primi o lovitură năucitoare din spate. Asasinul, agil ca 
un şarpe, se ridicase şi-l prinse pe Janson cu antebraţul pe 
după gât, gata, gata să-l sufoce. Janson se zbătu cu putere, 
răsucindu-se şi lovind, sperând să-l înlăture pe mai tânărul şi 
mai agilul bărbat, dar teroristul era numai o masă de muşchi. 
In comparaţie cu el, Janson se simţea greoi şi lent, un urs care 

trebuia să înfrunte o panteră. 

Renunţă să scape din strânsoarea Califului şi, ducându-şi 
mâinile la spate, începu să-l strângă şi el. Apoi îşi aruncă 
picioarele în aer şi se trânti cu toată greutatea pe spate, 
impactul fiind amortizat de corpul inamicului său. 

Simţi răsuflarea grea a bărbatului în ceafă şi înţelese că se 
lovise rău în cădere. 

Respirând greu şi suferind şi el, Janson se întoarse cu faţa 
la adversar şi încercă să se ridice în picioare. Califul făcu 
imediat acelaşi lucru şi, dând dovadă de o rezistenţă 
neaşteptată, se aruncă din nou asupra lui Janson, cu degetele 
răşchirate ca nişte gheare. 

Dacă distanţa dintre ei ar fi fost mai mare, Janson ar fi avut 
posibilitatea să fandeze sau să facă un pas lateral. Dar în 
condiţiile date nu era posibil, li lipsea viteza. li lipsea 
agilitatea. 

Un urs. A 

Asta era situaţia. Intinse braţele ca pentru o îmbrăţişare şi, 
cu un efort suprem, îl prinse pe Calif la piept şi îl strânse din 
ce în ce mai tare. 

Asasinul nu se lăsă şi începu să-l lovească puternic în ceafă 
şi în spate. Janson ştia că nu poate rezista prea mult sub 
ploaia de lovituri. Işi adună toate puterile şi, cu o mişcare 
bruscă, desfăcu strânsoarea şi îl ridică orizontal în aer pe 
luptătorul din Anura care se zbătea ca un ţipar. Cu o mişcare 
la fel de bruscă, Janson se lăsă să cadă cu genunchiul stâng 
pe podea, dar cu genunchiul drept ridicat. In acelaşi timp, izbi 
cu toată puterea trupul suplu al inamicului de genunchiul 
ridicat în unghi drept. 

Spinarea Califului se frânse cu un zgomot oribil şi gura i se 
schimonosi ca pentru un răcnet care nu mai apucă să iasă. 

Janson îl înşfacă de umeri şi îl izbi de podea. Îl mai izbi o 
dată şi încă o dată. Craniul Califului nu mai sună a os lovit de 
o suprafaţă dură fiindcă partea din spate a capului fusese 
spartă în mai multe fragmente, lăsând să se vadă țesuturile 
moi de dedesubt. Privirea Califului deveni sticloasă. Se spune 
că ochii sunt fereastra sufletului, însă acest om nu avea suflet. 
Cu siguranţă nu acum. 

Janson vâri pistolul Ruger în tocul de umăr. Cu ajutorul unei 

mici oglinzi de buzunar îşi aranja barba şi kaffiyeh-ul de pe 
cap şi verifică să nu aibă pete de sânge pe haine. leşi apoi din 
capelă şi intră în Sala Adunării Generale, unde se aşeză pe 
unul din locurile libere din spate. Ani de zile visase clipa în 
care îl va omori pe cel care-i ucisese soţia. Acum o făcuse. 

Şi nu simţea decât greață. 


Bărbatul cu păr negru stătea la pupitru şi vorbea despre 
provocările noului secol. Ochii lui Janson cercetau cu atenţie 
fiecare adâncitură şi fiecare contur. Arăta exact ca Peter 
Novak. Putea fi acceptat drept Peter Novak. li lipsea însă acea 
capacitate de a comanda şi acea carismă asociate cu 
legendarul umanist. Vocea lui era slabă, tremurată; părea 
uşor nervos, ca şi cum sarcina căreia trebuia să-i facă faţă îi 
depăşea puterile. Janson ştia care vor fi comentariile după 
discursul acestuia: O cuvântare foarte bună, bineînţeles. Insă 
bietul Novak, nu se simţea prea bine, nu-i aşa? 

— Acum o jumătate de secol, spunea bărbatul de pe 
podium, pământul de sub picioarele noastre, terenul pe care 
este construit întregul complex al sediului Naţiunilor Unite a 
fost donat organizaţiei de către familia Rockefeller. Povestea 
sprijinului privat acordat acestei instituţii eminamente publică 
începe o dată cu înfiinţarea organizaţiei. Aş fi deosebit de 
mulţumit dacă mi s-ar permite să aduc şi eu o modestă 
contribuţie. Se vorbeşte mult despre „a da banii înapoi 
comunităţii din rândul căreia te-ai ridicat”: comunitatea mea a 
fost întotdeauna comunitatea internaţională. Ajutaţi-mă să vă 
ajut. Arătaţi-mi cum aş putea să vă sprijin mai bine. Este 
plăcerea, onoarea şi în acelaşi timp datoria mea să vă ajut. 
Lumea a fost foarte bună cu mine. Singura mea speranţă este 
că voi fi în stare să-i întorc binele făcut. 

Cuvintele erau reprezentative pentru Novak, cuceritoare şi 
brutale în acelaşi timp, umile şi arogante şi în final, 
victorioase. Discursul fusese însă rostit neobişnuit de ezitant şi 
timid. 

Şi Janson era singurul care cunoştea adevăratul motiv. 

Maestrul evadărilor scăpase din nou. Cum de îşi imaginase 
el că ar fi aşa de uşor să-l păcălească pe marele său mentor? 
Brațele tale sunt prea scurte ca să te lupti cu Dumnezeu, îi 

spusese cândva Demarest, pe jumătate în glumă. Vorbele sale 
ascundeau însă un crud adevăr. Invăţăcelul se ridicase 
împotriva mentorului său, studentul îşi testă iscusinţa faţă de 
profesorul său. Numai vanitatea îl împiedicase să vadă că 
eşecul era inevitabil. 

Bărbatul de pe podium terminase cuvântarea şi auditoriul 
se ridică ovaţionând. Chiar dacă vocea nu se ridicase la 
înălţime, retorica reuşise să trezească interesul celor din sală. 
Cu chipul lipsit de orice emoție, Janson ieşi din sală în sunetul 
aplauzelor care nu scăzu în intensitate decât în clipa în care 
uşa se închise în spatele lui. 

Dacă Demarest nu se afla în sediul Naţiunilor Unite, atunci 
unde era? 

Secretarul general ieşise din sală împreună cu mult 
aplaudatul vorbitor şi curând, având în vedere că urma o 
pauză de douăzeci de minute, vor apărea amândoi în camera 
mochetată din spatele sălii. 

Janson observă că îi ieşise casca din ureche în timpul 
recentei lupte; o aşeză la loc şi, printre pocnituri, începu să 
audă frânturi de dialog. Işi aminti de microfonul ascuns în 
gulerul lui Mathieu Zinsou; începuse să transmită. 

— Nu, eu vă mulţumesc. Insă aş dori să avem acel tete-a- 
tete despre care a-ţi menţionat. Vocea era neclară, însă se 
auzea destul de bine. 

— Desigur, răspunse Zinsou. Vocea acestuia era foarte 
aproape de microfon şi ca urmare se auzea foarte clar. 

— Ce-ar fi să mergem în biroul dumneavoastră, în 
Secretariat? 

— Vreţi să spuneţi acum? 

— Mi-e teamă că sunt cam presat de timp. Va trebui s-o 
facem acum. 

Zinsou făcu o pauză. 

— Atunci urmaţi-mă. La etajul treizeci şi opt. 

Janson se întrebă dacă nu cumva această precizare era 
pentru el. 

Se întâmplase ceva. Dar ce? 

Janson se năpusti spre rampa de est a clădirii Adunării 
Generale, apoi spre masiva clădire a Secretariatului. 
Genunchiul drept îl durea la fiecare pas şi contuziile 

începuseră să se umfle şi să-l usture - loviturile Califului 
fuseseră nu numai foarte puternice, ci şi bine ţintite. Dar 
acum nu se putea gândi la aşa ceva. 

Ajuns în holul de la intrarea în Secretariat flutură legitimaţia 
care îi fusese dată şi un gardian îi făcu semn cu mâna să intre. 
Ajunse în lift şi apăsă butonul pentru etajul treizeci şi opt. 
Mathieu Zinsou şi omul lui Alan Demarest, cine o fi fost el, 
aveau să-l urmeze în câteva clipe. 

In timp ce urca către etajele superioare ale clădirii, 
transmisia din cască se întrerupse. Cuşca de metal a liftului 
bloca semnalul. 

Un minut mai târziu, liftul opri la etajul treizeci şi opt. 
Janson îşi aminti de planul etajului: casa liftului se afla la 
mijlocul unui culoar lung. Birourile  subsecretarilor şi 
adjuncţilor speciali erau aliniate pe peretele de vest; la nord 
se aflau două săli de conferinţe mari şi fără ferestre; spre sud, 
o bibliotecă îngustă, de asemenea fără ferestre. Biroul 
secretarului general, ai cărui pereţi erau lambrisaţi cu lemn de 
tek, se întindea de-a lungul peretelui de est. Din cauza 
acestei adunări speciale, etajul era aproape în întregime 
pustiu; toţi membrii personalului erau implicaţi în activităţi 
protocolare cu delegaţiile invitate. 

Janson îşi scoase barba şi pânza de pe cap şi aşteptă în 
colţul făcut de casa liftului. Ascuns de coridorul care ducea 
către bibliotecă, avea posibilitatea să supravegheze atât holul 
care ducea spre biroul secretarului general, cât şi uşile 
lifturilor. 

Ştia că nu avea prea mult de aşteptat. 

Se auzi soneria liftului. 

— E etajul nostru, zise Mathieu Zinsou când uşile liftului se 
deschiseră. Il invită cu un gest politicos pe bărbatul care, în 
ochii lumii întregi, arăta exact ca Peter Novak. 

Să aibă Janson dreptate? Se întreba Zinsou. Sau tensiunea 
reuşise să-l doboare pe agentul american, un om pe ai cărui 
umeri apăsau responsabilităţi care depăşeau cu mult puterea 
unui om. 

— Va trebui să ne scuzaţi, însă aproape toţi cei care au grijă 
de biroul meu se află acum ori în clădirea Adunării 
Generale, ori pe altundeva. Întâlnirea anuală a Adunării 

Generale este ca un fel de zi liberă pentru unii dintre angajaţii 
ONU. 

— Da, ştiu asta, replică fără nici o intonaţie bărbatul care îl 
însoțea. 

Zinsou deschise uşa şi rămase blocat văzând silueta unui 
bărbat aşezat în spatele biroului, a cărui faţă era în umbră. 

Ce naiba se întâmpla? 

Se întoarse către bărbatul care îl însoțea. 

— Nu ştiu ce să zic. Se pare că avem un oaspete 
neaşteptat. 

Bărbatul care se instalase la biroul său se ridică şi veni spre el. 
Zinsou rămase cu gura căscată de uimire. 

Părul negru, doar cu câteva fire albe, pomeţii înalţi, 
aproape asiatici. Faţa pe care toată lumea o cunoştea ca fiind 
a lui Peter Novak. 

Zinsou se întoarse către bărbatul de lângă el. 

Aceeaşi faţă. Greu de făcut vreo diferenţă. 

Şi cu toate acestea, anumite diferenţe existau, reflectă 
Zinsou şi nu numai diferenţe fizice. Erau mai degrabă 
diferenţe în ţinută şi comportare. Bărbatul de lângă el avea o 
purtare ezitantă şi precaută; omul din faţa sa părea autoritar 
şi rece. Marioneta şi mânuitorul ei. Senzaţia de ameţeală care 
îl cuprinsese pe Zinsou era alinată doar de recunoaşterea 
faptului că Paul Janson avusese dreptate. 

Bărbatul de lângă el îi întinse un plic celui care ar fi putut fi 
imaginea sa în oglindă. 

Acesta dădu uşor din cap. 

— Mulţumesc, Laszlo. Poţi să pleci acum. 

Impostorul de lângă Zinsou se întoarse şi ieşi fără să scoată 
o vorbă. 

— Mon cher Mathieu, spuse bărbatul din faţa sa. Ridicase 
mâna spre el. Mon tres cher frere. 


Janson auzi în cască foarte distinct vocea lui Zinsou. 

— Dumnezeule! 

In acelaşi timp îl văzu pe Peter Novak care nu era Peter 
Novak apăsând pe butonul de coborâre al liftului. 
Individul pleca. 

In casca din ureche auzi acum altă voce: 

— Îmi cer scuze pentru confuzie. 

Janson alergă către lift şi urcă în cabină. Falsul Peter Novak 
îl privi uimit, însă nu dădu semne că l-ar cunoaşte. 

— Cine sunteţi dumneavoastră de fapt? întrebă Janson. 

Bărbatul în costum, demn, îi întoarse întrebarea, pe un ton 
rece: 

— Vă cunosc de undeva? 


— Pur şi simplu nu înţeleg, zise secretarul general. 

Interlocutorul său era fascinant, perfect relaxat, sigur pe 
sine. 

— Vă rog să mă scuzaţi că am luat nişte măsuri de 
protecţie deosebite. Omul acela era dublura mea şi sunt sigur 
că ştiaţi şi dumneavoastră acest lucru. 

— Aţi trimis o dublură în locul dumneavoastră? 

— Cred că aţi auzit de rolul jucat de acel „Stalin de 
Dimineaţă”. Dictatorul sovietic obişnuia să trimită o sosie la 
anumite ieşiri în public - îi ţinea astfel departe pe inamicii săi. 
Mă tem că au existat zvonuri cu privire la un atentat cu prilejul 
Adunării Generale. Rapoarte foarte credibile de la personalul 
meu de securitate. Nu-mi puteam permite să risc. 

— Înţeleg, zise Zinsou. Însă ştiţi fără îndoială că şi primul- 
ministru al Rusiei, premierul chinez şi mulţi alţii au şi ei 
duşmani. Şi totuşi ei s-au adresat Adunării Generale. 
Preşedintele Statelor Unite însuşi ne-a onorat cu prezenţa. 
Instituţia noastră se mândreşte cu măsurile de securitate care 
s-au dovedit întotdeauna perfecte, cel puţin pe acest petic de 
pământ, aici, pe malul lui East River. 

— Aveţi dreptate, mon cher. Insă duşmanii mei sunt diferiţi. 
Şefii de state pe care i-aţi menţionat pot presupune că 
secretarul general nu conspiră împotriva lor. Nu am uitat 
niciodată că prima persoană care a ocupat biroul şi funcţia 
dumneavoastră a fost un bărbat pe nume Lie (minciună). 
Zinsou îngheţase. După un moment de linişte chinuitoare, zise 
simplu: 

— Imi pare rău că puteţi să credeţi aşa ceva. 

Peter Novak îl bătu pe Zinsou pe umăr şi îi zâmbi rece: 

— M-aţi înţeles greşit. Nu mai cred. Sunt sigur. 

Pe fruntea secretarului general apăruseră picături de 

sudoare. Nimic din toate astea nu fusese anticipat. Nimic din 
toate astea nu era conform planului. 

— Pot să vă ofer o cafea? întrebă el. 

— Nu, mulţumesc. 

— Atunci cred că voi comanda una pentru mine, zise 
Zinsou, întinzându-se către consola cu telefoane de pe birou. 

— Aş prefera să nu faceţi lucrul ăsta. 

— Foarte bine. Zinsou se uita fix în ochii lui. Doriţi poate un 
ceai? Aş putea s-o sun pe Helga s-o rog... 

— AŞ prefera să nu daţi nici un telefon. Nu e nevoie să vă 
modificaţi programul său să vă consultaţi cu cineva. Poate că 
mă consideraţi paranoic, însă adevărul e că nu avem prea 
mult timp. În câteva minute va trebui să plec de pe heliportul 
de pe acoperiş: toate aranjamentele au fost făcute. 

— Înţeleg, zise Zinsou care nu înţelegea deloc. 

— Aşa că hai să trecem la afacerile noastre, spuse bărbatul 
elegant cu părul negru, lucios. Aveţi aici instrucţiuni privind 
modul în care puteţi lua legătura cu mine. li întinse 
secretarului general o carte de vizită. 

— E un număr de telefon la care mă puteţi suna pentru a 
primi răspuns în mai puţin de o oră. Pe măsură ce planurile 
noastre se vor dezvolta va trebui să ţinem regulat legătura. 
Contul dumneavoastră din Elveţia a fost mărit, aşa cum veţi 
descoperi curând - pur şi simplu un avans al pachetului de 
beneficii pe care îl putem definitiva ulterior. Vor exista plăţi 
lunare care vor continua să sosească regulat atât timp cât 
parteneriatul nostru rămâne pe baze solide. 

Zinsou înghiţi cu greu. 

— V-aţi gândit la toate. 

— Doar ca să vă eliberez de asemenea preocupări, ca să fiţi 
în măsură să vă concentrați asupra aspectelor cu adevărat 
importante şi să nu existe nici o eroare. 

— Inţeleg. j 

— Este important că înţelegeţi. In cuvântările pe care le-aţi 
susţinut în calitate de secretar general aţi menţionat adesea 
graniţa subţire care desparte civilizaţia de sălbăticie. Ar fi bine 
să nu încercaţi să verificaţi pe pielea dumneavoastră adevărul 
acestei afirmaţii. 

Janson puse un picior în uşa liftului, blocându-l. 

— Daţi-mi plicul, zise el. 

— Nu ştiu despre ce vorbiţi, spuse bărbatul. Chiar dacă 
vorbele indicau contrariul, tonul era reticent. 

Janson îi aplică fulgerător o lovitură cu vârful degetelor 
mâinii drepte în gât. Bărbatul se prăbuşi tuşind neajutorat şi 
Janson îl trase afară din cabina liftului. Individul se răsuci 
brusc şi încercă să-i aplice lui Janson un upercut, însă cu o 
lovitură lipsită de forţă şi precizie. Janson reuşi să pareze 
pumnul adversarului şi îi aplică o lovitură în tâmplă cu patul 
pistolului. Falsul Novak se prăbuşi pe duşumea fără 
cunoştinţă. Janson îl verifică rapid şi se convinse că bărbatul 
nu avea nici un plic asupra lui. 

Se întoarse apoi spre biroul lui Zinsou, oprindu-se în faţa 
uşii. Acum sunetele veneau şi prin cască şi prin uşă. 

— Tot ceea ce se petrece este cam ciudat, zicea Zinsou cu 
o voce slabă, însă deosebit de clară. 

Janson răsuci uşor mânerul, deschise brusc uşa şi se repezi 
înăuntru cu pistolul în mâna dreaptă. Reacţia lui Demarest fu 
imediată şi precisă: se plasă exact în spatele lui Zinsou. Nu 
exista acum nici o linie de tragere care să ajungă la el fără să-l 
atingă pe secretarul general. În acelaşi timp, Janson începu să 
tragă - nebuneşte după cum se părea: trei gloanţe mult 
deasupra capetelor celor doi, trei gloanţe direct în fereastră, 
făcând să crape tot panoul de sticlă, apoi să se dezintegreze 
într-o ploaie de mici fragmente. 

După care se lăsă tăcerea. j 

— Alan Demarest, zise Janson. Imi place cum ţi-ai aranjat 
părul. _ 

— O lovitură foarte slabă, Paul. ţi faci profesorul de râs. 

Vocea lui Demarest deveni brusc bogată în tonalități şi 
ironică, răsunând în încăpere aşa cum răsunase ani de zile în 
memoria lui Janson. 

O rafală rece de vânt răvăşi un teanc de foi galbene de 
hârtie de pe biroul secretarului general, făcându-i pe cei trei 
conştienţi de faptul că se află la etajul treizeci şi opt într-o 
cameră fără geamuri, între ei şi scuarul de jos neexistând 
acum decât o grilă joasă de aluminiu. Zgomotul traficului de 
pe bulevardul Franklin Delano-Roosevelt se amesteca cu 

tipetele pescăruşilor care se roteau prin aer la nivelul ochilor. 
Pe cer apăruseră nori negri; va ploua. 

Janson îl privi pe Alan Demarest ascunzându-se în spatele 
lui Zinsou care reuşea nesperat de bine să-şi păstreze 
cumpătul. Mai jos de lucirile negre ale ochilor lui Demarest, 
Janson văzu căscându-se spre el gura ţevii unui revolver 
Smit&Wesson, calibru 45. 

— Lasă-l pe secretarul general să plece, zise Janson. 

— Politica mea în ceea ce priveşte ghearele pisicilor a fost 
mereu că acestea trebuie retezate, replică Demarest. 

— Tu ai un pistol, eu am un pistol. Nu avem nevoie de el. 

— Mă dezamăgeşti. Am sperat că te vei dovedi un adversar 
mai serios. 

— Zinsou! leşi. Acum. /eşi afară de aici! Comenzile lui 
Janson erau scurte şi clare. Secretarul general se uită la el o 
clipă, apoi se depărta de cei doi inamici. 

Janson îi spuse lui Demarest: 

— Dacă tragi în el, te împuşc şi eu pe tine. Voi profita de 
această ocazie ca să te împuşc. Nu mă crezi? 

— Ba da, Paul, te cred, spuse simplu Demarest. 

Janson aşteptă cu revolverul în poziţie până ce auzi 
închizându-se uşa în spatele lui. 

Privirea lui Demarest era dură, însă nu lipsită de o sclipire 
amuzată. 

— Antrenorul de fotbal american Woody Hayes a fost 
întrebat odată de ce echipele pe care le pregăteşte pasează 
atât de rar mingea la înaintaş. Răspunsul său a fost următorul: 
„Dacă arunci mingea în aer, se pot întâmpla numai trei lucruri 
şi două dintre ele sunt rele”. 

Absurd, Janson îşi aminti de obsesia lui Phan Nguyen pentru 
fotbalul american. 

— M-ai trimis în iad, spuse el. Cred că a venit momentul să- 
ţi întorc serviciul. 

— De ce eşti atât de furios, Paul? De ce e atâta ură în inima 
ta? 

— Ştii de ce. 

— Pe vremuri lucrurile erau altfel. Pe vremuri exista o 
conexiune - ceva ce împărtăşeam amândoi, ceva foarte 
adânc. Poţi să negi dacă vrei. Insă ştii că e adevărat. 

— Nu cred că mai ştiu ce e adevărat şi ce nu. Şi asta 
datorită ţie. 

— Imi datorezi foarte multe lucruri. Eu te-am modelat, eu 
te-am făcut ce eşti acum. Sper că n-ai uitat, nu-i aşa? Eu nu 
am ascuns niciodată acest lucru. Tu ai fost cel mai bun 
învățăcel al meu. Erai atât de deştept, de curajos şi de plin de 
resurse. Şi învăţai totul extrem de repede. Erai destinat unor 
mari isprăvi. Dar cum te-ai transformat... 

Demarest clătină din cap. 

— Te-aş fi putut ajuta să ajungi foarte sus dacă m-ai fi lăsat 
să o fac. Te-am înţeles aşa cum n-a mai reuşit nimeni. Am 
înţeles de ce erai tu capabil cu adevărat. Poate că tocmai asta 
te-a speriat. Poate că tocmai de aceea m-ai respins. 
Respingându-mă pe mine, ai încercat cumva să te respingi pe 
tine, să refuzi să accepţi ceea ce eşti tu cu adevărat. 

— Asta crezi tu? întrebă Janson, fascinat fără voie. 

— Noi suntem diferiţi faţă de ceilalţi oameni, amândoi 
suntem la fel. Ştim adevăruri pe care alţi oameni nu le pot 
suporta. Sciţii aveau dreptate. Legile sunt ca nişte pânze de 
păianjen prăfuite - destul de puternice pentru a-i prinde pe cei 
slabi, însă prea slabe pentru a-i ţine pe cei puternici. 

— Asta-i o prostie. 

— Noi suntem puternici. Mult mai puternici decât ceilalţi. Şi 
împreună am fi putut fi şi mai puternici. Vreau să fii conştient 
de adevărul în legătură cu cine eşti tu cu adevărat. De-asta te- 
am implicat, te-am făcut să te duci în Anura, să conduci 
misiunea aceea pentru mine. Priveşte în jurul tău, Paul. Uită-te 
la lumea în care trăieşti. Acceptă adevărul, acceptă că nu poţi 
să-i mai suporţi, aşa cum nici eu nu mai pot - toate 
mediocrităţile, toți aceşti  birocraţi  satisfăcuţi, aceşti 
împingători de hârtii care nu pierd niciodată ocazia de a rata o 
ocazie. Mediocrităţile astea cărora noi le-am permis să 
conducă lumea. Spune sincer dacă nu eşti convins că poţi 
conduce mai bine decât ei, să iei decizii mai bune decât ei? |ţi 
iubeşti ţara? Şi eu mi-am iubit-o, Paul. Trebuia să te fac să 
vezi tot ceea ce văzusem şi eu la rândul meu. Gândeşte-te 
puţin, Paul. Ţi-ai sacrificat cea mai mare parte din viaţă în 
serviciul unui guvern căruia nu i-au trebuit mai mult de cinci 
secunde ca să se hotărască să te ucidă. Trebuia să te fac să 

vezi acest lucru. Trebuia să-ţi arăt adevărata faţă a patronilor 
tăi, a guvernului pentru care ai fost de atâtea ori gata să-ţi dai 
viaţa. Trebuia să-ţi arăt că ei nu ar ezita nici o clipă să te 
ucidă. Şi ţi-am arătat. Cândva ai întors guvernul american 
împotriva mea. Nu te puteam face să vezi adevărul decât 
făcându-ţi acelaşi lucru. 

Lui Janson i se făcu silă de minciunile lui Demarest, însă 
descoperi că nu-i poate răspunde. 

— Eşti plin de ură. Te înţeleg. Dumnezeu şi-a abandonat 
propriul fiu în Grădina Ghetsemani. La fel te-am părăsit şi eu. 
Tu strigai după ajutor şi eu te-am părăsit. Cea mai mare parte 
a timpului trăim fiecare existenţele noastre individuale, 
fiecare dintre noi în centrul propriilor poveşti şi atunci când ai 
avut nevoie de mine eu n-am fost acolo să te ajut. Ai fost 
supărat. Curba ta de învăţare era atât de abruptă, încât am 
făcut o greşeală: am încercat să te învăţ lucruri pentru care nu 
erai pregătit. Şi te-am lăsat singur. Ai crezut probabil că am 
meritat cu adevărat ceea ce am primit de la tine. 

— Şi ce anume ai primit? 

— Trădare. In ochii lui Demarest apăru brusc o strălucire. Ai 
crezut că poţi să mă distrugi. Insă e; aveau nevoie de mine. 
Au avut întotdeauna nevoie de oameni ca mine. Aşa cum 
întotdeauna au avut nevoie de oameni ca tine. Am făcut ceea 
ce a trebuit să fac - ceea ce trebuia făcut. Intotdeauna am 
făcut exact ceea ce trebuia făcut. Uneori oamenii ca mine 
sunt priviţi drept ceva jenant şi totuşi sunt lăsaţi să acţioneze. 
Am devenit stânjenitor şi pentru tine. Te stânjeneam pentru 
că atunci când te uitai la mine te vedeai pe tine. Pentru că 
atât de mult din ceea ce erai tu mi se datora mie. Şi cum ar fi 
putut fi altfel? Eu te-am învăţat tot ceea ce ştii. Ţi-am format 
deprinderi care ţi-au salvat de atâtea ori viaţa. Ce te-a făcut 
să crezi că ai dreptul să mă judeci? 

In sfârşit, o izbucnire de furie scurtă şi dură ca un diamant 
învinse calmul lui nefiresc. 

— Prin acţiunile tale ţi-ai pierdut toate drepturile pe care le- 
ai avut, spuse Janson. Am văzut ce ai făcut. Am văzut cine eşti 
cu adevărat. Un monstru. 

— O, te rog. N-am făcut altceva decât să-ţi arăt cine eşti tu 
şi nu ţi-a plăcut ceea ce ai văzut. 

— Nu. 

— Noi doi eram la fel şi asta este ceea ce n-ai fost în stare 
să accepti. 

— Nu eram la fel. 

— Ba da, eram. Şi în multe privinţe, suntem încă. Să nu 
crezi că nu te-am urmărit în tot ce ai făcut în ultimii ani. 
Obişnuiau să-ţi spună „maşina”. Bineînţeles, ştii că nu era 
decât o prescurtare de la „maşina de ucis”. Pentru că asta 
erai. O, da. Şi ai crezut că ai dreptul să mă judeci pe mine? 
Oh, Paul, nu înţelegi de ce ai ţinut atât de mult ca tu să fii 
acela care mă distruge? |ţi lipseşte până într-atât capacitatea 
de autoanaliză? Cât de reconfortant trebuie să fie pentru tine 
să poţi spune că eu sunt un monstru şi tu un sfânt. Ţi-e frică 
să recunoşti ceea ce ţi-am arătat eu. 

— Da - un individ profund dezechilibrat. 

— Nu încerca să te amăgeşti singur, Paul. Eu vorbesc 
despre ceea ce ţi-am arătat eu despre tine. Tot ceea ce eram 
eu erai şi tu. 

— Nu! Janson roşise de furie şi dezgust. Violenţa era într- 
adevăr un domeniu în care excela: nu se mai putea ascunde 
de acest adevăr. Insă pentru el violenţa nu fusese niciodată 
un scop în sine, ci doar o ultimă cale prin care se puteau evita 
alte violenţe. 

— Aşa cum obişnuiam să-ţi spun, noi ştim mai mult decât 
ştim. Ai uitat oare ce ai făcut tu însuţi în Vietnam? Ai reuşit tu, 
prin vreo magie, să-ţi ştergi amintirile? 

— N-ai să reuşeşti să mă păcăleşti cu afurisitele tale de 
jocuri mintale, mârâi Janson. 

— Am citit declaraţiile tale despre mine, continuă Demarest 
pe acelaşi ton uşor amuzat. Din păcate, de acolo nu reieşea 
de ce isprăvi ai fost tu însuţi în stare. 

— Deci tu eşti acela care a răspândit toate prostiile alea 
despre mine - toate poveştile alea născocite. 

Privirea lui Demarest era de neclintit. 

— Victimele tale sunt încă acolo, unele dintre ele schilodite, 
însă încă în viaţă. Trimite acolo un agent să le întrebe despre 
tine. Işi amintesc toţi de tine. Cu oroare. 

— E o minciună! O afurisită de minciună! 

— Eşti sigur? întrebarea lui Demarest era ca o sondă 

electrică. Nu, nu eşti sigur. Nu eşti sigur deloc. 

O clipă de tăcere. 

— Este ca şi cum o parte din tine nu te-a părăsit niciodată 
fiindcă amintirile astea continuă să te bântuie, nu? Coşmaruri 
care nu-ţi dau pace niciodată, nu-i aşa? 

Janson dădu afirmativ din cap; nu se putu abţine. 

— După toţi aceşti ani, încă nu ai un somn liniştit. De ce 
oare nu reuşeşti să scapi de amintirile astea? 

— Ce-ţi pasă? j 

— Ar putea fi vinovăţie? Incearcă să pătrunzi în adâncul 
sufletului tău, Paul şi să aduci la suprafaţă aceste sentimente. 

— Taci din gură, ticălosule. 

— Ce ascund amintirile tale, Paul? 

— Opreşte-te! strigă Janson cu un tremur slab în voce. Nu 
am de gând să ascult insinuările tale. 

Demarest repetă întrebarea, mult mai încet de astă dată: 

— Ce ascund amintirile tale? 


Imaginile îi veneau acum în minte ca nişte secvenţe 
disparate. Erau de un suprarealism fantomatic, suprapus 
peste ceea ce se afla în faţa ochilor săi. 

Reuşise să străbată cu greu încă un kilometru. Apoi încă 
unul. Şi încă unul. Îşi croia cu greu drum prin junglă, având 
grijă să evite casele izolate şi satele de unde ar fi putut răsări 
simpatizanți care să-i facă inutile eforturile. 

Şi într-o dimineaţă, după ce reuşise să străbată un desiş de 
liane şi copaci, se trezi în faţa unui spaţiu vast, de formă 
ovală, în care totul era ars. 

Işi dădu seama după miros ce se întâmplase - nu atât de 
mult mirosurile amestecate ale sosului de peşte, ale focului 
folosit la gătit, ale excrementelor provenite de la oameni, de 
la vite sau de la păsări, cât mirosul acela mai puternic decât 
toate celelalte: mirosul chimic, pătrunzător al napalmului. 

Aerul era încărcat cu acest miros. Şi peste tot era cenuşă şi 
funingine şi rămăşiţe contorsionate de focul chimic. Inainta cu 
greu în perimetrul ars şi cărbunele îi înnegri tălpile. Era ca şi 
cum Dumnezeu ar fi ţinut o lupă gigantică deasupra acelui loc 
şi l-ar fi ars cu puterea razelor solare. După ce reuşi să se 
obişnuiască cu mirosul de napalm, sesiză o altă miasmă, cea a 

cărnii omeneşti carbonizate. După ce se va răci, va fi hrană 
pentru păsări şi insecte. Deocamdată era fierbinte. 

După ruinele înnegrite aprecie că în luminişul acela 
existaseră douăsprezece case acoperite cu stuf. Şi chiar lângă 
casele acum în ruină se afla, miraculos neatins de flăcări, un 
cuptor acoperit cu frunze de cocos, iar pe plită mâncare 
pregătită nu cu mai mult de treizeci de minute în urmă. Un 
vas plin cu orez. Un altul cu creveţi cu fidea. Banane tăiate 
felii, prăjite şi tăvălite în praf de curry. Fructe. Nu era o masă 
obişnuită. După câteva clipe înţelese despre ce era vorba. 

Era un ospăț de nuntă. 

La câţiva metri depărtare, trupurile mirilor fumegau încet, 
alături de cele ale familiilor lor. Prin nu ştiu ce miracol, însă, 
mâncarea pregătită pentru acest banchet țărănesc scăpase 
neatinsă. Janson puse deoparte pistolul mitralieră AK-47 şi 
începu să mănânce lacom, îndesând cu amândouă mâinile în 
gură orez şi creveţi şi bând apă caldă dintr-un vas în care ar fi 
trebuit să se fiarbă încă o porţie de orez. Mâncă până i se făcu 
rău, însă nu se opri şi mâncă şi mai mult până nu mai putu şi 
se lăsă greu pe pământ. Ce ciudat - ajunsese slab ca o părere 
şi totuşi era atât de greu! 

După ce se odihni puţin, intră din nou în junglă şi continuă 
să meargă. Un pas în faţa celuilalt. Era singura salvare: 
mişcare fără gând, acţiune fără reflecţie. 

Şi atunci când, după o vreme, îi veni primul gând, acesta 
veni adus tot de miros. Marea! 

Simţea mirosul mării! 

Peste următoarea culme de deal se afla coasta. ŞI 
libertatea. Pentru că navele de război americane patrulau în 
această zonă de coastă - ştia foarte bine. Şi tot pe coastă, 
undeva nu prea departe de locul unde se afla, fusese stabilită 
o mică bază navală. Dacă reuşea să ajungă pe coastă, se 
putea considera liber, primit cu braţele deschise de camarazi, 
luat şi dus departe, acasă, într-un loc unde să-şi oblojească 
rănile. 

Liber! 

Cred că da, Phan Nguyen, cred că da. 

Avea halucinaţii? Trecuse multă vreme, prea multă vreme 
de când nu mai băuse nimic. Vederea îi juca feste şi era 

instabilă, un simptom al lipsei de vitamină PP. Malnutriţia avea 
să-i deterioreze desigur şi alte funcţii. Dar respiră adânc, îşi 
umplu plămânii cu aer şi fu convins că era sare în el, 
recunoscuse mirosul de alge marine şi de sare. Libertatea se 
afla peste culmea dealului. 

Nu ne vom mai întâlni niciodată, Phan Nguyen. 

Urcă cu greu pantă domoală prin vegetaţia mai puţin densă 
acum şi deodată înlemni. 

Nu departe de el, fulgerător, un chip. Un animal? Un 
agresor? Vederea îi juca feste. Simţurile lui: nu se putea bizui 
pe ele într-un moment când i-ar fi fost absolut necesare. Atât 
de aproape - era atât de aproape. Degetele sale descărnate 
căutau cu mişcări febrile trăgaciul pistolului mitralieră. Să fie 
oprit de duşmani când mai avea atât de puţin până acasă - 
asta ar depăşi orice imaginaţie, orice îndurase până atunci. 

O altă mişcare fulgerătoare. Trase o salvă scurtă. Trei 
gloanţe. Zgomotul şi reculul armei i se părură mai puternice 
ca niciodată. Se repezi pe culme să vadă ce lovise. 

Nimic. Nu vedea nimic. Se aplecă peste trunchiul noduros al 
unui mangustan, înălţă capul, tot nimic. Se uită apoi în jos şi 
văzu ce făcuse. N 

Un băieţel cu bustul gol. Imbrăcat doar cu nişte pantaloni 
simpli maro şi cu sandale micuţe în picioare. În mână ţinea o 
sticlă de Coca-Cola al cărei conţinut acidulat se răspândea 
acum pe jos. 

Probabil că nu avea mai mult de şapte ani. De ce crimă se 
făcuse vinovat? Că se jucase de-a v-aţi ascunselea? Că 
încercase să prindă un fluture? 

Băiatul era întins pe pământ. Era un copil frumos, cel mai 
frumos copil pe care îl văzuse Janson vreodată. Trupul lui era 
ciudat de liniştit, cu excepţia dârei de un roşu aprins de pe 
piept, pornind din cele trei găuri apropiate prin care i se 
scurgea viaţa. 

Băiatul se uită în sus, cu ochii săi căprui şi blânzi, fără să 
clipească, spre americanul acela slăbănog. Apoi zâmbi. 

Băiatul zâmbi. 

Imaginile acestea îl sufocară acum, îl sufocară pentru prima 
oară, fiindcă erau imagini pe care dorea din răsputeri să le 
uite, pe care încercase în zadar să le uite în zilele următoare, 

apoi în toate celelalte zile ale vieţii lui. Erau imagini care îi 
reveneau în minte fără voie, îl apăsau şi uneori îl aduceau într- 
o stare de încremenire. Se gândea la băiatul căzut pe treptele 
de la subsolul Palatului de Piatră, la degetele lui îngheţate pe 
trăgaci şi încerca să nu-şi aducă aminte. 

Acum nu reuşi. 

Işi aminti cum se aruncase şi-l luase în braţe pe băiat - o 
îmbrăţişare între cel mort şi cel aproape mort, victimă şi 
călău. Ce societate îşi face dreptate cu ajutorul nedreptății? Şi 
ce comunitate face lumină cu ajutorul întunericului? 

Făcuse atunci ceea ce nu făcuse niciodată. Plânsese. 

Nu reuşise niciodată să-şi amintească prea bine ce urmase: 
părinţii copilului apăruseră la scurt timp, alertaţi de focurile de 
armă. Le putea vedea feţele distruse, cuprinse de o durere 
mai presus chiar decât ură. li luaseră copilul din braţe şi 
bărbatul urla, urla de durere... şi femeia clătina din cap, 
clătina violent din cap de parcă încerca să se elibereze de 
realitatea atât de crudă şi, ţinând în braţe trupul neînsufleţit al 
copilului, se întorsese către soldatul scheletic, de parcă ceea 
ce ar fi putut să-i spună ar fi putut schimba ceva. 

Dar nu-i spusese decât: Voi, americanii. 


Acum, însă, feţele, toate feţele acelea se dizolvaseră şi în 
locul lor nu rămăsese decât privirea dură a lui Alan Demarest. 
Demarest vorbea în continuare: 

— Trecutul e ca o altă ţară. O ţară pe care nu ai părăsit-o 
niciodată cu adevărat. 

Avea dreptate. 

— N-ai reuşit niciodată să mă uiţi, nu-i aşa? Continuă 
Demarest. 

— Nu, recunoscu Janson aproape în şoaptă. 

— De ce oare? Pentru că între noi este o legătură foarte 
strânsă şi puternică. „Opoziția dă naştere la adevărata 
prietenie”, ne învaţă William Blake. O, Paul, ce amintiri 
comune avem noi doi? Eşti bântuit de aceste amintiri? Pentru 
că eu sunt. 

Janson nu răspunse. 

— Intr-o bună zi, guvernul Statelor Unite mi-a dat cheile 
unui regat, mi-a dat voie să creez un imperiu aşa cum lumea 

nu a mai văzut niciodată. Era normal să fac tot posibilul ca 
acest imperiu să devină al meu. Insă oricât de bogat ai fi, nu e 
întotdeauna chiar aşa de uşor să-ţi reglezi conturile. Am ţinut 
să devii conştient de adevărul în legătură cu noi doi. Eu te-am 
creat, Paul. Te-am modelat din lut, aşa cum Dumnezeu a creat 
primul om. 

— Nu, cuvântul veni ca un geamăt profund pornit din 
adâncul lui. 

Demarest înainta încă un pas către el. 

__— E timpul să fii sincer cu tine însuţi, spuse el blând. 
Intotdeauna a fost ceva între noi. Ceva foarte asemănător cu 
dragostea. 

Janson îl privi cu atenţie, încercând să suprapună mental 
trăsăturile lui Demarest peste chipul faimosului umanist. 
Descoperi multe trăsături comune şi fu străbătut de un fior 
violent. 

— Şi mult mai apropiat de ură, zise Janson într-un târziu. 
Ochii lui Demarest ardeau ca doi cărbuni încinşi. 

— Eu te-am creat şi nimic nu va putea schimba asta 
vreodată. Acceptă realitatea. Acceptă că eşti cine eşti. O dată 
făcut lucrul ăsta, totul se va schimba. Coşmarurile vor înceta, 
Paul. Viaţa va deveni mult mai uşoară. Ascultă-mă pe mine. 
Eu dorm foarte bine noaptea. Incearcă să-ţi imaginezi - nu ar 
fi grozav, Paul? 

Janson inspiră adânc şi reuşi brusc să se concentreze. 

— Nu vreau asta. 

— Ce? Nu vrei să scapi de coşmaruri? Nu faci decât să te 
minţi pe tine însuţi, /ocotenente. 

— Nu sunt locotenentul tău. Şi nu vreau să schimb 
coşmarurile mele cu nimic altceva. 

— Nu ai reuşit să te vindeci niciodată pentru că nu ai vrut 
să te laşi vindecat. 

— Asta numeşti tu vindecare? Tu dormi bine fiindcă ceea ce 
e în interiorul tău - spune-i suflet sau spune-i cum vrei - e 
mort. Poate s-a întâmplat ceva într-o bună zi care ţi-a distrus 
sufletul, poate n-ai avut niciodată aşa ceva, însă să ştii că e 
singurul lucru care ne face umani. 

— Uman? Vrei să spui slabi. Oamenii fac întotdeauna 
confuzie între aceste două noţiuni. 

— Coşmarurile mele fac parte din mine, spuse Janson cu 
voce clară şi sigură. Trebuie să trăiesc cu ceea ce am făcut pe 
lumea asta. Nu e nevoie să-mi placă toate. Am făcut şi bune, 
am făcut şi rele. lar în ceea ce le priveşte pe cele rele - nu 
vreau să le accept. Imi spui că pot scăpa de durere? Durerea 
asta este singura cale prin care pot afla cine sunt şi cine nu 
sunt. Prin durerea asta ştiu că nu sunt ca tine. 

Brusc, Demarest îl lovi puternic peste mână. Janson scăpă 
pistolul, care se rostogoli cu zgomot pe podeaua de marmură. 

Privirea lui Demarest în timp ce ridică arma spre Janson era 
aproape tristă. 

— Am încercat să vorbesc logic cu tine. Am încercat să te 
conving. Am încercat atât de mult să te conving, să te aduc 
din nou în legătură cu adevărata ta natură. Nu voiam de la 
tine decât o recunoaştere a adevărului - a adevărului despre 
noi amândoi. 

— Adevărul? Eşti un monstru. Ar fi trebuit să mori la Mesa 
Grande. Ce bine ar fi fost dacă ai fi murit. 

— E uimitor cât de mult ştim şi totuşi cât de puţin. Cât de 
puternici suntem şi totuşi cât de lipsiţi de putere. Demarest 
clătină din cap. Un om ucide copilul altuia şi nici măcar nu e în 
stare să şi-l apere pe al său... 

— Despre ce naiba vorbeşti? 

— Explozia de la ambasada din Caligo - nu-i aşa că ţi-a 
năruit întreaga lume? Am bănuit că se va întâmpla atunci 
când am sugerat acţiunea, acum cinci ani. Va trebui să mă 
ierţi: ideea ca tu să ai un copil mi s-a părut ciudată. Un Paul 
Junior - nu, nu mă puteam obişnui cu aşa ceva. E foarte uşor 
să pui la cale lucruri de genul ăsta cu ajutorul talentelor locale 
- luptătorii aceia cu ochi sălbatici care visau la Allah şi 
fecioarele din Paradis. Mi-e teamă că am fost singurul care a 
putut aprecia cu adevărat delicioasa ironie că totul a fost 
realizat cu o bombă cu îngrăşăminte chimice. Insă, gândeşte- 
te, ce fel de tată ar fi ieşit din tine, un ucigaş de copii ca tine. 

Janson se simţea ca prefăcut în stană de piatră. 

Demarest oftă. 

— A venit timpul să plec. Am planuri mari pentru lumea 
asta, să ştii. Adevărul e că m-am plictisit de rezolvarea 
conflictelor. La ordinea zilei se află acum promovarea 

conflictelor. Oamenilor le plac luptele şi vărsarea de sânge. 
Să lăsăm atunci bărbaţii să fie cu adevărat bărbaţi. 

— Nu ai tu dreptul să hotărăşti aşa ceva, se sili Janson să 
pronunţe. 

Demarest zâmbi. 

— Carpe diem - foloseşte roadele zilei. Carpe mundum - 
foloseşte roadele lumii. 

— Au făcut din tine un zeu, spuse Janson amintindu-şi 
cuvintele preşedintelui, fără că raiul să fie în stăpânirea lor. 

— Raiul este ceva ce depăşeşte chiar şi puterea mea de 
înţelegere. Sunt gata totuşi să accept orice ar putea să mă 
lumineze în această privinţă. Ce-ar fi să-mi trimiţi şi mie un 
raport de cum ajungi acolo. Abia aştept să primesc de la tine 
un MemCon despre discuţia ta cu Sfântul Petru la poarta 
raiului. 

Chipul lui Demarest era lipsit de orice expresie când ridică 
pistolul spre fruntea lui Janson. 

— Bon voyage, zise el şi începu să apese cu degetul pe 
trăgaci. 

Janson îşi simţi brusc faţa împroşcată cu ceva cald. Clipi 
repede şi văzu că sângele venea dintr-o rană din fruntea lui 
Demarest, pe unde ieşise glonţul. Nedeviată de sticla 
ferestrei, lovitura lunetistului fusese la fel de precisă de parcă 
ar fi fost trasă direct. 

Janson făcu un pas înainte şi îi cuprinse în palme faţa lui 
Demarest, ţinându-l astfel în picioare. 

— Xin loi, minţi el. Imi pare rău. 

O clipă, expresia lui Demarest păru total absentă: putea fi 
la fel de bine în cea mai adâncă meditaţie sau să fi adormit. 

Janson îi dădu drumul şi bărbatul se prăbuşi pe podea cu 
vizibilă relaxare a celui care renunţase la viaţă. 


Janson privi prin vechiul telescop al secretarului general şi o 
descoperi pe Jessie exact acolo unde o plasase el: pe malul 
celălalt al East River, cu puşca sprijinită pe acoperişul vechii 
fabrici de îmbuteliere, chiar sub uriaşele litere de neon. 
începuse să demonteze arma cu mişcări precise. Deodată se 
uită spre el de parcă i-ar fi simţit privirea aţintită asupra ei. 
Janson avu în aceeaşi clipă senzaţia mai uşoară decât aerul că 

de acum încolo totul va fi în ordine. 

Se îndepărtă de telescop şi privi în direcţia ei cu faţa bătută 
de briză. Hunter's Point - Punctul Vânătorului. Printr-o ironie a 
sorții numele acesta devenise deodată foarte potrivit. 
Deasupra iubitei lui, uriaşul semn al companiei Pepsi-Cola 
strălucea roşu în întunericul înserării. Janson cobori privirea şi 
văzu lumina reflectată de neon în apa de dedesubt. O clipă i 
se păru că e un râu de sânge. 

— Vreau să vă mulţumesc că aţi acceptat să veniţi, 
domnule Janson, zise preşedintele Charles W. Berquist Jr. din 
capul mesei ovale. Mâna de oameni care se aflau în jurul 
mesei, bărbaţi cu funcţii de conducere şi analişti de la 
principalele agenţii de informaţii ale ţării, sosiseră pe rând în 
fascinanta clădire de pe Strada 16, folosind intrarea de 
serviciu la care se putea ajunge numai de pe o mică şosea 
privată şi pe unde sosirile şi plecările se puteau face fără a 
atrage prea multă atenţie. Ceea ce urma să se vorbească în 
încăpere nu se înregistra nici pe bandă, nici printr-o 
stenogramă. O altă întâlnire care, oficial, nici nu avea loc. 

— Națiunea noastră nu va şti niciodată cât de mult vă 
datorează. Insă eu ştiu. Cred că nu va fi o surpriză pentru 
nimeni dacă veţi primi încă o Distinguished Intelligence Star. 

Janson ridică din umeri. 

— Poate că ar trebui să intru în afaceri cu fier vechi. 

— Am vrut însă să auziţi câteva veşti bune şi eu să fiu acela 
care vi le dă. Mulțumită dumneavoastră se pare că vom putea 
relua Programul Mobius. Doug şi ceilalţi m-au ţinut la curent şi 
pot să vă spun că lucrurile stau din ce în ce mai bine. 

— Chiar aşa? spuse Janson cu o voce plată. 

— Nu păreţi prea surprins, zise preşedintele Berquist, puţin 
derutat. Bănuiesc că aţi anticipat această posibilitate. 

— Când ai de a face cu planificatorii atât timp cât am avut 
eu, ajungi să nu te mai mire combinaţia de geniu şi prostie de 
care dau dovadă. 

Preşedintele se încruntă, vădit nemulţumit de spusele şi 

tonul fostului agent. 

— Vă atrag atenţia că este vorba aici de nişte oameni cu 
adevărat extraordinari. 

— Da. Extraordinar de aroganţi. Janson clătină încet din 
cap. Oricum, nu are importanţă ce cred eu. 

— Intrebarea e cum de-ţi permiţi să vorbeşti aşa cu 
preşedintele? interveni Douglas Albright, directorul adjunct de 
la DIA. 

— Intrebarea e dacă aţi reuşit să învăţaţi ceva din ceea ce 
s-a întâmplat, i-o întoarse Janson. 

— Am învăţat foarte multe, zise Albright. Nu vom mai face 
niciodată aceeaşi greşeală. 

— Da - greşelile vor fi altele, interveni în discuţie şi 
secretarul de stat: 

— A renunţa în acest moment la program ar însemna să 
dăm cu piciorul la zeci de mii de ore de muncă, aşa cum a 
arătat şi Doug. De asemenea, ar însemna să renunţăm la ceva 
care şi-a dovedit utilitatea. Lumea e convinsă că Peter Novak 
trăieşte încă. 

— Putem să-l refacem, să punem pe altcineva, cu un întreg 
set de măsuri suplimentare de siguranţă, zise Albright, 
aruncându-i secretarului de stat o privire de încurajare. Există 
sute de măsuri prin care putem preveni ca ceea ce a făcut 
Demarest să nu se mai repete. 

— Nu vă mai înţeleg, zise Janson. Acum câteva zile eraţi cu 
toţii de acord că a fost o imensă greşeală. O gravă eroare de 
calcul, atât din punct de vedere politic, cât şi moral. Se părea 
că aţi înţeles că acest plan, bazat pe o uriaşă înşelătorie, era 
de la început sortit să nu funcţioneze aşa cum vă aşteptaţi voi, 
ei absolut imprevizibil. 

— Eram cuprinşi de panică, replică secretarul de stat. Nu 
mai gândeam limpede. Bineînţeles că în clipele acelea nu 
voiam decât că totul să se termine o dată. Insă Doug ne-a 
ajutat să vedem totul calm, raţional. Avantajele potenţiale ale 
proiectului continuă să rămână extraordinare. Ca şi energia 
atomică - bineînţeles că există întotdeauna şi posibilitatea 
unui accident catastrofal. Niciunul dintre noi nu pune la 
îndoială acest lucrul. Şi cu toate astea, beneficiile pe care le 
poate aduce omenirii acest plan sunt imense. Vocea lui 

devenise din ce în ce mai sonoră pe măsură ce vorbea: 
distinsul diplomat obişnuit cu conferințele de presă şi apariţiile 
televizate nu mai semăna deloc cu individul atât de 
înspăimântat din clădirea Hempel. 

— A renunţa acum din cauza a ceva ce nu s-a întâmplat ar 
fi ca şi cum am abdica de la responsabilităţile noastre în 
calitate de lideri politici. Cred că înţelegi asta, nu? Suntem 
deci pe aceeaşi pagină sau nu? 

— Nici măcar nu citim aceeaşi carte, la naiba! 

— Vino-ţi în fire, se răsti Albright. Adevărul e că îţi suntem 
realmente datori - ai acţionat perfect. Tu eşti cel care a făcut 
posibilă refacerea programului. Nu mai era nevoie să 
amintească detaliile, faptul că cei doi bărbaţi fuseseră rapid 
îndepărtați din clădirea secretariatului, fiecare acoperit cu un 
cearşaf şi fiecare dus în altă parte. 

— Dublura s-a refăcut aproape complet. A fost ţinut într-una 
din locaţiile noastre de maximă siguranţă şi supus la 
interogatorii sub acţiunea substanţelor chimice. Bineînţeles că 
Demarest nu i-a încredinţat niciodată codurile de comandă, 
însă asta nu mai contează. Fără Demarest, care să modifice 
permanent codurile, tehnicienii noştri au reuşit să pătrundă în 
sistem. Am recăpătat controlul. 

— Asta a fost marea voastră greşeală şi în trecut - vă 
imaginaţi că deţineaţi controlul. Janson clătină încet din cap. 

— Este cert că deţinem controlul asupra dublurii lui 
Demarest, spuse tehnicianul acela cu faţa cenuşie pe care 
Janson şi-l amintea de la adunarea din clădirea Hempel. Un 
individ pe nume Laszlo Kocsis. Preda mai înainte engleza într- 
o şcoală tehnică din Ungaria. A fost operat în urmă cu un an şi 
şase luni. Demarest i-a propus un târg pe care nu l-a putut 
refuza. Pe scurt, dacă respecta planurile lui Demarest, obținea 
zece milioane de dolari. Dacă nu, familia lui era măcelărită. Nu 
e un bărbat prea tare. E la dispoziţia noastră acum. 

— Exact aşa cum ai anticipat şi tu, spuse cu graţie bărbatul 
de la DIA. li vom oferi posibilitatea să se stabilească pe o mică 
insulă din Caraibe. Se potriveşte cu viaţa sa retrasă. Va fi un 
fel de colivie aurită. Nu va putea să plece de acolo. Douăzeci 
şi patru de ore sub supravegherea unei unităţi de la 
Operațiunile Consulare. Ni s-a părut firesc să împrumutăm 

nişte fonduri de la Fundaţia Libertatea pentru acest 
aranjament. 

— Hai să nu intrăm prea mult în detalii, zise preşedintele 
nerăbdător. Important e că totul s-a aranjat. 

— Şi că Programul Mobius funcţionează din nou, spuse 
Janson. 

— Mulțumită dumneavoastră, zise Berquist făcându-i cu 
ochiul în felul lui firesc şi amabil cu care comandă. 

— Şi funcţionează mai bine ca înainte, interveni Albright. 
Asta datorită învăţămintelor pe care le-am tras. 

— Prin urmare, înţelegi logica poziţiei noastre, spuse 
secretarul de stat. 

Janson privi în jur şi văzu ceea ce voia şi preşedintele să 
vadă: figurile satisfăcute ale bărbaţilor şi femeilor adunaţi în 
sala de la Meridian Internaţional Center - funcţionari publici de 
rang înalt, administratori şi analişti, membrii ai corpului 
permanent de înalţi funcţionari din Washington. Rămăşiţele 
Programului Mobius. Cei mai buni, cei mai străluciți. Incă din 
copilărie, oamenii aceştia fuseseră răsplătiți cu calificativele 
cele mai bune; pe parcursul întregii lor cariere se bucuraseră 
de aprecierile superiorilor. Oamenii aceştia nu credeau în 
nimic decât în ei înşişi. Erau convinşi că scopurile lor scuzau 
orice mijloace. Credeau că probabilitățile puteau rezolva orice 
variabilă necunoscută; că incertitudinile puteau fi 
transformate în riscuri precis cuantificabile. 

Şi în ciuda faptului că rândurile lor fuseseră subţiate din 
cauza unor reacţii umane greu de controlat, oamenii aceştia 
nu învăţaseră nimic. 

— Jocul meu, regulile mele, zise Janson. Domnilor, 
programul Mobius a ajuns la sfârşit. 

— Din al cui ordin? pufni preşedintele Berquist. 

— Al dumneavoastră. 

— Ce-i cu tine, Paul? întrebă preşedintele întunecându-se la 
faţă. Nu mai înţeleg nimic. 

— Vorbesc foarte serios, îl înfruntă Janson. Cunoaşteţi, 
desigur, vorba asta care circulă prin Washington: nu există 
aliaţi permanenţi, ci numai interese permanente. Programul 
acesta nu este opera dumneavoastră. Este ceea ce aţi 
moştenit de la predecesorul dumneavoastră, care la rândul lui 

l-a moştenit de la cel de dinaintea lui şi aşa mai departe... 

— E adevărat, însă acest lucru e valabil pentru multe altele, 
de la programul nostru de apărare până la politica monetară. 

— Bineînţeles. Toate acestea sunt opera unor funcţionari pe 
viaţă. Din punctul lor de vedere, dumneavoastră nu sunteţi 
decât în trecere. 

— Este foarte important să existe o continuitate în ceea ce 
priveşte aceste lucruri, spuse preşedintele Berquist ridicând 
din umeri. 

— Vreau să vă întreb ceva, domnule preşedinte. Aţi 
acceptat mai adineauri o contribuţie personală ilegală în 
valoare de 1,5 milioane de dolari. 

Vorbind, Janson şi-l imagină pe Grigori Berman râzând în 
hohote în Berthwick House. Era vorba aici despre acel tip de 
lucrătură care-i făcea plăcere rusului mal mult ca orice. 

— Cum aveţi de gând să explicaţi acest lucru Congresului şi 
poporului american? 

— Despre ce dracu' vorbeşti? 

— Vorbesc despre un scandal imens - de zece ori mai mare 
decât Watergate. Vorbesc despre sfârşitul tragic al carierei 
dumneavoastră. Sunaţi-vă bancherul. O sumă cu şapte cifre 
tocmai a fost transferată de curând în contul dumneavoastră 
dintr-un cont pe care Peter Novak îl avea la Internaţional 
Netherlands Group Bank. Semnăturile digitale pot fi falsificate, 
deşi nu e o treabă prea uşoară. Este ca şi cum aţi fi fost plătit 
de un străin bogat. Dar un membru mai suspicios din partidul 
opus ar putea începe să pună întrebări. Chestia asta ar putea 
fi în relaţie cu legea aceea în legătură cu secretul operaţiunilor 
bancare pe care aţi promulgat-o săptămâna trecută. Sau cu 
multe alte lucruri. Destul cât să ţină ocupat un procuror 
special ani de zile. Imaginaţi-vă un titlu pe patru sau cinci 
coloane în Washington Post: ESTE PREŞEDINTELE PE STATUL 
DE PLATA AL PLUTOCRATULUI? INVESTIGAŢIILE IN CURS DE 
DESFAŞURARE. Şi alte chestii de genul ăsta. Jurnalele de 
scandal din New York vor fi pline cu titluri deloc blânde, cum 
ar fi PREŞEDINTE DE INCHIRIAT. Ştiţi foarte bine ce se 
întâmplă când media prinde un subiect aşa de gras - se 
dezlănţuie o hărmălaie atât de mare, încât n-o să vă mai 
puteţi auzi nici gândurile. 

— Asta-i o aiureală! explodă preşedintele. 

— Şi ne vom distra cu toţii urmărind cum veţi explica acest 
lucru Congresului. Detaliile vor sosi mâine prin e-mail la 
Ministerul Justiţiei, precum şi la cei mai importanţi membri ai 
Camerei Reprezentanţilor şi Senatului. 

— Dar Peter Novak... 

— Novak? Nu e un subiect asupra căruia mi-aş îndrepta 
atenţia dacă aş fi în locul dumneavoastră. Cred că nici unul 
dintre dumneavoastră nu ar scăpa cu reputaţia intactă din aşa 
ceva. 

— Cred că vă bateţi joc de mine, zise preşedintele. 

— Sunaţi-vă bancherul, repetă Janson. 

Preşedintele se holba la Janson. Instinctul său politic îl 
ajutase să câştige funcţia cea mai înaltă din ţară. Acelaşi 
instinct îi spunea acum că Janson nu glumea. 

— Faceţi o mare greşeală, spuse Berquist. 

— Pot să anulez totul, spuse Janson. Incă mai aveţi timp de 
gândire. 

— Vă mulţumesc. 

— Insă nu prea mult. De aceea trebuie să vă hotărâți în 
legătură cu Programul Mobius. 

— Dar... 

— Sunaţi-vă bancherul. 

Preşedintele părăsi încăperea. Trecură câteva minute 
înainte de a reveni în cameră. 

— Consider că ceea ce se întâmplă este inadmisibil. Faţa cu 
trăsături dure, scandinave a preşedintelui era neagră de furie. 
O comportare nedemnă de dumneavoastră! Dumnezeule, v- 
aţi servit doar ţara cu atâta loialitate! 

— Da şi am fost răsplătit pentru sacrificiul meu cu un ordin 
de lichidare. 

— Am mai discutat despre asta, îl privi supărat Berquist. 
Ceea ce faceţi acum nu e decât un şantaj ordinar. 

— Să nu ne încurcăm în formalităţi, zise Janson rece. 

Preşedintele se ridică în picioare, încruntat şi clipind des. 
Fără o vorbă, se aşeză din nou. Nu era prima oară când avea 
de-a face cu asemenea oponenți recalcitranţi, nu era pentru 
prima dată când îşi punea farmecele în joc pentru a-i potoli pe 
cei care îndrăzneau să i se împotrivească. Era sigur că va 

reuşi şi de data asta. 

— Mi-am pus întreaga viaţă în slujba naţiunii, i se adresă el 
lui Janson cu o voce baritonală, sinceră. Bunăstarea acestei 
ţări este tot ceea ce mă interesează. Trebuie să înţelegi lucrul 
ăsta. Deciziile luate în această cameră nu au fost luate cinic, 
fără o adâncă chibzuială. Când am fost ales în funcţia aceasta 
am jurat să protejez şi să apăr această naţiune - jurământ 
făcut şi de tatăl meu cu douăzeci de ani în urmă. Este vorba 
despre o obligaţie pe care mi-am asumat-o cu cea mai mare 
seriozitate... 

Janson începu să caşte. 

— Derek, zise preşedintele întorcându-se spre directorul 
Operaţiunilor Consulare, singurul dintre cei prezenţi în jurul 
mesei care nu spusese nimic până acum. Vorbeşte tu cu omul 
tău. Fă-l să înţeleagă. 

Subsecretarul de stat Derek Collins îşi scoase ochelarii 
negri şi grei şi începu să-şi maseze urma roşie pe care i-o 
lăsaseră între sprâncene. Avea privirea cuiva care era pe 
punctul să spună ceva ce va regreta probabil mult după 
aceea. 

— Am tot încercat să vă spun - nu-l cunoaşteţi pe acest om. 
Niciunul dintre dumneavoastră. 

— Derek? tonul preşedintelui era clar. 

— „Să protejez şi să apăr”, spuse Collins. Grele cuvinte. 

O povară imensă. Un ideal frumos pentru care trebuie 
făcute şi anumite fapte rele. Collins se uită spre Janson. Nu 
există sfinţi în camera asta, nu vă faceţi iluzii. Insă hai să 
arătăm puţin respect pentru democraţie. Există aici cineva 
care a parcurs un drum lung fără să renunţe la bunul-simţ şi la 
decenţă. E un tip dintr-o bucată, un adevărat patriot şi, sunteţi 
de acord sau nu cu el, îşi va face întotdeauna datoria... 

— Mulţumesc, Derek, zise preşedintele Berquist cu o voce 
solemnă, însă vădit măgulit de ceea ce auzise. 

— Era vorba despre Paul Janson, spuse subsecretarul de 
stat, uitându-se spre bărbatul din capul mesei. Şi dacă nu 
faceţi ceea ce spune omul acesta, domnule preşedinte, 
înseamnă că sunteţi un neghiob mai mare decât tatăl 
dumneavoastră. 

— Domnule subsecretar de stat Collins, se  răsti 

preşedintele, aş fi încântat să accept demisia dumneavoastră. 

— Domnule preşedinte, răspunse calm Collins, o aştept şi 
eu pe a dumneavoastră. 

Preşedintele Berquist înlemnise. 

— La naiba, Janson! Vezi ce-ai făcut? 

Janson îl privi pe directorul Operaţiunilor Consulare. 

— Un cântec destul de interesant pentru un uliu, zise el 
zâmbind cu jumătate de gură. 

Se întoarse apoi către preşedinte: 

— Cunoaşteţi desigur zicala: „Gândeşte-te mai întâi cine te 
sfătuieşte”. Sfatul pe care l-aţi primit acum spune mai multe 
despre îngrijorările consilierilor dumneavoastră decât ale 
dumneavoastră înşivă. Ar trebui să gândiţi în termeni de 
aliniere a intereselor. Vi se potriveşte şi dumneavoastră, 
domnule secretar de stat. 

Janson îi aruncă o privire secretarului de stat care se albise 
la faţă, apoi se întoarse către Berquist. 

— Aşa cum v-am mai spus, din punctul de vedere al celor 
mai mulţi din această cameră, dumneavoastră sunteţi numai 
în trecere. Ei făceau parte din acest proiect înainte să apăreţi 
dumneavoastră şi vor rămâne în funcţie şi după ce vi se va 
termina mandatul. Interesele dumneavoastră imediate nu 
contează prea mult pentru ei. Dorinţa lor este să încercaţi să 
gândiţi „pe termen lung”. 

Berquist tăcu preţ de jumătate de minut. Era un individ 
pragmatic, obişnuit să facă acele calcule dure de care 
depindea supraviețuirea politică. Orice altceva trecea pe 
planul doi. Fruntea i se acoperise de sudoare. Se sili să 
zâmbească. 

— Paul, zise el, mi-e teamă că întâlnirea a ajuns într-un 
punct mort. Sunt gata să te ascult până la capăt. 

— Domnule preşedinte, protestă Douglas Albright. Nu e 
bine ce faceţi. Am discutat de atâtea ori... 

— Foarte bine, Doug. De ce nu-mi spui atunci că ştii cum se 
poate anula ceea ce vrea să facă Paul Janson? N-am auzit pe 
nimeni de aici încercând să rezolve problema asta. 

— Nu există termen de comparaţie! sări Albright. Eu 
vorbesc aici despre interese pe termen lung ale acestei 
entităţi geopolitice, nu despre gloria celei de-a doua 

administrații Berquist! Cele două nu se pot compara! 
Programul Mobius este mai important decât noi toţi. Există o 
singură decizie corectă. 

— Şi cum rămâne cu teribilul scandal politic? N 

— Acceptaţi-l, domnule preşedinte, spuse încet Albright. Imi 
pare rău, domnule. Aveţi destulă forţă ca să rezistaţi. Doar în 
asta sunteţi specializaţi dumneavoastră, politicienii, nu? 
Reduceţi taxele, lansați o campanie împotriva imoralităţii 
Hollywoodului, porniţi un război împotriva traficanţilor de 
droguri din Columbia - faceţi ceea ce vă spun sondajele de 
opinie. Americanii îşi pierd interesul foarte repede. Vă rog să 
mă scuzaţi că v-o spun atât de direct, însă nu se poate să 
sacrificați acest program pe altarul ambițiilor dumneavoastră 
politice. 

— Intotdeauna am fost deosebit de atent să aud de la tine 
ce am şi ce nu am voie să fac, Doug, zise Berquist aplecându- 
se şi strângând umerii puternici ai analistului. Insă cred că 
astăzi ai vorbit destul. 

— Vă rog, domnule preşedinte... 

— Termină, Doug, spuse Berquist. Vreau să mă gândesc 
puţin. Să fac o reevaluare profundă a politicii la nivel 
prezidenţial. 

— Eu mă refer la perspectivele intervenţiei în politica 
globală. Vocea lui Albright trăda o imensă indignare. 
Dumneavoastră nu vă gândiţi decât la şansele de a fi reales. 

— Ai dreptate. Poţi să-mi zici cum vrei. Insă îmi cam place 
scenariul ăla în care eu sunt încă preşedinte. 

Berquist se întoarse către Janson. 

— Jocul tău, regulile tale, zise el. Sunt gata să accept. 

— Aţi făcut o alegere excelentă, domnule preşedinte, zise 
Janson cu o voce neutră. 

Berquist îi aruncă un zâmbet poruncitor şi rugător în acelaşi 
timp. 

— Acum dă-mi afurisita aia de preşedinţie înapoi. 

PETER NOVAK RENUNŢĂ LA 
CONDUCEREA 
FUNDAŢIEI LIBERTATEA 
Miliardarul filantrop renunţă la conducerea 
fundaţiei în favoarea unui 
Comitet Internaţional de Împuterniciţi 
Mathieu Zinsou va fi noul director 


De Jason Steinhardt 


Amsterdam. Într-o conferinţă de presă care a avut loc la 
sediul Fundaţiei Libertatea din Amsterdam, legendarul 
finanţist şi apărător al drepturilor omului Peter Novak a 
anunţat că va renunţa la controlul organizaţiei globale pe care 
a creat-o şi a condus-o mai bine de cincisprezece ani. 
Organizaţia pe care o lasă în urmă nu va avea de înfruntat 
greutăţi materiale: el a anunţat, de asemenea, că donează 
întreaga sa avere fundaţiei, care urmează să fie reorganizată 
ca un fond public. In comitetul director vor fi incluse 
personalităţi de seamă din întreaga lume, în fruntea cărora se 
va afla secretarul general al Naţiunilor Unite, Mathieu Zinsou. 
„Rolul meu a luat sfârşit”, a declarat domnul Novak, citind o 
declaraţie pregătită dinainte. „Fundaţia Libertatea trebuie să 
fie o instituţie mult mai măreaţă decât oricare om şi planul 
meu, încă de la început, a fost să transfer controlul acestei 
organizaţii unui comitet de conducere public format din 
directori cu responsabilităţi foarte largi. Fundaţia intră acum 
într-o nouă fază, în care cuvântul de ordine trebuie să fie 
transparenţa”. 

Reacţiile au fost în general pozitive. Unii observatori şi-au 
exprimat uimirea, însă foarte mulţi au declarat că anticipaseră 
de multă vreme o asemenea turnură. Surse apropiate 
domnului Novak au sugerat că decizia sa de a se retrage de la 
conducerea fundaţiei a fost grăbită de recenta moarte a soţiei 
sale. Alţi analişti au scos în evidenţă faptul că felul retras de 
viaţă al finanţistului era din ce în ce mai puţin comparabil cu 
rolul de persoană publică impus de activitatea în fruntea 
fundaţiei. Novak a fost foarte rezervat în ceea ce priveşte 

planurile sale de viitor, însă anumite persoane din anturajul 
său au sugerat că este foarte posibil ca el să dispară pentru 
totdeauna din atenţia opiniei publice. „Nu veţi mai avea 
ocazia să-l criticaţi pe Peter Novak, domnilor”, le-a declarat 
ironic unul dintre adjuncţii săi reprezentanţilor presei. 
Misteriosul plutocrat este însă cunoscut pentru deciziile lui 
neaşteptate şi apropiații săi spun că ar fi o mare greşeală să 
ne încredem în aceste declaraţii. 

„Se va întoarce”, a declarat Jan Kubelik, ministrul de 
Externe al Republicii Cehe care se afla la Amsterdam pentru 
Conferinţa G-7. „Fiţi siguri de asta. Peter Novak nu şi-a spus 
ultimul cuvânt”. 


EPILOG 


Agila femeie cu părul şaten ciufulit stătea nemişcată, 
întinsă pe burtă, cu ţeava şi patul carabinei ce măsura mai 
bine de un metru douăzeci sprijinite pe săculeţi umpluţi cu 
nisip. Umbra care învăluia clopotniţa făcea ca femeia să fie 
complet invizibilă. Deschise ochiul care nu era lipit de lunetă 
şi panoramă oraşului Dubrovnik i se păru dintr-o dată ciudat 
de plată, petele de culoare roşie create de acoperişurile din 
ţiglă semănând foarte bine cu bucăţi de ceramică străveche 
îmbinate astfel încât să formeze un model de faianţă. Jos, în 
faţa tunului clopotniţei în care se poziţionase în ultimele ore, 
se întindea pe mai multe sute de metri o mare de feţe ce 
înconjura platforma din lemn ce fusese ridicată în centrul 
vechi al Dubrovnikului. 

Aceştia era credincioşii, devotaţii. Erau cei care apreciau 
faptul că Papa se hotărâse să-şi înceapă vizita în Croaţia 
adresându-se locuitorilor oraşului care devenise un simbol al 
suferințelor îndurate de acest popor. Deşi trecuseră mai bine 
de zece ani de la asediul la care fusese supus oraşul port la 
Marea Adriatică de către Armata lugoslavă, amintirile acelor 
zile erau la fel de vii în memoria locuitorilor. 

Cei mai mulţi dintre ei fluturau micuţe fotografii ale iubitului 
pontif. Nu era vorba aici numai despre faptul că acesta era 
cunoscut drept o persoană obişnuită să spună adevărul în faţa 
celor puternici; era mai ales lumina pe care Papa o radia - 
carismă şi compasiune în acelaşi timp. Era normal pentru 
acest bătrân să nu se mărginească să combată violenţa şi 
terorismul protejat de zidurile Vaticanului, ci să ducă mesajul 
său de pace chiar în leagănul luptelor fratricide Şi al 
separatismului. Se zvonea că Papa avea de gând să evoce 
pagini de istorie pe care majoritatea croaților ar fi dorit să le 
facă uitate. Istoria vechiului conflict dintre credincioşii catolici 
şi cei ortodocşi conţinea multe file de care aveau de ce să se 
ruşineze reprezentanţii ambelor tabere. Sosise momentul, 
considera Papa, ca atât Vaticanul, cât şi Croaţia să-şi asume 
povară grea a modului brutal în care fusese condusă ţara de 
către regimul ustaşilor în timpul celui de-al doilea război 
mondial. 

Deşi guvernanţii croaţi precum şi o mare parte a populaţiei 
aveau desigur să reacționeze cu ostilitate, curajul moral al 
Papei nu făcuse decât să crească devotamentul pe care i-l 
arătau admiratorii adunaţi în piaţă. Acelaşi curaj însă - 
suspiciunile lui Janson fuseseră de curând confirmate de către 
contactele pe care le avea la Zagreb - condusese la un plan 
de asasinat foarte bine pus la punct. O mişcare secesionistă a 
minorităţii sârbe dorea să se răzbune pentru suferinţele 
îndurate de-a lungul istoriei ucigând figura cea mai venerată 
de către națiunea catolică în mijlocul căreia trăia. Sârbii 
cooperau în secret cu o reţea de naţionalişti croaţi. Aceştia 
dezaprobau tendinţele reformatoare ale suveranului pontif şi 
căutau un prilej potrivit pentru extirparea minorităţii 
periculoase care se dezvolta la sânul poporului croat. Era sigur 
că după o asemenea provocare monstruoasă - şi ce provocare 
putea fi mai mare decât uciderea mult iubitului pontif - nimeni 
nu mai avea să li se opună. Toţi croații aveau să se ridice ca 
unul în luptă sângeroasă de curăţire etnică a ţării. Ca toţi 
extremiştii, nici aceştia nu erau în măsură să anticipeze 
consecinţele pe termen lung ale acţiunii lor. Actul criminal al 
sârbilor avea să fie plătit înzecit cu valuri de sânge ale 
conaţionalilor lor. Masacrele nu puteau decât să ducă la 

intervenţia în forţă a guvernului sârb: Dubrovnikul şi alte 
oraşe croate aveau să fie din nou bombardate de forţele 
sârbe, Croaţia fiind astfel forţată să declare război. O nouă 
conflagrație avea să izbucnească, încă o dată, în acest colţ 
instabil al Europei, împărțind ţările vecine în două tabere şi 
nimeni nu putea să prezică deznodământul unei asemenea 
nenorociri. Un conflict global fusese odată declanşat de un 
asasinat comis în Balcani; istoria se putea repeta. 

In timp ce o briză uşoară mângâia clădirile medievale ale 
oraşului, un bărbat cu păr cărunt, tuns scurt, a cărui înfăţişare 
nu atrăgea prin nimic privirile, păşea cu pas măsurat pe 
strada Bozardar Filipovic. 

— Patru grade deviaţie faţă de axa mediană, şopti el. Blocul 
cu apartamente de la mijlocul străzii. Ultimul etaj. Ai contact 
vizual? 

Femeia îşi modifică puţin poziţia şi regla luneta Swarovski 
12x50: imaginea trăgătorului care aştepta întins umplu 
obiectivul aparatului optic. Faţa brăzdată de cicatrice îi era 
cunoscută din catalog: Milic Pavlovic. Nu făcea parte din 
fanaticii sârbi din Dubrovnik însă era un asasin de înaltă clasă 
ce reuşise să le câştige încrederea. 

Teroriştii aleseseră cel mai bun om disponibil. 

Acelaşi lucru se putea spune şi despre Vatican, care dorea 
să-l elimine pe asasin în aşa fel încât lumea să nu afle nimic. 

Funcţia de consilieri pe probleme de securitate nu 
reprezenta deloc ceva nou pentru Janson şi Kincaid. E drept că 
nici nu era o slujbă în adevăratul sens al cuvântului: aşa cum 
insistase Jessica, milioanele care rămăseseră în contul din 
Insulele Cayman al lui Janson erau pe bună dreptate ale 
acestuia - dacă el nu le merita, atunci cine? Cu toate acestea, 
aşa cum spunea Janson, erau amândoi prea tineri ca să se 
retragă. Janson încercase să facă şi lucrul ăsta - încercase să 
fugă de ceea ce era. Insă fugă nu era un răspuns pentru el, nu 
era un răspuns pentru nici unul dintre ei; se convinsese de 
acest lucru. El se răzvrătise şi ieşise din sistem din cauza 
ipocriziei - a orgoliului nemăsurat al planificatorilor. Adevărul 
era însă că nici unul dintre ei nu era croit pentru o existenţă 
paşnică. 

„Am încercat chestia cu mică insulă din Caraibe”, explicase 

Janson. „Te plictiseşti foarte repede de aşa ceva”. Rezervele 
financiare suficiente de care dispuneau acum nu însemnau 
decât că îşi puteau permite să fie foarte selectivi în alegerea 
clienţilor şi că nu mai aveau motive să se zgârcească în ceea 
ce priveşte cheltuielile operaţionale. 

Kincaid începu să vorbească cu voce joasă, ştiind foarte 
bine că de la microfonul ei cu filament cuvintele ajungeau 
direct în casca din urechea lui Janson: 

— Al naibii costum de protecţie din Kevlar, zise ea 
întinzându-şi trupul suplu pe sub straturile de material 
antiglonţ. 

De fiecare dată protesta la insistenţele lui de a purta 
costumul acesta incomod şi călduros. 

— Spune-mi adevărul, crezi că mă face să arăt mai grasă? 

— Tu crezi că pot să-ţi răspund la întrebarea asta cât timp 
ai un glonţ pe ţeava? 

Jessica îşi lipi iarăşi ochiul de lunetă şi văzu cum asasinul îşi 
instalează bipodul de care urma să sprijine ţeava armei şi 
introduce încărcătorul. 

Papa urma să-şi facă apariţia în câteva minute. 

In ureche, îi răsună din nou vocea lui Janson: 

— Totul e în ordine? 

— Treaba merge că ceasul, iubitule, spuse ea. 

— Te rog să ai grijă, da? Nu uita de trăgătorul de rezervă 
din depozitul din poziţia B. Dacă te descoperă, eşti în raza lui 
de acţiune. 

— Sunt stăpână pe situaţie, zise ea, plină de calmul 
lunetistului perfect plasat. 

— Ştiu, spuse el. Te rog numai să fii atentă. 

— Nu-ţi fie teamă, dragostea mea, răspunse ea. Va fi exact 
ca o plimbare prin parc. 


Sfârşit 

